
Kai pabėgau, per Prancūziją ir Burgundiją nukeliavau iki Reino. 
Pievos buvo nušienautos, laukuose vyrai vienais nuskarusiais 
marškiniais suplukę per kaitrą pjovė javus. Moterys kirpo avis. 
Keliavau stojus Liūtui. 

Juodžiausią nakties metą permiegojau prie miesto kapinių 
mūro. Per miegus girdėjau lakštingalos giesmę sklindant nuo 
senų medžių. Saulėtekiu pratrūko gaidžiai. Pabudęs ryto rauz- 
ganoj pirmiausia pamačiau mirties atvaizdus ant kapinių tvoros. 
Giltinė vedė šokti vyskupą. 

Paskui keliaudamas į pietus kalnų linkui kiekvieno sutikto 
veide regėdavau mirties šešėlį. Žvelgiau į pjovėją - mačiau mirtį. 
Moteris šypsojo rausvom lūpom - šiepėsi gelzgana kaukolė. Ir 
mirtis žaidė su vaikais ant upelio šlaito. Mačiau, kad visi, visi, 
kuriuos sutinku, turės mirti. Mirtį tariau vieninteliu tikru žmo- 
gaus viešpačiu. Ir pastatai, net patvariausi, senėja ir kada nors 
sugrius. Laiko glėbyje gyvastingai šypsanti vasara man rodės to- 
kia pat laki regimybė kaip nerami naktis lakštingalai giedant. 

Keliavau per gūrantį pasaulį. Buvau septyniolikos. Jaučiausi 
laisvas ir labai laimingas. Pėsčiuodamas dainavau. 

Vidurdienį netikėtai priėjau Jaunystės šaltinį ir sustojau prie 
užtvaro pasižiūrėti, nes niekas nevijo šalin. Pamačiau daug 
gražių arklių, iškinkytų iš vežimų ir paleistų pievon pasiganyt. 
Tarnai buvo pastatę persirengimo palapines, padengę stalus. 
Jau kažin kur girdėjosi smagus trimitų ir būgnų skardenimas, 
sumišęs su mauduolių šūksniais ir kvaknojimu tvenkinyje. 

Tvenkinys buvo didelis, talpus, apkraštuotas skaldytais 
akmenimis. Jame išsyk galėjo maudytis kelios dešimtys žmo- 
nių. Viduryje tryško fontanas. Keliaudamas mačiau nemažai 
maudyklių, kuriose seniai, paliegėliai ir raišakojai negalias 
gydė karštu moliu ir stebuklinguoju vandeniu. Bet iš karto 
supratau, kad šis Jaunystės šaltinis įrengtas ne ligoniams, o 

kilmingųjų ir turtingųjų vasaros pramogoms. Aplinkui lakstė 
išlepinti šunys, ant strypų kabėjo paauksuoti narveliai su mar- 
gais paukščiais, prie tvenkinio krašto pora pokštininkų smagino 
mauduolius. 

Tie mauduoliai nebuvo seni nei bjaurūs, 0 vyrai pačiame žy- 
dėjime ir moterys, kurios galėjo nesigėdydamos rodyti putlias 
krūtis ir baltus kūnus. Vyrai šėliojo, vaikydamiesi moteris, tos 
neva vangstėsi jų begėdiškų rankų, taškė vandenį jiems į veidus, 
įraudusius nuo vyno. Kai kurie nuo vandenyje plūduriuojančio 
stalo smaguriavo tarnų atneštais užkandžiais, vaisiais ir vynu. 
Kiti lošė kauliukais — ten, iškritus dideliam akių skaičiui, pra- 
trukdavo džiugūs moterų šūksniai. Dauguma vyrų padorumo 
dėlei buvo apsisiautę juosmenis drabužiu, bet moterys, ypač jau- 
niausios ir dailiausios, dangstėsi vien plaukais. Tai matydavos, 
kai jos mitriai išlipdavo iš susidrumstusio vandens ant tvenkinio 
krašto ir kažko tipendavo į aksomo užuolaidom užtrauktą per- 
sirengimo palapinę. 

Nuogų kūnų žvilgėjimas vandeny, trykšte trykštanti linksmy- 
bė, gyvenimo džiaugsmas, skardint trimitams ir būgnams, kūrė 
tokį pagonišką vaizdą, kad pamaniau regįs nimfas ir satyrus. 
Pamaži, auksinėm saulės gijom švituliuojant pro medžių lapiją, 
įsitraukiau į tą vaizdą, nors visąlaik baiminausi, kad pikti tar- 
nai nuvys, jeigu užtruksiu per ilgai. Bet negalėjau atsitraukti ir 
lioviaus mąstęs apie mirtį. Netrukus mano akį patraukė mo- 
teris — iki juosmens įsibridus vandenin, pasirėmusi alkūnėmis 
į tvenkinio kraštą, ji įdėmiai skaitė knygą, negirdėdama kitų 
mauduolių šėlionių. 

Moters veidas, nukreiptas į knygą, buvo dailus, išdidus. Pati, 
pažiūrėti iš aptakių pečių ir juosmens, aplipusio sunkiom šviesių 
plaukų sruogom, atrodė nejauna. Kaklą buvo pasidabinus smul- 
kių perlų vėriniu, tarytum net maudyklėj negalėdama nusimest 
tuščių dalykų. Sykį iš už nugaros prie jos priėjo raumeningas 
juodaakis ir prigludo lyg norėdamas per petį paskaityti knygą, 
bet, prakišęs rankas pro pažastis, pradėjo čiupinėti pirštais krūtų 
spenelius. Net nepasukdama galvos, moteris suėmė jo ranką ir 
abejingai atitraukė, tartum vyro grabinėjimasis nebūtų vertas 
dėmesio. Vyras sutriko ir nubrido sau, o moteris toliau skaitė, 
tylomis krutindama lūpas. 


Turbūt ji buvo labai graži moteris - bent jau brandiems vy- 
stebeilijau tiktai į knygą, kurios puošniai išrašinėtą lapą atsainiai 
vertė jos smailiagaliai pirštai. Mėginau atspėti, kokia tai knyga. 
Kažin ar šiame gyvenimo džiaugsmo šaltinyje tokia moteris 
būtų varčius maldaknygę. Filosofijos, man rodės, ji negali su- 
prasti. Taip pat būtų buvę sunku patikėti ją mokant lotyniškai. 
Todėl galiausiai nusprendžiau, jog tai turbūt kokia menkavertė, 
prasčiokiška kalba suregzta meilės istorija, kokiomis gydytojai 
pataria senstelėjusiems vyrams kurstyt gęstantį geidulingumą. 

Bet man būtų tikus bet kokia knyga. Daugel savaičių nebu- 
vau skaitęs, nes norėdamas pabėgti turėjau parduoti tas kelias 
varganas knygas, kurias pats buvau persirašęs ant naudoto po- 
pieriaus ir aptaisęs mediniais viršeliais. Keliaudamas tegalėjau 
kartoti sau tai, ką mokėjau atmintinai, vis kitaip išreikšdamas 
mintis, nes žodžius jau buvau užmiršęs. Kamavo alkis, bet labiau 
nei magių valgių, tarnų pro šalį nešamų prie tvenkinio, alkau 
tos knygos, kurią ta apkūni nuoga moteris skaitė, pasirėmusi į 
tvenkinio kraštą. Todėl, visa aplinkui užmiršęs, iš už užtvaro 
stebeilijau tiktai į knygą. 

Matyt, moteris pajuto atkaklų mano žvilgsnį, nes staiga pakėlė 
nuo knygos akis ir įsibedė tiesiai į mane. Jos akys buvo įžūlios, 
skaisčiai mėlynos, įsodintos atstu viena nuo kitos. Dėl tų atstu 
įsodintų akių veidas atrodė mąslus. Tą akimirką jai už nugaros 
vienas iš dūkstančių vyrų sugavo per juosmenį sprunkančią 
moteriškę ir juodu susikabinę pūkštelėjo vandenin, pažerdami 
purslus net ant tvenkinio krašto ir knygos puslapių. Nejučia 
skausmingai mostelėjau lyg norėdamas sukliudyti piktadarystę, 
nors jau buvo per vėlu, ir tik apmaudžiai šūktelėjau. Tebežiū- 
rėdama į mane, moteris atsitraukė nuo spygaujančios porelės ir 
atsainiai pakratė vandeniu aptaškytą knygą. Ji netikėtai nusišyp- 
sojo, 0 aš taip nustebau, kad atsigręžiau atgal, iškart nesuvokęs, 
jog ji šypso man. 

Labai išsigandau ir pirmučiausia šovė mintis bėgt į kelią, 
bet mane buvo pakerėjus knyga, todėl neryžtingai šyptelėjau 
moteriai, pasirengęs bet kurią akimirką sprukti, jeigu ji turės 
negerų užmačių. Tebežiūrėdama į mane ji kratė aptaškytą knygą, 
menkai nuvokdama, kaip su ja derėtų elgtis. Aš tiesiog išsigan- 

dau dėl knygos. Todėl, kai moteris, išdidžiai šypsodama, laibu 
pirštu man pamojo, nedvejojau, o pasukau prie vartų, niekieno 
nesulaikytas įėjau ir prisiartinau prie tvenkinio. 

Pirmiausia paėmiau iš jos rankų knygą ir įnikau atsargiai 
rankove sausinti sudrėkusius lapus, nes daugiau nieko rankose 
neturėjau. Savo apmaudui, pamačiau rašalą keliose vietose jau 
išsklidus, bet nustebau išvydęs, kad knyga vis dėlto lotyniška — 
kad tai gana dailiai, su išgražintom pirmosiom raidėm perra- 
šytas dialogas. Paslapčia atverčiau antraštinį puslapį. Rašytojas 
buvo vardu Lorencas Vala, o pirmasis dialogas vadinosi „De 
voluptate“. 

— Baisu, tiesiog nusikalstama, - pasakiau, — teplioti knygą 
pagoniškoj linksmybių vietoj. Šituos lapus reikės išlyginti karšta 
geležimi. Bet juose amžiams liks jūsų lengvabūdiško atsainumo 
ženklas. 
ją perskaityti, nes rašytojo pavardės nei veikalo nebuvau gir- 
dėjęs. 

— Labai griežtai bari nesupratingą moterį, gražuoli, - nuo- 
lankiai pasakė ji, bet balse girdėjosi šaipas. - Tavo niaurus ir 
smerkiantis žvilgsnis mane gąsdina. Gal tu vienuolis, gal pa- 
mokslininkas? Kokią atgailą man skirsi? Aš prieš tave bejėgė, 
nuoga, visa tavo valioje. 
rimtumu. Neva susidrovėjus ji prisidengė delnais putlias krūtis. 
Smailių pirštų rožiniai nagai blizgėjo, tos rankos niekuomet ne- 
buvo dirbusios sunkesnio darbo. Oda, aplipusi šlapiom šviesių 
plaukų garbanom, buvo balta, smakras - aptakus. Gal kam nors 
ji buvo graži ir žavi, bet aš Žiūrėjau į ją tik kaip į patrauklią kny- 
gos savininkę, svarstydamas, kaip galėčiau perskaityti knygą. 

— Aš moku perrašinėti ir rišti knygas, - pasakiau. - Jeigu pati- 
kėsite man knygą, pasistengsiu kuo geriausiai pataisyti. Atlygio 
neprašysiu, — pridūriau sutrikęs nuo jos skvarbaus žvilgsnio. 

Ciupinėdama perlų vėrinį ant kaklo, ji subarė mane: 

— Pasakiau tau „gražuoli“. Nors iš mandagumo galėjai atsakyti 
„gražioji ponia“. Bet, matyt, tau nesu labai graži, jei tik knygą 
čiupinėji, nepakeldamas į mane akių. O gal tave, drovuolį, trikdo 
padorus, gydomojoj maudyklėj deramas mano nuogumas? 

— Kūrėjas šlovina save kūriniais, gražioji ponia, - atsakiau ir 
mas jos tuštybę. Tada vėl nukreipiau akis į knygą. - „De volup- 
tate“? — paklausiau. — Tai filosofinis ar teologinis veikalas? 

Ji vos sulaikė juoką, bet prisivertė surimtėti ir atsakė: 

— Tiesą sakant, dar ir pati nežinau. Iš prigimties aš silpna ir 
lengvai nuklaidinama, ir aistros klausimai mane visada smalsino. 
Bet kaip dera gerai išauklėtai moteriai, lotyniškai moku silpnai, 
nes, manding, nelabai suprantu šio mokslo vyro minčių. Jos ir 
traukia, ir baugina mane, silpną moterį. Todėl kartu turėčiau 
skaityti šios knygos paaiškinimus, kad per kokį nesupratimą ar 
neaiškumą siela nepaklystų. 

— Parašyta gražia lotynų kalba, — karštai pasakiau. - Jei tik 
norite, ponia, mielai jums paskaitysiu knygą balsu ir paaiškinsiu 
viską, ko nesučiuopiate savo silpnu moters protu. 

— Ak, - atsiduso ji, - ak ak, koks magus pasiūlymas. Kokia 
laiminga diena, — radau paslaugų ir mokslingą vyrą tarp visų 
šitų išdaigininkų, girtuoklių ir lengvabūdžių linksmuolių! Juk 
daugis šių laimingų ponų ir riterių net raidžių nepažįsta. 

Tik nepradėkim čia skaityti, — apsižvalgiusi toliau kalbėjo 
ji. — Tikrai barstytume perlus kiaulėms, o dėl šito net Biblija 
persergsti. Verčiau pasiieškokim kokio ramaus krūmyno, kad 
joks nenuovoka mūsų negirdėtų ir savo pašaipom netrikdytų 
mudviejų mokslingo pašnekesio. 

Ji iškėlė rankas ir įsikibo į mano. Prisilaikydama išlipo iš 
tvenkinio taip sunkiai, kad vanduo purslais tiško, o jos tuklus 
kūnas man pasirodė panašus į šventuose paveiksluose matytą 
besimaudančios Batšebos. Pamanęs, kad jai drovu, kiek pasigrę- 
Žiau į šalį. Ji mąstė, įtraukusi pilvą, ir aš greitosiomis išbėriau: 

— Jeigu ketinate mane vestis į krūmus, norėčiau, kad pirmiau 
apsirengtumėte. 

— Turiu dar geresnį pasiūlymą, — tarė ji, stipriai gręždama 
plaukus. —- Eime į miestą, ten drauge pavalgysim. Tu turbūt 
išalkęs, kaip visi jauni Žmonės, be to, ten rasim daugiau knygų, 
kurių viena pati nesuprantu. | 

Priėjusi tarnaitė nušluostė ją, padavė drabužį, ji apsisupstė. 

— Eime į palapinę, - maloniai pakvietė. — Rengtis tu man 
nėmaž netrukdysi, be to, nenoriu, kad pabėgtum nepamokęs 

manęs. Bet smalsumas — dažniausia moters nuodėmė. Todėl 
pasakyk, kiek tau metų, kuo tu vardu ir kuo vardu tavo tėvas, 
kur gyveni ir kokiu amatu vertiesi. 

Jos klausimas mane suerzino. 

— Man tiek metų, kiek iš pažiūros atrodo, — atsakiau. — Aš 
neklausiu jūsų vardo nei titulo, ponia, — žinovas permano 
žmogų, vos metęs akį. Dėl gražaus pomėgio pasitikiu jumis, 
tad, manau, ir jūs galite tikėti, jog mano siekiai kuo geriausi, 
nors neturiu vardo nei kur gyventi, net gimtinės neturiu, nors 
visi turi. Bet lotyniškai išmokau skaityti vos dvylikos būdamas, 
pažįstu graikiškas raides ir už prieinamą kainą galiu raudonu 
rašalu nubraižyti jums horoskopą, jei norite. Jeigu jums reikia 
siūlomųjų laiškų, tai tegul už mane laiduoja Vergilijus ir Cice- 
ronas, Horacijus ir Tacitas, nes daugiau globėjų neturiu — šitie 
man patys geriausi. 

Pradėjau atmintinai berti jai pirmąsias „Eneidos“ eilutes, bet 
ji užsikimšo ausis ir užriko: 

— Gana, gana, jau tikiu! 

Ir gerai, kad užriko, nes neilgai būčiau bėręs. 

Jos drabužis nuslinko, aš pakėliau jį nuo Žemės, padėjau vėl 
apsisiausti. Liečiau nuo vandens atvėsusią odą, o ji krūpčiojo 
lyg bijodama kutulio. 

— Jūsų kūnas, ponia, švelnus, baltas ir gražus, - tariau. - Bet 
tai tik žemės dulkės. Žemėje išsilaikys tik jūsų kaulai ir dantys. 
Vieną dieną kyštelės nosį toks keleivis, kaip aš, į kaulų kambarį 
prie kapinių ir išvys jūsų gelsvą kaukolę, šypsančią baltais dan- 
timis. Jūsų grožis, vardas ir giminė liks nežinomi. Juk filosofams 
vardas ir buvimo vieta nei laikas nesvarbu. 

— Tikrai, — atsakė ji. — Vis dėlto vadink mane ponia Dorotėja, 
nes toks mano vardas. Aš tave galėčiau vadinti Moze, nes radau 
prie tvenkinio, kaip faraono duktė kūdikėlį Mozę rado meldyne. 
Bet, tikiuosi, jau nesi vaikas. Matau iš želiančios švelnios barz- 
dos, tikiuosi išvysti ir daugiau ženklų, kai perveiksi suprantamą 
drovumą. 

Ji nusivedė mane į gražiai išpuoštą palapinę ir tarnaitė ėmėsi 
šukuoti jai plaukus. 

— Ponia Dorotėja, - paklausiau nustebęs, - nejau jūsų visai 
nebaugina mintis apie mirtį? 


— Nė kiek, - atsakė ji. — Priešingai, mintys apie mirtį man 
labai malonios. Tad toliau kalbėk man apie ją, nepažįstamas 
gražuoli. 

Taigi tarnaitė padėjo jai apsirengti vienu drabužiu, paskui kitu, 
o aš kalbėjau jai apie mirtį, kol pastebėjau, jog ji nesiklauso, bet 
atidžiai apžiūrinėja mano veidą, skruostus, lūpas ir rankas. Jos 
įžūlus žvilgsnis mane taip sutrikdė, kad ėmiau mikčioti ir jau 
ketinau eiti. Bet tada ji šoko vaišinti mane pyragėliais su pipirais 
ir medumi. Valgiau, nes buvau alkanas, ji būtų liepus tarnaitei 
įpilti ir vyno, bet aš griežtai uždraudžiau. 

— Aš negeriu vyno, - tariau. - Negaliu pakęsti svaigulio ir 
apsvaigusių žmonių. 

Ji nustebo ir pasakė: 

— Juk apsvaigimas - vienas didžiausių gyvenimo malonumų, 
o gal manai esąs išmintingesnis už šventus Bažnyčios tėvus ir 
patį Kristų? Ar tik nesi eretikas, jaunuoli? 

Atsakiau nenorįs su ja ginčytis. Ir pridūriau: 

— Nenoriu gyventi dėl malonumų, be to, vynas trukdo mąs- 
tyti. 

— Ak, ak, - liūdnai tarė ji. — Juk mąstyti negerai, Žmogus 
kamuojasi, dar blogiau - stumia į pavojų sielą, jei mąstydamas 
nuklysta nuo seniau sumąstytų, išmėgintų ir teisingom laikytų 
minčių. 

— Ne, - patikinau aš, - veikiau malonumas kamuoja ir liūdina. 
Mąstymas dar niekada manęs nenugramzdino į liūdesį, nors 
mąstydamas pasijuntu menkas. Bet malonią valandą jaučiuos 
didis, tarsi Dievas. 

- Šš šš, - persergėjo ji ir išgėrė mano vyną. 

Jos akių vokai buvo užputę, sodrios lūpos geriant drebėjo. 

Tada pasakiau: 

— Negaliu pakęsti vyno, nes Žmogų jis paverčia vergu. Man 
nepatinka jūsų saldūs pyragai, sudžiūvęs plutgalis man būtų 
daug gardesnis. Nenoriu priprasti prie tokių dalykų, kurių vėliau 
ilgėčiausi, nūsdamas vėl patenkinti jusles. Juo mažiau Žmogus 
turi poreikių, juo laisvesnis, o aš užvis labiausiai trokštu būti 
laisvas, idant niekas nepančiotų man mąstymo. 

Ponia Dorotėja tebespoksojo į mane tom skaisčiai mėlynom 
smalsiom akim, atstu įsodintom viena nuo kitos, kurios kėlė 

apgaulų mąslios moters įspūdį. Gal ji mane laikė kitokiu, nes iš 
tiesų nustebusi paklausė: 

— Nejau iš tikro tik dėl niekingos knygos nusekei paskui mane, 
o ne kita dingstim? 

Aš irgi pyktelėjau ir atkirtau: 

— Kaip drįstate knygą vadinti niekinga, ponia Dorotėja? Jūs 
tikrai neverta ją turėti, o aš, matyt, suklydau pamanęs, jog kny- 
gos - jūsų pomėgis. 

Ji gurkštelėjo vyno dėl drąsos ir taikingai pasakė: 

— Nepyk, gražuoli askete. Suprasčiau tave, jeigu būtum pada- 
ręs kokią nors didėlę nuodėmę ir baustum savo kūną, norėdamas 
tą nuodėmę išpirkti. Tokia bausmė suprantama, įprasta, ir Baž- 
nyčia tokias bausmes skiria. Bet tavo akys tyros kaip vanduo, o 
barzda želiantys skruostai dar vaikiškai apvalūs. Spėju, kad net 
norėdamas nesugebėtum nusidėti. Tad ko iš manęs nori? 

Priminiau, kad ničnieko iš jos nenoriu, kad ji pati davė ženklą 
ir mane pasikvietė. Ji liūdnai atsiduso ir įtariai įsistebeilijo į mane 
lyg svarstydama, kas aš per paukštis. 

— Ar tik tu ne angelas, nusileidęs iš dangaus, perėmęs žemišką 
pavidalą, kad sergėtum mane nuo nuodėmių, - tarė. - Ne, šitaip 
nebūna, bent jau tokioms, kaip aš. Žinai, prisipažinsiu tau - esu 
nedora moteris. 

— Jau numanau, - atsakiau. 

Ji prapliupo juoktis ir nuoširdus, atviras juokas gražino ją pa- 
veikiau nei dažai, kuriais tarnaitė tepė skruostus ir antakius. 

— Nesuprantu, - sviedė ji, - ar tu kvailas, ar išmintingas, o gal 
tikrai tebesi vaikas, nors atrodai suaugęs. Bet turbūt ne veltui 
atsiradai prieš mane, kai mirkau gydomajame vandenyje, dva- 
siOS slogulio perimta, neapsakomai nusialinusi kūną daugybę 
savaičių, net mėnesių trukusiom pagiriom ir bemaž suvisam 
nustekenusi savo grožį. Šią valandą tavo mintys mane traukia 
labiau nei gudrios ir pražūtingos Lorenco Valos mintys, kuriom 
mėginau guostis. 

Galų gale ji apsisegė ilgą dangaus žydrumo sijoną ir atsisto- 
jo. Dailus apdaras stebuklingai prapuldė Batšebos putlumą - ji 
stovėjo prieš mane grakšti, per pusę galvos aukštesnė, šviesius 
plaukus apsigobusi perlais nusagstytu tinkleliu. Akys švytėjo 
ta pačia spalva kaip drabužis, o melsvas apdaras nuostabiai 

ryškino nuogo kaklo baltumą. Būdama tokio amžiaus, blandžioj 
palapinėj ji, ko gera, atrodė gražesnė nei saulės šviesoj. 

— Dieve mano, - pasakiau, — dabar galėčiau palaikyt jus raga- 
na, ponia Dorotėja. Ką tik išlipus iš vandens buvot panaši į baltą 
nerangią karvę išsipūtusiu tešmeniu, o dabar atrodot graži kaip 
Šventoji Mergelė mėlynu apdaru, dailininko nupiešta knygoje. 

Mano tiesūs žodžiai ją taip supykdė, kad ji nublyško, akys 
išsiplėtė. Apžiūriai pasitraukiau atokiau, subūgęs, kad trenks 
man, bet ji susivaldė, prisiverstinai nusijuokė ir užriko: 

— Kvailys! 

Paskui abiem rankom užsitraukė ant galvos skrybėlaitę su 
plunksnų kuodu ir po akimirkos aš jau vedžiau jos arklį miesto 
link. Ji, kaip pridera, sėdėjo balne šonu, sijonu prisidengusi ko- 
jas. Arklys buvo ganėtinai stambus, tad nešė ją nedusdamas ir 
nerodė piktumo, kai atsargiai suėmiau už kamanų. 

— Bijai arklių? — šaipiai paklausė ji. 

Neatsakiau, nes ji dar tebepyko. Ji nugrimzdo į savas mintis, 
o aš, dulkėtu keliu vesdamas romų arklį, sau svarsčiau, kodėl 
taip nuolankiai lydžiu tą tuščią, patvirkusią moterį. 

Mieste ji nusivedė mane į nakvynės namus, kuriuose vasarą 
apsistodavo turtingi maudyklių svečiai. Ji ten turėjo vėsų, gražiai 
įruoštą kambarį su puošnia krosnim. Ji užsakė valgio ir paliepė 
man išgerti bent alaus, jei jau negeriu vyno, - nemenkinti jos 
garbės nakvynės namuose. Malšinau alkį, maldžiau troškulį ir 
man pasidarė taip gera jos draugėje, kad ėmiau juoktis. 

Pavalgiusi ji atitraukė lovos užuolaidas, nusispyrė batelius 
ir, išsitiesusi ant minkštų čiužinių, nerūpestingai pasikišo po 
sprandu rankas. 

— Mąsčiau apie tave, - pasakė. 

— Nevarginkit dėl manęs savo gražios galvos, ponia Dorotėja, - 
globėjiškai atsakiau aš, ištiesiau kojas ir atsirėmiau į nepatogų 
kėdės atlošą. 

— Turi gražias rankas ir kojas, dailiai sudėtą kūną, patrauklų, 
nors per daug saulėj nudegusį veidą, — tarė ji. — Daugis kil- 
mingųjų ir turtingųjų už tokią išvaizdą kažin ką atiduotų. Ko 
tu, kvaileli, netapai kokio grafo ar kunigaikščio ginklanešiu, o 
pasirinkai juodą mokinio drabužį ir varganą apavą? 

Jos užuojauta pakurstė mano atvirumą: 

— Kažkada siekiau tokios tarnybos, — išklojau. — Jie juokom 
pirmiausia nusiuntė mane arklidėn pabalnoti pono eržilo, o 
paskui išvest jį į kiemą. Turbūt numanot, ponia Dorotėja, kaip jie 
skaniai pasijuokė, kai kautynėms parengtas eržilas dantimis pa- 
čiupo mane už pilvo ir būtų negyvai sutrypęs geležim kaustytom 
kanopom, jeigu nebūčiau nusiritęs patiltėn. Ant pilvo dar žymu 
jo dantys. Nuo tol nekyla noro tarnaut kilmingiems riteriams. 
Tai šiurkštus ir beširdžiai žmonės. Mieliau perpjaučiau riteriui 
gerklę nei jočiau paskui jį į žygį kankinti vargšų ar valyčiau po 
puotos jo vėmalus. 

Pasakiau tai šaltai, sušiurkštinęs širdį, tarsi jau perveikęs tą 
baisiausią vaikystės pažeminimą. Vis dėlto balsas virptelėjo, kai 
prisiminiau mirtiną siaubą putotuose eržilo nasruose ir bejėgiš- 
kas ašaras ligi tamsos man slapstantis dvokioj arklidės patiltėj, 
kol pasiryžau sprukti iš pilies. Vargšo vaikio įnoris prašytis 
riterio tarnybon, kliaujantis jo kilniaširdyste, buvo paikas, bet 
žiauri buvo ir kilmingų riterių taurumo pamoka. 

Skubėjau pasakot toliau, norėdamas įtikimiau pateisint savo 
poelgį: 

— Vaikas būdamas, mačiau ir kautynių lauką po visko. Varnus, 
kapojančius žuvusiųjų kūnus, ir vargšų pakaruoklių palaikus ant 
ąžuolų šakų. Iš baimės slapsčiausi krūmuose, girdėjau pro šalį 
pradundant būrelį riterių žlegančiais šarvais. Prisiminęs mirties 
šokį žemėje, tebegirdžiu juos Žvangsint pro šalį. Todėl riterių di- 
dvyriški karo Žygiai manęs nevilioja. Grafams ir kunigaikščiams 
nepavydžiu, o neapkenčiu jų. 

Bet, teisybės dėlei, turiu prisipažinti — širdyje labiausiai ne- 
apkenčiau savo kvailos vaikystės svajonės, įsivaizdavimo, jog, 
kada nors ir aš saulėj Žvilgančiais šarvais didingu Žirgu josiu 
ginklanešių būrio prieky. Savęs už tai neapkenčiau labiau nei 
riterių. 

Ponia Dorotėja pasirąžė lovoje visu tukliu kūnu ir nuvargusiu 
balsu tarė: 

— Nežinau, ar tu teisus, bet turiu prisipažinti —- ir aš negaliu 
pakęsti riterių geležinių kumščių. Buvau jauna, dar beveik ne- 
kalta mergaitė, kai pasveikinau savo mylimąjį, kilmingą riterį, su 
plazdančia vėliava įjojantį į akmenimis grįstą kiemą. Tą mūšyje 
nuilsusį vyrą su sunkiais šarvais nuo Žirgo nukėlė suktuvu ir jo 

kojom siureno šlapimas, nes visą dieną jis negalėjo nusilengvint. 
Buvo kruvinas, dvokė krauju ir šlapimu, kai džerškėdamas pri- 
žirgliojo ir pergalės įkvėpio pakylėtas apkabino mane geležinėm 
rankom. Nespėjau nė surikti, kai man lūžo trys trapūs šonkau- 
liai, todėl nuo tada atsargiai ir be didelio džiaugsmo leidžiuosi 
apkabinama nugalėtojų. 

Ji užsimerkė, tyliai atsiduso ir pridūrė: 

— Net laviausias gebėjimas švaistytis kalaviju ir ietim nesusti- 
prina vyro gebėjimo mylėt. Todėl man, kaip moteriai, mokslin- 
go ir išmanaus vyro glėbys visada malonesnis už prievarčią ir 
trumpalaikę riterio aistrą. - Ji pramerkė akis, pažvelgė į mane 
ir pakvietė: — Eikš, prisėsk šalia, tau ten nepatogu sėdėti, būtų 
malonu, jei palaikytum mano ranką. 

— Neisiu, - pasakiau, - nes abejoju jūsų siekių tyrumu. Verčiau 
imkim skaityti knygą ir pasišnekėkim kaip filosofai, antraip aš 
išeisiu. Darosi karšta, jūsų kambaryje man tvanku, nes aš papra- 
tęs keliauti po laisvu dangum. 

— Aš ne filosofas, o moteris, - atsakė ji. - Man bus lengviau 
šnekėtis, jeigu paimsi už rankos. Tikiuosi, tu ne išdaras, nes tau 
barzda želia. Parodyk, kad esi vyras, antraip supyksiu. 

Taip ji mane viliojo, kol atsisėdau ant lovos šalia ir paėmiau 
jos švelnią ranką. Ji aštriu nagu kuteno man delną ir mėgino 
pažvelgt man į akis. Tvardžiausi, nors jos elgesys mane erzino. 
Bet tariausi esąs skolingas už gardų valgį, net sutikau pabučiuo- 
ti, tikėdamasis, kad ji aprims ir aš galėsiu paskaityti knygą. Jos 
lūpos buvo tokios drėgnos, kad jaučiaus lyg varlę pabučiavęs. 
Todėl mitriai atšokau ir atplėšiau jos rankas, kai mėgino mane 
apsikabint ir prisitraukti. 

Supratusi, kad iš tikrųjų nenoriu to, ko nori ji, ėmė dūsauti, 
apsiašarojo ir sušnypštė: 

— Tiesą sakant, mane kamuoja skausminga meilės grauža- 
tis. Užtat maudydavaus šaltinyje kada galėdama, šalinausi 
vyrų, kurie siekė mano prielankumo. Daug ką atiduočiau tam, 
kuris numaldytų meilės graužatį. Pinigų turiu, net ir įtakos 
per daugybę garbingų pažįstamų, ir mano siūlomasis laiškas 
labai padėtų jaunuoliui mokslo kelyje. Tu kitoks nei visi, tavo 
jaunystė ir skaistumas taip jaudrina, kad tau turbūt pavyktų 
mane ištraukti iš įkyrios graužaties, jei tik norėtum man padėti. 

Tu baisiai nedėkingas, jei iš savo jaunystės turtų šykštauji man 
menko dalyko, kuris tavęs labai nenuvargintų ir tau pačiam 
išvirstų pamoka. 

Ji iš tikro pravirko nuoširdžiom ašarom, išsiterliojo veidą, ir 
man pasidarė jos gailu. Bet nemaniau su ja ištvirkauti, vien ta 
mintis kėlė apmaudų pasibjaurėjimą. 

— Liepkit nuleisti kraują, ponia Dorotėja, - patariau. — Kai 
nuleis saiką, tikrai nurimsit. Per daug vyno geriate, per daug 
gardintų patiekalų valgote. Jūsų kūnas kaista ir pampsta nuo 
nuodingų skysčių, užtat jums ir kyla jaudulingų minčių, netin- 
kamų padoriai moteriai. 

Man nusibodo ir praradau viltį, kad su ta tuščiagarbe savimyla 
galėsiu pasišnekėt kaip filosofas, tad neapsikentęs atsistojau, ke- 
tindamas keliaut toliau. Bet ji nusišluostė ašaras, abiem rankom 
įsikibo į manąją ir perspėjo: 

— Neik, nes imsiu šaukti. Šauksiu, subėgs Žmonės ir pamatys, 
kad parvertei mane į lovą, kėslaudamas išprievartaut. Nesakai 
net savo vardo, nei iš kur atsiradai, tavo mintys pavojingos. Ap- 
klausiamas, ko gera, išsiduosi esąs klaidatikis laisvosios dvasios 
brolis ir teisme mano žodis tikrai bus svaresnis už tavo. 

Savo piktumu ji ne juokais mane išgąsdino. Bet išgąstis atvė- 
sino galvą ir aš, taip pat piktai stebeilydamas į ją, atšoviau: 

— Tikrai man labai pakenktumėt, jeigu imtumėt šaukt. Bet 
jeigu mane pakars, tegu verčiau pakaria už padarytą darbą nei 
už nepadarytą. Todėl pasirūpinsiu, kad nešauktumėt. Jeigu mė- 
ginsite šaukti, perrėšiu gerklę šituo aštriu peiliu, pasiimsiu jūsų 
papuošalus, pinigus ir knygą, užrakinsiu duris, o kai jus suras, 
aš jau būsiu toli nuėjęs. Tik tarkit žodelį ir aš tai padarysiu, jeigu 
žarstysitės bjauriais grasinimais. 

Ji kilstelėjo ant alkūnių ir įsižiūrėjo į mane lyg netikėdama 
savom akim: 

— Nejau tu iš tiesų sau toks Žiaurus, —- paklausė, - kad verčiau 
perpjautum man gerklę ir pats lįstum į kilpą nei sugultum su 
manim? Dievaži, keisti Žmonės gimsta šiais pasaulio pabaigos 
laikais. Suprasčiau net netikėjimą ir paleistuvystę, bet nesu- 
prantu jaunuolio, kuris nebūdamas vienuolis nei atgailaujantis 
nusidėjėlis mieliau geria vandenį nei vyną, kuriam sudžiūvusi 
duona gardesnė už gaidienos kepsnį ir kuris it piktos dvasios 

pagundos baisinasi guolio su ganėtinai dailia moterim. Kokią 
ydą tu turi, drauguži? Kokia kvailystė tave galuoja? 

Ji tai pasakė maloniai ir susirūpinusi dėl manęs, tartum nu- 
sprendusi kitaip elgtis. Todėl kiek švelniau atsakiau: 

— Norėčiau būti jums draugas, nes turite knygą, mokat skaityti 
lotyniškai, todėl negalit būt tokia bloga, kaip turėčiau spręst 
iš jūsų žodžių ir elgesio. Jeigu, naudodamasi proto ir minties 
ginklais, įrodysite man, kad kūno malonumai, kurių trokštat, 
stipresni už minties džiaugsmus, įvykdysiu jūsų norą. Bet kny- 
ga mane džiugina labiau negu gardžiausias valgis. Oi, ponia 
Dorotėja, aš rankiodavau žvakigalius nuo turtingųjų stalų, kad 
galėčiau naktimis skaityt poetų ir išminčių veikalus, o supratęs 
jų mintis patirdavau kaitresnį malonumą nei dailiausios moters 
glėby. Tapau knygų perrašinėtojų, kad galėčiau sykiu skaityti 
knygas ir mokytis jas atmintinai, nes, būdamas skurdžius, neį- 
pirkdavau. Nekamuokit tuo, kas manęs netraukia, o būkit tikra 
draugė ir leiskit paskaityti savo knygą. Leiskit man būti kvailam, 
nes tas kvailumas man didesnis turtas nei jums gražūs drabužiai, 
papuošalai ir pinigai. Dėl manęs - turėkitės savo kvailumą, tik 
netraukit į jį manęs. 

Ji suėmė delnais mano galvą ir atsiduso: 

— Kuo ilgiau Žiūriu į tave, tuo labiau mane traukia tavo kvai- 
lumas. Tad skaityk tą knygą, bet skaityk tyliai. Netrikdyk manęs, 
nevilties ir meilės graužaties kamuojamos, leisk ramiai pailsėti 
ir nežiūrėk į mane tom tamsiom, priekaištingom akim. 

Su palengvėjimu atsidusęs čiupau knygą ir atsisėdau prie 
lango, kad geriau matyčiau. Ponia Dorotėja dar kelis sykius 
tyliai atsikvėpė ir net sušniurkšėjo, bet manęs nesugraudino, o 
paskui atsilaisvino apdaro raištelius, užmigo ir sunkiai užknarkė 
nuo sotaus valgio ir vyno. Už tai buvau jai dėkingas, bet knyga 
mane nuvylė. Tiesa, rašytojas dialogą dėstė gražia lotynų kalba, 
bet buvo lengvabūdis ir, tiesą sakant, įrodinėjo tą patį dalyką, į 
kurį mane lenkė ponia Dorotėja. Taigi krikščionybės aukštinamą 
mergystę ir vyrišką skaistumą jis laikė kvailybe, prieštaraujančia 
prigimčiai, ir tvirtino, kad Dievas tikrai nebūtų žmogaus apdo- 
vanojęs aistra, jeigu nebūtų norėjęs, kad Žmogus ja naudotųsi. Jį 
buvo lengva nuginčyt, o aš tegalėjau jį smerkti už tai, kad dialoge 
jo pavaizduotas priešininkas buvo toks kvailas ir netikęs. Pats 


17 


sugalvojau tiek daug didelių prieštaravimų, kad net sukaitau iš 
įkarščio, ir būčiau juos surašęs, jeigu būčiau turėjęs popieriaus. 
Knygos lapų savo teiginiais nesiryžau terliot. 

Po valandos ponia Dorotėja ėmė trūksmingai alsuoti ir aima- 
nuot per miegus. Jos veidas paraudo ir grožybės jau veržėsi iš 
apdarų, nes buvo atsilaisvinusi smaugiančius raištelius. Žiūrėjau 
į ją ir supratau, jog tai pats geriausias aistros keliamo liūdesio 
ir pasibjaurėjimo įrodymas. Aistros patenkinimas tokiu būdu, 
kokį siūlė ji ir Lorencas Vala, paverčia žmogų gyvuliu. Bet juk 
žmogų nuo gyvulio skiria pažinimo ir supratimo dovana. Tai 
Dievo ugnis Žmogyuje, o juslių tenkinimas tik blėsina tą skaisčią 
liepsną. Žiūrint į ponią Dorotėją mane apėmė neapsakomas 
gailestis. Pažadinau ją, supratęs, kad sapnuoja negerą sapną. 

— Įpilk man vyno, brangusis, - tokie buvo jos pirmieji žodžiai, 
kai pabudo. 

Paskui ji pasitrynė užtinusias akis, pasitaisė drabužį ir sunkiai 
atsiduso. 

— Aš nelaiminga, - tarė. - Aistrų vergė, draskoma ydų, mano 
širdy nėra vietos, geismo dyglių nebadomos. Laimė, išoriškai 
šitai nelabai matyti. Bent nuplak mane, žiaurusis angele, jei 
nenori mylėti. Išmušk geidulius iš kūno, padėk apvalyti širdį 
skausmo ašarom. 

— Jūs nepagydoma, ponia Dorotėja, - papriekaištavau. - Net 
skausmą patirtumėt kaip malonumą, jeigu teisingai suprantu 
jūsų žvilgsnį, tad jus pagydys tik senatvė ir mirtis. 

— Ne, ne, - išsigando ji, - nekalbėk man apie senatvę. Tokiai 
moteriai, kaip aš, ji baisesnė už mirtį. Jau tikiu, kad tu toks, koks 
sakaisi esąs, ir tavęs nebekankinsiu. Kai žiūri į mane tyrom akim, 
rodos, maudaus skaidriame vandenyje ir man pasidaro geriau. 
Daugiau tau nesipiršiu, bet tepasigaili manęs Dievas, jei iš tiesų 
sulaukiau tokių metų, kad, įsimylėjusi jaunuolį, net neprašau 
sugult su manimi. Į seseris aš tau per sena, bet ir motiniškų 
jausmų tau nejaučiu. Tad kas per keistas jausmas mane apėmė, 
kad noriu vien gera daryt, neprašydama nedorybių? 

Ji atsikėlė, delnais švelniai paglostinėjo man skruostus, dar 
kiek paverkšnojo ir paklausė: 

— Kuo galėčiau tau padėti? Kur keliauji, ko trokšti ir ko la- 
biausiai norėtum? 

Aš galvojau tik apie tai, kad ji niekad neišsiblaivo. Todėl 
nepanorau pasinaudoti jos dosnumo protrūkiu, nes po visko 
girtuokliai gailisi, net kaltina vagystėm tuos, kurie priima jų 
dosniai brukamas dovanas. Todėl pasakiau: 

— Kažin ar rytoj prisiminsit, ką šiandien šnekėjote, ponia 
Dorotėja. Bet, turėdamas pinigų, gegužės mėnesį tikriausiai 
nebūčiau iškeliavęs, o būčiau likęs mokytis Strasbūre pas vieną 
medžio raižytoją ir knygų perrašinėtoją. Tai buvo paslaptingas 
vyras, gal ir apgavikas, nes gyrėsi mėginąs būdą padauginti iš 
sykio dešimt, šimtą, net tūkstantį knygų. Tikriausiai jis buvo 
apgavikas, nes reikalavo dvidešimties auksinų už pamoką, kaip 
tai padaryti, ir sakė nieko neaiškinsiąs, kol nesumokėsiu. Dvi- 
dešimties auksinų neturėjau, bet jeigu jam pavyks tai padaryti, 
jis tikrai atsidurs teisme, nes akivaizdu, jog tai klastojimas ir 
suktybė — brangiai parduoti šimtą to paties rankraščio viene- 
tų, visus parengus už vieno kainą. Neskaičiuojant popieriaus 
kainos, taip sakė jis. 

Ponia Dorotėja liūdnai atsiduso ir paklausė: 

— Ar grįžtum į Strasbūrą, jeigu duočiau tau dvidešimt auk- 
sinų? 

— Nieku būdu, - karštai paprieštaravau. —- Net nenoriu imt 
iš jūsų pinigų, nes rytoj apkaltinsit mane jų vagyste. Netikėjau 
ir tuo meistru Johanu, nors jis tikino, kad jam reikia pinigų 
limpamam rašalui gaminti ir įvairių rūšių metalui pirkti, sakė 
taip išvystysiąs gamybos būdą, kad tikro rankraščio nuo jo 
pigios klastotės niekas neatskirs. Ne, pas jį aš negrįšiu. Verčiau 
keliausiu toliau. 

— Bet ką gera galėčiau tau padaryti? —- užsispyrė ji. 

— Nieko, ponia Dorotėja, - atsakiau. - Perskaičiau knygą ir už 
tai jums dėkingas, nors jums siūlyčiau skaityt kitokius veikalus. 
Nelabai tikiu gerais žmonių darbais. Todėl spėju, kad norit pa- 
vergt mane dėkingumu, 0 aš nepakenčiu vergovės. 

Šitaip mudu ginčijomės, ir mano prieštaravimai kurstė jos už- 
gaidumą, todėl ji visaip man piršosi, net numetė man ant kelių 
pinigų kapšelį, siūlėsi nupirkt naujus drabužius ir nusamdyt 
mane sekretorium lyg būtų turėjus daug rašymo. Prisisiurbė 
kaip dėlė ir negalėjau jos nusikratyti. Nežinau, kokia jėga mane 
laikė, nes jos atkaklumas kėlė tik pasidygėjimą. 

— Kokią aš turiu ydą? —- galop neviltingai paklausiau. - Kuo 
sukeliu tokią nepamatuotą atjautą? Ne viena jūs, ponia Dorotėja, 
bet daug moterų, kai keliavau, rodė man prielankumą, maitino, 
neprašomos krovė kelionmaišin užkandį, gero kelio linkėjo aša- 
rodamos. Bet nei viena jų nebuvo tokia įgrisi ir atkakli kaip jūs, 
ponia Dorotėja. Juk teprašau jūsų palikt mane vieną su savom 
mintim. 

— Ko spoksojai į mane, kai nūoga ir bejėgė mirkau šaltinyje, — 
sviedė ji. - Kai kurie šventi vyrai ima rankom žerplėjančias 
anglis, bet delnų nenudega. Kiti palieka sveiki po kautynių, o 
davo į moterį ir ta užsidegdavo beprotiška meile, nors, sako, 
jis pats nemokėjo mylėti, o buvo šaltas ir iki galo nei vienai 
neatsidavė. Sako, ir jo glėbys buvęs šaltas kaip ledas, moterys 
karštligiškai drebėdavusios, bet gal kaip tik šitai jas masino, 
todėl nei viena jo negalėjo užmiršti. Nemažai jų ir nusižudė 
iš beviltiškos meilės. Gal ir tu toks, nors pats šito nežinai, nes 
dar tebesi berniukas. Bet nereikėjo tau taip atkakliai žiūrėt į 
mane prie šaltinio. 

Bet jokie protingi žodžiai jos neįtikino. Ji vadino mane Chuanu 
ir Johanu, nes nepasisakiau vardo, ir persergėjo mane, sakydama, 
kad moters meilė greitai virsta neapykanta. 

— Nemalk niekų, kvaila moterie, - galop įniršau. - Nemanyk, 
kad patikėsiu, jog iš pirmo žvilgsnio įsimylėjai mane prie šal- 
tinio. Geidulys — ne meilė, o gašla, ir, nors būtum dar labiau 
pamišusi, nei manau, niekada tavęs nemylėčiau. Kuo labiau tu 
mane spiri, tuo labiau tavim bjauriuosi. 

Ji man atsakė: 

— Džiaukis, kad nesugebu mylėti ir mano būdas ne toks, jog 
neapykanta versčiau meilę. Galiu supykti, bet neapkęsti negaliu, 
jei myliu. Tik pasisaugok, keliauninke Johanai: daug moterų 
tave mylės, bet sutiksi ir tokių, kurios tavęs neapkęs iš pirmo 
žvilgsnio, nes jos nesugeba mylėti, neapkenčia pačios savęs, 
užtat ir tavęs neapkęs. Jos niekins tave, jei tik galės, ir manau, 
kad teisingiausias atlygis už visas moteris bus tavo meilė kaip 
tik tokiai. Tavo kančia bus nepalyginti didesnė už visų tų, kurios 
turės kentėti dėl tavęs, - nesvarbu, ar norėjai jas kankint, ar ne. 

Tik tai mane guodžia, nes protas tikina, kad tavo meilės aš jokia 
galybe nepelnysiu. 

Manding, ji malė niekus, nes aš negebėjau mylėti. Bet atitokusi 
ji atgavo savigarbą — atsisėdo prie stalo ir ėmė tyliai kikenti. 

— Man tai naujas išgyvenimas, - pasakė. - Iki šiol neteko prašyt 
meilės, priešingai —- man ją bruko iki negalės. Dabar manau, jog 
ir meilės graužatis buvo tik visų gašlos vargų, patirtų Bazelyje, 
pagirios. Iš tiesų, keliauninke Johanai, tu stebuklingai išvadavai 
mane iš meilės graužaties, nors suteikei kitokios - dar kilnesnės 
ir dygesnės, ir tokios graudžios, kad bemaž malonios. Ne, turbūt 
niekada nebūčiau tau atleidus, jeigu būtum sugulęs su manim, o 
aš pati būčiau smukus dar gilesnėn aistros pelkėn. Pakėlei mano 
sielą į šviesesnes ir skaistesnes padanges, todėl tavo jaunystę ir 
tyrumą galiu mylėti švelniai ir pasiaukojamai. 

Ji pamąstė ir išmintingai tarė: 

— Gal ir gydomasis vanduo galų gale ima veikti, tad neper- 
dėsiu savo jausmų gražumo. Nemanyk, jog man reikia tavo 
dėkingumo, priešingai, noriu nubausti tave, padėdama žengti 
pirmyn, pražūties linkui. 

Ji priekabiai nužvelgė mane mąsliom skaisčiai mėlynom akim 
ir aprimusi ji man labiau patiko nei mirkdama savo nešvarių 
jausmų drumzlėse. 

- Jei mąstymo lavinimas per disputus, lotynų kalba ir knygos 
tave traukia užvis labiausiai pasaulyje, — toliau kalbėjo ji, — tu- 
rėtum keliauti į Bazelį. Jau šešti metai ten renkasi susivienijusių 
tautų didysis Bažnyčios susirinkimas, neva per Šventosios Dva- 
sios malonę taisyti Bažnyčios negerovių ir pertvarkyti jos nuo 
viršūnių iki apačios. Mokslingiausi vyrai iš visų šalių keliauja 
ten pasiginčyt prie derybų stalo. Bazelio gatvelėse kas antras 
žingsnis susidursi su vyskupu, prie kiekvieno gatvės kampo 
susitiksi kardinolą, o ką jau kalbėti apie kanoninės ir romėnų 
teisės daktarus, kurių ten tiek, kad eidamas užkabinsi abiem 
alkūnėm. Nešiojasi pasikišę po pažastim didžiulius bažnytinės ir 
žemiškos išminties foliantus ir mano, kad jų balsas susirinkime 
galingesnis net už popiežiaus. Trauk į Bazelį, keliauninke Joha- 
nai. Kaip tik ten jaunam, išsimokslinusiam, šlovės siekiančiam 
vyrui lengviausia kurti ateitį šiais pasaulio pabaigos laikais. 

— Nesirengiu būti dvasininkas, - išdidžiai atšoviau. 


21 


— Nebūk naivus, Johanai, - pasakė ji kaip išmintinga, daug pa- 
tyrusi moteris. - Nemanau, kad Bazelyje daug tokių, kurie mąsto 
apie Bažnyčią ir jos labą. Per šešerius metus ant to grendymo net 
uoliausiam iš galvos visais pavėjais kaip pelai išsilaksto tikėji- 
mas atgaila, pertvarkos troškimas ir krikščioniški siekiai. Tik dėl 
valdžios ten vyksta dvasių kova. Bažnyčios susirinkimas ketina 
rinktis nuolat, pasiskelbti aukščiausia Bažnyčios valdžia, - net 
už popiežių aukštesne, — ir į laisvas tarnybos vietas skirt savo 
šalininkus. Dėl didelių pajamų ir kunigaikščių valdžios Bažnyčiai 
ten kovojama ir jauni gabūs vyrai dvasios atgaivos ieško tikrai 
ne Bažnyčios tėvų veikaluose, o žiurkių apgraužtuose romėnų 
poetų rankraščiuose, kurių atradimais vienuolyno slaptavietėse 
pelnoma daugiau garbės nei išmaniausiu teologiniu darbu. 

Ji nejučia sudomino mane. Ir aš buvau girdėjęs pasakojimų 
apie nežinomus romėnų bei graikų rankraščius, kuriuos surado 
ir padaugino Italijos mokslininkai. Gal kaip tik svajonė apie juos 
lemtingai pasuko mano kelią į pietus, nors, būdamas bepinigis 
ir neturėdamas globėjų, tikrai negalėjau jų pamatyti. Pastebėjusi, 
kad pagyvėjau, ponia Dorotėja piktdžiugiškai nusišypsojo. 

— Kiekvienai Žuviai savas jaukas, — tarė ji. - Iš visų pasaulio 
šalių į Bazelį keliauja tokie jaunuoliai, kurių turtas - vien sklandi 
lotynų kalba, didžiausias troškimas - išmokt rašyti taip, kaip rašė 
Ciceronas. Parsisamdę raštininkais jie pelno varganą atlygį, bet 
tik nuo jų nuovokumo, drąsos ir gebėjimo regzti klastas priklau- 
so, kokias aukštas pareigas per savo ponų prielankumą pasiekia. 
Jie visi šneka viena kalba ir karštai siekia to paties — atgaivinti 
Romos ir Graikijos dvasią, kuri nušviestų šiuos tamsius prie- 
vartos, karų ir nuosmukio laikus. Tapęs kokio nors kardinolo, 
vyskupo ar daktaro raštininku tikrai sueitum į pažintį su jais, 
pasimokytum iš jų atradimų ir drauge pakeistumėt pasaulį — 
jauni garbėtroškos manosi galį tai padaryti. 

— Tepasigaili Dievas, ponia Dorotėja! - šūktelėjau. - Kam mane 
kankinat, šitai pasakodama, juk aš neturiu siūlomųjų laiškų, tad 
manęs į tarnybą nepriims nė vienas aukštas vyskupas. Bet net 
jei ir turėčiau tų laiškų, privalėčiau taisytis švariai, avėti nenu- 
drengtus batus, vilkėti baltus marškinius, o ką jau kalbėti apie 
rašalinę, plunksnas ir popierių! Ne, neviliokit manęs nepasie- 
kiama svajone ir nekartinkit man laisvų klajonių. 

Apmaudo ašaros sušoko man į akis, nes ta gudreiva nuvokė, 
kaip man atkeršyti. Iki tol didžiavausi savo nepriteklium ir 
poreikių menkumą laikiau filosofo bruožu, prisipažindamas, 
jog esu laisvosios dvasios brolis, bet jos nupiešta ateitis drau- 
gėje tokių kaip aš, iškilnūs pašnekesiai su jais buvo per didelė 
pagunda, tad daugiau negalėjau be maišto taikstytis su savo 
skurdu. 

Ponia Dorotėja nudžiugo, pamačiusi, kad sugniužau, šaipiai 
paplekšnojo man skruostą ir tarė: 

— Nesirūpink, mano Johanai, kokia nors paslaugi moteris 
Bazelyje tave tikrai aprengs, net pamaitins ir paklos tau nakti- 
gultą, nors mieste dabar ankšta ir nakvynės vietų trūksta. Bet 
ši mintis mane baisiai erzina. O jeigu parašysiu siūlomąjį laišką 
garbiausiam ir geriausiam pažįstamam Bazelyje - kardinolui, 
kurį pats popiežius paskyrė Bažnyčios susirinkimo vadovu, 
ar tada priimsi iš manęs dovaną - naują apdarą, batus ir pusę 
tuzino marškinių? 

— Dieve mano, - išspaudžiau aš. - Jūsų logika silpna ir aš ne- 
galiu pasinaudot jūsų klaida, o turiu jus pataisyti. Vien laiškas, 
kurį man siūlote, visai manęs nepažinodama, didžiulė dovana. 
Tad ką turėčiau jums padovanoti, priėmęs iš jūsų ir kitas dova- 
nas? Apie tai negali būti nė kalbos. 

Ji priekaištingai iškėlė smailiagalį pirštą ir tarė: 

— Gyvenimo logika ir mokslo logika — du skirtingi dalykai ir 
pasistenk suprasti, jog moters logika pranoksta vyrišką nuovoką. 
Todėl nuolankiai klausyk mano logikos — pirmiausia išimk iš 
skrynios ir paduok man plunksną, rašalo bei popieriaus. 

Ji tikrai mokėjo rašyti - netgi gražiu ir aiškiai įskaitomu raštu, 
nors žodžius tinkino sunkiai ir daug sykių braukė lūpas plunks- 
na, kol pabaigė laišką. Jame pavadino mane Johanu Peregrinu, 
tvirtino mane kilus iš garbingos šeimos, parašė, kad neturtas 
tapo man kliūtimi į mokslą, ir tikino mane kaip raštininką ir 
skaitovą padarius jai daug paslaugų, per kurias ji pamačius 
mano nuovokumą ir gabumus. Todėl ji prašė kardinolo Džuliano 
Čezarinio paimti mane savo globon ir galiausiai patikino tą globą 
laikysianti paslauga jai. Ponia Dorotėja davė man perskaityti, ką 
parašė, ištirpino vašką ir užantspaudavo laišką. Ritinį padėjo 
priešais mane ant stalo ir tarė: 

— Kaip popiežiaus atstovas kardinolas Čezarinis vadovauja 
Bažnyčios susirinkimui ir dabar pakliuvęs į sunkią padėtį. Ma- 
nęs kaip moters jis turbūt negerbia, bet žino, kad turiu įtakos 
tam tikriems ponams priešingoje pusėje. Todėl jis saugosi mane 
įžeisti ir net apsidžiaugs, galėdamas padaryti man nedidelę 
paslaugą. Štai tavo likimas, gražuoli Johanai. Pasiimk laišką ir 
pulk pražūtin. 

Nedrįsau jo paimt, nežinodamas, kaip jai atsidėkoti. O ji šne- 
kėjo toliau: 

— Būtent jam tave siūlau dėl dviejų priežasčių. Pirma: jis pats 
nuėjo sunkų mokslo kelią, todėl laiko garbe padėt gabiems jau- 
nuoliams, kurie veržiasi į priekį. Jis daug kam skyrė pinigų, kad 
galėtų mokytis universitete. Tad gal ir tave ištiks tokia laimė, jei 
jis apsiims tave globot. Antra, jis - vienintelis iš mano pažįstamų 
Bažnyčios vyrų šiam niekingam nuodėmių pasauly išliko doras 
ir visom jėgom ir įkvėpiu stengiasi sulaikyt Bažnyčios skilimą, 
pertvarkyt ją iš viršaus ir atnešt pasauliui taiką. Jis visapusiškai 
išsilavinęs, gabus pašnekovas ir prieš Žmones nesideda šventei- 
va, bet dalį dienos slapta meldžiasi ir, pasak netylančių gandų, 
dar tebėra skaistus. 

Pastebėjusi nepatiklų mano žvilgsnį, ji suskubo pasiteisint: 

— Turbūt manai, kad prieštarauju pati sau, taip pagarbiai apie 
jį kalbėdama. Bet Bazelyje jaunas vyras atras ganėtinai Babe- 
lės, - o aš nenoriu, kad tu pultum į pagundas, - bent jau savo 
šeimininko pavyzdžiu. Apie gyvenimą, malonumus ir aistrą aš 
mąstau kitaip nei tu ir jis, bet tikrai dorą žmogų gerbiu, nors 
nieku būdu jam nepavydžiu. 

— Bet, — tariau, - šiuo laišku jūs parodote, kad labai pasitikite 
manimi. Juk jūs apie mane nieko nežinote. Ir jau negaliu nuo 
jūsų slėpti, kad iš tiesų priklausau laisvosios dvasios broliams. 
Taip, ponia Dorotėja. Aš nesiekiu Bažnyčios pertvarkos, o Die- 
vą garbinu širdyje. Dievas — tai visata. Aš - dalis visatos. Todėl 
Dievas yra ir manyje. Dievas lygiai didelis ir mažas, kaip aš. 

Ji delnu užėmė man burną ir suriko: 

— Aš nieko negirdėjau, o tu neplepėk niekų! Pasilaikyk tai 
sau. Tokios mintys niekam neužklius, jeigu jų neatskleisi. Bet 
tu keistas laisvosios dvasios brolis, nes girdėjau, jog valkatos 
ir sukčiai jais tampa vien dėl to, kad laisvosios dvasios broliai 

nepripažįsta nuodėmės, o taria viską esant leistina, nuosavybę 
laiko bendra ir tarpusavyje dalijasi žmonom. 

— Tie laisvosios dvasios broliai, kuriuos pažįstu, — pasakiau 
griežtai, - geri ir taikingi. Jie patys dirba darbus ir tuo, ką turi, 
dalijasi tarpusavyje. Tik dėl žmonių piktybės ir Bažnyčios per- 
sekiojimo jie nusistatę slaptus ženklus, kad galėtų bendrauti 
tarpusavyje. 

Ponia Dorotėja papurtė galvą ir įbedė į mane akis. 

— Kas bus iš šito vaikino, - tyliai atsiduso ji, - jei tokioj jau- 
nystėj jau tapo eretiku. Išmintingas žmogus priima Bažnyčios 
pavidalą, nors kaip tikras pagonis širdyje niekuo netiki. Daug 
pavojingiau būti eretiku ir kuo nors tikėti. Bet net būdamas 
laisvosios dvasios brolis, turi išmokti bent tylėti ir būt pakantus 
kitų tikėjimui ir netikėjimui. 

Ir ji neleido man daugiau prieštarauti, o ėmė draugingai man 
patarinėti, kaip turėčiau elgtis ir kalbėtis su aukštais Bažnyčios 
vyrais. Nusileido sutemos. Į nakvynės namus grįžo maudyklių 
lankytojai. Trinksėjo durys, už sienų girdėjosi linksmi šūksniai 
ir šaižus juokas. Mintyse būgštavau, kad užėjus tamsai ponia 
Dorotėja vėl duos valią jausmams ir ims reikalauti atlygio už prie- 
lankumą. Bet klydau. Ji pasiuntė mane miegoti į nakvynės namų 
arklidės šieninę, o kitądien nupirko man juodą švarką, kelnes, 
naują kelionmaišį, rašymo reikmenis ir kelias poras marškinių, vis 
švelniai subardama kaip motina, ruošianti į kelią mylimą sūnų. 

Ji nelaikė manęs, pamačiusi, jog degte degu noru keliauti į 
Bazelį. Palydėjo už miesto mūrų ir sustojo po sena liepa atsi- 
sveikinti. Mėlynu sijonu, per pusę galvos už mane aukštesnė, 
brangiu perlų tinkleliu apsigobusi šviesius plaukus, ji atrodė 
labai graži, kai medžio šešėlyje žvelgė į mane skaisčiai mėlynom 
smalsiom akim. 

— Nežinau, kaip jums atsidėkot už dovanas, - pasakiau. 

— Mano bernaiti, mielas kvaileli Johanai, —- švelniai atsakė 
ji. - Būk ramus. Man nereikia tavo padėkos, užteks, kad kartais 
prisiminsi ir nieko bloga apie mane negalvosi. 

— Bet... - delsiau, neįstengdamas krustelt iš vietos, nes jaučiaus 
labai skolingas už nepelnytą gerumą ir dosnumą. 

— Nevesk manęs į pagundą, - tarė ji, — nes tvirtai nuspren- 
džiau tavęs neliesti, kad įrodyčiau sau, jog sugebu mylėt nesa- 

vanaudiškai, geismų nekurstoma. Bet turbūt aš godi moteris ir 
meiliju bent grašio už vargus, jei daugiau gauti negaliu, užtat 
man gėda. 

Ji suėmė švelniais delnais man skruostus ir pabučiavo į lū- 
pas. 

— Ak, tavo šaltos berniukiškos lūpos, - sušnibždėjo ji, apiber- 
dama veidą karštais, godžiais, šlapiais bučiniais. - Dabar eik! — 
užriko ji ir įraudusi, sunkiai alsuodama pastūmė mane. 

Išėjau į kelią, delnu šluostydamas tartum sumurzintą veidą, 
ir daugiau kaip gyvas nesusitikau ponios Dorotėjos. Glėbesčiuo- 
dama mane, ji paslapčia įkišo į krepšį maišelį sidabrinių, o po 
dvejų metų sužinojau, jog ji mirė maru ir, trokšdama išpirkti 
nuodėmes, visą didžiulį turtą paliko savo miesto vargšams. 


II 


Ruduo ir Žiema Bazelyje man buvo lyg gyvenimo skaistykla. 
Iš kardinolo Čezarinio raštininkų buvau labiausiai neišprusęs, 
jauniausias ir gana skaudžiai tai jutau. Raštinėj man skyrė vietą 
padury ir pačius prasčiausius darbus. Viršininkams nematant, 
kaip vilkai mane persekiojo tie vyresni, įžūlūs ir iškalbūs sekre- 
toriai. Mane jie regėjo kaip varžovą dėl kardinolo globos, visaip 
kliudė gaut darbų, kurių buvau nusipelnęs, ir apskritai dangstė 
mane nuo kardinolo akių, kad negaučiau progos parodyti jam 
savo paslaugumo. Geras būdavau tik tuomet, kai, norėdamas 
įsiteikti jiems ir nutildyt jų erzinimus, iš nakvynės namų parneš- 
davau ąsotį vyno. Bet tada pašiepdavo už tai, kad negeriu. 

Rašiau dailiu raštu, lotyniškus laiškus perrašinėjau be klai- 
dų. Už tai raštininkai ant manęs pyko, nes vienas kitas jų buvo 
mokęsis universitete. Dangstydami savo kvailumą, jie naudo- 
davosi, kad neišmanau teologijos ir kanoninės teisės, ir švento 
Bažnyčios susirinkimo sprendimus bei dekretalijas aiškindavosi 
tarpusavyje lyg didžiausi mokovai. O man atrodė, kad jie švaisto 
laiką kvailiems ir tuštiems klausimams ir jau nežino, kuriame 
Bažnyčios susirinkime kas iš tiesų nutiko. 

Nes, mano galva, Bažnyčios susirinkimas jau nebebuvo šven- 
tas, nors šventumas buvo remiamas prielaida, kad balsavimo 
skaičių lemia Šventoji Dvasia, todėl susirinkimas turi aukščiau- 
sią sprendžiamąją teisę, kuriai privalo paklusti net popiežius. 
Bazelis turtėjo per Bažnyčios susirinkimo svečius — kardino- 
lus, vyskupus ir prelatus, teisininkus ir kunigus, bet turbūt 
labiausiai —- per beprotišką vyno gėrimą ir besaikį popieriaus 
švaistymą. Jeigu norėčiau praturtėti, mąsčiau apmaudžiai, 
tapčiau vyno prekiautojo padėjėju, įkurčiau popieriaus malūną 
arba parsisamdyčiau viešųjų namų durininku. Tie vyrai, kurie 
lyg ir turėdami gerų ketinimų bei nuostatų susirinkdavo per 
Sventosios Dvasios malonę taisyti Bažnyčios, jau seniai buvo 

pametę mintį pirmiau pasitaisyti patys. Jie buvo apsikrėtę 
dvasios maru, įkarščiu varžytis dėl sėkmės, rango ir garbingų 
tautos, savo karaliaus ar kunigaikščio. Tų penkių šešių šimtų 
atstovų susirinkime kiek buvo galvų, tiek nuomonių, nes pa- 
prastų dvasininkų ir pasauliečių teisininkų balsai buvo lygūs 
su vyskupų ir kardinolų. Protas, mokslas ir išminčių liudijimai 
jiems įtakos nedarė, daugumą savo pusėn patraukdavo tas, 
kuris garsiausiai šaukdavo. Ukanotą žiemos dieną man atro- 
dydavo, kad Bazelio gatves užplūdo aitrūs pykčio ir įžeidžių 
patyčių garai. 

Bet, mąsčiau, Bazelyje susirinkę mokyčiausi nūdienos vyrai — 
Vergilijaus ir Cicerono gerbėjai, šių laikų ūkanas galintys sklai- 
dyti antikos, Graikijos ir Romos poezijos šviesa. Jų draugijos aš 
troškau, dėl jų į Bazelį atvykau. O garsiausias iš jų buvo Enėja 
Silvijus — gražbylys ir poetas, apie kurį būrėsi Bazelio mažoji 
akademija, taip vadinosi ta draugija. Jos sambūriuose, pasak 
kalbų, sušvisdavo jo išmintis. Nors jis tebuvo pasiekęs Šventojo 
Kryžiaus kardinolo sekretoriaus rangą, neįsivaizdavau, kad, 
būdamas prasčiausias Čezarinio sekretorius, galėčiau sėdėti 
jam po kojų ir klausytis jo mokymų. Gerbiau kardinolus bei 
vyskupus ir jų bijojau, bet kur kas aukščiau į padanges aš kėliau 
Enėją Silvijų. 

Kiek sykių sukau ratus apie jo namus, stebėjau jį, supamą 
linksmos draugijos, bet, būdamas jaunas ir drovus, nedrįsau 
užkalbinti. Raštininkų kambaryje apie jį blogai kalbėjo, bet aš 
nenorėjau ir negalėjau tikėt, kad poetas gali būti nedoras. Ap- 
kalbas laikiau tiktai piktumu juodaskvernių, kuriems teologija 
tapo smaugia kilpa. 

— Pasiimk ąsotį vyno ir gražią merginą, - bjauriai patarė jie 
man, — ir jis tikrai bus malonus, kol užteks vyno, o merginai jis 
greit sugalvos lotynišką vardą. 

Jeigu būčiau buvęs vyresnis ir turtingesnis, tikriausiai būčiau 
rimtai žiūrėjęs į jų siūlymą, nes Bažnyčios susirinkimo metu 
Bazelyje netrūko gražių lengvabūdžių merginų, bet iš naivumo 
tą patarimą palaikiau tik piktumu. Galų gale man padėjo atsitik- 
tinumas. Buvau pasiųstas nunešti jam kardinolo kvietimą vaka- 
rienės, nes atlikdavau ir tarno bei pasiuntinuko darbus. Jis turėjo 

nuosavą kambarį vieno miestiečio name, o daugybės atvykėlių 
prisikimšusiame mieste tai buvo didelė prabanga. Pabeldžiau į 
duris ir pavargęs balsas pakvietė mane užeiti. Saulė jau seniai 
buvo pakilusi, bet poetas tebegulėjo lovoje. 

— Tyliai uždaryk duris, - pasakė jis palūžusiu balsu. — Nesi- 
trankyk ir ramiai pasakyk, ko atėjai, nes galvą skelte skelia. 

Kambaryje mėtėsi knygos ir popieriai. Ant stalo stovėjo tuščios 
taurės, po kojų bolavo prirašytas popierius su purvino bato pėd- 
saku. Bet Enėja Silvijus, nors apverktinos būklės, atrodė gražus 
vyras. Didelių, tviskančių akių, sodriom lūpom, tiesia nosim. 

— Jūs sergat? — išsigandęs paklausiau. 

— Baisi sausgėla, — tarė jis. — Jei koks gailestingas Žmogus 
šiame žvėrių ir klastybių pasaulyje dar turi bent trupinėlį krikš- 
čioniškos meilės, tai ištrauks iš po pagalvės kapšelį, išsiims iš 
jo pinigų ir nubėgs į nakvynės namus saikelio itališko vyno. 
Nakvynės namus iškart rasi. Stovi beveik priešais, virš durų — 
šiaudų gniūželis. 

Sugrabinėjau kapšelį po jo pagalve, bet jis buvo tuščias. Enėja 
Silvijus nemaloniai nustebo ir tarė: 

— Ar tik šitoks pasaulio atlygis, ar šitaip bjauriai elgiamasi su 
poetu, 0 juk aš galiu mikliai parašyti elegiją pagal Tibulą, sek- 
damas Horacijum - ilgą epistolą ir geresnę satyrą už Juvenalio. 
Bent ąsotį paversk ant stalo — gal jame dar liko šlakelis. Nors 
labai abejoju, nes pažįstu savo svečius. Vynu uoliai dalijasi iki 
paskutinio lašo, bet rytiniu liūdesiu nei vienas nenori dalytis. 

Pasakiau iš pagarbos už savo pinigus mielai nupirksiąs kad 
ir visą saiką vyno, jei jis nepasmerks tokio įkyrumo. Jo veidas 
išsyk prašvito, bet dar labiau prašvito, kai išgirdo, kad vakare 
jo lauks kardinolo Čezarinio stalas. 

— Iš akių matyti, kad tu gabus, - tarė jis. - Galiu tik pasveikinti 
didį kardinolą, gavusį tokį nuovokų tarną. Iš pirmo žodžio paga- 
vai mintį. Tad nedelsk, o verčiau paskubėk, kol nepasigailėjai. 

Atnešiau jam iš nakvynės namų didelį saiką vyno, o jis tuo 
tarpu atsikėlė, užsimovė kelnes ir susišukavo plaukus. Išgėręs 
vyno, atsiduso ir paklausė: 

— Ko iš manęs nori? Skausminga patirtis parodė, kad šiame 
mieste nieko negausi veltui. Už dovaną atsidėkojama dovana, 
už prielankumą - prielankumu. Tad klok. 


29 


Nuolankiai atsakiau palaikysiąs didžiausia garbe, jei paskaitys 
man savo eilėraščių. Nepatikliai dėbtelėjęs, jis paklausė: 

— Ar tik nesišaipai? Jeigu būtų naktis ir būtum girtas, supras- 
čiau tave. Bet juk net neragavai vyno. O gal pataikauji? 

Karštai paneigiau jo įtarimus, tad pavartė popierius ant stalo, 
išgėrė vyno ir perskaitė kelis neilgus eilėraščius, juokdamasis ir 
sykiais žvilgsniu tartum paprašydamas pritarimo. 

— Turiu parašęs ir dviejų tūkstančių eilučių poemą „Nymp- 
hileis“, — pasakė. — Gal labiau norėtum ją išgirsti? Ko tu toks 
tylus? Ko nieko nesakai? 

— Jūs rašote.tik apie vyną ir moteris? — paklausiau aš. 

— Taip, - atsakė jis. — Nieko geresnio neatrandu. Gal tu gali 
pasiūlyti ką nors geresnio? Bent jau pripažink, kad gražiai ir 
sklandžiai parašiau apie vyno keliamą džiugulį ir meilės ma- 
lonumus. 

— Bet jūsų eilės begėdiškos, nepadorios ir man nepatinka, - 
išdrožiau. 

Jis labai nustebo. 

— Iki šiol visus pralinksmindavau, - pasakė jis. — Kas per 
pamokslininkas manaisi esąs? Na ir kas, kad begėdiškos, jeigu 
dvasingos! Na ir kas, kad nepadoru, jei tą nepadorumą sutau- 
rina išraiškos būdas? Kilmingiausiems ponams ir aukštiesiems 
dvasininkams mano eilės suteikia daug džiaugsmo. Kas tu toks, 
kad manaisi galįs peikt mane už niekingą bokalą vyno? 

— Aš visai nepeikiu, — skubinai patikinau. - Tik maniau jus 
esant kitokį. Maniau jus atradus Dievą širdyje ir apie tai rašant. 
Maniau jus senose knygose ieškant tiesos, nes mūsų laikais tiesą 
paskandino juristikoje ir scholastiniuose postringavimuose. 

Jis suniuro ir atsakė: 

— Ką tu išmanai, kokia mano tiesa! 

Priėjo prie pat manęs supykęs ir tikriausiai būtų išmetęs pro 
duris, bet aikčiodamas sustingo ir ranka susiėmė suskaudusią 
nugarą. Ir tą akimirką vėl pratrūko juoku. 

— Užklupai mane bjauriausios ir bejėgiškiausios būklės, 
pamokslininke, — tarė. — Jeigu būtų vakaras, aplinkui kvatotų 
vainikuotos merginos ir vyno svaigas pakylėtų mane nežabo- 
tam skrydžiui kaip per romėnų puotas, mano tiesa būtų tokia 
akivaizdi, kad net nevertėtų tau atsakyti. Bet rytas pilkas, man 

skauda galvą, gelia nugarą ir, nors geriu tavo vyną, burnoje 
jaučiu plėnis. Turiu ginčytis su tavimi, o sykiu ir su savim. Tad 
ko tu nori iš gyvenimo? Pirmiau į tai atsakyk. 

Rimtai pamąsčiau ir atsakiau: 

— Aš vyno negeriu, moterys man atrodo tuščios ir pagundoms 
aš nepasiduodu, nes nenoriu tapti jų vergu. Pinigų ir turto man 
reikia tik tiek, kad galėčiau nusipirkti knygų ir ieškot jose tie- 
sos. Kitiems vadovauti nei savo minčių brukt nenoriu. Tad ko 
aš noriu? Turbūt tik save suprasti, idant suvokčiau, ko širdies 
gilumoje trokštu. 

Jis papurtė galvą ir pasakė: 

— Ne, negaliu su tavim ginčytis, nes tai, ką sakai, pernelyg 
dora, kad būtų tikra. Tik jaunystė pateisina tavo paikumą, bet 
norėčiau pamatyti tave po dešimties metų. — Jis nusijuokė ir 
šnekėjo toliau: - Ir penkerių pakaks, nes savo rimtu žvilgsniu, 
tvirtu gėrio troškimu ir naiviu tiesos siekiu tu lyg atvaizdas 
mūsų visų, kurie čia atvykome spręsti tikėjimo klausimų su 
Šventosios Dvasios pagalba, taikyti valdovų, užbaigti karų ir 
pertvarkyti šventosios Bažnyčios. Nesijuok, kitados ir mes bu- 
vom jauni. Juk neseniai man sukako trisdešimt. Nors nuosaikiai 
siekėme ir savo labo, ir garbėtrošką patenkinti, vis dėlto svajojom 
apie krikščionybę, kada tautos gyventų broliškai, ginčai būtų 
sprendžiami pagal krikščioniškos meilės įstatymą, o žmonės 
vertinami tik už nuopelnus. 

Ką pasiekėme? — paklausė jis. —- Aš — poeto šlovę, dekano 
prebendą, - kas, kad nesu įšventintas, - balso teisę ir vietą šven- 
tajame konsiliume, nors, trokšdamas išgarsėti, pradėjau gražby- 
lingu Bazelio ir jo įžymybių aprašymu. Bet kas iš to, jei tokį pat 
balsą ir vietą dabar gauna nuo tarnybos nušalinti dvasininkai, 
virėjai ir arklininkai, kad galėtų balsuoti prieš popiežių. Nieko 
nuostabaus, kad pavirtau girtuokliu, palaidūnu ir tesirūpinu 
vien asmenine nauda. 

O gal aš klystu? - toliau kalbėjo jis. — Ir tiesai, teisingumui ir 
krikščioniškai meilei niekad nebus vietos daiktų pasaulyje. Todėl 
gabus vyras turėtų stumt metus neatsisakydamas kultūringų 
malonumų, nutviekstų poezijos šviesos. Bet tai, ką sakau šalto 
ryto pagiriomis, — melas, kaip ir visa kita, nes ir gražiausias 
žodžių vainikas paleistuvės nepavers mūza. Vos trisdešimt su- 

kakęs, paliegęs ir sausgėlos suluošintas, pradedu atgailauti. Aš 
nesišalinu Veneros, Venera ėmė šalintis manęs. 

Ne, - paneigė jis, - ne meilės ir vyno malonumai man kūną 
sužalojo, o priešingai. Šventas ir dievobaimingas pažadas. Štai ką 
tau papasakosiu. Škotijos pakrantėje, plaukiant vykdyti slaptos 
Bažnyčios pasiuntinystės užduoties, ėmė skęsti laivas. Prisiekiau 
sau - jei liksiu gyvas, basas nupėsčiuosiu prie Šventosios Mer- 
gelės altoriaus ir visą parą pasninkausiu bei melsiuosi prie jo. 
Pasiekęs krantą, ištesėjau pažadą: per sniegą, speigą numyniau 
į artimiausią bažnyčią ir nuo šaltų kaip ledas akmeninių grindų 
tarnai mane pakėlė beišleidžiantį paskutinį atodūsį. Nuo to aš 
susirgau sausgėla, o ne nuo paleistuvystės ir nedoro gyvenimo. 
Tada išmintingai prisiekiau savo valia niekada nekelti kojos į 
laivo denį. 

Jis kalbėjo kandžiai, neviltingai, save lyg niekindamas, užtat 
pašiepdamas visą pasaulį. Aš taip nusivyliau, kad ašaros sušoko 
man į akis, nes įsivaizdavau jį visai kitokį. Mano slogulys jį taip 
sujaudino, kad jis paguodžiamai paplekšnojo man petį ir tarė: 

— Tu jaunas, o jaunas Žmogus kenčia supratęs, kad gyvenimas 
ne toks, kokį įsivaizdavo. Jei nori, kad sektųsi, turi dantim ir 
nagais kabintis tik savo naudos, nes niekas kitas tavo nauda 
nepasirūpins. Bet tie, kuriems sekasi, žaloja sielą. Antra vertus, 
protingas vyras nelinkęs tikėtis vien dangaus palaimos, nes jis 
norėtų pelnytą dalį gaut dar žemėje. Todėl reikėtų rast nuosaikų 
vidurio kelią - kad turėtum sėkmę, bet ir be žalos sielai. Nebūti 
blogiausiam iš blogųjų, doriausiam iš dorųjų, pervirš išdidžiam 
tarp išdidėlių ir pernelyg nuolankiam tarp nuolankiųjų. Visa, 
kas per daug, - nesveika, griežtumas kenkia lygiai kaip nenuo- 
saikumas. 

Aš pasakiau: 

— Jeigu velnias mane gundytų, turbūt jis kalbėtų švelniai ir 
taikingai kaip jūs, poete Enėja Silvijau. 

Jis užpyko: 

— Nuolankiai prisipažįstu - turiu ydų ir klystu, ir nemanau 
esąs geresnis už kitus. Jeigu tu, kuris žvelgi šitom šaltom 
skaisčiom akim, nori gyvent nepriekaištingai, tai, jei gali, 
būk arba nepriekaištingai blogas, arba nepriekaištingai geras. 
Tarnauk Dievui arba šėtonui. Tik neužmiršk — net ir šventieji 

klydo, ir šėtono tarnai išsidavė, nes žmogus iš prigimties nėra 
neklystantis. 

— Sitie jūsų Žodžiai man labiau patinka, - tariau. - Jei nėmaž 
neabejočiau, jei protas ir mintys liudytų, kad šiame ydų ir mir- 
ties pasaulyje daugiausia laimi tiktai visiški savimylos, visiški 
bejausmiai ir visiški nedorėliai, tai gal pasiduočiau nedorybei. 
Nepriekaištinga dora grįstina tvirtesniu tikėjimu nei mano ir 
jos siekis tik tuštybę tenkina, suteikdamas malonumą jaustis 
geresniam už kitus. Ne, jūs nesuprantate, ką turiu galvoje ir ką 
mąstau, jums sunku suprasti, nes ir aš pats šito nesuvokiu. To- 
dėl pasitenkinkim mažesniu. Pamokykit mane skaityt Homerą 
graikiškai — ir aš visą gyvenimą būsiu jums dėkingas. 

Jis prapliupo juoktis ir sušuko: 

— Nejau turėjome pasiekti palaimingą dangų ir nusileist į 
pragaro bedugnę, kad išspaustum tokį paprastą dalyką! Bet gal 
ir gudriai padarei, nes man buvo įdomu. Ir siekdamas išmokti 
graikiškai elgiesi toliaregiškai. Aš pats, būdamas jaunesnis, 
labiausiai graužiausi, kad negaliu išmokti graikiškai, ir šiame 
susirinkime vienos rankos pirštų užtektų suskaičiuoti tuos, ku- 
rie moka tą kalbą, o visoje Italijoje tiktai vienas vyras - didysis 
Filelfas - moka ją nepriekaištingai. Bet jis šešerius metus mokėsi 
Konstantinopolyje, užtat pučiasi kaip povas. Turiu tai pasakyti, 
nors Mudu esame draugai. 

— Bet, - paklausiau, - kodėl manote, kad toliaregiška išmokt 
skaityt Homerą graikiškai? 

Gudriai primerkęs akis, jis bakstelėjo man smilium ir šūkte- 
lėjo: 

— Tu klastūne! Neapsimetinėk. Aišku, manai, kad po tiek 
vilkinimo derybos dėl unijos įvyks, o tuomet tas, kuris moka 
graikiškai, bus aukso vertas. Sumanymas tikrai nekvailas, ne- 
apsimetinėk, nes kiaurai tave permatau. 

Irzliai atsakiau, kad svajonė apie Bizantijos stačiatikių baž- 
nyčios susijungimą su Katalikų bažnyčia po keturis šimtus 
metų trukusios schizmos — paika svajonė dabar, kai Bažnyčios 
susirinkimas ir popiežius kovoja dėl valdžios, o pačiai Katalikų 
bažnyčiai gresia schizma. Bet jis atsakė: 

— Nebūk kvailas. Iš visų pusių turkų apsuptas Bizantijos impe- 
ratorius gyvena lyg liūto nasruose. Iš kitados galingos Bizantijos 

beliko graikiška Konstantinopolio dalis ir kelios Archipelago 
salos. Tik per uniją imperatorius gali išgelbėt Bizantiją. Tik 
drauge su Vakarų šalimis galės išvyti turkus. Bet dėl bažny- 
tinių kivirčų Vakarai atitolo nuo Bizantijos, ji mums pasidarė 
svetima. Sudariusi uniją, Bizantija, kaip Graikijos poezijos ir 
filosofijos perėmėja, vėl taptų visos Europos gyvybės šaltiniu. 
Jei šventasis Bažnyčios susirinkimas susitars dėl šitos unijos, 
tai bus tokia didelė mūsų dvasios pergalė, kad popiežius turės 
paklusti. Iš pradžių — unija, paskui kryžiaus žygis prieš turkus, 
o tada senieji Heladės dvasios lobiai sugrįš į Vakarų pasaulį. 
Štai tikslas, kuriuo turėtų užsidegt kiekvienas. Jeigu būčiau 
jaunesnis ir turėčiau laiko, aš taip pat imčiau mokytis graikų 
kalbos. 

Jis ilgai pasakojo man apie tai, kaip Bažnyčios susirinkimas 
derasi su Bizantijos imperatorium ir Konstantinopolio patriar- 
chu, ir apie tai, kaip su jais derasi popiežius. Šiandien, sakė 
jis, nesutariama tik dėl to, kuriame mieste rengti derybas dėl 
unijos. Bažnyčios susirinkimas gynė Avinjoną nuo prancūzų 
įtakos, graikai pareikalavo, kad derybos vyktų Italijos pajūryje, 
o Vokietijos imperatorius nenorėjo nei viena, nei kita, jam labiau 
tiko Viena ir Budapeštas. Šitie kivirčai ir popiežiaus kišimasis 
su savo siūlymais metai iš metų vilkina derybas. 

— Ar ne smulkmeniška, — paklausiau, - sprendžiant tokį svarbų 
klausimą, ginčytis dėl derybų vietos? 

Jis pritarė: 

— Aišku, smulkmeniška, tai tik parodo popiežiaus Eugenijaus 
niekingumą ir veidmainišką kivirčnumą. Jis būtų sutikęs derybas 
rengti net Konstantinopolyje, nes tokiu atveju visas išlaidas būtų 
sumokėję graikai. Bet kuo būtų pasibaigusios derybos, kuriose 
keliems Vakarų dvasininkams būtų tekę atsilaikyti prieš visus 
Graikų bažnyčios vadovus — nuo aukščiausiojo iki žemiausio- 
jo? Būtų susiklostęs negeras vaizdas, kad graikų susirinkimas 
ekumeninis ir svarbumu pranoksta mūsų šventąjį Bažnyčios 
susirinkimą. Ne, derybas reikia rengti tokioje vietoje, kurią nuro- 
dys Bažnyčios susirinkimas, kad popiežius klastingai nesugintų 
į ji vien savo šalininkų, nes dėl švento ir didžio bendro tikslo 
Bažnyčios galva galiausiai turės nusileisti. 

Jis pasitrynė kaktą ir šnekėjo toliau: 

— Tai sudėtingas klausimas - bus negerai, jei Italijos sąskaita 
per daug sustiprės prancūzų įtaka. Todėl aš pats taikingai pa- 
siūliau surengti derybas Pavijoje, palaikydamas savo gerada- 
rį - Milano hercogą, kurio valdinys esu, - juk negaliu užmiršt 
dekano algą gaunąs iš Milano. Bet tu pradėk mokytis graikiškai 
ir dėl kitko nesuk sau galvos. Tokio švento ir didaus reikalo vien 
atkaklios popiežiaus pinklės nesužlugdys. 

Nuolankiai paaiškinau, kad kol kas turiu tik karštą pomėgį, 
laiko ir noro. Bet neturiu mokytojo - juk graikų kalbą retas kas 
moka, jos neišmoksi taip paprastai, kaip lotynų - su Donato 
vadovėliu, o ir mokytojui pinigų neturiu. Jis atsakė: 

— Geriausias graikų kalbos mokovas, aišku, Bizantijos impe- 
ratoriaus pasiuntinys Jonas Dishipatas. Bet tie graikai - niūrūs 
ir godūs, o ir tau pačiam nenaudinga už mokslą dirbti jo pa- 
siuntinuku ir skleisti jo pažiūras. Kiltų įtarimų, kad tu graikų 
įgaliotinis, tad tikrai negautum norimo darbo derybose dėl uni- 
jos. Ne, geriausias mokytojas iš visų man žinomų - kanoninės 
teisės daktaras Mikalojus Kuzietis. Dar nesenas, šiek tiek už 
mane vyresnis. Savo mokytumą jis paliudijo parašęs knygą apie 
katalikų vienybę ir nenuginčijamai įrodęs Bažnyčios susirinkimo 
sprendimo teisę esant aukštesnę už popiežiaus. Jis — vienas iš 
kelių čionykščių, šiek tiek mokančių graikiškai, o jo atsidavimas 
Bažnyčios susirinkimo reikalui nekelia jokios abejonės. 

Dar labiau užsidegęs jis išbėrė: 

- Ir metas kuo tinkamiausias, nes radosi jam prieštaraujančių, 
be to, jis pralaimėjo didelę teismo bylą. Tad dabar turbūt turės 
laisvo laiko. Jis kilęs iš vargingos Žvejo šeimos, iš Kuso miesto 
prie Mozelio, bet svarbiausia - Paduvos universitete buvo vienas 
stropiausių tavo pono Čezarinio mokinių. Jis veikiau filosofas nei 
bažnytinės teisės mokovas, todėl prastai atstovavo tai niekingai 
gildijai. Ir kaip filosofas labiau myli tiesą nei gražų pavidalą, 
todėl mudu nesam dideli draugai, bet jei tavo ponas pasiūlytų, 
gal jis pamokytų tave veltui ir šitaip pelnytų gerą darbą. Tad 
manęs pagalbos neprašyk, o nuolankiai kreipkis į savo šeimi- 
ninką Cezarinį. Juk tai kilnus ir teisingas vyras, lygiai malonus 
tiek prastakilmiams, tiek kilmingiausiems ir tikrai neturi jokios 
kliaudos - tik tiek, kad yra idealo žmogus, taigi pernelyg doras 
šiame piktame veidmainystės ir klastų pasaulyje. 

Nusiminęs atsakiau, kad neišdrįsiu varginti kardinolo tokiu 
niekingu reikalu, nes, eidamas žemas pareigas ir patirdamas 
kitų raštininkų engimą, negaliu tikėtis jo prielankumo, be to, 
jis per akis turi svarbesnių rūpesčių. Enėja Silvijus paslaugiai ir 
maloniai pasakė: 

- Jeigu pasitaikys proga, šįvakar pasikalbėsiu apie tave. 

Jis buvo pernelyg malonus, kad nesuabejočiau. Užtat įtariai 
paklausiau: “ 

— Kodėl turėtumėte tai daryti? Juk jums iš to jokios naudos. 
Pats sakėte, kad šiame mieste nieko veltui negausi. Tai ko iš 
manęs norite? 

Jis linksmai nusijuokė ir atsakė: 

— Tu iš tiesų nuovokus ir pagaulus ir imi suprast žaidimo 
taisykles. Už tai paprašysiu tik kiekviena proga pasakot apie 
mane gerus dalykus, garbstyt mano iškalbą bei dievotumą ir 
atsidavimą šventajam Bažnyčios susirinkimui, kurį aš palaikau, 
nors vis dėlto pripažįstu popiežiaus reikšmingumą Bažnyčiai. 
Ir jeigu, kaip tikiuosi, per visuotinį susirinkimą man bus leis- 
ta pasisakyti už derybas Pavijoje — ne dėl to, kad tikėčiausi ta 
kalba ką nors pasieksiąs, o norėdamas pasirodyt, kaip gražiai 
gebu kalbėti, ir įsiteikti Milano hercogui, - taigi paprašysiu, kad 
atėjęs į katedrą drauge su kitais raštininkais pasaugotum, idant 
niekas netrankytų suolų, ir prisidėtum prie pritariamų šūksnių, 
parėktum garsiau už kitus. Menka paslauga, ar ne? Ja niekam 
nepakenksi ir savo sielos pavojun nestumsi. 

Tas reikalavimas man pasirodė menkas. Todėl kuo gražiausiai 
Enėjai Silvijui padėkojau. Bet jis dar sulaikė mane ir sušuko: 

— Ak, jaunuoli, tau dar viskas prieš akis! Kam tu šitoj ne- 
apykantos, pinklių ir melo irštvoj marinsi širdį? Pakeliauk, 
pagurkšnok iš visokių taurių, pažink visus kraštus, pasidžiauk 
gyvenimu, kol jaunas. Ir aš lig vėlyvos nakties prie knygų de- 
gindavau žvakę, kol mano kambario draugui tai nusibodo ir jis 
mane subarė: „Enėja, Enėja, kam tu kankiniesi? Laimė vienodai 
ištinka ir tamsuolius, ir mokytus.“ 

Bet aš atsakiau: 

— Ganėtinai prisikeliavau. Mirtį visur kur mačiau. Kad ir kur 
keliausiu, nuo savęs nepabėgsiu. Nuo savęs pabėgt negali. Todėl 
labiau džiaugsiuos, galėdamas dvasios ginklais užkariauti nau- 

ją pasaulį — Graikijos pasaulį, kur mano vedliai ir draugai bus 
praeities poetai ir mokslininkai. Šios galimybės nekeisčiau net į 
karalystę. Todėl būsiu dėkingas jums, Enėja Silvijau, jei padėsite 
man išeiti į Graikijos kelią. 

Su didžiuliu dėkingumu pabučiavau jam ranką. Jis apkabino 
mane susijaudinęs, šiek tiek kauštelėjęs nuo vyno, palydėjo prie 
durų ir atsisveikindamas tarė: 

— Mažiau kentėtum, jeigu pasigertum ir permiegotum naktį 
su moterim. Bet linkiu tau laimės niaurioje kelionėje, griežtasis 
jaunuoli. 

Tas vyras mintyse turėjo daugiau nei išreiškė žodžiais, nes 
po daugelio lengvabūdiškų metų jo širdy jau smilko kančia. Bet 
tada nebūčiau net susapnavęs, jog jis kada nors pasieks Bažny- 
čios viršūnę ir taps popiežium Pijum II. Bet tuolaik šito nebūtų 
numatęs net akyliausias toliaregis. 

Kaip vienas Bažnyčios susirinkimo vadovų, kuriam popie- 
žius kažkada buvo nurodęs pradėti susirinkimus ir kuris nuo 
tol buvo svarbiausias susirinkimo asmuo, kardinolas Čezarinis 
dažnai rengdavo kviestinius vakarus. Jis gyveno kukliai, bet dėl 
svečių samdė sumanų italą virėją ir rūpinosi vyno rūsio gausa. 
Jis dažnai pasikviesdavo kokį savo sekretorių sekti vakarienės 
pašnekesio nuo nuošalaus stalelio, šitaip suteikdamas jam pro- 
gą pratintis prie užstalės papročių ir dvasingų pokalbių, jeigu 
per vakarienę nagrinėjami reikalai nebūdavo pernelyg slapti 
ir opūs. Ir aš kartą patarnavau per tokį subuvimą ir iš to, ką 
išgirdau, supratau, jog vakarieniaujant randasi daugiau suma- 
nymų ir nutarimų negu per Bažnyčios įgaliotinių susirinkimus. 
Ir kardinolas, kaip visų taikytojas, bemaž kas vakarą išeidavo ir 
sugrįždavo vėlai, lydimas deglų nešėjų. 

Tą vakarą svečių susirinko nedaug ir bemaž iš karto, kai atvy- 
ko Enėja Silvijus, kardinolas iškvietė mane iš raštininkų kamba- 
rio vakarieniauti. Dėl to kilo piktumas, mat vyresnieji sekretoriai 
Jau buvo apsirengę ir pasiruošę tam atvejui, kad kuriam nors iš 
jų teks garbė sėst prie vakarienės stalo. Bet aš nepaisiau jų dygių 
Žodžių ir pašaipos, kad pripuolęs tikriausiai surysiu visą padažą 
ir išsirinksiu balčiausius paukštienos kąsnelius. 

Kardinolas su Enėja Silvijum laukė manęs darbo kambaryje. 
Ten maloniai kvepėjo knygų viršelių oda, popierium ir smalka. 

Kambario kampe, garbingoje vietoje, stovėjo tvirta, geležimi 
kaustyta, trim spynom užrakinta skrynia, kurioje buvo laikomas 
šventasis konsiliumo antspaudas. Visi trys vadovai turėjo po vie- 
ną skrynios raktą, todėl vienas kuris atėjęs jos atrakint negalėjo. 
Taip silpnai vienas kitu pasitikėjo tie Šventosios Dvasios malone 
apdovanotieji vyrai. 

Kardinolas, gilių raukšlių išvagota kakta ir visam gyvenimui 
apmaudaus nuovylio brėžiais pažymėtų plonų lūpų kampučių, 
tiriamai pervėrė mane rūpesčio apniauktom akim. Aš pagarbiai 
pabučiavau jo sutanos skverną, ir jis tarė: 

— Tu vardu Johanas Peregrinas. Apgailestauju, kad dėl daugy- 
bės darbų negalėjau atidžiau stebėti tavo pažangos. Tu tylus ir 
nuovokus, rūpestingai atlikdavai gautus darbus. Bent jau nieko 
bloga apie tave negirdėjau. Kitados priėmiau tave tarnybon, 
todėl aš atsakingas ir už tai, kad lavintum savo gebėjimus taip, 
kaip nusipelnei. Apgailestauju, kad pašalinis turi man priminti, 
ką privalau daryt. Bėt, sakyčiau, maloningoji Apvaizda būtent 
Šįvakar tave priminė. Mokslingasis daktaras Mikalojus irgi ateis 
į svečius. Tad sėsk prie stalo, gūžėk sau tyliai, vėlėliau aš supa- 
žindinsiu tave su juo ir pasakysiu apie tavo pomėgį. 

Jis uždėjo savo ilgapirštę ranką man ant pečių, pažvelgė į 
veidą ir tarė: 

— Tu labiau išblyškęs ir liesesnis nei anksčiau ir iš akių matau, 
kad alkanas. Mano namuose turėtum gaut sočiai pavalgyti ir 
atmokestį už savo darbus. 

Atsakiau negalįs niekuo skųstis. Jis patarė man pernelyg 
nesidrovėti, apsčiai pavalgyti, o Enėja Silvijus gnybtelėjo man 
ranką pereinant į kambarį, kuriame buvo padengtas stalas. Man, 
aišku, buvo patiekta paskiausiai ir aš stengiausi pernelyg nesi- 
gviešti, nes tarnai ir raštininkai būtų užpykę, jeigu jiems būtų 
likę per mažai gardėsių. Užuot valgęs, apžiūrinėjau svečius, o 
daugiausia — Mikalojų Kuzietį, kuris dar nenumanė apie jam 
rezgamą kilpą. 

Jis buvo gana mažo ūgio. Didelės galvos, apvalių skruostų ir 
malonių žalsvų akių. Atkreipiau dėmesį į jo neramias rankas, 
nes pirštai nuolat krutėjo ir jis visąlaik ką nors čiupinėjo tarsi 
drovėdamasis draugijos. Kalbėdamas dažnai įsistebeilydavo į 
lubas ar taurę, lyg antraip negalėtų susikaupti. Žvelgiant į jį, 

atrodė, jog tai visais atžvilgiais taikingas ir sukalbamas žmo- 
gus. Pagalvojau, kad darbo kambaryje prie knygų ir popierių 
jis turbūt labai narsus, bet šiaip jau gana lengvai palenkiamas. 
Jam dar nebuvo nė keturiasdešimties, bet plaukai jau retėjo, 
galva pliko. Bet tai buvo žmogus, kuris parašė knygą „De con- 
cordia catholica“ ir atrado dingusias Plauto dramas. Ir turbūt, 
kai suvokė šį nuopelną, jo nedrąsi, taikinga kalbėsena persiėmė 
švelnaus įsakmumo. Kardinolas Čezarinis jo klausėsi atidžiai, bet 
Enėja Silvijus labiau traukė jo dėmesį. Juk Enėja kalbėjo tik todėl, 
kad norėjo kalbėti, o Kuzietis kalbėdamas stengėsi nuoširdžiai 
paaiškinti, kas geriausia ir kas teisinga. 

Labai greit paaiškėjo, kodėl kardinolas surengė vakarienę. Su 
tais mokslingais humanistais ir kitais pasikviestais dvasininkais 
jis norėjo aptarti, ar Europoje įmanu rasti tikrą graikų kalbos mo- 
kovą, galintį būti vyriausiuoju vertėju per derybas su graikais. 

— Jokia lemtinga kliūtis negali sukliudyti susitart dėl unijos, 
padedant gerai valiai ir krikščioniškai meilei, - pasakė jis. - Bet 
vertėjo darbas sunkiausias ir atsakingiausias. Vičviena raidė 
nulėmė arijonų klaidatikybę ir, lyginant su kitais, menkesniais, 
ilgainiui iškilusiais skirtumais, i7 žodyje filiogue katalikų Tikėjimo 
išpažinime lemtingai atskyrė Graikų bažnyčią nuo mūsų. Dėl šio 
vieno žodelio ir jo aiškinimo vyksta nirčiausios kovos, nes graikai 
nepripažįsta Šventąją Dvasią kilus iš Tėvo 17 Sūnaus. Viskas gali 
žlugti, jei per neišmanėlį vertėją kils dar koks nors nesusiprati- 
mas, kuris vėliau vis kurstys kivirčus. Galutinis sprendimas dėl 
unijos lotynų ir graikų kalbomis turi skambėt suprantamai ir 
aiškiai, kad nereikėtų ginčytis. Todėl Bažnyčios susirinkimas turi 
nusisamdyti geriausią graikų kalbos mokovą. 

Enėja Silvijus iškart karštai išrėžė: 

— Galime šnekėti tik apie Pranciškų Filelfą. Net Florencijos 
akmenys jį pašlovintų, jeigu galėtų kalbėt. Didžiausi mokovai, po 
ranka pasidėję žodynus ir paaiškinimus, vargiai paskiemenuoja 
senuosius raštus, o jis ir kalba, ir rašo graikiškai. Nikolis, Arecas, 
Traversaris, net Leonardas Brunas jį vadina mokytoju. Filelfą 
garbsto tokie vyrai kaip Aurispa ir Gvarinas, - aš tai puikiausiai 
Žinau, nes kadaise Filelfo siūlomasis laiškas mane suvedė į pa- 
Žintį su jais. Aš, Enėja Silvijus, pats kitados sėdėjau Filelfui prie 
kojų ir klausiausi jo iškalbos ir dorovės paskaitų. 

Mikalojus Kuzietis švelniai pertarė tikįs, jog Silvijus iki pasku- 
tinio lašo sugėrė iškalbos meno paskaitas, kitas klausimas - kiek 
jį domino dorovė. Bet pridūrė neturįs nieko prieš Filelfą, išties 
nepaprastai, pavydėtinai garbingą vyrą. 

Bet vienas iš svečių pašokęs iškart piktai užginčijo, kad apie 
Florencijos valdinį negali būti nė kalbos. Būdamas florentietis, 
Filelfas - popiežiaus šalininkas. Čezarinis atsakė: 

- Šventojo konsiliumo skirtas atsakingas įpareigojimas toks 
garbingas, kad Filelfas tikriausiai atvyktų iš Florencijos, be to, 
kalbant apie tokį didų reikalą, nedera abejoti nė vieno nuoširdu- 
mu ir nesavanaudiškumu. Juk mes visi siekiame gera šventajai 
Bažnyčiai. 

Enėja atsakė, kad nieko keista, jei Filelfas, būdamas Florencijos 
valdinys, pasiūlys tą miestą deryboms dėl unijos. Bet kažin ar 
Filelfas. sutiks vykti iš Italijos, todėl Enėja pasakė visaip mė- 
ginsiąs įkalbėti visuotinį susirinkimą derybas rengti Pavijoje, 
nes manąs, jog tai protingiausias ir geriausias, abiem pusėms 
tinkamas sprendimas. 

— Prancūzų įtaka Pavijos nesiekia, kaip Avinjono ir Savojos, kur 
popiežius niekuomet nevyks, nors graikai šito reikalauja. Antra 
vertus, tas miestas — ne jūros pakrantėje, tad graikai pamatys, 
kad mes nelinkę vergiškai paklust visiems jų reikalavimams. 
Tai ne popiežiaus sritis, tad prancūzai ten tikrai galės atvykti. 
Leiskite man apie tai pakalbėti per visuotinį susirinkimą. 

Čezarinis atrodė linkęs pritarti šiam siūlymui su sąlyga, kad 
Enėja parašys Filelfui, pasiteiraus jo nuomonės ir paklaus, ar šis 
sutiktų tapti vyriausiuoju graikų kalbos vertėju. Paskui Čezarinis 
pakreipė kalbą apie mokslą apskritai, apie kliūtis, su kuriomis 
susiduria gabūs jaunuoliai mokslo kelyje, ir apie dvasinę prie- 
dermę to, kuris gurkštelėjo iš Žinių šaltinio, padėti kitiems prie jo 
prieiti ir numalšinti troškulį. Visi svečiai ėmė pasakoti juokingas 
istorijas iš varganų mokslo laikų ir varžytis tarpusavyje apsaki- 
nėdami, kokius sunkumus įveikė skurdžioje jaunystėje. 

Mikalojus Kuzietis šypsodamas ėmė čiupnoti stalą it ruošda- 
masis ir kardinolas Čezarinis žvilgsniu visus nutildė. 

— Dar vaikystėje užvis labiausiai mėgau knygas, - tarė Kuzie- 
tis. - Tėvas Žvejys reikalaudavo pagelbėt, o aš sėdėdavau valties 
pirmagalyje, įkišęs nosį į knygą. Šitai tėvą taip pykdydavo, kad 

jis ilgai šaukdavo ant manęs. Sykį aš nepaisiau jo riksmų, jis 
įsiuto ir taip plojo man irklu, kad su knyga įvirtau į vandenį. 

Jis skaniai nusijuokė ir kiti mandagiai prajuko. Kardinolas 
Čezarinis tarė: 

— Greitai mums reikės graikų kalbą mokančių perrašinėtojų 
ir raštininkų, o gal ir svarbesnių pareigūnų. Pas mane dirba 
jaunuolis, kuris užvis labiausiai nori išmokti graikų kalbos. Ar 
sutiktumėte jį pamokyti, daktare Mikalojau? Už mokslą jis galėtų 
dirbti raštininku ir knygų perrašinėtoju, bet maitinčiau ir pastogę 
jam duočiau aš, tad jūs jokių išlaidų neturėtumėt. 

Jis kilstelėjo ranką, duodamas man ženklą, aš atsistojau 
ir nusilenkiau daktarui Mikalojui, drebėdamas iš įkarščio ir 
baimės, kad jis atsisakys. Tas siūlymas jam nepatiko. Jo ro- 
mus veidas persikreipė lyg atsikandus rūgštaus vaisiaus ir jis 
skubinai išbėrė: 

— Graikų kalbą moku paviršutiniškai, be to, pats įpratau persi- 
rašyti reikiamas knygas, kad neliktų klaidų. Vaikinas painiotųsi 
man po kojų ir trukdytų mąstyt, bet aš, aišku, turiu vykdyti savo 
mylimo mokytojo prašymą. Tik svarstau, ar iš to bus reikiamos 
naudos, ar, būdamas tokio nebrandaus amžiaus, vaikinas bent 
gebės pasinaudoti mano mokymu. 

Čezarinis atsakė: 

— Šitai patys nuspręsite. Suteikit jaunuoliui progą, o jeigu jis 
trukdys jums ir stokos gabumų, pavarykit. 

Nenoromis, nepasukęs į mane galvos, daktaras Mikalojus 
tarė: 

— Tai ateik rytoj pas mane iškart po rytinių pamaldų. 

Mane ištiko ypatinga laimė, nes tą vakarą grįždamas namo jis 
gatvėje suklupo ant katės maitos ir išsisuko kulkšnį, nusilpusią 
prieš metus, kai nukrito nuo arklio ir susižeidė koją. Jis visai 
nemokėjo tvarkyti buities, o įsileidęs į savas mintis greit užmirš- 
davo, kas dedasi aplinkui. Tad kitą rytą radau jį nepaeinantį 
ir labiausiai reikalingą mano pagalbos, nes tarno nusisamdyti 
Jis neišgalėjo. Išmaigiau jo kulkšnį, apdėjau acto pavilgais, iš 
kardinolo namų atnešiau pavalgyt ir jis man buvo nepapras- 
tai dėkingas. Pradėjęs mane mokyti, nustebo, kad jau pažįstu 
graikiškas raides ir moku nemažai žodžių. Sužeista koja bemaž 
dviem savaitėms prikaustė jį prie lovos ir aš beveik visą laiką 

buvau pas jį, jo diktuojamas rašiau laiškus ir pasidariau toks 
būtinas, kad man išėjus jis pats vienas neišsiversdavo. 

O pabaigos laikų pradžią jau rodė Enėjos Silvijaus kalba už Pa- 
viją, kurią jis, Čezariniui leidus, pasakė per konsiliumo visuotinį 
susirinkimą. Tesėjau pažadą — nuėjau į katedrą ir niekas manęs 
nesulaikė, nes visi vyskupai bei prelatai jau buvo papratę ten 
vedžiotis savo raštininkus bei sekretorius pagirgždinti suolų ir 
parėkaut įžeidimų nepatinkamiems kalbėtojams. Tik Čezariniui 
garbė dar neleido taip žemai smukti. Tą pavasarį vadžios buvo 
tiek atleistos, kad vidun įeidavai vilkėdamas juodą raštininko 
švarką, o su ilga sutana gaudavai teisę kalbėti. Dėl to buvo kaltas 
pats Čezarinis, kuris, būdamas kilnus ir patiklus ž Žmogus, iš sie- 
kiančių konsiliumo narystės reikalaudavo tik noro ir domėjimosi 
Bažnyčios vienybės reikalu. Net žemiausio rango dvasininkas, 
popiežiaus atleistas iš pareigų prelatas dabar gaudavo vietą 
Bažnyčios susirinkime, o ir rinkikų dešimtuką sudarė kiti nariai, 
tad nusiteikimas prieš popiežių laidavo balso teisę Bažnyčios 
susirinkime kiekvienam, atvykusiam į Bazelį, jei tik jis nebuvo 
žinomas nusikaltėlis. 

Savo džiaugsmui, Enėja Silvijus patraukė daug klausytojų, 
nes Bažnyčios susirinkimui jau buvo nusibodusios slogios, po 
valandą trunkančios senosios mokyklos dvasininkų kalbos, kurių 
kiekvienas sakinys būdavo paremiamas kokia nors teologine ar 
kanonine išmintimi. Dabar visi vylėsi išgirsti Cicerono ir Kvin- 
tiliano mokinį, ir Enėja pateisino viltis: 

— Tegul Dievas myli, — pradėjo jis. - Bažnyčios susirinkimą 
visad labiausiai gerbiau, visad laikiau jį būtinu krikščionių labui, 
visad rodžiau jam didelę meilę, visad buvau jam taip atsidavęs, 
kad galėjau dėl jo paaukoti kūną ir visa kita, ką dar turiu. 

Arlio kardinolo šalininkai karštai pritarė linksėdami galvom, 
bet, atiduodamas ir popiežiui tai, ką privalėjo atiduoti, Enėja 
kuo garsiausiai suriko: 

— Svenčiausiojo sosto, tikriausio Petro įpėdinio ir Kristaus vie- 
tininko paniekinti nevalia! Jis - tiesiog mūsų galva, o galvos nuo 
kūno atskirt nevalia, nes kūnas be galvos neapsieis. Popiežius — 
Bažnyčios sužadėtinis, laivavedys, vadinamas Dievu žemėje, 
ir Kristus, mūsų atpirkėjas, jam per Petrą ir jo sekėjus perdavė 
dangaus karalystės raktus. Taip kalbėdamas nenoriu nuneigti, 

kad jis ne visus tuos raktus duodavo Bažnyčiai. Popiežiaus toks 
rangas, jis turi tokią valdžią, Žino tokių dieviškų paslapčių, kad 
nusipelno visokeriopos garbės ir pagarbos. 

Čia Enėją nutraukė, bet iškėlęs rankas jis greit nuramino 
šauksmus ir suskubo tęsti: 

— Bažnyčios galva nusipelno tokios didžios pagarbos, kad 
mes privalome gerbt ir godot net ir blogą popiežių. Kad ir koks 
peiktinas popiežiaus įmėgis į malonumus ir neteisumas, nedera 
jo I niekinti, jei pati Bažnyčia jo dar nenuteisė. 

Šitai ištaręs, jis sulaukė karšto pritarimo, nes gana aiškiai užsi- 
minė pritarsiąs nuostatai, kad Bažnyčios susirinkimas turi valią 
net ir nušalinti popiežių nuo tarnybos. Lyg per daug prikalbėjęs, 
jis pridūrė kelis taikingus žodžius apie dabartinio popiežiaus 
dievobaimingumą ir gerąsias savybes. Bet man viskas apvirto 
aukštyn kojom, kai tas vyras, kuris kalbėjo tik tai, kas naudinga 
Milano hercogui, ir tai, kas kėlė jo paties garbę, ėmė priekaištauti 
kitiems Bažnyčios susirinkimo nariams už pernelyg vergišką 
klusnumą kunigaikščiams. 

— Leiskite pasakyti, konsiliumo tėvai, kad jūs pernelyg paisote 
kunigaikščių nuomonės ir nedrįstate imtis to, kas jiems nepatin- 
ka. Šitoks silpnumas tikrai nedovanotinas, nes mūsų pirmtakai ir 
apaštalai šitaip nesielgė. Visas pasaulis ėjo prieš, bet jie vis tiek 
skelbė tiesą ir dėl tiesos nesibaisino grasinimų nei mirties, net 
baisiausių kankinimų. Bet visa ką dabar smelkia mirties baimė 
ir turto godulys, tad tiesa pametama priedury, o teisingumo 
niekas nepažįsta. 

Ne! —- sušuko jis tviskančiom skaisčiom akim. — Pamirškime 
savo tautybes. Visa spręskime tik kaip šventosios Bažnyčios 
nariai arba, anot Sokrato, kaip pasaulio piliečiai. 

Manding, visa tai būtų buvę gražu, teisinga ir tikra, jei ne 
Enėjos Silvijaus pasakyta. Bet kai jis pratrūko šlovinte šlovint 
Milano hercogą, daugis nuleido galvas, slėpdami šypsenas, nes 
tas Filipas Marija garsėjo kaip baisus tironas. 

Bet Bažnyčios tėvai dvi valandas atsidėję klausėsi Enėjos 
Silvijo gražbyliavimo ir dėkojo jam guviom katutėm, net išsyk 
puolė užsisakyti jo kalbos nuorašų. Tik kad nei vieno papildomo 
balso už Paviją nedavė. Ir susyk liovėsi apie ją kalbėt. „Avinjonas, 
Avinjonas!“ - šaukė dauguma, ir tame šauksme slypėjo poteks- 

tė: nuviliojus popiežių į Avinjoną, Babilonijos nelaisvė tęsis ir 
Bažnyčios susirinkimas, pakilęs aukščiau už popiežių, amžiais 
valdys šventąją Bažnyčią, 0 per ją - ir pasaulį. 

Iš Enėjos Silvijaus kalbos mano širdin įsirėžė tiktai žodžiai 
„pasaulio pilietis“. Jeigu Bažnyčia nebežiūrės vienos ar kitos ša- 
lies, kunigaikščių kivirčų, vienos ar kitos tautos naudos ir skleis 
pasaulyje taiką, vadinasi, visų mokslo vyrų bendra kalba bus 
lotynų ir jie galės bendrauti kaip broliai —- nesvarbi bus tautybė 
nei pavaldumas, - nesavanaudiškai tesiekdami plėsti pažinimą. 
Toks pasaulio pilietis aš norėjau būti, laisvai ir be baimės godoti 
tik pažinimą ir atvirą tiesos siekį. 

Minėjau, kad Enėjos Silvijaus kalba žymėjo pabaigos pradžią. 
Balandžio mėnesį susirinkime įniršę klausytojai jau daužė suolus 
ir piktais šauksmais nutraukė kardinolo Čezarinio kalbą. Arlio 
kardinolas į bažnyčią atėjo su ginkluotais sargybiniais, o vyni- 
nėse apie katedrą buvo veltui girdomi vargingiausi dvasininkai, 
sukviesti į susirinkimą iš Bazelio apylinkių. Tūro vyskupas tiesiai 
išrėžė, kad popiežiaus sostą iš italų reikia atimti ir sugrąžinti 
į Avinjoną, antraip sosto garbė bus suniekinta ir jis nebeturės 
jokios reikšmės. 

Bet į susirinkimą kaip popiežiaus atstovas atvyko ir Taranto 
arkivyskupas. Su panieka, tylomis jis stebėjo susirinkimą, kuris 
pratrūko erzeliuot kaip padugnės, kai kardinolas Čezarinis, 
išblyškęs, nusivylęs, prakaito išmuštu veidu, paliko sakyklą. 
Tariant, kad Čezarinis įkūnijo gerą valią ir karštą idealistinį 
tikėjimą, jog visi Bažnyčiai trokšta vien gera, galima pasakyti, 
kad Taranto arkivyskupas įkūnijo tik besąlygišką valią — šalta- 
kraujišką, be jokių idealų - kovoti dėl popiežiaus. 

Tą vakarą sausakimšose Bazelio gatvėse kilo kumštynės. Prie 
katedros man praskėlė lūpą vien už tai, kad priklausiau kardi- 
nolo Čezarinio palydai. Žiburiai mieste negeso iki paryčių ir jau 
niekas neabejojo, kad Bažnyčios susirinkimo dauguma su Arlio 
kardinolu priešakyje pasiryžusi kad ir jėga išmušt nutarimą 
Bažnyčios susirinkimą deryboms su graikais surengti Avinjone. 
Vienijantis, pamokantis, karštas Čezarinio geranoriškumas pra- 
laimėjo galutinai. Tąnakt jis sielvartavo ir meldėsi savo kamba- 
ryje, nieko neįsileisdamas. Ko gera, tik jis vienas dar tebetikėjo 
Kristų ir Šventąją Dvasią. Taranto arkivyskupas susikvietė po- 

piežių palaikančius vyskupus bei aukštuosius prelatus ir patarė 
šiems apginkluoti savo tarnus bei raštininkus. 

Daktarui Mikalojui Kuziečiui tai buvo nerimo dienos, kuriomis 
smarkiai sutriko mūsų graikų kalbos pamokos. Pavasaris jau švi- 
tino Žemę žiedais, galingasis Reinas patvinęs ribuliavo sūkuriais, 
Bazelyje ūžavo vėjai. Net mane virpino kelionės nerimas, nors 
keliavau po graikiškų raidžių bei minčių pasaulį. Bet daktaras 
Mikalojus, grąžydamas rankas, pasakė: 

- Jau tikiu, kad šventasis konsiliumas - ne Kristaus bažnyčia, 
o šėtono sinagoga. Popiežius Eugenijus niekuomet nevažiuos į 
Avinjoną ir Dishipatas aiškiai pareiškė, jog graikai į Avinjoną 
nevyks. Tiesa, jie tvirtina, kad jį papirko Venecija ir kad vėliau 
derybomis bus palenkti ir imperatorius su patriarchu. Bet Avin- 
jono pasirinkimas rodo Bažnyčios skilimą. Nors popiežius bus 
nušalintas nuo pareigų, - kokia baisi mintis! — ir į jo vietą bus 
išrinktas kitas, Babilonijos nelaisvė turėtų mus persergėti dėl 
padarinių. Ne, dar ne schizma, ne schizma. Baisu pagalvoti, kad 
mano knyga apie katalikų vienybę iš dalies nulėmė schizmą, nes 
aš įrodžiau ir pasakiau, kad Bažnyčios susirinkimas yra aukščiau 
už popiežių. 

Sielos kančių priveiktas, jis sušuko: 

— Bažnyčia — Kristaus kūnas, bet šita rėkianti pragaro minia 
ją regi tik kaip pinigų malūną, kuris permala šventuosius sa- 
kramentus į pinigus ir paleidžia daugybe plačių ir siaurų vamz- 
džių. Jie tenori užkimšti plačiausiąjį, į Romą nutiestą vamzdį, 
manydami, kad pro siauresniuosius daugiau pribyrės į jų pačių 
kapšelius. 

Aš atsargiai tarstelėjau: 

— Vadinasi, popiežius kovoja tik dėl plačiausio vamzdžio ir 
galios nurodinėti, į kuriuos kapšelius turi byrėt pinigai pro kitus 
vamzdžius. 

Jis atsakė: 

— Ne, ne, vis dėlto popiežius — Bažnyčios galva, o kūnas be 
galvos —- negyvas. Baisus, išsigimėliškas ir tas, kuriam užauga 
dvi ar trys galvos - kaip per didžiąją schizmą. Ne, ne, Bažny- 
Čia — tarsi mirštantis kūnas, kurį kapoja varnai, ir mes patys — 
savanaudžiai, piktavaliai - kalti, kad šitaip nutiko. 

Aš pasakiau: 

— Tikrai nepavydžiu konsiliumo tėvams, nes šiomis dienomis 
kiekvienam tenka rinktis, o taikintojai ir taikos skelbėjai gauna 
ausų. 

Bergždžiai atstovai tarėsi, kaip pasiekti susitarimą. Per kitą 
visuotinį susirinkimą kardinolas Cezarinis vėl mėgino kalbėti, 
susigrąžinti savo kaip popiežiaus legato įtaką, bet kimštinai 
prisikimšusioje bažnyčioje riaumojimas išvirto į tokią audrą, 
kad girdėjosi tik gerklingiausiųjų įžeidūs žodžiai — įžūlesni ir 
dargesni nei užeigoje per muštynes. Tada neišlaikė net kardi- 
nolo kantrybė - jis įtūžo. Triukšmas darėsi vis smarkesnis ir 
katedroje jau būtų pasiliejęs kraujas, bet per tokią baisią grūstį 
vyrai, susirėmę krūtinėm, negalėjo išsitraukti ginklų ir pakelti 
rankų. Subūgęs, kad gyvas neišeis, Taranto arkivyskupas išsi- 
kvietė Bazelio miesto valdytoją ir tas su ginkluota miestiečių 
sargyba įsiveržė į bažnyčią. Bažnyčios susirinkimo garbė buvo 
taip smukus, kad miesto valdytojas, kalbėdamas su vyskupais 
ir prelatais, neslėpė paniekos. 

— Velniai rautų, jūs juokingi! — sušuko jis. — Susirinkote, pa- 
nūdę nešti visam pasauliui taiką. Mušatės į krūtinės ir tikinat 
galį sutaikyti pasauliečius. O dabar patys prašote pasauliečio 
įvesti tvarką! 

Arlio kardinolas ir daugumos šalininkai nė nemėgino savo 
pusėn traukt daktaro Mikalojaus, nes net neabejojo jo palaikymu. 
Juk aukštą padėtį jis pasiekė per Bažnyčios susirinkimą moks- 
liškai įrodęs, kad konsiliumo nutarimai privalomi net popiežiui. 
Tad kaip jis gali nepaklusti Šventosios Dvasios padiktuotam 
daugumos sprendimui! Kaip teisininkas jis buvo patyręs nesėk- 
mę bažnytinėje byloje, tad niekas nemanė, jog per tokį aštrų 
sankirtį galėtų suvaldyti priešininkus. Jis visais atžvilgiais siekė 
tik taikos ir santarvės. Todėl jo pagalbos niekas neprašė, matyt, 
tardami, kad bus geriau, jeigu jis nesikiš. 

Bet Taranto vyskupas paslapčia pataikūniškai parodė jam 
dėmesį — pakvietė pavalgyti ir išgerti, visaip įrodinėdamas savo 
pagarbą jo mokslingam teisingumui. Laisvą valandėlę mes to- 
liau mokėmės graikiškai ir sykį daktaras Mikalojus, tuolaik dar 
dažniau dūsaudamas, pasakė: 

— Ak, sūnau Johanai! Tai mano garbės ir sąžinės byla. Ką 
man daryti? Kurią pusę palaikyti? Ar galiu atsimesti nuo Baž- 

nyčios susirinkimo, kuriam pagarbą pats ugdau, nors jis mane 
atstumia? Aš jų nebesuprantu. Nejau jų širdys nesuminkštės 
po tiek šimtmečių atsiradus menkai progai suvienyti Romos ir 
Graikų bažnyčias? Jie tyčiomis tai žlugdo. Popiežius nevažiuos 
į Avinjoną, — Žinau tai iš patikimo šaltinio, o graikai nevyks į 
susirinkimą, kuriame nebus popiežiaus, — šitą taip pat tvirtai 
žinau. Ak, tamsusis šimtmetis! Ak, koks širdžių įdiržimas! Kokią 
baisią painiavą sukėlėm mes, kurie troškom tik gera ir susirin- 
kom sukurti pasauliui taikos. 

Puikiai supratau jį širdyje palinkus mažumos pusėn, tik 
nesupratau, kuo ta mažuma naudinga. Daktaras Mikalojus 
paaiškino: 

— Gal negerai, kad tiktai skaičius viską lemia, nes dauguma 
kardinolų ir vyskupų palaiko popiežiaus pusę, todėl įskaičiavus 
tam tikro rango dvasininkus ta pusė tikrai sudarytų daugumą. 

Aš pasmalsavau: 

- Ar jau nebetikite Šventosios Dvasios buvimu per balsavimą 
ir priimant visus nutarimus? 

Jis padūsavo išspoginęs neramias akis, paspūsčiojo sudėtus 
delnus ir suirzęs atsakė: 

— Jau nežinau, kuo tikėti. Ne, jau nebetikiu Šventąją Dvasią, 
kai balsai skaičiuojami kumščiais ir ginklais. 

1437 metų gegužės septintą dieną įvyko lemtingasis viešas 
posėdis. Dėl tam tikrų priežasčių prisimenu tą datą, nes tą 
dieną, kai skilo Bažnyčia, buvo nulemta ir mano ateitis. Jau 
anksčiau abi pusės kovojo dėl altoriaus katedroje, sakytum tas, 
kuris laiko mišias, nubrėždavo susirinkimo eigą. Praeitą kartą 
pirmas atlėkė Taranto arkivyskupas. O dabar, pernakt nemigęs, 
jau ketvirtą valandą nakties į bažnyčią atėjo Arlio kardinolas, 
apsitaisęs sunkiais liturginiais drabužiais, kad su mitra galėtų 
stovėt prieš altorių. Jį supo šalininkai ir tarnai, o Bazelio taryba 
pasiuntė miestiečių sargybą Žiūrėt tvarkos gatvėse. 

Taranto vyskupui nunešė žinią apie Arlio kardinolo klastybę. 
Tas iš karto pasiuntė stiprų vienuolį užimti bent sakyklos, iš 
kurios buvo skaitomi nutarimai. Bet ir sakykla buvo užimta. 
Tada vienuolis parodė savo kūno stiprybę. Miestiečių sargybai 
nespėjus įsikišti, anieji apnuogino kalavijus ir būtų jį užbadę, 
Jei jis po abitu nebūtų vilkėjęs šarvų. Po penktos valandos jau 

aiškiai buvo matyti, kad į susirinkimą visi dvasininkai atėjo po 
drabužiais pasislėpę ginklus. Geležiniai šarvai žvangčiojo po 
prašmatniais kardinolų ir vyskupų apdarais, kai akmeninėm 
grindim jie žengė į savo vietas. Bet šį kartą niekas nieko kumš- 
čiais nepuolė. Abi pusės apsupo savo vadovus, tad pirmą kartą 
chore liko beveik tuščia. Nuo įtampos ir nemigos visų veidai 
buvo išblyškę. Tą rytą bažnyčioj nesimatė nuo girtavimo papur- 
tusių veidų ir nuo įkaušio apspangusių akių. Tai buvo pernelyg 
svarbi diena. Tarpusavio neapykanta buvo tiek įsidegus, kad 
daugis konsiliumo tėvų tikėjo keldami koją bažnyčion žengian- 
tys mirčiai į nasrus, nors ir vienos, ir kitos pusės vadovai tikino, 
kad nieko nenutiks. 

Aš laikiausi savo šeimininko kardinolo Čezarinio palydos. 
Daktaras Mikalojus pasirodė vėlai — jo geraširdis veidas buvo 
nupilkęs, galva nukukus. Jis visą naktį meldė malonės. Įėjęs 
persižegnojo, pakėlė akis ir pastebimai krūptelėjo, nusigandęs, 
kad susirinkimo dalyviai iš karto taip akivaizdžiai persiskyrė. 
Paskui nulenkė galvą ir nesidairydamas žengė mūsų pusėn, prie 
Taranto arkivyskupo palydos. Priešingos pusės gretos suūžė, 
bet tądien niekas neišdrįso šaukti. Pernelyg didelė buvo kraujo 
praliejimo grėsmė. Iš ryto net man prijuosė durklą. Kardinolas 
Cezarinis ženklu parodė, kad atsistočiau Kuziečiui už nugaros, 
nes šis neatsivedė tarno apsaugai. 

Daktaras Mikalojus pradėjo garsiai šniurkščioti, kai pasigirdo 
nuostabioji „Veni, Creator spiritus“. Ta giesme prasidėdavo visi 
atviri susirinkimai. Ta giesme susirinkimas prasidėjo ir prieš 
penkerius metus, kai šie vyrai iš visų šalių suvažiavo pertvarkyt 
Bažnyčios ir sukurti Žmonijai taikos. Dažnas neslėpė ašarų. Visi 
susijaudino ir abiejų pusių vadovai lyg susitarę prisiartino vie- 
nas prie kito ir priešais altorių pradėjo paskutinį kartą tartis dėl 
susitaikymo. Visi kiti melsdamiesi ir šniurkščiodami susėdo ant 
suolų. Net rambiausi buvo paveikti šio susirinkimo jaudulingu- 
mo. Bet derybos, užtrukusios iki pusiaudienio, buvo bergždžios. 
Nė viena pusė daugiau nebenorėjo lygtis. Ir viena, ir kita slapta 
iš anksto buvo pasirašiusios posėdžio nutarimą. 

Prancūzų vyskupas pakilo į sakyklą paskaityti daugumos 
nutarimo, kuris skelbė, jog derybų dėl unijos vieta bus Bazelis 
arba, - jeigu graikai nieku būdu su tuo nesutiks, - Avinjonas ar 

koks nors Savojos miestas. Susirinkimo išlaidoms padengti visi 
dvasininkai, taip pat popiežius ir kardinolai, vienuolynai bei 
vienuolių riterių ordinai turi skirti dešimtadalį pajamų. Kai jis 
pradėjo skaityti nutarimą, kitoje bažnyčios pusėje ant pakylos 
užlipo Lisabonos vyskupas paskelbti mažumos posėdžio nu- 
tarimo. Tas nutarimas skelbė, jog unijos sinodas turi susirinkt 
Florencijoje, Udinėje arba kitame tiek graikams, tiek popiežiui 
tinkamame mieste. Graikams, esą, bus pasiūlyta atvykti į Vene- 
ciją, Raveną arba Riminį. Tik tada, kai jie atvyks į kurį nors iš 
tų miestų, iš dvasininkų bus pareikalauta dešimtinės išlaidoms 
padengti. 

Bažnyčioje aidėjo tik galingi abiejų skaitovų balsai. Bet šiaip 
jau tvyrojo mirtina tyla. Mažumos potvarkis buvo trumpesnis. 
Kai Lisabonos vyskupas baigė kalbą, išsyk ėmėme giedoti „Te 
Deum laudamus“. Mums tebegiedant, prancūzų vyskupas baigė 
skaityti potvarkį ir tą pačią giesmę nuo pradžių užgiedojo dau- 
guma. Daugiau niekaip viena pusė kitos netrukdė. Priešingai, 
net didžiausi triukšmadariai dabar stovėjo ramūs ir orūs. Šioje 
netrikdomoje ramybėje slypėjo kažkas baugaus, šiurpulingo. 
Rodės, verčiau katedros mūrai skiltų ir sugriūtų nuo aimanų, 
nes visi tapom Bažnyčios skilimo ir naujos schizmos pradžios 
liudytojais. 

Dauguma taip pat išsirinko pasiuntinius, kurie turėjo tuč- 
tuojau keliauti į Avinjoną, pasiimti miesto pažadėtą paskolą, 
laiduotiną surinkta dešimtine, ir plaukti į Konstantinopolį. Bet 
kardinolas Čezarinis ryžtingai paskelbė neketinąs daugumos 
nutarimo tvirtinti konsiliumo antspaudu, jei ir mažumos nuta- 
rimas nebus užantspauduotas. Konsiliumo tėvams iš katedros 
išėjus, tik abiejų pusių vadovai pasiliko tartis toj šaltoj ir baugioj 
ramybėj. 

Grūstyje prie durų dauguma su mažuma susimaišė, nors kiek- 
vienas stengėsi neužkliudyti priešininko, net susiėmė drabužių 
skvernus, kad nesusiliestų su Viešpaties prakeikto priešininko 
apdaru. Manau, kad ir viena, ir kita pusė nuoširdžiai tikėjo, jog 
dėl Bažnyčios skilimo kalti priešininkai. Bet minia aikštinga ir 
šįkart jos pyktis nukrypo ne į Taranto vyskupą, - nors visi žinojo 
ir suprato skilimą įvykus jo valia ir popiežiaus Eugenijaus nu- 
rodymu. Taigi, išeinant iš bažnyčios, priekaištingiausi žvilgsniai 

kažkodėl smigo į daktarą Mikalojų. Eidamas iš paskos, išgirdau 
kažką sugergždžiant i iš piktumo lužtančiu balsu: 

— Apostatas! — ir iš visų pusių pasigirdo vis labiau kiršinantis 
tas baisus kuždamas žodis: - Atskalūnas, atskalūnas! 

Tas niršus kuždesys buvo baisesnis už garsius įžeidinėjimus 
ir gėdijimus. 

Iš bažnyčios prieblandos išėjęs po Žydru švytinčiu dangum 
daktaras Mikalojus akimirką štabtelėjo, apsižvalgė trumparegėm 
akim ir bejėgiškai sumostagavo rankom lyg norėdamas paneigti 
žiaurų kaltinimą ir pasakyti, jog tik sąžinės verčiamas prisidėjo 
prie mažumos. Tą pačią akimirką jį apsupo būrelis priešininkų 
ir atskyrė nuo Taranto vyskupo palydos. Aplinkui girdėjosi vien 
piktas šnypštimas, kažkas nutraukė jam nuo galvos daktaro ke- 
purę, kažkas puolė ją trypti ir tik tada, kai išsitraukiau durklą 
ir pagrasinau stovinčiam arčiausiai, jie atsitraukė. Bet kažin ar 
jie būtų mušę daktarą Mikalojų, - taip visus dar kaustė iškilus 
susirinkimo šiurpas. 

Bet, pajutęs minios pyktį ir panieką, daktaras Mikalojus pakėlė 
galvą, atsitiesė ir pasigręžė, mėgindamas pažvelgti kiekvienam 
į akis. Atrodė, kad toji pykčio griūtis ir tai, kad buvo paverstas 
atpirkimo ožiu, tapo paskutiniu postūmiu, kuris galutinai atsky- 
rė jį nuo daugumos i ir įtikino sunkaus apsisprendimo teisumu. 
Jis neištarė nė žodžio. Širdyje jis buvo taikytojas, taikdarys, bet 
būtinybė galutinai apsispręsti pliekste įplieskė jo valią. Supratau, 
kad nuo šiol žodis „atskalūnas“ visuomet šnypš jam ausyse ir 
dar smarkiau jį gins pasirinktu keliu. Tą valandėlę prie Bazelio 
katedros popiežius Eugenijus trūktelėjo jį savo pusėn smarkiau 
nei visos Taranto arkivyskupo vilionės ir įrodinėjimai. 

Miestas buvo šiurpulingai nurimęs, Žmonės išgąstingai Žžval- 
gėsi į konsiliumo tėvus, grįžtančius į savo butus, ginkluoti mies- 
tiečiai saugojo tvarką gatvėse. Miestą užgulė niauri laidotuvių 
nuotaika, tarytum krikščionybė tądien būtų praradusi kažką 
nesugrąžinama. Gatvėse jau niekas nebešūkavo ir nebesikivirčijo. 
Beprasmius žodžius ir kaltinimus visi nešėsi į namus. 

Palydėjau daktarą Kuzietį į kambarį ir atsisėdau paduryje, 
nes jis manęs nepavarė. Jis sėdėjo susiėmęs galvą, stengdama- 
sis išlaikyti šaltą protą, kaip Žmogus, kuris priėmė sprendimą 
ir nebegali to sprendimo atšaukt. Bet ir jam, ir man kambario 


50 


tyloje vis sušnypšdavo negailestingas kaltinimas: „Apostatas, 
apostatas.“ Tartum norėdamas nutildyt tą šnypštimą, daktaras 
Kuzietis pagaliau tarė: 

— Širdies gilumoje aš šito nenorėjau. Ligi paskutinės akimir- 
kos laukiau stebuklo. Bet šiais šaltais, žiauriais laikais stebuklų 
nebūna. Įsigalėjo neapykanta, riejastis ir priešybės. Tad ar jau 
niekas negali sutaikyti priešybių ir paverst jų darnia visuma? 
Pasakyk man atvirai, Johanai. Ką dar galėjau padaryti? 

Nuo konsiliumo reikalų norėjau laikytis nuošaliai, ramiai ir 
nešališkai, bet įvykių griūtis pagriebė ir mane. Tad atsakiau: 

— Tepasigaili Dievas mūsų visų, daktare Mikalojau. Ar grai- 
kai išgirs kvietimą sudaryti uniją, mūsų pačių Bažnyčiai skilus 
perpus? Ar galima vieną schizmą atpirkti kita, piktesne schiz- 
ma? Nejau pasaulis išėjo iš proto? Kuo dar gali tikėti, ko gali 
klausyti? 

Jis atsakė: 

— Mane patikino, kad graikus Vakarai parems. Graikai vyks 
ten, kur popiežius lieps. Sėkminga unija sugrąžins popiežiui gar- 
bę. Nuo šios akimirkos visas jėgas turėsim skirti Rytų ir Vakarų 
bažnyčioms sutaikyti, nors galim prarasti tarnybas ir uždarbį, 
garbę ir net gyvybę. Todėl manau - mudviem teks greit išsiskirti. 
Galbūt man teks vykt į ilgą kelionę. Užtat gelia širdį. Tu padarei 
pažangą. Ir apskritai padėjai man, guodei dėl daugelio dalykų, 
nes pats nesu veiklus nei sumanus, 0 tik niekam nereikalingas 
mąstytojas. 

Per Žiemos mėnesius prisirišau prie jo — ramaus, teisingo ir 
plačių žinių Žmogaus. Mintis apie išsiskyrimą mane sujaudino, 
pagalvojau ir apie tai, kas bus su manim, kaip mokysiuos grai- 
kų kalbos, kai niekas nebepadės. Būčiau nuoširdžiai tarnavęs 
jam ir be atlygio, bet žinojau, jog jis beturtis, ir maniau neturįs 
teisės sėdėt jam ant sprando. Tą vakarą abu išsiskyrėm prastai 
nusiteikę. 

Dėl kardinolo Čezarinio užsispyrimo daugumos potvarkio 
antspaudavimas buvo nukeltas po savaitės. Po ilgų kivirčų ir 
ginčų buvo sudaryta trijų asmenų grupė spręst klausimo, ar 
galima konsiliumo antspaudu tvirtinti abu potvarkius, ar tik 
vieną - daugumos. Trečias, nešališkas narys palaikė daugumos 
sprendimą. Pasirašius notarui, Čezarinio darbo kambaryje buvo 

atidaryta antspaudo skrynia ir nutarimas iškilmingai užant- 
spauduotas. Pats Cezarinis šioje apeigoje dalyvauti nepanoro. 
Mažumos reikalas atrodė žlugęs, tad, priešingai pusei džiūgau- 
jant, nutarimas buvo išvežtas į Avinjoną. Nenorėdamas nieko 
matyti, kardinolas Čezarinis užsidarė savo kambaryje. Tą patį 
vakarą mūsų kieme pasirodė kažkoks vienuolis, pamojo man ir 
labai paslaptingai pakvietė sekti iš paskos. 

Niekam nematant vienuolis nusivedė mane į Taranto arki- 
vyskupo butą. Griežto veido, stambaus sprando arkivyskupas 
pasveikino mane maloniai, lyg seniai pražuvusį sūnų. 

— Daktaras Mikalojus Kuzietis pasakojo man apie tavo nuovo- 
ką, stropumą ir domėjimąsi graikų kalba, - pasakė jis. - Kristaus 
bažnyčiai reikia tavęs, sūnau, ir tu nesigailėsi, pagelbėjęs jai 
nelaimės valandą. 

Kambaryje pamačiau ir dirglų nublyškusio veido vyrą, kurį 
žinojau esant konsiliumo notarą. 

— Kalbėkim trumpai, - tęsė kardinolas, verdamas mane įsak- 
miu žvilgsniu, — matei, kas nutiko. Matei, kaip įniršusi gauja, 
kurios didžiuma net lotyniškai nemoka, mėgino šventąją Baž- 
nyčią paversti prastuomenės peštynių aikšte. Dėl klaidingo, 
neteisingo ir Bažnyčiai nenaudingo sprendimo negalėjom už- 
antspauduoti vien gera lemiančio mažumos nutarimo. Sis doras 
vyras, — mostelėjo vyskupas į notarą, - sąžinės verčiamas sutiko 
statyti ant kortos savo pareigas ir žemišką sėkmę ir patvirtinti 
parašu antspaudą, jeigu užantspauduosime nutarimą. Antspau- 
do reikia, kad graikai patikėtų nutarimu. Ar padėsi mums atlikt 
šį gerą darbą? 

Jis paėmė nuo stalo pinigų kapšelį ir atsainiai pažvangino. 

— Ar aš galiu padaryti tai, ko kardinolai, kilmingi vyskupai ir 
mokyti daktarai negali? - paklausiau suglumęs. 

Jis paaiškino: 

— Antspaudo skrynia užrakinta tavo šeimininko darbo kamba- 
ryje. Kai visi sumigs, turėsi įleisti vidun mano atsiųstus vyrus. 
Reikės pramušti skrynios dugną — tik taip išimsim antspaudą. 

— Išduosiu savo šeimininką kardinolą! - sušukau. 

— Ne, ne, - suskubo pridurti arkivyskupas, - tik nevalia jam 
šito sakyti. Jam bus pranešta tada, kai jis jau nieko nebegalės 
pakeisti. Širdyje jis pripažįsta, jog tai teisinga, ir ant tavęs už 

tai nesupyks. Tavo mokytojas daktaras Mikalojus Kuzietis irgi 
verčiau iš anksto nežinotų, nes tai daroma ir jo labui. Juk keliauti 
į Konstantinopolį jį išrinko tik už drąsą - kaip ir Lisabonos vys- 
kupą, kuris išdrįso viešai paskelbti mūsų nutarimą. 

— Bet tai nusikaltimas, - pasakiau aš. 

— O ar Bažnyčios skaldymas nevadintinas dar didesniu nusi- 
kaltimu? - paklausė jis. - Zengėme lemtingą žingsnį, tad išlaužti 
skrynią — niekų darbas. Nebijok. Aš už tai atsakysiu ir tave ap- 
ginsiu. Tau bus atlyginta nemaža suma. Galėsi dingt iš miesto, jei 
bijai, ir atsiduoti popiežiaus globai. Aš atsakysiu už šį darbą. 

Jo tvirtas įsitikinimas ir griežtumas paveikė mane. Teisuoliai — 
kardinolas Čezarinis ir daktaras Kuzietis, palyginti su juo, man 
pasirodė silpni. Jis žinojo, ko siekia, ir nesibaimino atsakomybės 
už savo darbus. 

— Man pinigų nereikia, - atsakiau. - Bet už tai pažadėkit leist 
mane, kaip raštininką, keliaut su daktaru Mikalojumi Kuziečiu 
į Konstantinopolį. 

Arkivyskupas uždėjo delną man ant galvos, palaimino. Mes 
dar kiek pasitarėme. Jis pažadėjo rasti patyrų amatininką, kad 
išlaužtų skrynią, o aš jam įrodžiau, jog turime rasti dar vieną 
sekretorių tam sumanymui įgyvendinti, nes aš vienas namo 
raktų negausiu. Mano pagavumas padarė jam didelį įspūdį. Kai 
susitarėm dėl visų atsargumo priemonių, jis pasakė: 

— Pasaulis mūsų elgesį vertins kaip neteisėtą, bet mes patys 
žinome, jog tai teisinga. Tu dar į jaunas, bet geriau skiri tai, kas 
teisinga, nuo to, kas neteisinga, nei kardinolas Čezarinis ir tavo 
mokytojas daktaras Mikalojus. Tegul jų sąžinė būna rami. Mielai 
nusamdysiu tave daktarui Mikalojui į raštininkus toje ilgoje ir 
pavojingoje kelionėje. Padrąsink jį savo valia, jei dvejos. Ir jeigu 
daugumos pasiuntiniai pirmiau už jus pasieks Konstantinopo- 
lį, — nors aš tuo netikiu, - neišleisk iš galvos, kad visi darbai, 
padaryti dėl Bažnyčios vienybės ir popiežiaus garbės, teisingi. 
Tu tinki į palydovus daktarui Kuziečiui ir tau nuo šiol stiprių 
draugų netrūks. 

Jis laidavo man atleidimą visų nuodėmių, kurias padarysiu 
dėl mažumos reikalo, bet aš pats sau mintijau: „Ką tu apie 
mane žinai, popiežiaus jauti? Bažnyčia suskilusi, tad blogiausia 
jau įvyko. Visa kita — niekai, o aš jau niekuo nebetikiu. Tad ko 

man nenukeliauti į Konstantinopolį pasimokyt graikiškai, gal ir 
senųjų raštų rasiu. Jei galiu nusipirkti tokią nuostabią kelionę 
palyginti niekingu nusikaltimu, tai ko abejoti.“ 

Neapsakomai laisvas ir drąsus pasijutau, pats sąmoningai nu- 
lėmęs savo likimą. Pinigai, popiežiaus šalininkų prielankumas, 
regima sėkmė man nerūpėjo. Mane traukė Bizantija — senovės 
Graikijos kultūros perėmėja. Apie kelionės pavojus negalvo- 
jau. 

Ir įkliūti nelabai bijojau. Čezarinio namai buvo nuščiuvę, tarnai 
kietai miegojo savo pusėje. O naktiniai sargybiniai buvo pripra- 
tę matyti šviesą dvasininkų languose ir darbo kambariuose iki 
paryčių. Iš anksto žinojau, ką nusisamdysiu į pagalbininkus už 
arkivyskupo duotus pinigus. Tai buvo gudriausias ir šnekiausias 
sekretorius, padlaižiavimu ir šnekumu pelnęs patiklaus kardino- 
lo prielankumą. Žinojau, kad jis ir anksčiau neleistinai naudojosi 
raktais, panūdęs apžiūrėti kardinolo vyno rūsį. Už pinigus ir 
svaigalus jis kažin ką galėjo padaryti, jei tik žinojo išnešiąs sveiką 
kailį. Pavaišinau sekretorių vynu ir lengvai įtikinau jį, kad jam 
naudingiausia šio pavojingo reikalo būtų imtis kardinolui už 
nugaros. Ir kad jam po visko tereikės apsimesti norėjus vien 
gera ir paprašyt kardinolo atleidimo. Viską geriausiai paaiškino 
Taranto vyskupo auksinai. 

Taigi jis pavogė raktus ir kitą naktį, kai visi name miegojo, 
įsėlinom į kardinolo darbo kambarį. Notaras baisiausiai bijojo ir 
smarkiai prakaitavo. Aš įžūliai uždegiau žvakes. Tada apvertėme 
skrynią. Dailidė jau džiaugėsi gausiąs visišką nuodėmių atlei- 
dimą ir didelį atlygį. Kaip amatininkas, jis susižavėjo skrynios 
tvirtumu, išmoninga sandara ir per ilgai užtruko, kol dailiai 
išgręžė skylę skrynios dugne, o paskui gabalą jos išpjovė. Šne- 
kusis sekretorius ir prakaituojantis notaras tuo tarpu drąsinosi 
vynu. 

Kai išėmėm antspaudą, notaras atgavo savikliovą ir ėmėsi 
darbo. Rūpestingai uždėjo ant mažumos potvarkio antspaudą 
ir jį patvirtino gražiai suraitydamas savo vardą. Tada padėjom 
antspaudą atgal į skrynią, o dailidė pritaisė ir įklijavo išpjovą į 
skrynios dugną, kad bent iškart žymės nesimatytų. Aš išvaliau 
grindis, tada visi ištykinom ir užrakinom kambario duris. Išėję į 
kiemą gegužės naktį dar sykį vienas kitą patikinom padarę gerą 

darbą ir neturį ko bijoti. Įtampai atlėgus, notaras su šnekiuoju 
sekretorium vėl įsimanė vyno ir nusprendė eit išgerti į viešna- 
mį, nes nakvynės namai jau buvo uždaryti. Brangus popierius 
liko mano rankose ir aš jį nunešiau Taranto arkivyskupui. Sis 
nemigęs laukė lovoje, paėmė popierių, atvyniojo, pakilnojo delne 
gražų antspaudą. š 

— Jau neabejoju, - dievobaimingai tarė, - Sventoji Dvasia su 
mumis. Mūsų reikalas teisingas ir nesužlugdomas. Antraip an- 
gelai tikriausiai nebūtų tavęs saugoję pavojingame darbe. 

Kitą dieną jis išruošė į kelionę mažumos pasiuntinius. Tarp 
jų buvo ne tik daktaras Kuzietis, bet ir prie mažumos prisidėjęs 
prancūzų vyskupas bei Lisabonos vyskupas. Mikalojus Kuzietis 
iš jų buvo labiausiai išsilavinęs ir mokėjo graikiškai. Buvo labai 
svarbu Bizantijos imperatoriui parodyti, kad Bažnyčios mažumą 
sudaro visų tautų, o ne Italijos atstovai. Todėl į pasiuntinius 
nebuvo išrinktas nei vienas italas. Pasiuntiniai turėjo iš pradžių 
keliauti į Boloniją, kad popiežius patvirtintų mažumos nutari- 
mą, tada vykt pasiskolint pinigų iš Florencijos, o paskui jūra 
keliauti į Konstantinopolį. Jonas Dishipatas, graikų pasiuntinys 
Bažnyčios susirinkime, ilgai dvejojęs, irgi sutiko keliauti drauge, 
panūdęs pats įsitikinti, kad popiežius tikrai palaiko mažumą ir 
patvirtino jos nutarimą. 

Daktaras Mikalojus nustebo ir išsigando, pamatęs šventąjį kon- 
siliumo antspaudą kabant ant popieriaus, kurį turėjo nugabenti 
į Konstantinopolį. Jis nepripažino rašto teisėtumo, pasakė, kad 
nusikaltimas anksčiau ar vėliau iškils viešumon, išsigando, kad 
šešėlis kris ant visos mažumos ir jo paties. Bet jau buvo vėlu 
gailėtis. Nors jis suprato, jog popiežiaus šalininkai paprasčiau- 
siai naudojasi jo išsimokslinimu, teisingumu ir nešališkumu, vis 
dėlto jo sąžinė buvo švari, nes manė pasirinkęs tai, kas geriausia 
Bažnyčiai. Taranto vyskupas įveikė jį savo stipria valia, pažadė- 
damas vienas pats atsakyti už padarinius. 

Bet daktaras Mikalojus labai apsidžiaugė išgirdęs, kad keliau- 
siu drauge kaip jo raštininkas, ir buvo be galo dėkingas dosniam 
Taranto vyskupui. Jis nebuvo tuščiagarbis, bet be jokio valdinio 
greta abiejų vyskupų su gausiom palydom tikrai būtų atrodęs 
baisiai varganai. Jonas Dishipatas buvo beveik toks pat vargšas. 
Imperatorius neturėjo už ką nusamdyt jam palydos, o Bažnyčios 

susirinkimo siūlomos paramos, jausdamasis nusikaltęs, Dishi- 
patas nepriėmė. Pamatęs jo paprastus keliondaikčius, patikėjau, 
kad šnekos apie Venecijos jam duotus kyšius - visiški plepalai. 
Jis net arklį pasiskolino iš Taranto vyskupo. 

Kadangi tarnavau kardinolui Čezariniui, iš Bazelio be jo 
leidimo vykti negalėjau, be to, pabėgdamas neatsisveikinęs 
būčiau sukėlęs įtarimų. Kol kas jis nieko nenumanė apie slaptą 
mažumos nutarimo užantspaudavimą, kuris galėjo užtraukti jam 
nešlovę, nes skrynia stovėjo jo kambaryje, skrynią laužė ir du 
jo tarnai. Tas kilnus ir patiklus Žmogus, kaip vienas konsiliumo 
vadovų, savo ruožtu parašė laišką Bizantijos imperatoriui ir 
Konstantinopolio patriarchui, paaiškindamas, kodėl mano, jog, 
teisi mažuma. Iškeliaujant jis palaimino mane ir net pinigų davė, 
nes gerai žinojo, jog daktaro Kuziečio kišenės tuščios. Jis taip 
gražiai su manim atsisveikino ir palaimino mane prieš kelionę, 
kad aš, ko gera, susigraužiau dėl to, jog niekšingai jį apgavau. 
Ir pajutau gailestį, pagalvojęs, jog iš tokio doro, nesavanaudžio 
ir geranoriško Žmogaus šalti ir ryžtingi jo paties šalininkai pasi- 
juokė. Taip pat pasijuokė ir iš daktaro Kuziečio. Aš irgi, jaunas 
ir, palyginti su jais, niekingas Žmogelis, žinojau, ką darau. Ojie 
nežinojo. 

Lyg į gyvenimo skaistį švytinčią vasarą išjojom iš Bazelio — 
mirties ir nevilties rūmų. Mane pagavo nerūpestingas kelionės 
džiugulys. Keliavau į auksu žibančią svajonę, stebuklingąją 
tūkstantmetę Bizantiją. Kad ir praradusi galybę ir turtus, ji dar 
tebesaugojo iš Graikijos paveldėtąją išmintį. Ir barbarų apsuptyje 
palikusi paskutiniu Europos atramos tašku, iš rytų tiesė rankas 
į vakarus, galų gale, po amžius trukusio įtarumo ir schizmos, 
panūdusi susitaikyti. Gelbėdama galingo potvynio gresiamus 
kultūros lobius, ji kvietė tarpusavy kariaujančias, vaidingas 
Vakarų šalis į vienijantį kryžiaus žygį prieš kitatikius. 

Smagaus kelionės jaudulio apimti abudu vyskupai verste už- 
vertė Dishipatą ir Kuzietį klausimais. Niūraus barzdoto graiko 
Dishipato veidą nušvietė šypsena. Darkia lotynų kalba jis apsa- 
kinėjo pavojus ir kliūtis, kuriuos patyrė kelionėje į Bazelį. Paskui 
prabilo graikiškai, stengdamasis viską pasakoti kuo aiškiausiai, 
kaip silpnapročiams ar vaikams, bet tiktai daktaras Kuzietis šiek 
tiek suprato, ką jis šneka. 

Turtingieji vyskupai pagarbiai elgėsi su juo ir su Kuziečiu. Po- 
ilsio ir nakvynės vietose jie pakaitom mandagiai kvietėsi mokslo 
vyrus prie savo stalo, kad šie nesijaustų vargšai. Nakvynės namų 
išlaidas sumokėdavo iš bendro kapšelio. Aš miegodavau viename 
kambaryje su daktaru Kuziečiu, ankštumoj mums dažnai tekdavo 
dalytis viena lova. Kelionė raitomis ir nepatogumai vyskupus 
vargino, net ir daktaras Kuzietis vis prieštaravo nejosiąs greičiau, 
nes bijojo nukristi nuo arklio. Man, jaunam, visa kelionė buvo kaip 
nesibaigianti šventė. Tais laikais, kai keliaudavau vienas, buvau 
pripratęs prie kitokių dalykų. Bet po kelių dienų jau pamėginau 
su Dishipatu kalbėtis graikiškai. Mano liežuvis buvo lankstesnis 
nei pagyvenusio daktaro Kuziečio. Dishipatas pajuto man pa- 
lankumą ir teologinius klausimus ėmė man aiškinti graikiškai, 
įrodinėdamas, kodėl turi laikyti mane klaidatikiu. 

Mums iškeliavus, Bazelyje kilo baisus triukšmas, nes iški- 
lo aikštėn neteisėtas potvarkio užantspaudavimas. Per daug 
žmonių tai žinojo, o ir mažuma nesusilaikius ėmė įžeidinėti 
pergalingai džiūgaujančią priešingą pusę, tad šie sukruto 
šniukštinėt. Galiausiai apie tai, prisaikdinus tylėti, buvo pa- 
pasakota vienam Enėjos Silvijaus draugui, o tas, aišku, viską 
išplepėjo. Per visuotinį susirinkimą nirčiai užgauliojant kaltė 
buvo suversta kardinolui Čezariniui, bet akivaizdžiai buvo 
matyti, kad jis apie tai nieko nežinojo. Taranto arkivyskupas 
atsistojo, viską išklojo ir pareiškė prisiimąs atsakomybę. Tik 
aukštas dvasinis rangas išgelbėjo jį nuo įniršusios minios. 
Akvilėjos arkivyskupas kibo į plaukus gynėjui, kuris mėgino 
jį užtarti, ir pasiuto mušt. Taranto arkivyskupas buvo suimtas 
ir uždarytas savam bute. Kardinolas Čezarinis iš nevilties ap- 
siverkė, pareiškė prieštaraująs prievartai ir prisiekė, kad visa 
nutiko jam nežinant. Jį taip visi gerbė, kad didžiuma patikėjo. 
Taranto arkivyskupas nusprendė verčiau sprukti iš tariamos 
Bazelio nelaisvės ir nukako pas popiežių į Boloniją. Bažnyčios 
susirinkimo dauguma balsavimu atėmė iš jo visas bažnytines 
pareigas bei arkivyskupo mitrą. Popiežius tą nutarimą atmetė 
ir pakėlė Taranto arkivyskupą į kardinolus. 

Vis dėlto mes į Boloniją atkakom gerokai anksčiau negu jis. Ir 
sužinojom, kad Florencija jau ruošia laivus į kelionę. Popiežius 
norėjo ten sušaukti sinodą dėl unijos. Juk respublika jį patiki- 

miausiai parėmė per karus, į kuriuos jis buvo įsivėlęs Italijoje. Bet 
galingasis Milano hercogas taip piktai pasipriešino vien tokiai 
minčiai, kad atrodė, popiežiaus sumanymas žlugs. Popiežius 
Eugenijus Bolonijoje gyveno, kaip visada, visiškai atsiskyręs ir 
leido laiką nesibaigiančiuose pasitarimuose, kurį miestą pasiū- 
lyti, kad Italijos kunigaikščiai ir Vokietijos imperatorius labai 
nesupyktų. Imperatorius vėl pareiškė, kad jam nepriimtinas 
nei vienas Italijos miestas ir tinkamiausia derybų vieta laikąs 
Budapeštą ir Vieną. 

Tad kurį laiką buvom apgyvendinti Bolonijoje ir popiežius 
mums suteikė kūklų išlaikymą. Bet dienos bėgo, jos virto savai- 
tėm, maloni Italijos vasaros pradžios gaivuma virto slogia kaitra 
ir daktaras Kuzietis vis labiau nerimavo, nesuprasdamas, ko 
delsia popiežius. Juk svarbiausia, kurios pusės pasiuntiniai pirmi 
pasieks Konstantinopolį ir pradės derybas dėl imperatoriaus bei 
patriarcho atlydėjimo į Italiją. 

Jei būčiau buvęs vyresnis, brandesnis ir labiau domėjęsis 
politika, tomis dirgliomis karštos vasaros savaitėmis Bolonijoje 
būčiau aiškiau perpratęs Europos kivirčus ir tą velnio kamuolį, 
kuris, rodės, neišpainiojamai apvyniojęs popiežių. Visi aukščiau- 
si kunigaikščiai, o ką jau kalbėt apie karalius, turėjo patikėtinių 
ir šnipų Bolonijoje. Jie lipo vienas kitam per galvas, painiodami 
vienas kito užmačias, pirko Žinias ir jomis keitėsi, papirkinėjo 
popiežiaus patarėjus. Spaudžiamas popiežius atsidūrė tokioje 
aklavietėje, kad jau niekuo nebetikėjo. Bažnyčios susirinkimo 
dauguma grasino jį nušalinsianti ir išrinksianti naują popiežių, 
jeigu jis patvirtins mažumos potvarkį. Kunigaikščiai jį gąsdino. 
Bet blogiausia, jis neturėjo pinigų. 

Kaip daktaro Kuziečio raštininkui, man buvo leista laisvai 
įeiti į rūmų kiemą ir sodą. Karščiausiu dienos metu papratau 
tysoti po medžiu prie fontano. Vandeniui čiurlenant, mokiausi 
graikiškų žodžių iš daktaro Mikalojaus nupirkto žinyno. Bet 
mane amžinai įveikdavo miegas. Dažnai pastebėdavau labai 
dailią juodaakę italę mėginant prisiartinti prie manęs. Mergina 
vis susigalvodavo kokį reikalą ir, viliūgiškai šypsodama, pa- 
kalbindavo mane. Spėjau, kad ji tarnauja rūmuose ar priklauso 
kurio nors kardinolo palydai. Ne pirmą kartą moterys mėgino 
susukt man galvą. Bet taip įžūliai ligi tol nepuolė nei viena, nes 

kartą, kai užmigau, šioji pritykino prie manęs ir pasilenkusi 
abučiavo į lūpas. 

Išsigandęs atsisėdau, nusispjoviau, nusišluosčiau lūpas. 

— Eik šalin, kvaile! — užrikau piktai. 

Ji prisėdo šalia, dūsuodama ėmė grąžyti įrudusias rankas ir 
tarė: 

— Ko tu toks šaltas, kad net nežiūri į mane? 

Būčiau niūktelėjęs jai, bet pamaniau, kad jai tik ir reikia kliau- 
ties prisikabint ir susikibus pasiraičiot ant žolės. Todėl atsisto- 
jau, ketindamas eit sau. Ji sunerimo, čiupo mane už rankovės 
ir pasakė: 

— Ne, ne, neik. Ar nenorėtum užsidirbti pinigų? 

Neteisingai ją supratau ir neviltingai užrikau: 

— Koks velnias jus, moteris, apsėdęs, negaliu per jus ramiai 
pasimokyt! Juk čia gali sutikt ginklanešių, net riterių, kurie 
paslaugiai ir už dyką pergulės su tokia gražuole. Jie tau turėtų 
mokėti pinigus, o ne tu jiems, nors man tai nerūpi! 

Supykusi ji skėlė man antausį ir sušnypštė: 

— Kad ir kiek man sumokėtum, negulčiau su tavim! Nė nema- 
nyk! Priešingai, neapsakomai bjauriuosi tokiais nublyškėliais. Tik 
pamaniau, kad taip lengviausia tave nusiviliot, nes šitas triukas 
visad išdegdavo. Visi nusekdavo iš paskos, tuščiai neklausinė- 
je, - net vienuoliai. Manim jie nepasinaudodavo, bet pareidavo 
patenkinti, pavalgę, atsigėrę, pinigų pilnom kišenėm. Jei netiki, 
eime drauge ir imk, ką tau siūlys. 

Lyg ir nebuvo ko baimintis, be to, neturėjau kokių nors bran- 
gių daiktų, kuriuos būtų vertėję iš manęs atimt. Todėl susmalsęs 
paklausiau: 

— Ar nesupainiojai manęs su kitu? Aš — Johanas Peregrinas, 
mokslingojo daktaro Kuziečio raštininkas. 

Ji karštai atsakė: 

— Kaip tik tave man liepta surast. Duokš ranką ir eime kaip 
įsimylėjėliai, kad niekas neatkreiptų akių. Bet jei mane paliesi, 
įkąsiu, nes tu tikrai bjaurus ir neišauklėtas. 

Padaviau jai ranką ir ji, guviai tarškėdama, meiliai žvilgčioda- 
Ma ir nužiūrinėdama mane blizgančiom juodom akim, išsivedė 
pro vartus. Paskui nusitempė siaura gatvele pro daugybę šilko ir 
kilimų krautuvėlių, pabeldė į geležim kaustytas duris ir užvedė 

tamsiais laiptais aukštyn. Gražiai apstatytame kambaryje mane 
priėmė jaunas dailių bruožų vyras žibančiom akim, kurio odos 
gelsvumas rodė rytietišką kilmę. Kambaryje buvo prikrauta 
visokiausių puošmenų, rytietiškų kilimų, aukso siūlais atausto 
brokato rietimų. 

Mergina tarė: 

- Štai jis. Neverta jam siūlyti vyno, pinigai jam irgi nelabai 
rūpi, bet jis smalsus. Tai jo silpnybė. 

Vyras išėmė iš kapšelio porą sidabrinių ir šypsodamas padavė 
jai. Mergina parodė man liežuvį ir išėjo išdidžiai linguodama 
galvą. Pasigręžęs į mane, vyras linksmai nusijuokė ir aš pama- 
čiau jo sveikus baltus dantis. 

— Ir aš negeriu, jeigu nebūtina, - pasakė jis. - Ir man pinigai 
nelabai rūpi, o metu juos po kojų, kai sutinku mielą draugą. Bet 
aš smalsus, kaip ir tu. Aš pirklys, kaip matai, dažnai vykstu į 
ilgas keliones. Todėl mėgstu pasikeisti žiniomis su protingais 
vyrais. Mažai ką šiame mieste pažįstu, o nakvynės namuose 
sutinku tik pagyrūnus girtuoklius. Neįsižeisk, šitaip aš atsivilioju 
vyrų, iš kurių tikiuosi išgauti naudingų žinių. 

Jis pasiūlė atsisėsti ir pavaišino saldumynais kaip vaiką. Gu- 
viai ir maloniai paklausinėjo apie papuošalų verslo galimybes 
Bazelyje, muitinės mokesčius ir daugelį kitų dalykų, apie kuriuos 
ničnieko neišmaniau. 

— Aš raštininkas, ne pirklys, - atsakiau. 

— Jei netrukus su savo šeimininku vyksi į Konstantinopolį, — 
pasakė jis, — turėtum tokius dalykus išmanyti. Retas kuris taip 
toli nukeliauja. 

Piktai atkirtau, kad kelionė į Konstantinopolį, atrodo, nusikels 
migloton tolybėn. Jis linkčiojo galva, surimtėjo ir tarė: 

— Taip, taip, girdėjau tokių gandų. Bažnyčios susirinkimas už- 
kimšo srauniausius popiežiaus pinigų šaltinius, uždrausdamas 
pareigybių mokesčius. Tie, kurie dar nesumokėti, teks Bazeliui, 
o ne Romai. Be to, Bažnyčios susirinkimas nusprendė, kad į 
laisvas pareigas bus teikiama pirmenybė susirinkimo nariams. 
Tad popiežius negali tikėtis iš jų papildomų pajamų. Tai iš kur 
jis jų gaus deryboms dėl unijos? Niekas jam nepaskolins net 
keturioms sunkioms galeroms išruošti ir trims šimtams lanki- 
ninkų Konstantinopoliui saugoti. Juk tai svarbiausia Bizantijos 

imperatoriaus sąlyga, kad galėtų vykti į kelionę. lu turbūt tai 
žinai. O kiek kainuos derybos? Tokia suma išgąsdintų kiekvieną 
galvotą piniguotį. 

Pasakiau, kad tokių pat sunkumų turi ir Bažnyčios susirinkimo 
daugumos pasiuntiniai Avinjone. 

— Bet ir neverta puoselėti didelių vilčių, — pridūriau, - jei pi- 
nigų stoka gali sugriauti tokį didų ir puikų siekį. 

Jis nusišypsojo ir tarė: 

— Dar menkai pažįsti pasaulį. Mūsų laikais svarbiausia pini- 
gai. Bet parodydamas tau pasitikėjimą, - kad ir tu pasitikėtum 
manimi, - pasakysiu iš patikimo šaltinio girdėjęs, jog pradžioje 
iš Florencijos popiežius vis dėlto gaus reikiamą sumą. Gaus ją 
slapta ir įsipareigos anksčiau ar vėliau perkelti derybas tenai, 
kad respublikai sugrįžtų paskolinti pinigai, nors iš pradžių, 
kad visi nurimtų, pradės derybas kuriame nors nešališkesniame 
Italijos mieste. 

Pradžiugęs šūktelėjau: 

— Puiki žinia! Vadinasi, vis dėlto iškeliausim. 

Jis suniuro ir pasakė: 

— Manau, nei vienas čia gerai nesupranta, kad nieko iš to 
neišeis. Aš daug keliavau po pasaulį. Pažįstu Konstantinopo- 
lį, neblogai išmanau ir turkų reikalus, nes prekiavau su jais. 
Tikrai išsigandau, kad jūsų pasiuntiniai kaip akliai ir tamsuo- 
liai siunčiami į tą pavojingą kelionę. Aš tikrai išgyvenu dėl 
krikščionių, todėl manau, kad kas nors turėtų rimtai persergėti 
jūsiškius. Graikų ir katalikų bažnytinė unija tiesiog neįmanoma 
ir niekuomet nebus sudaryta. Ši beprotiška užmačia tik veltui 
sunks pinigus iš popiežiaus, stums pasiuntinius į nenuspėjamus 
pavojus ir Europos šalių akyse jo garbė smuks suvisam, kai ta 
užmačia žlugs. 

— Kaip galite taip kalbėti, - nusiminęs papriekaištavau aš. 

— Jūs nepažįstate Graikų bažnyčios, - patikino jis. - Jie manosi 
esą vieninteliai tikrojo tikėjimo perėmėjai. Dievobaimingų vie- 
nuolių vedami visi kaip vienas pakils Konstantinopolio aklatikiai 
prieš savo imperatorių ir patriarchą, jei per derybas bus nuderėta 
bent vičviena jų Tikėjimo išpažinimo ar tradicijos raidė. Tad jei 
derybos iš tikrųjų prasidės, jos išvirs tiktai į nevaisingus ginčus, 
nes nė viena pusė nenorės nusileisti. Imperatorius ir patriarchas 

negali derėtis dėl savo tautos. O popiežius ir vyskupai nenori 
derėtis, nes derybomis popiežius tesiekia viena — tapti abiejų 
Bažnyčių vadovu. 

— Patikėk manim. Viskas, ką pasakiau, - tiesa. Tu protingas 
žmogus ir jau pats supratai, kad Bazelio bažnyčios susirinki- 
mas riejosi tiktai dėl pinigų. Tik dėl pinigų ir popiežius siekia 
šių derybų, nes tikisi iš turtingos Rytų bažnyčios gauti daug 
papildomų pajamų. Apie tikėjimą ir išganymą iš tiesų niekas 
nemąsto, tik paiki mokslininkai ir teologai, kuriuos aukštesnieji 
vaiko kaip juokdarius. 

Jis nusiminęs purtė galvą, tikėjosi, kad prieštarausiu. Aš tylė- 
jau, tad jis toliau kalbėjo: 

— Bizantijos imperatoriaus padėtis kebli ir jis griebiasi pasku- 
tinio šiaudo. Bet taikingasis turkų valdovas Muradas ir išmin- 
tingas didysis viziris aiškiai leido suprasti pasitenkinsiantys 
ligšioliniais Bizantijos užkariavimais. Jie leis Bizantijai išsaugoti 
dabartines ribas ir jų neperžengs, nes nusilpusi Bizantija jau 
ganėtinai išsiplėtusiai ir stipriai Osmanų valstybei nepavojinga. 
Bet jeigu derybos su Vakarais bus pradėtos, sultonas palaikys 
tai priešišku veiksmu. Gal jis turėtų laukt derybų nutarimo ir 
kryžiaus Žygio? Jis pažįsta Konstantinopolio graikus ir mano, 
kad Bažnyčių susijungimas neįmanomas, bet vis dėlto turės Žiū- 
rėti galimo pavojaus. Bizantijai galas, jei, imperatoriui išvykus 
į Italiją, Muradas savo kariuomenę nukreips į Konstantinopolį 
ir jį užims. Tad jei grės bėda, imperatorius ir patriarchas nedrįs 
palikti šalies ir pradėti derybų, kurioms jų tauta nepritaria 
lygiai kaip ir turkai. O juk jų gyvenimą lemia tvirta taika su 
turkais. 

Jis nutilo ir įbedė į mane lūkesio kupinas akis. 

— Kodėl visa tai man aiškinat? —- paklausiau. 

Jis skėstelėjo rankom, gūžtelėjo pečiais ir atsakė: 

— Manau, kad, susirengę į tokią tolimą kelionę, turėtumėt 
žinoti, kas jūsų laukia ir kas dedasi. Ir tavo šeimininkui ta: 
naudinga, ir tiems abiem vyskupams, kurie atsisako savo pato- 
gumų, gali prarast tarnybą ir net gyvybę dėl reikalo, kuris jau 
šiandien atrodo beviltiškas. Juk visiems būtų geriausia atmest 
tą beprasmišką mintį ir sugrąžinti santarvę Bažnyčion. 


62 


- Jūs tikrai nesavanaudiškas, nuoširdus žmogus, jeigu mąs- 
tot apie tai, kas mums geriausia, — atitariau. - Bet tikrai būčiau 
kvailas, jei manyčiau, kad popiežius ir kardinolai šito nežino. 
Bizantijos imperatorius ir patriarchas turbūt geriau pažįsta savo 
tautą negu mes. Ir turkai jau seniai būtų užėmę Konstantinopolį, 
jeigu būtų galėję. Ne geros valios jiems trūko - juk tas sultonas 
Muradas dar prieš gerą dešimtį metų buvo apsupęs Konstan- 
tinopolį, bet bergždžiai. Nors nuskurdęs ir nusilpęs, tas didus 
miestas atrėmė kitatikių puldinėjimus. Turkams ta užmačia bran- 
giai kainavo ir turbūt jiems bus nelengva dar kartą jos griebtis. 

Kuo geriausiai pamąstęs šnekėjau toliau: 

— Galbut tai neįmanoma. Galbūt tai nuves tiktai į nevaisin- 
gas derybas ir unija niekuomet nebus sudaryta. Galbūt unijos 
klausimu ir nesutarimais dėl unijos sudarymo vietos popiežius 
pasinaudojo tik norėdamas palenkt savo pusėn lengvatikius 
ir suskaldyt šventąjį konsiliumą, kuris, būdamas vieningas, jį, 
kaip Bažnyčios vadovą, greitai būtų nušalinęs ir privertęs pa- 
klusti konsiliumo sprendimams. Galbūt kvailas mokslo vyras 
ir dievotieji vyskupai kaip juokdariai bergždžiai vaikomi, bet 
ir aš būsiu nuoširdus ir sąžiningas ir ramiai prisipažinsiu vieną 
dalyką: manęs tai nė kiek nejaudina. Bus sudaryta unija ar nebus, 
bet aš gausiu progą nuplaukt į Konstantinopolį ir pažinti graikų 
kultūrą. Aš tik šito siekiu. 

Jis labai nustebo, ūmiai iškėlė rankas ir sušuko: 

— Tu bedievis, jei šitaip begėdiškai kalbi! Dar nubaus tave 
Dievas ir pakliūsi turkams į vergiją už tai, kad tenkindamas savo 
įgeidį beširdiškai gini reikalą, kuris visus pražudys. 

Aš atsakiau: 

— Neapsimetinėkite. Verčiau taip pat sąžiningai prisipažinkite, 
kurią pusę palaikote ir ko tikrai iš manęs norite. 

Vaizduodamas, kad nieko nesupranta, jis tikino: 

— Aš tesu taikingas pirklys, kaip matai. Sėkmingos prekybos 
Pamatas - taika. Tad turėtų būt aišku, kodėl smalsauju ir kodėl 
Persergsčiu jus dėl sankirčių, kurie gali sutrikdyti mano vers- 
lą. Neklausinėjau tavęs tokių dalykų, kurių kiti nežino. Ir tau 
nepasakiau nieko, ko nežinotų besidomintys politika. Manęs 
Neapkaltinsi jokia piktadaryste, be to, aš turiu apsaugos raštą, 
kuris man nepigiai kainavo. 

Bet, — toliau įtikinėjo jis, įbedęs į mane rimtas akis, — gra- 
žiai prisidėtum prie taikos reikalo, jeigu tai, ką pasakiau, kaip 
rimčiausią persergėjimą išdėstytum savo šeimininkui daktarui 
Kuziečiui ir patartum jam pasikalbėti su kitais pasiuntiniais 
prieš išvykstant į nežinia kuo pasibaigsiančią kelionę. Ir dar 
pasakysiu — kelionė į Konstantinopolį nėra nepavojinga net 
stiprių galerų saugomai palydai. Nors Rodo riteriai ir Venecijos 
karo laivai saugo kelius, jūros plėšikai juos pasiekia. Gali būti, 
kad sultonas, norėdamas jau dabar sužlugdyti uniją, pasiųs savo 
globojamus katalonų plėšikus patykoti Bažnyčios pasiuntinių. 

— Suprantu, kad norit gera, - pasakiau. - Ko man nepasikalbėti 
apie tai su daktaru Kuziečiu? 

Nudžiugęs jis čiupo pinigų kapšelį. 

— Už vargą aš tau, aišku, sumokėsiu, — pasakė. — Perspėk jį, 
įrodyk, kad unija neįmanoma, paklausk, ar jis tikrai nori pa- 
kurstyt turkus kariaut ir pražudyt Bizantiją, pagrasink pavojais 
ir jūros plėšikais ir nesigailėsi. 

Jis ėmė dėlioti pinigus į krūveles prieš save ir gudriai pasižiū- 
rėjo į mane. Aš papurčiau galvą. 

— Manęs nepapirksite, - pasakiau. - Aš negeriu. Kol kas jokia 
moteris manęs nesuviliojo. Bet teisinga ir suprantama, kad mano 
šeimininkas turi žinoti, ko imasi, — tik todėl padarysiu tai, ko 
prašote. Vis dėlto jokie persergėjimai jau nesukliudys to, kas turi 
įvykti. Bet jeigu kas nors.mane norėtų sugundyti ir iš tiesų išvest 
iš doros kelio, tai koks nors jūsų draugas Konstantinopolyje 
tepasiūlo man „Iliados“ rankraštį. Turbūt gerai pasvarstyčiau, 
ar atsisakyti tokios brangios dovanos. 

Jis tarė: 

— Kiekvienas savaip kvailas, bet tu tikras kvailys, jei Žudai 
jaunystę ir akis gadini slebizuodamas senus raštus. Tu gali 
daugiau. 

— Ką reiškia - daugiau? — paklausiau. 

Jis skėstelėjo rankas, bet neatsakė. Tą pačią dieną papasakojau 
apie tą įtartiną susitikimą ir persergėjimą daktarui Kuziečiui. Jis 
visai neišsigando, o priešingai, apsidžiaugė ir pasakė: 

— Tai geros naujienos. Iki šiol širdyje abejojau dėl unijos sėkmės 
ir išgyvenau dėl visų kliuvinių, bet dabar vėl pabudo viltis. Ne- 
svarbu, kuri čia pusė įspėja, - tai rodo, kad unijos priešininkai 

ne juokais susirūpinę. Jeigu jie mano, jog unija įmanoma, tai ir 
mes, jos rengėjai, galim tikėtis tik gera. 

Praslinkus porai dienų, kai ėjome iš vakarinių pamaldų, per 
zmonių grūstį prieblandoje man į šoną smigo peilis. Pajutau 
niūktelėjimą, bet tik išsiveržęs iš kamšaties sučiuopiau įrėžą 
švarke, 0 po švarku slepiamos knygos odiniame viršelyje aštrus 
peilis buvo palikęs bjaurų brėžį. Parodžiau daktarui Kuziečiui, o 
jis pirmiausia man papriekaištavo už tai, kad į bažnyčią buvau 
nusinešęs pasaulietišką knygą ir per mišias ją skaitinėjau. Bet 
ir jis pripažino, kad nederamas mano poelgis išvirto laimingu 
atsitiktinumu - jei peilis būtų smigęs ne į knygą, tikriausiai būtų 
mane sunkiai sužeidęs. 

— Ar tai nerodo, jog beprasmybė iš anksto nulemta? — tarste- 
lėjau. - Už pikta atlyginama, o už gera baudžiama. 

Jis atsakė kaip filosofas negalįs tikėti Apvaizda, kaip ir regimu 
nelabojo įsikišimu į tai, kas vyksta, kaip mano tamsūs Žmonės. 
Lygiai taip pat keistas atsitiktinumas neįrodo, kad įvykis pras- 
mingas. 

— Kintančioje pasaulio vyksmo įvairovėje, - pasakė jis, - būna 
dar keistesnių atsitiktinumų, bet jei atlygį už širdies rambumą 
saistai su Apvaizda, esi toks pat tamsuolis kaip boba, kuri velniui 
verčia kaltę už tai, kad katė nuvertė nuo stalo pieno ąsotį. Tokia 
patirtis nėra tikrasis pažinimas, kad ir kiek keistų atsitiktinumų 
suskaičiuosime įrodinėdami. 

Pasakiau, kad, būdamas abejoklis, jis blogesnis už mane, nu- 
sinešusį knygą bažnyčion todėl, kad nūdau žinių. Jis atsakė: 

— Tu daug sykių kalbėjai man apie pažinimą, absoliutą ir tiesą 
ir aš tau neprieštaravau, nes tu jaunas, aš nenoriu liūdint tavęs, 
nuoširdžiai šituo tikinčio. Bet čia, Bolonijoje, blaškydamasis glu- 
minančių gudrybių ir netikrumo tinkle, aš galų gale įsitikinau, 
kad žmogus nieko negali žinot absoliučiai. 

Labai apstulbau ir paklausiau, kaip jis tokią beviltišką išvadą 
gali įrodyti. Jis paspūsčiojo smilkinius pirštų galiukais, triukš- 
mingoj gatvėj kaupdamas mintis, ir pasakė: 

— Stebėdamas kūriniją pamačiau, kad kiekviena būtybė įgy- 
Vendina tai, kas nustatyta prigimties, ir kiekviena būtybė turi 
tinkamus įnagius tam įgyvendinti. Pats stipriausias Žmogaus 
Slekis — pažinti ir suprasti, todėl galime tarti žmogų turint ir 

reikiamas priemones tam siekiui įgyvendinti. Bet tirdami žmogaus 
pažinimo esmę greitai pastebėsime, kad Žinios kaupiamos lygi- 
nant tai, kas pažįstama, ir tai, kas sužinota, kol nepažinome. Šitaip 
galime toli nueiti, bet galutinės ribos niekada neprieisime. Žmogui 
nepasiekiama absoliuti tiesa, absoliutus pažinimas. Geriau tai 
suprasi, jei absoliučią tiesą pavadinsiu Dievu. Dievo esybės mes 
niekada nesuvoksime. Todėl visos mūsų tiesos visad bus ribotos 
ir santykiškos, palyginti su-tuo, ką žinome. Absoliuti tiesa, kaip ir 
Dievas, neapibrėžiama ribom, todėl mes jos negalim suvokti. 

Nesuvoki šito, - toliau kalbėjo jis, - nes tu pripratęs viską ver- 
tinti taip, kaip ribotus daiktus aplinkui. Bet matematikos moks- 
las man padėjo suprasti, kad galutinis Žmogaus pažinimas - tai 
neabejotinas žinojimas, kad pažinimas nepasiekiamas, antraip 
žmogus būtų Dievas. Šitai aš vadinu mokytu nežinojimu ir laikau 
tai nemokyto nežinojimo priešybe, nes juo, kaip tvirtu pamatu, 
galime grįsti protingą mąstymą, nesileisdami į svaičiojimus. 

— O Graikijos mokslininkai? - paklausiau. - O visi dideli filo- 
sofai? Ar jūs išmintingesnis už juos? 

Jis nuolankiai atsakė: 

— Tikrai nemanau esąs už kitus išmintingesnis, o veikiau 
pripažįstu savo kvailumą. Bet, tiksliai ir nuosekliai dėstant 
mintis, galima įrodyti tai, ko neįmanu nusakyti, ir tai, kas pagal 
pažinimo nuostatas laikytina tik svaičiojimu, vaizdiniu ir neįro- 
domom prielaidom. Aš griežtai laikausi šito savo teiginio, nes 
išsiaiškinau jį su didelėm pastangom ir smarkiai kamuodamas 
galvą. Paaiškinsiu tau jį matematiniu palyginimu. Ar kreivė gali 
būti tiesi? 

— Ne, - atsakiau. —- Kreivė - tiesės priešingybė. 

— Kaip tik taip, - nudžiugo jis. — Bet įsivaizduok tiesę, liečian- 
čią apskritimą. Įsivaizduok be galo didelį apskritimą. Jį liečianti 
tiesė susilieja su jo linija. Begalybėje priešybės susitinka ir tiesė 
susilieja su kreive. Įsivaizduok į apskritimą įbrėžtą daugiakampį. 
Nors daugiakampio kraštinės labai trumpos, jos nesusilieja su 
apskritimo linija. Skritulio kvadratūra - neįmanomas dalykas. Bet 
jeigu daugiakampio kampų skaičių didinsime be galo, sykiu trum- 
pindami daugiakampio kraštines, trumpinamos kraštinės susilies 
su apskritimo linija. Tik šitai galime laikyti skritulio kvadratūra. 
Be galo mažos priešybės taip pat susitinka ir susilieja. Vadinasi, 

Dievas yra ir be galo mažame, ir be galo dideliame. Bet būties 
ir veiksmo pasaulyje viskas apibrėžiama riba ir matu. Todėl ir 
>mogaus pažinimui būdingas ribotumas. Reiškinius išmatuojame 
ir suprantame tik per jų santykį su kitais, ribom apibrėžiamais 
reiškiniais. O per jų santykį su be galo dideliu ir per santykį su 
be galo mažu negalim suprasti. Todėl Dievas turėjo gimti žmo- 
gumi žemėje. Kristuje susijungė žmogus ir Dievas, ribotumas ir 
beribiškumas, apibrėžtumas ir neapibrėžiamumas. 

— Keliaudamas gavau pamoką, — pasakiau, - kad Dievas 
lygiai didis ir lygiai mažas kaip žmogus. Tikėjau vienintele be- 
sąlygiška tiesa, kad Dievas yra mano paties širdyje. Jeigu tiesa 
tai, ką įrodinėjate, tarčiau, kad Žmoguje susilieja ribotumas ir 
beribiškumas. 

Mano žodžiai skaudžiai užgavo daktarą Kuzietį. 

- Svaičiojimas, vaizdiniai, mistika, klaidatikystė! - plykstelėjo 
jis. — Vien ta mintis - žmoguje slypinčios gimtosios nuodėmės 
išraiška. Gimtoji nuodėmė - tai ne niekingų kūno skatulių vergiš- 
kas tenkinimas. Juk šventieji ir asketai, net bemoksliai vienuoliai 
įrodė, kad Žmogus pajėgus įveikti kūno pagundą. Gimtoji nuo- 
dėmė negali būti tik silpnumas, kylantis iš žmogaus ribotumo, 
kaip kad išdidumas, tuštybė, pavydas bei piktavališkumas; aš 
sumąsčiau, jog gimtoji nuodėmė - tik Žmogaus įsivaizdavimas, 
kad jam pasiekiama absoliuti tiesa ir absoliutus pažinimas. Taip 
aš suvokiu gimtąją nuodėmę, bet šios minties negaliu plėtoti 
nesuderinęs su Bažnyčios mokymu ir iki galo neišsiaiškinęs 
pažinimo ribotumo klausimo. 

Jis pasiūlė man plėtoti mintį apie beribiškumo sampratą, nes 
beribiškumą suvokti ir suprasti tikrai nelengva, reikia turėti 
gilaus mąstymo įgūdžių. Mintis apie be galo didelį ir be galo 
mažą, esą, buvo tik palyginimas, dar reikia atmesti didumo ir 
Mažumo, apibrėžiamų ribom, sampratas. Dievas - begalybė, 
Jis, kaip ir begalybė, neapibrėžiamas nei didumu, nei mažumu. 
Negalima tarti, kad yra begalybė ar jos nėra, nes būtis ir nebūtis 
apibrėžiamos ribomis. Taigi mintys ir protas begalybę nagrinėja 
Per palyginimus, bet žmogus jos neaprėps ir nesuvoks. 
 Atsidėjęs ir karštai trokšdamas suprasti klausiausi jo mįslės 
Ir Visai užmiršau man į šoną smigusį peilį. Prisiminiau tik tada, 
kai įžengėm į kiemą, ir pasakiau: 

— Kas dūrė ir už ką, turbut kaip gyvas nesužinosiu, bet liūdna, 
kad menkas ribotas gelžgalys gali akimirksniu atimti kūno gyvy- 
bę ir išstumti mano mintis iš būties į nebūtį. Taigi, būdami riboti, 
būkim atsargūs ir lenkimės mirties, nors mirties tiesa santykiška, 
palyginti su kitomis tiesomis, kurias apibrėžia ribos. 

Kitą dieną į popiežiaus rumų kiemą įjojo Taranto vyskupas. 
Džerškindamas šarvus po vyskupo apdaru, žvangtelėjęs pen- 
tinais, nušoko nuo augaus-arklio ir įžygiavo vidun kaip karys. 
Jis sugrąžino valią ir ryžtą. Galų gale popiežius patvirtino savo 
vardu mažumos nutarimą ir Dishipatas sutiko, kad derybų 
vieta galutinai būtų paskirta tada, kai Bizantijos imperatorius 
ir patriarchas atvyks į norimą Italijos uostą. Tą baisaus liūdesio 
prislėgtą graiką mokslininką visi vilkinimai nukamavo ne ma- 
žiau nei mus. Delsimas jau negelbėjo. Pamatęs, kad popiežius 
patvirtino mažumos nutarimą, kaip įgaliotasis imperatoriaus ir 
patriarcho atstovas, jis taip pat raštu pripažino popiežiaus pa- 
skirtus Bažnyčios susirinkimo vadovus ir prie jų prisidėjusius 
vyskupus tikruoju konsiliumu. Jis nuėjo taip toli, kad patikino 
imperatorių ir patriarchą iškeliausiant į Italiją tą patį mėnesį, 
kai popiežiaus pripažinto teisėto Bažnyčios susirinkimo atstovai 
atvyks į Konstantinopolį. Savo pusbrolį arkivyskupą Kondulmerį 
jis iš anksto pasiuntė į Veneciją išnuomoti karinių galerų, kurias 
turėjo gauti pagal sutartį, ir paskyrė jį tų galerų viršininku. Jis 
nurodė, kad Konstantinopolyje pasiuntiniai turės vesti derybas 
kartu su jo legatu Jonu Ragūziečiu, ir sustiprino pasiuntinybę 
dar dviem vyskupais. 

Ir aš mačiau popiežių per iškilmingą išlydėtuvių priėmimą. 
Už tai turėjau būt dėkingas veikiau Taranto arkivyskupui nei 
kukliam daktarui Mikalojui. Arkivyskupas manęs neužmiršo. 
Priešingai, iš jo elgesio ir prielankumo supratau jį laikant mane 
vienu ištikimiausių popiežiaus šalininkų. Jis netgi užsiminė 
man apie nedidelę prebendą, kurią per ypatingą malonę, esą, 
galėčiau gauti grįžęs iš Konstantinopolio. Atsakiau neketinąs 
tapti Bažnyčios tarnu, o pasitenkinsiąs poezijos tyrinėjimais, nes 
per pašnekesį su daktaru Kuziečiu gana aiškiai supratau, kad iš 
manęs filosofo nebus. Jis atsakė, kad tai ne kliūtis. Esą, galėčiau 
gauti prebendą per kokią nors paprastą bendruomenę, nusisam- 
dyti kokį pavaduotoją, nors pats liksiu be tonzūros. Tikriausiai 

jis palaikė mane labai savotišku, net kiek kvailoku, nes atsakiau 
nenorįs su niekuo susisaistyti. 

Popiežiaus palaiminimas manęs pernelyg neįkvėpė, nors teko 
garbė pabučiuoti jo apavą. Užtat atidžiai stebėjau jį, kai kalbėjo 

kuris pakluso Kristaus įsakymui - padalijo palikimą neturtėliams 
ir tapo vienuoliu. Su tos pačios dvasios vienuoliu, savo bičiuliu, 
jis, giminaičiui iškilus į popiežius, pradėjo tarnauti kurijoje. Kad 
kardinolų konklava popiežium išrinko jį, galima paaiškinti tik 
tuo, jog, kardinolų nuomone, jis būsiąs lengvai valdomas. Juk jis 
niekur nesimokė teologijos nei kanoninės teisės, literatūra nesi- 
domėjo, tik griežtai laikėsi savo vienuolijos pamaldumo nuostatų 
ir buvo nepriekaištingos doros. Su Bažnyčios susirinkimu jis 
kirtosi nuo pat pradžių ir ilgainiui tas sankirtis išvirto į Bažnyčią 
perskyrusią pragarmę. Romos gyventojai sukėlė prieš jį maištą 
ir sugrąžino respubliką, todėl jis su vieninteliu ištikimu tarnu 
turėjo sėst į žvejo valtį ir Tibru sprukti iš miesto, ir tik pasku- 
tinę akimirką pakilęs vėjo šuoras jį, valties dugne prisidengusį 
skydu, išgelbėjo nuo iečių ir strėlių. Su Italijos kunigaikščiais 
jis nesutarė. Zmogiškai žiūrint, jis turėjo nusižemint ir siekt 
Bažnyčios susirinkimo paramos. Tačiau, kilus unijos klausimui, 
jis atkakliai ir įžūliai skaldė Bažnyčios susirinkimą ir dauguma 
pakilo prieš jį į atvirą maištą. 

Todėl su baimingu smalsumu stebėjau tą griežtą vyrą. Jo valia 
ji stebėdamas. Priešingai, įsitikinau, kad jis garbės nesiekia, bet 
tikrai mano kovojąs dėl Petro palikimo, Apaštalų sosto valdžios 
sugrąžinimo vien Bažnyčios ir savo paties sekėjų labui. Jis gimė 
niūriais, neviltingais galutinio skilimo laikais, kuriuos daugis 
tarė esant pasaulio pabaigą. Kartėlio, nusivylimo ir pasninko 
raukšlės raižė jam veidą. Jis buvo Bažnyčios galva, bet kūnas be 
galvos - negyvas. Bet kodėl kaip tik jam buvo patikėti dangaus 
karalystės raktai, nesupratau. Jis tikėjo savo teisumu, o Bažnyčios 
Susirinkimo dauguma taip pat turbūt tikėjo savo teisumu. Bet 
Bažnyčios neteisumas, godumas ir bedieviškas gyvenimas už 
Savų sienų, paaiškina, kodėl jis tikėjo savo teisumu. 

Kalbėdamas apie pasiuntinių uždavinio svarbą, popiežius 
uždraudė jiems Konstantinopolyje reikšti savo nuomonę, kal- 
bėjo apie Rytų ir Vakarų bažnyčių ginčų klausimus, kuriems 
spręsti buvo sušauktas susirinkimas dėl unijos, uždraudė leistis 
į disputus ir suteikė valdžią nušalinti konsiliumo daugumos 
pasiuntinius nuo šventųjų sakramentų, jeigu jie įkalbinės Bi- 
zantijos imperatorių ir patriarchą atsisakyti popiežiaus patvir- 
tinto mažumos kvietimo. Nesileisdami į dogminius disputus, 
jie turį susidraugauti su Ortodoksų bažnyčios mokslininkais ir 
pasistengti surinkti medžiagą, kuri gali būti naudinga Katalikų 
bažnyčiai per vėlesnius ginčus tikėjimo klausimais. Vis dėlto 
ne tai svarbiausia. Visąlaik išvien jie turį laikyti galvoje, kad 
pirmas — svarbiausias jų uždavinys — įkalbėti imperatorių ir 
patriarchą su palydom kuo greičiau keliauti į Italiją. Visa kita 
bus nuspręsta vėliau per derybas. 

— Parodykite jiems, jog mes įsitikinę ir besąlygiškai tikime, — 
pasakė jis, - kad unija prikels krikščionis ir suvienys. Konstan- 
tinopoliui gresiantis turkų pavojus pažadins valdovų jausmus ir 
įžiebs jiems tą įkvėpį, kuris išvedė Vakarų šalis į kryžiaus žygį 
vaduoti Viešpaties kapo. Jei jie, sužinoję apie mūsų kariavą ir 
nesutarimus, ims dvejoti, sumenkinkit ir parodykit, jog tie ne- 
sutarimai niekingi. 

Bet tuos patarimus ir nurodymus jis pasakė sausai ir šaltai 
tarsi vykdydamas nemalonią pareigą. Jis vengė minios ir žmonių 
draugijos. Todėl priverstiniai vieši pasirodymai jį nukamuodavo. 
Niūri vienuolio celė ir vienatvė paliko ženklą jo širdyje. Taranto 
arkivyskupas švytėjo visu savo naujo rango gražumu - atrodė 
stotingas ir tvirtas kaip uola, o veidas - lyg iš geležies lietas. 
Spėjau jį Mintijant sau, kad viskas būtų kitaip, jeigu jis būtų 
popiežius ir Bažnyčios galva. Bet, kai šitaip pagalvojau, širdyje 
rados pagarba popiežiui Eugenijui kaip žmogui kaip tik dėl to, 
kad jis stokojo tokio uolos tvirtumo. Sirdyje jis kovodavo dėl 
kiekvieno savo sprendimo ir nuolat abejodavo jų teisingumu. 
Todėl jo sprendimai man atrodė patikimesni. 

Kai kieme kroviau ant arklio daktaro Kuziečio daiktus, priė- 
jo juodaakė italė. Nusišypsojo ir reikšmingai perbraukė pirštu 
mano švarko įrėžą, kurią pats buvau susisiuvęs. 

— Eik sau, mergaite, — pasakiau. 

Jos akys plykstelėjo. Ji taip stipriai suspaudė lūpas, kad tos 
nubalo, o ji pati iš piktumo subjuro. 

— Knygas skaityti moki, raštininke Johanai, - pasakė, - bet apie 
gyvenimą nieko neišmanai. Šita drabužio įrėža turėtų pamokyti 
tave būti mandagų su moterimis ir neįžeidinėti jų be pamato. 
Tu dar nukentėsi už šiurkštumą ir neišsiauklėjimą. 

— Nesirūpink, mergaite, manęs laukia daugybė kančių, nors tu 
to nesuprasi, - atšoviau. Bet pasidarė smalsu ir paklausiau: - Tai 
tu man dūrei peiliu? 

Ji prapliupo juoktis ir stumtelėjo mane ranka. 

— Vyrai kvailiai, - atsakė. — Iš vakarinių pamaldų išėjai toks 
abejingas ir išdidus, kad net nepastebėjai manęs, vaikštančios 
aikštėje su vienu mulkiu, kuris siekia mano prielankumo. Aki- 
mirkos įgeidžiu pažadėjau jam bučinį už tai, kad suvarys tau 
peilį į šoną. Jis tai iškart padarė ir nusipelnė bučinio, nors ir ne- 
sužeidė tavęs. Nežinau, katras iš judviejų kvailesnis — tu ar jis. 

— Ir tu drįsti man tai prisipažinti, - pasakiau svarstydamas, 
kaip ją nubausti. 

Kieme sukaukšėjo arklio kanopos, ginklanešiai sušoko ant 
arklių ir mane pagavo kelionės džiugulys. Apkabinau ją ir 
pabučiavau į lūpas, kaip mokėjau. Ji užsimerkė ir išbalo kaip 
drobė. Tada ūmai išsiplėšė iš mano glėbio, nusispjovė, skėlė man 
antausį, pravirko ir nubėgo. 

Kerštas nesuteikė man džiaugsmo. Priešingai, nuliūdino. Jo- 
damas iš miesto mąsčiau, kad tikriausiai, kaip ji sakė, maža ką 
išmanau apie gyvenimą. Bet, prieštaravau pats sau, ir nenoriu 
išmanyti, nenoriu drumst sau galvos ir tyrų minčių žemiškų, 
juslių svaiguliu. Gal aš pats iš žemės dulkių, bet mano minčių 
švitesys negali būt iš dulkių. 

Ir daktaras Mikalojus Kuzietis jojo nukukinęs galvą, nugrimz- 
dęs į gilias mintis. Mūsų laukė ilgas kelias. Pamaniau, kad jis 
meldžiasi, mąsto apie kelionės vargus ir sunkumus, su kuriais 
turėsim susidurt. Bet galų gale jis pakėlė apvalią galvą ir, nera- 
miom vaiko akim pažvelgęs į mane, pasakė: 

„ — Tiesa paprasta. Turi būti pati paprasčiausia. Visa ko įvairovė- 
Jė, daugybe mazgų suraišioto žmogaus minčių nepramušamame 
tinkle tiesa tokia paprasta, kad atrandama ir regima vičvieną 
akimirką nelyginant skaistus plyksnis. Kam man kamuotis, jei 

net didžiųjų išminčių mintys ir visos mano perskaitytos kny- 
gos kaip mūro luitai kraunasi aplinkui, atskirdamos mane nuo 
paprastos tiesos. 

Aš pasakiau: 

— Mirtis — vienintelė tiesa. Šią tiesą atradau dar tuolaik, kai 
keliavau, sykį prie bažnyčios mūro pabudintas lakštingalos 
giesmės. Manau, gyvenimas — tiktai lakštingalos giesmė, toks 
pat beprasmis ir tuščias. 

Jis atsiduso ir atsakė: 

— Taip manė dar Stojos ir Epikūro mokiniai, ir jų mokymai 
liūdniausi iš visų. Užtat žodis turėjo tapti kūnu ir rastis pasau- 
lyje, kad beprasmybėje rastume amžinąjį gyvenimą. Mąstančiam 
žmogui tikėjimo slenkstis aukštas, bet įveikiamas. Mąstančiam 
žmogui nedera neviltingai šūkčioti: tikiu, nes tai nepaaiškinama. 
Žydams - tai papiktinimas, graikams kvailystė, bet tiesa vis dėlto 
tokia paprasta, kad net vaikas gali ją suvokti. 

— Kodėl nuolatos save tuo tikinat? — paklausiau. - Jeigu tikėtu- 
mėte, nereikėtų šitaip atkakliai taikinti tikėjimo su protu ir nuo- 
voka. Širdyje jūs abejojate, daktare Mikalojau. Todėl nekaltinkite 
ir neteiskite manęs už tai, kad ieškau kitokios tiesos nei jūs. 

Jis sušuko: 

— Aš abejoklis, nuo jaunystės atskalūnas, tarnauju reikalui, 
kuriuo netikiu. Bet, Dieve, Dieve, tu davei man mąstymo dovaną, 
tad norėjai, kad ja naudočiausi. Plykstelėk man savo tiesos švie- 
sa. Bent vieną kartą, vičvieną kartą gyvenime ir man bus gana. 

— Tegul popiežius būna Bažnyčios galva, - paguodžiau aš. — 
Jus būkit nukamuota, abejojanti Bažnyčios sąžinė. Turbūt todėl 
kaip tik jus pasiuntė atlikti sunkiausio mūsų laikų uždavinio — 
sutaikyti Rytų su Vakarais. Bet taikintojai ir taikdariai šiais 
tamsiais laikais gauna per ausį. Todėl lydėsiu ir saugosiu jus, 
smalsiai stebėdamas, kaip jums sekasi. 

Bet jam meldžiant apreiškimo suvokiau, kad pats jau patyriau 
apreiškimą, kai prie bažnyčios mūro po šeivamedžiu mane pa- 
budino lakštingalos giesmė. 

III 


Rugpjūčio viduryje už popiežiaus skolintus pinigus išsinuomoto- 
mis karo galeromis pagaliau iškeliavome iš Venecijos. Jūra bemaž 
visąlaik buvo rami, plaukėme kalnuotomis pakrantėmis. Kai 
saulė leisdavosi, jūra nusidažydavo melsvu raudoniu. Man tai 
buvo Romos ir antikos jūra. Koks pakylėtas jaučiausi, kai sudūla- 
vo Graikijos krantai! Išlipęs į krantą Patruose, norėjau apkabinti 
kiekvieną dulkiną lauro medelį, apsivyti rankomis kiekvieną nu- 
skeltą raižytą šventyklos koloną. Bet tikrovės negalėjau nuneigti. 
Marinantis vasaros karštis buvo rudai nudeginęs žemę. Senosios 
šventyklos buvo sugriuvusios. Barzdotų, juodai apsitaisiusių 
vienuolių akyse degė prakeiksmai mums, lotynams. 

Dar laive venecijiečiai man pasakė, kad Egėjo jūra — tai ne- 
apykantos jūra. Rytuose turkai valdė Mažąją Aziją, vakaruo- 
se — Bulgariją, Makedoniją ir Tesalonikę. Imperatoriaus broliai, 
pasilikę prie Bizantijos valdžios driskanų, kaip despotai valdė 
Morėją, riejosi tarpusavyje ir dėl galios jungėsi net su turkais. 
Imperatoriaus brolis Demetrijas stovėjo greta sultono Murado, 
kai tas supo Konstantinopolį. Venecija ir Genuja užėmė salas ir, 
varžydamosi bei neapkęsdamos viena kitos, kūrė savo rinkas. 
Serbijos despotas, kaip ir Albanija, mokėjo mokesčius sultonui. 
Kariaudama su Vokietijos imperatorium, Venecija buvo užėmu- 
si Dalmatijos pakrantes. Kryžininkų įkurtos Lotynų - frankų 
grafų ir baronų - imperijos palikuonių saujelė stengėsi išlaikyti 
valdžią salose. Čia visi neapkentė visų. Krikščionys neapkentė 
musulmonų, o musulmonai - krikščionių. Katalikai krikščionys 
neapkentė graikų tikėjimo krikščionių, o šie - katalikų. Vargšai 
Valstiečiai neapkentė ponų, o didikai vieni kitų. Svetimšalis čia 
turėjo mąstyt, ką šneka, kad ko nors neįžeistų. Šitokia buvo 
Pavirtusi kitados galinga, auksu tviskanti Bizantijos valstybė. 
Bet ir dėl jos skutų pešėsi visi neapykantos ir schizmos amžiaus 
Plėšikai. Beprotiškas atrodė sumanymas prisidengus Kristaus 

meile nešti santarvę į šalį, kurios imperatoriaus brolis, padeda- 
mas kitatikių, kariauja su saviškiais. 

Patruose į laivą įlipo Morėjos despotas Konstantinas, vyriau- 
sias iš dar gyvų Jono VIII brolių. Kaip imperatoriaus atstovas 
jis turėjo apžiūrėti Venecijos valdomoje Kretoje nusamdytus tris 
šimtus lankininkų, o paskui drauge su mumis plaukti į Kons- 
tantinopolį. Vykdamas į Italiją, imperatorius ketino paskirti jį 
laikinuoju valdovu. Imperatoriui iškeliavus jis turėjo atsakyti už 
Konstantinopolio saugumą. Konstantinas buvo laikomas paty- 
rusiu kariu. Bet venecijiečiai kuždėjosi, jog iš Konstantinopolio 
į Morėją jis nuvyko be imperatoriaus leidimo ir dabar su turkų 
pagalba ketina išvyti brolį iš Konstantinopolio. 

Negalėjau tuo patikėti. Tai buvo maždaug trisdešimt trejų 
metų dailus vyras garbanota barzda. Veidą niaukė tas pats 
slogus liūdesys, kokį mačiau Dishipato veide. Tačiau jis atrodė 
patikimas ir malonus žmogus ir nėmaž nesididžiavo, nors buvo 
imperatoriškos giminės. Kilmingi išsilavinę jo palydos graikai 
daug labiau puūtėsi. Nors su mumis elgėsi mandagiai, gana greit 
supratau, kad širdyje jie mus laiko barbarais. Mat jų valstybė, 
nors nuskurdus ir pažeminta, gyvavo jau tūkstantį metų. Tad 
Vakarų šalių kunigaikščius ir valdovus jie laikė paprasčiausiais 
prasimušėliais. 

Norėjome laimėti laiko, tad persiskyrėme perpus. Pusė pa- 
siuntinių iškart nuplaukė tiesiai į Konstantinopolį, nusprendę 
aplenkti Avinjono atstovus. Daktaras Mikalojus ir aš keliavome 
su princu Konstantinu į Kretą. Laive susipažinau su princo 
artimiausiu žmogumi - kilmingu ir išsilavinusiu Franciu, kuris 
lydėjo jį kaip patarėjas. Pats Francis sakė, jog juodu sykiu įgijo 
išsilavinimą ir tapo neišskiriami. 

Tikrai nemaniau, kad tas kilmingas vyras man rodo dėmesį, iš 
pirmo žvilgsnio pajutęs man prielankumą. Priešingai, supratau 
jį mėginant išgauti iš manęs reikiamų Žinių apie kiekvieną pa- 
siuntinį, apie Bažnyčios susirinkimą ir padėtį Italijoje. Jis leido 
suprasti, jog Konstantinopolyje mums teks patirti nepasitikėjimą 
ir priešiškumą. Vis dėlto bent jau princas Konstantinas laikąs uniją 
politine būtinybe, o antraip Konstantinopolis anksčiau ar vėliau 
pražus. Jis pats sakė protu ir širdimi karštai pritariantis unijai. 

— Juk garbinam tą patį Kristų, - pridūrė. — Šviesiais laikais tai 

turėtų perveikti tamsių vienuolių prietarus ir teologų karą dėl 
zodžio ir raidės. 

Lotyniškai jis kalbėjo prastai ir geriausiai jį suprasdavau, kai 
paprašytas jis savo žodžius išversdavo į graikų kalbą. Tad galėjau 
mokytis be tarmiškai kalbančių tarnų ir virėjų pagalbos. Savo 
ruožtu jis maloniai leido man taisyti savo lotynišką kalbą ir už 
tai net padėkodavo. 

Gražus jo elgesys ir nuoširdus mandagumas man darė didelį 
įspūdį. Jis kalbėjo: 

— Galbūt Romos bažnyčia nuo Graikų bažnyčios skiriasi taip 
pat, kaip lotynų kalba nuo graikų. Lotynų kalba privali valdo- 
vams ir teisininkams, o graikų kalba —- poetams ir filosofams. 
Vakarų bažnyčią plėtojo dvasininkai, įgiję romėnišką teisinį 
išsilavinimą. O Bizantijos bažnyčia išaugo ant graikų filosofijos 
pamatų. Jūsų pažinimui padarė poveikį pasigėrėtinai santūri 
Aristotelio išmintis. Mūsų pažinimas pagrįstas stipria Platono 
tradicija. Jums svarbiausia - Bažnyčios teisė, o mums - dvasia. 
Unija lemtų vaisingą lygių Bažnyčių sąveiką. Duokite mums 
tvarką, o mes jums įkvėpsime naujos dvasios. 

Jis buvo atmintinai išmokęs ilgas graikų poezijos ištraukas, 
net iš „Iliados“, ir teikėsi padeklamuoti gražiu, išlavintu balsu. 

karo meną. Daktaras Kuzietis be paliovos braižė popieriuje ge- 
ometrines figūras, o vakarais stebėdavo žvaigždes. Laivas buvo 
tarsi nedidelis pasaulėlis su sava tvarka. Jūros apsupty amžiaus 
įvykiai nuo mūsų nutolo nepasiekiamai. Aš aprimau. Troškau, 
kad kelionė truktų ilgai ilgai. 

Įgulos, tiek iš tos kalnuotos salos pasiutėlių gyventojų buvo su- 
būręs tą trijų šimtų lankininkų būrį, kaip įpareigojo sutartis. Bet 
despotui Konstantinui neužteko pamatyti rikiuotę ir suskaičiuoti 

reikalauja per daug, o venecijiečiai už ginkluotę paprašė plėši- 
kiškų sumų. Bet princas Konstantinas pasakė: 

— Jeigu imperatoriui išvykus turkai puls Konstantinopolį, 
aplaidumo jau nebeatitaisysi nei pinigais, nei ašaromis, nei 
maldomis. Svetimšaliai turi būti mokyti, pripratinti prie draus- 
mės, nes mieste gali kilti neramumų. Vos prieš keletą metų 
Konstantinopolio žvejai buvo surezgę sąmokslą staigiai pulti 
ir užimti miestą ir atiduoti jį turkams. Teko sugriauti ir išplėšti 
šešis šimtus namų, visą miesto dalį palei pakrantės mūrą. Aš 
karys ir negaliu derėtis dėl sutarties, kurią sudarė imperatorius 
su popiežium. 

Tariantis prabėgo kelios dienos, tik tada samdyti kariai sulipo į 
laivus ir ankštumoj bei maišaty mes toliau plaukėme Egėjo jūra. 
Kiekviena sala, pro kurią praplaukdavome, buvo senovės grai- 
kų išgarbstyta eilėmis ir legendomis. Artėjome prie Helesponto 
sąsiaurio ir aš karštai troškau, kad plauktume pro sugriuvusią 
Troją, nes troškau bent akies krašteliu išvysti smėlėtą pakrantę, 
už kurios kūpsojo Ilionas ir kur graikai tempdavo savo laivus. 
Daktaras Mikalojus domėjosi žemėlapiais ir tikino, kad Ptole- 
majo brėžiniuose Ilionas buvo pažymėtas. Mane pagavo noras 
kada nors su „Iliada“ rankoj pakeliauti po eilėmis įamžintų kovų 
vietas. Bet tos žemės buvo užimtos turkų, ir venecijiečiai sakė, 
jog turkai žudo krikščionis, kurie pakliūva jiems į nagus, jei tie 
keliauja be ginkluotos palydos ir sultono raštinės arba sultono 
vietininko išduoto leidimo. O į Helespontą turkai neleidžia, nes 
sąsiaurio pakrantėse laiko įgulą ir baiminasi šnipų. 

Kai praplaukėme Mitilėnės salą, pratrūko smarki audra ir 
nubloškė laivus nuo numatyto kelio. Mėginome pasiekti saugų 
Lemno uostą ir priplaukėme salą, bet vėjas buvo toks stiprus, 
kad toliau nebeįstengėm irklais stumti sunkių galerų. Turėjom 
plaukti pavėjui ir, smarkiausiam audros nirštui paliovus, išvy- 
dome jūroje kyšantį niaurų miškingą ir uolotą kalną. Dar niekad 
nebuvau matęs tokio laukinio, žmogaus nepaliesto kraštovaiz- 
džio, nors tarp uolų bolavo vienuolyno pastatai ir bažnyčių 
kupolai. Mat audra mus nunešė prie graikų šventojo Atono 
kalno. Ir ši šventa žemė priklausė turkams nuo tol, kai jie už- 
kariavo Tesalonikę, bet vienuolynai mokėjo mokesčius sultonui 
ir tas nevaržė jų tikėjimo. Tai buvo tokia šventa žemė, kad net 
turkai nedrįso jos plėšti. Tik katalonai jūrų plėšikai, susivilioję 
vienuolyno lobiais, sykį buvo ją užpuolę. 

Visi sirgome jūros liga ir jautėmės prastai, irklininkai buvo 
išsekę, vienas laivas leido vandenį. Turėjome sustoti uoste, nusi- 
irkti maisto, pakeisti vandenį statinėse ir pasitaisyt apgadintus 
Jaivus. Bet tik princui Konstantinui įsakius vienuoliai mums 
Įeido nedideliame uoste mesti inkarus. 

Sužinojau, kad tūkstantį metų į tą šventą vienuolyno žemę ne- 
buvo įžengus nei viena moteris. Francis tikino, jog to kalno miš- 
kuose ir kalnuose, gobiamuose tyrų tylos, nėra net Žvėrių patelių. 
Pagrindinio vienuolyno bibliotekoje buvo saugomi pirmosios 
bendruomenės ir pirmųjų Bažnyčios susirinkimų rankraščiai. 
Bet Atono vienuoliai ir vienumon pasitraukę atsiskyrėliai jau 
šimtus metų knygose nebeieškojo dieviškosios išminties. Jie 
tikino pratybomis išlavinta dvasia galį iškart nukakt pas Dievą 
ir paregėti dieviškąją šviesą. 

Kai išgirdo apie rankraščius, daktarą Mikalojų pagavo įkvė- 
pimas. 

— Negerai būtų, jei aš, silpnas Žmogus, abejoklis, netikėčiau 
Dievo apvaizda, - tarė. - Jis stūmė mus jūros negandon, - dėl 
jos išgyvenau didžiausią baimę, - bet turėjo atvesti mus čia, į 
švenčiausią Graikų bažnyčios vietą ir mes turėjom atsirasti ten, 
kur Jis nurodė. 

Francis pridūrė: 

— Praeitą šimtmetį, juodosios Žūties ir visuotinės mirties metais 
iš Atono kilusi palamitų teologija perveikė išmintingą ir pakančią 
Barlaamo teologiją ir buvo įtvirtinta kaip teisingas mūsų Bažny- 
čios mokymas. O Barlaamas netgi buvo pasiūlęs uniją su Vakarų 
bažnyčia. Todėl nesitikėkit, kad čia jus maloniai priims. 

Bet princo Konstantino, kaip imperatoriaus brolio, garbė ir 
pačių vienuolių noras pasipuikuoti šventųjų relikvijomis bei bi- 
blioteka buvo stipresnis už įgimtą priešiškumą. Jie buvo sukrėsti 
Iesalonikės užkariavimo ir jautėsi nesaugūs valdomi turkų, nors, 
Mano nuostabai, patarnaujantys vienuoliai vilkėjo turkiškus 
drabužius. Matyt, jie taip tvirtai tikėjo per amžius įsitvirtinusių 
Savo tikėjimo nuostatų pranašumu prieš Vakarų bažnyčios, kad 
vylėsi atverst į tą tikėjimą net popiežiaus ir Bažnyčios susirinki- 
Mo pasiuntinius. Jie parodė mums savo bažnyčios brangenybes, 
šventuosius indus, aukso, perlų ir brangakmenių svarinamus 
apeiginius apdarus ir žvakių dūmų nujuodintas stebuklingąsias 

ikonas. Ten dirbo visa vienuolių menininkų mokykla, pagal 
griežtas šimtametes nuostatas jie tapė ir auksino šventųjų atvaiz- 
dus. Didžiuma tų atvaizdų stebino grožiu ir žadino dievotumą. 
Už tuos atvaizdus vienuolynas gaudavo nemažų pajamų. 

Savo nuostabai ir siaubui, sutikom ten ir du lotyniškai šne- 
kančius vyrus, kurie buvo atsimetę nuo Katalikų bažnyčios ir 
želdinosi barzdas. Su atskalūnišku užsidegimu jie įrodinėjo 
Graikų bažnyčios tikėjimo tikrumą. Katalikų bažnyčia, pasak jų, 
iškraipiusi ir prikaišiojusi priedų į apaštalų mokymą, popiežius 
esąs Antikristas, o Vakarų bažnyčia - Babilono ištvirkėlė. Dakta- 
ras Mikalojus turėjo įtempt visas valios jėgas, kad nesusiginčytų 
su jais. O vienuoliai, matyt, klaidingai suprato mūsų nuolankų 
tylėjimą ir pamanė savo įrodinėjimais padarę didžiulį įspūdį ir 
mus įtikinę, nes leido daktarui Mikalojui kiauras dienas sėdėti 
vienuolyno bibliotekoje. Jis rado ten šeštojo, septintojo ir aštun- 
tojo ekumeninio Bažnyčios susirinkimų raštus graikų kalba bei 
švento Bazilijaus raštą prieš Eunomijų. Be to, savo didžiausiam 
džiaugsmui, aptiko dar negirdėtą Dionisijo Aeropagito veikalą, 
mat iš visų filosofų labiausiai vertino to mokyto graiko ir apaš- 
talo Pauliaus raštus, kurių daugybė nuorašų ir vertimų buvo 
pasklidę Vakarų šalyse. 

Jam rankos drebėjo vartant per šimtmečius nugeltusio perga- 
Vienuoliai norėjo parodyti giesmių knygas bei evangelijų raštus, 
apsunkusius nuo auksu ir sidabru nupieštų pirmųjų raidžių bei 
miniatiūrų, su dramblio kaulo raižiniais ir brangakmeniais iš- 
puoštais viršeliais. Jie nesuprato, kodėl mokslingasis humanistas 
žavisi mediniais aptaisais ir iš pažiūros nieko vertom, laiko su- 
čiurintom knygom. Pagonių filosofų ir poetų raštų jie nesaugojo, 
nors manė, jog bibliotekos skyriuose tokių raštų galima atrasti. 
Ir visų knygų sąrašo jie nebuvo sudarę. 

Daktaras Mikalojus nusipirko Bažnyčios susirinkimų ir šven- 
to Bazilijaus raštų nuorašus ir leido laiką, lygindamas juos su 
pirminiais raštais ir tikrindamas, ar juose nėra klaidų. Jis grąžė 
rankas, dūsavo, bemaž ašarojo, supratęs, kad turim labai mažai 
laiko gilintis į bibliotekos lobius. Ir tuos raštus jis surado vei- 
kiau atsitiktinai, o ne nuosekliai ieškodamas ir peržiūrinėdamas 
biblioteką. O ieškojimai būtų trukę ne vieną mėnesį, gal net 

kelerius metus. Jis galėjo pasikliaut tik atsainiais bibliotekininkų 
nurodinėjimais. 

Tūkstantmetė vienuolija, jos šventi papročiai, keistos pamal- 
dų apeigos, miros kvapas bažnyčiose ir rūstus Atono kalnas 
man padarė nenusakomą įspūdį. Tas įspūdis dar labiau susti- 
prėjo po mūsų Žygio į švento vienuolio atsiskyrėlišką būstą 
susipažint su palamitų tikėjimu. Niauriame miške nesimatė 
jokios gyvos būtybės, nesigirdėjo paukščių čiulbesio. Rąstų 
trobelėje šventasis vienuolis, nuo nešvarumų pastirusiais skar- 
malais, priskretusia ir susivėlusia barzda ir plaukų veltena, iš 
pirmo žvilgsnio atrodė kaip laukinis. Bet visa jo esybė alsuote 
alsavo netrikdoma ramybe. Mes jo nesutrukdėm, mat jis gebėjo 
kada panorėjęs maldomis atsiskirt nuo pasaulio. Paprašytas 
mus lydinčio vienuolio, jis atsisėdo ant žemės, atsirėmė į sie- 
ną, prispaudė smakrą prie krūtinės, pakėlė akis taip, kad tik 
akių baltymai bolavo, ir, sulaikęs kvėpavimą, ėmė graikiškai 
murmėti: 

— Viešpatie Jėzau Kristau, Dievo Sūnau, pasigailėk manęs. 

Tas jo murmesys pamaži ščiuvo, atrodė, kad vienuolis visai 
nustojo kvapo, kūnas ėmė trūkčioti lyg dūstant. Ant barzdos 
išdriko seilės ir jis nugrimzdo į snūdą, mūsų jau nebematė. Po 
kiek laiko mūsų palydovas atitoko ir paklausė: 

— Matėt šviesą apie jį? 

Mudu su daktaru Mikalojum atsakėme nematę, Francis irgi. 
klaidatikiai. Jis pats, esą, aiškiai matęs silpnus šviesos atšvaitus 
apie atsiskyrėlio kūną, ypač prie pilvo, nes pilvas — sielos bu- 
veinė. Jis tikino, kad švenčiausi vienuoliai, patirdami didžiausio 
pakilumo būseną, sielos akimis regi tokią šviesą, kokia švytėjo 
Kristus atsimainymo valandą ant Taboro kalno, ir patys švyti 
kaip lempos. Pasninko ir maldų įaštrintos akys tamsią naktį 
net iš vienuolyno įžvelgia švytėjimą kalno atšlaitėse, kur niūkso 
atsiskyrėlių trobelės. 

Neturėjome laiko laukti, kol šventasis atsiskyrėlis atsigos iš 
Snūdo. O mane žiūrint į jį, tarsi negyvėlį trobelės prieblandoj 
Pabalinusį akis, tik baimė ėmė. Grįžtant vienuolis stengėsi mums 
kuo geriau išaiškinti, kodėl, jo supratimu, žmogus gali savo kūnu 
Patirti atsimainymo šviesą. Bet lotyniškai jis kalbėjo prastai, o 

Francis mažai galėjo padėti, nes buvo ne teologas. Turbūt todėl 
gerai nesuvokėm jo aiškinimo. Bet kiek supratau, jis pasakė: 

— Taboro šviesa, atsimainymas - tai Dievo spinduliuojanti jėga, 
amžina dieviška veikla, kuri perskverbia gyvas būtybes, pati 
nesumenkdama ir nenusilpdama. Šis antgamtinis spinduliavi- 
mas suteikia toms būtybėms nežemiškumo. Išmokęs atsiriboti 
mintimis ir taisyklingai kvėpuoti Žmogus kūnu patiria beribę 
nežemišką ir amžinai spinduliuojančią Dievo galią ir pats per- 
siima Dievo šviesos. 

Jis taip pat pasakė, kad atsimainymas ir buvimas su Dievu, 
sielai ilsintis.Dievo palaimoje, - didžiausias dvasios ir kūno ma- 
lonumas, kokį žmogus gali patirti žemėje kaip dangaus palaimą. 
Todėl atsiskyrėliai su džiaugsmu ir šlovindami Dievą atsimeta 
nuo pasaulio ir atsižada to, kuo nebūtina palaikyti gyvybės. 

Tarsi iš kito gyvenimo į pažįstamą, kasdienišką grįžom į laivus 
visai nutykę. Oras buvo gražus, pūtė stiprus palankus vėjas, tad 
per kelias dienas pasiekėme Helesponto sąsiaurį ir perplaukėme 
jį su irklininkų pagalba. Venecijiečiai sakė, kad sąsiauryje laikosi 
stipri srovė, kurios, pučiant priešiniam vėjui, neįveikia net galera. 
Rugsėjo saulės nušviesta, kaip melsvi brangakmeniai priešais 
mus tvaskėjo, blykčiojo Marmuro jūra. O paskui prieš išsiilgusias 
akis iškilo didingas Šventosios Sofijos soboro kupolas ir Galatos 
bokštas priešingam uosto krante, iš jūros glėbio išniro neįveikia- 
mi mūrai ir bokštai, išvydome senuosius imperatoriaus rūmus 
bei hipodromo akmenines sienas ant pakrantės skardžio ir, vėjy 
plazdindami popiežiaus bei Venecijos vėliavas, džiaugsmingai 
drioksėdami patrankom, įsiyrėme į uostą. 

Venecijiečiai sakė, kad Konstantinopolio uostas geriausias 
pasaulyje, — ką kalbėti apie Venecijos. Į krašto gilumą ir palei 
mūrus nutįsusios įlankos rytinėj pusėj sienų apsiausta stūksojo 
genujiečių valdoma Pera. Iš vakarų kilo pats didingasis Kons- 
tantinopolis, nuo jūros ir nuo sausumos apglėbtas mūrų su 
daugybe bokštų. Pro Perą į Juodąją jūrą ręžėsi Bosforo sąsiauris, 
ojo rytinėje pakrantėje spietėsi turkų valdomas miestelis, kuris 
rinko mokesčius iš keliautojų, vykstančių į Perą ar per Konstan- 
tinopolio sąsiaurį. Kaip ir iš tų, kurie keliavo per Helespontą. 

Tiek Peros, tiek paties miesto uosto įlankos pakrantės buvo to- 
kios gilios, kad didžiausias laivas įplaukdavo tiesiai į prieplauką. 

Apsiausties atveju uostą buvo galima užtverti didžiule geležine 
grandine, kurią ant vandens laikė rąstai ir kurią prikabindavo 
rie vieno bokšto mieste ir prie kito — Peros pusėje. Pera - vi- 
siškai lotyniškas miestas, nors ten gyvena ir graikų bei žydų 
pirklių, pasakojo venecijiečiai, bet blogai, kad tai Genujos mies- 
tas ir kad jame viešpatauja Milano hercogas. Sultono Vartuose 
Adrianopolyje jis turi nuolatinį atstovą, ir apskritai genujiečiais 
negalima pasitikėti. š 

Mūsų galeros sustojo Konstantinopolio pakrantėje, prie Svento 
Morkaus vartų ir paaiškėjo, jog dalis pakrantės ir jos pastatų 
priklauso venecijiečiams. Teisminę valdžią čia turėjo jų bailas. 
Ir turkai atskiroje miesto dalyje prekiavo ir vykdė savo tikėjimo 
apeigas, ir Bizantijos imperatorius neturėjo teisės kištis į jų rei- 
kalus. Tik tada sužinojau, kad už savo miestą jis moka turkams 
mokestį. Venecijiečiai kalbėjo net apie dešimtį tūkstančių dukatų 
per metus. Visokios tautos, kalbos ir odos spalvos maišėsi tame 
triukšmingame, turtingame uoste, kuriame skirtingą tikėjimą 
išpažįstančius graikus ir lotynus, turkus ir armėnus vienijo 
prekyba. Bet pinigai Konstantinopolyje nepakeliamai brangus, 
sakė venecijiečiai. Graikų bažnyčia leidžia imti nuošimčius už 
paskolas —- dešimt nuo šimto per mėnesį, nors Katalikų bažny- 
čia palūkanas draudžia, todėl pirkliai rašo skirtingas paskolų 
sumas. 

Iš nakvynės namų mūsų pasitikti atskubėjo pirmiau čia atsira- 
dę vyskupai su Dishipatu ir Bažnyčios susirinkimo pasiuntiniu 
Jonu Ragūziečiu. Jie glėbesčiavo daktarą Kuzietį kaip brolį pra- 
žuvėlį, karštai mosikavo į laivus, esą, jau ruošiamus imperatoriui 
Jonui bei patriarchui Juozapui, ir tikino, jog viskas klostosi kuo 
geriausiai. Imperatorius ir patriarchas jiems rodę vien didžiulį 
prielankumą ir atjautą. Net tikratikiai graikai palankiai į juos 
žiūrį, nes mieste plinta nuomonė, jog Katalikų bažnyčia siekia 
pataisyti klaidingą tikėjimą ir jau neapsieinanti be tikratikių 
Bažnyčios pagalbos. Jonas Ragūzietis pristigo stipresnių žodžių 
apsakyti apmaudui dėl to, kad Bažnyčios susirinkimas neatsiun- 
tė jam žinių apie tai, kaip klostosi įvykiai. Atrodė, kad pirmiau 
atvykusiems pasiuntiniams jis lig tol ne sykį liejo apmaudą, 
bet pajėgė ir daktarui Mikalojui taip pat gyvai išpasakot apie 
patirtus pažeminimus. 


81 


— Mane vieną paliko graikų patyčioms! — šaukė jis. - Porą 
žiemos mėnesių nedrįsau kojos iš buto kelti, nes Žmonės bėgo iš 
paskos ir badė mane pirštais. Pinigai baigėsi, žinių nei lėšų niekas 
nesiuntė, išgyventi galėjau tik iš dievobaimingų pirklių malonės, 
nes sąžinė neleido imti pinigų, kuriuos siūlė imperatorius. Paskui 
gavau žinią, kad galų gale susitarta konsiliumą dėl unijos surengt 
Florencijoj. Pasakiau tai imperatoriui ir jis sutiko. Bet nuo vasaros 
pabaigos vis ėjo gandų, kad pasirinkta Paduva ir net Ankona. 
Nežinojau, ką daryti. Aprimau tik tada, kai atvyko gerieji Bažny- 
čios tėvai. Jie pripažino, Kad atstovaujate Bažnyčios susirinkimo 
mažumai, bet įrodė, jog esat dauguma, bent jau stipresnė pusė, 
ir patikino, jog pamaži visi atsimes nuo daugumos. 

Su mumis atkeliavęs popiežiaus nuncijus neatsargiai prasi- 
tarė: 

— Net jei viskas buvo kitaip, - tarė, - popiežiaus sprendimas 
įpareigoja labiau negu Bažnyčios. 

Dėl to iš karto kilo smarkus ginčas, nes Jonas Ragūzietis sakė 
tikrai neatsimesiąs nuo Bažnyčios susirinkimo, nors magiais 
įrodymais buvo suviliotas užtarti mūsų prieš imperatorių ir 
patriarchą. Tad daktaras Mikalojus turėjo parodyti savo švelnius 
taikdario gebėjimus ir nuramino jį tik moksliškai įrodęs mūsų 
atstovavimo teisėtumą. 

— Ar aš nesiekiau Bažnyčios susirinkimui vien gera, ar neaukš- 
tinau jo svarbos? — paklausė daktaras Kuzietis. - Ar aš imčiausi 
neteisingo reikalo ir stočiau prieš savo sąžinę? Juk nelaikote 
manęs ir kitų Bažnyčios tėvų tokiais blogais? 

Daktaras Jonas susigėdo ir atsiprašė. 

— Palikime ginčus konsiliumui, - tarė jis. - Tegul gėrio siekis 
perveikia nesantaiką ir tegul graikai pamato, kad mes vieningi. 

Laivo ankštybę ir kelionės vargus kentėm drauge, tad su gar- 
biaisiais tėvais bendravau kaip lygus, nors neužmiršdavau esąs 
menkesnis. Dabar vėl tapau nuolankiu raštininku ir tarnu, nes, 
atsistoję ant kietos Žemės ir pasiekę kelionės tikslą, jie pasijuto 
svarbesni ir garbingesni. Tą jausmą dar labiau stiprino įteikliai 
pagarbus imperatoriaus Jono priėmimas. Bet Francis atsisveikino 
su manim tikrai mandagiai, ir princas Konstantinas lipdamas 
iš laivo pasakė porą draugiškų žodžių. Jis gebėjo sužadinti net 
visiško prasčioko pasitikėjimą ir pagarbą. Greitai sulaukiau tėvų 

kandžių pastabų dėl įgrisumo ir įžūlumo, be to, jie leido suprasti, 
kad man, vilkinčiam paprastus drabužius, nederėtų vaikščioti su 
jais kaip anksčiau, nes imperatorius jiems skyrė prašmatniai tai- 
somą palydą, o patriarchas atsiuntė dailiai pakinkytus mulus. 

Bet aš tik džiaugiausi jų atsikratęs ir pats sau vienas vaikšti- 
nėjau po išsvajotąjį auksinį miestą. Galėjau pasitikrinti graikų 
kalbos įgūdžius ir pamėginti šnekėti šiurkščia liaudies kalba, 
kuri, mano galva, nuo senųjų raštų kalbos skyrėsi tiek, kiek italų 
kalba nuo lotynų. Išėjęs iš uosto įvairiakalbio erzelio, pro užeigas 
ir viešuosius namus nukliuvau į tikrą graikų miestą. Gatvės čia 
buvo tuščios, tykios, daugis namų atrodė negyvenami, pastatai 
aptriušę ir apgriuvę, plačiose dykrose tarp miesto ir mūrų ga- 
nėsi avių bandos ir kiti gyvuliai. O Žmonių veiduose pamačiau 
tą keistą liūdesį, kuris niaukė Dishipatą ir princą Konstantiną, 
kuris darkė visko mačiusio Francio dailų veidą. Tas slogus 
liūdesys vietiniams graikams teikė gražumo, 0 jų pamaldumas 
bažnyčiose buvo toks atviras ir nuoširdus, tarsi jie būtų gyvenę 
vien dėl gyvenimo anapus. 

Vis dėlto pirmasis įspūdis buvo klaidinantis, nes greitai 
supratau, kad Konstantinopolio graikai labai ūmūs, vaidingi, 
apgaulūs ir linkę leistis į neišsprendžiamus ginčus. Lotynus jie 
apgaudinėjo kaip įmanydami ir ne vienas jūrininkas graudžiai 
skundėsi buvęs apmautas krautuvėje ir praradęs pinigus viešuo- 
siuose namuose. Jie sakė, kad net turkai sąžiningesni už graikus. 
O tylūs rimtuoliai turkai, į kuriuos žvelgiau su nuostaba, tartum 
nematė nei graikų, nei lotynų. Bet kai greta graiko batsiuvio, 
taisančio ant laiptelių batus, sustodavo daržovių prekijas, tas 
įsileisdavo su juo į ginčą dėl Viešpaties sostą saugančių serafimų 
sparnų skaičiaus ir įsikarščiuodavo iki įdūkio. 

Nors nusmukęs ir nuskurdęs, Konstantinopolis vis tiek buvo 
stebuklų miestas. Šventosios Sofijos soboras buvo didžiausia pa- 
Saulio bažnyčia, gludus jo sienų marmuras bei lazuritas tviskėjo 
kaip veidrodis, kuriame galėjai pamatyti savo veidą. Didžiulį 
soboro kupolą laikė neregėto didumo kolonos ir atrodė, kad tas 
Statybos meno stebuklas siekia dangaus aukštybes. Sužinojau, 
Jog kitados kupolą puošė penki girnapusės didumo auksiniai 
skrituliai, bet imperatorius juos nuėmė, pristigęs lėšų kariavai 
Su turkais ir išlaidoms per miesto apsiaustis. 

Kaip visose graikų bažnyčiose, altorius čia buvo atskirtas 
užtvara su stebuklingomis Kristaus ir Dievo Motinos ikonomis. 
Sužinojau, kad sobore kaip šventosios relikvijos saugomas vie- 
nas Kristaus apdarų ir ieties smaigalys, kuriuo buvo perdurtas 
Kristaus šonas, kai prikalė prie kryžiaus, bei vinis, kuria buvo 
pervertas jo delnas. Pats mačiau chore groteles, ant kurių buvo 
nukankintas šventas Laurynas, mačiau ir didelį grumdės pavi- 
dalo akmenį, ant kurio Abraomas buvo padėjęs valgio angelams, 
kai tie ėjo naikinti Sodomos ir Gomoros. 

Konstantinopolyje buvo ne tik Šventosios Sofijos soboras, 
bet ir galybė kitų senų bažnyčių bei vienuolynų. Ir pats Sofijos 
soboras kitados buvo apsuptas vienuolynų. Bet dabar buvo likę 
tiktai trys nugeltusio marmuro, margom kolonom pagražinti 
statiniai. Netoliese, priešais Sofijos soborą tebeplytėjo hipo- 
dromas, supamas apgriuvusių marmuro sienų, kuriame dar 
tebevykdavo kilmingųjų graikų jojimo pratybos ir šaudymo iš 
lanko varžybos. Prie soboro stovėjo ir nepaprastai aukšta kolona 
su raitelio statula. Raitelis rankoje laikė skeptrą ir tiesė ranką 
turkų valdomos Azijos pakrantės pusėn. Graikai sakė, kad jis 
rodo kelią į Jeruzalę. Žiūrint nuo hipodromo ir Sofijos soboro 
į rytus, netoli kranto kūpsojo kalva su senaisiais imperatorių 
rūmais — mūrais ir statiniais. Didžiuma jų buvo tušti, nes rūmų 
salės dabar buvo naudojamos tik iškilmingoms apeigoms. Pats 
imperatorius gyveno visai kitoje miesto pusėje, gražiuosiuose 
Blachernų soduose palei uostą ir miesto mūrą. 

Apaštalų bažnyčia stūksojo beveik pačiame miesto viduryje, 
ant kalvos. Kaip įstabiausią stebuklą ten man parodė žmogaus 
didumo kolonos nuodaužą, prie kurios Piloto įsakymu buvo 
nuplaktas mūsų Atpirkėjas. Man sakė, kad Jeruzalėje ir Romoje 
saugomos tos pačios kolonos dalys, nors mažesnės. Liudininkai 
tvirtino, kad visos trys dalys - vieno akmens, o tai aiškiausiai 
rodo jas atsiradus iš tos pačios vietos. Toji kolonos dalis buvo 
laikoma mediniame aptvare, prie pat įėjimo iš dešinės ir vi- 
siems buvo leidžiama ją apžiūrėti ir paliesti. Apskritai Kons- 
tantinopolyje buvo saugoma gausybė relikvijų, bažnyčiose ir 
Viename trūnijo šventojo kūnas be galvos. Į tą karstą vienuoliai 
įdėjo kažkokio kito šventojo kaukolę. 

Brangiausias ir stebuklingiausias relikvijas mačiau Pantokra- 
roro vienuolyno bažnyčioje. Tai buvo paties Nikodemo nusi- 
tašytas antkapinis akmens stalas, ant kurio jis liepė paguldyti 
nuo kryžiaus nuimto mūsų Atpirkėjo kūną. Stalas buvo margo 
akmens ir ant jo dar buvo matyti kelios Šventosios Mergelės 
ašaros, išlietos prie mirusiojo. Iš karto palaikiau jas nuvarvėjusiu 
vašku, bet vienuolis liepė man paliesti jas, pasiūlė pasilenkti ir 
pasižiūrėti iš šono prieš šviesą. Šitaip žiūrint jos labiausiai pri- 
minė sustingusius vandens lašus. 

Bet kad ir ką rodė, visi vadovai tolydžio primindavo, kad 
viskas, ką matau, tėra blyškiausias ankstesnės Konstantinopo- 
lio didybės bei prašmatnumo atspindys. Prieš beveik pustrečio 
šimto metų kryžininkai bjauriai pakeitė žygio tikslą ir klastingai 
užėmė bei apiplėšė Konstantinopolį. Po to siaubimo imperatorių 
miestas jau nebepajėgė atsistatyti. Tose nykiose dykose vietose, 
kur dabar ganėsi ožkos ir avys, kitados, esą, stovėjo rūmai. 

O venecijiečiai niekinamai aiškino, kad tik neapsakomas 
Bizantijos imperatorių suktumas ir apgaulumas pakurstė Kons- 
tantinopolio plėšimą. Norėdami sunaikint kryžininkus, impe- 
ratoriai dėjosi krūvon net su saracėnais. Jie man patarė graikų 
apie tai neklausti, o nuėjus prie nedidelio vidaus uosto vartų 
kaulų. Užėmę Jeruzalę bei Akrą, kryžininkai, esą, sugrįžę pro 
tuos vartus. Už didelius pinigus graikai atplukdę juos iš Azijos, 
išžudę toje nuošalioje, mūrų supamoje vietoje ir sukrovę iš jų 
kūnų aukštą kauburį. Jie sakė, jog dyki plotai mieste radosi po 
didžiulių gaisrų. 

Konstantinopolio gyventojai gyveno praeitimi. Aplinkui tvy- 
rojo griuvėsių liūdesys. Net kilmingųjų rūmų niekas nebetaisė, 
nors jų kampai ir durų staktos eižėjo. Bet galingus miesto mūrus 
ir bokštus po paskutinės turkų apgulties imperatorius stengėsi 
Sutvirtinti kuo geriausiai. Daugis graikų sakė nuoširdžiai tikį, 
kad nuo turkų valdžios Konstantinopolį saugo tik galybė nepa- 
prastų relikvijų, kurios laikomos mieste. 

Jeigu didingoji Sofijos bažnyčia vadintina krikščionišku ste- 
buklu, tai Konstantinopolio mūrai - statybos meno stebuklu ir 
akivaizdžiausiu liudijimu šį pasaulio miestą kitados buvus neap- 
Sakomai turtingą. Konstantinopolis buvo išsidėstęs trikampiškai. 

Trikampio kraštines sudarė Marmuro jūra bei uostas, kurį saugojo 
paprasta, tvirta dantyta siena su sargybos bokštais. Sausumos 
mūras brėžė trikampio pagrindą. Svarbiausias įtvirtinimas buvo 
neapsakomai galingas mūras, kuris, pirmąkart pamačius, atrodė, 
siekia debesis. Priešais jį stovėjo kitas, žemesnis, su bokštais, kurį 
saugojo platus ir gilus griovys, visad pilnas vandens, tiekiamo 
iš didžiulių saugyklų. Griovys driekėsi iki Blachernų imperato- 
riaus rūmų, bet toliau jį nutiest kliudė kalvos, krintančios stačiai 
į vandenį. Bet šį tvirtovės kampą saugojo galingi bokštai ir svai- 
ginamo aukštumo mūrai. Išėjus pro vartus ir pažvelgus į tuos 
įtvirtinimus atrodė, kad Konstantinopolio mūrų nepramuštų nė 
stipriausias priešas, jei tik gynėjų įgula būtų ganėtina ir ginklų 
turėtų užtektinai. Kryžininkai įsiveržė į miestą nuo jūros, iš aukštų 
laivų, kuriais giliom pakrantėm buvo galima priplaukt bemaž iki 
silpniausio mūro. Bet turkai tokio laivyno neturi. Kelios stiprios 
vakarietiškos galeros nuginė jų silpnus laivelius. 

Vis dėlto Konstantinopolio graikus buvo perėmus artėjan- 
čio žlugimo nuojauta. Jie matė, kad per vienos žmonių kartos 
gyvenimą turkai išplėtė ir sustiprino valdžią jų senuosiuose 
kraštuose, ir vos prieš penkerius metus buvo patyrę baugią ap- 
siaustį. Todėl pamaži taikstėsi su mintimi, kad geriausia Rytų 
ir Vakarų sąjunga — Bažnyčių unija. Iš liguisto, net skausmingo 
puikavimosi savo papročiais ir miestu jie tuoj ėmė vaizduotis, 
jog kaip tik Vakarai visokiais būdais siekia unijos, trokšdami 
susigrąžint per pasaulietinimą prarastą dvasingumą ir tikėjimo 
tvirtumą, kuris Rytuose, jų manymu, buvo pagrįstas ankstyviau- 
sia bendruomene. Jie nėmaž neprieštaravo dėl to, kad mieste 
kaupiami brangiausi indai bei bažnytinės vertybės, patys save 
ir kitus tikino, jog barbarai, jas pamatę, geriau supras, ką laimės, 
jei šventoji Rytų bažnyčia maloningai sutiks sudaryti uniją. Bet 
nesirengė nusiderėti nė raidės nuo tikėjimo ir jo tiesų išdidėliškai 
tikėdami, kad to daryt nebūtina. 

Imperatorius Jonas, patriarchas Juozapas, kiti aukšti bei 
mokslingi tikratikių Bažnyčios vadovai geriau žinojo, ką reikia 
daryti, bet nei vienas jų nedrįso šito pasakyt viešai. Jie bet kokia 
kaina siekė išsaugoti tautos ramybę. Ir tik sugrįžę, jei derybos 
nusisekdavo, paskelbdavo Žmonėms, kas pasikeitė. Bažnyčios 
vadovai paklusdavo imperatoriaus įsakymams, — nes jis buvo 

Bažnyčios galva ir skyrė Konstantinopolio patriarchą, - ir nei 
vienas jų neatsisakydavo patariamojo įgaliotinio pareigų. Bet šių 
barzdotų dievobaimingų vyrų veiduose galėjai įžvelgti slaptą 
kaltę ir sąžinės graužimą tarsi vykstant parduoti savojo tikėjimo, 
nusiderėt jo pagrindų ir Vakarų bažnyčiai atiduoti Kristaus dėl 
laikinos politinės naudos. 

Ir unijos klausimas viešai buvo teikiamas su klasčia ramybe, 
todėl, kai vaikštinėjau po miestą, vietiniai graikai su manim 
elgėsi atlaidžiai ir maloniai. Jiems širdis glostė mano pagarbus 
domėjimasis miesto stebuklais ir papročiais. Tad jie mielai ve- 
džiojo mane po miestą, kai kurie net siūlėsi pavalgydinti lyg 
pagailėję jauno neišmanėlio. Didžiuma miesto graikų buvo labai 
neturtingi. Tarp jų buvo ir dykaduonių, kurie leido laiką užeigo- 
se bei gatvėse, be paliovos plepėdami ir ginčydamiesi. 

Turtingi pirkliai ir senų giminių didikai gyveno mūrų su- 
pamuose rūmuose, visiškai atsiskyrę nuo paprastų Žmonių. 
Ir savo moteris jie uoliai slapstė nuo svetimų, o Žmonoms ir 
dukterims saugoti pirkdavo eunuchus. Moterys pasirodydavo 
tik per iškilmingas pamaldas, į kurias atvykdavo ir imperato- 
riaus šeima, bet paprasti Žmonės net per pamaldas jas regėdavo 
tik iš tolo. 

Norėdamas pamatyti tą diduomenę išsyk vienoje vietoje, 
nuėjau sekmadienį į Sofijos bažnyčią ir iš tolo tikrai pamačiau 
imperatorių Joną bei princą Konstantiną. Jų motina, imperato- 
rienė Irena, ir imperatoriaus Jono sutuoktinė Marija pamaldas 
stebėjo pro auksuotus pinučius iš balkono. Sužinojau, kad 
imperatoriaus sutuoktinė kilusi iš Komninų giminės ir kad jos 
tėvas — Trapezunto imperatorius. Žmonės sakė, kad ji jauna ir 
graži. Palaukiau minioje prie soboro, norėdamas pamatyti ją 
užsėdant ant žirgo, bet palydos eunuchai nuo minios akių ją 
pridengė plačiu apsiaustu. Tik jai užsėdus ant žirgo, išdarai 
apsiaustu apgobė imperatorienės pečius ir uždėjo ant galvos 
imperatoriškąjį apdangalą, iš abiejų šonų papuoštą trimis auksi- 
nėmis plunksnomis. Ji žvelgė tiesiai prieš save lyg nematydama 
nuščiuvusios minios aplinkui, jos jaunas veidas buvo išdažytas. 
Atrodė pasakiškai graži, tad pamaniau, kad jai nereikia dažyti 
veido, nereikia ryškinti grožio aukso ir brangakmenių svarina- 
Mais šventiniais apdarais. Ji mirė vos po dvejų metų. 

Antrą.savaitę buvom mieste, kai uoste pasklido žinia, kad 
Bažnyčios susirinkimo daugumos išruoštom galerom atplaukia 
kiti pasiuntiniai. Tarp mūsų kilo tokia sumaištis, kad popiežiaus 
laivų vadu paskirtas Kondulmeris įsakė pūsti trimitus, ketin- 
damas sušaukti laivų įgulas ir, išplaukęs jūron, jėga sukliudyti 
daugumos pasiuntiniams pasiekti krantą. Imperatorius Jonas 
tokius veiksmus griežtai uždraudė. Jis sutiko, kad abi galeros 
praplauktų pro jo rūmus ir pasveikintų jį vėliavomis bei patran- 
kų šūviais, bet daugiau nieko tiems pasiuntiniams neleido. 

Mieste greitai pasklido Žinių, jog daugumos pasiuntiniai kelio- 
nėje patyrė nemažai negandų. Pietų Prancūzijoje jų nusamdyta 
kariuomenė pakilo į maištą, o Egėjo jūroje katalonai plėšikai 
užpuolė laivus ir užgrobė vieną iš jų galerų. Tad jie nieku būdu 
negalėjo vykdyt sutarties sąlygų apgint Konstantinopolį. Jie 
taip pat labai nustebo, pamatę, kad mažuma jau kada į savo 
pusę palenkus imperatorių bei patriarchą ir kad šie jau rengias 
iškeliauti. Tad juo nirčiau puolė savo pasiuntinį Joną Ragūzietį, 
plūdo jį išdavus Bažnyčios susirinkimą ir, užmiršę jo —- vyskupo 
rangą, tik tik jo neprimušė ir neapspardė. Tas ramus Žmogus 
visai sugniužo ir, liedamas graudžias ašaras, piktai apkaltino 
daktarą Mikalojų bei popiežiaus vyskupus esant vilkais avių 
kailiais už tai, kad melagingais tikinimais palenkė jį palaikyti 
neteisų reikalą. 

Kivirčo kartėliu užsikrėtė net paprasti vyrai ir piktdžiugos 
graikai uoste matė net jūrininkų muštynes dėl popiežiaus ir 
Bažnyčios susirinkimo garbės. Būtų buvę geriau, jeigu Bažny- 
čios susirinkimo galerų įgulos bent jau tamsiu paros metu būtų 
sėdėjusios laivuose. O Bažnyčios susirinkimo pasiuntiniai, jų 
pačių supratimu, vertai supykę už neteisybę, su imperatorium 
kalbėjo nepagarbiai, kai galų gale atkako į iškilmingą priėmimą, 
kurio valdovas negalėjo jiems atsakyti. Lozanos vyskupas taip 
įsiaudrino, kad pratrūko šaukti prie imperatoriaus ir prisiekė, 
jog šiam atvykus į Italiją popiežius Eugenijus jau bus nušalintas 
nuo sosto ir jo vietoje sėdės kitas. 

Imperatorius ramiai atsakė jiems, kad Bažnyčios susirinkimo 
dauguma jau nėra tikrasis teisingasis konsiliumas, jis net neno- 
rėjo unijos, o tik siekė perkelti popiežiaus sostą į Avinjoną. Jis 
pasakė ketinąs laikytis Bolonijoje savo pasiuntinio su popiežium 

sudarytos sutarties ir plaukti į Italiją popiežiaus jam atsiųstais 
laivais. Daugumos pasiuntiniams Konstantinopolyje pasidarė 
taip sunku, kad po kelių dienų, pasiėmę nelaimingąjį Joną Ra- 

azietį, jie sulipo į laivus ir išplaukė, o lenkdami mūsų laivus 
paleido tokių baisių prakeiksmų, kad, atrodė, tie kaip akmenys 
nugrims į dugną. Laimė, prietaringiems jūrininkams įkvėpė drą- 
sos popiežiaus vyskupai, kurie į tuos dvasininkų prakeiksmus 
atsakė lygiai įtaigiais, o gal ir dar įtaigesniais prakeiksmais. Be 
to, jų buvo daugiau, tad, jūrininkų skaičiavimu, jie ir laimėjo tą 
žodžių mūšį. 

Daktaras Mikalojus tame gėdingame vaidinime nedalyvavo. 
Stovėdamas ant laivo denio, jis ašarojo ir palūžusiu balsu mal- 
davo vyskupų prisiminti Kristaus meilę. Bet jam tebuvo atsakyta 
rėksmais „apostatas“, ir tie aidu atsimušė nuo uosto mūrų, tad 
paskui net Peros genujiečiai smalsavo, kas tas baisusis krikščio- 
nių atskalūnas. 

Mūsų nuotaika nebuvo gera, kai laivai nuplaukė tiek, kad 
keiksmų nesigirdėjo. Kelionė truko ilgai ir nežinojome, kas 
nutiko Bažnyčios susirinkime, mums išvykus. O daugumos 
atsiųstų aukštųjų dvasininkų savimyliškas įsitikinimas teisumu 
ir skubėjimas nunešti žinią Bažnyčios susirinkimui apie tai, kas 
atsitiko, kėlė dar blogesnių jausmų. Juo sunkiau buvo dėl to, kad 
graikams turėjom parodyti tvirtą tikėjimą ir įsitikinimą popie- 
Žiaus tiesa ir juos įtikinti, jog tas gėdingas sankirtis - niekingas 
ir jokiu būdu neturės įtakos deryboms. 

Nors imperatorius ir patriarchas akivaizdžiai rodė gerą valią, 
išvykimas iš Konstantinopolio buvo atidėliojamas kelias savaites. 
Dar prieš metus imperatorius buvo nusiuntęs savo atstovus į 
derybas dėl unijos pakviesti ir Aleksandrijos, Antiochijos bei 
Jeruzalės patriarchų. Bet šie buvo priklausomi nuo galingojo 
Egipto mameliukų sultono malonės ir be jo pritarimo nedrįso 
Vykti į kelionę, nes Egipto sultonas, kaip ir turkų valdovas, 
derybas dėl unijos galėjo palaikyti priešišku veiksmu. Bet jie 
pasiūlė savo įgaliojimus patikimiems Bizantijos dvasininkams, 
Suteikdami teisę, kaip pavaduotojams, nieko nepriduriant ir 
nieko nekeičiant, sutikti su visais sprendimais, kurie neprieš- 
tarauja ankstesniems Bažnyčios susirinkimams ir Biblijai. Iš 
to, aišku, nebuvo jokios naudos, o ir tuos įgaliojimus, kuriais 

jie nekėlė jokių sąlygų, imperatorius gavo paskutinę akimirką. 
Be to, jis turėjo įkalbėti Maskvos bei Valakijos valdovus ir savo 
uošvį, Trapezunto valdovą, dalyvauti unijos svarstymuose. Mes, 
patyrę Vakarų krikščionių skilimą, turėjome pripažinti bizan- 
tiškąją priešingybę - politinį lankstumą, nes imperatoriui tikrai 
pavyko įkalbėti po įvairius kraštus pasklidusius savo Bažnyčios 
atstovus vieningai jai atstovauti. Imperatorius Jonas siekė, kad jo 
Bažnyčios kryptys būtų atstovaujamos kuo plačiau. Jis pakvietė 
į derybas ir mokslingų graikų, ir sumanių rūmininkų, kurie 
norėjo sukaupti Žinių ir užmegzti naudingų ryšių būsimame 
tarptautiniame susirinkime. Tai, kad kviestieji sutiko dalyvauti 
derybose, rodė, - kaip mums buvo leista suprasti, - gerą valią 
ir norą sudaryti uniją su Vakarais. Bet iš tiesų tie visi aklatikiai 
Bažnyčių susijungimo visai nepalaikė. Jų širdyse teberuseno 
šimtmetinis nepasitikėjimas ir neapykanta lotynams. Daug kas 
rodė, kad. didžiuma iš dešimties įtakingiausių vyskupų sutiko 
vykti į kelionę tik visaip ginčytis ir rodyti priešiškumo unijai. 

Pagal sutartį popiežius buvo įsipareigojęs apmokėti septynių 
šimtų žmonių kelionę ir pragyvenimą Vakaruose. Savo palydos 
prašmatnumu ir gausumu imperatorius troško visoms tautoms 
akivaizdžiai paliudyti nenuveikiamą tūkstantmečio sosto gar- 
bingumą, palyginti su barbarų Vakarų valdovų. Patriarchas 
ir vyskupai pamaldų apdarais ir bažnytinių indų brangumu 
troško apžilpinti katalikus ir tuo tviskesiu įrodyti savo tikėjimo 
pranašumą. Rengimąsi kelionėn smelkte smelkė tuščia savimyla. 
Todėl išvykimas buvo vilkinamas ir net audrų baimė blogiausiu 
laivybos metu nepaskubino imperatoriaus ir patriarcho. 

Daktaras Mikalojus diena iš dienos vis labiau niuro ir liūdo. 
Jis uoliai pasninkavo ir meldėsi, sulyso ir nublyško. Minčių 
nerimastis taip aiškiai atsispindėjo jo kaktoje ir akyse, kad vien 
nuo jo artumo kitus perimdavo jaudulys. Tiesa, man jis tebebuvo 
malonus, bet puikiausiai buvo matyti, kad atsiskyrusiam jam 
geriausia. Tad saulei vėstant ir medžiams metant lapus aš vis 
dažniau vaikštinėdavau vienas. 

Jeigu būčiau buvęs lengvabūdis ar širdyje palinkęs į pikta, 
ta laisvė man galėjo būti lemtinga. Kasdien vaikštinėdavau po 
uostą ir patirdavau pagundų. Jūrininkai, matydami mane vieną, 
draugiškai kviesdavo sykiu į viešnamius, siūlėsi pavaišinti vynu. 

Jie pasakodavo nešvankybes apie uosto moteris, kurių čia buvo 
iš visų Rytų ir Vakarų tautų, visokiom kalbom kalbančių, visokių 
odos spalvų, kurios viena per kitą piršosi parodyti keistus meilės 
gebėjimus. Atsisakydavau jūrininkų kvietimų, tad, palaikę keis- 
tuoliu, jie ėmė manęs šalintis. Ir pats jaučiausi kaip svetimšalis 
tame kunkuliuojančiame gyvenimo margumyne, nes neben- 
dravau su kitom gyvom būtybėm ir negebėjau šnekėti jų kalba, 
nors mokėjau tos kalbos žodžių. Ir didžiuoklis nebuvau, nors 
ir nepuoliau į pagundas, - bet todėl, kad tos pagundos manęs 
netraukė. Tik jaučiaus tartum nyrėdamas švariame ir vėsiame 
savo tyrų minčių vandenyje. Tai man teikė daug džiaugsmo, nors 
sykiu jaučiausi nutolęs nuo žmonių, tarsi žuvis, visa stebinti iš 
tvenkinio vandens. 

Bet patyriau didžiausią pagundą pasiduoti keistai amžŽinatvei, 
visa esatimi alsuojančiai tame Vakarų užmirštame mieste. Marga 
uosto knibždynė ir gyvastingumas buvo tik gluminantis vidinio 
neveiklumo dangalas. Gatvių tuštuma ir tyla, vangumas vienišo 
piemenėlio, dykoje vietoje ganančio ožkas, delsus, paikas nakvy- 
nės namuose gyvenančių veltėdžių tuščiažodžiavimas, bepras- 
miškai ūžiantis ten nuo ryto ligi vakaro, - visa kas rodė keistą, 
užkrečiamą valios sąstingį. Man jau atrodė, kad pasirengimo 
kelionėn lėtumas - tai to paties keisto neryžtingumo išraiška. 
Ir aš pats užsikrėčiau tuo noru tik ridinti dienas pro šalį, nieko 
neveikdamas ir nesiimdamas. 

Netoli Sofijos soboro užėjau aptriušusį namą, kuriame senas 
graikas nuomojo mokslo knygas ir pardavinėjo pigius graikiškų 
raštų nuorašus. Ir jo namuose laikas buvo tartum sustojęs, bet jis 
leido man vartyti knygas ir jas sklaidyti, pastebėjęs, kad mano 
rankos visuomet švarios. Įpratau kasdien į pasivaikščiojimo pa- 
baigą užsukti pas jį ir paskaitinėti vieną kitą „Iliados“ puslapį. 
Gražiausias knygos eilutes persirašydavau, nors tai darydamas 
kamuodavausi lyg vogdamas. Tai buvo mieguistas senas žmo- 
gus, per savo amatą palikęs pusaklis. Tai, ką papasakojau apie 
lotynų pasiuntinius, jo bemaž nedomino. 

- Iš tų pelų nebus grūdų, - tarė jis. - Laiko ženklai rodo pa- 
baigą. Vienuoliai valdo, poetų jau niekas nebegerbia. Turime vos 
aštuonias bažnyčias, - jei neskaičiuosime pavienių koplyčių, — 
užtat mieste niūkso du šimtai vienuolynų. Nelaimės valandą 

visad būdavo kalbama apie uniją, bet vienuolių valia tokia, kad 
verčiau tauta teišmiršta, išpažindama tikrąjį tikėjimą, nei jie nu- 
siderės kokią raidę. Tad viskas beprasmiška ir tik regimybė. Jau 
paskutiniai metai, ir tuoj valdys Antikristas, laimė, man neteks 
tada gyventi. 

Vieną lietingą dieną į jo krautuvėlę užsukau anksčiau, bet labai 
sutrikau, nes jo vietoje sėdėjo jauna blyškaus veido mergina. Ji 
buvo taisyklingų veido bruožų, tamsių, tvaskių akių. Mergina 
irgi išsigandus žvelgė į mane ir droviai tarė: 

— Tėvas išėjo apsipirkti, bet netrukus grįš. Gal aš galiu jus 
aptarnauti, pone? 

Atsakiau, kad aš tik vargšas lotynas raštininkas ir kad jos tėvas 
leidžia man sklaidyti knygas, bet tikrai nenorįs jos trukdyti. Ji 
mostu sulaikė mane ir tarė: 

— Tėvas jus minėjo. Nesirūpinkite, skaitinėkite, ką norite. 

Ji mane trikdė ir skaitydamas visą laiką nugara jutau jos tvas- 
kių akių žvilgsnį, bet greit mane įtraukė sunkios kalbos eilių 
grožis ir aš ją užmiršau. Bet po kiek laiko pajutau jos švelnų 
prisilietimą ir, kai krūptelėjęs pakėliau galvą, ji maloniai tarė: 

— Jūsų švarkas šlapias. Kodėl jūs stovite? Ateikit prie Žarijų 
indo, atsisėskit, skaitant ir drabužiai išdžius. 

Ji buvo nuraudusi, baikščiai alsavo, o jos siekis atrodė toks 
geras, kad negalėjau jos pavaryt šalin. Tik atsakiau, kad švarko 
drėgmė man netrukdo ir kad stovėti aš pripratęs. Bet jos veidas 
atrodė nekaltas ir skaistus kaip angelo ir aš prieš savo valią jai 
paklusau. Atsisėdau, sušilau, man pasidarė gera ir, kelis kartus 
buvo tokio skaistaus blyškumo, atrodė toks nežemiškas, kad 
man nesinorėjo nuo jos trauktis, kaip nuo kitų įkyrių moterų. 
Priešingai, ji pagarbiai tylėjo ir mane pagavo noras ją pakalbinti. 
Tartum permaniusi mano mintis ir drovumą, ji kukliai pasakė: 

— Matyt, mylite knygas, jei Homerą laikot taip atsargiai ir 
pagarbiai. 

Kažkokio kvailo priešgynumo pagautas, aš šiurkščiai paklau- 
siau: 

— Ką turit galvoje sakydama, kad myliu? 

Jos veidas nušvito šypsena ir lyg atmintinai išmokusi ji iš- 
bėrė: 

— Meilė - tai gerumo siekis, siekis turėti tą gerumą visada. 

Nustebęs ir sužavėtas šūktelėjau: 

— Tikrai skaitėte Platoną? 

Ji atsakė: 

— Tėvas mane mokė retorikos ir aiškino Aristotelio sistemą. 
Skaičiau Platono dialogus, pažinau geometriją, matematiką, 
astronomiją bei muziką. Neturiu kuo pasigirti, bet galite su 
manim šnekėt neniekindamas, neužtrauksit gėdos savo mokslo 
rangui. 

Negalėjau ja patikėti. Todėl uždaviau kelis klausimus ir ji 
atsakė aiškiai ir protingai. Pats sau turėjau pripažinti, kad jos 
žinios, ko gera, nuoseklesnės, ne tokios padrikos kaip mano. 
Nustebęs šūktelėjau: 

— Dar niekad nesu sutikęs tokios moters kaip jūs! 

Ji patenkinta paraudo ir greitosiomis atsakė: 

— Ne, ne, aš nemokyta ir knygų nemyliu. Bet priversta tarp jų 
gyventi. Todėl man dažnai atrodo, kad knygos - tai sielos kalė- 
jimas. Žmogui gana žinoti apie Dievą ir nesuvokiamą atpirkimo 
malonę. Visa, kas tą žinojimą glumina, bloga ir nereikalinga. Net 
eilių grožis tėra dangiškojo grožio atspindys. 

Aš pasakiau: 

— Jūs turbut labai laiminga, nes manot žinanti, kuo tikite. O aš 
netikiu, kad žmogus žemėje gyvena tiktai dėl dangaus. 

Ji guviai atsakė: 

— Ne, ne, kaip aš galiu būti laiminga netobulame pasaulyje? 
Danguje gauni tai, ko ilgiesi. Tiktai danguje žmogus bus lai- 
mingas. Tiktai tikėjimas teikia palaimą. Antraip kokia žmogaus 
gimimo, gyvenimo ir mirties prasmė? 

Apėmė neperveikiamas noras pasakyt jai tai, ko dar niekam 
nebuvau sakęs. 

— Aš netikiu dangum nei pragaru! - riktelėjau. - Miręs žmogus 
tyso kaip ilgas ir jo jau nėra. Taip Biblija sako. Nors ir Biblija 
netikiu, nes ją parašė žmonės, žmonės kivirčijasi dėl jos raidžių 
ir žudo vienas kitą. Ne, tiktai tikėjimas atskleidžia to, kas neturi 
prasmės, prasmę ir to, kas neturi tikslo, - tikslą. O mano tikėji- 
Mas per silpnas. Todėl visa man regisi beprasmiška ir tuščia. 

Ji kiek nusigando mano žodžių, bet netrukus nusišypsojo 
angeliško tyrumo šypsena ir atsakė: 

— Ko taip piktai užrikai, ko karščiuojiesi kaip abejoklis Tomas, 
kuris turėjo paliesti Kristaus žaizdą, idant patikėtų. Nejaugi 
pats nesupranti, kad tavo netikėjimas = taip pat tikėjimas. Aš 
tikiu, kad visa turi prasmę, 0 tu - visa ko beprasmiškumu. Aš 
negaliu įrodyti savo tikėjimo teisumo, 0 tu negali įrodyti savojo. 
Tu liūdnas ir užsispyręs, tikras lotynas. Mes, graikai, jau seniai 
permąstėme tas tuščias mintis ir nusiraminom. 

Išgirdęs tuos jos žodžius-krūptelėjau, tarsi pragarmei po kojų 
atsivėrus, nes pats prieštaraudamas aiškioms savo mintims, neig- 
damas tai, kuo kiti tikėjo ir ką laikė tiesa, aš iš tiesų nesuvokiau, 
kad neigimas, kaip ir teigimas, turi būti pagrįstas besąlygišku ti- 
kėjimu. Netekau žado prieš tą jauną merginą, kuri Žiūrėjo į mane 
ir droviai šypsojo. Ji leido man pamąstyti, o tada tyliai pasakė: 

— Graikijos išminčių pasaulis gražus, bet atima visas viltis. 
Norėdami išsiaiškint svarbiausias paslaptis, jie įsišventindavo 
į misterijas, kad per slaptas apeigas patirtų dieviškumą, kurio 
pažinimas jiems neatskleidė. Jų didysis matematikas sykį sušuko: 
duokit man vičvieną nejudantį tašką visatoje ir aš išjudinsiu pa- 
saulį. O Kristus pasakė: jeigu turėtumėt tikėjimą kaip garstyčios 
grūdelį, kalnus galėtumėt perkelt. Tikėjimas nėra silpnumas. 
Tikėjimas — tai jėga. Kuo didesnė jėga, tuo baisesne neviltim 
pagrįsta. 

Aš vėl griežtai paprieštaravau ir pasakiau: 

— Manęs tikrai nekamuoja neviltis. Ar atrodo, kad kamuoja? 

Ji skambiai nusijuokė, laibais pirštais palytėjo man ranką ir 
paerzino: 

— Ar sakiau, kad atrodo? 

Jos malonus draugingumas ištirpdė mano susierzinimą ir 
aš susigėdau savo karštumo bei didžių žodžių. Bet ji atitraukė 
ranką ir surimtėjusi tarė: 

— Jeigu būtum graikas, negalėčiau taip atvirai su tavim šnekė- 
tis, nes palaikytum mane blogai išauklėta. Mes gatvėje privalom 
dengtis veidus, delbti akis žemėn ir prabilt tik klausiamos. Bet 
tu svetimšalis ir nežinai mūsų papročių. Be to, greit iškeliausi ir 
aš tavęs daugiau nematysiu. Tad su tavim galiu kalbėtis atvirai. 
Tikiuosi, nieko bloga apie mane nemanai. 

Karštai atsakiau, kad net mintis nešmėstelėjo apie ją manyti 
bloga. 

— Tu kitokia nei visos, —- paaiškinau. — Palaikyčiau angelu, 
nes tu graži ir protinga. Tiesą sakant, keliaudamas po įvairias 
žalis mačiau visokių moterų ir nieko gera apie jas nemaniau. 
Jos dažniausiai tuščiakalbės ir svarbiausia joms sugauti savo 
tinklu vyrą. 

Ji nuraudo, staiga nugręžė akis ir, greitai nuėjusi į kitą kam- 
bario pusę, ėmė čiupinėt kažkokią knygą. Išsigandau įžeidęs ją 
ir šokau taisytis: 

— Ne, ne, tu ne tokia, apie tave nieko bloga negalėčiau pa- 
sakyt. 

Ji neatsigręžė ir po kiek laiko tyliai tarė: 

— Mano tėvas senas, pavargęs gyventi, mes neturtingi. Po jo 
mirties ketinu eiti į vienuolyną, kad nereikėtų klusniai vykdyt 
to, ką moteris privalo vykdyti. Vyrų prisilietimai šiurkštūs, 
glamonės žiaurios, geismai žemiški. Vien jų goslūs žvilgsniai ir 
įžūlios kalbos tarsi sutepa mane. 

Man širdyje kažkas maloniai sudrebėjo, o ir balsas drebėjo, 
kai pasakiau: 

— Pajutau tai, pažvelgęs į tavo skaisčias akis. Dar niekad šito 
nesu patyręs. Atrodo, kad jau Žinojau tave esant. Tarsi būčiau 
sutikęs sapne. 

Ji pažvelgė į mane nusigandus, nublyškusi iš jaudulio ir, 
spausdama prie krūtinės sukryžiuotas rankas, paprašė: 

— Tai eik iš čia, išeik tučtuojau. 

Nukaitęs pasigręžiau eiti, bet ji iškart tarsi skausmingai šūk- 
telėjo: 

— Ne, ne, neik! 

Tą akimirką, grabinėdamas ir lytėdamas sienas, įžengė jos 
pusaklis tėvas. Krepšyje jis atsinešė duonos, sūrio ir ryšelį 
daržovių. Jis pažino mane, maloniai pasveikino, padavė krepšį 
dukteriai ir pasakė: 

— Eik, Ana, tikiuosi, niekas tavęs netrukdė, kol manęs nebuvo. 

Mergina paskutinį kartą neramiai pažvelgė į mane ir tylomis 
išėjo į vidinį kambarį už durų užuolaidos. Jos akyse žibėjo 
ašaros. Man ji buvo visai svetima, bet suglumusiam atrodė pati 
artimiausia. Jau nebegalėjau skaitinėti knygų ir netrukus iš- 
Sprukau iš krautuvėlės. Veidas degė, galvoje nebuvo nei vienos 
Protingos minties. Vaikščiojau per lietų tuščiom gatvėm, nesu- 

prasdamas, kas atsitiko. Išsigandau susirgsiąs, iš susijaudinimo 
mane pykino. 

Iki kitos dienos ryto miegas tą glumą nuslopino ir aš vėl jau- 
čiausi sveikas. Pagalvojau, kad nereikėtų daugiau eit į tą krautu- 
vę sklaidyti knygų, bet ne mano valios jėga vėl nuginė mane prie 
to namo. Stoviniuodamas prie hipodromo mūro, apžiūrinėjau 
šaulių lankus, klausiausi strėlių švilpčiojimo ir vyrų šūksnių, 
o iš tiesų ničnieko negirdėjau ir nemačiau. Paskui pastebėjau. 
senuką, kuris pasikabinęs ant rankos krepšį išėjo iš krautuvėlės 
ir nuturseno gatve, pirm savęs bedžiodamas lazda. Švietė skaisti 
saulė, nuo. Marmuro jūros pūtė atgaivus vėjas, bet į krautuvę 
įžengiau neramia širdim, kaip koks žudikas. 

Mergina pašoko ir, spausdama prie krūtinės gležnas rankas, 
išbalusi įsistebeilijo į mane. Stovėjau prie durų, nedrįsdamas 
prieit arčiau. Galų gale ji drebančiu balsu paklausė: 

— Ko tu grįžai, ko grįžai? 

Tada aš paklausiau: 

— Ar manęs nelaukei? 

Ji nusisuko ir susverdėjusi atsišliejo į sieną. Pripuoliau prie jos 
ir apkabinau, norėdamas prilaikyti. Jos kūnas, dengiamas ilgų 
drabužių, buvo gležnas, liesas ir lengvas, kaip vaiko. Ji bejėgiškai 
įsibedė man į krūtinę ir sušnibždėjo: 

— Ne, ne, neliesk manęs. 

Bet po akimirkos kilstelėjo rankas, palietė pirštais man kaklą, 
prigludo veidu prie krūtinės ir pravirko. Ir aš pravirkau. Nesu- 
sitvardžiau. Taip buvo negera ir liūdna. Ištryškusios ašaros ritosi 
skruostais, biro ant rankų ir veido. Ji krūptelėjo, suvirpėjo. Mane 
apėmė neapsakomas, karštas, ilgesingas išsilaisvinimo jausmas. 
Panūdau saugoti ją nuo visko, kas bloga. Tvirtai ir švelniai glau- 
džiau ją prie savęs. 

— Ana, - sušnibždėjau, ir jos vardas mano lūpoms buvo pats 
maloniausias. 

Ji skruostu prigludo man prie krūtinės, paskui atsargiai atsitrau- 
kė, nusišluostė kumščiais ašaras, pažvelgė į mane ir pasakė: 

— Tai nuodėmė. 

— Ne, ne, - paprieštaravau aš. - Ar tai gali būti nuodėmė? Netu- 
riu jokių blogų ketinimų. Aš tik noriu būti tau geras, geras visiems 
ir dėkoti Dievui už tai, kad esi. Ar tai gali būti nuodėmė? 

Ji atsakė: 0 

— Aš geriau Žinau. Sirdis man žemiškai virpa, kai Žiūriu tau 
į akis ir kai liečiu tavo vyrišką skruostą. Akys man turbūt apsi- 
plausė. Skruostai tikriausiai bjauriai nuraudę. Gėdyčiausi savęs, 
ei pamatyčiau veidrodyje. Aš menkas padaras ir net karščiausia 
malda manęs jau nebeapvalys. 

Ji atsisėdo ir man keliai taip susilpo, kad klestelėjau ant kėdės 
priešais. Laikėmės rankom ir stebeilijom vienas kitam į akis. 

- Tavo akys tyros kaip vanduo, - pasakė ji. 

O aš atsakiau: 

— Už tave gražesnės pasaulyje nemačiau. 

Ji smarkiai papurtė galvą, nuleido akis. Paskui sušnibždėjo: 

— Ko tu iš tikrųjų nori? 

— Nežinau, - atsakiau atvirai ir ėmiau drebėti. - Tenoriu žiūrėt 
į tave ir jausti šalia. 

Ir ji pradėjo drebėti. Paskui jos galva palinko artyn ir mano lū- 
pos susitiko su virpančiom ir baimingom jos lūpom. Jos švelnios 
vėsios lūpos susitiko su manosiom ir mane perėmė draskanti, 
skausminga palaima, nes tuo nekaltu bučiniu dabar jaučiau ją 
turįs tvirčiau ir tikriau nei kada nors turėsiąs. Jos nekaltybė susi- 
tiko su mano nekaltumu ir pajutau nuo tol patirsiąs tiktai liūdesį, 
nuodėmę ir mirtį, nieko tyresnio nebejausiąs. Kai ji pasidavė mano 
bučiniui, širdį man pervėrė jausmas, kad sykiu ją praradau. 

— Turi eiti, - tada pasakė ji. - Jeigu nori vėl su manim susitik- 
ti, ateik sekmadienį ir paprašyk tėvo leidimo palydėti mane į 
bažnyčią. Jis tikriausiai leis, nes jam atrodai geras. Aš irgi noriu 
apie tave gera manyti, nors apie save pačią jau nieko gera ne- 
Manau. Ar ateisi? 

Tad sekmadienio rytą atėjau jos išsivesti į bažnyčią. Ji jau 
buvo viską aptarus su tėvu ir apsitaisius gražiausiais drabužiais, 
apsidengusi jais nuo galvos iki kojų. Ir veidą slėpė skraiste, net 
rankų nesimatė. Mano akims ji tarsi nepaliko nieko žemiška. 
Jos tėvas pasakė: 

- Pasitikiu tavim. Palydėk ją į bažnyčią ir iškart saugiai par- 
Vesk namo. Tik ją vieną turiu. Nenorėčiau, kad jai kas bloga 
Nutiktų. 

„ Stovėdamas ir klūpėdamas bažnyčioje per svetimas pamaldas 
Šalia Anos jaučiaus tartum ištrūkęs iš tikrojo gyvenimo ir mel- 

džiaus karštai kaip niekad. Ausyse gaudė keistų angeliškų chorų 
himnai ir tos nežemiškos amžinos senojo imperatorių miesto 
giesmės gausmą aš suvokiau lyg gresiančios pražūties ir alsaus 
žemiško sąstingio priešybę. 

Eidamas iš bažnyčios, pasakiau j jai: 

— Tai Kristaus miestas ir šis miestas negali pražūti. Šis miestas 
svarbesnis už sugriuvusią Romą, myliu jį labiau nei visus kitus 
pasaulio miestus, nes tai tavo miestas. 

Ji man atsakė: 

— Atėjo ruduo, lapai nudžiūvo, mudu buvome sukurti nu- 
gyvent laikų rudenį. Visos mintys sumąstytos iki galo, nieko 
nauja jau nebenutiks, visų širdys pavargusios nuo pasaulio. Gal 
žmonės šitaip mąstė ir prieš tvaną. 

Po šaltų ir lietingų dienų Konstantinopolyje švietė lapkričio 
saulė. Liejo auksą ant gelsvo viešųjų pastatų marmuro, sidabru 
tvaskino slogius bažnyčių kupolus, lengva lyg sapno ūkana 
traukė Azijos krantus anapus Marmuro jūros ir neramiai ban- 
guojančio Bosforo. Nuo to grožio aš, niekad nepatyręs svaigulio, 
svaigau. Tyro džiugulio pagautas pasijutau lengvas tarsi ne su 
žeme susaistyta žmogiška būtybė būčiau, o sklęsčiau oru. Toks 
lengvas buvo mano kūnas, taip apžilpusios buvo akys. 

Labai lėtai ramiai Žingsniavom greta, net nesiliesdami vienas 
kito, delsiai, lyg nenorėdami, kad tas kelias kada nors pasibaig- 
tų. Kai pagaliau priėjom tą senystės perkreiptą medinį namelį, 
Ana iškišo rankas pro apdaro klostes ir, droviai palietusi mano 
rankovę, sustabdė sode, kur sutrūniję senų medžių strampai 
iš šaknų leido naujus ūglius. Marmurinis baseinas seniai buvo 
išdžiūvęs, vėjo užneštas šiukšlėm. Pro suskeldėjusių marmuri- 
nių dugno plokščių tarpus veržėsi žolė. Pasigręžę pažvelgėm 
vienas į kitą ir Ana atidengė man dailų veidą ir skaisčias akis. 
Iš nuovargio jos paakiai buvo pamėlę, tiktai lūpos blankiai 
rausvavo. 

— Ilgiau šitaip negali būti, - tarė ji. - Turbūt ir pats supranti. 

Neįstengiau jai atsakyti. Neišspaudžiau iš gerklės nė garso. 
Tik bergždžiai purčiau galvą. Pirštų galiukais laikydama mano 
rankovę, ji tęsė: 

— Turbūt taip turėjo nutikti, nes buvau pasipūtusi, patenkinta 
savimi ir vaizdavausi esanti geresnė už kitas. Kūnas man ne- 

rūpėjo, tiktai dangus, bet, matyt, šitaip negali būti, todėl mane 

Jai ištryško ašaros, ji nulenkė galvą ir paprašė: 

— Vis dėlto nelaikyk manęs nedora dėl to, kad per pirmą 
susitikimą puoliau tau į glėbį. Aš to nenorėjau, turbūt ir tu ne- 
norėjai. Bergždžia teisintis, vadinti tave svetimšaliu gundytoju, 
nes tu ne gundytojas ir pikta man nelinki. Negaliu taip baisiai 
klysti, antraip visa būtų nieko verta ir aš nepajėgčiau gyventi. 
Todėl maldauju, mano vieninteli, palik mane, kol nevėlu, eik ir 
nebegrįžk. 

Pastebėjusi mano susijaudinimą ir skausmą, ji suėmė mano 
ranką ir pareikalavo: 

- Jeigu tikrai Žinočiau, kad daugiau niekada tavęs nepama- 
tysiu, gal atgaučiau širdies ramybę. Juk supranti, kad ne iš 
piktumo tai sakau. Tu - vienintelis vyras, kurio gyvenime ilgė- 
siuos, niekad kito nemylėsiu, niekad tavęs neužmiršiu, bet net 
vienuolyne, senatvės dienomis melsiuos už tave. 

Jaunas buvau, todėl pasakiau: 

— Mes nesulauksime senatvės - nei tu, nei aš. Mūsų laikais 
niekas nesulauks senatvės. 

Ji nuvargo nuoširdžiai prašinėdama, bet ir aš jau nebepajėgiau 
kalbėti. Todėl pasakiau: 

— Vis dėlto netrukus turėsiu iškeliauti. Gal jau po kelių dienų 
laivai pakels bures ir jūra parneš mane į jaunas šalis. Gal net 
norėdamas čia niekad nesugrįšiu, nežinau, kaip gyvenimas su- 
siklostys. Nejau tikrai atimsi iš manęs šitas kelias dienas, kurias 
galėtume drauge praleisti, Ana? 

Suėmiau jos baltas rankas ir degdamas karščiu, nors gėdijausi, 
pasakiau: 

— Dar niekada nesiilgėjau moters ir mano kūnas lyg nesavas. 
Bet kai tavo lūpos paliečia manąsias, nebepažįstu savęs, nes vien 
tavo prisilietimas perima skausminga palaima. Ne, ne, negalėsiu 
tavęs iškart palikti. 

— Bet taip negali būti, - bejėgiškai pasakė ji ir kuo jausliausiai, 
lyg atsidusdama paklausė: - Negali? 

Situo klausimu ji pasidavė mano valiai ir leido man visa 
SPręsti. Iš to vienintelio žodžio supratau ją ne savo valia iš tikro 
trokštant, kad sugalvočiau, ką padaryti, kad galėtų būti. Tai 

buvo moteriškas silpnumas ir, nors buvau jaunas, nuojauta man 
kuždėjo, jog tas vienas žodis tapo įlauža, dėl kurios mūrai virsta 
griuvėsiais ir lobis lieka užpuolikams. Bet aš nebuvau užpuolikas. 
Aš irgi turėjau išdidaus drovumo, buvau nekaltas, kaip i ir ji. 

Vis dėlto negalėjau iš karto jos palikt. Žinojau, jog ji teisi, ir ji 
tai žinojo, bet tuo tvirčiau susikibo mudviejų rankos, ir suglu- 
mę, patys nesuvokdami, ko iš tikrųjų norime, grįžom į jos tėvo 
namus. Senukas su palengvėjimu atsiduso mus pamatęs, palietė 
delnais jai skruostus, pabučiavo į kaktą ir pakvietė mane pabū- 
ti ir pasivaišinti papraštu valgiu. Kambario apystatoje matėsi 
buvusios prabangos ženklų, bet visa buvo nudėvėta, nublankę, 
stalas su mozaikos įsodais aptrupėjęs, kilimas nusišėręs. Ant 
stalo mėsiškų valgių nebuvo, bet senukas palaimino duoną, tada 
sulaužė ir davė mudviem po gabalėlį. Valgėm daržovių sriubos, 
ožkos sūrio ir vaisių. Juodu buvo nupirkę ir saiką vyno - ti- 
kriausiaį man, nes senukas labai nustebo, kai pasakiau mieliau 
gersiąs vandenį. Neįsiūlęs man vyno, su slaptu pasitenkinimu 
pats išgėrė ir pralinksmėjo. 

Kai Ana nurinko indus ir išėjo iš kambario, senukas nedrąsiai 
prakalbo į mane ir atsargiai tarė: 

— Nieko neklausinėjęs leidau tau palydėti dukterį į bažnyčią. 
Pasidalinome valgiu. Laikas tau papasakot apie save. Iš kur tu? 
Iš kokių namų? Ar tavo tėvai gyvi? Kokio jie luomo? Ar jie tur- 
tingi, ar prasimaitini pats ir ką ateityje ketini veikti? 

Viltingai atviri jo klausimai mane suglumino, bet sykiu atšal- 
dė lyg netikėtai užėjus spąstus. Mano dvejojimas užblėsino jo 
lūkesčius ir jis nusivylęs pasakė: 

— Neturtas — ne gėda ir pats matei, kad mes jau nesame tur- 
tingi. Vis dėlto mano dukteriai piršosi ir garbingų vyrų, tik ji 
nesutiko tekėti. Be to, ji silpna, glebi, tad turbūt turės išsipirkti 
vietą vienuolyne, kai nebegalėsiu jos globoti. Tik neapsuk jai 
galvos, nes ji nepatyrusi ir per gera šiame pasaulyje. Vis dėl- 
to papasakok, ką ketini veikti ateityje. Tiek, manau, turėtum 
pasakyti, nes elgiausi su tavim maloniai, nors tu svetimšalis ir 
klaidatikis tarp mūsų. 

Atvirai atsakiau visai nesvarstęs, ką ateityje veiksiu. Pridū- 
riau, kad mokslams universitete išteklių neturiu, be to, nenoriu 
susisaistyti baigtiniu pažinimu. 

- Apskritai, - pridūriau, - nenoriu niekam įsipareigoti ir dak- 
tarą Mikalojų Kuzietį kaip raštininkas lydžiu tik todėl, kad čia 
galiu mokytis graikų kalbos. Anksčiau klajojau po įvairius kraš- 
tus kaip laisvosios dvasios brolis ir pragyvendavau iš išmaldos. 
Įsipareigodavau tik dėl tiek pinigų, kiek reikėdavo pragyventi, ir 
turto turiu tik tiek, kiek ant kūno nešioju, nes nenoriu įsipareigoti 
dėl turto. Vyno negeriu ir į pagundas nebuvau įklimpęs, nes 
manęs tai netraukė, o pažinimas man teikė daugiau malonumo 
nei juslių tenkinimas. 

Jis nusivylęs giliai atsiduso ir pasakė: 

— Vadinasi, tu kinikas. Tik kad ožkena pečių nesigobi. Aš šito 
baiminausi, - senam nevertėtų tikėti sapnais. 

Aš pasakiau: 

— Jūs pardavinėjate knygas, pats esat filosofas. Kodėl niekinat 
mane už tai, kad stengiuosi pasitenkinti mažu ir gyventi pagal 
savo filosofiją? 

Jis raminamai paplekšnojo man ranką ir pasakė: 

— Tikrai tavęs neniekinu. Kol jaunas ir laisvas, gali gyvent kaip 
nori. Bet trokšdamas ko nors pasiekti Žmogus sykiu ir įsiparei- 

oja. Todėl turi nuspręst, ko nori ir ar gali dėl to įsipareigoti. 
Šitai turbūt supranti? 

Visa manyje prieš jį sukilo, nes puikiai suvokiau, kur link jis 
suka. Bet karštai sušukau: 

— Dėl Dievo, nesuprantu, ką norite pasakyti! 

O jis taikingai atsakė: 

— Kitados čia mokėsi toks lotynas Filelfas, jį pašiepdavo dėl 
juokingo tarimo. Bet jis atkakliai mokėsi iškalbos, senųjų raš- 
tų ir vedė merginą iš geros, nors nuskurdusios šeimos. Sako, 
Italijoje jam puikiai sekasi, jis išgarsėjo ir jo žmona nepatiria 
nepritekliaus. 

Aš atkakliai tylėjau, tad jis pasilenkė arčiau ir primygtinai 
patikino: 

— Mūsų senosios šeimos visos nuskurdusios. Net vaikų mes 
neturime, moterys miršta jaunos ir jau nebėra kam gimdyti. Aš 
irgi tik dukterį turiu, tik ją, 1r mudu neturime jokios ateities 
Savo mirštančiame mieste, kurį dusina turkai. Vien gera savo 
dukteriai linkiu. Gal kur nors kitur ji pražystų ir imtų džiaugtis 

gyvenimu, kaip visi jauni žmonės. Mes čia gyvenam tik dėl 
gyvenimo anapus. Ką manai, sūnau? 

Visai subūgęs pagalvojau, kad tikrai vertėjo prie suskeldėjusio 
fontano išpildyt Anos karštą prašymą ir bėgt šalin. Ir jos drovi 
dvejonė „Negali?“ dabar įgijo kitokią, gąsdinančią prasmę. Pa- 
galvojau, kad viskas iš tiesų beprasmiška, jei lūpų glustelėjimas 
ir rankos palytėjimas gali supančioti mano laisvę ir įstumti san- 
tuokon, apie kurią niekad negalvojau. Bet lyg baimindamasis, 
kad neišgirstų Ana, senukas susijaudinęs toliau kuždėjo: 

— Turiu knygyną, padėtum man dauginti knygas. Sykiu galė- 
tume kaupt žinias. Namas - mano nuosavybė, sunkiai, daug ko 
atsisakydamas, sutaupiau pinigų Anos kraičiui, kad ji panorėjusi 
galėtų ištekėt už gero vyro arba išsipirkti vietą vienuolyne. Apie 
tave ji šnekėdavo nukaitusiais skruostais ir aš nenorėčiau, kad 
ji nusiviltų. Tad ką manai, sūnau? 

— Aną šitai siūlo? — visai priblokštas paklausiau aš ir tyras 
švelnumas, kurį jai jaučiau, virto apmaudžiu pykčiu. 

— Ne, ne, - išsyk paneigė senukas. — Tik nesakyk jai, kad apie 
tai tau kalbėjau. Už tai ji man kaip gyva neatleistų. Bet ji naivi 
ir nepatyrusi. Aš nerimauju dėl jos. Suprasi mane, jei tu garbin- 
gas vyras, jei tavo siekiai dori. Bet jei nenori, turėsiu uždraust 
susitikinėt su ja ir ją jaudinti, nes užtrauksi jai nešlovę. 

Atsistojau ir pasakiau: 

— Buvot man labai malonus, bet turiu viską apmąstyti. 

— Žinoma, žinoma, - raminamai pasakė jis, uždėdamas man 
ant pečių rankas. - Nepyk, kad taip tiesiai viską išklojau, nes ir 
pats turbūt dar nepatyręs, kaip visi jauni filosofai. Bet tu man 
kaip sūnus, tad paklausyk manęs: jaunystei praėjus, laisvė ap- 
karsta, o santuoka vyrui greitai įkrečia proto. Iš mintijimo niekas 
nepraminta, bet tau prieš akis visas gyvenimas ir, protingai tvar- 
kydamas reikalus, pasieksi garbės ir turtų. Gal tai tavo proga, 
todėl Apvaizda tave atvedė į mano namus. Ne kiekvienas taip 
maloniai elgtųsi su jaunuoliu, apie kurį nieko nežino ir kurį, atvi- 
rai sakant, dažnas turbūt palaikytų valkata ir nuotykių ieškotoju. 
Aš tave geriau permatau ir tikiu, kad tu daug ką gali. 

Jis buvo įkaušęs nuo vyno. Turbūt todėl plepėjo taip gyvai ir 
maloniai, nieko pikta negalvodamas. Bet šaltai pamąstęs pama- 
čiau jį tokį, kokį matė visi protingi Žmonės, ir laisvė manęs jau 

nedžiugino, o pajutau jos kartumą. Akimirką pagavo pagunda 

asiduot likimo įgeidžiui, padaryti tai, ką privalau, ir pasitenkint 
paprasto : žmogaus menkute laime. Bet priešgyna širdy tebešileno 
ir nenorėjau manyti, kad mano klajonių tikslas toks paprastas. 
Todėl dar sykį pakartojau: 

— Turiu apie tai pagalvoti. 

Bet tai sakydamas aš jau žinojau, ką nuspręsiu. 

Sugrįžo Ana. Iš baimės jos akys buvo nutamsusios ir atrodė, 
jog ji numanė, apie ką kalbėjomės. 

- Jau išeini? — paklausė ir per krautuvę nulydėjo mane prie 
durų. 

Mano akims dar buvo graži, bet angelo jos jau nematė. Ma- 
sindamas mane įsipareigoti ir įstumt į santuokinį guolį su savo 
dukterimi, tėvas atvėrė man akis ir parodė, kad stengdamasis 
suartėt su Ana aš paklusiu tik juslių pagundoms, nors visa 
rodės tyra, dangiška. Ana smuko mano akyse, supanašėjo su 
kitom moterim, ir baisiai nusivylęs aš susivokiau valdomas tik 
tamsaus žemiško geidulio. Aš geidžiau jos, bet dygėjausi savo 
geismu. Ir vis tiek prisiglaudžiau ją ir karštai pabučiavau, lie- 
čiau jos kaklą, krūtinę, glamonėjau, kaip, neprityręs būdamas, 
gebėjau. Ji bejėgiškai gludo prie manęs ir nuraudusiais skruostais 
sušnibždėjo: 

— Nepadaryk man bloga. 

Aš staiga įkandau jai į kaklą, nes nieko daugiau nesugebėjau. 
Ji aiktelėjo ir susilpusi susmuko. 

Baisiausiai jos geisdamas supratau, jog iš tikrųjų jos nemyliu — 
bent jau nemyliu taip, kaip turėčiau. Apkvaitęs aš tik stengiausi 
Pamatyti juslių sukurtą regimybę. Vien gera norėdamas jos 
tėvas sugriovė mano svajonę ir parodė nuogą mudviejų su Ana 
Santykių tiesą. Siela rodės tik kūnas, o kūnas - siela, bet viena 
nuo kita atskirt negalėjom. Žemėje angelų nėra - tik vyrai ir mo- 
terys, kuriuos sieja geismas. Glėbesčiavimai ir glamonės tolino 
nuo jos tai, kas manyje buvo geriausia. Liesdamas praradau ją 
savyje ir turbūt dariau tai tyčia, norėdamas atsikratyti jos. Jeigu 
iš tikrųjų būčiau ją mylėjęs, nebūčiau dvejojęs, o būčiau sutikęs 
Su jos tėvo siūlymu. 

Kai paliečiau ranka krūtinę, Ana bejėgiškai mėgino atitraukti 
ją, pakėlė į mane pavargusias akis ir sušnibždėjo: 

— Stumi mane į pragarą. 

Tada ir man pasidarė silpna, aš paleidau ją ir stovėjau tirtan- 
čiom kojom, nepakeldamas į ją akių. 

— Tu nedoras ir žiaurus, - tarė ji. - Ko nepalikai manęs, kai pra- 
šiau? Juk nepadariau tau nieko bloga. Už ką manęs nekenti? 

Ji palietė tą kaklo vietą, kur buvau įkandęs, ėmė tylutėliai 
šniurkščiot ir pasakė: 

— Aš tavęs bijau. Bet net ta baimė palaiminga. Tu mane skau- 
dini. Bet ir skausmas palaimingas. Ką tu man padarei, kad aš 
ne tokia kaip anksčiau ir pati savęs gėdijuosi! 

Aš nusivylęs paklausiau: 

— Nejau viskas tik šitai, Ana? 

Ji man atsakė: 

— Turbūt. Turbūt viskas tik šitai. Tu jau niekad manęs nepaliksi 
ramybėje, kad ir išeisi. Aš jau nesu skaisti. Mano kūnas nešvarus. 
Mintys nešvarios. Savo lūpom ir rankom tu visam gyvenimui 
įstūmei mane pragaran, nors mylėjau tavo lūpas. Kas man? Aš 
susirgau nuo tavęs. Galva dega. Oro trūksta. 

Ištiesiau ranką, bet ji baikščiai atsitraukė. 

— Negerai su tavim elgiausi, Ana, - tariau. — Ar atleisi, jei 
išeisiu ir nebesugrįšiu? 

— Ne, ne, - išsigando ji. - Vis dėlto neik. Tu elgeis teisingai. 
Tik aš, nenuovoka, dar maža ką Žinau apie gyvenimą. Bučiuok, 
jeigu nori, tik nepalik manęs. 

Tada mane pagavo pagunda, ir aš pagalvojau: „Jei jau niekuo 
netikiu, dabar galiu išmėginti savo netikėjimą. Jei niekuo netikiu, 
tai gerumas ir piktybė — tik žodžiai, o Žmogus savo gyvenimą 
įprasmina ir tuo, kas gera, ir tuo, kas pikta. Ko nebūt iki galo 
blogam ir nesutikti, jei ji iš silpnumo šitaip man siūlosi. Gal 
po kelių dienų iškeliausiu ir niekas iš paskos nepasiųs Žinios 
apie tai, ką padariau. Būk iki galo blogas, jei negali būt iki galo 
geras.“ 

Iš skausmo ir gėdos sušiurkštėjusiu balsu paklausiau: 

— Ar atidarysi man duris naktį, kai tėvas užmigs? 

— Ne, - išsigando ji, — ne, šito manęs neprašyk. 

Jos prieštaravimas mane pakurstė. Pats savęs nekęsdamas 
pasakiau: 

— Jei tikrai mane mylėtum, šitaip nesakytum. 

šnibždėjo: 

— Kas tu toks iš tiesų? Kodėl mane gundai? Tai nuodėmė. 

— Tu mane gundai, - šiurkščiai atšoviau. - Gerai. Tebūnie, kaip 
nori. Išeinu ir nebegrįšiu. 

Atsiplėšiau nuo jos ir kaip aklas išėjau, trenkęs durimis. Ji 

uolė iš paskos ir prie gatvės kampo užbėgo priešais. 

— Nesivaikyk manęs, - kirtau. - Ko dar nori? Tu mane trauki 
į pagundą. 

— Nekenčiu tavęs, - pasakė ji. - Dievas tave nubaus. Turėčiau 
suvaryti peilį į krūtinę tau ir sau. Bet ateik naktį, jei nori. Gal 
šitaip atsikratysiu tavęs. 

Grįžau į laivą suglumusia galva lyg girtas, pats savęs neap- 
kęsdamas taip apmaudžiai, kad norėjau būt miręs. Stebeilyda- 
mas prieš save, prisiminiau Aną, klūpinčią šalia, po bažnyčios 
skliautais aidint it angelų choro himnui. Kas buvo tikra - aklas 
švelnumas ir noras visam pasauliui daryti gera ar niaurus kūno 

eismas ir pagunda sutraiškyti ją gležną, užtraukiant negarbę. 
Čia karštis, čia šaltis virpino mano kūną. Jaučiausi lyg užniktas 
ligos. Sutemo. Pakilęs mėnuo sidabru užliejo miesto namus ir 
kalvas. Spoksojau į juodą vandenį, Žinodamas, jog pasielgsiu 
pikčiau nei žudikas, jei tyčiomis, šaltai apsvarstęs ir nemylėda- 
mas, nueisiu pas ją. Bet taip pat Žinojau, jog ir ji laukia, ją irgi 
drasko prieštaravimai, ji taip pat kankinasi ir jaučiasi nelaiminga, 
kaip aš. 

Mėnuo jau buvo aukštai. Slinko naktis. Uostą gobė tyla. Pasau- 
ly buvau vienas. Turėjau Dievą savyje. Bet pirmą kartą supratau 
turįs savyje ir šėtoną. Baisaus išdidumo ir pažinimo geismo per- 
imtas suvokiau valdąs tamsą. Širdyje turėjau dangų ir pragarą. 
Teko rinktis. Paprastas žmogus, jausmų vedamas, daro gera ir 
bloga, klysdamas svyrinėja tarp gėrio ir blogio. Aš šaltakraujiš- 
kai ir sąmoningai galėjau daryt pikta. Man tai atrodė nuodėmė, 
kurios negalėsiu atpirkt, sunki neatleistina nuodėmė. 

Prisiminiau ponios Dorotėjos žodžius, kad aš gebu sužadint 
meilę, nors pats jos nejaučiu. Ne kartą buvau tai patyręs, bet iki 
šiol moterų gluminantis ir įgrisus kabinėjimasis man kėlė tik 
Pasidygėjimą, nes pats nežinojau, kas ta meilė. Tik sutikęs Aną 
Supratau, kokia baisi aistros kančia, supratau gebąs valdyti kitą 

jo paties meilės jėga. Baisus malonumas priverst kitą daryt tai, 
ką jo auklėjimas, tikėjimas ir sąžinė vadina nuodėme. Bet jei aš iš 
tiesų turiu gebėjimą sužadint meilę, tai ko nelavint to gebėjimo, 
kaip kiti lavina savo gebėjimą švaistytis kalaviju ar šaudyti iš 
lanko, kaip gražbylystę lavina tie, kurie nori paveikti Žmones, o 
dar kiti mokosi teisės, kad galėtų skriaudą verst teisybe. 

Šitaip mąsčiau. Bet nenumaldomos nevilties apimtas sykiu 
prisiminiau, kad, pirmą kartą bučiuodamas nepatyrios merginos 
nekaltas lūpas, buvau pagautas tyriausio džiaugsmo ir kad tas 
džiaugsmas greit susidrumstė ir virto tamsia, beviltiška aistra. 
Ne Ana čia kalta, o aš pats kaltas, nes nesugebėjau meilės iškelti 
aukščiau už kūnišką prisilietimą, kuris man kėlė tiktai gėdos 
jausmą ir pasidygėjimą. Negailestingas mano reikalavimas 
buvo tik apmaudus noras ją nubaust už tai, ko pats negebėjau 
jausti. Ji buvo mano grobis, ji drebėjo mano naguose. Vien tai 
buvo ganėtinai bloga. Nejau turėjau dar labiau jai kenkti. Pats 
nebūčiau patyręs jokio džiaugsmo nei naudos, nes jau jaučiau 
galįs valdyti ją. 

Purtomas šaltos aistros, spoksojau į juodą vandenį. Bėgo 
nakties valandos, o aš nenuėjau ir nepabeldžiau į jos duris. 
Nenorėjau įsipareigoti — nei tam, kas bloga, nei tam, kas gera. 
Nesiryžau, nes dar buvau jaunas. 

Praėjus porai dienų, daktaras Mikalojus išsivedė mane iš laivo 
ir irzliai paklausė: 

— Kodėl dykinėji, nieko nenusitveri, ir kas tau moka algą? Turi 
palydėt mane į rūmus ir stovėti man už nugaros, nes mane iš- 
rinko kalbėt su imperatorium ir jį paskubinti. Antraip visi žūsim 
per Žiemos audras arba kelionę teks nukelti net į pavasarį, o tada 
gal jau nebebus popiežiaus ir niekas mūsų nepriims. Apsivilk 
geresniais drabužiais, susišukuok ir kur nors pasiskolink pride- 
ramą galvos apdangalą. 

Patikinau kiekvieną rytą laukdavęs jo prie vyskupų buto, 
ketindamas jam paslaugiai patarnaut, bet, deja, jam pačiam 
manęs nereikėję. 

— Neturiu kitų drabužių - tik tuos, kuriuos vilkiu, - pasa- 
kiau. — Pastebėtumėte šitai, jei retkarčiais nukreiptumėt mintis 
į žemiškus reikalus ir nuolat nemintytumėt apie emanaciją ir 
eonus, bepradį ir begalinį taip, kad net galva paskausta. 

Jis iškart pasigailėjo mane išbaręs, nes buvo nuolaidus ir doras 
vyras, atsiprašė ir pasakė: 

— Šita graikų mistiškoji teologija taip apkibusi neoplatonikų, 

ostikų ir manichėjų klaidatikysčių skivytais, kad per medžius 
nebematyti miško. Tiesą sakant, brangus Johanai, asilas, kurį 
man davė, su sidabriniais pakinktais, bet jis toks užsispyręs ir 
nartus, kad tu turėsi jį vesti, idant neapsijuokčiau prieš graikus. 
Man garbė nerūpi, aš mieliau vaikštau pėsčias, kaip šventieji 
apaštalai, bet turiu žiūrėti garbės Bažnyčios, kuriai atstovauju, 
pats būdamas nieko vertas. Graikai tarnai, kuriuos mums skyrė, 
atsisako vest asilą per miestą, tvirtindami neprivalą to daryti. Tie 
graikai išdidesni už savo imperatorių ir šaiposi iš mūsų papro- 
čių, ir aš netrukus imsiu abejoti, ar gerai peiliu pjaunu mėsą, ar 
gerai imu duoną. 

Jo neapgalvotas siūlymas mane išgąsdino. 

— Tai šitaip atsidėkojat man už viską? - sušukau. - Nužeminate 
į arklininką, nors šiaip jau vargstu ir rūpinuosi dėl jūsų garbės, 
kęsdamas vyskupų sekretorių stumdymus alkūnėm. Ką žmonės 
apie mane pamanys, pamatę gatve vedantį asilą? Jums protas 
suglumo pernelyg mąstant, jei šitai man siūlote! 

Jo malonios akys priplūdo ašarų, jis dvejodamas grąžė rankas, 
nes pats puikiai suprato, kad šitoks siūlymas keltų nepasitenki- 
nimą kiekvienam jaunam vyrui, kuris žiūri savo garbės. 

— Bet aš nesėsiu ant to bjauraus asilo, jeigu jo niekas neves, — 
sudejavo jis. - Jau buvau nukritęs nuo arklio, mano koja nusil- 
pus. Pasigailėk manęs, Johanai, aš tau tikrai atsilyginsiu. Niekas 
nesuabejos tavo garbe, jei palydėsi mane į vidų ir stovėsi už 
nugaros, kai kalbėsiu. Pasiskolinsim švarką auksuotais kraš- 
tais, gausi raudonas kelnes ir raudoną kepurę. Juolab kad tavo 
draugas Francis klausinėjo, stebėjosi, kur slapstaisi, nes niekas 
tavęs nematė nuo tol, kai čia atkeliavome. Gal susitiksi su juo 
Blachernuose, - dėl manęs, po priėmimo galėsi daryt, ką norėsi. 
Su malonumu pareisiu pėsčias, paliksiu tą prakeiktą asilą. 

Jis ašarodamas įkalbinėjo mane, 0 aš, pasvarstęs to nemalo- 
Naus reikalo blogybes ir naudą, sutikau įvykdyt jo prašymą. 
Bet išdidumas man neleido puoštis skolintom drapanom, kad 
galėčiau jom tuščiai pasivaržyti su imperatoriaus rūmininkais 
Ir ginklanešiais. 


107 


— Ne, - pasakiau aš, — nupirkit man tik naują švarką, - tai 
bus teisinga ir suprantama. Jūs pats turit tik tamsų apsiaustą ir 
daktaro kepurę. Juodas raštininko apdaras ganėtinai garbingas. 
Aukso siuvinėjimais ir aksomais tesipuikuoja tie, kurių širdys 
tuščios. Į imperatoriaus rūmus eikim kaip Diogenas, kurio tuš- 
tybė švietė pro apsiausto skyles. Šitaip patrauksim daugiau akių 
ir pelnysime didesnę pagarbą tų, kuriems jau per akis apdarų 
tvaskesio. 

Blachernų sodus jau niaukė rudens rūškana. Kiek supratau, 
priėmimas turėjo vykti imperatoriaus valia, nes jis norėjo įtikinti 
į miestą suvažiavusius vyskupus, kad lotynų pasiuntiniai spau- 
džia jį paskirti išvykimo dieną. Net paskutinę akimirką didžiausi 
graikų aklatikiai abejojo dėl unijos. Iš turkų valdomų miestų at- 
kakę vyskupai būgštavo, kad musulmonai pradės varžyti laisvas 
graikų tikėjimo apeigas, nes valdovas Muradas atvirai pareiškė 
derybas. dėl unijos laikysiąs priešišku tiek imperatoriaus, tiek 
Bažnyčios veiksmu. Vėl buvo prabilta apie Lotynų bažnyčios 
skilimą. Derybos dėl unijos, esą, tik supykdys turkus, o naudos 
nebus, nes Bažnyčios susirinkimo dauguma unijai prieštaraus, 
nors popiežius su savo kardinolais ir vyskupais pritars. Bet im- 
peratoriaus pareigūnai leido suprasti, kad ganėtinai atkakliai ir 
įtikinamai atskleidus amžino derybų vilkinimo pražūtingumą 
imperatorius paskirs išvykimo dieną ir šitaip pagaliau nuslopins 
visus tuščius ginčus bei klastas. 

Taigi vedžiau daktaro Mikalojaus asilą per Konstantinopolį 
ir, mano didžiam džiaugsmui, vyskupai, pamatę, kad daktaras 
Mikalojus nusprendė šitaip garbingai keliauti į rūmus, irgi per- 
siėmė tuštybės. Tad paskutinę akimirką ir jie paliepė savo raš- 
tininkams vesti asilus, ir tie išdidėliai, raudonuodami iš gėdos, 
spūdino gatvėmis vedini asilais už apynasrių. Juoką ar pagarbą 
kėlė Konstantinopolio žmonėms ta mūsų palyda, nemačiau, nes 
daktaro Mikalojaus asilas tikrai buvo bjaurus gyvulys ir turėjau 
nemaža vargo jį tempdamas. 

Priėmimas vyko apeigų rūme ir, su didžiuliu pasitenkinimu 
perdavęs asilo vadeles kitiems sekretoriams, pro prašmatniai 
apsitaisiusius sargybinius pagarbiai nusekiau paskui daktarą 
Mikalojų. To rūmo salių ir koridorių sienos buvo gludinto mar- 
muro, portyro ir lazurito. Grindis klojo brangūs, nors nušiurę 

kilimai. Ant lubų kabėjo prašmatnūs šviestuvai, bet, taupant 
aliejų ir žvakes, priėmimas buvo surengtas dieną. Mes stingte 
stingom iš šalčio, nes žarijų indai stovėjo tik abipus auksuoto 
imperatoriaus sosto, papuošto dvigalviu ereliu. Priėmime buvo 
nedaug Žmonių, bet visi vilkėjo šventiniais, rangą rodančiais 
apdarais ir stovėjo nurodytose vietose. Ir mums buvo nurody- 
tos vietos, ir aš iš tiesų stovėjau daktarui Mikalojui už nugaros. 
Princas Konstantinas įžengė į salę, lydimas Francio, ir atsistojo 
dešinėje sosto pusėje. Paskiausiai su palyda atėjo imperatorius, 
pažiūrėti piktas atsisėdo į sostą, krūptelėjo, atitiesė nugarą ir 

kurie rodė jį esant basilėją, amžinos valstybės imperatorių ir 
Dievo vietininką Žemėje. 

Tai buvo tamsiaplaukis, dailaus veido vyras, tuolaik pačiame 
žydėjime. Želdinosi neilgą juodą barzdą, buvo didelių, išraiš- 
kingų akių, guvaus veido. Iš visa ko buvo matyti, kad paiso 
savo rango ir linkęs karščiuotis. Jis atidžiai klausėsi daktaro 
Mikalojaus kalbos, ir turiu pripažinti — daktaras kalbėjo labai 
teisingai, maloniai ir įtaigiai. Jis dar kartą prisiekė ir patikino, 
kad konsiliumo mažuma atstovauja tikrajai Katalikų bažnyčiai, 
nes ją palaiko popiežius ir kardinolai. Pakartojęs visus ligtolinius 
liudijimus, savo kalbos esmę jis sutelkė į santrauką: 

- Apaštalų sostas, popiežius ir kardinolų kolegija nesukly- 
do spręsdami tikėjimo klausimus ir niekada nesuklys, nes tai 
akmuo, ant kurio pastatyta Bažnyčia. 

Stai kaip stipriai jis buvo atsimetęs nuo jaunystės idealų, nors 
kitados pats įrodinėjo Šventosios Dvasios valdomo Bažnyčios 
Susirinkimo neklystamumą ir viršumą prieš popiežių. Keistų 
graikiškų apdarų, marmuro ir aukso tvaskesio gaubiamas stovėjo 
prieš Bizantijos imperatorių ir prisipažino esąs nuolankiausias 
Popiežiaus tarnas. O kalbą baigė prašydamas imperatoriaus 
Paskirti išvykimo dieną, kad Kristaus tarnai, sklidini tarpusavio 
meilės, galėtų vykdyti Kristaus testamentą. Kaip tik dėl to jis, 
Sąžinės verčiamas, aukojąs mokslininko garbę, asmenines pa- 
Žlūras ir jaunystės tikėjimą. Baigęs kalbėti, atrodė tikras vargšas, 
Nes tik dabar visiškai išsižadėjo savo tikėjimo ir nusikratė visos 
Praeities. 

Bet dėl to, kas buvo pasiekta, vertėjo aukotis. Kaip atsakymą 
imperatorius liepė perskaityt auksiniu antspaudu pažymėtą 
iškilmingą kreipimąsi, kuriuo jis skelbė lapkričio dvidešimt sep- 
tintą dieną išvykstąs derybų. Atrodė, visi salėje su palengvėjimų 
atsiduso. Net didžiuma graikų šypsojo, dairydamiesi vienas į 
kitą. Bet pats imperatorius buvo labai rimtas, tarytum prislėgtas 
sunkaus sprendimo svarbos. Po daugybės apeigų, kurių aš ne- 
supratau, jis pakilo iš sosto ir išėjo, o paskui jį nustatyta tvarka 
nusekė daugybė rūmininkų. Priėmimas buvo baigtas ir per salę 
prie mūsų priėjęs Francis pasiūlė: 

— Susiraskim kokią šiltesnę vietą. Čia pasiutiškai šalta. 

Apeigų įtampa buvo nuslūgus ir mes, gyvai šnekučiuodami, 
išslinkome su juo. Jis atsiprašė, kad priėmimas buvo toks kuklus — 
net chorai, kaip įprasta, giesmėmis nepašlovino imperatoriaus. 

— Bet šitai būtų trukę visą dieną, — pridūrė jis. — Jau dabar 
imperatorius perpykęs, nes sostas buvo nepašildytas. 

Jis per sodus palydėjo mus į šiltą medinį namą, kuriame im- 
peratoriaus sąskaita visi galėjo valgyti ir gerti kiek širdis geidė. 
Name kabėjo daugybė paukščių narvelių ir kiekviename nejudė- 
damas tupėjo paukštelis. Vis dėlto sykiais pasigirsdavo malonus 
dainingas čiulbesys. Tik Franciui paaiškinus, supratau, jog tai 
ne tikri paukščiai, o išmoningi graikiški čiulbantys prietaisai. Tai 
didžiausias stebuklas, kokį pamačiau rūmuose. 

Mandagiai pasišnekėjęs su vyskupais ir daktaru Mikalojum, 
Francis kreipėsi į mane ir pasakė: 

— Laikeisi nemačiom, o vis dėlto buvai matomas. Kaip tau 
sekasi mokslai? Ar jau perėjai nuo „Iliados“ prie „Odisėjos“? 
Graikiškai šneki sklandžiau nei pirma, beveik taisyklingai kir- 
čiuoji. Gal pats atradai geriausią ir pigiausią būdą, kurį pritaikęs 
dailus jaunuolis greičiausiai išmoksta svetimą kalbą? Gaila, nes 
norėjau pasiūlyti tau mokytoją. 

Paklausiau, apie kokį būdą jis šneka ir kas norėtų mane 
pamokyti. Jis nusišypsojo visko mačiusio Žmogaus šypsena ir 
atsakė: 

— Aišku, susiradai merginą, kad pamokytų sudėtingo graikų 
kalbos linksniavimo ir padėtų perprasti kitokius čionykščius 
gebėjimus, kurių laisvumas ir užgaidumas mūsų mieste primena 
netaisyklingus veiksmažodžius. 

Ūmai pastebėjęs, kaip mane suglumino tie žodžiai, jis nerū- 

estingai tęsė: 

- Aš, aišku, neklausinėju tavęs apie nuotykius, nes tylėjimas — 

irma sėkmės pakopa mene, kurį jūsų Ovidijus romėniškų 
papratimu iš karto pavertė sistema. Bet norėčiau sužinoti tavo 
aties nuomonę: katras meilės menas - lotyniškas ar graikiškas — 
ažangesnis? Kas tau labiau patinka - niūrus Romos tolydumas 
ar lengvabūdiškas Graikijos džiugulys ir naivus šelmiškumas? 

— Dėl Dievo, ką čia kalbate ir ką apie mane manote! - sušukau 
nusigandęs. - Nejau manot, kad visąlaik laksčiau paskui moteris, 
bet ir negalėjau to daryti, nes jūs moteris laikote narveliuose ir 
reikalaujate slėpti veidą nuo svetimų. 

Jis man atsakė: 

— Nėra nieko neįmanoma mene, apie kurį šneku, o mes tikrai 
turim svarių priežasčių laikyti moteris narveliuose. Juk kliūtys 
tik stiprina to meno trauką - kaip graikų kalbos sunkumas su- 
stiprina jos gražumą, tad kuo mažiau kūno matyti, tuo jis ma- 
gesnis vyrui. Kad ir kaip būtų, išmintinga ir supratinga moteris 
jauną vyrą geriausiai išmoko kalbos, asmeniškas dėmesys gerina 
nuovokumą, tad draugingai nusiteikę juodu džiugina vienas 
kitą: mokytojas - mokinį, o mokinys - mokytoją. Tikrai gaila, 
jei sakai neradęs tokios mokytojos, o gal tu nusiteikęs prieš tokį 
gražų, tiesų mokslo kelią? 

— Nenusiteikęs, — atsakiau. — Bet juslių džiaugsmai manęs 
netraukia, ir nelabai suprantu, ko jūs norite. O jei ir suprasčiau, 
būtų per vėlu, nes jau savaitės pabaigoje iškeliaujame. 

— Vadinas, iš tiesų nei viena tavęs šiame mieste nesuviliojo? — 
paklausė jis. - Merginos nevaikščiojo tau iš paskos prunkščioda- 
mos, pro dengtų neštuvų užuolaidą balta ranka tau nepamojo ir 
pro ginekėjos lango pinučius po kojom nenukrito gėlės Žiedas? 
Nejau tikrai tavo dora tokia tvirta? 

— Galit šaipytis, - atšoviau, - prieš savaitę dar buvo tvirta, bet 
dabar jau nesu tikras, ar tvirta. 

— Gal norėtum pats save išmėginti? - paklausė jis. - Neiš- 
Sisukinėkime. Išsilavinusiems žmonėms meilė —- ne nuodėmė. 
Konstantinopolyje net Blachernų rūmuose sutiktum išprususių, 
8ražių laisvamanių moterų, kurios leistųsi į nedidelį nuotykį, 
Jei tik visa vyktų slapta ir jos būtų tikros, kad paslaptis neiš- 

kils į viešumą. Jei tik nori, mielai supažindinsiu tave su tokia 
moterim. 

— Uostų viešuosiuose namuose, - atsakiau, — taip pat sutiksi 
gražių laisvamanių. Pora jų per jūrininkus leido man suprasti, 
kad priimtų mane į guolį be užmokesčio, jei tik panorėčiau. Bet 
aš tokiom bjauriuosi. 

Jis raustelėjo, kai lengvabūdes jo bičiules palyginau su uosto 
kekšėm, bet nesupyko: 

— Tu užsispyręs, bet, matyt, trauki moteris tuo, kad esi svetim- 
šalis ir santūrus. Aš dabar - tik pasiuntinys ir, tiesą sakant, nesi- 
imčiau sąvadautojo pareigų, jeigu kalbėtume ne apie didžiausio 
dėmesio vertą moterį. Nesvarbu, ko ji iš tavęs nori, bet galiu 
patikinti — paskui nesigailėsi, aš ir pats bemaž viską atiduočiau, 
kad galėčiau būti tavo vietoj. Bet jeigu imsiesi šio reikalo, tai jau 
dabar įspėju, kad tai pavojinga. Jei bent žodeliu kam nors apie 
tai užsiminsi, atsidursi jūroje perpjauta gerkle ir Žuvys sugrauš 
tavo dailų veidą, kuriuo net vyras greit susižavėtų. 

Jo paslaptingumas mane paakino, nes supratau, kad jis ne- 
juokauja. Paklausiau: 

— Kodėl būtent aš ir kas nori su manim susipažinti? 

Jis atsakė: 

- Iš kur aš Žinau — manęs neklausinėk. Tai pirma sąlyga. Nie- 
ko neklausk, niekuo nesistebėk ir neišsiduok susidomėjęs. Ir jei 
galiu tau patarti kaip draugas, tai pasakysiu, kad juo santūresnis 
būsi ir juo mažiau kalbėsi, juo geresnį įspūdį padarysi. 

Jis paėmė gražų apvalų obuolį iš tarno atnešto dubens, ištiesė 
jį man ir pasakė: 

— Imk šitą obuolį ir eik su eunuchu, kurį tau parodysiu. Jis 
tave nuves į kambarį, jame pamatysi tris moteris. Gerai įsižiūrėk 
į jas, o paskui paduok obuolį tai, kuri atrodys gražiausia. Tylėk, 
neatsakinėk į jokius klausimus, jeigu kuri nors tave kalbins. Bet 
rinkdamasis neskubėk - jei suklysi, skaudžiai įžeisi vieną labai 
kilmingą moterį. Nieko bloga čia nėra, o šis žaidimas patinka ir 
eunuchams. Jiems įdomu, kuri iš tų moterų gražiausia lotynams, 
ir kaip nešališką vertintoją pasirinko tave. Paduosi obuolį ir grįši 
tuo pačiu keliu, o aš labai susmalsęs lauksiu tavęs čia. 

Jis linktelėjo bebarzdžiam apskrito veido eunuchui. Pasiėmiau 
obuolį ir nusekiau paskui krizenantį išdarą. Jis nusivedė mane 

už namo, paskui parko takeliais į rūmus netoli miesto mūro 
bei imperatoriaus rūmų, kurių porfyro kambaryje gimdydavo 
imperatorienės. Įėjome pro šonines duris, paskui laiptais už- 
kopėm į gražų, jaukiai apstatytą kambarį su langais, kuriuos 
iš lauko dengė auksuoti pinučiai. Tame kambaryje pamačiau 
tris dailias moteris. Viena jų buvo tamsiaplaukė, antra — švie- 
siais plaukais, o trečia — juos nusidažiusi rausvai. Pamačiusios 
mane, jos pratrūko skambiai juoktis, visos atsistojo ir ėjo pro 
šalį, smalsiai žiūrėdamos man į akis. Visos buvo apsirengusios 
vienodai - paprastais baltais drabužiais, bet iš šilko, siuvinėto 
sidabru. Baltas rankas ir kaklus buvo apsinuoginusios, išmonin- 
gai susišukavusios plaukus, susirišusios sidabrinėm juostelėm 
ir susegiojusios puošniais segtukais. 

Mėginau perveikti drovumą ir atidžiai žiūrėt į jas, bet kaitau 
nuo jų juoko ir įžūlių žvilgsnių. Tamsiaplaukė priėjo prie pat 
manęs, reikšmingai peštelėjo rankovę ir prisikišo taip arti, kad 
užuodžiau jos aitrius kvepalus. Raudonplaukė nusiviepė man 
džiugiai švytinčiom akim. Jos nosis buvo viliūgiškai atsikišus, 
lūpos putlios, tad atrodė baisi lengvabūdė. Ramiausiai elgėsi 
grakštaus kūno, baltos odos ir švelnių veido bruožų moteris, 
kurios plaukai taip tvaskėjo auksu, kad pamaniau, jog taip pat 
dažyti. Ji mąsliai pažvelgė į mane smalsiom akim ir kiek raus- 
telėjo, susidūrusi su mano žvilgsniu. Labai lėtai praslinkusi pro 
šalį, ji žengė prie lango ir dėjosi žiūrinti laukan, bet pastebėjau, 
kad ji neramiai alsuoja tartum smarkiai susijaudinus. 

- Jis nebylys, - nusišaipė tamsiaplaukė. 

— Pasakyk ką nors, - paragino raudonplaukė ir reikšmin- 
gai prisimerkė lyg žadėdama man nuostabiausių magiausių 
džiaugsmų. 

Dar kartą nužvelgiau visas tris, nors nei viena manęs nesuža- 
vėjo. Bet šviesiaplaukė man atrodė dailiausia ir elgėsi padoriau- 
Siai. Todėl priėjau prie jos ir padaviau obuolį. Jos veidas nušvito 
tarsi netikėtai pradžiugus, bet ji išgąstingai papurtė galvą, dro- 
Viai žvilgtelėjo į anas dvi ir nepaėmė obuolio. Abi atstumtosios 
Mėgino gąsdinti mane riksmais, šaukti, kad suklydau. Bet aš 
vis tiek tiesiau obuolį šviesiaplaukei. Kai paliečiau ranką, ji lyg, 
droviai krūptelėjo, bet kai pažvelgė man į akis, supratau, jog ji 
tikrai nei drovi, nei tokia dorovinga, kaip maniau. 

Kai pasigręžiau durų link, raudonplaukė skaudžiai įžnybo 
man, 0 tamsiaplaukė pliaukštelėjo per ausį, bet daugiau nepyko, 
o leido eiti, ir eunuchas parlydėjo mane į puotų salę. Daktaras 
Mikalojus bei vyskupai dar tebevalgė ir tebegėrė, gyvai šneku- 
čiuodami su juos apspitusiais rūmininkais. Jie turėjo ką švęsti, 
nes imperatoriaus sprendimas liudijo beveik du mėnesius truku- 
sio laukimo pabaigą ir pasiuntinių darbo sėkmę. Francis priėjo 
prie manęs ir guviai paklausė: 

— Kaip sekėsi? 

Eunuchas nusijuokė: 

— Jis įžvalgus. 

— Išsirinkau gražiausią, — pasakiau. — Bet tas žaidimas man 
visai nepatiko. 

Francis paklausė: 

— Ar Vakaruose matei dailesnių moterų? 

— Turėjau svarbesnių darbų, nei žvalgytis į moteris, - irzliai 
atšoviau. — Tai kas ji tokia? 

Bet Francis suniuro ir priminė: 

— Neklausk, tau pačiam bus geriau. 

Paskui jis nepaprastai maloniai pavedžiojo mane po pastatą 
ir aprodė įdomybes, kuriomis jie magindavo barbarų šalių pa- 
siuntinius. Suimtas nuobodulio, jau ketinau grįžti į laivą, bet 
jis atkakliai suturėdavo lyg ko laukdamas. Stengiausi išlaikyti 
dėmesį, o jis pristatė mane didžiajam Balzamonui ir paklausė, 
ar šis negalėtų aprodyti man imperatoriškosios bibliotekos. Tas 
milžinas vyriausiasis bibliotekininkas atsakė, kad lotynui pravar- 
tu pamatyti stulbinamą raštų rinkinį, kurį jis sukaupė kelionėn, 
mat jis padės įrodyti, jog Šventoji Dvasia kilus tikrai ne iš Tėvo 
ir iš Sūnaus — bent jau ne iš Sūnaus. Francis nublyško iš piktumo 
ir patarė jam neužmiršti, kad imperatorius griežtai uždraudė 
ginčus su lotynais. Vyriausiasis bibliotekininkas nusigando ir 
atsakė tik pajuokavęs. 

— Gal aš ir pasaulio sugadintas, nuodėmingas Žmogus, - pri- 
dūrė, — bet atskiriu šventa nuo to, kas nešventa. 

Jis nusivedė mane į archyvą ir aš sugniužau, pamatęs galybę 
kelionėn paruoštų skrynių, į kurias buvo sukrauta visa Rytų 
teologijos išmintis. 

— Tepasigaili Dievas mūsų visų, — pratariau. - Iš tiesų reikia 

Šventosios Dvasios ir krikščioniškos meilės norint visus gin- 
ytinus klausimus išsiaiškinti. Net šventieji apaštalai išsigąstų, 
išvydę šitokias knygų rietuvės, nes patys buvo išrinkti iš netur- 
tėlių ir nemokytų. Kaip galėjome paprastą Kristaus mokymą ir 
Dievo malonę tūkstantį keturis šimtus metų laikyti užkasę tieka 
zemiškosios išminties! 

Francis atsakė: 

— Nebijok. Tai jau nuspręsta. Imperatorius stumte stumia mus į 
uniją, nes tai politinė būtinybė. Nors disputai truks metus ar net 
dvejus, Lotynų ir Graikų bažnyčios galop turės iš kur nors iškast 
Šventosios Dvasios kilmę. Jeigu mokslingiausi abiejų Bažnyčių 
dvasininkai šiais šviesiais laikais neprieis prie vienos nuomonės 
ar bent jau patenkinamo sutartinio sprendimo, pagonys ir Ma- 
hometo sekėjai mus juokte užjuoks. 

Iki sutemų bibliotekoje sklaidėme seniausius Platono raštus. 
Francis parodė man ir labai lengvabūdiškų Aleksandrijos raštų, 
bet manęs jie nesudomino. Galiausiai Francis pasakė: 

— Temsta, duosiu tau palydovą, kad deglu pašviestų kelią. 

Atsakiau, jog man tai, dievaži, per didelė garbė, bet jis užsi- 
spyrė, paskui susimąstęs palydėjo mane iki rūmų vartų dairy- 
damasis aplinkui, kol prie mūsų priėjo murzinas, iš pažiūros 
nesveiko proto vyras ir dūrė pirštu į mane. Francis jam tarė: 

— Nuvesk šį jaunuolį ten, kur reikia. 

Kažką mikčiodamas palydovas prisidegė savo deglą nuo kito, 
pliūpsinčio ant varčios. 

— Jis nebylys, - tarė Francis, — bet drąsiai eik su juo. Jis Žino, 
kur eini. Aš nežinau ir nenoriu žinoti, bet linkiu tau visokeriopos 
sėkmės toliau mokantis graikų kalbos. 

Subūgau įsipainiojęs į tokį reikalą, iš kurio pats neišsipai- 
niosiu, nes kiek pavedęs pagrindine gatve palydovas pasuko 
į skersgatvį, o kai mėginau paprieštarauti, aiškinti, jog einu į 
uostą, šoko man priešais ir kumšėdamas parodė, kad sekčiau 
iš paskos. Jis atrodė stiprus, storžievis, tad nenorėjau su juo 
Susimušt tamsioj gatvėj. Todėl sekiau iš paskos ir netrukus, kai 
priėjome nedidelius vartus mūre, jis paragino mane žengt vidun. 
Vartai nebuvo užrakinti, tad jėjau, o nebylys, kaip ir atlikęs savo 
darbą, iš taupumo užgesino deglą, pažerdamas spiečių kibirkš- 
čių, ir nupėdino sau. 

Tvieskė mėnuo, tad pamačiau atsidūręs nedideliame mūrų 
supamame sode. Tarp medžių stovėjo nedidelis medinis na- 
melis, pro kurio langus ir durų plyšelius sklido šviesa. Tad 
įėjau vidun, apsižvalgiau, bet žmonių neišvydau. Švietė pora 
lempų, nuo jų kambaryje sklido palaimingas kvapas, storas 
kilimas margavo žiedais, todėl pasijutau tartum gėlyne. Ant 
žemo staliuko buvo padėta vaisių, įvairių saldumynų ir vyno. 
Už švelnios užuolaidos pamačiau kitą kambarį, ten stovėjo plati 
lova ir porfyro prausyklė su brangiais ąsočiais ir drobėm. Tai 
nežadėjo nieko gera ir mane suėmė neapsakomas noras sprukt 
iš ten kaip iš kilpos. Ant juodo medžio skaitymo stovelio gulėjo 
knyga auksu išgražintais odiniais viršeliais. Greta degė lempa. 
Atsiklaupiau ant pagalvėlės ir aklai atskleidžiau knygą, bet aki- 
moju užverčiau ir pašokau ant kojų. Knyga buvo vien spalvotų 
persiškų paveikslėlių, kurių paskirtį būtų supratęs net visiškas 
neprityrėlis. 

Greitai išėjau į kiemą. Mėnesiena sidabravo plikus sodo 
medžius. Po kojom šiugždėjo sausi platanų lapai. Vartai dar 
buvo atrakinti. Pravėriau juos, pasižiūrėjau į šiukšliną gatvę. 
Nesimatė nei gyvos dvasios. Miestas gaudė toli tarytum kita- 
me pasauly. Sumišus galva vėl baugiai nurimo. Pamaniau, kad 
jau nesu vaikas. Pamaniau, kad jausmai man neatėmė proto, o 
viską darau šaltai apsvarstęs. O iš nusivylimo būčiau galėjęs 
padaryt baisią nuodėmę. Mane sulaikė tiktai supratimas, kad 
galiu bereik sužeisti nekaltos merginos širdį ir sugriauti jai gy- 
venimą. Ta, kuri mane čia atsiviliojo, tikrai nėra nekalta. Kad 
ir kas nutiktų, ji atsakys už viską. Bet ji klysta, jei laiko mane 
nepatyria auka ir šituo džiaugiasi. Šalta nuovoka mane apsau- 
gojo. Jokia moteris savo pagundom nesuglumins man galvos, 
pamaniau. Renkuosi aš. 

Dvejodamas pastovėjau prie vartų, bet paskui vėl užvėriau 
juos ir grįžau į namelį. Bet ten jau kažkas buvo. Lyg sustingusi 
tamsiame kampe stovėjo toji auksaplaukė. Krūptelėjęs įbedžiau į 
ją akis, ji sukrutėjo ir, nusimetusi šalin apsiaustą, grakščiai priėjo 
prie stalo. Mėgino rodyt nevaržomą atsainumą, bet kai ėmė nuo 
stalo saldumyną ir abejingai jo kando, jos balta ranka, mano 
nuostabai, drebėjo. Neįtikėtina, bet atrodė, kad ji bijo manęs 
lygiai taip, kaip aš jos. 

Nežiūrėdama į mane, ji tyliai paklausė: 

— Ketinai išeiti. Kodėl? 

Ji buvo kiek pasidažiusi, tad dailus veidas atrodė kaip iš 

aveikslo. Buvo nusibrėžusi siaurus tamsiai mėlynus antakių 
linkius, lūpas pasiryškinusi raudoniu. Ir skruostus kiek paskais- 
tinusi, 0 akis išsidažiusi melsvai. 

— Man tai nepatinka, - tariau. — Ko iš manęs norit? 

Ji atsakė klausimu: 

— Kodėl man padavei obuolį? 

- Jūs buvot gražiausia, - atsakiau. - Man rodos, tokios gražios 
moters aš dar nemačiau. 

— Ar tau to negana? — paklausė ji ir iškart paprašė: — Įpilk 
man vyno. 

Įpyliau vyno į gražią stiklinę taurę. Ji pakėlė drebančia ranka, 
išgėrė. Ji taip bijojo, kad vynas išsiteliūskavo ant plono balto 
šilko. 

— Ak! - šūktelėjo, pirštais paliesdama dėmę. Paskui dvejoda- 
ma ištiesė man taurę ir paklausė: —- Ar nenorėtum su manim 
išgerti? 

— Niekad nesu gėręs vyno, - atsakiau. 

— Vynas viską palengvina, - patikino ji. 

— Kaip tik todėl, - atsakiau. 

— Vis dėlto išgerk, — paprašė ji. - Išgerk, aš šito noriu. Pirmą 
kartą išgerk su manim, nes aš labai bijau. 

Paėmiau taurę. Kai mudviejų pirštai susilietė, ji krūptelėjo. 
Gerokai nugėriau iš taurės. Vyno kvapas buvo stiprus, skonis 
dilgiai sodrus. Į gėrimą buvo įmaišyta miros. Kūnu nuvilnijo 
maloni ugnelė. Mergina atsisėdo, trūktelėjo mane prie savęs ir 
prašneko: 

— Smarkiai klysti, jei niekini mane už šitai. Ir man tai nepatin- 
ka. Aš nepratusi slapta susitikinėti su nepažįstamais. Priešingai, 
bijau tavęs ir labai gailiuos sutikus tai daryti. 

Reikšmingai vypsodamas apsižvalgiau aplinkui. Ji susijaudino 
ir šūktelėjo: 

— Ne, ne, tu ne taip supratai! Susitikimą šitame name ne aš 
surengiau. Apie šitą namą tik šiandien sužinojau. Turiu len- 
gvapėdę bičiulę, kuri įtikino mane, jog tokia moteris, kaip aš, 
turi teisę daryti, ką nori, nors kiti tai laiko nuodėme. Kai ji pa- 

sakodavo savo nuotykius, manydavau, jog tik šaiposi ir kurią 
pasakas. Labai suglumau, supratusi, jog viskas, ką ji pasakojo, 
tikra. Norėjau susitikti su tavim ir tiktai pasišnekėti, niekieno 
netrukdoma, bet dabar išsigandau. 

— Niekas mums nekliudo šnekėtis, - pasakiau. - Tiesa, užeina 
naktis, mudu čia dviese, bet visai neketinu įžeisti jūsų doros ir 
pasinaudoti jūsų paikumu. 

Ji prikando lūpą, žvilgtelėjo į mane ir irzlokai paprašė: 

— Būk geras, išgerk dar. 

Padariau, ką lieptas, ir mane apėmė malonus nuoilsis. Man 
labai patiko ją erzinti. 

Ji vėl šoko teisintis: 

— Turi suprast mane. Pamačiau tave Sofijos sobore, drauge 
su kitom rūmininkėm atėjusi į pamaldas. Panorau susitikti, dar 
kartą pamatyti. Per daug šnekėjau apie tave, todėl draugės ėmė 
mane erzinti. Bent tu manęs neerzink, nes pati į pavojų lendu 
ir sau nešlovę traukiu, su tavim susitikdama. 

— Nejau koks tvirtas arklininkas ar nuovokus rūmininkas 
negali atlikt to paties? — paklausiau aš. 

Ji šniurkštelėjo ir iš gražių akių tikrai išspaudė ašarėlių. 

— Tu žiaurus ir piktas, jei šitaip kalbi, - metė ji. — Jaučiuos 
užburta ir noriu nusikratyti minčių apie tave, dienąnakt tave 
matau ir tavo šaltos akys persekioja mane. 

— Nepaistyk niekų, — mečiau, sustiprėjęs nuo vyno. - Tu 
paprasčiausia kekšė, lengvabūdė nedorėlė, blogesnė už uosto 
kekšes, jei vien dėl pramogos darai tai, ką kitos daro už pinigus 
ir bėdos verčiamos. 

Visiškai priblokšta, ji pašoko, treptelėjo koja ir užriko: 

— Kaip tu gali, kaip drįsti taip su manim kalbėti, kai aš, per- 
veikusi savo moterišką drovumą, mėginu prisipažint nejučia 
įsimylėjusi tave! 

Sugriebiau ją už rankos ir trūktelėjęs pasodinau. 

— Neapsimetinėk, - kirtau aš. | 

Nemėgindama ištraukti rankos, ji stebeilijo prieš save, kram- 
tydama lūpas, ir susiraukė lyg susigraudinus. 

— Netiki manim, - galiausiai tarė. - Matyt, aš pati kalta. Sukly- 
dau ir už tai sumokėsiu. Gali mane niekinti. Tavo valia. Daryk, 
ką nori. Aš neuždrausiu. 

— Aš nieko nenoriu, — atsakiau ir atsilošiau, paleisdamas jos 
ranką. Buvau apsvaigęs, tad patenkintas nusijuokiau. - Tu mane 
čia atsiviliojai. Tu ir daryk, ką nori. Aš nesipriešinsiu. 

Ji žybtelėjo į mane juodom akim dažytame veide ir pasakė: 

- Jei dar turėčiau bent trupinėlį savigarbos, išeičiau ir atsiųs- 
čiau ką nors nudėti tavęs. 

— Būk gera, atsiųsk, — atšoviau, gerai nesuvokdamas, ar aš pats, 
ar vynas už mane kalba. - Tiesą sakant, nudėdama padarytum 
man didelę paslaugą. Nuslinkau iki virvės galo ir nebežinau, 
ką toliau daryti. Nesu geras ir ganėtinai blogas nesugebu būti. 
Tiesą sakant, neviltis mane graužia. Tik todėl pasidaviau tavo 
gundymui. Aš tikrai nelaimingas, jei nori Žinoti. 

Viršuj tuščia, apačioj tuščia, tarpe - žemių sauja, - toliau šne- 
kėjau aš ir mane suėmė baisus graudulys. - Grožis taip pat tik 
regimybė, ir už iš tavo malonaus veido šiepiasi giltinė. Daugiau 
nieko nėra. Būtų geriausia, jei iškart lieptum mane nudėti. Bet tu 
šito nepadarysi. Padarysi kai ką blogiau. Tiktai į žemės liūdesį 
ir gėdą apsikabinus nusineši. 

— Tu tikrai nelaimingas? - atjausliai paklausė ji. - Aš irgi labai 
nelaiminga. Daugiau negerk vyno. Nuo jo tau bus negera. Viskas 
bus daug maloniau, jei negersi. 

— Neplepėk, kvaile, - užrikau, - o pilk gerklėn vyną, nes jau- 
čiuos kaip suskeldėjęs kubilas — visos mano žinios supurčius 
ištekėjo pro šonus. Paskui galėsi pasmaginti mane pasakom 
apie visas savo nelaimes, kad mudu abu, nelaimėliai, galėtume 
apsikabinę apverkti apgailėtiną gyvenimą. Galiausiai pamokysi 
mane savo filosofijos. 

Ji priekaištingai pažvelgė į mane ir tarė: 

— Atnešiu dar vyno, jei mane pabučiuosi. Suprasi ir mano 
filosofiją, jei pabučiuosi. 

— Gerai, sandoris sudarytas, - atsakiau, apsikabinau ją ir pa- 
bučiavau. 

Ji įsikibo į mane ir taip atsakė į bučinį, kad nustėrau ir, rodės, 
pragaras ugnim burnoje supliūpsėjo. Sunkiai alsuodama ji spur- 
dėjo mano glėby, tad beveik lig juosmens apsinuogino. Aprimusi 
prisidengė rankom krūtinę ir tyliai sušnibždėjo: 

— Ne, ne, negalima. 

Aš atsitraukiau, ji, valandėlę pasėdėjusi, pakilo, nė nesidangs- 
tydama savo grožybių, ir dar įpylė man vyno, bet tik pusę taurės. 
Jos drabužis laikėsi tik ant vieno peties. Todėl paklausiau: 

— Ar tau nešalta? 

— Ne, nešalta, — atsakė ji ir paklausė: - Supratai mano filoso- 
fiją? 

— Galbūt, - tariau, - nors dar ne viską, bet prieš akis visa ilga 
naktis. Juk tu graikė, vadinasi, sofistė ir, sprendžiant iš elgesio, 
išsilavinusi. Todėl norėčiau, kad prieš imdamasi veiksmų žo- 
džiais išdėstytum man savo filosofiją. 

— Tikrai? — nustebusi paklausė ji. - Tu gal koks medinis ar 
ledinis? Žiūrėk, savo šaltumu greit mane įsiutinsi. 

— Pernelyg paskubėjusi ir katė kartais lieka be pelės, - gudriai 
atšoviau aš, 0 vynas manyje juoku purslojo, kūnas buvo it len- 
gvos putos pilnas. Ji tikrai man atrodė labai graži ir aš nuošir- 
džiai gėrėjaus ja kaip dailiausia statula. 

— Aš moteris ir mąstau kūnu, - atsakė ji. - Tokia mano filosofi- 
ja. Mokyčiausi vyrai pasiekia dangų ir skaičiuoja sferų dydžius. 
Mistikai meldžiasi, pasninkauja ir tiesa jiems sušvinta, kai jie 
nugrimzta apmąstymų gilumon. Vyrai tariasi nukeliaują kažin 
kur į erdvių aukštybes ir į savo sielos gelmes. Man tai atrodo 
kvailystės. Goslumo valandėlę aš beribę erdvę patiriu viena 
aiškiai apibrėžiama kūno vieta ir tai man duoda daugiau nei 
visa vyrų išmintis ir filosofija. Tai man suprantama tiesa, bet ji 
neįrodoma, kaip ir tos tiesos, kurias atranda vyrai. 

— Tavo tiesa - nuodėmė, o tavo kalba - plūsmas, begėde, — 
mečiau aš. 

Švelniai paglosčiusi man kelį, ji lėtai braukė delnu aukštyn 
ir šnekėjo: 

— Visokių būna tiesų, vienos jų - išsilavinusiems, kitos - neiš- 
manėliams. Mane tikino, kad išsilavinusiam nuodėmių nėra. Juk 
ir Bažnyčia turi nemažai mokyklų, pasak kurių, juslių malonu- 
mas - siektinas, o ne draustinas, nors tokie mokymai laikomi 
klaidatikystėm. Bet mano moteriškas protas slaptų mokymų 
nepermano. Tik žinau, kad Bažnyčia per teologinę išmintį, ku- 
rią nuo pasauliečių slepia, naudojasi malonės priemonėm. UŽ 
Bažnyčios ribų išganymo nėra nei nusidėjėliui, nei doruoliui, bet 
per Bažnyčią visad patirsiu malonę, kad ir kaip baisiai nusidėsiu. 

Tad jei mano tiesa —- nuodėmė, atliksiu atgailą už ją, kai būsiu 
nusenus, bjauri ir įsigiežusi savo tiesos. 

Tvardydamasis suėmiau jos ranką ir supykęs paklausiau: 

— Ką tu nori man padaryti? 

— Tik pamokysiu tave savo filosofijos, - jaudriai alsuodama 
atsakė ji. —- Nusivilk tuos sunkius drabužius, tada pažiūrėsim, 
katro filosofija stipresnė - tavo ar mano. 

— Man bus šalta, - paprieštaravau. 

Bet vynas gesino gėdos jausmą, drabužiai man atrodė per 
ankšti. 

— Nebijok, nebus, - atsakė ji, suklupdama prieš mane ir segio- 
dama drabužių sagtis. 

Ir tikrai. Nebuvo šalta. 

Bet iš jos lavių glamonių supratau, jog visa, ką apie ją sakiau, 
tiesa. Ji manęs nemylėjo. Elgėsi su manim kaip su mašina, kurios 
menkiausias dalis pažinojo jos lūpos ir pirštai. Ji viską palengvi- 
no, 0 mano neprityrimas jai teikė malonumo, kol pasitenkinimas 
veriamai skaudžiai suvirpino mane ir gyvasties jėga ištryško it 
kraujas iš perpjautos gyslos. Ji krūptelėjo ir atsimerkusi įsižiūrėjo 
kažkur anapus tolių, o jos akys buvo sustingusios kaip negyvėlio. 
Po akimirkos ji nusišypsojo, pažiūrėjo į mane ir vėl ėmėsi savo 
baisaus žaidimo, kol man pasidarė bloga ir susilpau. 

Tada ji su manim elgėsi labai meiliai ir gražiai, švelniai glostė 
man skruostus ir šonus, kalbino lipšniais žodžiais ir šnibždėjo: 

— Tu dar vaikas. Mielas žavus berniukas. Bet, patikėk, žmogus 
pasauly baisiai vienišas. Žodžiai — tik netobuli, klaidinantys 
ženklai, per žodžius žmogus negali pažint kito. Tik guolyje du 
žmonės patiria vienas kito artumą. Didžiausias draugiškumas — 
tai dviejų susitikimas guolyje, nelinkint nieko pikta. Dėl tokių 
dalykų tu niekuomet nesigailėsi. 

Šitaip ji man šnibždėjo, visiškai išsekindama ir naudodamasi 
manim kaip įrankiu, bet sykiu ir man suteikdama skaudaus ma- 
lonumo. Šito ji mane pamokė, ir šita jos filosofija man patiko la- 
biau nei ankstesnė, tad kietai įmigau, visai jos nebebijodamas. 

Apsigobusi žaliu apsiaustu, ji pažadino mane jau šviečiant 
Saulei. 

— Laikas keltis, - tarė. - Nusiprausk ir pavalgyk. Paskui ateik 
į sodą. Duosiu tau atminą, kad manęs neužmirštum. Bet paskui 
Išeik ir net nemėgink su manim susitikti dar sykį. 

Atsikėliau ir dar niekad nebuvau patyręs tokios vėsios ir 
žvalinančios vandens atgaivos kaip tąryt savo įkaitusia oda. 
Skubinai apsirengiau, kūnas buvo sužvalėjęs, tad vien judėjimas 
teikė džiaugsmo. Buvau labai alkanas, valgiau viską, kas buvo 
likę ant stalo, ir valgymas teikė malonumo. Tik galva buvo kiek 
apsunkus. Tad be jokio sąžinės graužimo išgėriau šlakelį vyno. 
Kūnu nuvilnijo silpnas, palaimingas virpulys tartum atgimus 
kitu Žmogum rojaus rytą. 

Išėjau į kiemą ir mane apžilpino retai kada pasirodanti lapkričio 
saulė. Virš galvos linko akinamai žydras dangaus skliautas. Į mūrų 
supamą sodą vėjas neužklydo, čia buvo šilta kaip vasarą. Mergina 
stovėjo prie žaliais akmenim apkraštuoto baseino, ir aš, priėjęs 
arčiau, pamačiau porą didžiulių žuvų lėtai judinant pelekus tyram 
vandeny. Joms vartantis šonai blyksėjo purpurinėm dėmėm. 

Manęs ji tartum nematė. Padūmavusiom svajingom akim nu- 
simetė žalią apsiaustą ir stovėjo nuoga ant baseino krašto. Lėtai 
paėmė mažą sidabrinį padėklą ir ėmė atsainiai mėtyti žuvims 
mažus, panašius į vaško gumulėlius. Pliuškendamos vandenį 
žuvys graibstė ėdesį. Nulenkusi galvą, susimąsčiusi ji grakš- 
čiai mėtė gumulėlius žuvims, nuvokdama apie savo gražumą. 
Saulėje jos kūnas tvaskėjo, tarsi paauksuoto dramblio kaulo. 
Nežiūrėdama į mane ji krestelėjo galvą, parodydama, kad turiu 
išeiti. Supratau ją, supratau, kad žodžiai nereikalingi. 

Nuo vartų dar kartą pažvelgiau į jos glotnų kūną, pasigėrėjau 
svajingais judesiais, be jokio geismo, bet žilpdamas nuo grožio. 
Tada išėjau, žinodamas, jog niekad neužmiršiu šito paskutinio 
vaizdo. Nors jos grožis tebuvo tuštybės kiautas, o mintys grįstos 
vien sąmoningu palaidumu, jaučiausi labai dėkingas jai už tai, 
kad taip gražiai su manim išsiskyrė. 

Ji išmokė mane jausti kūną, geismą ir malonumą, bet jei manė, 
kad persiimsiu jos filosofijos ar ilgėsiuos jos, labai klydo. Ligi 
tol vengiau malonumo ir nesuvokiau, kodėl iš tiesų šalinuosi 
moterų. Dabar supratau, ir tas patyrumas mane sustiprino, nes 
suvokiau, jog dėl malonumo neverta aklai vergauti kūno geis- 
mui. Nepraradau proto šaltumo ir nuovokos, nors jos glėbyje 
svaigau ir, pažvelgęs jai į akis geismo akimirką, supratau, jog 
malonumas — mirties brolis. Bet aš valdžiau aistrą ir galėjau ją 
vergti kada panorėjęs. Tas įsitikinimas mane stiprino. 

Žingsniuodamas uosto link, vis daugiau suvokiau. Supratau, 
kad, paklusdama savo filosofijai, ta moteris silpna, klumpa ir 
klysta, ir apžilpusi savo kūno kalėjimo vienutę mėgina paversti 
magiu linksmybių būstu. Neverta jos smerkti, o tik pagailėti, nes 
gyvenimas dar ją nubaus. Kai grožis nublanks, ji patirs turinti tik 
aistrą ir ta aistra grauš jos širdį ligi pabaigos, nužemindama iki 
gyvulio. Ji pasirinko kūno pragaro kelią ir kada nors, mėgindama 
išsukti iš to kelio, nusigąs pamačiusi, kad per vėlu. 

Šitai tariausi sučiuopęs savo jaunatviška toliaregyste ir atsiga- 
vusia savimone. Kūnu dar sruveno palaiminga ugnis ir aš nesi- 
jaučiau nusidėjęs, nejaučiau kaltės nei apmaudo dėl nuopuolio. 
Priešingai, jaučiausi stipresnis ir daugiau pažinęs. Iš šalies Žiūrint 
buvau skurdžius, bet didžiavausi skurdumu, nes slapčia tikėjau 
turįs tai, ko man gali pavydėti net turtingiausias. Aistra žmogaus 
kūnu skambina kaip muzikos instrumentu, išgaudama visokius 
garsus — ir susižavėjimo, ir juodžiausio nuovylio. Moterys ši- 
tai geba geriausiai, net išmintingiausius vyrus jos pastūmėja į 
kvailystes, bet vyras, kuris tai geba, gali šaltakraujiškai naudotis 
moterimis, ir net uoliausiai saugoma dora, karščiausias dievo- 
baimingumas, net geriausias išsilavinimas moters neapsaugos 
nuo suvedžiotojo. 

Nenuveikiama jėga per miestą nuginė mane į Sofijos soborą ir 
jo kolonos manęs neužgriuvo, o paauksuoti šventųjų veidai dėl 
manęs ašarų neliejo. Svaigino aukštai išlinkęs Išminties kupolas, 
bet nesijaučiau nusidėjėlis, o siela buvo atvira ir skaisti - nelyg 
vaiskus šaltis. Vargas tam, per kurį papiktinimas ateina, pasa- 
kyta. Už pagundą pats gali būt išganytas, bet didžiausia nuo- 
dėmė - sąmoningai į pagundą vest kitą. Aš patyriau pagundą, 
bet ir pats širdyje laikiau pagundą valdyt kitus, kad galėčiau 
įgyvendinti savimyliškus siekius. Porfyro ir glotnaus marmuro, 
aukso ir brangių akmenų tvaskesy suvedžiotojas mano pavidalu 
vaikščiojo po įstabiausią krikščionių šventovę. Buvau puolęs 
angelas, juodojo dievo valdinys, jei nūdau jam tarnauti, trokš- 
damas pavergti pasaulį. 

Bet viso pasaulio nenorėjau pavergt. Tenorėjau pažinti, pažinti. 
Turtas ir papuošalai, brangūs apdarai ir pilvo malonumai, var- 
Žybos dėl valdžios ir garbingų vietų Žmogų įpareigoja ir vergia. 
Staiga tartum apreiškimas man nušvito, jog ta nuostabi šventovė 

su visom brangenybėm ir iš pagonių šventyklų perimtom porfyro 
kolonom, visa jos prašmatnybė - tik žmogaus rankų sukurtas sta- 
tinys, Oo gyvas tikėjimas palaidotas šaltoj jo prieblandoj. Jis liudija 
tiktai Žmogaus garbėtrošką ir paiką išdidėliškumą trokštant pra- 
nokti ankstesnius statybos meno stebuklus. Tai Žmogaus rankų, 
o ne Dievo stebuklas. Tikėjimas miręs ir palaidotas. Malone ir 
šventais sakramentais Bažnyčia tiktai niekus mala. Vargingiau- 
siojo širdyje veikiau atrastum Dievą nei šitoj baisioj negyvos 
tradicijos, įstatymo ir teologijos mašinoj. Bet tą, kuris drįstų šitai 
pasakyti, žmonės užmėtytų akmenimis, sudegintų ant laužo arba 
išgintų iš savo tarpo kaip pikčiausią klaidatikį. 

Bet ji manęs neužmiršo. Rytojaus dieną vienas jūrininkas atėjęs 
šaipiai pranešė, jog prieplaukoje kai kas teiraujasi manęs. 

— Mergina, - tarė jis, - menka kaip nupeštas viščiukas. Ir 
apsiverkus. Ar tik neįtraukei jos į pagundą? Iš veido atrodai 
šventeiva, bet kur praeitą naktį nakvojai? - Jis niūktelėjo alkūne 
man į šoną, pamerkė akį ir pasiūlė: — Atviliok į laivą, mes pasi- 
dalysim. Pasidalytą nuodėmę lengviau nešt. 

Turbūt jis nieko pikta nenorėjo pasakyt, o tik smalsavo, nes 
jūrininkai papratę girtis baisybėm, kurias sakosi iškrėtę ar galį 
iškrėst, nors iš tiesų jie taikingi vyrai ir, - ypač per audras, — 
dievobaimingi. Bent jau meldžiasi jūroje jie lygiai karštai kaip 
sausumoje keikiasi. Todėl nekreipiau dėmesio į jo užuominą, o 
puoliau prieplaukon ir, savo apmaudui, iš tiesų išvydau Aną, 
nuo galvos iki kojų susisupsčiusią prastu apsiaustu ir pasikabi- 
nusią ant rankos krepšį. Aplinkui susispietę keli jūrininkai erzi- 
no ją, timpčiojo apsiausto skvernus, norėdami pamatyti veidą, 
kvietė apžiūrėti laivo, neslėpdami, ką darys, nusitempę ją po 
deniu. Man prisiartinus, jie apsimestinai pagarbiai pasitraukė į 
šalį, jauokdamiesi stumdėsi tarpusavyje ir rodė pirštais į mane. 
Drebėdama iš baimės, Ana sugriebė mane už rankos. Skubinai 
nusivedžiau ją iš prieplaukos ir pro vartus į miestą ir piktai pa- 
klausiau, kodėl ji menkina savo garbę viena ateidama į uostą, 
kur be palydovo vaikšto tik nedoros moterys. 

— Dėl Dievo, ko dar iš manęs nori, Ana, juk palikau tave ra- 
mybėje? — paklausiau. 

buvo toks išblyškęs ir sumenkęs, kad, atrodė, likusios vien akys. 

— Paskyrė tavo išvykimo dieną, - atsakė ji. - Turėjau pamatyt 
tave dar kartą. 

Jos veidas buvo švelnių bruožų ir skaistus, kaip šventos sta- 
tulos Apaštalų bažnyčioje. Puikiai supratau, kokiomis valios 
pastangomis ji viena pati atėjo į laukinį ūžiantį uostą. Matyt, 
kažkas jos širdyje sudužo, kad nei išdidumas, nei drovumas 
nesulaikė ir ji leidosi manęs ieškoti. Tai glostė mano tuštybę. 
Žiūrėjau į ją, drebančią šalia, atmintyje vėl blykstelėjo mudviejų 
pirmojo susitikimo žavesys. Ji vėl atrodė tarsi angelas, nusileidęs 
iš skaistaus dangaus į niūrią žemę. Pigiu drabužiu susupstytas 
jos kūnas man sušvito tartum alebastro lempa. 

— Eime, palydėsiu tave namo, — pasakiau. 

Ji nuolankiai nusekė paskui mane, bet aš nepasukau keliu į 
kalnelį, o išėjęs pro Švento Morkaus vartus pakrantės pamūriu 
leidausi Demetrijo bažnyčios ir gotikinės kolonos link. Ten ant 
nuoskardžios kalvos augo senų medžių, žemėje tebestirksojo 
senos pagonių šventyklos kolonų nuoskilos. Nuo kalvos pyli- 
mo matėsi pakrantės mūrai su bokštais, Peros statiniai anapus, 
mėlynai mirguliavo Bosforas, virš vilnijančios Marmuro jūros 
klykavo paukščiai. 

-— Čia galėsime pabūti dviese, — pasakiau ir atsisėdau ant 
žemės. 

Ji išskleidė savo apsiaustą, atsisėdo šalia ir droviai prisidengė 
atsinešė krepšy, atsilaužiau gabalėlį duonos, savo peiliu atsi- 
pjoviau sūrio ir užsidėjau ant duonos. Valgant viskas pasirodė 
paprasta ir aš vėl pradėjau šypsotis. 

— Vis dėlto turbūt džiaugiuosi, vėl tave matydamas, - pa- 
sakiau. — Atleisk, kad pirmiau supykau. Turbūt tik jūrininkai 
kalti. 

— Tu pasikeitei, - pasakė ji, išgąstingai tirdama mano veidą. — 
Tu kitoks nei pirmiau. 

Aš tik trūktelėjau pečiais ir atsikandau duonos. Duonos skonis 
buvo malonus, nes jaučiausi alkanas. Žemė, kur sėdėjau, buvo 
šalta, bet kūnui maloni, vėjas maloniai glostė veidą, su malonu- 
mu traukiau šnervėm nuvytusios žolės drėgmę. 

— Džiaugiuosi, matydama tave valgantį, - tarė ji. - Džiaugiuo- 
Si, matydama tavo baltus dantis, matydama, kaip juda skruostai. 

Džiaugiuosi tavo ilgom blakstienom ir akių šaltumu. Tavo kakta 
ir plaukais. Gerai, kad leidai dar sykį į tave pasižiūrėti. Kiekvieną 
tavo bruožą deduos į širdį, kad niekada neužmirščiau. 

— Nekalbėk kvailysčių! — užrikau. — Tai tu čia graži, o ne aš. 

Ir tai buvo tiesa. Kai žvelgė į mane skaisčiom akim, ji atrodė 
nežemiškai graži ir taip nutolusi nuo manęs, kad nesinorėjo 
liesti. 

— Gerai, kad neatėjai sekmadienio vakarą, - tylutėliai pasakė 
ji ir nusuko akis. 

— Laukei? - paklausiau. 

— Laukiau, - sušnibždėjo ji. - Laukiau, - pridūrė garsiau. — 
Laukiau prie durų, kol nusileido mėnulis. Šalau ir verkiau 
laukdama. Bijojau, kad ateisi. Bet širdim turbūt jaučiau, kad 
neateisi. Gerai, kad neatėjai. Gal nebūčiau atsispyrusi tam, ko 
siekei. Buvau nusprendusi neprisileist tavęs. Laukiau tavęs tik 
todėl, kad šitai pasakyčiau. Vis dėlto gerai, kad neatėjai. 

— Negerai, - pasakiau, lėtai suimdamas jos ranką. — Ar tik 
neprisileist norėdama laukei manęs? Ką? 

Ji mėgino greit ištraukti ranką. 

— Nežinau, - sušnibždėjo. - Tavo valia stipresnė už mano valią. 
Aš jos jau neturiu. Tu man per daug brangus. Bijau tavęs, bet 
ilgiuosi. Per daug ilgiuosi. 

— Tai praeis, kai aš išplauksiu, - pasakiau. — Šitai išgyvenę 
sako, jog, greitai praeina. 

Ji įbedė į mane akis ir jos veidas vėl persikreipė, lyg būtų 
susigraudinusi. 

— Tu pasikeitei, - pakartojo ji. - Tu jau kitoks. Kas tau nutiko? 

— Paverk, - pasakiau aš. - Tavo ašaros man suteiks malonu- 
mo. Man smalsu, ar stiprių jausmų tau sukeliu kalbėdamas ir 
liesdamas ranką. 

— Kas tau nutiko! - šūktelėjo ji garsiau. - Kas nors bloga? 

— Nieku būdu, - atsakiau ir lūpos ėmė nevalingai virpėti. — 
Vien gera. - Bet liūdesys smelkė mane visą. - Kad būtum leidus 
man tada ramiai skaityt, — mečiau. - Kodėl kurstei žiūrėt tau į 
akis? Angelu tave laikiau, bet žemės su ugnim nesujungsi. Žeme 
užžerta ugnis užgęsta. Tu pasmerkei mane, supančiojai laiku ir 
vieta, ir kalčių tinklu. Bet tu turbūt dėl to nekalta. Aš turbūt tik 
vaizdavausi esąs laisvas, kol sutikau tave. 

Ji apmąstė mano žodžius ir jos graikiškas protas juos suprato 
geriau, nei maniau. 

— Tai drauge būkime žeme, - sušnibždėjo. - Gerkime iš laiko 
ir vietos taurės, nes mudu tik žmonės. Daugiau nedvejosiu. Lai- 
minsiu laiko ir vietos prakeiksmą, jei dalysiesi juo su manim. 

— Kas iš to? - dirgliai atšoviau aš. 
patyriau baugų moterų gebėjimą suvokti daugiau, nei sako pro- 
tas ir akys. Mylinti mergina - irgi moteris, o skaisti suvokia tiek 
pat, kiek patyrusi. Ji man atrodė kaip vaikas ir moteris viename 
kūne, kai paklausė: 

— Ar toji kita buvo daug gražesnė už mane? 

— Niekai, — atsakiau. - Jos grožis buvo dažytas. Ji buvo gra- 
ži kaip Blachernų dirbtinis paukštis auksiniame narvelyje. Jo 
plunksnos irgi margo šilko, jis geba čiulbėti. Su ja sugulęs nie- 
kam nepakenkiau. Kas pakenks negyvam paukščiui. Tu - gyvas 
paukštis. Dar nesugebi pakenkt kitam. Bet ir tam ateis laikas. 
Aš tai jau Žinau. 

Ji atsigulė ant žemės, užsidengė delnais veidą ir suaimanavo: 

— Kad būtum atėjęs, kad būtum vis dėlto atėjęs! Pakenkei man 
labiau, nei neateidamas. 

— Nekalbėk nesąmonių, - rėžiau kaip kvailys. - Neatėjau ir 
nieko bloga tarp mudviejų nenutiko. 

Ji greitai atsiklaupė, jos veidas buvo skaisčiai nuraudęs, ji 
šniurkščiojo alsuodama ir, abiem rankom kibus man į plaukus, 
taip papurtė, kad išsigandau galvą nutrūksiant. 

— Nors pamelavęs būtum, - sušuko, - neigęs viską, pasijuokęs 
ir pavadinęs mane paika, kad šitaip manau! Ir tai būtų buvę 
geriau. Tave pamačiusi iškart supratau! Iš pirmo žvilgsnio. Bet 
jeigu būtum melavęs, būčiau tikėjus ir neigus tai, ką savom akim 
mačiau. Tu bjaurus begėdis paleistuvis, gundytojas, cinikas, tu 
net mano žvilgsnio nevertas! 

Ar ji tikrai daug gražesnė už mane? - tęsė vienu įkvėpiu. — 
Kiek kartų buvai su ja susitikęs, ar visąlaik su ja susitikinėjai, 
sykiu mane, vargšę, viliodamas? Ką tu apie mane žinai, - gal 
manai, kad negalėčiau tavęs mylėti, jei net nelieti manęs. Ko 
tikrai iš manęs nori, kodėl stumi mane į pagundą? 

loks jos karštumas tikrai mane išgąsdino. Susiėmiau už gal- 
vos, mėginau delnu susiglostyti plaukus ir tėškiau: 

— Tu kaip furija, aš tavęs nebepažįstu! Aš tavęs negundau, tai 
tu lakstai paskui mane, ir aš neprivalau tau atsiskaityti. 

— Privalai, — tarė ji, - niekada tau neatleisiu, kad taip nedorai 
ir apgauliai su manim pasielgei. 

Norėdamas pasiteisinti, suėmiau ją už riešų ir pasakiau: 

— Tu kaip apsėsta. 

Ji išplėšė rankas, bet nelabai smarkiai priešinosi. 

— Gal aš tikrai apsėsta, — tarė, - bet mane apsėdai tu. Na, paro- 
dyk savo jėgą, nes aš tavo valioj ir supykus ant tavęs. Matyt, dėl 
to atviliojai mane į šią dyką vietą, kur niekas mūsų nemato. 

Išsigandęs iš karto ją paleidau. Ji tikrai dėl to nusiminė, bet 
nudūrė akis į žemę ir ėmė dirgliai pešiot žolės stiebelius. Po 
akimirkos liūdnai žvilgtelėjo į mane, droviai kilstelėjo rankas, 
norėdama paglostyti man galvą, ir atsiprašė: 

— Tikiuosi, nelabai skaudėjo. 

Jos prisilietimas buvo švelnus ir malonus ir man kažkodėl 
pasidarė graudu. 

— Matyt, myliu tave, Ana, - pasakiau, - bet per silpnai ir turbūt 
neturiu gebėjimo stipriai mylėt. Todėl atleisk man, kad supainio- 
jau tau gyvenimą ir sugluminau tave. Tu nekalta, tai aš kaltas. 

Ji žvilgtelėjo į mane ir atvirai prisipažino: 

— Aš nesu tokia nekalta, kaip manai. Gėda, bet norėjau sugrieb- 
ti tave savo tinklu. Dabar suprantu, kad nevalia taip daryt. Mano 
paprašytas tėvas tau siūlė tai, su kuo kitas būtų noriai sutikęs. 
Kai pamačiau, kad išsigandai, apėmė neviltis, tada pagalvojau, 
jog, suviliojęs mane, nebegalėtum pasitraukti ir sutiktum vest 
mane. Laukiau tavęs tą vakarą, bet neatėjai. Visai neseniai ke- 
tinau tave suvilioti. Taip smarkiai tavim susižavėjau, kad viską 
būčiau pastačius ant kortos. Mačiau menkutę galimybę, kad 
pergulėjus su manim tau sąžinė neleis bėdoj manęs palikti. Ne- 
labasis manyje šnekėjo, bet tai praėjo, supratau, kad nesi man 
skirtas. 

Aš nuolankiai atsakiau: 

— Negaliu, nenoriu įsipareigoti. Būtum nelaiminga per mane. 
Pasistenk šiek tiek suprasti ir mane. 

Mirtinai nubalus ji atsakė: 

— Suprantu. lu nemyli. Myliu tik aš. 

Neturėjau ką atsakyti. Ji pakilo, nupurtė nuo apsiausto 
šiukšles ir vėl juo susisupo. Buvo taip šalta, kad ji drebėjo. 
Prieš akis tarytum kelias į tolimas šalis šmėkšojo Bosforas. 
Nežiūrėdama į mane, ji išėmė iš krepšio keturlinką knygą 
mediniais viršeliais. 

— Sutrukdžiau tau skaityti, - tarė tiesdama ją man. - Imk ir 
skaityk toliau. 

Sutrikęs paėmiau knygą. Tai buvo toji sučiurinta „Iliada“, 
kurią sklaidžiau jos tėvo krautuvėlėje, kai ji palietė man ranką 
ir pasiūlė išsidžiovint drabužius. 

— Ką? Dovanoji ją man? - nepatikliai paklausiau. — Negaliu 
jos priimti. Tai brangi knyga. 

Bet susiviliojęs ėmiau godžiai vartyti lapus nučiupinėtais 
kampučiais, alkanom akim rijau nemirtingas eiles. 

Ana tarstelėjo: 

— Padovanosiu, kad sykiais prisimintum vieną neturtingą, 
paiką graikę. 

— Bet, - dar dvejojau, nes sukilo išdidumas, - aš neturiu ką 
tau padovanoti. 

— Jau padovanojai, - mįslingai atsakė ji ir šyptelėjo skausmin- 
gai perkreiptom lūpom. - Juk myliu tuos smailius tavo pirštus ir 
susižavėjimo kupiną šaltų akių žvilgsnį. Suteik man malonumą 
kartais prisimint tave, laikantį knygą rankose. Knygą, nučiurusią 
ir suteptą, knygą, kurią tavo pirštai liečia ir kuria akys gėrisi 
džiugiau nei manimi. Tokios dovanos man pakaks. 

Ji nusisuko, nes nepajėgė sulaikyt kartėlio ašarų. Padovano- 
dama tą brangią knygą, ji, vargšė mergina, pavarė mane kaip 
valdovė elgetą. Turėjau leisti jai mane nugalėti, ir nei tuštybė, 
nei paniekintas išdidumas nesutramdė mano pakilaus susiža- 
vėjimo. 

— Mieloji, mieloji Ana! - sušukau. - Ar kada galėsiu tau de- 
ramai atsidėkoti? 

Jausmų pagautas apkabinau ją, meiliai pabučiavau jos be- 
Jausmes lūpas, lūpom palytėjau ašarotas akis. Ji tik atsiduso 
ir į mano bučinius nebeatsakė, o išsiplėšė iš mano glėbio, pa- 

sau ir man: 

— Jeigu kada nors grįši į Konstantinopolį, Johanai Peregrinai, 
neužmiršk — mano tėvo krautuvėlėje gali rasti ir daugiau vertin- 
gų knygų. Melsiuosi, kad nukeliautum laimingai ir nenuskęstum 
juroje, apsikabinęs knygą. 

Lydėjau ją iki tėvo namų kampo ir pakeliui mudu jau nedaug 
ką šnekėjom. Pasikišau po pažasčia sunkią knygą, širdis man 
tvinksėjo iš džiaugsmo - suvokiau niekada gyvenime negausiąs 
dovanos, kuri suteiktų šitiek džiaugsmo. Žingsniuodamas greta 
Anos, degiau tik baisiu nekantrumu pasitraukti vienumon ir 
paskaityti tą Homero knygą. Džiaugsmas perveikė kaltę širdyje 
ir atsisveikindamas aš su linksma šypsena išbučiavau jai rankas. 
Bet kai ji įteikė man dovaną, o aš ją priėmiau lyg laisvės išpirką, 
jos širdyje kažkas užsivėrė ir surambėjo. 

O aš turėdamas visą brangią „Iliadą“ jaučiaus turtingas kaip 
niekad, bet greitai supratau, jog tas turtas mane pančioja, nes 
gerokai pavargau ją slapstydamas iš baimės, kad kas nepavog- 
tų. Daktaras Mikalojus leido man naudotis savo žodynu, kai ją 
skaičiau, bet pirmas džiaugsmas netrukus atvėso ir nuovargio 
valandą, kai jau nepajėgdavau mąstyti ir nieko nesuprasdavau 
vartydamas jos lapus, suimdavo baimė, kad Ana, duodama kny- 
gą, atidavė man savo kūną ir kad sklaidydamas knygos lapus ir 
slebizuodamas žodžius aš liečiu ją pačią ir Žiūriu jai į akis. 

Bet išaušo kelionės diena ir po neapsakomos maišaties ir er- 
zelio imperatorius su daugybe šventų paprotinių apeigų galų 
gale įsėdo į savo triremą auksuotu pirmagaliu. Leidosi saulė, 
griaudėjo trimitai ir būgnai, ant stiebų plastėjo šimtai vėliavų, 
drioksėjo patrankos, nuo mūrų ir kalvų baltais drabužiais mojo 
Konstantinopolio gyventojai, kai iškilminga mūsų galerų vora 
išplaukė paskui imperatoriaus laivą. Nuo Bosforo pūtė vakaris, 
laivai iškėlė bures ir auksiniai bažnyčių kupolai ir pilki bokštai 
veikiai pradingo prieblandoje. 

Bet neturėjau kada liūdėti, nes laivas buvo sausakimšas žmo- 
nių ir karštos išvykimo maldos staiga išvirto į kivirčus, stumdy- 
mąsi, keiksmus ir atvirą graikų ir lotynų tarpusavio neapykantą. 
Prie popiežiaus skirtų laivų imperatorius pridėjo du didžiulius 
savo laivus, bet vietos buvo maža, tad mums ant sprando jis 
užsodino savo Žžemesniuosius rūmininkus, o patriarchas Juo- 
zapas atginė būrį vienuolių. Pats imperatorius gabenosi žirgų, 

žunų ir net medžioklinių sakalų, tad vandenim sklido lojimas 
ir žvingavimas. Gerokai pavargau, kol radau ramų kampelį 
permiegoti ir apsigyniau tą kampelį kumščiais, nes graikai buvo 
įsitikinę turį pirmumo teisę į geriausias vietas. Nedaug trūko, 
kad išvesti iš kantrybės jūrininkai jau pirmą vakarą kelis jų būtų 
sumetę į jūrą. 

Negerai kelionė prasidėjo, bet vėliau nutiko blogesnių da- 
lykų. 


IV 


Prieš išvykstant, mieste buvo pasklidęs gandas, kad mūsų lai- 
vuose išsislapstė nuo turkų pabėgę krikščionys vergai. Sultono 
reikalų patikėtinis turkas vadas pateikė užgaulų reikalavimą 
leisti janyčarams patikrinti mūsų laivus prieš išvykstant, nes 
imperatorius privaląs grąžinti į miestą pabėgėlius. Mūsų galerų 
vadas Kondulmeris griežtai uždraudė tikrinti laivus, 0 ir im- 
peratorius, norėdamas išlaikyti tiek garbės, kiek dar turėjo, 
negalėjo leisti turkams naršyti savo laivų. Jam pavyko susitarti, 
kad jo paties pareigūnai apžiūrės laivus, ir imperatoriaus žodžiu 
užtikrino, jog laivuose nėra pabėgusių vergų. Jūrininkai dangstė 
vergus kaip išmanė, paslapčia juos maitino tomis laukimo dieno- 
mis, ir imperatoriaus pareigūnai kaip krikščionys, jau tradicija 
tapusiu papratimu, užmerkė akis. 

Jau pirmą kelionės dieną jūrininkai išleido savo globotinius iš 
slėptuvių ir ėmė atvirai gyriotis, kaip pavyko apgauti turkus. Bet 
ankštuose laivuose jie neilgai būtų galėję slapstyti tuos nuskaru- 
sius, grandinių sužaizdotus ir nuo įtampos išsekusius bėglius. 
Ašarodami, iš džiaugsmo netekę nuovokos, šie išlipo ant denio, 
bučiavo savo pagalbininkams rankas, išgelbėjusio laivo denį 
ir ėmė pasakoti šiurpius, gal net išpūstus dalykus apie turkų 
vergijoje patirtą prievartą ir kančias. 

Todėl, kai pasiekėme Helesponto sąsiaurį, imperatorius, 
baimindamasis sankirčių su musulmonais, įsakė atiduoti pabė- 
gusius vergus turkams. Šio įžeidaus ir žiauraus įsakymo gai- 
liaširdžiai jūrininkai nesuprato, nors jo būtinybę buvo galima 
paaiškinti politinėm priežastim. O baisus tų vargšų nusivylimas 
būtų suminkštinęs net akmeninę širdį. Iškart jie nepatikėjo, 
kad imperatorius tikrai davė tokį įsakymą. Bet pamatę valtį su 
ginkluotais vyrais irstantis nuo vieno laivo prie kito ir renkant 
vergus puolė ant kelių, maldaudami verčiau užmušt. Jūrininkai 
ašarojo, keikė imperatorių ir visus graikus. Kai valtis priplaukė 

rie laivo šono ir karių vyresnysis paliepė vergams lipti į valtų, 
kad kariams nereikėtų jų išlaipinti prievarta, liesas, barzdotas 
ras neištvėrė, ištraukė vienam jūrininkui peilį ir kirto juo sau 
er riešo gyslą. Murzinu veidu, klaikiai pabalinęs akis, jis ėmė 
smarkiai kratyti kraujuojančią ranką ir šlakstyti krauju į šalis, 
keikti mus ir visus krikščionis. 

Tas šiurpus įvykis mus nuliūdino. Tiesa, atsikratę vergų, 
graikai, maldydami sąžinę, mėgino tikinti, jog tie pabėgėliai ti- 
kriausiai nusikaltėliai ir pavojingį, nes turkai su vergais paprastai 
elgiasi gerai ir po nustatyto laiko, kaip liepia tikėjimas, paleidžia 
juos laisvėn. Didžiuma protingų vergų susitaiko su likimu, o 
kai kurie net atsiverčia į islamą, ir šitie atskalūnai būna tikresni 
turkai už pačius turkus. Tada vienas jūrininkas pasakė: 

— Teatlygina jums Dievas ir tepadaro jus turkų vergais, idant 
patirtumėte vergystės skonį! 

Bet mane tai smalsino ir aš ėmiau klausinėti graikų, kodėl 
turkų užimtų šalių krikščionys nekelia maištų, nors sudaro 
gyventojų daugumą. Ir apskritai turkų valdžia ten turėtų būti 
silpna, o yra priešingai - turkų užvaldyti bulgarai ir makedonai 
nurimo, nors anksčiau be atvangos kariaudavo tarpusavyje ir 
su bizantiečiais. 

— Tai mirties ramybė, - atsakė vienas graikas, kuris apie turkus 
šnekėjo vien bloga. 

Bet supratingesni man paaiškino, jog turkai užkariautose 
šalyse persekioja tiktai savo buvusius šeimininkus bei kilmin- 
guosius ir be gailesčio juos žudo - net vaikus ir moteris, pasigaili 
tik tų, kurie atsiverčia į islamą ir stoja tarnauti turkams. Užtat 
su valstiečiais ir neturtėliais turkai elgiasi gerai, leidžia laisvai 
išpažinti savo tikėjimą ir ima iš jų gerokai mažesnius mokes- 
čius, nei anksčiau reikalavo jų ponai. Sunkiausias krikščionims 
metinis mokestis — nustatytas skaičius sveikų berniukų, kuriuos 
turkai paskui išauklėja kaip musulmonus ir karius. Bet tapę 
janyčarais tie berniukai būna patenkinti likimu ir gėdijasi savo 
krikščionių tėvų. 

Ir apie turkų tikėjimą jie man papasakojo tokių dalykų, kokių 
ligi tol nebuvau girdėjęs. Esą turkai Mahometo negarbina kaip 
Dievo, laiko jį tik Dievo pasiuntiniu, o Jėzų gerbia kaip prana- 
šą, bet nepripažįsta esant Dievo Sūnų, nes, jų manymu, Dievas 

negali turėti sūnaus. Žinojau pranašą draudžiant jiems gerti 
vyną, bet graikai niekinamai nusijuokė ir atšovė, jog tai vien 
akių dūmimas. Net sultonas su malonumu geria vyną, sakė jie, 
ir buria apie save poetus, kurie šlovina vyno teikiamus džiaugs- 
mus. Rūmininkai tik ragina jį vis gerti vyną, nes pasigėręs jis 
būna dosnus ir gausiai apdovanoja visus, kurie pasipainioja jam 
po kojų. 

— Koks tas jų sultonas apskritai? - pasmalsavau aš. 

Graikų raštininkas, kuris su bizantiečių patarėjais lankėsi 
Adrianopolyje ir savomis akimis buvo matęs sultoną, atsakė: 

— Tas sultonas netikras, tai tik turkų emyras. Sultonu gali būti 
tik toks musulmonų valdovas, kuris turi Mekos raktus. Todėl 
vienintelis tikras sultonas — Egipto mameliukų valdovas, kaip 
graikų basilėjas — vienintelis tikras imperatorius ir karalių kara- 
lius. Šiaip jau tas Muradas mažo ūgio, kresnas, apvaliaskruostis. 
Sako, kad geros širdies, laikosi žodžio ir susitarimų tvirčiau, nei 
galima tikėtis iš klaidatikio. Todėl mūsų imperatorius taip pat 
turi laikytis sutarties, nes Muradas nepažeidžia taikos be svar- 
bios priežasties. Šitie nelaimėliai vergai galėjo būti ta priežastis, 
todėl jūs, paiki lotynai, neteisėtai ir neteisingai slėpėte juos savo 
laivuose. 

Išdidėliškai apsidairęs aplinkui, jis toliau kalbėjo: 

— Nenuostabu, kad jis pažeidžia Korano draudimą gerti vyną, 
nes lotynų valdovai taip pat pažeidžia pasninką, penktadie- 
niais valgo mėsą, net jūsų vienuoliai valgo žuvį per pasninką, 
nors žuvys turi kraujo. Be to, remdamiesi keturiais pirmaisiais 
Šventosios Dvasios įkvėptais Bažnyčios susirinkimais iškreipėte 
Kristaus mokymą, - priešingai, nei aiškino Šventieji tėvai, — tad 
ne veltui mes, krikščionys, jus laikom tokiais pat pagonim kaip 
Mahometo tarnai. 

Šitaip jis mėgino sukelti kivirčą, kai mūsų laivai yrėsi Heles- 
ponto sąsiauriu, abipus rudeniškai nugelsvintų kalvų krantais. 
Saujelė mūsiškių, kurie mokėjo graikiškai, paraudo iš piktumo, 
bet, laimė, jūrininkai jo nesuprato, nes būtų kilusios muštynės. 
Vanduo buvo juodas, kaip visada rudenį, danguje kabėjo niaurūs 
lietaus debesys ir netrukus išgirdome kaukiant vėją, grasinantį 
šuoru nustumt laivus prie kranto, nors irklininkai stengėsi iš 


visų jėgų. 

Išplaukėme pačiu blogiausiu metų laiku, kai išmintingi pir- 
kliai ir buriniai laivai jau buvo baigę laivybą. Todėl blogiausia 
atyrėm kaip reikiant, nes audros nei atkaklūs priešiniai vėjai, 
rodės, niekada nenurims. Ir graikai vis pikčiau šnypštė, jog pats 
Dievas priešinasi unijai, - šitai liudijančios visos nelaimės, kurios 
ištiko anksčiau keliavusius jų pasiuntinius. Ne kartą plaukėme į 
uostus taisyti laivų ir užkaišyti jų skylių. Uostuose laukdavome 
ir atsilikusių laivų, kol supratom, kad visų plaukimas drauge — 
beviltiškas reikalas. Prie baimės ir nerimo prisidėjo nepaliaujanti 
jūros liga, nuo kurios seni ir liguisti vyrai galutinai nepasveikda- 
vo, O ir vėl susirgdavo, kai leisdavomės plaukt toliau. Kelionei 
užtrukus, ėmė sekti maisto atsargos, bet imperatorius jų nepa- 
pildė, o ir mūsų pasiuntiniai jau neturėjo užtektinai pinigų, todėl 
lupikiškom kainom, atlygindami Bažnyčios draudžiamus nuo- 
šimčius. Genujiečiai savo prekyvietėse skolon mums neduodavo. 
Du pasninko išsekinti paliegę graikų vienuoliai pakeliui mirė ir 
juos teko laidoti jūroje. Sklido kalbos, kad patriarchas Juozapas 
irgi labai nusilpęs, bet imperatorius labiausiai gedėjo savo žirgų 
ir dviejų gražių medžioklinių šunų, kurie, neatlaikę kelionės sun- 
kumų, nusigalavo mirtinai. Snekėjo, jog imperatorius graudžiai 
ašarojo, apsikabinęs gaištančio šuns galvą. 

Sausį pagaliau pasiekėme Morėją ir gavome tikrą žinią, jog, 
popiežius nurodė derybas dėl unijos rengti Feraroje ir paragino 
Bazelio bažnyčios susirinkimą persikelti į Ferarą. Bažnyčios 
susirinkimo dauguma savo ruožtu pagrasino nušalinti jį nuo 
sosto ir išrinkti naują popiežių. Ši naujiena lyg ir nesujaudino 
imperatoriaus. Jis nurodė laivynui sustoti Venecijos uoste ir 
privertė savo brolį Demetriją drauge su mumis keliauti iš Mo- 
rėjos, nes broliu visai nepasitikėjo ir baiminosi, kad jam nesant 
tas sukels karą. Vieni šnekėjo, jog tas Demetrijas klastingiausias 
ir niekingiausias iš visų imperatoriaus Manuilo sūnų, bet kiti 
sakė, kad imperatorius jį nuskriaudė ir kad iš tikrųjų jį turėjo 
paskirti laikinuoju Konstantinopolio valdovu, nes jis buvo gimęs 
purpure. Mat princas Konstantinas gimė tada, kai tėvas dar 
nebuvo basilėjas. 

Graikų vyskupai dėl kelionės sunkumų ir patirtų pavojų 
turbūt buvo įsiaudrinę, o gal šiaip galando nagus, ruošdamiesi 

atkakliems ginčams su lotynais. Kad ir kaip buvo, imperatorius, 
norėdamas juos nuraminti, o gal nukreipti jų mintis, pateikė 
jiems disputų klausimus ir įsakė Efeso metropolitui parengti 
tyrimą, ar neprotingos būtybės - arkliai arba šunys - gali pelnyti 
nemirtingumą. Jis pasakė, jog šunys išmintingesni ir ištikimes- 
ni už daugelį žmonių. Tad panūdo įrodymų, kad ir šunys gali 
turėti bent strampgalį sielos ir šiokią tokią galimybę kokiu nors 
pavidalu gyventi anapus. * 

Taigi jis kuriam laikui užčiaupė tą Marką Eugeniką, privertė jį 
gilintis į Bažnyčios tėvų raštus, nes graikų vyskupai jau piktinosi 
jo nepaliaujamais pasisakymais prieš uniją ir atvira neapykanta 
visiems lotynams. Kitiems savo vyskupams imperatorius nurodė 
apsvarstyti klausimą, ar amžinoji pragaro bausmė neprieštarauja 
Dievo teisingumui. Jis manė, kad nei viena silpno Žmogaus nuo- 
dėmė, padaryta per trumpą laikiną gyvenimą, neteikia pamato 
nusmerkti jį amžinai bausmei. Jis tuo neabejojo, bet panoro gauti 
įtikinamų įrodymų ir maloniai pakvietė mūsų pasiuntinius vys- 
kupus bei daktarą Kuzietį dalyvauti disputuose. 

Manding, imperatorius pasielgė labai išmintingai, pateikda- 
mas tuos degančius klausimus Lotynų ir Graikų bažnyčioms 
bendrai svarstyti. Kai juos sužinojau, mane apėmė didelė užuo- 
jauta imperatoriui, taip pat pagalvojau, kad, būdamas aukštos 
padėties, jis kaip išprusęs nūdienos žmogus turi abejoklę širdį. 
Nuo tol Žžvelgiau į jį su žavesiu, kada pamatęs, ir slapta jam 
pritariau, per apeigų skraistę ir auksu siuvinėtus drabužius jį 
regėjau kaip žmogų, panašų į save. Todėl lengvai atleidau jam 
už visaip rodomą puikybę, supratau jį ir šiuo požiūriu. Atrodė, 
kad jis, kaip senosios Bizantijos praėjusios valdžios šešėlis, visą 
laiką skaudžiai jaučia, kad ištaiga aplinkui tiktai dangsto skur- 
dą. Todėl jis liguistai atidžiai ir nepagrįstai visur kur ieškodavo 
savo garbės įžeidimo - lygiai taip, kaip neturtingas, bet išdidus 
žmogus greitai įžvelgia pažeminimą tokiuose dalykuose, kuriais 
niekas nenori jo įžeisti. 

Bet daktaras Kuzietis nenorėjo eiti į svečius pas imperatorių 
ir dalyvauti moksliniuose disputuose. Mandagiai atsisakęs, jis 
paprašė pasakyti esąs pernelyg pavargęs ir pasiligojęs po vargios 
kelionės. Kelionė jį tikrai išvargino, nes kelias savaites jis negavo 
sočiau pavalgyti ir poilsio valandomis jis taip aklinai atsitverda- 


136 


vo savom mintim, kad kalbinamas ne visada išgirsdavo mane. 
Rūpinausi juo kaip įmanydamas, bet širdyje jaučiausi atitolęs, 
io romus nuolankumas mane erzino, nors turėjau verčiau gai- 
lėti, matydamas jo sukritusį veidą ir nuo skausmingo mąstymo 
neramiai lakstančias akis. Laivo ankštumoje jis, negebantis tvar- 
kyti buities, pasijusdavo bejėgis ir, šitai prisiminęs, rodydavo 
nuolankų dėkingumą man už rūpinimąsi. Pyktelėjęs dėl to, kad 
atsisakė eit pas imperatorių, rėžiau: 

— Vis dėlto, daktare, pavaikščiokite žeme, užvalgykite šviežio 
maisto, nes vėl jo gaunate, ir imkit gyventi kaip žmogus. Mo- 
kyčiausi Graikų bažnyčios vyrai kviečiasi jus į savo draugiją, 
pačiam imperatoriui smalsu išgirsti, kaip jūs diskutuojat. Sitokios 
progos tikriausiai jau niekada nebus. 

Jis atsakė: 

— Palik mane ramybėje, Johanai. Viskas, ką jie kalba, menka, 
palyginti su tuo, kas bręsta manyje. Galva dega kaip ugnyje ir 
žinau aš stovįs prie slenksčio, kurį peržengęs rasiu atsakymus į 
visus klausimus. Matau, gal dar per miglą, žybsint auksinį raktą, 
kuris atrakins visas duris, jei tik aš jį sučiuopsiu. Mano galvoje 
kaista filosofinis akmuo, kurio visais laikais ieškojo mokslo vyrai. 
Ne, ne, mane visą gelia, skauda, mano dvasia - tarytum baisus 
tvinkulys, kurį reikia prapjauti. 

Ne juokais susirūpinau daktaro dvasios būkle, matydamas 
jo klydinėjančias akis ir neramiai krutančias rankas. Galva iš 
tikrųjų buvo karšta, kai paliečiau, tad suvilgiau audinio skiautę 
šaltu vandeniu, nusprendęs uždėti ant kaktos pavilgą. Pagalvo- 
jau, kad nuo pernelyg uolaus skaitymo ir didelių mokslų jam 
sumišo protas ir kad jo švelni prigimtis pernelyg kamuojasi dėl 
Bažnyčios skilimo, prie kurio ir jis pats, sąžinės spiriamas, pri- 
sidėjo. Kelionės vargai, sunkus pasiuntinio darbas, be paliovos 
grumiantis su sąžine, tikriausiai priveikė jį. Bet jis skausmingai 
nusišypsojo ir atsakė: 

— Mano skausmas - ne kūno skausmas, o liga - ne kūno liga. 
Aš veikiau kaip perekšlė višta ar veršinga karvė, bet kokį kiau- 
Ššinį mano dvasia padės, dar nežinau. 

Jo žodžiai sustiprino mano dvejones, aš suglumau ir nenuma- 
Niau, ko griebtis, nes vyskupai jau buvo išėję į imperatoriaus pri- 
ėmimą mieste ir neturėjau ko paklausti patarimo. Daktaras ėmė 

nekantrauti ir vis ragino palikti jį ramybėje, tad išėjau ant denio 
ir patariau jūrininkams, kurie pasiliko saugoti laivo, paslapčia jį 
stebėti. Šiaip jau laive niekas nepasiliko ir mane vimdė vien jo 
smarvė, todėl išpėdinau į krantą stumti laiko ir stabtelėjęs drauge 
su minia klausiausi būgnų ir trimitų, kuriais buvo linksminami 
imperatoriaus svečiai. Nikėjos arkivyskupas Besarionas buvo 
toks malonus, kad užkalbino mane, pagailestavo, kad daktaras 
Mikalojus sunegalavo. Tai buvo augus vyras, stambaus, apskrito, 
mąstymo sutaurinto veido. Buvo ką tik pakilęs iš vienuolių į 
arkivyskupus ir lygiai maloniai elgėsi tiek su prastakilmiais, tiek 
su kilmingaisiais. Jis buvo laikomas vienu mokyčiausių graikų 
vyskupų, nes domėjosi ne vien teologija, o aistringai skaitė ir 
pasaulietiškas knygas. Mums, lotynams, jis kiekviena proga 
parodydavo didžiausią prielankumą - priešingai nei kiti graikai. 
Todėl ryžausi jo paklausti kelių nesuprantamų „Iliados“ žodžių 
reikšmių: ir jis taip įsijautė, kad užsimiršęs pasiliko lauke, ilgai 
šnekėjosi su manimi ir mokė. Gal jis pamatė, kad nuoširdžiai 
domiuosi graikų kalba, bet sykiu stokoju Žinių, nes galiausiai 
supratingai maloniai pasakė: 

— Laivo kambarėlyje turiu „Suidas codex“. Puikus žinynas 
tiems, kurie nori atgaivinti atmintį ir kaupti žinias skaitydami 
senųjų raštų ištraukas. Jeigu nori, gali paskaitinėti ir persirašyti 
tai, ką trokšti išsaugoti atmintyje, tik neišnešk iš kambarėlio, nes 
tai reta ir brangi knyga. 

Labai nudžiugau, nes gerai žinojau, kas per veikalas „Suidas 
codex“. Žinojau, kad jame galėčiau lengvai pagal raidyną rasti 
daugybę santrumpų, kurias šiaip reikėtų kaupti kelias dešimtis 
metų. Drebančiu balsu padėkojau Besarionui už pasitikėjimą 
ir pasilenkiau pabučiuoti jo apdaro krašto. Bet jis neleido man 
šitaip reikšti pagarbos ir tarė: 

— Vienas arabų rašytojas sakė, kad Dievui uodo ir dramblio 
dorybės sveria vienodai. Žinių siekimas - tai gėrio siekimas. Tad 
šis siekimas sulygina vyskupą su raštininku. 

Atsakiau, jog dramblys vis tiek liks dramblys, o uodas liks 
uodas, bet jeigu uodo zyzimas girdėti danguje, tai jis gali nea- 
bejoti, kad tyliai zyzdamas uodas meldžiasi už kilnųjį dramblį. 
Jis nusijuokė išgirdęs šį palyginimą ir įžengė vidun. Augalotas 
ir gražus, jis tikrai atrodė kaip didus dramblys prieš kitus gei- 

pius graikus. Per jį supratau, kad stiprios dvasios žmogus turi 
raurumo, 0 šykštumas liudija dvasios skurdumą. 

Tad bėgte nubėgau į imperatoriaus laivą, ten jo šunys, pamatę 
kažką ateinant, iš džiaugsmo ėmė kaukt ir šokinėti, nes laivas 
auksuotu pirmagaliu buvo likęs tuščias ir tik sargybiniai jame 
budėjo. Taip labai visi bjaurėjomės laivais. Besariono kambarėlyje 
į mane tvokstelėjo klaiki smarvė, neatsiejama nuo ilgos kelionės 
todėl savavališkai užsidegiau žvakę ir pamačiau atdarą didžiulę 
skrynią, iš kurios jis buvo iškilnojęs knygas lyg norėdamas prieš 
imperatoriaus puotos diskusiją pasitikrinti žinias. Knygų buvo 
tiek daug, kad man smilktelėjo, jog jis nė nepastebėtų, kad kuri 
nors dingo, mat jo kambarėlis buvo nerakinamas. Bet iš karto 
perveikiau tą neapžiūrumo keliamą pagundą, kurią supras tik 
neturtingas knygų mėgėjas, kuris jų neturi, ir papriekaištavau 
sau vien už tokią mintį. Įspūdingąjį „Suidas codex“ greitai sura- 
dau ir puoliau ieškoti santrumpos apie Homerą, bet kai atsivers- 
davau kurį nors tos nuostabios knygos lapą, akis užkliūdavo vis 
už kito magaus vardo ar pastabos ir aš nesusiturėjęs imdavau 
juos skiemenuoti. Tiesiog neviltis apėmė, kai supratau, kad net 
per ilgą dieną ir vakarą galėčiau tik paviršutiniškai ir aklom 
prisiliesti prie svarbiausių Žinių lobių. Besarionas buvo palikęs 
ir graikų-lotynų glosarijų, kuriuo galėjau naudotis skaitydamas, 
nes graikiškai taip gerai dar nemokėjau, kad būčiau gebėjęs 
lengvai skaityti ir suprasti sunkius raštus. Bet dabar prieš akis 
turėjau visų laikų graikų poetų ir filosofų, istorikų ir kalbininkų, 
Bažnyčios tėvų ir mokslo vyrų protingiausias mintis, todėl kais- 
tančiais skruostais ir pažinimo karščiu degančia širdim įnikau į 
nepaprastas imtynes su savo neišprusimu. 

Diena slinko vakarop, vakaras slinko naktin, o aš, skausmin- 
gai graužiamas sąžinės, degiau vis kitą žvakę, nes negalėjau 
liautis skaityti. Užmiršau pavalgyti, mat jaučiausi lyg tyriausio 
Svaigulio pagautas. Galiausiai išgirdau balsus, juoką ir žingsnių 
dundesį. Šaltą naktį vedliai su deglais ir trimitininkai parlydėjo 
Patriarchą ir vyskupus į laivą. Besarionas grįžo į savo kambarėlį 
If apstulbo mane pamatęs. 

„ - Nejau visą laiką skaitei? - paklausė jis ir aš lyg pastebėjau 
JO priekaištingą žvilgsnį krypstant į žvakigalius. 

Atsakiau jam: 

— Aš, bedalis, girdėjau mūzas juokiantis aplinkui, bendravau 
su vainikuotais filosofais, sėdėjau akinamoje šviesoje ant Atėnų 
akademijos laiptų, žiūrėdamas į praeivių šešėlius ant marmuro 
plokščių. Atleiskite man. 

Aš tikrai buvau taip susijaudinęs, kad skruostais ritosi ašaros. 

— Tikriausiai šviesa buvo akinanti, nes dega paskutinė mano 
žvakė, — pajuokavo j jis. — Bet dėl to nesikrimsk. Gerai, kad silp- 
noje šviesoje negadinai akių. Žinios gali palaukti, žinios užvis 
kantriausiai laukia, o akių niekad nesusigrąžinsi. 

Jis plačiai nūsižiovavo ir aš supratau, jog mano akilandu- 
mas jį vis dėlto papiktino. Šitaip jis akivaizdžiai parodė, kad 
man laikas išeiti. Mikčiodamas dėkojau jam, traukdamasis nuo 
kambarėlio durų, bumbtelėjau galvą į denį ir ankštais laiptais 
užlipau į viršų. Gražieji imperatoriaus šunys kaukė kaip apsėsti 
ir apžilpę iš džiaugsmo lakstinėjo po deglų nušviestą denį, kai 
imperatorius juos pasveikino ir ėmė su jais Žaisti. Buvo kaip 
reikiant įkaušęs, nes pratrūko visa gerkle kvatoti, kai šuo pasi- 
painiojo man po kojų, aš suklupau ir išsitiesiau kaip ilgas. Šuo 
sucypė, aš greitai atsistojau ir imperatorius nutilęs priėjo arčiau 
pasižiūrėti, ar nesužeidžiau šuns. Gal būtų nubaudęs mane, bet 
supratęs, kad aš lotynas, tik piktai kažką sumurmėjo, paglostė 
šunį, 0 aš, sargybinių paskubintas, pasileidau tilteliu į prieplau- 
ką. Bet Žvaigždžių šviesoje grįžtant į laivą mano džiaugsmo ta 
nesėkmė neužtemdė. 

Kai sugrįžau, atitykino vienas jūrininkas ir nusiminęs pasakė, 
jog daktaras Kuzietis išėjo į krantą ir dar negrįžo. 

- Jis negirdėjo, ką sakiau, net nematė manęs, - teisinosi jūrinin- 
kas, - o aš negalėjau tokio aukšto ir mokyto pono sulaikyti jėga. 

Buvo vidurnaktis, visi buvo sugrįžę į laivą ir jau miegojo, tad ne 
juokais susirūpinau, subūgęs, kad daktaras Mikalojus įkrito uosto 
vandenin arba pakliuvo gatvės plėšikams į nagus. Todėl uždusęs 
laksčiau po gatves tamsoje, beveik nieko nematydamas priešais 
ugnis, Tad pasileidau atgal į laivą pasiimti deglo ir prie tiltelio 
mane pasitiko daktaras Kuzietis, karštai apkabino ir šūktelėjo: 

- Štai kur tu, brangus mano mokiny Johanai, aš ieškojau 
tavęs! 

Jo elgesys buvo toks paikas ir neįprastas, kad pamaniau jį 
vis dėlto nuėjus į imperatoriaus puotą ir pasigėrus. Pašvietęs 

amačiau, kad jo skruostai murzini nuo ašarų, bet veidas spindi 
tokia laime, kokios dar niekada nebuvau matęs. 

— Eime, laikas miegoti, - raminau aš. - Parvesiu jus ir niekas 
nepastebės, kad šitaip nutiko. 

Bet jis išsiveržė iš mano rankų ir pasakė: 

— Laive pasikalbėti negalėsime, nes kaimynai ims belsti į sie- 
nas, ir aš nebeišsiteksiu ankštame kambarėlyje. Eime po laisvu 
dangum, pasikalbėkim žvaigždžių šviesoje — aš turiu kalbėti, nes 
noriu pats sau žodžiais paaiškinti atrastą įstabią tiesą. 

Pamaniau, kad jis dar serga ar neišsiblaivęs, bet jis įsityžęs 
vedė mane prie sugriuvusios šventovės ir, pasodinęs ant rai- 
žytos kolonos nuodaužos, liepė atidžiai klausytis. Pats priešais 
nekantriai vaikštinėjo pirmyn atgal, nenustygdamas karštai 
mostagavo rankomis. 

— Sūnau, — paklausė jis, - ar tau atrodo, kad šita naktis tamsi? 

— Tikrai tamsi, - atsakiau. - Ir šalta darosi. 

Jis tarė: 

— Tu sakai: naktis tamsi. O aš sakau: naktis šviesi. Priešingi tei- 
giniai nuneigia vienas kitą. Šitaip mus mokė. Jeigu stalas juodas, 
jis negali būti baltas. Ir naktis negali būti sykiu ir tamsi, ir šviesi. 
Iki šiol toks buvo nuoseklaus mąstymo pagrindas ir nei vienas 
mokslo vyras nesiryžo žengti toliau, bijodamas atsidurti prie- 
blandoje. Bet mes turime ne tik protą, o ir nuovoką bei nuojautą 
ir man šįvakar lyg žaibas blykstelėjo apreiškimas ir palaimingas 
priešybių vienovės suvokimas. Ta coincidentia oppositorum tiesa 
tokia paprasta, aiški ir lengvai suprantama, kad ją suvokęs aš 
visą vakarą iš laimės ašarojau. Mat aukščiau už protą, aukščiau, 
nei siekia nuovoka, visos priešybės dermingai susisieja. Juoda ir 
balta, šviesa ir tamsa, žemiška ir amžina, žmogus ir Dievas, tai, 
kas apibrėžiama ribomis, ir tai, kas neturi ribų. 

— Tepasigaili Dievas jūsų, brangus daktare Mikalojau, - išsi- 
gandęs pratariau. - Per daug mąstėte ir išėjote iš proto. 

— Ne, neišėjau, — atsakė jis, - priešingai, taip šviesiai ir aiškiai 
dar niekad nemąsčiau. Ribotame proto pasaulyje, mokyto ne- 
žinojimo pasaulyje priešybės neigia viena kitą. Bet aukštesnės 
tiesos pasaulyje, kurį suvokiu, jos tebėra ir turėtų derėti tarp 

savęs. Tame dvasios pasaulyje mano suvokimas galingesnis už 
paraką, nes lyg tvykstelėjęs žaibas akimoju susprogdina visas 
ligšiolinio mokslo sampratas, scholastiką ir filosofiją. Universalia 
sunt realia, bet taip pat - universalia sunt nomina. Nei viena nėra 
neteisinga, ir viena, ir kita — abu teisinga. Ir tai nėra prielaida ar 
neįrodomas teiginys, 0 per mano suvokimą šitai tapo pažinimu, 
tokiu pat tikru, kaip ir tai, kad priešybės nuneigia viena kitą. 

Nejučia suklusau ir miglotai nuvokiau jo minties svarumą, 
nors, prisirišęs prie sveiku protu nesučiuopiamos tikrovės, kol 
kas dar nesuvokiau. „Suidas codex“ žinių maišatis buvo mane iš- 
varginus ir dabar, kiek atvėsęs, klausiausi atsidėjęs ir įdėmiai. 

— Vadinasi, bloga ir gera, gyvenimas ir mirtis, tikėjimas ir 
netikėjimas nenuneigia vienas kito? — paklausiau. — Bet juk tai 
beprotybė, ne, dar blogiau - palaida bala. 

- Tai aukštesnis protas, - atsakė daktaras Kuzietis. - Žodžiais 
šito negaliu įrodyti, nes žodžiai tėra netobuli riboto pasaulio 
ženklai, kuriais naudodamiesi mes paviršutiniškai suprantame 
vienas kitą. Todėl savo mintį galiu aiškinti tiktai palyginimais 
ir matematiniai palyginimai šiuo atveju tinkamiausi, nes visai 
nesusiję su medžiaga. Prisimeni, ką tau sakiau apie tiesę ir 
apskritimą, ir apie apskritime įbrėžtą daugiakampį? Tiesės su- 
siliejimas su apskritimo ratu be galo dideliame ir daugiakampio 
susiliejimas su apskritimo ratu be galo mažame - štai reikiamas 
palyginimas. Lyg Žaibas man tvykstelėjo, kad priešybės tais 
atvejais dermingai susisieja taip, kaip ir visa kita. 

— Bet, - suglumęs atitariau, — savo suvokimu sugriaudamas 
visa, kas iki šiol sumąstyta, sugriausite ir teologiją. Ką pasakysite 
apie nuodėmes ir malonę, atpirkimą ir išganymą, Bažnyčią ir 
sakramentus, dangų ir pragarą? 

Daktaras Kuzietis tikrai dievobaimingai atsakė: 

— Mano pažinimas nenuneigia tikėjimo. Mano pažinimas - pa- 
skutinė Žmogaus pažinimo pakopa ir nuo tos pakopos atsispyrę 
mes susidursime su mistine teologija. Jos prieblandos scholas- 
tikai baiminosi ir nepakentė. Bet ji stumia ne į prieblandą, o į 
suvokimo šviesą, kurią aš patyriau kaip įstabiausią palaimą, 
kokią Žmogus gali patirt. 

Jo sukritusiais skruostais vėl siureno ašaros, kai palūžusiu 
balsu šnekėjo toliau: 

— Laikas sustojo, laikas įsiliejo į amžinybę mane apžilpinus 
suvokimo šviesai, ir aš ligi gyvenimo galo melsiuosi šlovingajam 
Dievui už tai, kad kartą patyriau šitokią palaimą. 

— Bet, - pasakiau, — ne visi tiki taip, kaip jūs, daktare Mika- 
Jojau. Jūs vėl man įrodėte, jog tikėjimas - tai neviltingas šuolis 
į tamsą. Apreiškimai ir suvokimas siunčiami ne kiekvienam. Iš 
jūsų mokymo supratau tik tiek, kad priešybių vienovės požiū- 
riu, kas yra teisinga ir kas neteisinga, tiesa ir melas lygiai verti, 
vadinasi, nėra visiškai teisių ir visiškai neteisių, visiškai gerų 
ar visiškai blogų, o visa sąlygiška laikinajame pasaulyje - taip 
sąlygiška, kad begalybėje susitapatina. Tai šėtoniškas mokymas, 
nes jis griauna moralės pamatą. 

— Ne, - karštai tarė jis, - tai dieviškas mokymas, nes sutaiko 
visas priešybes ir padeda žmogui suvokti aukštesnę tiesą, kuri 
neramiai širdžiai teikia ramybę ir atvangą. Bet jeigu svarstai, kaip 
mano mokymą pritaikyti kasdieniame gyvenime, tai atsakysiu — 
tas mokymas kviečia mane tapti taikytoju. Priešybės begalybėje 
susitapatina, tad ir ribomis apibrėžiamame pasaulyje priešingas 
nuomones galima suderinti. 

— Vadinasi, dauguma su mažuma, palaimintos popiežiaus, 
susitiks ir abi pusės bus teisios, - dygiai mečiau aš, staiga su- 
pratęs giliausią jo suvokimo priežastį. - Nejau iš tiesų jaučiatės 
toks kaltas, daktare Mikalojau, kad, maldydamas sąžinės prieš- 
taravimus, turite sugriauti logiką? 

Jis pakėlė galvą ir oriai ramiai atsakė: 

- Iš gilių verdenių trykšta tyriausias vanduo ir tavo paika pa- 
šaipa manęs jau nežeidžia. Sąžinė kaip Dievo rimbas čaižė man 
nugarą ir perginė per slenkstį, kurio Žmogaus mintis ligi šiol 
neišdrįso peržengt. Žvelgiant atgal, mano išvykimas iš Bazelio ir 
mūsų kelionė, kupina visokiausių nutikimų ir piktumų, susisieja 
į tolydžią visumą ir, Apvaizdos vedamas nuo vienos priežasties 
prie kitos, aš galiausiai priėjau tą suvokimą. Įsitikinimas mane 
daro nuolankesnį ir mažesnį nei anksčiau, aš nebeturiu išdidu- 
mo nei savimonės, nes ta mano mintis išsiveržė iš visiškos šių 
laikų nevilties bei pakrikimo ir būtų prasiveržusi net be manęs. 
Ivirtas žinojimas apie priešybių vienovę beribiame pasaulyje 
leidžia laisvai rutulioti mintį toliau, tad jau nebemanykim, kad 
Mūsų laukia tiktai paskutinės dienos. 

Kalbėdamas jis įsijautė, užsiplieskė ir sušuko: 

— Tikrai, Johanai, visas ligšiolinis mąstymas tebuvo amžinas, 
beviltiškas visų ankstesnių minčių kartojimas vis kitais žodžiais, 
kol iš pažinimo gyvo vaisiaus buvo išspaustos visos sultys ir 
liko tik negyvas kauliukas! Manyje, manyje šįvakar prasidėjo 
nauji laikai, kuriuos geriausi mokslo vyrai numanė esant anapus 
negyvų raidžių, bet nedrįso žengti paskutinio žingsnio. Pasaulis 
aplink mane be perstojo plėčiasi, nes aristoteliškas teiginys jau 
nebesupa mūsų mūrais. Johanai, mano sūnau, mano mokiny, 
neabejoju savo pažinimu ir mintis manyje virpėte virpa, nes 
numanau, kaip pasikeis pasaulis, kai priešybės nebenuneigs 
viena kitos. 

Jis akimirką patylėjo, palietė man petį, tiestelėjo drebančią 
ranką prie mano veido tamsoje. Balsas nuščiuvo, virto beveik 
kuždesiu tarytum išsigandus savo žodžių. Ir jis tyliai nusijuokė, 
lyg nenorėdamas manęs gąsdinti: 

— Paduvos universitete mano geriausias draugas buvo toks 
Paolas Toskanelis iš Florencijos, gydytojo sūnus. Susėdę ant 
šiaudų, prie Prosdočimo Beldomandžio kojų pasišnibždėdami 
klausydavom jo muzikos ir astrologijos paskaitų, kol įstabių 
matematinių skaičiavimų šviesos persmelkti išgirsdavome sferų 
muziką. Bet Toskanelis pasakė mintį, kuri tuomet man pasirodė 
tokia pat paika, kaip ir tau dabar. Žemė — tai rutulys, sakė jis, 
nes, nuplaukęs ganėtinai toli į vakarus, galiausiai atsidursi ry- 
tuose. Rytai ir vakarai kaip priešybės nepaneigia viena kitos, o 
dermingai susisieja. Mano suvokimo nušviesta, ta jo beprotiška 
mintis dabar suprantama, paprasta ir neabejotina, nors pakyla 
virš ligšiolinio proto ir patyrimo. 

— Daktare Mikalojau, - tariau, — arba jūs pamišęs, arba aš. 
Turiu kandžioti kumščius, norėdamas įsitikinti, jog nemiegu. 
Šią tamsiai šviesią naktį mudu tartum išėjom anapus ligšiolinio 
pasaulio ir nusimetėme laiko bei vietos grandines. Bet tai netie- 
sa. Negaliu jumis tikėti. Akmuo yra akmuo, ir visados jis liks 
akmuo. Kitkuo jis nevirs. 

— Johanai! — sušuko jis ir, suėmęs mano rankas, suspaudė taip 
stipriai, kad suskaudo. — To suvokimo šviesa mane perskverbė, 
Šįvakar švinas man virto auksu įstabiau nei per visus alchemikų 
bandymus. Jeigu yra priešybių vienovė, tai švinas gali virsti auk- 

su, žmogus gali įveikti mirtį ir pasiekti amžinąjį gyvenimą, ir tai 
ne vien tikėjimas, o pažinimas, pagrįstas įsitikinimu, ir tik menkas, 
ribotas Žmogus gali jį neigti, nesuvokdamas to, ką aš suvokiau. 

Jis toliau mygo mane kalbėdamas: 

- Johanai, mano sūnau, turi mane suprasti. Tavo mintys tyros 
kaip vanduo, senosios universitetų Žinios dar nekausto tavo 
proto Mąstymo tradicijom, neverčia tikėti autoritetais. Todėl tu 
gali mane suprasti geriau nei kiti, jei tik nori suprasti ir nebijai 
mano minties. 

— Gal ir suprantu, — atsakiau apsičiupinėdamas galvą. - Gal 
numanau, ko siekiate, gal man tai dar nušvis, kaip jums. Gal iš 
tiesų gimiau permainų laikais - ne pasaulio pabaigoje, nors jau 
maniau, kad visos mintys kruopščiai atsijotos ir pažinimas jau 
negali toliau žengt. Bet aš jaunas, jaunesnis už jus ir griežtesnis 
už jus, daktare Mikalojau. Todėl jūsų pažinimas man gali būti 
pavojingas. Persiėmęs jo, padarysiu savo išvadas ir prisitaikysiu 
kasdieniame gyvenime. 

Bet jo galva šito nesuvokė, ir apskritai jis buvo per geras žmo- 
gus, o mano baugus nujautimas dar nebuvo toks aiškus, kad 
galėčiau išdėstyt tai, ką pats tiktai miglotai numaniau. Supratau 
tik tiek, kad jeigu jo suvokimą laikysime tiesa ir pažinimu, tai 
jis kaip vaikas, pats nenumanydamas, patikliai čiupinėja tai, 
kas mąstančiam Žmogui atrodo tūkstančius kartų už paraką 
galingesnė sprogstamoji medžiaga, galinti ištaškyti į šipulius 
apėmė prietaringa baimė, lyg priešais būtų stovėjęs ne jis, o koks 
raganius, vaiduoklis ar gundytojas. Todėl ir aš paliečiau pirštais 
jo veidą ir pasakiau: 

— Grįžkime į laivą, daktare Mikalojau. Jūs sirgote, dabar šalta 
ir nakties ūkana ne į sveikatą. 

Jis tikino, kad, apsvaigęs nuo minčių, nejaučia vėsos nei šal- 
tumo, bet išsišnekėjęs klusniai ėjo su manim. Prieplaukoje, prie 
tiltelio, jis vėl sustojo ir sušuko: 

— Didžiosios tiesos visada paprastos! Tai pats geriausias ma- 
tas. Mano pažinimas telpa į du žodžius: coincidentia oppositorum. 
Nėra aiškesnės, didesnės, labiau išlaisvinančios tiesos. Todėl aš 
tarytum ant sparnų skrendu, visa - medžiagiška ir nemedžia- 
giška - manyje maloniai susiliejo. 

Nuvedžiau jį į laivo kambarėlį, padėjau nusirengti ir apklos- 
čiau lovoje. Jis iškart užmigo neapsakomai atlėgusia širdim po 
visos nerimasties ir net tada, kai užmigo, jo veidas tebešvytėjo 
laimės skaisčiu. Plastančios žvakės šviesoje ilgai stebėjau tą 
ašarų sumurzintą, minčių išvagotą veidą, svarstydamas, ar jis 
pamišėlis, ar genijus, ar beprotis, kurį reikėtų sukaustyti gran- 
dinėmis, o gal didis mąstytojas, kokio dar nei vienas amžius 
neiškėlė. 

Iš Morėjos dykomis pakrantėmis keliavome Venecijos link be 
didesnių nelaimių, o gal nuo Egėjo jūroje patirtų kančių buvom 
jau taip surambėję, kad dėkojome Kūrėjui, jog burės nepokši kaip 
griaustinis, laivo šonai nebraška ir irklai nelūžinėja, irklininkams 
neviltingai rėkčiojant jūros ošesy. 1438 metų vasario mėnesio 
aštuntą dieną išmetėme inkarus Lido saloje, prie Švento Mikalo- 
jaus koplyčios, išvydome Venecijos varpinę ir bažnyčių kupolus 
nyrant iš jūros ir atsiiriant auksu tviskantį puošnų dožo laivą 
„Bucentauros“, lydimą dvylikos prašmatniai išdabintų galerų 
ir galybės gondolų. Mus priėmė pats dožas su savo senatoriais, 
kurių purpurinių šilko apsiaustų Žvilgesys nustelbė net iškil- 
mingus vyskupų drabužius, mitras bei ganytojiškas lazdas. Tik 
imperatoriaus Jono auksu ataustas brokatas ir žėrinti plunksnų 
karūna galėjo nustelbti rytietišką dožo ištaigą. 

Kitą dieną, griaudint ginklinės patrankoms, skambant visų 
miesto bažnyčių varpams ir daugybei trimitininkų pučiant 
ilgus siaurus trimitus, mūsų laivai sustojo prieplaukoje, prie 
Dožų rūmų su grakščiais marmuro skliautais. Manding, mūsų 
priėmimas Venecijos uoste buvo vienas prašmatniausių vaizdų 
iš tų, kuriuos mirtingojo akys regėjo mūsų laikais, ir dar labiau 
sustiprino imperatoriaus Jono puikybę. Ir patriarchas bei grai- 
kų vyskupai pasijuto garbesni ir dar tvirčiau įtikėjo į Vakarų 
pasaulį atvykę ne kaip išmaldautojai ir pagarbos prašytojai, o 
priešingai — kaip senosios Bažnyčios tikrojo tikėjimo malonės 
skleidėjai vesti subarbarėjusių Vakarų iš tikėjimo klystkelio, nes 
patys vieni Vakarai jau nepajėgė to padaryti, ir šitai aiškiausiai 
liudijo Katalikų bažnyčios skilimas. Man atrodė, kad jie iš tikro 
nuoširdžiai įtikėjo nešą Dievo Tėvo meilės, Kristaus prisikėlimo 
ir Šventosios Dvasios buvimo naują džiugią žinią jau supago- 
nėjusiems Vakarams. 

Mūsų pasiuntinius katalikų vyskupus suerzino tai, kad iškil- 
mingoje eisenoje jie turėjo žengti paskui graikus ir tik popiežiaus 
atstovas Traversaris, kuris skubėjo Romon, galėjo nuolankiai eiti 
paskui patriarchą Juozapą. Net taikingasis daktaras Mikalojus 
man sumurmėjo: 

— Bažnyčios tinkle taip pat matyti sugedusių Žuvų, bet Kris- 
taus šventovei jos nepakenks, be to, popiežius turi dangaus 
karalystės raktus, kuriuos perėmė iš Petro. Venecijiečiai negerai 
daro per daug meilindamiesi graikams. 

Gal būčiau labiau vertinęs tą nuostabų priėmimą, jei būčiau 
patekęs į iškilmingą eiseną, bet turėjau likti laive perrašinėti 
laiškų, o ir išvakarėse gana aiškiai supratau, kad pyragas nėra 
toks gardus, kaip iš pažiūros gražus. Ilgai nebuvom gavę tikslių 
ir patikimų Žinių apie tai, kas dedasi Vakarų šalyse, ir staiga mus 
užvirto baugi naujienų griūtis. Bazelio bažnyčios susirinkimas 
jau atsisakė keltis į Ferarą ir paskelbė popiežiaus bulę niekine. 
Dar prieš šventas Kalėdas kardinolas Cezarinis mėgino susi- 
taikyti, kad graikai nesišaipytų iš visų krikščionių. Sužinojęs, 
kad atplaukia mūsų laivas, popiežius Eugenijus dar prieš porą 
savaičių iškeliavo į Ferarą, bet tą pačią dieną, kai atvyko, Bazelio 
bažnyčios susirinkimas nusprendė laikinai nušalinti jį nuo pa- 
reigų ir atimti iš jo tiek žemiškų, tiek dvasinių reikalų valdymą. 
Jeigu nebūtų paklusęs, jis būtų buvęs visiškai nušalintas nuo 
popiežiaus sosto. Bažnyčios susirinkimas perėmė popiežiaus 
įgaliojimus, neteisėta paskelbęs visa, ką nuo tol popiežius darys, 
ir kuo griežčiausiai uždraudęs pasauliečiams valdovams, kar- 
dinolams, vyskupams bei žemesnio rango Bažnyčios tarnams 
kokiu nors atveju paklusti popiežiui Eugenijui. 

Gruodžio pradžioje mirė Vokietijos imperatorius Zigmantas. 
Iš pagarbos jam Bažnyčios susirinkimas ligi tol susilaikydavo 
nuo griežtų sprendimų. Dabar atrodė, kad nelabošius ištrūko 
į valią. Prancūzijoje kilo dar pražūtingesnė kova prieš Angliją. 
Bohemijoje įsisiautė dar vienas karas dėl tikėjimo, kai taboritai 
vietoj imperatoriaus savo karaliumi paskelbė lenką karalaitį. 
Atrodė, kad ką tik užgesę ugnikalniai įvairiose Europos šalyse 
vėl ėmė spjaudytis ugnim ir siera. Viskas, ko siekė Bazelio susi- 
rinkimas, nuėjo niekais. Bažnyčios dvasiniai ir žemiški reikalai 
žlugo, bet jos susirinkimo dauguma savavališkai pasiskelbė 

perimanti visa, kas priklauso Bažnyčiai, ir popiežiaus padėtis 
atrodė silpna, kaip niekad. 

Greitai sugrįžome į baugiai pasikeitusį pasaulį, kuriame prie- 
šybės buvo pakilusios į nesutaikomą kovą. Bažnyčios susirinki- 
mas leido imperatoriui Jonui suprasti, jog Bažnyčių sutartis dėl 
unijos, sudaryta vadovaujant popiežiui Eugenijui, neturi jokios 
galios, vertės nei reikšmės. Savo ruožtu Traversinis popiežiaus 
vardu užtikrino, kad naujasis Bažnyčios susirinkimas Feraroje 
jau vyksta ir kad į miestą diena iš dienos atkanka vis daugiau 
garbių dvasininkų. O imperatorius Jonas pasinaudojo proga 
ir pareiškė stokojantis pinigų, kad galėtų gyvent pagal rangą. 
Venecijiečiai leido jam suprasti, jog jis pasielgs išmintingiausiai, 
jei nepasinaudos nei Bazelio, nei Feraros kvietimu, 0 verčiau 
pasiliks Venecijoje ir pareikalaus, kad popiežius atvyktų į Ve- 
neciją. Jie patikino, jog tokiu atveju imperatorius nestokosiantis 
pinigų, o iškilmingas priėmimas graikus buvo taip pakerėjęs, 
kad jie ėmė rimtai svarstyti, ar nepasilikti Venecijoje. Impera- 
toriaus ir Graikų bažnyčios garbė iškiltų kuo aukščiausiai, jei 
popiežius paklustų jų reikalavimui ir atvyktų pas juos. Ypač 
Efeso arkivyskupui patiko mintis pažeminti popiežių, todėl tarp 
graikų kilo karštas ginčas ir, apkvaitęs nuo visos prašmatnybės 
ir pabrėžtinės pagarbos, jų arkivyskupas trenkė ganytojo lazda 
per galvą Besarionui, kuris manė, kad jie privalo laikytis jau 
sudarytos sutarties. Tas augus vyras turėjo jėga atimti lazdą iš 
arkivyskupo. 

Džiaugsmo ugnių poškesys, kvaitinanti trimitų ir būgnų mu- 
zika ir lengvabūdiškas minios krykštavimas Švento Morkaus 
aikštėje vėlų vakarą išginė daktarą Mikalojų į Ferarą. Su juo vyko 
vienas iš mūsų pasiuntinių vyskupų ir, toldami jūros tamson, iš 
savo laivo matėme šviesų atošvaistę virš švenčiančio miesto. 

Išlipę į Frankolino krantą, jojome į Ferarą tokiu greitumu, 
kokiu leido joti vyskupo silpnumas ir daktaro Mikalojaus baikš- 
tumas. Manėm, kad nuvykę rasime popiežių, palaužtą nesėkmių, 
bet smarkiai klydome. Mieste jau buvo regėti prasidėsiančio 
Bažnyčios susirinkimo ženklų: kas žingsnis raudonavo vysku- 
pų mitros ir prelatų apsiaustai pagarbioje Žmonių apsuptyje, ir 
gyventojams čia dar nebuvo nusibodę gatvėse klupinėti prieš 
aukštuosius dvasininkus ir prašinėti palaiminimo. Paklausę 

kelio į rūmus, kuriuose turėjo gyventi popiežius, beveik išsyk 
sužinojome, kad į miestą jau atvyko septyniasdešimt vyskupų, 
daug prelatų, daktarų, vienuolynų viršininkų bei vienuolių. 
Išgirdę, kad atvykome tiesiai iš Konstantinopolio, žmonės 
džiūgaudami subėgo iš visų pusių ir pergalinga eisena palydėjo 
mus iki rūmų, būtų sykiu susigrūdę ir į kiemą, jeigu Feraros 
hercogo kariai, nusamdyti saugoti popiežiaus, jų nebūtų jėga 
sulaikę. Mūsų nuostabai, visas miestas atrodė apimtas sėkmės 
ir džiaugsmo svaigulio, nes per Bažnyčios susirinkimą tikėjosi 
smarkiai praturtėti. 

Dar nebuvom nusėdę nuo žirgų, kai plazdendamas kardinolo 
apsiaustu, užmiršęs savo amžių, laiptais žemyn atidundėjo kar- 
dinolas Mikalojus Albergatis. Jis palaimino mus atvykusius ir iš 
karto skubino vidun - purvinus, pavargusius - esą taip nekan- 
triai mūsų laukiantis popiežius. Tame džiaugsmingame šurmu- 
lyje mane, beveik tais pačiais drabužiais ir murziną, irgi nuvedė 
paskui daktarą Mikalojų ir vyskupą, tad, nespėjęs nė susivokti, 
jau keturpėsčias bučiavau popiežiaus Eugenijaus šlepetę, kurią 
jis nekantriai pakišo man po nosim. Bet, prasidėjus pokalbiui, 
griežtas popiežiaus Žvilgsnis įsmigo į mane ir, jam paklausus, 
kas aš toks, aš bemaž taip pat greitai buvau išstumtas lauk. 

Bet nesigailėjau taip šiurkščiai pavarytas, nes daugybė vys- 
kupų, daktarų ir sekretorių išsyk apsupo mane ir palydėjo prie 
puotos stalo žemutiniame aukšte, nūsdami išgirst naujienų apie 
mūsų kelionę ir graikus. O aš išgirdau, kad reikalai klostosi kuo 
geriausiai. Vokietijos imperatoriaus Zigmanto mirtis pašalino 
paskutinę didelę kliūtį susirinkimo vieta skirti Ferarą, o graikų 
atvykimas popiežiui — tokia didelė dvasinė pergalė, kad šitai 
turi paveikt visus krikščionis. Dėl sėdėjimo tvarkos Bažnyčios 
susirinkime jau susitarta ir kaip tik tuo metu buvo ruošiamas 
potvarkis, kuriuo esą bus paskelbta, jog popiežiaus suskaldyto 
Bažnyčios susirinkimo nariai, pasilikę Bazelyje, netenka pareigų 
ir pajamų ir atskiriami nuo Bažnyčios. Naujas Bažnyčios susi- 
rinkimas Feraroje taip pat pareikalaus, kad Bazelio gyventojai 
iš miesto varu varytų pasilikusius dvasininkus, jeigu tie per 
trisdešimt dienų neišvyks savo noru. O antraip jie patys bus 
atskirti nuo Bažnyčios, jos prakeikti ir visi krikščionys nutrauks 
ryšius su prakeiktu miestu. 

Visa tai skambėjo gražiai ir aš, stengdamasis perveikti kelionės 
nuovargį bei abejones, nenorom susipyliau į gerklę tiek vyno, 
kad naujojo Bažnyčios susirinkimo ateitis man irgi pradėjo atro- 
dyt daug žadanti. Pasijutau tikras didvyris dėl to, kad pabuvau 
Konstantinopolyje, kur nedažnas buvo nukeliavęs, nes dabar 
galėjau minėti graikų arkivyskupų vardus lyg kasdien su jais 
bendravęs. Daugiausia buvau klausinėjamas apie imperatorių, ir 
jo išvaizdą, papročius ir apėigas galėjau apsakyti kaip liudinin- 
kas. Netrukus vienas Bolonijos popiežiaus palydos sekretorius 
atpažino mane kaip tą, kuris Bazelyje padėjo užantspauduoti 
mažumos potvarkį, todėl tą vakarą pasidariau svarbesnis, nei bu- 
vau vertas. Nemačiau reikalo slėpti savo graikų kalbos gebėjimų. 
Todėl sykiu kaušę popiežiaus kanceliarijos sekretoriai paslaugiai 
nuvedė mane pas notarą ir greitai išklojo mano privalumus, o 
jis dėkingas įrašė mano vardą į Bažnyčios susirinkimo vertėjų 
sąrašą ir kaip pirmo mėnesio algą sumokėjo man tris auksinus. 
Tomis dienomis bepinigystė popiežiaus, atrodo, nekamavo, antra 
vertus, visiškai suprantama, kad jis norėjo priimti į savo tarnybą 
visus, bent kiek mokančius graikiškai, nes tokių labai trūko. Be 
to, buvau nusamdytas iš protingo atsargumo, kad nenusamdytų 
graikai, nors tada apie tai nespėjau pagalvot. 

Bet tai, kas lengvai ateina, lengvai išeina, nes vieną auksiną 
praradau dar tą patį vakarą. Baimindamiesi griežto popiežiaus, 
sekretoriai nusivedė mane į nakvynės namus prideramai ap- 
laistyti naujųjų pareigų, o aš, aišku, labai norėjau pasirodyti 
vertas jų draugystės, nors visaip saugojausi persigerti. Prie 
mūsų draugijos prisidėjo ir kelios moterys, atvykusios į Ferarą 
iš įvairių Italijos miestų — net iš Florencijos, ir jos būtų mielai 
padėjusios man atsikratyti visų pinigų, jeigu būčiau pasidavęs 
jų gundymams. Laimė, jos kol kas dar baiminosi ir labai įžūlauti 
nedrįso, nes vos atkakęs į Ferarą popiežius susikvietė visų rangų 
dvasininkus, atvykusius į Bažnyčios susirinkimą, savo rūmų 
koplyčion ir, griežtai pasikalbėjęs, pareiškė, kad šie privalą iš 
tikrųjų pertvarkyti Bažnyčią, - pirmučiausia pasitaisę patys. 

— Jau ganėtinai prikalbėta, - pasakė jis, - man nereikia žodžių, 
o tik darbų ir gero pavyzdžio. 

Todėl nemažai į miestą atskubėjusių moterų jau nuo vartų 
buvo apgręžtos atgal, o tas, su kuriomis kalbėjausi, sargybiniai 

įleido tik todėl, kad mokesčiu įrodė savo gerą vardą. Paskui 
nakvynės namų šeimininkai suskubo priimti jas dirbti plovėjom, 
virėjom, valytojom ir lygintojom. Gerokai pavargau, kol iš jų 
nagų išplėšiau savo naujuosius draugus ir parvedžiau į rūmus. 
Laimė, vartai nei durys dar nebuvo užrakinti, nes popiežius su 
kardinolais dar tarėsi, kokių veiksmų derėtų imtis, kai atvyko 
graikai, todėl įtykinome vidun ir aš permiegojau sekretorių 
kambaryje ant grindų. 

Kitądien atgailaudamas susiradau daktarą Mikalojų, bet greit 
supratau, kad nėra ko gailauti, nes iš sekretorių šnekų apie 
naujojo Bažnyčios susirinkimo reikalus sužinojau daugiau nei 
daktaras Mikalojus, atsiskaitęs popiežiui ir kardinolams apie 
pasiuntinių kelionę. Saugodamas nuo venecijiečių vilionių, 
popiežius tučtuojau išsiuntė į Veneciją papildomą sumą pinigų 
ir paliepė Traversariui išsyk sumokėti imperatoriui Jonui ir pa- 
triarchui Juozapui daugiau, nei tie prašė. Kuklusis daktaras Mi- 
kalojus, būdamas nuolankus žmogus, sau pinigų nepaprašė, net 
neieškojo buto Feraroje, nes jam rūpėjo tik sėkmingas Bažnyčios 
susirinkimo darbas ir kuo greičiau prikviesti į Ferarą graikus. 
Per naujuosius draugus sutvarkiau viską kuo geriausiai, nes jie 
žinojo, kur ir kokiu reikalu kreiptis, tad mums nereikėjo erzintis 
ir aklai lakstinėti po miestą. O jau reikėjo skubėti, nes geriausi 
butai buvo užsakyti graikams, ir Bažnyčios tėvai, atvykę į miestą, 
pirmiausia puldavo prašyti pinigų išlaidoms padengti ir būto, 
prideramo pagal rangą. Feraros kunigaikštis laisvus butus sky- 
rė tik popiežiui, jo kurijai, kardinolams ir graikų imperatoriui 
ir atleido juos nuo visų pirkinių apyvartos mokesčio. Į kitus 
Bažnyčios susirinkimo dalyvius buvo žiūrima kaip į miestiečių 
grobį ir stambias melžiamas karves, todėl; norint rasti nebrangų 
butą, reikėjo nueit daug kelių. Mano dėka veltui gavome net 
du kambarius ir pažymą, atleidžiančią nuo pirkinių apyvartos 
mokesčio. 

Anksčiau šitoks išsisukinėjimas ir naudos siekimas kitų sąs- 
kaita man atrodė bjaurus ir net bergždžias, nes žinių kaupimą 
ir dvasinį tobulėjimą laikiau nepalyginti svarbesniu dalyku nei 
regimą sėkmę. Bet ne savo valia įsėdau į laimės ratus ir jaučiau 
pasitenkinimą galėdamas kiaurai peržvelgti ir išorinius dalykus. 
Pažinimu galėjau laikyti ir tai, kad gražiausi dalykai ir mintys 

slepia įžūlią savimylą ir godumą. Reikiami ryšiai padėdavo 
žengt į priekį rezgant visokias pinkles ir tarpusavio varžybose, 
o vyro garbė buvo sveriama ryšiais, kuriuos jam pavykdavo 
užmegzti. Kai paaiškėjo, kad graikai tikrai atvažiuos, buvo 
tarta, jog aš turiu su jais ryšių, tad galiu būti naudingas. Ir jau 
nebuvo svarbu, ar tu doras, ar pasileidęs, nusidėjėlis ar nekaltas, 
jei prisipažinai esąs ištikimas popiežiaus šalininkas, viešai rodei 
laikąsis Bažnyčios nuostatų ir pripažįstąs Žaidimo taisykles. Ką 
mąstai širdyje, tavęs niekas Feraroje neklausė, jeigu šiaip jau 
elgeisi nuovokiai ir gudriai, vadinasi, deramai. Šis pastebėji- 
mas atėmė norą kaupti Žinias ir aš pajutau privaląs parodyti, 
kad galiu žaisti šaltakraujišką ir įžūlų Žaidimą lygiai taip, kaip 
kiti, vis dėlto niekam neįsipareigodamas ir nevaržydamas savo 
dvasios. 

Daktaras Kuzietis šito nesuprato. Būdamas doros širdies, 
geriausios valios ir nuoširdžiai dievotas, jis ir apie kitus manė 
tik gera, viską versdavo į gerąją pusę, malšino visus sankirčius 
ir ėmėsi daryti taiką, nesirūpindamas savim. Jis neturėjo jokios 
garbėtroškos, nebuvo godus, nors pinigų nešvaistė. Negalvoda- 
mas apie save, jis visur kur žiūrėjo tik Dievo garbės ir Bažnyčios 
sėkmės. 

— Bažnyčios tinkle pastebiu ir sugedusių Žuvų, — vis kartodavo 
jis, - bet tai nemenkina jos šventumo. 

Bažnyčios susirinkimo dauguma Bazelyje jį vadino atskalūnu 
ir neteisingai aiškino jo veiksmų paskatas. Todėl jis dar uoliau 
žiūrėjo, kad niekas negalėtų jo apkaltinti dėl savo sėkmės pa- 
sirinkus tą pusę, iš kurios manė turėsiąs didesnės asmeninės 
naudos. Bet kuo labiau jis abejojo savimi ir tikrinosi, tuo tvirčiau 
griebėsi popiežiaus šalininkų, tarsi dėl jų ir popiežiaus garbės 
dirbo, sykiu nuolat sau įrodinėdamas, kad buvo teisus, pasirink- 
damas popiežių, o ne daugumą. 

Pas mus dažnai užeidavo svečių ir daktaras Mikalojus popie- 
žiaus rūmuose kardinolams bei daktarams kasdien rodydavo 
rankraščius bei kodeksus, nusipirktus iš Šventojo kalno vienuo- 
lių ir Konstantinopolyje, nes laukdami graikų būsimi jų ginči- 
ninkai stengėsi įsigilinti į Graikų ir Lotynų bažnyčių skirtumus 
ir iš Bažnyčios tėvų rankraščių rankiojo įrodymus, kurie padėtų 
apginti savo nuomonę. Daktaras Mikalojus iš anksto išdavė, jog 


152 


graikai ketina pripažinti įpareigojančiais tiktai septynių pirmųjų 
Bažnyčios susirinkimų sprendimus ir remsis tik Graikų bažny- 
čios tėvų nuomonėm. Augustiną graikai menkai pažįstą. Tai 
sukėlė pasipiktinimą ir daktaras Mikalojus mėgino taikinamai 
apginti ir graikų požiūrį ir, remdamasis savo kodeksais, įrodė, 
kad prie Tikėjimo išpažinimo pridurtas lotynų filiogue, graikų 
akimis žiūrint, tikrai neteisėtas, nors graikams, ko gera, nepasi- 
seks nuneigti, kad Šventoji Dvasia kyla iš Tėvo ir iš Sūnaus. 

Po kelių dienų aukštieji dvasininkai, daktarui Mikalojui kal- 
bant, ėmė žvilgčiot vienas į kitą ir purtyti galvas. Jie nieko tiesiai 
nesakė, bet puikiai supratau juos manant, jog daktaras Mikalojus 
per geros širdies ir negalės ginčytis su graikais, supratau juos 
netgi spėjant, jog daktaras Mikalojus kelionėje nejučia gavo 
graikiško nuodo. Gal čia buvo trupinėlis tiesos, nes tokia kelionė 
mąstantį Žmogų turėjo paveikti. Vien karštas žmonių pamaldu- 
mas ir laime švytintys veidai Konstantinopolio bažnyčiose labai 
skyrėsi nuo mūsų bejausmių mišių, per kurias net aukštieji dva- 
sininkai vaikštinėdavo po bažnyčią ir šnekėdavosi, trikdydami 
pamaldas. Apsilankęs Konstantinopolyje, niekas negalėjo neigti, 
jog senoji Bažnyčia išlaikiusi daugiau šventos dvasios ir laisvės 
nei lotyniškoji, supasaulietinta Katalikų bažnyčia. Daktaras Mi- 
kalojus iš tiesų gavo graikiško nuodo tiek, kad tikėjosi, jog per 
uniją Bažnyčia įgis atgaivingos dvasios. 

Supratęs, kur link viskas krypsta, pamaniau privaląs įspėti 
daktarą Mikalojų ir pasakiau: 

- Jūs neatsargus, tad greit prarasite gerą mokslininko vardą 
ir sukelsit abejonių savo tikėjimu, jeigu toliau taip šnekėsite ir 
ginsite paklydusią Graikų bažnyčią. 

Jis man atsakė: 

— Graikų bažnyčia sena ir dar turi gyvos dvasios. 

— Na ir kas, - atšoviau, - niekas jūsų šito neklausia. Per dis- 
putus reikės įveikti graikus ir įtikinti juos klydus. Turite rasti 
graikų paklydimų, o ne teisumo įrodymų. 

Jis nustebęs tarė: 

— Vis dėlto tu klysti, Johanai. Per derybas reikės meilingai rasti 
tiesą ir sutaikyti priešybes. 

— Tiesa čia rūpi tiek, kiek pamestas vaikas, - pasakiau apmau- 
džiai. - Niekas jūsų neklausia tiesos, nes Katalikų bažnyčia turi 

savo nepajudinamą tiesą, dėl kurios nesiderės, kaip ir Graikų 
bažnyčia. Gal jūsų priešybių vienovėje šios dvi tiesos dermin- 
gai susisieja, bet šiame laikiname pasaulyje prarasit gerą vardą, 
jeigu, būdamas lotynas, ginsit graikų tiesą. 

Bet jis tiesiog manęs nesuprato, nes, būdamas paprastos ir 
geros širdies, tikrai manė, jog derybų tikslas — rasti tiesą. Prie- 
šingai, jis apkaltino mane nenuolaidumu ir kietaširdiškumu, 
net nepagarba popiežiui ir kardinolams, nes abejojau jų tiesos 
siekiu. 

— Kam jiems ko nors siekti, jei jau turi gatavą tiesą, - nekan- 
triai atkirtau aš. — Verčiau patylėkit. Antraip, akivaizdu, greitai 
turėsit keliauti iš šio miesto ir Bažnyčios susirinkimas apsieis be 
jūsų mokslingumo. 

Tomis dienomis ir kardinolas Čezarinis atvyko iš Bazelio, kur 
iki paskutinės valandos dirbo taikinamąjį darbą, popiežiaus 
įsakymu įkalbinėdamas pripažinti Ferarą Bažnyčios susirinkimo 
vieta. Jis atrodė suniuręs ir nusiminęs, bet popiežius jį priėmė 
su didele pagarba ir leido suprasti jį būsiant ir kito Bažnyčios 
susirinkimo vadovu. Norom nenorom ir jis užsikrėtė visuotiniu 
guviu viltingumu, nes graikų atvykimo visi laukė kaip šven- 
tės. Nelabai norėjau jo susitikti, o vengiau kaip įmanydamas 
pasipainioti jam po kojų. Bet netikėtai jis užėjo į mūsų butą, 
ir aš, pažvelgęs jam į akis, tegalėjau suglumęs parklupti ant 
kelių ir maldaut atleidimo, nes vien gera norėdamas per tą 
antspaudavimo reikalą jį apgavau. Tvirčiausiai pasiteisinau 
pasakydamas, jog už savo darbą nepaėmiau pinigų, ir daktaras 
Kuzietis pritarė, patikino mane neturėjus klastų ir pagyrė, kad 
kelionėje jam labai padėjau. Kardinolas Čezarinis gana teisingai 
pripažino, jog tikrasis kaltininkas buvo Taranto arkivyskupas, 
ir pridūrė suprantąs, kad aš, jaunas ir nepatyręs, labiau tikėjau 
juo nei pačiu savim. 

— Bet, - tarė jis, - Bažnyčios reikalas toks didis ir šventas, kad 
nedera jo teršti niekingais darbais. 

Išdrįsau jam priminti, kad Konstanco bažnyčios susirinkimas 
įsakė sudeginti daktarą Husą, nors šis turėjo imperatoriaus 
apsaugos raštą. Jei dėl gero ir teisingo reikalo paminamas net 
imperatoriaus duotas žodis, tai skrynios išlaužimas dėl nemiršta- 
mos, amžinos ir vieningos Bažnyčios - tikrai niekingas veiksmas. 

Kardinolas Čezarinis sulysusiu, sielos kariavos išvagotu veidu 
pasižiūrėjo į mane ir tarė: 

— Tesveria Dievas tavo poelgį — teisus jis ar piktas. Aš į tai 

nebesikišiu. Tik pats sau būk nuoširdus ir pasakyk, ar tavo 
poelgis doras, ar ne. 
Lengvai būčiau viską nuneigęs, bet tą valandėlę jaučiau, kad jis 
viską matuoja sutartiniu kaltės ir bausmės matu, o mane verčia 
atsiskaityti sau pačiam. Buvo nemalonu, bet nesąmoningai my- 
lėjau jį ir juo Žavėjausi, nors nenoromis. Taigi krūptelėjau, bet 
nenusukau akių. 

— Kaip norite, pone, - tariau. - Man pačiam tas poelgis atrodo 
nedoras ir jo nedorumo nieku būdu nepateisina kitų, aukštes- 
niųjų padaryti nedori darbai. Gerai. Prisipažįstu. Bauskite mane. 
Aš to nusipelniau. 

Jis sunkiai atsiduso, atlyžo ir tarė: 

— Prisipažinimas - ganėtina bausmė. Kalbu ne apie savo gerą 
vardą, kurį tu mėgini sutepti. Labiau bijojau, kad tuo darbu 
sužalosi savo sielą. Nesužalojai. Todėl viską užmirškim, ir tiek. 
Bet daugiau taip nedaryk. 

Jo žodžiai taip skaudžiai pervėrė man širdį, kad ašaros sušo- 
ko į akis, ir aš karštai pabučiavau jo gyslotą ranką. Jis atitraukė 
ranką, lyg mano prisilietimas jam būtų buvęs nemalonus, ir 
veikiau sau nei man tarė: 

— O, Dieve, protu nesučiuopiamas, niekada nevesk manęs į 
pagundą tarnauti tau taip, kaip sąžinė neleidžia. 

Tada aš baisiai susigėdau ir neapgalvotas to poelgio lengvabuū- 
diškumas man atsiskleidė iki galo. Supratau, kad ir kilniaširdis 
Cezarinis mano, jog aš taip padariau tik dėl Bažnyčios labo, nes 
nedaug iš to turėjau naudos. Tik vėliau supratau, kad jis turbūt 
permatė mane kiaurai ir norėjo pamokyti, numanydamas, kad, 
būdamas įžeidžiai išdidus ir nelaimingas, svyrinėju ant gėrio ir 
blogio ribos. Tad, laikydamas mane geresniu, nei iš tiesų buvau, 
privertė būti geresnį, būti tokį, koks maniausi esąs. Bet sykiu jis 
turbūt ir meldėsi už mane, pakliuvusį tarp Feraros ir mūsų laikų 
dvasinių pagundų bei klastų. 

Siaip ar taip, atgaila ir gėda vėl įplieskė manyje tobulumo 
siekį, karštą širdies norą atsilaikyti prieš save patį. Jau buvau 

linkęs viską mesti. Susitikęs su juo, nusibrėžiau aiškią ribą tarp 
dvasinių ir žemiškų dalykų. Galėjau laikytis tam tikros ribos, 
niekam neįsipareigodamas. Įsitikinęs tuo, susigėdau ir dėl dak- 
tarui Kuziečiui duotų patarimų. Kaip suvedžiotojas pašnibždėjau 
jam į ausį negarbingą tiesą. Jei kalbėsime apie išorišką pagarbą 
ir sėkmę, per Feraros susirinkimą jis galėjo pelnyti garbingą 
padėtį, bet turėjo derėtis dėl to, ką laikė tiesa. Tai, ką būtų pel- 
nęs išoriškai, būtų praradęs dvasiškai arba pradėjęs pats savęs 
nekęsti. Todėl reikėjo palinkėti, kad jį išsiųstų iš Feraros, nors 
jis kaip vaikas jau dabar džiaugėsi per savo išsilavinimą ir at- 
rastus įrodymus ir abiem pusėms padarius nuolaidų galėsiantis 
sutaikyti Bažnyčias tiesos ir meilės vardu. 

Kardinolas Čezarinis mane paskatino reikiamu metu, nes 
nuo visų smulkmeniškų, niekingų ir žemiškų pinklių, susijusių 
su graikų atvykimu į Ferarą, būčiau apžilpęs ir tuos išoriškus 
mažmožius regėjęs kaip svarbiausius. Aiškiai nesužinojom, kas 
Venecijoje įvyko tarp graikų, nes tarpusavio kivirčus jie dangstė 
kaip įmanydami. Bet atrodo, kad senasis patriarchas Juozapas 
su vyskupais buvo linkęs pasilikti Venecijoje laukt schizmos. 
Patriarchas buvo senas, paliegęs, kelionė laivu jį labai nukamavo, 
tad toliau keliaut jis nenorėjo. Be to, jis griežtai neigė popiežiaus 
viršumą ir baiminosi, kad šis per priėmimą jį paniekins. Jokia 
galybe jis nesutiko bučiuoti popiežiui kojos ir esą seniokiškai 
drebančiu balsu vis kartojo: 

— Jeigu popiežius už mane vyresnis, elgsiuosi su juo kaip su 
tėvu. Jeigu jis mano amžiaus, elgsiuosi su juo kaip su broliu. 
Jeigu jis už mane jaunesnis, būsiu jam švelnus kaip sūnui. 

Bet gavęs iš popiežiaus pinigų daugiau nei prašė ir iki iš- 
sekimo prisilinksminęs Venecijoje, imperatorius Jonas suvokė 
politinę būtinybę ir su palyda iškeliavo į Ferarą, šitaip privers- 
damas patriarchą ir kitus dvasininkus norom ar nenorom vykti 
iš paskos. Kovo pradžioje plūstelėjus pavasariui, drumzlinose 
lagūnose pulkuojantis vandens paukščiams ir knibždynams 
varlių balose kurkiant, jis su palyda atkako į Ferarą, ir marki- 
zas Nikolas surengė jam deramą priėmimą, nors ne tokį ištaigų 
popiežius su savo kardinolais ir aukštaisiais dvasininkais jį pa- 
sitiko ir jam nereikėjo nusižeminus bučiuoti popiežiaus kojos, 

nes tas jį sutiko kaip amžinąjį Bizantijos valdovą, stengdamasis 
kuo geriausiai patenkinti jo tuštybę. 

Ir markizas Nikolas, kurio siuzerenas buvo popiežius, su im- 
peratorium elgėsi deramai, pernelyg rodė pagarbą, bet vis dėlto 
turbūt tikėjosi, kad imperatorius - jaunesnis ir svetimšalis - po 
įtampių pirmųjų apeigų, kaip dera, atvirai parodys draugišku- 
mą iškilmių šeimininkui. Jis ne veltui didžiavosi savo didžiule 
castello, prancūziškais savo dvaro papročiais, mokslininkais, 
kuriuos buvo subūręs apie save ir į savo universitetą, taip pat 
savo fazanų sodais bei medžioklės parkais, bet liguistai jau- 
triai savo garbės Žiūrintis imperatorius nuo pat pradžių mielai 
naudojosi jo svetingumu, tačiau parodė laikantis markizą daug 
žemesnio rango. Drauge su palyda įsitaisęs markizo skirtuose 
rūmuose, imperatorius įkurdino ten savo žirgus, šunis ir saka- 
lus, įsteigė savus rūmus, kuriuose buvo tiksliai laikomasi visų 
senųjų Bizantijos apeigų, pabrėžiančių jo imperatoriškąją garbę. 
Markizas Nikolas greit suprato, kad toks kilmingas svečias teiks 
jam daugiau apmaudo nei garbės. 

Po trijų dienų tvinstančia upe su vyskupais ir kroviniais 
atplaukė patriarchas Juozapas, bet neišlipo iš laivo tol, kol ne- 
išgirdo tvirto pažado, kad jam nereikės nusižeminus bučiuoti 
popiežiaus šlepečių. Ir apskritai verkšleno dėl kelionės sunkumų 
ir pavojų, iškilusių jo brangiems bažnytiniams reikmenims bei 
knygų skrynioms. Popiežius Eugenijus tuoj pat nusiuntė jam 
malonų žodį, kad jis ir jo dvasininkai gali patys spręsti, kaip pa- 
sveikinti popiežių. Garbės sargybiniams ir smalsuolių minioms 
nekantriai lūkuriuojant pakelėse, graikai dėl to ginčijosi ilgiau nei 
valandą. Galų gale susitarė. Juos palydėjo į popiežiaus rūmus. 
Popiežius pakilo iš sosto, stačiomis pasveikino nuo senatvės ir 
ligos netvirtai žengiantį patriarchą Juozapą, bet šis piktai atsuko 
jam skruostą. Po bučinio, dievaži, neliudijančio krikščioniškos 
meilės, popiežius greit atsisėdo, tada graikų vyskupams bei 
aukštiems pareigūnams buvo suteikta garbė prieiti ir iš pradžių 
pabučiuoti jam ranką, o paskui - skruostą. 

Po priėmimo graikai buvo palydėti į paskirtus butus ir patriar- 
Chas Juozapas iškart atsigulė į lovą. Beveik iškart į popiežiaus 
rūmus plūstelėjo skundai, kad butai netinkami, radosi galybė 
kitokių trūkumų, pasak graikų, žeidžiančių jų garbę. Be abejo- 

nės, pavasariškai purvina ir drėgna Ferara, kurios gyventojus 
visa Italija vadino varlėmis, pagyvenusiems vyrams nebuvo 
maloniausia vieta, nors pavasario spinduliai, potvynio vande- 
nų verpetai ir vandens paukščių sparnų vasnojimas kerėjo net 
tokius kaip aš. Pakantus ir taikingas popiežius Eugenijus darė, 
ką galėjo, kad smulkmenos negadintų graikams nuotaikos. Tad 
nepagalvojęs liepė pranešti graikams, jog leidžia laikyti pamal- 
das Feraroje taip, kaip jie nori. Graikai labai įsižeidė, nes, šiaip 
ar taip, ketino laikyti pamaldas saviškai ir nemanė turintys gaut 
popiežiaus leidimą. Tiesą sakant, jie taip supyko, kad vos neat- 
sisakė tų pamaldų, idant niekas nepamanytų juos pasinaudojus 
popiežiaus leidimu. 

Popiežius Eugenijus kelioms dienoms paliko juos ramybėje, 
kad apmalštų ir įsigyventų Feraroje. Paskui paliepė pranešti 
viliąsis, jog pamaži bus imtasi gvildenti rūpimus klausimus. 
Bet patriarchas Juozapas pranešė sergąs ir niekas gerai nežino- 
jo, ar tai tiesa, ar tik dingstis vilkinti derybas, ar paprasčiausia 
seniokiška aikštis, todėl keletą mėnesių patriarcho liga buvo 
labiausiai svarstoma paslaptis Feraroje. Savo ruožtu imperatorius 
Jonas įsakė pranešti, kad Vakarų šalių valdovai taip pat privalo 
dalyvauti Bažnyčios susirinkime. Buvo neįmanoma įvykdyti to 
reikalavimo dėl visuotinės nesantaikos, Italijoje, Prancūzijoje 
ir Bohemijoje siaučiant karams, bet imperatorius net neklausė 
aiškinimų ir popiežius Eugenijus, jam įsiteikdamas, į įvairias 
šalis išsiuntė nuncijus, įdavęs jiems kvietimų. 

Išsireikalavęs šito, imperatorius Jonas maloningai pranešė 
sutinkantis pradėti derybas. Jis tenorįs iš anksto įsitikinti, kad 
sinode dėl unijos jam paskirta pirma vieta. Popiežius galėtų 
sėdėti antroje vietoje. Toks nekuklus reikalavimas galiausiai 
supykdė net ir popiežių Eugenijų. 

— Jeigu kalbėtume apie mane kaip Žmogų, — neva pasakė 
jis, — galiu sėdėti nors tarpduryje, kad reikalas pajudėtų, bet 
krikščionims popiežiaus sostas aukščiau už imperatoriaus. 

Beveik mėnesį truko derybos, ieškant visus tenkinančio spren- 
dimo dėl šito svarbaus sėdėjimo tvarkos klausimo. Papratau 
lankytis didžiulėje popiežiaus virtuvėje, ten dažnai valgydavau 
su menkesniais raštininkais ir sekretoriais, norėdamas sužinoti, 
kaip klostosi reikalai. Per mėnesį įsierzinau ir karštai išrėžiau: 

— Žemiška garbė ir sostų aukštis imperatoriui su popiežium 
iš tiesų svarbiau nei Bažnyčių susijungimas po šimtmečius tru- 
kusios schizmos. Jeigu toks niekingas klausimas sprendžiamas 
mėnesį, tai pražilsime, kol jie imsis svarstyti Švenčiausiosios 
Trejybės asmenų tarpusavio santykį. 

Tarnyboje žilos galvos sulaukęs raštininkas, kuris dažnai aiš- 
kindavo, jog išburkusi jo nosis įraudo nuo peršalimo, visai ne 
nuo vyno besaikio gėrimo, nuramino mane sakydamas: 

— Pirmoji juridikos sąlyga — kiekvienu atveju pirmiausia 
prašyti atidėti svarstymą. Paskubomis tokios svarbios derybos 
nevyksta. Susitarimas dėl sėdėjimo tvarkos tikrai nėra niekingas 
dalykas. Karo vadai ištiria priešo pajėgumą, pasiuntę žvalgo- 
muosius būrius susiremti su sargyba, lygiai taip pasitarimais dėl 
sėdėjimo tvarkos tiriamas priešininko ryžtas bei tvirtybė. Kai bus 
susitarta dėl sėdėjimo tvarkos, išrikiuos karius, priešininkai žinos 
vienas kito galią. Bet, tiesą sakant, jau sėdėjimo tvarka parodys, 
kuo viskas galiausiai baigsis. Tad eime į katedrą pasižiūrėti, kas 
ten padaryta, ir jau dabar galėsim pasakyti, kuo baigsis kad ir 
kiek užsitęsusios derybos dėl unijos. 

Taigi nuėjome į katedrą su trejais vartais, kurioje daugybė 
amatininkų rikiavo krėslus ir suolus. Pamatėme, kad graikams 
skirta Apaštalų pusė, o lotynams - Evangelijų pusė, tai rodė, jog; 
abi pusės pripažįsta viena kitą lygiomis. Mūsų pusėje stovėjo 
popiežiaus krėslas, iš akies jis atrodė už kitus krėslus aukštesnis. 

alia šio krėslo žemiau per vieną nedidelę pakopą stovėjo garbės 
krėslas. Paklaustas stalius atsakė, jog, tai Vokietijos romėniškojo 
imperatoriaus krėslas. Paaiškinome, kad imperatorius mirė, o 
naujasis dar neišrinktas, bet stalius atšovė, jog jam tai nerūpi. 
Per vieną pakopą žemiau buvo išrikiuoti kardinolų krėslai, dar 
žemiau — vyskupų ir prelatų suolai su pagalvėlėmis. 

Graikų pusė buvo sutvarkyta panašiai. Trūko tik tokio pat 
krėslo kaip popiežiaus, bet imperatoriaus Jono krėslas - ly- 
giai tokio aukščio ir taip pat išgražintas - stovėjo tiesiai prieš 
romėniškojo imperatoriaus krėslą, kuris turėjo likt tuščias. 
Patriarcho Juozapo krėslas šiaip jau buvo lygiai toks pat kaip 
Popiežiui skirtasis, bet stovėjo pakopa žemiau ir buvo Žžemes- 
nis už imperatoriaus Jono krėslą. Patyręs raštininkas papurtė 
galvą ir tarė: 

— Iš visa ko matyti, kad šias derybas rengia graikų imperato- 
rius, O ne patriarchas. Spėju, kad per sinodo atidarymą patriar- 
cho liga vėl išvirs į kiaulystę mūsiškiams. Bet imperatorius bus 
patenkintas vieta, kuri prilygina jį Vokietijos romėniškajam 
imperatoriui, nors iš jo valdžios jau likęs tik šešėlis. 

Išsigandę ėmėm jį kumšnoti, nes tą akimirką į bažnyčią įžengė 
būrelis graikų patikrinti, kaip ruošiamasi deryboms. Amati- 
ninkai pagarbiai pasitraukė jiems iš kelio ir mes atsitolinom į. 
šešėlį. Tarp jų pamačiau imperatoriaus gydytoją ir astrologą. 
Kaip matematikas, jis atsinešė matavimo juostą ir visa ta garbi 
draugija lankstydamasi ir klupčiodama šoko matuoti savo im- 
peratoriaus krėslo aukščio ir lyginti jo su Romos imperatoriaus 
krėslo aukštumu. Repečkodami keturiomis jie, ir iš akies, ir su 
matavimo juosta patikrinę, įsitikino, kad apskritai graikų krėslai 
stovi.ne žemiau nei lotynų. Man tas vaizdas buvo toks juokingas, 
kad nejučia nusišypsojau, pagalvojęs, jog derybomis siekiama 
sujungti Rytų ir Vakarų bažnyčias į vieną —- Kristaus bažnyčią. 
Bet senasis raštininkas, piktai žiūrėdamas į mane, papurtė galvą, 
rimčiausiu veidu stebėdamas tuos tikslius veiksmus. Graikams 
pagaliau išėjus, jis greitosiomis persižegnojo ir tarė: 

— Šitie yra ženklai ir požymiai. Graikams lyg ir daroma nuolai- 
dų, bet iš tikrųjų mūsų šventoji Bažnyčia įveiks tuos atskalūnus. 
Jau tik kiautas palikęs to, kuris matavimo juosta tikrinasi garbę. 
Bet linksminkimės ir džiaukimės, nes ligi tol prabėgs nemažai 
laiko, kalnai popieriaus bus prirašyta, ir už tai derėtų išgert po 
saiką vyno, nes visą laiką gausime algą. 

Pats negėriau, bet jam nupirkau saiką netoli katedros esan- 
čioje vyninėje, į kurią jis iš karto veržėsi. UŽ tai jis man daug ką 
papasakojo apie Feraros markizo rūmus ir pridūrė: 

— Markizas Nikolas, iš d'Este giminės, dievobaimingas vyras, 
uolus maldininkas. Net į Šventąją Ž žemę buvo nukakęs nuodėmių 
išpirkti, ir ne be reikalo, nes penktą dešimtį peržengęs jis dar ku- 
pinas gyvenimo džiaugsmo ir, sako, jo sugulovių skaičius jau vir- 
šija aštuonis šimtus, tad šiuo požiūriu už jį pranašesnių Feraroje 
nėra, nebent toks Pompozos abatas, kuris, sako, jau permiegojo 
su tūkstančiu moterų. Savo antrąją žmoną Pariziną Malatestą 
markizas nukirsdino, nes ta įsiviliojo į lovą jo vyriausiąjį sūnų, IT 
čia jį galima pateisinti tik tuo, kad teisingai nukirsdino ir sūnų. 

pabar turi trečią žmoną, bet ir nesantuokinių vaikų nemenkina, 
:au kada vieną iš jų - Leonelą paskyrė savo įpėdiniu ir popie- 
3ius tam pritarė. Gražiausia iš jo dukterų - Beatričė, ir jaunesni 
vyrai, pažvelgę į jos veidą, sakė supratę, ką patirs rojuje, nors 
aš, būdamas senas ir nuo kūno aistrų pavargęs, į rojų mieliau 
zvilgčioju pro vyno ąsočio dugną. 

— Tiesa, vaikų jis turi tiek, kad pikti žmonės šneka abiejose 
Po pakrantėse lakstant vien markizus, bet jei neskaičiuosime 
gimusių santuokoj, teisėtais savo vaikais jis pripažino gal tik 
dvidešimt du. Sako, jog Feraroje universitetą jis įkūrė taip pat 
tik dėl to, kad norėjo visiems šiems vaikams suteikti gerą išsila- 
vinimą. Leonelui į mokytojus jis pakvietė garsųjį Gvariną, todėl 
Ferara dabar turi visų laikų geriausią mokyklą kilmingiems 
jaunuoliams. Savo sūnui Meliadūzui į mokytojus pakvietė Auris- 
pą- patį tingiausią iš visų humanistų, bet ne vien iš tingumo jis 
niekuomet negrąžina pasiskolintų rankraščių, - šitaip jis sukaupė 
nemažą biblioteką. Sako, florentietis Filelfas jau dvylika metų iš 
jo reikalauja grąžinti kažkokią knygą. 

Paklausiau, kodėl, Filelfui atsisakius, nei vienas tų garsių 
mokslo vyrų, gebančių kalbėti graikiškai, nebuvo pakviestas 
vertėjauti Bažnyčios susirinkime, nors visi gyvena Feraroje, o 
pagrindiniu vertėju išrinko visai negirdėtą daktarą Mikalojų 
Sekundiną, kurio aš kol kas net nemačiau, tad negalėjau jam pa- 
rodyti šiokių tokių gebėjimų. Mano draugas raštininkas tarė: 

— Gvarinas turi savo mokyklą, o Aurispa - baisus tinginys, be 
to, jie abu turi žiūrėti savo garbės, todėl nenori ginčytis su tikrais 
graikų mokslo vyrais dėl vieno ar kito posakio. Tikriausiai jie 
išmano Homerą, bet daktaras Sekundinas geriau perpratęs grai- 
kų teologijos žodyną, ir tu jo nebijok, jei tave priėmė vertėjauti 
ir alga už tai tau kapsi. 

Ir dar jis man patarė: 

— Atrodai rimtas jaunuolis, bet jaunam nereikia pernelyg 
rimtai į viską žiūrėti. Išmintingiau pasielgsi, pasirinkęs aukso 
vidurio kelią, kaip aš - nesu baisus nusidėjėlis, bet ir skaistuoliu 
Savęs nelaikau. Tavo graikų kalbos įgūdžiai nieko verti. Su jais 
toli nenueisi, bet tau tikrai padės puiki išvaizda ir mandagu- 
Mas. Tiesą sakant, žvelgdamas į tave, manau, kad tau verčiau 

imtis prancūziškų romanų apie Ginevrą ir Meliaduzą ir plėsti 
pažįstamų rūmininkų būrį. Savo mokytojo daktaro Kuziečio 
dėka galėtum ir į universitetą įsibrukti ir prie tų mokslingų 
humanistų prisiplakt. Nutaisyk protingą ir įdėmų veidą, turėk 
patvarų užpakalį, kad pajėgtum sėdėti ir klausyti, ir pelnysi jų 
prielankumą. Tik tuo atveju, jei ketini siekti bažnytinės tarny- 
bos, turėsi naudos iš raštininko pareigų Bažnyčios susirinkime. 
Nesvarbu, ko nori, kol nevėlu, turi pats išsiaiškinti ir nuspręsti, 
ko sieksi. Antraip tik laiką gaiši ir nieko nepelnysi. 

— Jūsų patarimas geras, bet man netinka, - atsakiau ir susi- 
mąsčiau, perkračiau savo puoselėjamas mintis. - Man nereikia 
išorinės sėkmės - tokios, kokią jūs įsivaizduojate. Tiesą sakant, 
pats nežinau, ko noriu, bet tepasigaili Dievas, meistre Matėjau, 
mat užvis labiausiai noriu permanyti pats save ir Dievą. 

— Vargšas vaikine, — tepasakė jis, - nejau manai esąs išmintin- 
gesnis už Bažnyčią? Man gana, kad Bažnyčia apie Dievą žino 
viską, ko aš nesuvokiu, ir, jei pats save per daug iškankinu, 
pasigeriu, o kai išsiblaivau, aš, tokio amžiaus būdamas, turiu 
ganėtinai rūpesčių dėl vargano kūno, todėl dvasia manęs ne- 
bekamuoja. 

— Turbūt aš juokingas, mielas meistre, - pasakiau, - bet ką tik 
bažnyčioje mačiau pareigūnus matavimo juosta tikrinant impe- 
ratoriaus krėslo aukštį ir mane staiga apėmė neviltis. Bažnyčia ne 
viską Žino, nes į šį susirinkimą mokyčiausi Vakarų ir Rytų dva- 
sininkai sukviesti suderinti tikybos skirtumų, bet ir viena, ir kita 
pusė įsitikinusi savo teisumu. Baisiai neramu daros, kai pagalvoji, 
kad dvasios matavimo juosta jie ims matuoti ir tai, ko ja neišma- 
tuosi. Taip, taip, nepasitikėdami vienas kitu jie lakstys Žiūrėti, 
kiek išmatavo priešinga pusė, ir šauks: „Tas neteisingai matuoja“ 
arba: „Tu ištempei juostą.“ Bet Švenčiausiosios Dievo Trejybės, 
kaip imperatoriaus krėslo, matavimo juosta nepatikrinsi. 

Senasis raštininkas persižegnojo ir tarė: 

— Jaunuoli, pernelyg neįnik į mintis apie triasmenio Dievo vie- 
novę, nes nuo tokių minčių gabesni už tave iš galvos išėjo. Tai, 
ką galime sužinoti iš Biblijos apreiškimo, Bažnyčios susirinkimų 
sprendimų bei Šventųjų tėvų aiškinimų, per derybas atskleista 
geriau ir tiksliau nei ligi šiolei. Tad pasitenkink tuo, paklausyk, 
ką išmintingesni aiškins, ir nevargink galvos klausimu, kurio 

aprastas Žmogus nesupranta. Tau, kaip ir man, privalu tiktai 
tikėti, idant tavo siela būtų išganyta. 

Norom nenorom įsikarščiavau ir užrikau: 

— Man negana tikėti! Aš taip pat noriu suprasti, kuo tikėti, - 
tiek, kiek Žmogus gali suprasti. 

— Nesikarščiuok, - nuramino jis. - Pratrūkdamas Žmogus išsi- 
duoda širdies gilumoje netikįs savo reikalo teisingumu. Vadinasi, 
tu netiki. Tai tavo skaudi vieta, ir tau gelia. Bet, mielas sūnau, 
ko tu nepaklūsti pasaulio tvarkai, kurios negali pakeisti? Mūsų 
laikais nuoširdus tikėjimas - avis rarissima. O kad žinotum, kiek 
aukštųjų dvasininkų jau seniai nebetiki, - jeigu kada nors tikėjo. 
Turėtum, kaip kiti mirtingieji, nuolankiai pasitenkint tik žodiniu 
išpažinimu ir išoriniais malonės įrankiais. Aišku, praradus tikėji- 
mą, iš pradžių liūdna, bet patikėk, tai greit praeina, ir protingas 
žmogus pamaži pajunta išsivadavimo lengvumą. 

Jis tylomis pamąstė, stebeilydamas į vyno ąsotį, ir nusiminęs 
toliau kalbėjo: 

— Manding, mąstančiam Žmogui tikėjimas — panašiai kaip 
jaunai merginai skaistybė. Ją praradusi, ji gaili, bet labai greit 
supranta per tą praradimą patirsianti visokių džiaugsmų ir 
smagybių. Pagaliau viskas tiktai tuštybė, bet išmintingas Žmogus 
toje pasaulio tuštybėje atranda daug džiaugsmų ir pramogų, iki 
išmuša jo valanda ir jis dulke sugrįžta į žemę. 

Spoksojau į jį netikėdamas savom ausim. 

— Meistre Matėjau, —- paklausiau. — Vadinasi, jūs netikite? 

— Aš jau nejaunas, — romiai atsakė jis, bet staiga ir jis įsikarš- 
čiavo, trenkė ąsotį ant stalo ir sušuko: — Dėl Dievo, sūnau, aš 
daugiau nei trisdešimt metų dirbau popiežiaus kanceliarijoj! Jei 
dar galėčiau tikėti, būčiau daugiau nei žmogus, būčiau šventasis, 
velniai rautų! O gal, - jis akimirką patylėjo, norėdamas atgaut 
savitvardą, - tai, kad karščiuojuosi, rodo, jog manyje vis dėlto 
liko kokia kibirkštis to, ką praradau. Turbūt dabar net nekalbė- 
Čiau šitaip, jei niekas manyje nebelstų. Todėl padarytum man 
didelę paslaugą, mielas jaunuoli, jei užsakytum dar saiką vyno 
tam beldimui nutildyti. Jis nemaloniai primena tris kastuvus 
žemės, kurie kada nors sudunksės į mano karsto dangtį. 

Paprašiau atnešti dar vyno ir tebespoksojau į jį, netikėdamas 
Savom akim, stengdamasis pamatyti per jo išpurtusią nosį ir 

trumpareges akis tą jaunuolį, kuris kitados tikėjo, bet prarado 
tikėjimą. Turbūt jo širdyje dar buvo likus kibirkštis iš tos jaunu- 
mės, nes jis žvelgė į mane maloniom akim rimtai ir nepavertė 
pokalbio tarškiais juokais. 

— Vadinasi, ne aš vienas abejoju, - pasakiau. 

— Tikrai, - pritarė jis. - Mūsų daug. 

Atnešė vyno, ir jis gerokai trūktelėjo. 

— Iš tūkstančio gal šimtas mąsto taip, kad verti žmogaus vardo. 
Iš to šimto gal vienas iš tikrųjų tiki, o dešimt visą gyvenimą abejo- 
ja, bet tai irgi tikėjimo požymis, nors kol kas tu šito gal nesupran- 
ti. Keli silpnuoliai puola į burtus ir slaptuosius mokslus, nes patys 
save apgaudinėja. Bet visi kiti, - taip, jie pasirenka įprastą dalią 
ir tyli. Bažnyčia jiems tampa įpročiu, kurio laikosi dėl tvarkos, 
ir, jei praradę tikėjimą, jie dar ką nors mąsto, tai gal mąsto, kad, 
pasilikę Bažnyčioje, nieko nepraras, o bėdos tikti galbūt pelnys 
amžinąjį gyvenimą, jeigu išsipildys tai, kas neįtikimiausia, ir jeigu 
siela iš tiesų nemirtinga. Jie lošia tuščią žaidimą, nūsdami daug 
laimėti, bet, manding, išloš tik tuščią nieką. 

— Kodėl mes apie tai sušnekome? - paklausiau aš ir išsigandęs 
apsidairiau aplinkui. - Kaip drįstame apie tai kalbėti? 

Jis linktelėjo ir atsakė: 

— Taigi. Apie tai niekas nekalba. Bet apsižvalgyk aplinkui. 
Ta pati tuštybė. Krikščionybė pavargus ir praradus tikėjimą. 
Užtat draskosi karuose ir sekinasi disputuose, kurie jau niekur 
nenuves, nes nebėra tikėjimo. Tu gimei keistu laiku, sūnau. Iš 
ateities jau nėra ko laukti. Mes turime tik praeitį, ir ta praeitis 
mumyse išseks. 

Išseks, — tęsė jis su pikta pašaipa, - jeigu valdovui ir jo rū- 
mininkams didžiausia pramoga — romanai, pramanių rašytojų 
istorijos apie karalių Artūrą ir keistus jo riterių nuotykius. 

Jo Žodžiai mane pribloškė, nes kas pagaliau Vergilijaus ir Ho- 
mero, Cicerono ir Aristotelio knygų skaitymas, jei ne įnirtingas 
mūsų laikų Žmogaus bėgimas į praeitį todėl, kad dabartis dar ne- 
iškėlė vaisingų idėjų ir Žmogus turi atsigręžti atgal, nes iš ateities 
nieko negali tikėtis. Ir dar baugesnė mintis man kaip geluonis 
kirto į širdį. Gal ir Bažnyčios mokslo vyrai, lotynai ir graikai, 
įsikibę senųjų Bažnyčios tėvų aiškinimų kaip neginčytinų tiesų, 
bėga praeitin, nes dabarties mąstymu jau niekas nebetiki. 

— Liūdną pamokslą pasakėte man, meistre, - mėginau šypsotis 
aš. - Greit mane įtikinsit, kad mūsų mąstymas tėra kiautas, kurio 
branduolį sugraužė laiko lerva. 

Jis linktelėjo, susijaudinęs nuo vyno staiga apsiverkė ir su- 
šuko: 

— Šitaip nutinka žmogui, kuris prarado tikėjimą, bet jam pa- 
lengvėja apie tai pasikalbėjus su kitu. Taip, taip, jie vadina žmo- 

mi, tie išmintingi humanistai taria gramatikoje ir graikiškuose 
žodžiuose vėl atradę Žmogų ir tikina jį turint teisę gyventi savo 
gyvenimą. Ne vien dėl dangaus gyvename, sako jie. Gamtos 
grožis ir nepriekaištingas tikslingumas jiems reiškia Dievą, jie 
tikina, kad žmogus turi įgyvendinti savo tikslą, visokiais būdais 
džiaugdamasis gyvenimu. Tiek Lorencas Vala, tiek Gvarinas, 
tiek daugelis kitų atmeta vienuolių ir Stojos idealus ir tikina, 
kad gyvenimą turime teigti, o ne neigti. 

Ašarodamas jis palinko prie manęs, išpurtęs kaip lavonas, ir, 
alsuodamas bjauria vyno smarve man į veidą, pasiskundė: 

— Atskleisiu tau paslaptį, sūnau, kol dar gali rinktis. Gamta - 
pabaisa. Gamta - tai godi furija. Aš paklusau jiems ir užgniau- 
žiau gamtą savyje. Bet kas aš toks? Patyręs tarnautojas, klastingas 
šunlupys, kuriam nėra nieko šventa ir kuris lig mirties gyvens 
geidulių kaip kirminų graužiamas negyvėlis karste. 

Ketinau kažką sakyti, bet jis prieštariai iškėlė rankas ir su- 
riko: 

— Žinau, žinau, aš silpnas, neįgalintis! Daugis kitų išreiškia 
save kurdami aplinkui grožį, tašydami statulas, statydami 
nuostabius namus, skaičiuodami žvaigždžių kelius, bet gamtai 
širdimi paklūstantis Ž žmogus niekad neturės ramybės. Ziauriu 
gamtos įnoriu didesni daigoja mažesnius, stipresni žudo silpnes- 
nius. Todėl tas, kuris pripažįsta tik gamtą, širdyje yra žudikas. 
Silpnas žudo save, stiprus išlieja valią į darbus ir žudo kitus. Ne 
poetai ir filosofai brėžia istorijos eigą, o žudikai, valdovai, kurie 
verčia žmones žudyti vienas kitą ir pergalingai šaukia istoriją 
paliudyti jų sėkmę. Istorija - negailestinga teisėja, ji pripažįsta 
tik sėkmę. Na, ir kas, kad vėliavose Kristus ir kryžius; praradę 
tikėjimą ir pasirinkę gamtą, jie nepatirs malonės ir neprisikels, 
nors, baisindamiesi trijų saujų žemės, dar nušliauš prie kryžiaus 
bučiuoti Kristaus žaizdų. 

Jis jau kalbėjo be sąryšio, bet aš supratau, ką nori pasakyti, 
ir buvo labai gailu jo, taip bejėgiškai nusivylusio. Paraginau jį 
atsistoti, už parankės parvedžiau į butą ir padėjau atsigulti į 
lovą. Bet jis nusikaušęs gniaužė kryžių sausgėlos suluošintom, 
rašaluotom raštininko rankom ir, liedamas ašaras, neviltingai 
šaukė: | 

— Jėzau Kristau, Dievo Sūnau, miręs už mano nuodėmes, pa- 
sigailėk manęs, nors netikiu! 

Man tai atrodė bjauru, šventvagiška ir aš tyliai išėjau. Kai kitą 
rytą susitikom, jis įtariai pažvelgė į mane ir pasakė buvęs toks 
girtas, kad nebeprisimenąs, ko priplepėjęs. Atsakiau, kad aš taip 
pat prastai prisimenu ir neketinu laikyti atminty girtų kalbų. Jis 
pastebimai nusiramino ir patikino mane savo draugingumu, 
bet paskui ėmė manęs vengti tarsi gėdydamasis savęs ir manęs 
bijodamas. 

Balandžio devintąją Feraros katedroje prasidėjo unijos sinodas. 
Patriarchas Juozapas sirgo, tad jam nereikėjo sėstis į žemesnį 
nei popiežiaus krėslą, ir už jį buvo perskaitytas iškilmingas 
pareiškimas, kuriuo buvo reikalaujama iš visų Vakarų šalių 
dvasininkų, — ypač tų, kurie užtruko Bazelyje, - atvykti į susi- 
rinkimą, pagrasinant, jog; antraip jie bus atskirti nuo Bažnyčios. 
Savo ruožtu popiežius bule krikščionims pranešė apie graikų 
atvykimą, o paskui graikai ir lotynai vienu balsu paskelbė Fera- 
ros susirinkimą vieninteliu tikru unijos klausimus nagrinėjančiu 
Bažnyčios susirinkimu. | 

Tuo pat metu iš Bazelio atėjo Žinia, jog tenai pasilikusi Bažny- 
čios susirinkimo dauguma pradėjo teiseną prieš daktarą Kuzietį 
ir kitus du pasiuntinius. Daktaro Kuziečio atlyginimas buvo 
įšaldytas, daiktai ir knygos iš buto išnešti ir sunaikinti. Bažny- 
čios susirinkimo tėvai nirčiai grasino ir susirinkusiems Feraron, 
kaltino Bizantijos imperatorių išdavikiškumu ir ruošė teiseną 
prieš popiežių, ketindami nušalint jį nuo pareigų ir išrinkti naują 
Bažnyčios vadovą. Feraroje spindėjo saulė ir švytėjo pavasaris, 0 
aukštai Alpėse žaibuodamas ir griaudėdamas tvenkėsi juozganas 
audros debesis. 

Bet graikai Feraroje Velykas šventė prašmatniom apeigom ir 
Velykų ryto prieblandoje pats imperatorius, pasiėmęs į ranką 
degančią žvakę, su palyda atėjo į graikams užleistą bažnyčią 

zvęsti Kristaus prisikėlimo. Smagiu ir pakiliu jų pamaldų džiu- 
uliu gėrėjosi visa minia Feraros rūmininkų ir Vakarų šalių 

dvasininkų. Graikai bučiavosi tarpusavyje ir kiekvieną sutiktą 
pučiavo, džiugiai sveikindami: 

— Kristus prisikėlė! — savo įkvėpiu užkrėsdami visus, ir Feraros 

yventojai pusiau juokais irgi pradėjo taip sveikint vienas kitą. 

Žvilgantys graikų šventieji indai, nuo perlų ir brangakmenių 
apsunkę apeiginiai drabužiai tiems, kurie stebėjo jų pamaldas, 
padarė didelį įspūdį. Bet mąstantys Žmonės tarpusavyje lygino 
abiejų Bažnyčių Velykų šventes ir samprotavo, kad tik jų Baž- 
nyčia teisingai pabrėžia Kristaus kančią ir mirtį, bet pagrįsta ir 
graikų nuostata švęsti pirmučiausia Kristaus prisikėlimą. 

Graikų Velykų pamaldas paslapčia stebėjo ir daugybė markizo 
Nikolo dvariškių, kurie apsirengimu aiškiai skyrėsi iš minios. 
Tarsi nusidėdami dalyvavimu schizmatiškosios Bažnyčios apei- 
gose, jie šypsojo ir smalsiai šnibždėjosi tarpusavyje, laikydami 
rankose žvakes, kurias dalijo barzdoti vienuoliai juodais apda- 
rais. Mąsčiau apie prisikėlimo misteriją, aplinkui tvyrant keistam 
smilkalų kvapui, mirguliuojant daugybei žvakelių ir chorui 
skambiai giedant džiaugsmingą graikišką himną, ir pastebėjau 
toje draugijoje jauną moterį, kurios gyvastingas veido grožis ir 
skaistus smalsių akių švytėjimas buvo toks magus, kad negalėjau 
liautis žvilgčiojęs į ją. Jos žemiškas, įkvėpio nuskaistintas grožis 
man atrodė neatsiejamas nuo dangiško pamaldų dievotumo. 

Išėjau iš bažnyčios sykiu su visais žilpiai spinduliuojantį 
Velykų rytą, iš tiesų nemąstydamas, ką ir kodėl darau. Graikai 
bučiavosi, smalsūs lotynai stabčiojo pažiūrėti imperatoriaus Jono 
ir jo palydos, o paskui, džiugiai juokdamiesi ir išdykaudami, ėmė 
bučiuotis, kaip graikai. Ta gražiausia ir patraukliausia mergina 
nusitraukė nuo galvos skraistę ir pro perlais nusagstytą tinklelį 
išsprūdusios šviesios garbanos išdriko ant pečių. Ji skambiai 
juokėsi, vangstydamasi palydovų siekiančių rankų, aš stabte- 
lėjau pažiūrėti to Žaidimo, ir ji, sprukdama šalin, įpuolė tiesiai 
Man į glėbį. Nežinau, kas man nutiko, nes, didelio džiaugsmo 
Pagautas, greitai pabučiavau ją į abu skruostus, ir ji nustėro iš 
nuostabos, o aš, tebelaikydamas ją už rankų, iškilmingai graikų 
kalba pasakiau: 

— Kristus prisikėlė! 

Abu jos palydos jaunuoliai piktai suriko ir puolė prie manęs, 
tikriausiai supyko, bet, žvilgtelėjusi į šoną, erzindama staiga 
linksmai nusišypsojo, pasistiebė, pabučiavo švelniom lūpom 
mane į abu skruostus ir, mėgdžiodama graikus, jų kalba netai- 
syklingai pasakė: 

— Iš tiesų Kristus prisikėlė! 

Tą akimirką palydovai ją atplėšė nuo manęs, vienas prišokęs 
užstojo ją, prasibrukęs prie manęs ir grabinėdamas apie šoną 
durklo. Bet mergina jį sulaikė ir juokdamasi pasakė: 

— Atstok, juk jis ne graikas. 

Visi sustoję įsistebeilijo į mane ir tą akimirką pro šalį ėjo 
arkivyskupas Besarionas su pora vienuolių. Kaip niekur nieko 
prisidėjau, lyg iš tikrųjų būčiau vienas iš jų, dar atsigręžiau 
šypsodamas ir linktelėjau galvą. Mergina irgi nusišypsojo ir 
sveikindama iškėlė rankas. Paskui jie ėmė karštai šnekėtis, 
ginčytis ir man būtų blogai baigęsi, jeigu jie iš tiesų nebūtų 
pamanę mane esant iš graikų ir nebūtų pabūgę patraukti ne- 
reikalingų akių, nes gal paslapčia ir be leidimo buvo atėję iš 
pilies į miestą. 

Pagalvojau, jog daugiau, ko gera, niekuomet nebematysiu tos 
merginos, nes jos drabužiai ir palyda rodė ją priklausant dvaro 
kilmingiesiems, tad mane, paprastą lotyną raštininką, nuo jų 
skyrė neperžengiama bedugnė. Ši mintis man sukėlė nesuvo- 
kiamą liūdesį, nes dar jaučiau ant skruostų jos švelnias lūpas ir 
mačiau jos linksmų, smalsių akių ryškų spindesį. Ėjau atsigręžęs, 
gaudydamas ją akimis, ir atitokau tik užkalbintas arkivyskupo 
Besariono. Turbūt jis stebėjo tą susitikimą, nes juokdamasis at- 
suko stambų veidą į mane ir pasakė: 

— Dabar suprantu, kodėl pamiršai „Suidas codex“ ir Homerą. 
Jaunystė — kvailystė, pasak jūsų, lotynų, bet šiandien ir aš no- 
rėčiau būti jaunas, norėčiau, kad mitra nespaustų man galvos, 
nes ta mergina išties kaip pats pavasaris. 

Greitai pabučiavau jam ranką ir atsakiau: 

— Laimė, ji pamanė, jog aš graikas. Antraip man būtų blogai 
baigęsi. Ar atleisit man už tai? 

Jis manęs paklausė: 

— Nejau nežinai, kas ji? 

— Man nesvarbu, - atsakiau, — juk daugiau niekad jos nepama- 

siu. Per ją pabučiavau pavasarį, jaunystę, jausmų žavą, saulę, 

ėles, visą Viešpaties pasaulį. 

— Nesistebiu, kad svaigsti nuo poezijos, - tarė jis. - Velykų rytą 
ant bažnyčios laiptų pabučiavai Feraros kunigaikščio dukterį 
Beatričę. Šį prisiminimą kiekvienas su pasididžiavimu laikytų 
širdyje. 

— Ar tą, - nustebęs ir nusigandęs paklausiau aš, - kurią vadina 
gražiausia Feraros moterim? Bet tai tiesa — ir aš, į ją pažvelgęs, 
supratau, ką patirčiau rojaus rytą. Iš kur jūs ją pažįstat, pone? 

— Buvau nuėjęs į pilį pasišnekėti su mokslininku Ugu Ben- 
cu, - paaiškino jis. - Markizas Nikolas pats teikėsi parodyti man 
knygas su savo dailininkų nupieštom naujoviškom miniatiūrom. 
Mano barzda ir graikiškas drabužis susmalsino jo dukterį. Dau- 
giau nieko neprisimenu, bet Beatričės veido ilgai neužmirš net 
dvasininkas. 

Jis buvo gana malonus ir pasikvietė mane į savo butą para- 
gauti keistų graikiškų Velykų valgių, ir liepė vienam iš savo 
tarnų paskolinti man graikišką švarką, nes irgi pabūgo, kad 
galiu susidurti su tais jaunais rūmininkais, ir jie, supratę, jog aš 
lotynas, suvarys man durklą į krūtinę už kunigaikščio dukters 
įžeidimą, nors ji pati lyg ir nelaikė to įžeidimu. Todėl mane 
grįžtantį gatvėje stabdė juodaakės Feraros merginos, nūsdamos 
pabučiuot į abu skruostus ir pasakyt, jog Kristus prisikėlė. Bet 
jų nukaitę veidai ir akių pažadai manęs neviliojo. Todėl tik 
mandagiai atsakydavau į sveikinimus, bet nemėginau sueit į 
pažintį, kurios nebūtų trikdę kalbos sunkumai, nors merginos 
tarė mane esant graiką. 
jos rūsčius mūrus bei bokštus. Prie vartų ant rąsto kabėjo ankštas 
geležinis narvas, kuriame dar juodavo iš bado ir troškulio miru- 
sio plėšiko palaikai ir kuris laukė kito gyventojo. Gražioji Bea- 
tričė man atrodė lygiai tolima ir nepasiekiama kaip dangus nuo 
žemės. Gal kaip tik dėl to man skruostus tebedegino jos švelnios 
lūpos. Jaunystės liūdesio apniktas labiau ilgėjausi ir žavėjausi 
tuo, kas nepasiekiama, nes tai, kas pasiekiama, man atrodė nieko 
verta. Gal kaip tik šitai mano likimas ir prakeiksmas, pagalvojau. 
Meilė, pažinimas ir Dievas man lygiai nepasiekiami, nes kaž- 

kas man kuždėjo, jog negana pasitenkint vien tuo, kas kitiems 
pasiekiama. Tačiau šitai supratęs nesijaučiau nelaimingas, - gal 
net priešingai. Stiprus nepasiekiamybės ilgesys virpuliavo man 
tokiom neregėtai įstabiom spalvom, kad buvo švelnesnis ir karš- 
tesnis malonumas už šiurkštų juslių patenkinimą. 

Dėmesys graikų Velykų pamaldoms, aišku, įsiutino popiežių 
Eugenijų bei kardinolus ir popiežiaus rūmų virtuvėje buvo per- 
sakyta nemažai aštrių nuomonių, esą, protingi vyrai susivilioję 
keistom ir neįprastom apeigom, o ką jau kalbėti apie moteris, — 
jos pamišo dėl visko, Kas graikiška, todėl pradėjo taisytis grai- 
kiškai ir reikalauja, kad vyrai želdintųsi graikiškas barzdas. Su 
graikais buvo atvykę pirklių ir jų parduodami papuošalai, audi- 
niai bei šventųjų atvaizdai turėjo didelę paklausą. Bet tai tebuvo 
karštligė, mada, kurią galėjai numanyti greit praeisiant. 

Šiaip ar taip, popiežius panoro pasinaudoti gera graikų nuo- 
taika ir pasiūlė tuoj po Velykų pradėti derybas. Ilgai išsisukinėję 
tie išrinko iš savo tarpo dešimt įgaliotinių parengiamiesiems 
darbams ir popiežius paskyrė tiek pat įgaliotinių. Bet kai jie 
susirinko, paaiškėjo, kad imperatorius griežtai uždraudė savo 
įgaliotiniams pradėti disputus dėl Bažnyčių mokymų skirtumų. 
Lotynus tai, aišku, gerokai pribloškė, todėl disputai su graikais 
buvo imti vadinti disputais apie ratus ir apie batus. 

Bėgo dienos, savaitės ir per trečią įgaliotinių susirinkimą 
kardinolas Čezarinis nusprendė apibrėžti keturis pagrindinius 
Bažnyčių skirtumus. Kaip pirmą ir svarbiausią iškėlė Švento- 
sios Dvasios kilmės ir žodžio filiogue, kurį lotynai pridūrė prie 
Tikėjimo išpažinimo, klausimą, antrąjį pateikė Švenčiausiojo 
sakramento klausimą, nes Graikų bažnyčia vartojo raugintą, o 
Katalikų — neraugintą duoną, trečiąjį - mokymo apie skaistyklą 
skirtumo, o ketvirtąjį - popiežiaus, kaip Bažnyčios galvos, klau- 
simą. Markas Eugenikas iškart paaiškino, jog graikai pirmojo 
klausimo nieku būdu net nesvarstys. Bet po ilgų įkalbinėjimų 
imperatorius galų gale sutiko, kad įgaliotiniai pasišnekėtų dėl 
dviejų paskutinių. 

Ir man pagaliau pasitaikė proga susipažinti su savo aukštuo- 
ju vadovu - daktaru Mikalojum Sekundinu. Jis buvo kilęs iš 
Negroponto - tai buvo aukštas, liesas, dar nesenas vyras, kurio 
pailgas veidas ir žydros akys visada buvo persmelktos kančios 

ir didžiulio liūdesio. Mokslininkas pažiūrėti atrodė išsiblaškęs, 
pet aš labai greit užčiuopiau jo minčių įžvalgumą ir gudrumą. 
Kaip kalbų mokovas buvo tiesiog nelygstamas ir tariamus žo- 
džius neužsikirsdamas tiesiai versdavo iš graikų į lotynų kalbą, 
ir priešingai. Jis pripažino mano lotynų kalbos įgūdžius, o paskui 

adiktavo man rašto ištrauką graikiškai. Ištaisęs klaidas, paliepė 
išversti į lotynų kalbą. Ir galop pasakė: 

— Ne šventieji puodus žiedžia, bet graikiškai kalbi geriau nei 
daugis šitų tingių asilų ir avinų, kuriuos man užvertė kaip kry- 
žių. Be to, tu pirmasis sąžiningai prisipažinai stokojąs Žinių ir 
atėjai pas mane prašyti darbo, o ne klausti, kurią dieną mokama 
alga. Jeigu stengsiesi, greit išmoksi užrašinėti posėdžių nutari- 
mus per įgaliotinių susirinkimus - tai nesunku, nes svarbiausios 
kalbos pateikiamos raštu, o per disputus užrašomi tiktai esminiai 
dalykai, bet ir tam neteikiama daug reikšmės, nes graikai šneka 
nepagalvoję, o paskui griežtai neigia taip kalbėję ir apskritai 
taiso raštus kaip panorėję. Klausydamas, užsirašinėdamas ir 
versdamas graikų pasisakymus į lotynų kalbą ir lotynų šnekas - į 
graikų, išeisi geresnę mokyklą nei tikiesi, jeigu iš tikrųjų nori ko 
nors išmokti. Ir nuovoką išlavinsi užsirašinėdamas pasisakymų 
esmę, nes nereikia užrašinėti kiekvieno žodžio, kurį Dvasia į 
burną įdeda. 

— Ar tikrai priimat mane į padėjėjus? — savom ausim netikėda- 
mas ir iš džiaugsmo negalėdamas atsikvėpt paklausiau aš. - Juk 
pas jus atėjau norėdamas prisipažinti, kad raštinė man nevertai 
moka didelę algą, taip pat paprašyti jūsų nors menko darbelio, 
nes jausiuos kaip tranas. 

Jis šyptelėjo ir atsakė: 

— Turbut šiuose rūmuose galima sutikti baisesnių tranų, o ką 
jau kalbėti apie graikus, kurie elgiasi taip lyg ketintų čia gyvent 
Per amžius, išlaikomi krikščionių. 

Ryžausi jo paklausti, ką mano apie graikų išsisukinėjimus ir 
derybų vilkinimą. Jis atsakė: 

- Juk pats buvai Konstantinopolyje, pažįsti juos geriau nei aš. 
Kaip tau pačiam atrodo? 

Aš atsakiau: 

— Kai kas tvirtina imperatorių laukiant, kol į Ferarą atvyks 
Vakarų šalių valdovai ir Bazelyje pasilikę Bažnyčios tėvai. Bet nei 

jis, nei jo patarėjai nėra tokie kvaili, kad manytų, jog dar verta jų 
laukti. Tačiau Bažnyčių unijos nebus, kol nebus susitarta panai- 
kinti Bažnyčių tarpusavio skirtumų. O nesiderėjęs nesusitarsi. 

— Manai, kad graikai iš tiesų nori sudaryti uniją? - tyliai pa- 
klausė jis - jo veidas buvo labai liūdnas, bet akys gudriai šypsojo, 
tad jis atrodė keistai. 

— Vieni nori, kiti nenori, — atsakiau. - Patriarchas - senas, 
ligotas Žmogus, paklūsta'imperatoriui. Besarionas tikrai nori 
unijos. O Markas Eugenikas neapkenčia visko, kas lotyniška. 
Tiesą sakant, panašu, kad imperatorius bijo savo vyskupų, bijo, 
kad kivirčai įsiliepsnos, virs nesutaikomais, jeigu jie pradės dis- 
kutuot. Unija ir kryžiaus žygis — vienintelė viltis imperatoriui 
apgint Konstantinopolį nuo turkų. Juk jie tenai gyvena kaip 
per apgultį. Bet imperatorius neturėtų manyti dėl Bažnyčių 
susijungimo susitarsiąs išsyk, visai nekliudęs mokymų skirtu- 
mų. Sutartis neturės jokios reikšmės, jeigu širdyje graikai liks 
schizmatikai. 

— Vis dėlto jis tikriausiai šito sieks, - graudžiai nusišiepė dakta- 
ras Sekundinas. — Todėl visos kalbos tėra bergždi atsikalbinėjimai 
ir tai, ką mes rašome ir verčiame, neturi jokios reikšmės. Turėk 
galvoje, kad imperatorius šiuo atveju nepralošia, nors taip galbūt 
atrodo. Jam naudinga vilkinti laiką. Kiekviena diena popiežiui 
kainuoja didžiausius pinigus, o graikų reikalavimams nėra galo. 
Juk popiežius įsipareigojęs mokėti už jų išlaikymą ir skirti jiems 
dienpinigius, tad čia užtrukę jie nieko nepraras. O popiežiui kuo 
greičiau sudaryti sutartį — garbės klausimas. Tik unija įrodys 
krikščionims Feraros bažnyčios susirinkimo teisėtumą. Taigi, 
jaunasis mano sekretoriau Johanai, turi per akis laiko susipažinti 
su darbu ir geriau išmokti graikų kalbą klausydamas bergždžio 
tuščiažodžiavimo. 

Iš tikrųjų sykiu su visu būriu patyrusių sekretorių ir vertėjų 
jis nusivedė mane į kitą įgaliotinių susirinkimą, jame turėjau 
džiaugsmo išgirsti kardinolą Čezarinį atvirai ir aiškiai dėstant 
Katalikų bažnyčios sampratą apie skaistyklą. Markas Eugenikas 
jam paprieštaravo, o tada kardinolas Jonas Turekremata puolė 
ginčytis su Marku Eugeniku. Tuomet graikai nutraukė susirin- 
kimą, paprašė atidėti svarstymą, nes panūdo Bažnyčios tėvų 
raštuose surasti priimtinas skaistyklos pobūdį aiškinančias vietas 

ir raštu pateikti atsakymus su priedais. Tik Besarionas įrodė, kad 
ir Graikų bažnyčia pripažįsta pomirtinę sielų apsivalymo vietą, 
pet ugnį neigė ir kaip bausmę nurodė tamsą arba audrą. Ugnis, 
:> manymu, amžinai dega tiktai pragare. Markas Eugenikas pa- 
prieštaravo jam taip pat piktai, kaip ir kardinolui Turekrematai, 
todėl mums paaiškėjo, jog kai kuriais atžvilgiais ir pačių graikų 
nuomonės dėl savos Bažnyčios mokymo skiriasi. 

Tą vakarą grįžau vėlai, o daktaras Kuzietis nemigęs atkakliai 
laukė manęs ir sveikindamas mane sušuko: 

— Sūnau, sūnau, manęs visai neatstūmė, o popiežius paskyrė 
man svarbų darbą! Krauk daiktus, nes jau rytoj keliaujame į 
Vokietiją. 

Jis jau ilgai kamavosi iš liūdesio ir leido dienas užrašinėda- 
mas savo filosofiją apie priešybių vienovę, nes širdies gilumoje 
buvo įsižeidęs, kad jo, išsilavinusio vyro, neišrinko diskutuoti 
su graikais. Šitai aš jam seniai buvau sakęs ir dabar, aišku, 
džiaugiausi, kad už nusivylimą jam buvo atlyginta. Bet savo 
užsidegimu jis manęs neužkrėtė. Priešingai, aš nusiminiau ir 
nuovylis užgniaužė gerklę, kai pagalvojau, kad greitai turėsiu 
išvykt iš Feraros, atsisakyti naujos tarnybos, kurion ką tik įstojau, 
draugų ir globėjų, kurių jau turėjau mieste, - taip, turėjau sau 
pripažinti nenorįs atsisakyti progos dar kartą pamatyti gražiąją 
Beatričę. Todėl nepatikliai paklausiau: 

— Kokį darbą jums skyrė? 

Jis papasakojo, jog Vokietijoje radosi pilkoji grupuotė, kuri 
savo pažiūrų neremia nei vienu Bažnyčios susirinkimu - nei 
Bazelio, nei Feraros. Jis turįs tuos pilkuosius paversti popie- 
Žiaus šalininkais ir sykiu atkalbėti kunigaikščius nuo Bazelyje 
pradedamos teisenos prieš popiežių. Gal jam taip pat teks 
kišti galvą liūtui į nasrus - nukeliauti net į Bazelį. Bet jis, esą, 
nebus vienas, nes popiežius šiam darbui skyrė įžvalgiausius 
ir sumaniausius vyrus. Daktaras Kuzietis minėjo kardinolą 
Albergatį, daktarą Parentučelį, ispaną Chuaną Karvajalį ir 
garsiausią tų laikų tomistą Joną Torkvemadą, tartum jų vardai 
būtų kėlę paties Kuziečio garbę ir glostę jo, kaip mokslininko, 
Savimeilę, nes rodė, jog jį, Kuso žvejo sūnų, popiežius prilygina 
tiems vyrams. 

— Tai Heraklio darbas, - šaltai pasakiau aš. 

— Tai mano gyvenimo darbas! — sušuko daktaras Kuzietis. — 
Jei pasaulis mane prisimins, tai prisimins kaip taikdarį ir ginčų 
malšintoją. Toks turėtų būti Dievo tikslas, rodos, prigimtim ir 
išsilavinimu, visais patyrimais ir savo suvokimu, panašiu į ap- 
reiškimą, buvau ruošiamas tik šitam darbui dėl savo gimtinės 
ir šventosios Bažnyčios vienybės. Ak, Johanai, vėl pamatysime 
sraunius žalsvus Reino ir Nekaro vandenis, kvėpuosime gaiviu 
aukštumų oru, palikę Ferarą slogiam Italijos vasaros karštyje. 

Vos atsispyriau norui keliauti, kai jis apsakinėjo Vokietijos 
žemes visokiais gražiais žodžiais lyg seniai iškamuotas skaudaus 
tėvynės ilgesio. Bet jau buvau per daug pamėgęs gražius Italijos 
papročius ir mokslingą draugiją ir negalėjau prisiversti keliauti 
po kraštus, kur papročiai barbariški, vynas rūgštus, o moterys 
augios ir dramblotos kaip karvės, kur didikai nemoka rašyti ir 
prastai kalba lotyniškai. 

— Ne, daktare Mikalojau, - atsakiau, - man jūs geras ir aš labai 
prisirišau prie jūsų, bet daugiau su jumis keliauti negaliu. Nejau 
užmiršot, kad turiu tarnybą, gaunu algą iš popiežiaus kancelia- 
rijos. Vokietijoje aš, kaip jūsų mokinys, niekur nepanaudosiu 
graikų kalbos. 

Jis nustebęs pasakė: 

— Johanai, mokslą ir žinių rasi visur. - Bet, neteisingai su- 
pratęs mano žodžius, džiugiai nusijuokė ir toliau kalbėjo: — Ir 
aš galiu tau mokėti algą, nes gerasis popiežius atlygino man 
Bazelyje patirtus nuostolius ir skirs man didesnius kelionpini- 
gius, nei tikėjausi. Nejau nesupranti, Johanai, kad aš tau siūlau 
puikią ateitį, nes mano kelio gale, - jei viskas laimingai susi- 
klostys, - šmėkšo vyskupo mitra, gal net kardinolo apdaras! Į 
kelionę vykstu ne dėl savo garbės, o dėl šventosios Bažnyčios 
labo, bet per pokalbį popiežius leido suprasti, jog už tą paslau- 
gą gausiu atlygį. 

Jis švelniai uždėjo man ant pečių rankas ir nuramino: 

— Turbūt per menkai tavimi rūpinausi, turbūt turėjau sumokėti 
tau už paslaugas, bet juk iš manęs visada gaudavai, ko prisirei- 
kęs, nors gal per mažai mąsčiau apie tai, kad tu jaunas, kad pa- 
saulietis ir kad privalai turėt kapšely pinigų. Kad būtum pasakęs 
man, ko tau reikia! Pats puikiausiai Žinai, kad aš išsiblaškęs ir, 
kai įninku mąstyti, man mažai rūpi pasaulio tuštybė. 

Tėviškas jo apskritų skruostų švelnumas, džiuguliu žibančios 
(rumparegės akys mane suglumino. 

— Tikrai ne dėl pinigų jus palieku, mieliausias daktare, - su- 
mikčiojau aš. — Niekad šitaip nemanykit. Būsiu jums amžinai 
skolingas už gerumą ir pamokas. Bet ne šiaip sau noriu čia 

asilikti ir nesmalsaukite, kodėl, nes pats gerai nesuvokiu. Bet 
kažkas man sako - man gyventi verčiau čia nei anapus kalnų. 
neapsakomas graudulys, kai pastebėjau, kaip nupliko jo galva 
ir kaip pagilėjo jo veido ir kaktos raukšlės. Man tikrai į akis su- 
šoko ašaros, nes, kai pagalvojau apie sunkų jo darbą Vokietijos 
žemėse, atrodė, kad paleidžiu bejėgę avį vieną tiesiai vilkui į 
nasrus. Jo galva ant plono kaklo atrodė per sunki, pastirę antakių 
kuokšteliai darė jį panašų į apuoką, bet dėl rimtu susirūpinimu ir 
amžinu nerimu žiburiuojančių žalsvų akių jis man atrodė kitoks 
nei visi. Ir jo drovias, nuolatos ką nors čiupinėjančias moksli- 
ninko rankas buvau pamilęs. Nemažai menkų jo kliaudų mane 
erzino, per jį patyriau nemažai vargo ir, jaunatviškai trokšdamas 
tobulybės, ne visada įvertindavau be galo pakantų jo taikingumą 
ir amžiną siekį maldyti nesutarimus. Tik išsiskyrimo valandą 
suvokiau, koks jis man svarbus. Dar vaikystėje buvau patyręs 
kančių ir pažeminimų, todėl išmokau akmeniu paversti savo 
širdį, nerodyti švelnumo ir atsitverti nuo draugysčių, ir troškau 
ištrinti iš atminties visus mažumės prisiminimus, tarytum būčiau 
gimęs tik tada, kai lakštingala giedojo prie kapinių mūro. Bet 
dabar užtvaros manyje sugriuvo, aš parpuoliau ant kelių prieš 
tą nedidelio ūgio žmogų, išbučiavau jo rankas ir paprašiau: 

— Oi, daktare Mikalojau, žiūrėkite savęs, kad nenutiktų nieko 
bloga. Bet jūs persergėjimais netikite, jei kokį reikalą laikote 
teisingu, - kaip netikėjote savo tėvu, kai trinktelėjo jums irklų 
per galvą ir knyga į vandenį įlėkė. 

Jis atsakė: 

— Labiau turime paklusti Dievui nei žmonėms. Ir Sokrato dai- 
Monas turėjo Dievo balsą, nors Sokratas buvo pagonis. Ribomis 
apibrėžiamame pasaulyje tiesa santykiška, tik dvasios balsas man 
Pasako, kas teisinga ir kas neteisinga. Tas balsas dažnai nutrau- 
kia mano kalbą, kaip Sokratui, bet verčiau tegul nutraukia, nei aš 
gražiai pasakysiu tai, ką jaučiu esant neteisinga. Tik tai norėčiau 


175 


tau palikt, brangus abejokli Johanai. Bet man neramu tik dėl to, 
ar jau gali likti vienas. Šiaip jau tu, aišku, gali elgtis taip, kaip 
pats manai esant geriausia. Dėl šito tau nepriekaištausiu. 

Man patiko jo draugingas spėjimas, kad, jam išvykus, liksių 
vienas, nors širdyje jaučiausi vienas ir keliaudamas su juo, 0 jo 
draugija ir mokymas mano poelgiams neturėjo jokios įtakos. 

— Zmogus visada vienas, - pasakiau atsargiai, nenorėdamas 
jo įžeisti. 

— Ne, Žmogus niekada nebūna vienas, - patikino jis. —- Kaip 
stebuklingai suvokiau, žmogus gali pajusti amžiną Dievo buvi- 
mą ir save kaip ribotą Dievo dalį. Jeigu šitai suvoksi, niekada 
nebebūsi vienas - kaip aš nesu vienas. Šitas jausmas aukščiau 
už protą ir nuovoką. Sitai suvokęs, gali įtikėti. 

— Jūs laimingas Žmogus, mieliausias daktare, - atsakiau kar- 
tėlio graužiama širdim. 

— Tik su Dievu Žmogus patiria tikrą laimę, - tarė jis. - Tepa- 
sigaili manęs Kūrėjas, kokią baisią kovą kovojau, siekdamas 
pažinimo ir tikrumo teikiamos dangiškos laimės. Todėl turbūt 
neturėčiau prašyti, kad karštoj jaunystėj tau atsivertų dvasios 
akys. Tu labiau tiki savo žemiška rega, nors kaip tik juslės klai- 
dina labiausiai. 

Išsiskyrimo liūdesio apimtas, jis šyptelėjo ir pasakė: 

— Galiu tau tai įrodyti paprasčiausiu bandymu. Sukryžiuok 
smilių ir didįjį pirštą ir jų galiukais paliesk nosį. Užsimerk ir 
atsakyk, kiek turi nosių. 

Padariau taip ir, palietęs pirštų galiukais, tikrai supratau turįs 
dvi nosis. 

— Tai tik vaikiškas pokštas, — tarė jis. - Bet matematikos ir 
Žvaigždžių tyrimas ir mano draugo Toskanelio įrodymai mane 
įtikino, kad Žemė - tai rutulys, nors mūsų akys liudija kita. Maža 
to: Žemė negali būti Visatos vidurys, nes begalybėje negali būti 
vidurio, kiekvieną begalybės vietą galima laikyti viduriu. Todėl 
tikėtina, kad Žemė Visatoje juda taip, kaip Saulė ir žvaigždės. Ir 
šį suvokimą atskleidžiu tau kaip tikrą dalyką, ir per šį svaiginantį 
vaizdą gali suprasti Dievo begalybę ir tai, kad Dievas daugiau, 
nei Žmogus gali apibrėžti žodžiais. Todėl negalime skurdžiais 
žodžiais nusakyti, kas yra Dievas, daugių daugiausia galime 
nusakyti, kas Jis nėra. 

- Oi, daktare Mikalojau, - tariau. — Žinau tik tiek, kad gimiau 
žiame pasaulyje ir šiam gyvenimui, todėl ir gyvenu šio gyvenimo 
ribojamas. Gal aš aklas, gal jaunas ir kvailas, bet man jūsų mo- 
kymas atrodo pragaištingas. Tikro pažinimo nėra, gėris ir blogis 
nenuneigia vienas kito. Tik tiek iš jūsų žodžių suprantu, nes ne- 
turiu tokio mistiško įžvalgumo. Ir tai, ką dabar pasakėt, mane dar 
labiau įtikino, kad visa būtis beprasmiška ir žmogaus gyvenimas 
niekingas Visatoje, žmogus iš tiesų niekingesnis už dulkelę. 

Malonus Kuziečio veidas sugriežtėjo, ir jis, rimtai žvelgdamas 
į mane, pasakė: 

— Gavai sunkų palikimą, Johanai, bet kažkas man sako, jog 
pajėgsi jį nešti, kad užaugsi ir tau akys atsivers. Manau, tau 
būtų lengviau gyventi be pažinimo naštos ir be jos net laimin- 
gesnis jaustumeis - matuojant žemišku matu, bet tai nėra tikroji 
laimė. 

— Kad bent karštumo turėčiau, - tariau, - bet mano jaunystė 
šalta, protas persergsti kiekviename žingsnyje, aš niekuo neti- 
kiu, pirmiau neišmėginęs savo kailiu. Taip pat spėju, kad šitas 
suvokimas radosi iš prigimties švelnumo, kai raminau sielą, 
kamuojamą vidinių prieštaravimų. Mano prigimtis kitokia negu 
jūsų ir nesitikėkit, kad subrendęs būsiu įžvalgus kaip jūs. Jau 
dabar tai jums sakau, idant per daug nesitikėtumėte iš manęs, 
nes su jumis noriu būti visiškai atviras. Veikiau manau, kad 
tik malonus jūsų pavyzdys nejučia mane kaustė, ir gal širdyje 
aš noriu su jumis išsiskirti, kad galėčiau daryti tiek bloga, tiek 
gera, nes, šitiek Žinių sukaupęs, jau supratau, kad gera neturi 
didesnės vertės nei bloga, o gėrio ir blogio vertinimas priklauso 
nuo šalies ir tautos papročių, ir tai, kas anksčiau buvo laikoma 
bloga, dabar leistina ir priešingai, todėl viskas iš tiesų labai 
Sąlygiška, — taip sąlygiška, kad, norėdamas padaryti gera, gali 
nepataisomai pakenkti. 

Daktaras Kuzietis švelniai pasakė: 

— Tu ne toks. Tik dar nepažįsti savęs. 

Daugiau nieko nekalbėjom, aš ėmiau krauti jo daiktus, o kitą 
dieną nupirkome jam naują kelioninę skrynią ir suradau vieno 
iš vyskupų tarną vokietį, kuris panoro jį lydėti ir rūpintis jo 
kelionės patogumais. Tą vokietį buvo taip nukamavus Ferara ir 
Visa, kas itališka, kad jis laimino Kūrėją, galėdamas grįžti į tė- 

vynę. Jis sakė išsiilgęs alaus ir tikros dešros po Feraros vyno bei 
varlių šlaunelių, o aš stengiausi jam patarti, kaip turėtų rūpintis 
daktaru Mikalojum, žiūrėti, kad šis nesušlaptų kojų, sotintų pilvą 
šiltu valgiu, ir saugoti, kad, įsitraukęs į savo mintis, nenukristų 
nuo arklio ir neprisitrintų skausmingų joties Žaizdų. 

Išsiskiriant daktaras Kuzietis mane baisiausiai apstulbino, už 
visas paslaugas atsidėkodamas penkiolika auksinų gražiame 
odiniame kapšelyje. Nusigandęs atsisakiau ir pridūriau, kad 
negali sau šito leisti. Jis tarė: 

— Menkiems savo poreikiams aš turiu net per daug. Tu jaunas, 
tau reikia drabužių, popieriaus, knygų, gal nori ir draugams 
dovanų nupirkti, nes dovanoti - ko gera, didžiausias džiaugs- 
mas, kurį galima patirt už pinigus. Todėl suteik man tą menką 
džiaugsmą. 

Dar jis pasakė: 

— Aš nemoku tvarkyti buities ir nežiūriu savo išvaizdos, man 
gana, kad aš nusiprausęs ir kad mano apsiaustas nesuplyšęs. Bet 
kai kurie rengiasi nuskarusiais drabužiais iš didelės tuštybės, 
tartum norėdami pasipuikuoti ir patraukti kitų dėmesį. Tad 
filosofiškumo drabužiais neįrodinėk, nes tik jaunystė tave tam 
akina. Įsigyk geriausius, savo luomui deramus drabužius ir nesi- 
baimink barzdaskučio. Pinigų labai netaupyk, o verčiau švaistyk 
juos, jei bijai, kad jie tau taps našta, ir tik porą auksinų atsidėk 
juodai dienai. Švaistyti pinigus labai malonu, kaip patyriau ruoš- 
damasis kelionei ir pirkiodamas nereikalingus bei prašmatnius 
daiktus. Tokių džiaugsmų teikia turtas ir tu vienąkart pasijusk 
turtingas, kaip aš šiomis dienomis. 

Žingsniavau greta, įsikibęs į jo arklio balną ir, klausydamas jo 
ramių patarimų, nulydėjau jį gerą kelio gabalą už miesto. Galop 
sustojau vasaros nusausintam kely ir spoksojau jam pavymui, 
kol arkliai dingo iš akių lygumos pakraštyje. Akys degė, širdį 
skaudėjo dėl jo parodyto nepelnyto gerumo. Jis buvo mažo ūgio, 
bet didžios dvasios ir išsiskyręs su juo jaučiausi lyg galutinai 
kažką praradęs. Ir vienas jaučiaus kaip niekad. Išsukau iš kelio 
ir be tikslo klaidžiojau po mišką, kol atsidūriau meldais užžėlu- 
sioje upės pakrantėje. Tenai atsiguliau, traukiau šnervėm žolės 
ir dumblino vandens kvapą ir, kai stebeilijau į bekraštį žydrą 
dangų, žemė po manim tarytum lingavo. 


178 


Po kurio laiko vėjas atnešė bjaurų salsvą kvapą, nuo vaikystės 
uikiai man pažįstamą kvapą. Išsigandęs atsikėliau ir, kiek pa- 
ieškojęs, užėjau pakrantėje gendantį negyvėlio kūną, kurį dengė 
vos keli skarmalai. Kūnas buvo apgraužtas lapių ir vabalai jau 
šmirinėjo jo ertmėse. Kažkas mane paakino pakalbinti negyvėlį 
ir pasakiau: 

— Guli šičia ir niekas neklausia, iš kur atėjai ir kur keliavai. Kur 
dabar tavo dvasia, kur tavo mintys? Dabar, save pamatęs, turbūt 
jau netikėtum, kad prisikelsi Paskutinio teismo dieną. 

Pagalvojau apie žmogaus sielą, pagalvojau, kad smūgis į galvą 
ir kaukolės lūžis linksmą ir guvų Žmogų gali paversti drebančiu, 
varganu bepročiu. Pagalvojau ir apie apsigimusius silpnapročius, 
kurių joks išminties blyksnis neskiria nuo gyvulio. Ir apie senu- 
kus, kurie, metams bėgant, praranda atmintį ir veblena niekus 
kaip vaikai. Kur jų vadinamoji nemirtinga siela, kokiame-smege- 
nų ar žarnų vingyje ji glūdi? Uosdamas lavono smarvę, vėl kaip 
savo pabudimo rytą, pagalvojau: „Tik mirtis tėra tikra.“ 

Bet jau nebuvau toks kaip anksčiau — nors puikiai supra- 
tau, jog tik vargų ir nemalonumų patirsiu pranešęs apie rastą 
negyvėlį, leidausi ieškoti žmonių ir, ilgai vaikštinėjęs, užėjau 
porą valstiečių, kurie dalgiais pjovė žolę, o moterys, per karštį 
vienais marškiniais, krovė ją į kauges. Jie sunkiai suprato, ką 
noriu pasakyti, ir mano radinys jų visai nesudomino. Galų gale 
pavyko nusivilioti juos į mišką, bet vienas vyrų tik apvertė ne- 
gyvėlį šakių kotu, norėdamas pažiūrėti, ar po juo nėra ko nors 
vertinga, bet iš po palaikų pasklido tiktai vabalų vibždynė. 
Valstiečiai pasakė nieko negalį padaryti. Tai turbūt tik kokio nors 
nusikaltėlio ar klajūno kūnas. Jie tik persižegnojo ir jau rengėsi 
grįžti prie savo darbų. 

Bet aš turėjau pinigų ir kažkas mane ragino palaidoti tą ne- 
pažįstamojo lavoną, kuris niekam nerūpėjo. Turbūt žmogus - 
vienintelis Žmogaus brolis, pagalvojau ir, jei negaliu to brolio 
mylėti, tai galiu bent pagailėti. Todėl daviau valstiečiams pinigų 
ir visi drauge nupėsčiavome į jų varganą kaimą, ten nupirkau 
šiokį tokį karstą ir išsinuomojau valtį numirėliui nugabenti, nors 
Visi dygėjosi to darbo ir įtariai žvilgčiojo į mane, nesuprasdami, 
kodėl aš, visiškai svetimas žmogus, įsimaniau būtinai palaidoti 
negyvėlį kapinėse. 

Kunigas taip pat griežtai atsisakė palaiminti nežinomo Žžmo- 
gaus palaikus, todėl turėjau duot visą auksiną, kad sutiktų 
vykdyti pareigą. Ir duobkasiui sumokėjau, liepęs paskambint 
bažnyčios varpu prieš palaiminimą. Mano kvailybė sužadino 
tokį smalsumą, kad galiausiai pavakare laidojant numirėlį apie 
kapą būrėsi minia žmonių. Jie neva pagaliau suprato, jog iš 
tiesų laidoju plėšikams į nagus pakliuvusį savo brolį, reiškė 
man užuojautą, dauguma moterų verkė. Baigdamas savo keistą 
pramogą, kaimo nakvynės namuose velionio brolio atminimui 
surengiau vakarienę kunigui ir valstiečiams ir nupirkau visą 
vakaro prieblandą, juodus kiparisų kamienus ir tikrai pasijutau 
tartum brolį nulydėjęs į kapus. 

Bet ir išgertas vynas kunigo įtarimų neišsklaidė, jis spoksojo 
į mane ir ėmė nerišliai paistyti, kad prigimtis visada parveda 
žudiką į nusikaltimo vietą, tikindamas, jog nei vienas protin- 
gas Žmogus šitaip neišlaidautų ne savu reikalu. Tik norėdamas 
atpirkti nuodėmę Žmogus galįs taip pasielgti, pridūrė jis ir pa- 
reikalavo pasisakyti vardą ir kur gyvenu mieste - tam atvejui, 
jei pareigūnai susidomėtų šiuo keistu įvykiu. 

Nelabai paisiau jo šnekų, o tik gėriau vyną ir kaip velionio 
atminimą pasiėmiau patina apsitraukusią jo diržo sagtį. Virš 
lygumos pakilus raudonam mėnuliui, neatsisveikinęs išėjau ir 
pernakvojau šieno kupetoje netoli miesto. Kai atidarė miesto 
vartus, iškart nuskubėjau į mišias, o paskui į daktaro Sekundino 
raštinę versti graikų pasakytų kalbų. Daugiau nemąsčiau apie 
tai, kas nutiko. Tik velionio diržo sagtį švariai nutryniau ir pa- 
mačiau daugybę kabliukų - tarytum ji būtų buvus maurų darbo, 
bet tikrai neatrodė brangi. Vis dėlto nusprendžiau pasilikti ją 
kaip prisiminimą, vildamasis, kad atneš man laimę, nors širdyje 
netikėjau amuletais nei talismanais. 

Bet per tą diržo sagtį nutiko kai kas nepaprasta ir keista ir, jei 
būčiau buvęs bent kiek prietaringas, būčiau patikėjęs vaiduo- 
kliais ir burtais. 

Po daugybės graikų kivirčų ir Besariono bei Marko Eugeniko 
pranešimų apie purgatorium dogmą pagaliau priėjome prie tokio 
galutinio graikų pareiškimo: „Iki prisikėlimo pasmerktieji dar 
nėra atlikę bausmės. Tik kūnui prisikėlus bausmė atliekama iki 
galo. Dievobaimingųjų sielos po mirties iš karto patiria palaimą, 
kurią siela jaučia, bet prisikėlusiojo palaimą sustiprina spindesys, 
nuo kurio kūnas švyti kaip saulė.“ 

Daugiau nieko graikai nepaskelbė apie savo tikėjimą, o toliau 
diskutuoti atsisakė. Kadangi patys ne viską gerai suprato, o tik 
patvirtino tai, ką Bažnyčios tėvai visada, visur ir lygiai taip pat 
liudijo, ginčytinus dalykus leisdami kiekvienam suprasti savaip, 
todėl ir toks pasiekimas mums atrodė laimėjimas, nors jų išvada 
prieštaravo aiškiam ir paprastam Katalikų bažnyčios mokymui. 
Per tos dienos laisvą diskusiją turėjau užrašinėti Besariono pa- 
reiškimus, o tai nebuvo sunku, nes jis šnekėjo graikiškai ir savo 
pasisakymus į lotynų kalbą vertė pats, be daktaro Sekundino 
pagalbos. Greitosiomis perrašiau pasisakymus ir parėjau į savo 
butą persirengti, nes ketinau nunešti perrašytas kalbas Besario- 
nui patikrinti ir pataisyti, pats tikėdamasis tuo tarpu paskaitinėti 
„Suidas codex“, kaip visada. 

Bet prie vartų mane pasitiko gražioji namų šeimininkė. Mu- 
dviem susitikus, ji dažniausiai paslaptingai nusišypsodavo, bet 
dabar buvo išsigandusi ir pasakė, kad manęs laukia baugus sve- 
čias, kuris, neprašęs leidimo, užėjo į mano kambarį. Bergždžiai 
klausiau jos, kuo tas svečias baugus. Ji negalėjo paaiškinti, tik 
persižegnojo ir paprašė kuo greičiau išprašyti iš namų tą keistą 
lankytoją. 

Jau buvo pradėję temti, o mano kambaryje stovėjo dar nesenas, 
Mirtinai nubalęs vyras kažkokiom baisiom ir nuožmiom akim. 
Juoda barzda buvo susivėlusi, jis siaustėsi apsiaustu lyg šalčio 

krečiamas, nors buvo karšta vasaros diena. Jis iš tiesų atrodė toks 
keistas ir nežmogiškas, kad krūptelėjau, jį pamatęs. 

— Ko iš manęs norit? - irzliai paklausiau aš. 

— Ar nepažįsti manęs? — paklausė jis savotiškai šypsodamas 
ir be jokio piktumo. 

Smarkiai papurčiau galvą, pagalvojęs, jog, jis turbūt beprotis. 
ko, todėl jo veidas atrodė baltas kaip vaiduoklio. - Nejau lapės 
taip baisiai apgraužė man veidą, kad jau nebepažįsti? 

Iš baimės mane visą išmušė prakaitas. 

— Gal jūs kliedit? — išspaudžiau aš. 

Jis sujudėjo tarsi žengdamas artyn ir aš prieštariai iškėliau 
rankas, nes pajutau nuo jo einant šaltą dvelksmą. 

— Ar tu ne tas, kuris už savo pinigus kaime palaidojo rastą ne- 
gyvėlį? - paklausė jis. - Gerai. Atėjau tau padėkoti už tą paslaugą, 
bet ar turi kokį įrodymą, kad palaidojai kaip tik tą žmogų? 

Su palengvėjimu pagalvojau, kad jis ieško pradingusio gimi- 
naičio. Išsiėmiau diržo sagtį ir parodžiau. 

— Būtent šitai, — pasakė jis, praskleidė apsiaustą ir parodė 
tokią pat diržo sagtį. - Ji mano, bet tu nieko bloga nemanyk ir 
manęs nebijok. Atėjau tiktai sagties susigrąžinti ir padėkoti, nes 
padarei man didžiausią paslaugą, kokią Žmogus gali padaryt 
kitam. Todėl vien gera tau linkiu. 

— Išeikite! - sušukau, visas drebėdamas iš baimės. - Jūs pami- 
šęs ar šiurpius juokus krečiate? 

— Broli, — atsakė jis, - sagtis tavo rankoje liudija, kad tu man 
brolis. Teišsipildo tai, ko labiausiai trokšti. Kaip aš prisikėliau iš 
kapo tau padėkoti, taip išsipildys ir tavo karščiausias noras. 

Jaučiau nuo jo dvelkiant mirties šaltį ir net krustelėt negalėjau, 
atrodė, kad sapnuoju blogą sapną. Bet į galvą dingtelėjo bepro- 
tiška mintis, nes kilo beprotiškas noras, todėl į juoką atsakiau 
dar baisesniu juoku sušukdamas: 

— Kad ir pragaro dvasia esi, ištesėk savo pažadą - leisk dar 
sykį susitikt su Beatriče! 

— Su Beatriče, - pakartojo jis. - Tikrai nieko daugiau nenori, 
galėdamas paprašyti? 

Man išdžiūvo gerklė, aš papurčiau galvą. Jis gūžtelėjo pečiais 
ir su panieka pasakė: 

— Dar šįvakar ji bus tavo glėbyje, jeigu grąžinsi man sagtį. 

Aš tik prunkštelėjau iš juoko, nes tai buvo kvailystė. 

— Nežinai, ką kalbi, - pasakiau. — Tai rodo, kad tu sukčius, 
todėl negrąžinsiu sagties. Ji ne tavo, o mano. 

Jis pasidairė į šalis lyg per ilgai užsibuvęs. 

— Turėkis tą sagtį, - tarė. - Kam ji man dabar! Bet teišsipildo 
tavo noras, idant manim patikėtum. Dėkui už paslaugą. Daugiau 
niekada manęs nematysi. 

Jis staiga apsisuko ir išėjo, negirdimai uždarydamas duris, ir jo 
žingsnių laiptais negirdėjau. Atsitokėjęs atplėšiau duris ir puoliau 
čiau, O ir sutema jau buvo nusileidus. Spėjau, kad jis priklauso 
kokiai nors slaptai brolijai ar plėšikų gaujai, kurios skiriamasis 
ženklas - ta kabliukais išgražinta sagtis. Sužinojęs, kad negyvėlis 
surastas, jis panūdo savom akim įsitikinti, jog aš radau kaip tik 
tą numirėlį, ir sumanė mane pagąsdinti, kad jo neieškočiau. Iš 
kunigo tikrai galėjo sužinoti mano vardą ir kur gyvenu. Nieko 
ypatinga čia negalėjo būti. Prietaringesnis žmogus būtų suglumęs, 
bet man viskas paaiškėjo, kai jis įkliuvo į mano suregztą kilpą ir 
pažadėjo, kad Beatričė dar tą patį vakarą bus mano glėbyje. Tą 
pažadą ištesėti tikrai galėjo tiktai pragaro dvasia. Vėl nusijuokiau, 
bet vis dėlto nukrėtė šaltas drebulys ir, rengdamasis geruosius 
drabužius, dairiausi į šalis. Dabar jau gailėjausi, kad jo nepaliečiau 
ir savom rankom nejįsitikinau, jog tai gyvas kūnas. 

Man išeinant šeimininkė pakilo nuo kėdės, ant kurios sėdė- 
dama megzdavo, ir paklausė: 

— Arjis jau išėjo? Kas tas baisūnas? 

Paslaptingai šypsodama malonia šypsena, ji prisiartino prie 
pat manęs ir pataisė apykaklę. 

Atsakiau, kad tas vyras išėjo ir kad nebėra ko bijoti. 

— Paprastai aš nieko nebijau, - tarė ji. - Bet mano vyras išva- 
žiavęs, todėl išsigandau to atėjūno. Užsirakinsiu duris. Garsiai 
belskit, jei užtruksit iki vėlumos, nes aš kietai miegu. 

Jos vyras buvo druskos pirklys ir kartais keliaudavo į Komak- 
ją. Pamaniau, kam jai keltis dėl manęs, juk turi tarnaitę, bet ji 
atsakė, jog tarnaitė vasarą miega arklidės pastogėje, nes karšta. 

— Nesibaiminkit, kad sutrukdysit, pone Johanai, - pridūrė 
ji. - Mielai jums patarnausiu, nes visada gražiai ir mandagiai su 

manim elgiatės. Arjums, vienam, neilgu tėvo ir motinos, seserų 
ir brolių čia, svetimame mieste? 

Jos netikėtas šnekumas mane suerzino, bet pamaniau, jog ji 
plepa vien iš palengvėjimo, kad tas prašaleivis išėjo. Laimė, jos 
vaikas kaip tik tą akimirką pratrūko rėkti, todėl nuėjo jo raminti. 
Bet ji visai nesidrovėdama praskleidė drabužį, apnuogino baltą 
apvalią krūtį ir, slaptingai šypsodama, ėmė žindyti vaiką. Ji buvo 
aukšta, daili moteris, rudom it aksomas akim. Skubinai išėjau, 
nes, kai į ją Žiūrėjau, ėmė kaisti skruostai. 

Per ilgai užtrukau, nes Besarionas pasitiko mane prie savo 
namų vartų.ir, paėmęs už parankės, iškart išsivedė. 

— Paskubėkim, - tarė, - jau vėluojam į mūzų draugiją. Gydy- 
tojų ir filosofų kunigaikštis mūsų laukia. 

Jo žodžiai mane taip suglumino, kad žengiau su juo kažką 
mikčiodamas apie užrašų patikrinimą. Jo didelis veidas iš ap- 
maudo nuraudo ir jis metė nederamą žodį, pasakydamas, kur 
tuos popierius derėtų kišti. Matyt, graikai vėl buvo susiginčiję, 
O unijai prieštaraujantys jų vyskupai Besariono dabar neapkentė 
labiau negu lotynų. 

— Imperatorius vėl uždraudė disputus, — pasakė jis. - Impera- 
torius medžioja, naikina kunigaikščio stirnas ir fazanus. Unijai 
sudaryti tereikia geros valios, o jos trūksta. Kad būtų galima 
susitart nors dėl bendros veikimo krypties - in necessariis unitas, 
in dubiis libertas — patvirtinti tapačius liudijimus, o ginčytinais 
atvejais suteikti laisvę kiekvienam tikėti tuo, kas įtikimiausia, 
jei tai neprieštarauja dogmoms. Bet ir viena, ir kita pusė šito 
baisisi labiau negu šėtono. Įstatymo bažnyčia ir laisvės bažny- 
čia nesutaria. Todėl telieka ieškoti paguodos mūzų draugijoje ir 
pažiūrėti, ar mūsų laikų filosofai geriau sutaria dėl Platono ir 
Aristotelio skirtybių. 

Tik tada, kai jis nusivedė mane į sodą, kur skardėjo trimitų 
ir būgnų muzika ir puotos stalus šiltą vasaros vakarą nušvietė 
ramios žvakių liepsnelės, pamėginau ištraukti ranką, sakydamas, 
jog manęs čia niekas nekvietė. 

— Juo didesnė gėda lotynams, - pasakė jis taip nerūpestingai, 
kad įtariau jį iš anksto apmaldžius apmaudą vynu. 

— Man pasiūlė atsivesti patinkamą svečią, bet dabar nei vienas 
iš tautiečių man nepatinka, todėl pasirinkau tave. 

Jis nusivedė mane prie ūžiančio, kvatojančio svečių būrio 
daktaro Benco sode, kur garbingoje vietoje sėdėjo pats markizas 
Nikolas ir lotynų bei graikų mokslo vyrai pramaišiui. Pažinau 
imperatoriaus vyriausiąjį bibliotekininką ir žilabarzdį Gemistą 
Pletoną, bet paskui man akys apžilpo ir daugiau nieko nebema- 
čiau — tik kunigaikščio dukterį Beatričę, kuri vainikavo svečius 
gražiais gėlių vainikais. 

Man ji atrodė kaip pavasaris. Šviesias garbanas buvo susirišus 
sidabrine juostele, vilkėjo graikišką apdarą, bet pagal naujausią 
prancūzišką kirpimą vieną krūtį buvo prisidengus tiktai perma- 
tomu audiniu. Rankas irgi buvo apsinuoginus, basnirčia buvo 
įsispyrus į sidabriškus sandalus, raišteliais apsivijusi grakščias 
blauzdas. Nuogas garbanotas berniukas atnešė krepšį, ji išėmė 
iš jo vainiką ir uždėjo Besarionui ant galvos. 

— Platonas nedraudė dailiems jaunuoliams dalyvauti puo- 
tose, - pasakė Besarionas. - Šįvakar svečio rangą apibrėžia tik 
aukščiausio gėrio, pažinimo ir tobulo grožio siekis. Kitokio 
luomo ir rango nepripažįstame. 

Jis stumtelėjo mane prie Beatričės ir ta įstabaus grožio mergina 
krūptelėjo, atpažinusi mane. Skruostus jai užliejo raudonis, bet 
mano akių ji nesilenkė ir šypsodama uždėjo man vainiką. Žino- 
dama, kad yra graži, tviskančiom akim atlaikė visų susižavėju- 
sius žvilgsnius. Jeigu būčiau turėjęs drąsos, būčiau atsiklaupęs 
ir pagarbinęs jos grožį. Buvau suglumęs ir apžilpęs, bet sykiu 
kraujas gyslose sustingo, kai pagalvojau, ką reiškia tas netikėtas 
susitikimas. Laimė, Besarionas mane nusivedė pristatyti puotos 
šeimininkui. Buvau girdėjęs, kad tas storulis, gyvenimo džiaugs- 
mu trykštantis daktaras Ugas Bencas lygiai gerai išmano visas 
pažinimo sritis. Iki apsistodamas Feraroje jis skaitė paskaitas Flo- 
rencijoje, Bolonijoje, Paduvoje, net Paryžiaus universitete ir tomis 
paskaitomis nusipelnė padėkos visam gyvenimui. Jis atsistojo, 
apsikabino Besarioną ir man leido pagarbiai pabučiuoti ranką. 
Pats buvo taip įsilinksminęs nuo vyno, kad į mane bemaž nekrei- 
pė dėmesio. Palikęs vietos šalia savęs Besarionui, jis mandagiai 
nurodė taurininkui pavėdėti mane į vietą, labiau prideramą 
pagal luomą, - prie nuošalaus stalelio krūmų šešėlyje. 

Jeigu būčiau troškęs žinių, tą vakarą būčiau turėjęs puikiausią 
progą jas ryte ryti klausydamas garsiausių tų laikų mokslininkų. 

Didžiuma svečių tikriausiai jau nuo popietės bendravo sode ir 
prie stalų, bet, mums atėjus, diskutuoti susibūrė aplink vakaro 
šeimininką. Jis garsiai sušuko, kad kiekvienas gali jo klausti, ko 
nori, iš bet kurios mokslo srities, ir pažadėjo atsakyti remdamasis 
senųjų mokslininkų raštais. Jis ir atsakinėjo tokia gražia kalba ir 
taip nuodugniai visa pagrįsdamas senąja lotynų bei graikų iš- 
mintimi, kad net pavydžiausi klausytojai pratrūko susižavėjimo 
šūksniais, nors tą susižavėjimą sustiprino vynas. Bet, slenkant 
vakarui, pašnekesys vis labiau panėšėjo į disputą apie Platoną 
ir Aristotelį, idėjas ir bendrąsias sąvokas, realizmą ir nominaliz- 
mą. Senasis Gemistas Pletonas kalbėjo apie Proklą ir įžvalgiais 
palyginimais aiškino Aristotelio ir Platono mąstymo skirtumus, 
todėl daugis lotynų šūkčiojo ir sakė, kad norėtų suderint abu 
mokymus. Pakilo mėnuo, sodo medžių bei krūmų kvapas darėsi 
slogus, kūną kaitino maloni vyno ugnis. 

Bet aš nieko nesiklausiau ir man nerūpėjo, koks yra Die- 
vas — transcendentinis ar imanentinis, ar Platonas ir Aristote- 
lis - Bažnyčios mokymo pirmtakai, ar jų mokymai prieštarauja 
Bažnyčiai, ar bendrosios sampratos ir idėjos — iš Dievo minčių 
ir pačios esybės, ar tai tik žodžiai. Man nereikėjo supratingu 
veidu iš tuštybės apsimetinėti, kad klausausi, ir linksėti galva 
linksint mokslo vyrams, kaip darė kai kurie kilmingi jaunuoliai, 
gerai nesuprasdami lotynų kalbos, nes į mane niekas nekreipė 
dėmesio. Aš žiūrėjau tik į Beatričę ir visa savo esybe jaučiausi 
jaunas, gyvas ir išsiilgęs įstabiausio žemiško grožio apraiškos. 
Šviesūs plaukai ir rudos akys, baltos rankos ir pečiai, žaviai 
aikštinga, išdidi šypsena — visa kuo ji man buvo svarbesnė už 
filosofiją. Šito dar nebuvau patyręs ir, kaip kad pamatęs keistą 
pašalietį savo kambary, visas išprakaitavau supratęs, jog tikrovė 
kupina baugesnių paslapčių, nei maniau; dabar pats pasijutau 
lyg savyje atradęs pašalietį - šalčiu alsuojančią, valingą būtybę, 
kuriai svarbu vien beprotiškas tikslas. 

Greitai pastebėjau, kad Beatričę suėmė nuobodulys, o gal ji 
pasijuto atstumta, nes jos apvainikuoti svečiai įsigilino į sunkiai 
vokiamą pašnekesį ir beveik nekreipė į ją dėmesio. Galų gale ji 
atsistojo, pasiėmė nuo stalo nedidelį auksinį narvelį su gražiu 
paukščiu ir lyg žibintą rankoje laikydama nuėjo abejinga, nu- 

lyg nepažindama, užmiršusi ir mėnesienoj pro medžius nutipeno 
į atokesnę sodo vietą, kurios nepasiekė nei paprastų, nei tošinių 
deglų šviesa. Pakilau ir nusekiau jai iš paskos. 

Tvieskiant mėnesienai, apnuogintu petim ir krūtimi lyg per 
miegus žengdama su auksiniu narveliu, ji atrodė stulbinamai ir 
nežemiškai. Kiek palenkusi galvą, svajingai žvelgė prieš save, 
stengdamasi visą laiką būti mėnulio šviesoje. Išėjau iš medžių 
tamsumos ir paklausiau: 

— Ieškote Žmogaus, kaip Diogenas su Žibintu? 

Ji krūptelėjo tarsi atitokus iš svajų, nors tikriausiai visą laiką 
jautė, kad stebiu ją. 

— Kaip drįstate mane kalbinti, - atrėžė ji. - Kas jūs? 

Aš tylėjau, o ji netikėtai nusišypsojo ir pasakė: 

— Ak, jūs iš tų graikų. Rodos, mačiau jus su arkivyskupu 
Besarionu. 

Tik tada supratau, jog ji iš tiesų mane palaikė graiku. Prie 
bažnyčios matė mane su Besarionu ir čia aš atėjau su Besarionu. 
Bet, pamaniau, gal dėl to atrodau įdomesnis ir jos netaisiau. 

— Jie ten, - pasakiau, - remdamiesi senais raštais įrodinėja 
tobulą ir nenuneigiamą Dievo grožį. Gal bedančiams senukams 
tokių įrodymų reikia! Man gana jus pamatyti, kilmingiausioji, 
kad patikėčiau dangaus grožiu. 

— Tikrai? — paklausė ji. - Manau, klystate. Man sakė, kad ru- 
dos akys nedera su šviesiais plaukais. Mano burna turbūt per 
didelė, nosis trumpa, nors tiesi. Bet krūtinė graži ir aš drįstu ją 
suko akis lyg bijodami pagundos. Bet tobulas grožis nenuves 
į pagundą, nes jis dieviškas. Man tikrai skaudu dėl priekaištų, 
kurių išgirdau, nes šitoks apdaras leidžiamas Prancūzijos kara- 
liaus rūmuose, jei tik moteris turi ką rodyti. Turbūt žinote, jog 
šį kirpimą sugalvojo gražioji Cecilija Sorel. 

Ji kalbėjo gyvai ir laisvai, lyg, pastebėjusi mano sutrikimą 
ir įkarštį, norėdama duoti man laiko atitokti. Kalbėdama 
Sukiojosi, kad pamatyčiau drabužį iš visų pusių. Ir linksmai 
Šypsodama tęsė: 

— Ją vadina gražiausia pasaulio moterim, - ar ne tiesa, sako, 
kad ir karalius iš jos turi nemaža naudos, nes savo grožiu pri- 
vilioja jam į šalininkus gabių vyrų kariauti su anglais. Buvau 

dar vaikas, kai anglai sudegino Mergelę, nes ji vilkėjo vyrišką 
apdarą. Ir aš norėčiau apsirengti kaip vyras ir joti į karą. Ar 
mėgstate medžioklę su sakalais? 

— Kodėl jūs šito klausiate? — pratariau suglumęs. 

— Ak, užvis nuostabiausia ankstyvą rytą joti į mišką, - atsakė 
ji. - Kai sakalas surikęs pakyla nuo rankos, aštriais nagais įsi- 
kerta fazanui į sprandą ir šio ryškios plunksnos pasklinda ore, 
mane ir palietė man ranką. - Pamaniau, jei mėgstate medžioklę 
su sakalais, galėtumėte kada nors prisidėti prie mūsų. Juk Žino- 
te - mano tėvas stengiasi, kad Feraroje jums būtų smagu. 

Supratau, jog ji nenumano mano luomo ir padėties. Mane 
apėmė neviltis. 

— Ar tikit raganystėm, kilmingiausioji Beatriče? — paklausiau. 

— Oi, - šūktelėjo ji, - nekalbėkite apie baisius ir nemalonius 
dalykus šitokį vakarą! 

— Papasakočiau jums istoriją, - pasakiau. — Ta istorija susijusi ir 
su jumis. Tikriausiai nenumanote, kad nuo Velykų ryto galvojau 
vien apie jus ir kaip nuostabiausios dovanos tetroškau vėl jus 
pamatyti. 

— Nesuprantu, ką turit galvoje, - išdidžiai atsakė ji. - Velykų 
rytą?.. - Ji papurtė galvą lyg užmiršus mudviejų susitikimą ant 
bažnyčios laiptų. 

— Aišku, neprisimenat manęs, - suskubau pridurti. - Jūs — 
saulė. Tas, kuris jus pamato, apžilpęs prisimena tik jus. Aš jūsų 
kelyje tiktai šešėlis, kuris išnyks. Negaliu, net nemėginu varžytis 
su kilmingais ir didžiais vyrais, kurie vien už jūsų žvilgsnį tur- 
būt gyvybę paaukotų. Bet leiskite papasakoti tą istoriją. Ji tokia 
keista, kad sunku patikėti, jog nutiko mūsų laikais. 

Beatričė pastatė paukščio narvelį ant marmurinio suolelio, 
atsisėdo ir pakėlė veidą į mėnulį. Greitai papasakojau, kaip 
vaikščiodamas po mišką radau negyvėlį, kaip akimirkos įgeidžiu 
jį palaidojau, kaip niūrus it mirtis vyras atėjo pasiimti diržo 
sagties ir atsidėkodamas pažadėjo išpildyti mano karščiausią 
troškimą ir kaip nejučia tas troškimas išsipildė. 

Iš mano pasakojimo ji turėjo suprasti, kad aš ne graikas ir kad 
apskritai padėtis man neleidžia su ja kalbėtis. Atrodė, klausyda- 
masi ji nuobodžiavo ir nelabai patikėjo tuo, ką papasakojau. 

— Parodykite man tą sagtį, - nepatikliai paprašė. 

Išėmiau sagtį iš diržo kapšelio ir parodžiau. Ji paėmė, pa- 
vartė. 

— Tokia prasta varinė sagtis, - tarė su panieka ir vėl ištiesė ją 
man. - Pasiimkit, ji man baisi. - Ji žiūrėjo į mane palenkusi galvą 
ir šiurkščiai pasakė: — Neįtikėtina. 

— Taip neįtikėtina, kad kažin ar pats būčiau sugalvojęs, - pa- 
sakiau. 

— Visai ne, — tarė ji. — Kai laikau tą sagtį, mane ima krėst 
drebulys, kaip per nukirsdinimą, kai kraujas plūsteli iš kaklo. 
Galiu patikėti, kad siela vaiduoklio pavidalu iš skaistyklos grįžo 
pas jus, nes iš tiesų padarėte didžiausią paslaugą tam vargšui. 
Bet jeigu galėjot ko nors paprašyti, kaip gyva nepatikėsiu, jog 
tenorėjote tiktai mane sutikti. Meluojat, norite man įsiteikti, o aš 
nemėgstu įtaikavimo. 

— Bet, kilmingiausioji Beatriče! — šūktelėjau, norėdamas pa- 
neigti tokį neteisingą kaltinimą. 

Ji pakėlė ranką, tildydama mane, ir tarė: 

— Ne, ne, jeigu galėjot paprašyti didžiausios meilės, kunigaikš- 
čio karūnos, nirčiausios drąsos kovose ar to, ko labiausiai vyrai 
trokšta, tai kodėl pasitenkinot tokiu nieku? Tik tai jūsų istorijoj 
neįtikėtina. 

Suerzintas tokių neteisingų žodžių, riktelėjau: 

— Vis dėlto tas negyvėlis pažadėjo: jau šįvakar ji bus tavo 
glėbyje! 

Beatričė pašoko ir įsistebeilijo tarsi norėdama man trenkti. 

- Jūsų glėbyje, — ištarė lyg netikėdama savom ausim. - Šito 
pirmiau nesakėte. Jūs mane įžeidžiat. Už tokią gėdingą mintį 
galėčiau jus užmušti. 

Bet jos artumas, tas neįtikėtinas nutikimas, išgertas vynas, 
baisia ugnim mane deginantis atėjūnas taip, kad jau niekas 
nebuvo svarbu, paakino karštai apkabinti ją ir pabučiuoti, nors 
ji smarkiai priešinosi. Supratusi, kad priešintis neverta, pamaži 
sustingo mano glėbyje, kaip akmuo, ir užsimerkė, todėl uždusęs 
paleidau ją ir pasakiau: 

— Tai tiesa. Troškimas išsipildė ir dabar nesvarbu, kas man 
nutiks. 

Bet ji nepuolė, kaip maniau, šaukti sargybinių nei skųstis 
tėvui kunigaikščiui dėl tokios gėdingos prievartos. Ne. Ji lėtai 
atsimerkė ir įsistebeilijo į mane keistu šalčiu degančiom akim. 
Visa drebėjo tartum žvarbdama. 

— Dar niekas neišdrįso šitaip su manim elgtis, - po valandėlės 
pasakė ji šaižiu balsu. - Bet man tai pamoka. Taip atsitinka, kai 
leidies į kalbas su neišauklėtu ir negrabiu barbaru. Dėl Dievo, 
juk net papasakoti niekam negalėsiu, kad prastakilmis, nežinia 
kokios šeimos storžievis drįso mane pulti! Visam gyvenimui 
prarasčiau garbę. Jeigu turėčiau peilį, suvaryčiau jums į širdį, 
nes negaliu paprašyti, kad kas nors nubaustų jus šiurpiausia 
bausme. | 

Ji pakėlė ranką ir iš visų jėgų telžė man per vieną, paskui per 
kitą skruostą. Bet skaudesni už antausius man buvo jos baisiau- 
sios paniekos žodžiai. 

— Beatriče, - pasakiau, - anksčiau nejaučiau aistros, o dabar 
jaučiu. Pats duosiu jums peilį, galėsite mane nužudyti, bet pirma 
turėsit pabučiuoti. 

Vėl apkabinau ją ir atrodė, kad smūgiais ji buvo išliejusi vi- 
sas jėgas, nes daugiau nesipriešino ir nenusisuko, 0 pajutau ją 
atsakant į bučinį, nors atrodė, kad šito negali būti. Ji visą laiką 
drebėjo ir mane pagavo baisus, skausmingas džiugulys, kad ji 
drebėjo, kai bučiavau jai petį ir krūtį. Ir pats drebėjau, kai palei- 
dau ją ir išsitraukiau aštrų peilį, kuriuo smailindavau plunksnas 
ir pjaustydavau valgį. 

— Užmuškite mane, kilmingiausioji Beatriče, - pasakiau. — Ir 
tai nebus bausmė, o malonė, nes daugiau nieko negaliu tikėtis 
iš gyvenimo ir gyvensiu tiktai jūsų ilgesiu. 

Ji paėmė pigų peilį ir vien to peilio vaizdas ją įsiutino. 

— Raštininko peilis, - su panieka išspaudė. 

Persiplėšiau švarką ir marškinius ir pasakiau: 

— Smeikit į krūtinę. Neskaudės labiau nei nuo jūsų paniekos. 

Bjauriai perkreiptu veidu ir šalčiu degančiom akim, ji visa dre- 
bėdama iškėlė peilį. Ir staiga bruūkštelėjo peiliu per krūtinę ilgą 
rėžį, iš jo pasruvo kraujas. Bet ji neketino manęs nužudyti, nes 
peilio nesmeigė. Lyg netikėdama savom akim įsibedė į žaizdą. 

— Kraujuoja, — pasakė ji ir numetė peilį. - Ar tu tikrai toks 
pamišęs, kad leistumeis nužudomas vien dėl bučinio? 

— Smeikit giliai, — pasakiau. - Nejau nemokat net peilio lai- 
kyti? 

Bet jau Žinojau, kad ji nenori, o gal nesiryžta manęs padurti, 
ir prispaudžiau prie krūtinės marškinių kraštą, sulaikydamas 
kraują, kad nesuteptų drabužių. 

— Kaip sakalas, - pasakė ji, - rėkdamas suleidžia aštrius nagus į 
šiltą paukščio krūtinę. Ne, kvailesnio už tave dar nesu sutikus. 

Ji neryžtingai žengė kelis žingsnius lyg nueidama. 

— Užmiršot savo paukštį, - pasakiau. 

— Tikrai, užmiršau savo paukštį, — pasakė ji, grįžo pasiimti 
nuo suolo narvelio, bet sustojusi įsižiūrėjo į mane. 

Ji buvo tokia graži, kad man užėmė kvapą. 

— Klaupkis, - išdidžiai paliepė ji. 

Padariau, ką lieptas, o ji laisva ranka suėmė mano plaukus, 
atlošė galvą ir pabučiavo mane aistringai, nirčiai. Paskui, pur- 
tydama galvą, uždususi tarė: 

— Jeigu dar kada nors mėginsi susitikti ar užkalbinti mane, 
užsiundysiu šunis, kad sudraskytų, arba pasiųsiu medžioklius 
su ietimis kaip į pavojingą šerną ir šauksiu iš džiaugsmo, kai 
jie tave užbadys. 

Ji paleido mano plaukus ir, pasiėmusi paukščio narvelį, grįžo 
prie svečių. Bejėgiškai niršau, jos geisdamas, ir kentėjau, nors 
sykiu jaučiau didžiulį malonumą, nes supratau, kad ji tikriausiai 
manęs neužmirš. Tai liudijo jos žodžiai ir piktas įkandimas, kai 
bučiavo. Slapstydamasis krūmų tamsumoj ir po švarku marš- 
kinių kraštu spausdamas žaizdą, nepastebėtas išėjau iš sodo. 
Vos išėjęs į gatvę, nusitraukiau nuo galvos vainiką ir numečiau 
šalin. 

Druskos pirklio namų durys buvo užrakintos, bet šeimininkė 
atidarė iškart, kai pabeldžiau. 

— Naktis karšta, negalėjau užmigti, - pasakė, susiėmusi ap- 
Siaustą, kurį užsimetė nuoga išlipusi iš lovos. 

Paprašiau jos atnešti vandens ir skudurų Žžaizdai sutvarkyti. 
Ji uždegė žvakę ir pagailiai šūktelėjo, pamačiusi mano kruviną 
krūtinę. 

— Ak, vargšeli pone Johanai, - pasakė, - labai paikai elgiatės, 
jei lendat į pavojus dėl kažkokios kvailos merginos. Jaunos 
merginos nieko nesupranta apie meilę ir tik iš tuštybės kursto 

vaikinus muštis dėl prielankumo. Maniau, kad jūs protingesnis, 
Bet leiskit jums padėti. 

Ji padėjo man nusivilkti švarką ir marškinius, nuplovė kraują 
ir su palengvėjimu atsiduso pamačiusi, jog Žaizda visai nepavo- 
jinga, nors man labai skaudėjo ir oda apie rėžį buvo įsitempus, 
nejautri. Tirtėjau iš malonumo, kai jos rankos švelniai glostė man 
krūtinę ir galiausiai plačia drobės juosta sutvarstė žaizdą. 

— Jūs sukaitęs, susijaudinęs ir vyno išgėręs, — pasakė ji, pri- 
slinkdama prie pat manęs, tarsi norėdama apuostyti. 

Bet ji irgi buvo įkaitusi, susijaudinusi ir nežiūrėjo man į akis. 
Staiga prigludo man prie kaklo, apsikabino ir drebėdama ėmė 
šniurkščioti. Pajutau jos plaukų bei odos stiprų kvapą, ir jos ar- 
tumas nuramino, maloniai apmaldė jaudulį. Ji pakėlė galvą, aš 
ją pabučiavau ir ji švelniai pasidavė. Veidas nušvito neapsakomu 
meilumu ir ji tarė: 

— Oi, pone Johanai, gėdijuosi pati savęs, nes nesu nedora. Bet 
man labai patinkate, o už nuodėmes atleidžiama, be to, daug 
kas sako, kad moteris nepastoja, kol žindo. Labai džiaugčiausi, 
jeigu norėtumėt ir nesibjaurėtumėt sugulti su manim ir paturėti 
glėbyje, nes seniai trokštu jūsų meilės ir apie kitką jau nebegaliu 
galvoti. 

Nuėjau suja ir išliejau savo neviltingą karštį ir aistrą. Ji dūsa- 
vo, šniurkščiojo mano glėbyje ir, sykiais švelniai paglostydama 
plaukus ir skruostus, kalbėjo: 

— Juk per daug nenuvargai, brangusis. 

Galų gale užmigau, padėjęs galvą ant jos švelnios, pienu 
kvepiančios krūtinės, bet kai pradėjo giedoti gaidžiai, ji, bū- 
dama protinga moteris, pažadino mane ir pasiuntė miegot į 
savo lovą. 

Kitą dieną prieš žmones ji elgėsi taip, lyg nieko nebūtų nutikę, 
linksmai pasisveikino su manim ir nulydėjo žvilgsniu, šypsoda- 
ma savo gražia paslaptinga šypsena. Man patiko jos nuovoku- 
mas, tiesą sakant, ir ji pati, kai pažvelgiau kitomis akimis, man 
patiko, todėl net pats stebėjausi anksčiau visai nekreipęs į ja 
dėmesio. Vakare, prieš miegą, ji atnešė puode iškeptą viščiuką 
ir vaisių, bet po mano kambarį vaikščiojo nudūrusi akis ir vengė 
manęs prisiliesti tarytum baimindamasi, kad smerkiu už ta) 
ką darė naktį, nors ir pats tai dariau. Mažumėlę nusiminusi ji 

palinkėjo labos nakties ir aš buvau dėkingas tai protingai mo- 
teriai, kad daugiau manęs netrikdė, o priešingai - padėjo kaip 
tik tada, kai man labiausiai reikėjo, ir atitraukė mano mintis nuo 
išdidžiosios Beatričės. 

Druskos pirklys iš kelionės grįžo sveikas, nudegęs saulėje 
ir aš turbūt turėjau jaustis jam baisiai nusikaltęs, bet tokia jau 
keista Žmogaus prigimtis, kad nutiko priešingai - pajutau jam 
labai keistą draugingumą ir kalbėjau su juo laisviau ir atviriau 
nei anksčiau. Todėl jis pradėjo kviestis mane prie stalo, jeigu 
jiems valgant būdavau namuose, ir nėmaž neprieštaraudavo dėl 
to, kad Žmona taiso man marškinius, siuva drabužių raištelius 
ir apskritai rodo meilų rūpestį man. Pamilau ir jų vaikus taip, 
kad pirkiodavau saldumynus ir kada susidūręs glostydavau 
jiems galveles. 

Šeimininkės dėka iš tiesų jaučiausi lyg būčiau iš blogo sap- 
no pabudęs, baisėjausi savo elgesio su Beatriče ir gąsdinausi, 
galvodamas, kas man galėjo nutikti. Bet visa ko priežastimi 
laikiau diržo sagtį bei plėšiko įteigtas beprotiškas kalbas ir 
tiktai atsitiktinumu laikiau to vakaro susitikimą su Beatriče. 
Numirėliai iš kapų neprisikelia ir nieko nežada mirtingiesiems, 
tikinau save. Mano paikas noras išsipildė tik per atsitiktinumą 
ir mano paties drąsą. O apie Beatričę galvodavau tik kaip apie 
nesučiuopiamą sapną. Vis dėlto širdyje slapčia it žarija po pe- 
lenais smilko aistra. 

Bet sekinantis Feraros vasaros karštis, rodos, apmarino valią 
ir mintis. Priglaudęs delną prie pietinės pusės sienos galėjai 
nudegti, karštos gatvės dulkės lindo į burną ir šnerves, nuo 
visų lagūnų ir kanalų kilo gendančio vandens smarvė. Karš- 
čiausiu dienos metu darbas sustodavo, žmonės pagyvėdavo tik 
į pavakarę, todėl dirglaus jaudulio ir susierzinimo kaitinamos 
diskusijos ir derybos vykdavo tik tamsiu paros metu. Visi buvo 
pavargę vienas nuo kito. Graikų imperatorius užsidarė savo 
bute, atsisakęs šnekėtis su visais lotynais, tik sykiais paryčiu 
išjodavo į mišką su savo sakalais ir šunimis medžioti markizo 
Nikolo žvėrių. Graikai ginčijosi tarpusavyje dėl savo tikėjimo, o 
popiežius su kardinolais buvo tartum bevalio sąstingio apimti. 
Italijoje įsisiautęs karas sekino popiežiaus lėšas. O imperatorius 
liepė pranešti, kad unija neatitinka tikslo, nes į susirinkimą 

neatvyko Vakarų kraštų kunigaikščiai, vadinasi, tikro kryžiaus 
žygio prieš turkus nėra ko tikėtis. 

Vieną vidurvasario rytą dagus nerimas galų gale pratrūko 
baisiu triukšmu. Gatvėmis lėkė ginkluoti raiteliai, aukštieji dva- 
sininkai išsigandę bėgo popiežiaus rūmų link, pilyje suskardo 
pavojaus trimitai. Paaiškėjo, kad unijai prieštaravę graikų vysku- 
pai, susikrovę daiktus, vakare, prieš uždarant vartus, iškeliavo 
iš miesto skirtingais keliais. Didžiausi kurstytojai buvo Markas 
Eugenikas su Heraklėjos metropolitu. Jie ketino Frankoline 
slapta įlipti į laivą ir grįžti į Konstantinopolį. O tas jų pabėgimas 
turėjo reikšti Feraros susirinkimo skilimą ir unijos žlugimą. Todėl 
nenustebau pamatęs patį Besarioną, susikėlusį po pažastimis 
drabužio skvernus, lekiantį imperatoriaus rūmų link. 

Laimė, tie bailūs ir vaidingi vyrai užtruko ir imperatoriaus 
žinianešiai užklupo juos Frankoline. Jie privalėjo paklusti im- 
peratoriaus įsakymui ir grįžti į miestą, nes dėl visa ko stebėti, 
kaip vykdomas įsakymas, buvo pasiųstas visas ginkluotų raitelių 
būrys. Bet nenusisekusi jų užmačia ir gėdingas grįžimas į miestą 
tikrai nepataisė mums nuotaikos. Priešingai, graikų mėginimas 
pabėgti popiežiui ir visiems lotynams atskleidė baisius jų nesu- 
tarimus. Ar galima tikėtis sudaryti uniją ir suderinti ginčytinus 
klausimus, jeigu aukščiausi graikų dvasininkai sprunka, dar 
nepradėjus nagrinėt svarbiausių klausimų? Galėjom pasiguosti 
tik ryžtingais imperatoriaus veiksmais, nes supratome, jog jis 
dar laikosi savo siekių. 

Netrukus pratrūko baisi audra ir prie miesto Žaibai užmušė 
nemažai Žmonių ir galvijų. Bet audra atvėsino orą ir sakytum 
atskraidino Feraron Kijevo metropolitą Izidorių - rusų didžiojo 
kunigaikščio valdomų kraštų aukščiausią dvasininką. Tas ma- 
žaugis, guvus ir veiklus graikas neslėpė nepaprasto džiaugsmo, 
kad galų gale atsiradęs, nes, labai sunkiai įveikęs didžiojo ku- 
nigaikščio Vasilijaus priešiškumą unijai, kelionėje užtruko kelis 
mėnesius. Savotiški jo tarnų drabužiai ir keista kalba žadino 
tokį smalsumą, kad žmonės paskui jį sekiojo visur. Nors buvo 
vasara, per popiežiaus priėmimą jis siautėsi brangiausiu šermuo- 
nėlių apsiaustu ir padovanojo brangių kailių imperatoriui Jonui 
bei popiežiui. Bet svarbiausia, kad jis nuoširdžiai tikėjo unijos 
būtinybe ir su visu iškalbingumu ir įkvėpiu, dar nenuslopintu 

veltėdžiavimo ir kivirčų, įtikinėjo graikus, kad nesutarimai dėl 
dogmų ir graikų įprastinis priešiškumas lotynams gali sugriauti 
didį bendrą tikslą. Jis iš karto susidraugavo su Besarionu, todėl 
man teko jį dažnai matyti. 

Bet imperatorius Jonas užsispyrė nutraukti svarstymus, nors 
ruduo jau buvo čia pat. Jis leido suprasti, kad popiežius nevyk- 
do sutarties ir jo reikmėms skiria per mažai pinigų. O popie- 
žius turėjo per daug rūpesčių, nes Pičininas, Milano hercogo 
kariuomenės vyresnysis, niokojo jo žemes, todėl jis turėjo vesti 
politines derybas, prašyti Florencijos, Venecijos ir Genujos su- 
sivienyti prieš Milano hercogą. Mieste sklido nerimą keliantys 
gandai, kad tas garsusis kariuomenės vyresnysis greitai suks 
Feraros link. Milano hercogas valdė Perą, tad jo prekybos pelnas 
priklausė nuo turkų. Nutraukdamas Bažnyčios susirinkimą karo 
veiksmais jis būtų pelnęs turkų valdovo prielankumą. Atrodė 
neįtikėtina, bet Milano hercogas Filipas Marija buvo žinomas 
kaip įžūlus savimyla, jis turėjo nuolatinį pasiuntinį sultono Mu- 
rado rūmuose ir buvo padovanojęs sultonui medžioklinių šunų. 
Todėl dabar popiežiui buvo svarbiau politine sąjunga laiduoti 
Feraros susirinkimo tolesnį vyksmą, nei spausti imperatorių 
Joną tęsti derybas. 

Todėl daktaro Sekundino vadovaujamoje graikų ir lotynų 
raštinėje buvo ramu ir porą sykių, prisikrovę krepšį valgių, visai 
dienai išėjome į užmiestį žvejoti. Bet labai nustebome ir buvom 
priblokšti, kai popiežius Eugenijus kurijos sekretoriumi pasky- 
rė tą garsųjį mokslo vyrą Johaną Aurispą. Jis paliepė sukviesti 
graikiškai mokančius raštininkus pokalbio į savo gražiuosius 
namus, priėmė mus sode ir išrėžė griežtą kalbą: 

— Tinginystė — visų ydų motina, o jauniems ypač pavojinga 
imti nepamatuotai didelę algą, turint mažai žinių ir dykinėjant. 
Todėl vien jūsų labui radau puikų būdą, kaip kaupti žinias ir 
lavinti rašymo gebėjimus. Nuo šiol visi drauge turėsite kasdien 
nurašyti po vieną lanką mano duoto graikiško rašto. Daktaras 
Sekundinas maloniai sutiko tuos nuorašus tikrinti ir bausti jus 
už padarytas klaidas. Patys turite nuspręsti, kaip pasidalysite 
darbą, tik neužmirškite - kas nedirba, tas nevalgo. 

Niekas iš mūsų net nesuabejojo jo teise skirti mums darbus, o 
aš tik apsidžiaugiau, pagalvojęs, kad laisvu laiku galėsiu susipa- 

žinti su jo garsiąja biblioteka, kurią, girdėjau, sudarė trys šimtai 
tikrų graikiškų veikalų. Bet, pasiskaičiavę pirštais, puolėmeę 
graudžiai dejuoti, nes supratome, kad bus sunku darbą nudirbti 
ir dar perrašyti visą lanką. 

— Juk tai šešiolika dviskilčių folianto puslapių, - pasakė drą- 
siausias iš mūsų. 

— Kiekvienoje skiltyje po šešiasdešimt dvi eilutes ir kiekvienoje 
eilutėje po trisdešimt dvi.raides, — patvirtino garsusis moksli- 
ninkas, ant patogaus sėdimojo gulto šniokštuodamas nuo sto- 
rumo. — Rašysena turi būti nepriekaištinga, o už klaidas būsite 
baudžiami, bet pasiguoskite tuo, kad sykiu susipažinsite su 
filosofais, kurių knygas garbesni už jus vyrai vertina tiek aukso, 
kiek jos sveria. Ketinu duoti jums padauginti Proklo ir Plotino 
raštus, bet saugokit juos labiau nei savo akies vyzdį ir iš mano 
namų jų neišneškite. Mano raštinėje galite rašyti, bet popierių, 
plunksnas ir rašalą turite atsinešti iš savo kanceliarijos, nes ten 
jų net per daug. 

Vis dėlto Aurispa nebuvo toks baisus, kaip iš jo žodžių galėjai 
spręsti. Greitai supratau jį begėdiškai naudojant laisvą mūsų 
laiką, nes mokslininkų pašnekesiai Feraroje ir nepaprasta Ge- 
misto Pletono šlovė didino Plotino ir Proklo veikalų paklausą. 
Rankraščius, kuriuos mes perrašinėdavom, Aurispa siųsdavo 
į Veneciją aptaisyti gražiais viršeliais ir parduodavo juos per 
Veneciją, šitaip išvengdamas mokesčių ir Feraros universiteto 
vykdomos knygų kainų priežiūros. Venecijoje jam tarnavo 
nemažai iš turkų užimtų kraštų pabėgusių mokslo vyrų, kurie 
daugindavo rankraščius ir kuriuos jis išlaikydavo. Mes, dirb- 
dami veltui, krovėm jam pelną. Gal dėl to jis nelabai griežtai 
reikalavo atlikti dienos darbą. Buvo jau nusenęs ir toks tinginys, 
kad kojos iš namų nekeldavo. Pats beveik nieko nerašė, nors iš 
graikų veikalų vertimų į lotynų kalbą būtų nemažai uždirbęs. 
Jaunas būdamas Konstantinopolyje sukaupė didžiulę biblioteką 
ir grįžęs galėjo pasiekti aukštą padėtį Bažnyčioje, jeigu nebūtų 
tingėjęs dėl to pavargti. Bet graikiškai kalbėjo su mielu noru, 
todėl papratau vaikščioti į sodą, vis prašinėjau paaiškinti bent 
kiek neaiškią vietą Proklo likimą ir blogio esmę nagrinėjančio 
veikalo, kurį burtai lemdavo perrašyti. 

— Ko tau iš tikrųjų reikia, melagi, - galų gale įtariai paklausė 

jis. — Ar tik nemėgini už dyką pasimokyti graikų kalbos ir filo- 
sofijos? 

Nuolankiai atsakiau, kad neoplatonikų mintys paakino mane 
apmąstyti Platono ir Aristotelio mokymų skirtumus, dėl kurių 
graikų bei lotynų mokslininkai Feraros soduose ginčijasi beveik 
kas vakarą. Tikrai greičiau perrašinėčiau raštus, jeigu jis keliais 
zodžiais išdėstytų man savo sampratą. 

Jis man atsakė: 

— Ak, ak, karšta diena, kažin ar verta vėl braidyti po gramz- 
džias mintis, kurias kitados išbraidei. - Bet gana maloniai nu- 
žvilgtelėjo į mane gudriom akutėm ir tęsė: - Tik pamanyk, didūs, 
suaugę vyrai susirenka pamalt liežuviais apie tokius dalykus, 
kurių patys gerai nesupranta, užtat galop beviltiškai susipainioja 
sudėtingai išplėtotose mintyse, o tada jau net markatos tarš- 
kėjimas prasmingesnis už jų kalbas. Nemanau, kad aš už juos 
gabesnis, bet jie atrodo kaip kvailiai, kurie kulia be atvangos, 
nors grūdai jau kada nubirę ir vien šiaudai ir pelai palikę. 

Kas yra laimė? — tarė jis ir skaniai nusižiovavo. - Sulaukiau 
septyniasdešimties, bet laimės knygose neradau, o pažinimo kan- 
čia net už marą baisesnė, nes apnuodija laimę. Verčiau pažiūrėk 
į tą mažą šunelį, kuris pasisotinęs palaimingai tyso, dagioj saulėj 
šildydamas šoną. Išmintingas dykinėjimas - didžiausia laimė 
ir, nors pikti žmonės vadina mane godūnu, pasakysiu viena: 
turtas - malonios tinginystės būtina sąlyga. Tik reikia atsiminti: 
maloni kūno tinginystė neatsietina nuo dvasios vaisingos tingi- 
nystės. Visos pastangos - tiek kūno, tiek dvasios varginimas — 
dar labiau išsekina jėgas ir be laiko nuvaro į kapus. Išmintingas 
turi duot kitiems nudirbt savo darbus ir atsidėti tik kūno ir 
dvasios malonumams, kuriuos gali patirt dykinėdamas. 

Drįsau pareikšti, kad klausiau ne apie laimę, o apie pažinimą. 
Jis atsakė: 

— Aha, apie Aristotelį ir Platoną norėjai išgirsti. Gerai. Tiktai 
aš galiu ir drįstu dviem žodžiais apibrėžti jų filosofijų skirtumą. 
Vieni pripažįsta gyvenimą ir seka Aristoteliu, kiti jį neigia ir savo 
filosofiją atranda Platono veikaluose. Platonas — ano pasaulio, o 
Aristotelis - šio pasaulio filosofas. Aristotelio mintys krypsta į 
išorinį pasaulį, veikia, renka, tiria, viską tvarko. Platono mintys 

nuo išorinės tikrovės krypsta į vidinę žmogaus tikrovę. Aris- 
totelio kelias — veiklos kelias, Platonas žengia mistikos kelių. 
Aristotelis — visuomeniškas filosofas. Platonas — visuomene; 
nenaudingas, galima sakyti, net žalingas, nes atitraukia gabius 
vyrus nuo tikrojo pasaulio ir skatina tikrovės ieškoti minčių 
pasaulyje. Aristotelis — pasaulį keičiančios veiklos žmogus, o 
Platonas - vienuolis. Ar jau supratai, ar nori apie juos daugiau 
sužinoti? 

— Kurio mintims jūs pats labiau pritariate, mokyčiausiasis 
Aurispa? —- paklausiau aš. 

— Atvirai sakant, nei vienas man nerūpi, - atsakė Aurispa. - Tik 
priminsiu tau - juo prasčiau gabus Žmogus jaučiasi savais laikais, 
juo Žiauresnis jam atrodo gyvenimas, juo skaudesni turtingųjų 
ir vargšų, valdančiųjų ir engiamųjų nesutaikomi tarpusavio ki- 
virčai, juo lengviau jam pasitraukti į aukštesnę tikrovę ir sekti 
Platonu. Todėl Platonas visada patiks turtingiems ir galingiems, 
patiks labiau nei Aristotelis, kurio mintimis vadovaudamasis 
žmogus galiausiai imsis teisingiau tvarkyti žemesnę - mūsų pa- 
saulio - tikrovę. Todėl manau: Platonas visada bus diktatoriaus 
ir tirono, o Aristotelis - demokrato filosofas. Net pats Kristus 
buvo veikiau platonikas nei aristotelininkas, nes liepė atiduoti 
imperatoriui tai, kas imperatoriaus, ir ragino verčiau krautis lobį 
danguje, o ne žemėje. 

Jo glebų, savimi patenkintą veidą aptraukė liūdesys ir, įbedęs 
akis prieš save, jis tarė: 

— Graikai atgaivino Platoną, nes iš jų valdžios teliko šešėlis, 
ir juos, gyvenančius turkų apsupty, graužia nerimas. Supranta- 
ma, jie siekia aukštesnės tikrovės, nes nūdienos tikrovė jiems 
neatskleidžia ateities. Neramu tik dėl to, kad jų neoplatoniški 
mokymai Italijoje plinta nelyginant miško gaisras ir kaip smal- 
kės apkvaitina išmintingiausius ir gabiausius vyrus. Tai rodo, 
jog mūsų laikai blogi ir reikia laukti dar blogesnių dalykų, kai į 
valdžią ateis didžiausi savimylos, įžūlėliai, žiauruoliai, o netur- 
tingieji dar labiau nuskurs. Iš demokratijos liks tik žodis, kaip 
jau nutiko Florencijoje, o vargšui mažam Žmogui pasaulis bus 
dar grėslesnis, jis jausis bejėgis it zuikis sakalo naguose. Migloti, 
mistiški ano pasaulio mokymai, iškeliantys aukštesniąją tikrovę, 
taps paguoda varganiems neturtėliams. 

Ši mintis man buvo visai negirdėta ir nustebino labiau nei 
daktaro Kuziečio priešybių vienovės suvokimas. Pats save pa- 
žiepdamas Aurispa kalbėjo toliau: 

— Paprasti žmonės, kurie nori ramiai dirbti, bet pasirengę 
pasipriešinti neteisybei ir prievartai, — aristoteliškos prigimties 
ir būdo, nors jie net skaityti nemoka. O svajotojai ir mistikai, 
kurie akivaizdžiai jaučia kasdienybės tuštumą ir kuriems nusi- 
bodo kovot su neteisybe, nes neteisybę vis dėlto reikia nugalėti 
zemiškame pasaulyje, — platonikai. Jeigu nori, kad dabar tau 
sektųsi, sek Platonu, nes platonikai netrikdo valdovų nei šalies 
galingųjų, jie dosniai tau atlygins, jei jiems lenksiesi. Bet man, 
Aurispai, niekas nerūpi. 

— Vadinasi, jūs neigiate aukštesniąją tikrovę, - paklausiau, - jei 
taip piktai kalbate apie platonikus? 

Neva nustebęs jis atsakė: 

— Ar galiu neigti tai, ko neišmanau? Bet apie žemiškąjį gyve- 
nimą išmanau daug, apie šį gyvenimą Žmogus nuolat kaupia 
žinias. Jis išranda naujų darbo įrankių gamtai pavergti — kaip 
mūsų laikais išrado patrankas ir popieriaus malūnus. Plaukia 
ieškoti nežinomų žemių. Vis daugiau Žmonių išmoksta skaityti. 
Žmonių tarpusavio santykius visada galima padaryti geresnius 
ir naudingesnius. Ko mes nepasitenkinam tuo, ką žinom, ir 
neleidžiame Bažnyčiai rūpintis ano pasaulio reikalais, gal išties 
aukštesne tikrove? Mums nereikia pagoniškos filosofijos. 

— Kokia nauda Žmogui, - paklausiau aš, - nugalėt pasaulį, 
bet susižaloti sielą? 

Jis sunkiai atsiduso ir dirgliai pajudino putlias rankas. 

- Štai koks klausimas, - tarė jis. - Oi, sūnau, tam, kuris susiža- 
loja sielą, jau nelabai ta žala rūpi ir kaip tik tai turbūt laikytina 
žala. Bet grįšiu prie platonizmo. Karštą susidomėjimą platoniz- 
mu paskatino tik abejonės ir tikėjimo stoka, bet net geriausia 
filosofija jau nebeužpildys spragų, kurių atsirado tikėjimo mūre. 
Sitaip manantys patys save apgaudinėja. Bet aš padedu jiems 
apsigaudinėti, duodamas perrašyt Platoną, Proklą ir Plotiną - ką 
galiu, nes ir man pačiam nenaudinga atstumti Platoną. Piktu- 
Mas mane akina šaukti: prote, au, nuovoka, nepabėk! Ir tu man 
jau visai nepatinki, nes savo kvailais klausimais trikdai mano 
dvasios ramybę. 

Jis nusvarino didelę galvą ant pagalvės ir mostelėjo pavaryda- 
mas mane, nes nenorėjo daugiau kalbėtis. Bet nuo tol buvo man 
ypač prielankus ir nepykdavo, kad dažnai, užuot perrašinėjęs 
raštus, bibliotekoje užsimiršęs skaitinėdavau knygas. Jo mintys 
nejučia man padarė įtakos, bet kitaip, nei jis galėjo pamanyt. 
Jeigu siekiu tobulumo, svarsčiau, turiu teigti arba neigti gyve- 
nimą. Jeigu teigsiu gyvenimą, sykiu pripažinsiu, kad įstatymus 
sukūrė žmonės ir doros priesakus sugalvojo Žmonės, todėl jie 
neturi jokios tikros vertės, o tai, kad jų laikomasi, lemia tiktai 
prievarta ir paprotys. Nei geras, nei blogas darbas neturi jokios 
vertės. Tai tik darbai, tiktai veikla. Nejau vilkas blogas dėl to, 
kad suėda avinėlį, nejau lydeka bloga dėl to, kad praryja mažą 
žuvytę? Taip pat ir žmonės nėra blogi - stipresnieji, kurie engia 
silpnuosius, ir turtingieji, kurie plėšia neturtėlius. Gerumas 
ir blogis — tik žodžiai, kuriuos Žmonės papratę vartoti, bet 
gyvenimą teigiančiam ir visa kita neigiančiam jie beprasmiai. 
Sprendžiant iš darbų ir poelgių, iš kondotjerų į valdovus iškilę 
vyrai puikiai perprato šį naują mokymą. Jų poelgius lemia tiktai 
tikslas. Jie žiaurūs ir dosnūs, laužo žodį ir jo laikosi, jei tik rei- 
kalauja tikslas. Tiesa, šitaip žiūrint, gyvenimas lygiai beviltiškas 
ir beprasmis, kaip žudanti ir naikinanti gamta, bet žmogus, 
suvokęs tą beprasmiškumą, tampa savo likimo valdovu ir, ko 
gera, šito jam gana. 

Bet kažkas manyje sukilo prieš tokias mintis. Kažkas manyje 
neviltingai ir skausmingai troško kitokios dalios. Kol galynėjausi 
su šitokiom mintim, į Ferarą atitykino maras. 

Jis atslinko nakčia, kaip vagis. Iš pradžių tik keletas susirgo 
karštine, lydima baisių galvos skausmų. Gydytojai sakė, jog tai 
paprasčiausia rudeninė karštinė. Bet ligoniai mirė vienas po kito: 
iš pradžių tik vargšai, o paskui ir turčiai. Tiems, kurie susirg- 
davo, ant kūnų iškildavo tvinkulių. Vidur dienos po katedros 
aikštę lakstė juodos Žiurkės. Grūstynė gatvėse retėjo. Prekiautojai 
uždarinėjo krautuves. Žmonės tykiai kiūtojo namuose, žvalgėsi 
aplinkui, nedrįsdami balsu ištarti to baisaus žodžio. 

Tarp graikų pirmiausia susirgo vienas iš Kijevo metropolito 
Izidoriaus tarnų. O per dvi savaites išmirė visi aštuoni jo paly- 
dovai. Kai kas sakė, jog būtent jie atnešė marą į Ferarą. Zmonės 
jau bėgo iš miesto, bet kunigaikštis Nikolas uždraudė išvykti 

be leidimo ir įsakė saugoti vartus. Ir, liaudžiai paskelbęs, kad, 
pasak gydytojų tapačių liudijimų, žmones kamuoja sunkesnė nei 
paprastai rudeninė karštinė, kuri net nėra užkrečiama, pareiš- 
kė skirsiąs piniginę baudą kiekvienam, kuris drįs balsu ištarti 
žodį „maras“. Rytojaus dieną buvo pranešta, jog mirė Sardžių 
metropolitas. Nors buvo aukšto rango dvasininkas, nenorėdami 
sukelti neramumų, graikai jį palaidojo tyliai. Bažnyčios susirin- 
kimui metropolito mirtis smogė skaudžiai, nes jis buvo teisėtas 
Jeruzalės patriarcho atstovas susirinkime. 

Mirtis alsavo Feraroje tomis drėgnomis, dusinančiomis rudens 
dienomis. Bet, apmalšus gluminančiam išgąsčiui, bendra mirties 
grėsmė tarsi suvienijo graikus su lotynais. Popiežius Eugenijus 
pasiuntė kardinolą Cezarinį pas imperatorių Joną pasakyti, 
kad maras — tikriausiai Dievo bausmė už bergždžią derybų 
vilkinimą. Tuščia ir neverta laukti į Ferarą atvykstant Vakarų 
šalių kunigaikščių bei krikščionių vyskupų. Galų gale Kristaus 
vardu reikia imtis Bažnyčių vienijimo darbo. Gal tada Dievas 
pasigailės Feraros. 

Todėl imperatorius pagaliau liovėsi prieštarauti ir liepė praneš- 
ti, jog leidžia pradėti derybas. Jis įsakė sušaukti graikus, kad šie 
nuspręstų, kokios taktikos naudingiausia laikytis derybose. Jau 
gana dvejoti, pasakė jis, dabar reikia imtis svarbiausio Bažnyčių 
skirtumo - Šventosios Dvasios kilmės klausimo ir žodžio filiogue, 
kurį Lotynų bažnyčia pridūrė prie Tikėjimo išpažinimo. 

Graikai buvo perbalę nuo nemigos, maldų ir mirties maru 
baimės, bet tarp jų vėl kilo ginčas. Jaunesnieji - tokie kaip Besa- 
rionas, Jurgis Scholarijus ir Izidorius - siūlė iki derybų apsvars- 
tyti klausimą, ar dogmai neprieštarauja teiginys, jog Sventoji 
Dvasia kilusi iš Tėvo ir Sūnaus. Jie manė, jog tai svarbiausia. 
Bet užsispyrėlis Markas Eugenikas ir senasis Gemistas Pletonas 
griežtai atsakė, jog diskutuoti dėl tikėjimo nuostatos dogminės 
prasmės neverta. Priešingai, iš pradžių reikia pulti Katalikų 
bažnyčią, siūlyti ištirti klausimą, ar ši Bažnyčia išvis turėjo teisę 
pridurti bent žodį prie Tikėjimo išpažinimo. Katalikų bažnyčia 
neleistinai pridūrė filiogue ir pasielgė neteisėtai. Tik tai svarbu, 
O ne žodžių prasmė. Markas Eugenikas pasakė, kad kaip neva- 
lia nieko pridurti prie Biblijos, taip ir prie Tikėjimo išpažinimo 
nevalia nė žodžio pridėt. 

Šitoks aiškinimas graikams patiko. Jį palaikė dauguma, o tie, 
kurie norėjo tirti dvasią, o ne raidę, pralaimėjo. Todėl graikai 
nuo pat pradžių manė per derybas turėsią persvarą ir pulsią, 
priversiantys lotynus gintis. Taktiniu požiūriu jų sprendimas 
tikriausiai buvo teisingas, — jei jie rengėsi kelti ginčą dėl ginčo, 
Bet Bažnyčių susijungimo Sv. Dvasioje ir tiesoje tokia j jų nuostatą 
neskatino. Šiaip ar taip, įkvėpio pagauti, jie išrinko šešis atstovus 
diskutuoti su lotynais. Tai buvo Markas Eugenikas, Besarionas, 
Izidorius, Gemistas Pletonas ir dar du. Vis dėlto jie sutarė, jog 
kalbės tiktai Markas Eugenikas ir Besarionas. Kiti tik parems 
juos patarimais. 

Ir popiežius paskyrė diskutuoti šešis vyrus, iš jų sumaniausi 
buvo kardinolas Čezarinis ir kardinolas Mikalojus Albergatis. 
Graikai siekė, kad pirmas posėdis vėl vyktų katedroje, norėjo, 
kad būtų laikomasi sutartos sėdėjimo tvarkos. Bet siautė ma- 
ras, todėl popiežius Eugenijus nesutiko vykti į katedrą, nors 
pasiteisino dėl baisios podagros negalįs vaikščioti. Todėl įsakė 
surengti posėdį savo rūmų koplyčioje. Kilus marui, jis iš rūmų 
kojos nekeldavo, bet čia negalėjai įžvelgt nieko smerktina, nes 
jis apskritai vengė viešumos. 

Nors metas buvo sunkus ir visur slankiojo mirtis, nepaprastai 
jaudinomės laukdami derybų pradžios. Per patikimus Žmones 
graikų sprendimas tapo vieša paslaptim ir visi pasisakymai 
buvo žodis žodin kartojami raštininkų kambaryje bei popiežiaus 
rūmų virtuvėje, bet derybų pradžia buvo šiokia tokia pergalė. 
Koplyčioje krėslai buvo sustatyti tiksliai ta pačia tvarka - aukš- 
čiau ir žemiau, kaip katedroje, ir popiežiaus tarnai šįkart buvo 
rūpestingai išmatavę krėslų bei pakopų aukštį, kad tik niekas 
neįžeistų graikų. Bet kai vyskupai ir kardinolai susėdo, kai tar- 
nai atvedė šlubuojantį popiežių Eugenijų ir jis atsisėdo į krėslą, 
imperatorius nepasirodė. Visi nerimastingai lūkuriavo, o paskui 
iš prieangio koplyčią pasiekė trenksmai, dundesys ir šauksmai. 
Daktaras Sekundinas pasiuntė mane pažiūrėti, kas ten dedasi. 
Nubėgęs pamačiau, jog imperatorius Jonas raitas ant žirgo 
užlėkęs laiptais į prieangį. O ten popiežiaus tarnai, sugriebę 
žirgą už kamanų, uždarė duris, vedančias į vidines sales, mat 
imperatorius panūdo pagal savo rangą raitas per sales nujoti iki 
koplyčios durų. Keikdamasis ir šaukdamas jis reikalavo duoti 

kelią ir, nenusėsdamas nuo žirgo, šaukė, kad jo garbė skaudžiai 
įžeista. 

Rūmininkai mėgino nuraminti imperatorių, kalbino nusėst 
nuo žirgo, bet jis, įraudusiu veidu ir užtinusiom akim, pliekė 
zirgą, staugė ir nenurimo, kol rūmininkai, pasiskolinę popie- 
ziaus dengtus neštuvus, savom rankom nunešė imperatorių į 
koplyčią ir, iškėlę už pažastų, pasodino į krėslą. Tas negarbingas 
imperatoriaus poelgis daugelį nugąsdino ir sukėlė įtarimų, kad 
jis susirgo maru ir karštis trenkė jam į galvą, bet aš manau, jog 
jis paprasčiausiai buvo girtas. 

Besarionas pagerbė Bažnyčios susirinkimą ilga kalba, pašlo- 
vino jo didį tikslą ir patikino nuoširdžiu graikų noru sudaryti 
uniją. Kalbą buvo parašęs, todėl mes, raštininkai, neturėjom daug 
darbo, o kai jis baigė kalbėti, buvo jau vėlus metas, ir popiežiui 
atrodė, kad tos dienos posėdį reikėtų baigti, nes visi baiminomės 
imperatorių išvirsiant iš krėslo. 

Išsimiegojęs imperatorius Jonas, skausmingų pagirių kamuoja- 
mas, liepė pranešti popiežiui neketinąs dalyvauti susirinkimuo- 
se, kol jo nebus atsiprašyta už baisų įžeidimą. Arba jis, prasčiokų 
tarnų netrukdomas ir nešvarių rankų neliečiamas, nujos per sales 
iki koplyčios durų, arba derybos toliau nevyks. Bet popiežius, po 
ilgos pertraukos vėl prasidėjus deryboms, rado progą paskelbti 
bulę visiems krikščionims. Jis pažadėjo visišką nuodėmių atleidi- 
mą tiems, kurie sutiks sumokėti papildomą dešimtinę Bažnyčios 
susirinkimo išlaidoms padengti ir unijai sudaryti. Popiežius 
tikėjosi, kad ta bulė bent iš dalies pagelbės jam bepinigystėje, ir 
buvo gerai nusiteikęs. Todėl sugalvojo paslaugiai pramušti rūmų 
lauko sienoje naujas duris, kad imperatorius galėtų prijoti prie 
pat koplyčios, ir surengti ypatingas apeigas jam priimti. Taigi 
po trijų dienų imperatorius vėl malonėjo atvykti į susirinkimą 
ir jau niekas nedrįso prieštarauti, kad jis į koplyčią atsivedė 
Savo mylimą šunį, o šis, kai nusibodo lotynų ir graikų kalbos, 
Uostinėdamas pasileido per koplyčią ir atliko savo reikalą prie 
kardinolo Albergačio kėdės kojos. 

Mes, raštininkai, iš popiežiaus bulės irgi tikėjomės tik gera, 
nes jau du mėnesius mums nemokėjo atlyginimų. Bet patyrusis 
Meistras Matėjas papurtė Žilą galvą su skaisčia raudona nosimi 
ir pasakė: 

— Upės j jau nuslūgo, tik šen ten čiurlena upeliukai. Pajamos iš 
Vokietijos žemių išseko, o Prancūzijos karalius Burže patvirtino 
Bazelio susirinkimo pakeitimus. Įsiutę Bažnyčios tėvai Bazelyje 
paskelbė mūsų susirinkimą esant schizmatišką ir ėmėsi rengti 
teiseną prieš popiežių, kad galėtų jį nusmerkt kaip eretiką ir 
galutinai nušalinti nuo pareigų. Nenustebčiau, jei ir dievobai- 
mingiausi neskubėtų atrišti kapšelių. 

Vis dėlto savo didžiam džiaugsmui sužinojome, jog maras: 
išplito ir Bazelyje, ir ten žmonės krito kaip musės, todėl nemažai 
Bažnyčios tėvų išsigandę susikrovė daiktus ir spruko iš miesto. 
Tik atkakliausieji, kurie jau buvo pakilę į maištą prieš popiežių, 
kuriems beliko pasikliauti Bazelio susirinkimu, įdiržino širdis ir 
pasiliko mieste. Tarp jų buvo ir Enėja Silvijus, ir sklido gandai jį 
mirus maru, nors vėliau paaiškėjo, jog jis buvo vienas iš nedau- 
gelio pasveikusių. Dievas plaka bazeliečius, šnekėjo Žmonės, bet 
tai buvo labai menka paguoda, nes Feraros kapinėse per naktis 
tvyksėjo žibintai ir žvangčiojo kastuvai. Mat, nenorėdamas kelti 
baimės, markizas Nikolas leido laidoti tik naktimis, todėl kas 
vakarą, užslinkus tamsai, gatvėm dardėdavo maro vežimai, kurie 
surinkdavo prie durų išneštus numirėlius. Šitaip turtingieji ir 
kilmingieji atsidurdavo viename kape su skurdžiais ir gaudavo 
vieną palaiminimą. 

Galų gale, po ilgų kalbų, per trečiąjį susirinkimą prasidėjo 
tikras disputas. Su atviru pasimėgavimu, kiršiais žodžiais, 
neslėpdamas neapykantos, Markas Eugenikas statė Katalikų 
bažnyčią prie gėdos stulpo. 

— Dėl Bažnyčių skirtumo kalta tik Katalikų bažnyčia, — tarė 
jis. - Kaip išdykęs ir neklusnus vaikas bėga nuo motinos, įžūliai 
didžiuodamasis, nes manosi esąs protingesnis už motiną, taip 
Katalikų bažnyčia nutolo nuo tikrojo tikėjimo Bažnyčios. Prie- 
šingai senųjų ekumeninių Bažnyčios susirinkimų sprendimams, 
ji neleistinai papildė Tikėjimo išpažinimą ir nuo tol, užmiršusi 
meilę ir apimta puikybės, niekino Rytų bažnyčią. Neleistinas 
prieduras prie Tikėjimo išpažinimo - tikroji schizmos priežastis. 
Todėl jį reikia panaikinti. Tik tada Bažnyčios galės susijungti ir 
atrasti viena kitą tarpusavio meilėje. 

Jo kalba buvo tokia erzinanti, kad ūmusis Rodo arkivyskupas 
Andriejus pašoko dar jam nebaigus ir suriko, jog Romos bažny- 

čia visais laikais ir be perstojo puoselėjo švelnią meilę graikams, 
arėmė Graikų bažnyčią, kai grėsė pavojai, ir tolydžio kviesdavo 
prisidėt prie katalikų dėl abiejų Bažnyčių labo. 

— Puikybė ir nemeilė būdinga tiktai graikams! - sušuko jis. — 
Jie griežia dantimis ir rauko antakius! Be to, tikėjimo požiūriu, 
išpažinimo papildymas žodžiu filiogue visiškai teisingas. Šventoji 
Dvasia kilusi iš Tėvo /7 Sūnaus. Paneikite, jei galite! 

— Teisingas ar neteisingas, - metė Markas Eugenikas, - bet prie 
Tikėjimo išpažinimo nevalia nieko pridurti. Aš pasirengęs tai 
įrodyti, remdamasis Efeso bažnyčios susirinkimo sprendimu. 

Per ketvirtąjį susirinkimą kilo toks erzelis, kad ir greičiausias 
raštininkas negebėjo užrašinėti to, ką reikėjo, nes kalbėtojai vis 
pertraukdavo vienas kitą, be to, pašokus tūžmui, kilo ginčas ir 
dėl pasisakymų tvarkos. Todėl popiežius Eugenijus nusprendė, 
kad reikėtų nutraukti susirinkimą, kol iš tikrųjų nebus prieita 
prie svarbiausio dalyko. Po susirinkimo jis griežtai išbarė savo 
kardinolus ir vyskupus ir pareikalavo leisti graikams išdėstyti 
įrodymus, tada Katalikų bažnyčia pradėsianti įrodinėt jų klai- 
dingumą. 

Per penktąjį susirinkimą visi buvo nurimę ir Markas Eugeni- 
kas nepaprastai nuosekliai išdėstė savo įrodymus. Jis perskaitė 
Nikėjos tikėjimo išpažinimą ir patvirtino, kad per antrąjį vi- 
suotinį susirinkimą išpažinimas buvo išplėstas, bet trečiajame 
visuotiniame Efeso susirinkime patvirtintas galutinai ir, pažo- 
džiui remiantis šio Bažnyčios susirinkimo sprendimu, griežtai 
draudžiama prie jo ką nors pridurti. Šį sprendimą nulėmęs 
amžinas klaidatikių noras kraipyti Tikėjimo išpažinimą ir jį 
papildyti. Tas pats sprendimas buvo patvirtintas per ketvirtąjį 
visuotinį Chalkedono bažnyčios susirinkimą ir per visus kitus — 
net per septintąjį visuotinį Bažnyčios susirinkimą. Jis paskaitė 
Bažnyčios susirinkimų sprendimų ištraukų ir dar laišką dėl 
Popiežiaus Agatono reikalo. Ir manė šitaip akivaizdžiausiai ir 
nenuneigiamai įrodęs, jog Katalikų bažnyčia pasielgė neteisėtai 
ir, priešingai visuotiniams Bažnyčios susirinkimų sprendimams, 
prie Tikėjimo išpažinimo pridūrė vieną žodį. Todėl, esą, neverta 
kelti klausimo dėl Šventosios Dvasios kilmės, nes tai tik išsisuki- 
Nėjimas ir nukrypimas į šalį, netaisant Katalikų bažnyčios pada- 
rytos klaidos. Jis turėjo parinkęs daugiau įrodymų dėl neteisėtų 

papildymų, bet suteikė žodį lotynams ir pakvietė juos kalbėti 
aiškiai ir įtikinamai, nes graikai neva nepratę prie scholastinės 
dialektikos. 

Turiu atvirai pasakyti, jo įrodymas padarė man didelį įspūdį. 
Bet Čezarinis su Albergačiu išplatino kodeksą dėl septintojo 
visuotinio Bažnyčios susirinkimo sprendimų ir iš to kodekso 
perskaitė Tikėjimo išpažinimą su ginčytinu papildymu filiogue. 

— Ar tai neįrodo, - klausė jie, - kad papildymas padarytas per 
septintąjį Bažnyčios susirinkimą? 

Graikai įsiutę pratrūko, kad kodeksas iškraipytas ir prieduras 
atsiradęs vėliau, o Gemistas Pletonas įtikinamai išrėžė: 

— Jeigu taip būtų ir raštas nebūtų iškraipytas, tai lotynų teo- 
logai ir bent jau Tomas Akvinietis tikriausiai būtų juo rėmęsi. O 
jie nuo pat schizmos pradžios ištaškė visą vandenyną žodžių, 
mėgindami kitaip pagrįsti tą priedurą. 

Todėl atrodė, jog posėdis pasibaigė visišku mūsų Bažnyčios 
pralaimėjimu. Širdyje sąžiningai turėjau pripažinti, jog teisė grai- 
kų pusėje. Jiems nereikėjo ginti savo Bažnyčios, o Katalikų baž- 
nyčia turėjo gintis. Protas sakė, kad turiu mąstyti tik apie raidę, 
bet ne apie turinį, apie tiesą, paremtą tam tikrom nuostatom, bet 
ne širdies tiesą. Nagrinėdamas užrašus ir švariai perrašinėdamas 
svarbiausias graikų pasisakymų vietas, dar tvirčiau įsitikinau, 
kad dėl schizmos kalta Katalikų bažnyčia. 

Tad susijaudinę laukėme šeštojo susirinkimo, per kurį mū- 
siškiai turėjo atsakyti į graikų kaltinimus. Jau susirinkimo pra- 
džioje kardinolas Cezarinis pasiskundė, kad graikai nepateikė 
jam aštuntojo visuotinio susirinkimo dokumentų. Juk aštuntasis 
sinodas tam tikru požiūriu patvirtino papildymo filiogue teisė- 
tumą. Markas Eugenikas pasakė: 

— Aštuntasis bažnyčios susirinkimas nebuvo ekumeninis. To- 
dėl mes nepripažįstame įrodomosios šių sprendimų galios. Tad 
neverta jame kapstytis. 

Paskui Rodo arkivyskupas Andriejus pradėjo kruopščiai 
parengtą ilgą kalbą, ją kelis kartus įterpdamas paaiškinimų 
nutraukė tiktai kardinolas Čezarinis. Svarbiausias arkivyskupo 
teiginys buvo šitoks: 

— Visuotinis Chalkedono bažnyčios susirinkimas paaiškino, 
kad prie Tikėjimo išpažinimo nenorėta nieko pridurti, nenorė- 

ta nieko ištrint, o tik paaiškinti jo prasmę. Pasak to Bažnyčios 
susirinkimo, paaiškinimas leistinas ir žodžiu filiogue siekta tik 
aaiškinti, ir daugiau nieko čia nėra ir negali būti. 

Rodo arkivyskupas perskaitė Graikų ir Lotynų bažnyčios tėvų 
raštų ištraukų, grįsdamas, kad ir tie mokė, jog Šventoji Dvasia 
kilusi iš Sūnaus. Todėl žodis filiogue nėra prieduras, o tik paaiš- 
kinimas, kuris ir šiaip glūdi Tikėjimo išpažinime. 

— Ne prieduras, o paaiškinimas, - pabrėžė jis. - Prieduru ga- 
lima vadinti tik tai, kas pridurta iš šalies ir sako ką nors nauja. 
Jeigu papildymas tik paaiškina tai, kas jau slypi išpažinime, 
negalima sakyt, jog tai papildymas, tik paaiškinimas, o paaiš- 
kinimas leistinas. 

Dar jis pasakė: 

- Tas, kuris moko, jog Šventoji Dvasia kilus iš Tėvo, sykiu 
pripažįsta ją kilus ir iš Sūnaus, nes Tėvas ir Sūnus - iš tos pa- 
čios esybės, vadinasi, Sūnus turi Šventąją Dvasią kaip ir Tėvas. 
Mąstydami apie Tėvą visada mąstome ir apie Sūnų bei Šventąją 
Dvasią ir priešingai. Trijų Dievo asmenų negalime atskirti vieno 
nuo kito. Ir šventasis Bazilijus sako: „Visa, ką Tėvas turi, turi ir 
Sūnus, tik tiek, kad Tėvas nėra Sūnus.“ Ir pats Kristus pasakė: 
„Ką Tėvas turi, tas taip pat yra ir mano.“ Pasak Jono evangelijos, 
jis įpūtė Šventąją Dvasią daugybei žmonių, įrodė, kad kvapas 
eina žmogui iš burnos taip, kaip Šventoji Dvasia eina iš dieviškos 
Sūnaus esybės. 

Taigi liudydamas, kad Žodžiai ex patre aprėpia priedurą fi- 
liogue, jis įrodinėjo, jog; senieji Bažnyčios susirinkimai neuždrau- 
dė to paaiškinamojo papildymo. Nikėjos tikėjimo išpažinimas 
paaiškino Apaštalų tikėjimo išpažinimą, o Konstantinopolio 
tikėjimo išpažinimas paaiškino Nikėjos tikėjimo išpažinimą. O 
Efeso tikėjimo išpažinimas paaiškino Nikėjos ir Konstantinopolio 
tikėjimo išpažinimą sykiu. 

— Todėl paaiškinamojo papildymo neigimas, — pasakė jis, - tai 
sekimas raide ir raidės kėlimas aukščiau už Dvasią. Bet parai- 
dinį tikėjimą atmetė ir graikai Bažnyčios tėvai. Vis kitokių klai- 
datikysčių, vis kitokių atskalų randasi, todėl ir senąjį Tikėjimo 
išpažinimą būtina vis kitaip paaiškinti. Iš tiesų, paaiškinimą 
gali nuneigti tik tas, kuris netiki Viešpaties žodžiais: aš liksiu 
su savaisiais iki laikų pabaigos. 

Šitokiu didingu pakilumu baigėsi tas posėdis, bet graikai 
purtė galvas ir išeidami sakė, kad Bažnyčios susirinkimai Tikė- 
jimo išpažinimą aiškino potvarkiais, nieko nepridūrė. Per kitą 
susirinkimą Rodo vyskupas skaitė Bažnyčios tėvų pareiškimus 
ir tikino, jog paaiškinimas filiogue būtinas, nes kitados į Katalikų 
bažnyčią įsiskverbę klaidatikiai nestorininkai mėgino nuneigti 
Šventąją Dvasią kilus ir iš Sūnaus ir šitaip pakeitė Švenčiausio- 
sios Trejybės esmę. “ 

— Popiežius turi ne tik teisę, bet ir pareigą paaiškinti ginčy- 
tiną tikėjimo dalį, - pasakė jis. - Tai parodė šeštasis visuotinis 
Bažnyčios susirinkimas, patvirtinęs popiežiaus Agatono pareiš- 
kimą. Net Fotijus, kuris šiaip jau buvo karštas Romos bažnyčios 
priešininkas, nesmerkė jos už žodį filiogue, o tikrai būtų tai pa- 
daręs, jeigu būtų jame įžvelgęs ką nors neteisinga. Taigi žodis 
filiogue negali būti nelaimingos Bažnyčių schizmos pagrindinė 
priežastis. 

Šitaip sulaukėme lapkričio pradžios ir mes, raštininkai, kurie 
jau buvome sunaudoję kalnus plunksnų ir tiek popieriaus, kad 
popiežiaus kanceliarija turėjo pirkti jo skolon, nes visos iždo 
pajamos iš karto tekdavo graikams, kurie be paliovos skundėsi 
dienpinigių sumenkimu ir išlaikymo blogėjimu, palyginti su 
ankstesne apstybe. Savaime aišku, karštas disputas paakino 
mūsų tarpusavio ginčus ir ginčus su graikais tarnais dėl Šven- 
čiausiosios Trejybės esmės bei Šventosios Dvasios kilmės, todėl 
visi dar labiau įkliuvome į žodžių ir raidžių vergiją, nors aplinkui 
be atvangos nertėjanti mirtis turėjo kelti kitokių minčių. Ginčai 
tiek įsismarkavo, kad vienas šnekus graikas buvo padurtas, kai 
šoko aiškinti, jog ir popiežius nežino Šventosios Dvasios kilmės, 
nes tai dieviška misterija, todėl reikėtų laikytis pirminio Tikėjimo 
išpažinimo ir jo savavališkai nepapildyti. 

— Ne prieduras, o paaiškinimas! - bliaudavom mes, lotynai, tada 
užtekdavo, kad graikai tarnai, eidami pro šalį, dygiai sušnypšdavo 
„Prieduras, prieduras“, ir jau gniauždavosi kumščiai. 

Visuotinį susierzinimą dar labiau sustiprino neapsakomos 
gertynės, joms dabar nebuvo galo nei krašto, tariant, kad vynas 
apsaugo nuo maro. 

— Gydytojai, kuriais tikiu, man įteigė, kad Žmogus nesusirgs 
maru, jei visą laiką bus girtas, - paaiškino meistras Matėjas. — 

Bet visas jėgas reikia sutelkti į gėrimą, kad per marą nematytum 
šviesaus ryto, dienos nei vakaro, net naktį atsikėlus reikia trūk- 
telėt saikelį, idant gydomasis svaigulys miegant neišsisklaidytų. 
Bet ne visų smegeninės tai atlaiko ir ypač jūs, jaunieji, turite 
saugotis neišeit iš galvos, nes ir šiaip kasdien per daug mintijate 
apie nepaaiškinamas misterijas. O aš, pagyvenęs vyras, manau 
ištversiąs šį gydymą, nes pratinausi jau kelis dešimtmečius. 

Didžiuma tų, kurie turėjo pinigų, gėrė beprotiškai, nūsdami 
užmiršti marą ir išblaškyti baimę, kiti kalnais valgė prieskonius, 
kaip apsaugą nešiojosi karčių gyduolių, bet dievobaimingiausieji 
baudė savo kūnus — meldėsi ir pasninkavo. Kasdien prie kate- 
dros rinkdavosi flagelantai, jie taip plakdavosi, kad kraujas siu- 
rendavo nugara bei šonais, ir strikinėdavo iš skausmo ir dvasios 
pagauti, lyg šokdami baisius šokius. Prie jų prisidėdavo Feraros 
gyventojai, kurie buvo netekę artimųjų: raudodavo, šaukdavo 
ir plakdavosi, ir net popiežius negalėjo dėl maro uždrausti tų 
bjaurasčių. 
gos paleistuvystės nepaliaudavo visą parą, nes visi draudimai 
buvo praradę reikšmę ir lengvabūdės moterys traukė į Ferarą 
iš visų Italijos miestų ir iš toliau, dėl lengvo uždarbio nesibai- 
mindamos net maro. Be to, maras pikčiau ar ramiau šėlo visur, 
todėl Žmogus nuo jo galėjo pasprukti tik į atokiausius kaimus. 
Juk iš pradžių viešieji namai buvo iškilmingai uždaryti, o jų 
gyventojos rimbais išvarytos iš miesto, bet, prisiklausęs padorių 
miestiečių graudžių dejonių, markizas Nikolas suabejojo tokių 
priemonių nauda ir net popiežius tylomis turėjo apsikęsti su 
atviru, diena iš dienos vis didėjančiu ištvirkavimu. Feraros 
gyventojai tikino, kad išvarius moteris, kurios vertėsi teisėtu 
amatu ir mokėjo mokesčius, miesto ūkis patiria nuostolių, be 
to, visų garbingų moterų ir merginų dorai iškilo didžiausia 
grėsmė. 

— Negana, kad daugybė viengungjų vienuolių, kunigų, prelatų 
bei vyskupų mieste stumia mūsų moteris į baisią pagundą, — 
skundėsi jie. - Dar piktesnė bėda - graikai, nes jie medžioja mūsų 
moteris kaip miško žvėris, nesigėdydami jokios piktadarystės, o 
jų barzdos, svetima kalba ir savotiškas apsirengimas traukia net 
padoriausias moteris, nes moterims patinka viskas, kas neįprasta 

ir keista. Jos net negali deramai apginti savo doros nuo graikų, 
nes nemoka jų kalba atsisakyt begėdiškų siūlymų. 

Ypač princo Demetrijo ir jo rūmininkų elgesys kėlė papik- 
tinimą, nes jie medžiojo Feraros moteris taip pat spėriai, kaip 
imperatorius markizo fazanus bei stirnas. Nuo vasario iki rugsėjo 
neaiškiu būdu pastojo daugiau nei aštuoni šimtai netekėjusių 
Feraros moterų; daugybės ištekėjusių visokio luomo moterų 
vaisingumo požymiai piktino žmones. Todėl net popiežiui atrodė 
verčiau nežinoti, kas dedasi Feraroje. 

Taip nutiko, kad per patį maro siutulį į miestą su džiaugsmin- 
ga eisena buvo atlydėta graži, lengvabūdė, bet puikiai išsilavi- 
nusi moteris vardu Pulcherija, kuri iškeliavo iš Bazelio į Ferarą, 
šitaip viešai pripažindama Feraros susirinkimo pranašumą. Dau- 
gis Bažnyčios tėvų ją pažinojo nuo Bazelio laikų ir net vyskupai 
ir kardinolai džiaugėsi jos atvykimu, jos atsimetimą laikydami 
akivaizdžiausiu Bazelio susirinkimo skilimo požymiu. Ji atvyko 
su būriu jaunų merginų, kurias mokė savo amato, ir nesislaps- 
tydama išsinuomojo ypatingą namą, į kurį tik kilmingiausieji ir 
turtingiausieji pakliūdavo. Zmonės šnekėjo, jog ji moka lotyniš- 
kai, net šiek tiek graikiškai ir taip puikiai išmano teologiją, kad 
su didžiuliu susidomėjimu klausosi disputų ir duoda protingų 
patarimų, kaip atremti graikų teiginius. 

Bet girtuoklius ir blaivininkus, paleistuvius ir tyruolius, be- 
dievius ir dievobaiminguosius, bailius ir drąsuolius aklas kaip 
likimas maras guldė į juodąjį vežimą. Mirtis nei vieno nevertino 
pagal širdį ar darbus, o vedėsi kaltąjį sykiu su nekaltuoju. Įsiti- 
kinau, kad maras geriausiai liudija visa ko beprasmybę. 

Taigi lapkričio pradžioje Besarionas kalbėjo kaip graikų 
atstovas, bet ir jį pančiojo graikų sprendimas, kuris neleido 
diskutuoti dėl tikėjimo prasmės, o tik dėl raidės, todėl jo pasi- 
sakymas išvirto į gramatinį ginčą dėl žodžių. Koplyčia, kurioje 
vyko susirinkimas, buvo niauriai šalta, o pro spalvotus langus 
sklindanti debesuotos lapkričio dienos šviesa visų veidus dažė 
keista žalsvuma, tad atrodė, jog koplyčioje diskutuoja numirėliai. 
Iš žarijų indų kilo gailūs sveikatingų gyduolių dūmai, sieros ir 
vaistų kvapas tvankino orą, balsai lyg nutoldavo ir priartėdavo, 
visai prapuldavo. Mano dėmesys nejučia nuslopo ir mokslingi 
Besariono aiškinimai, ką reiškia žodžiai explanatio ir explicatio, 

intrinsecus ir extrinsecus, ausyse ošė taip pat beprasmiškai, kaip 
į jūros pakrantę iš tolo atsklindantys tylūs paukščių balsai. 

Gražų, atšiauriai išdidų imperatoriaus veidą dažė žalsva 
šviesa, jam po kojų gulėjo marginto — balto ir juodo — kailio 
šuo. Griežtas popiežiaus Eugenijaus veidas ir ugningos akys 
buvo nukreiptos kažkur į tolį. Jis buvo taip sulysęs, skruostai 
taip sukritę, kad tartum mačiau pro tą blyškumą persišviečiant 
jo kaukolę. Didžiulis apvalus Besariono veidas, apžėlęs juoda 
barzda, staiga man pasirodė visiškai svetimas, ir, nužvelgdamas 
juos visus, aš staiga nusistebėjau: kas jie tokie, ko jie nori, kas 
mane su jais sieja? 

Man atrodė, kad nutolau kažkur nepasiekiamai, supuosi ant 
jūros bangų ir tik iš tolo, tarsi netikra visa matau. Mano paties 
rankos pasirodė lyg svetimos, kai jas sugniaužiau, todėl nusigan- 
dau, pagalvojęs, kad susirgau. Bet ir tas išgąstis buvo netikras, 
nes staiga pasidarė nesvarbu, ar aš gyvas, ar miręs. 

Gal nejučia, pamaži aš susipančiojau nematomom grandinėm? 
Ginčijausi dėl atlyginimo, didžiavausi raštininko pareigom, 
mokslingai diskutavau dėl graikiškų žodžių, kas vakarą gulda- 
vausi į tą pačią lovą, garbsčiau valgius ir tuščiai didžiuodavau- 
si, kai merginos žvilgčiodavo į mane Feraros gatvėse. Ne sykį 
buvau pasigėręs, su draugais lankiausi viešuosiuose namuose, 
kaip visi, be jokio sąžinės graužimo miegojau su dosniom mote- 
rim. Mišių neapleidau, sakramentus priimdavau ir per išpažintį 
nuolankiai išpažindavau nuodėmes ir už jas gaudavau atleidimą. 
Nebuvau nei kaltesnis, nei doresnis už kitus, bet kodėl į širdį 
skverbėsi baisus kaltumas? 

Tarytum kas nors kitas, o ne aš jaunumėj būtų klajojęs, jaus- 
damas Dievą savyje, tardamas, jog tikra tik mirtis. Tuomet 
džiaugdavausi atgaivingu vandeniu ir nepančiojau savęs jausmų 
vilionėm. Bet, įsiklausęs į save niaurioj koplyčios žalsvumoj, šir- 
dyje suvokiau, kad kaltumo jausmą sukėlė ne vien vergavimas 
juslėms. Net ne dvejonės kurstė kaltumą. Niekai atrodė ir tai, 
kad neskiriu gera nuo bloga. Iš kažkokio gilesnio šaltinio radosi 
tas kaltumas. 

Dievas yra, pagalvojau, bet kas yra Dievas, mes niekada ne- 
sužinosime. Mūsų pažinimas ribotas, žodžiai riboti, todėl tai, 
ką sakome apie Dievą, tėra migloti palyginimai. Net apreiški- 

mas žmonių padiktuotas. Todėl kvaila ginčytis dėl žodžių, nes 
žodžius galima paaiškinti tik kitais žodžiais. Jeigu Dievas yra, 
tai Jis begalinis ir amžinas, begalinis ir amžinas, — nors ir tai tik 
žodžiai, - Jis yra visuomet ir visur — tiek ribomis apibrėžiamame, 
tiek neapibrėžiamame pasaulyje. Todėl Dievas veikia visada, 
visur ir kiekvieną akimirką, nors tą buvimą ir veikimą galime 
pavadinti tik riboto pasaulio sąvokomis. Dievas yra manyje ir 
anapus manęs visada, kiekvieną akimirką. Dieve susijungia 
meilė ir neapykanta, tikėjimas ir netikėjimas, aistra ir tyrumas, 
todėl Dievui nebūdingos prieštaros, bet kodėl šitaip, mes niekada 
nesužinosime. Bet, tikėdamas Dievą, aš taip pat tikiu Žodį tapus 
kūnu ir tuo, kas vyko paskui, kad Dievas per Kristų apsireiškė 
kaip Žmogus ir sykiu kaip Dievas ir tai visai neprieštaringa ar 
nenuoseklu, bet Švenčiausioji Trejybė — toks logiškas ir protingas 
Dievo buvimo ir veikimo palyginimas ribotame ir neribotame 
pasaulyje,.kad tuo pažinimo tarpsniu palaikiau tai aukščiausiu 
suvokimu. Žodžiai riboti, todėl tai tik palyginimas, bet Dievas 
yra ir veikia, todėl tai daugiau nei palyginimas. 

Bet lapkričio apniauktoje koplyčioje apreiškimas man sušvito 
ne akinamu aukščiausio pažinimo auksu, 0 maro persmelkta 
ne šio pasaulio žalzgana, pripildė mane kaltumo ir liūdesio. 
Ne Dievas manyje kalbėjo, o man atsiskleidė ir nušvito kaip 
suvokimas visko, ką mąsčiau ir ko lig tol buvau išmokęs, tad 
supratau, kad Bažnyčios mokymas neprieštarauja mąstančio 
žmogaus pažinimui ir protui. Bet šitas suvokimas man nepadėjo 
ir per jį aš nepatyriau Dievo. Tik žinojau, kad Bažnyčia - tai įsta- 
tymas, paprotys ir tvarka, būtini didžiulei miniai, kad, būdamas 
nemokytas, aš Bažnyčios negaliu pažinti, todėl turiu tik tikėti ja. 
Bažnyčia nepagesdavo, pagedus vienam jos nariui, nes Bažnyčią 
sukūrė Žmogus, o Žmogus — ribotas ir pavaldus visiems ribos 
įstatymams. Gal daugelis vienuolynų ir vienuolijų pasidavę 
pasaulietiškumui ir pagedę, ir nusipelno Žmonių pašaipos. Bet 
dabar supratau, kodėl tiek daug gabių vyrų tapo vienuoliais, 
atsižadėję ankstesnio gyvenimo. Didžiumai pakako papročio ir 
tikėjimo ir daugiau nereikėjo, bet pakako ne visiems ir negalėjo 
pakakti, ir aš buvau vienas iš tų, kuriems niekada nepakaks. Štai, 
štai iš kokios gilumos radosi nenumaldomas kaltumas mano 
širdyje, tas liūdesys, kuris temdė visus džiaugsmus. Kažkas šir- 

dyje iš manęs reikalavo daugiau, kad ir kaip aš tam priešinausi. 
Kažkas davė žiaurų ir tvirtą įsakymą, bet kas —- nesupratau. 

Bet paklusti negalėjau. Tegul, mąsčiau, tegul bus tai mano 
pažinimas, teatleidžia jis už tuštybę visko, ką darau. Palyginti 
su šia kalte, visos mano nuodėmės, kurias padariau ir darau, 
tikrai niekingos ir juokingai menkos, jei tom nuodėmėm nepa- 
kenkiu kitiems. Kūno ir juslių nuodėmės tėra užmaršties troški- 
mas, sekinimasis, sapnas, iš kurio kas kartą atsibusiu jusdamas 
apmaudžią kaltę. Gal ir knygos, žemiškasis pažinimas bei graikų 
kalbos mokymasis, net Homeras ir Platonas - tas pats užmaršties 
troškimas, sekinimasis ir baisesnės nuodėmės už niekingas kūno 
ir juslių. Nuodėmė tik žodis, bet nuo šiol man reikš tik neviltin- 
gą norą bent valandėlę užmiršti aukščiausią pažinimą, užmiršti 
Dievą savyje. Nuodėmė - tai poilsis ir dvasios miegas, kaip kūno 
miegas — poilsis, be jo kūnas, susaistytas su ribotu pasauliu, 
neišgyventų. Todėl silpnas ir ribotas žmogus negali gyventi be 
nuodėmės poilsio. Nuo šiol nieko už nuodėmes nekaltinsiu, nes 
žmogus iš prigimties nuodėmingas, todėl nusipelno atleidimo. 
Pailsėsiu nuo minčių per nuodėmę ir nuodėmė mane pailsins, 
bet tai supratus ima neviltis, tai supratęs aš niekada neturėsiu 
ramybės. 

Šis supratimas mane visada atitrauks nuo kitų, mąsčiau, nuo 
prigimties dalykų, nuo įprastos draugijos, mylinčių moterų, namų 
ir šeimos, kaip ligi šiolei, nes nejaučiau nuoširdaus artumo nei 
vienam žmogui. Mano meilę tai slopins, nors beviltiškai trokšiu 
mylėti. Tik ribotas pasaulis bus liūdni mano namai, Dievas — 
žiaurus tėvas, kuris kaip rimbas gins mano mintis, neleisdamas 
nurimti, visi Žmonės nejučia bus man broliai. Dieve, Dieve, tavo 
pažinimo kankynė baisesnė už kūno kančią. 

Turbūt patyliukais burbėjau ir neramiai dėbčiojau aplinkui, 
nebesuvokdamas, kur sėdžiu, nes, tik daktaro Sekundino kumš- 
telėtas į šoną, atitokau iš užnikusių minčių. Susirinkimas baigėsi, 
o prieš mane gulėjo tik tuščias popierius, kuriame neužrašiau 
jokių beprasmių pasisakymų nei ginčų. Bet ar tai svarbu, juk 
niekas nepasistūmėjo į priekį, viską sustabdė niekingas ginčas 
dėl to, ar filiogue laikytinas prieduru, ar paaiškinimu. 

— Kas tau, ar tik nesergi? —- paklausė daktaras Sekundinas ir 
atsitraukė atokiau, kaip visi, vengdami užsikrėtusių maru. Bet 

jis trynė sausus delnus ir neapsakomai liūdną, pailgą jo veidą 
suvirpino paika šypsena. — Vis dėlto Besarionas apylankomis 
pasakė, jog tiki Šventąją Dvasią kilus ir iš Sūnaus, - tarė. - Jei 
priversime graikus išeit iš raidžių mūrų ir šitai pripažinti, — 
unija įmanoma. Bet, baiminuosi, teks iššvaistyti nemažai laiko 
ir popieriaus, nes jie patys nežino, kuo tiki. Todėl taip atkakliai 
laikosi explanatio, o ne explicatio. 

Jo Žodžiai man atrodė beprasmiai, kaip šuns lojimas. Kvailai 
šypsodamas rinkau savo popierius ir rašymo reikmenis ir drau- 
ge su visais išėjau iš koplyčios. Patraukiau tiesiai namo ir jau iš 
tolo pamačiau ant druskos pirklio namo sienos derva nubrėžtą 
didžiulį juodą kryžių. Pagaliau maras užsuko į mūsų namus. 

Nejučia sustingau iš baimės, galvos oda apmirė - sakytum 
plaukai pasišiaušė, kai išvydau tą šiurpų ženklą. Jeigu būčiau 
buvęs protingas, būčiau slapta įtykinęs į savo kambarį, susi- 
krovęs daiktus ir pasiieškojęs kito buto. Taip visi darė ir niekas 
to nelaikė nedorybe nei gėdingu poelgiu. Bet aš išsyk nuėjau į 
druskos pirklio namus ir pamačiau jį lovoje pamėlusiu veidu, 
karščiuojantį ir kliedintį. Tarnai buvo pabėgę, šeimininkė likus 
viena su dviem rėkiančiais vaikais. Ji pasitiko mane ant veido 
užkritusiais plaukais, išplėtusi akis, gražus, šypsantis jos veidas 
buvo virtęs balta kauke. 

— Maras atėjo į namus, pone Johanai, - pasakė ji. — Skubinai 
išeikite, nes ir pats susirgsite. 

Bet nuo maro nepabėgsi, pagalvojau aš. Tikrai būčiau pats save 
niekinęs, jei, slegiamas baisiausio kaltumo, dar būčiau pasidavęs 
laikino gyvenimo pavojų baimei. Gyvenimas baimėje nevertas 
gyventi. Rodydamas sau, kad nebijau, puoliau į pagalbą šeimi- 
ninkei ir padėjau išlaikyti ligonį lovoje, nes, karštligiškų kliedesių 
užniktas, jis neapsakomai skaudamą galvą daužė į sieną, lipo iš 
lovos, tad dviem stipriems žmonėms buvo nemaža vargo. Kai 
pavakare jis nugrimzdo į miegus, aš negailestingai jį pripurčiau, 
kad pabustų. Šeimininkei paprieštaravus, paaiškinau: 

— Girdėjau, kad sergančiam maru negalima miegoti. Užmigęs 
ligonis pasiduoda ir maras jį įveikia. 

Man šeimininkė pasakė: 

- Šitaip nutiko už mano nuodėmę ir tai baisi bausmė už tokį 
menkniekį. Pone Johanai, dėl jūsų paslapčia troškau, kad jis 

numirtų, nes jo prisilietimai man pasidarė atgrasūs ir jo glėby 
galvodavau tik apie jus. Jo mirtis bus Dievo bausmė, o jei ir mano 
vaikai numirs, - nebežinau, ką darysiu. 

— Liaukis, kvaila moterie! - piktai užrikau aš. - Jei šitaip baustų 
už svetimavimą, Feraroje nebeliktų nė gyvos dvasios. Tikėtina, 
kad visi mirsim, tad per anksti dejuoji. 

Bet jos žodžiai paskatino mane kovoti su savo mirtim, todėl 
baisindamasis ir bjaurėdamasis vis prausiau tą stiprų vyrą, dėjau 
ant galvos šaltus prievilgus, girdžiau vynu su stipriais pries- 
koniais, valgydinau šeimininkės išvirta sriuba, kad neprarastų 
jėgų, ir žadindavau užmiegantį. Jo kančios buvo tokios baisios, 
kad sąmoningą valandėlę jis maldaudavo palikti ramybėje, bet 
aš žiūrėjau jo labo. Bjauriausia buvo, kai pagaliau pratrūko tvin- 
kuliai ir jų smarvė perėmė visą kambarį. Bet apiplovę, sutvarstę 
žaizdas paguldėm jį į kitą lovą, sudeginome kieme visus jo pa- 
talus ir galų gale leidome pamiegoti, nes kūnas buvo atvėsęs. 
Kelias paras miegojau tik protarpiais, todėl mane apleido jėgos 
ir nualpau ant laiptų. Šeimininkė nutempė mane į savo lovą ir 
jos šildomas aš pramiegojau beveik visą parą. 

Kai pabudau, ji davė man pavalgyti ir pasakė: 

— Tikriausiai mano vyras sveiksta, nes pabudęs sočiai užkirto 
ir vėl užmigo. Nežinau, kaip jums atsidėkoti už gerumą ir drąsą, 
nes jei ne jūs, vyras tikrai būtų numiręs. Dievas tikrai mums 
buvo gailestingas, nes vaikai sveiki ir mudu nesusirgom. 

Aš jai atsakiau: 

- Žinau, koks yra Dievas, bet aš nesugebu mylėti ir nesuvokiu 
gėrio ir blogio skirtumo ribotame pasaulyje. Ne iš gerumo taip 
pasielgiau, ne iš dėkingumo, ir skolingas nesijaučiau jūsų vyrui. 
Gerų darbų tikrai nekaupiu. Todėl verčiau leiskitės apkabinama, 
jei norite man atsilyginti, nes man tai teikia malonumo, nuramina 
kūną ir nuo to gerai miegu. 

Bet ji pamanė, kad aš tik juokauju, ir jau nedrįso daryti nuo- 
dėmės, nors galbūt norėjo. Užtat priruošė apstą gardžių valgių, 
Ojos vyras pabudęs atsikėlė ir vėl sočiai pavalgė, nepaliaudamas 
stebėtis, kodėl kaip tik jis - vienas iš nedaugelio —- pasveiko nuo 
maro. Jo dėkingumui nebuvo galo, todėl jo draugija pradėjo 
mane pykinti. Pavakare apsirengiau pašukiniu apsiaustu ir iš- 


215 


ėjau į gatvę, nusprendęs padėti vežikui rinkti į juodąjį vežimą 
numirėlius, kurių neliesdavo net artimieji. 

Lydėjau vežimą, o iš apšviestų viešųjų namų sklido tarški 
muzika, gatve šlitinėjo, vėmė prasilakėliai. Nusekiau vežimą 
iki kapinių, bet duobkasiams, vežikui ir kunigui, kuris skubinai 
žegnojo numirėlius, labiausiai rūpėjo negyvėlių skaičius, mat 
kaip tik jis lėmė atlygio didumą. Mane jie laikė kvailiu, nes tą 
baisų darbą dirbau veltui. ' 

Bet norėjau pamatyti ir patirti mirtį, pajusti jos kvapą, suprasti 
visišką žmogaus menkumą prieš ją. Todėl nuėjau į trobeles prie 
kapinių, kur skurdžiausius ligonius veždavo pabaigt gyvenimo. 
Keli išvargę, sulysę, dievobaimingi vienuoliai gelbėjo ligoniams 
kančiose ir meldėsi su jais, nes dauguma tų vargšų mirdavo be 
Šv. Komunijos i ir Paskutinio patepimo. Prisidėjau prie tų drąsių 
vienuolių ir daugel dienų nešiojau ligoniams vandenį, pirkau 
valgyti ir drauge melsdavausi, kai jų kūnai imdavo šalti, rankos 
kojos apmirdavo, kai juos, supratusius, jog prisiartino mirtis, 
apimdavo nerimas. Tie vargšai tamsūs Žmonės nenorėdavo, kad 
melsčiausi jų kalba, o labiau tikėjo, kai melsdavausi lotyniškai. 
Nelaimėliai prašydavo palaikyti už rankos, kol galva nusvirdavo, 
davo mėšlungis, dvasia išeidavo ir kūnas suglebdavo. Bet mirtis 
išlygindavo veidus ir užliedavo juos ramybe, kurios jie gyvenime 
neturėjo, tik šitokią paguodą jiems suteikdavo mirtis. 

Tikriausiai miego stoka, nuovargis, kančios, kurias mačiau, 
suglumino man galvą, nes kokiam guvesniam ligoniui paprašius 
pakviest kunigą, kad suteiktų nuodėmių atleidimą, - o nei vienas 
kunigas nėjo į neturtėlių maro prieglobstį, - aš pats atsiklaup- 
davau ir patikindavau: 

— Jis pats pasakė: kur du ar trys susirinkę mano vardu, ten 
ir aš esu tarp jų. Jei tik nori, Kristus bus su mumis ir palaimins 
tave tikriau nei koks kunigas. 

Jeigu jis patikėdavo ir drauge su manim pasimelsdavo, pa- 
sakydavau: 

— Tavo nuodėmės atleistos. 

Bet amžinajam gyvenimui nepalaiminau nei vieno ir puikiai 
supratau, jog nusikalstu Bažnyčiai, bet buvau išdidžios širdies, 
maniau pajėgsiąs nešti tą nusikaltimą. 

Kai jėgos išsekdavo, grįždavau į savo butą, rūpestingai apsi- 
rausdavau ir išrūkydavau pašukinį apsiaustą, kurį laikydavau 
atskirai nuo kitų drabužių, nenorėdamas užkrėsti draugų, nes 
buvo manoma, jog maras plinta per prisilietimą ir per drabu- 
žius. Prieš eidamas į darbą dar ir burną išsiskalaudavau vynu 
su gyduolėm. Bet vieną vakarą pora bičiulių pamatė mane 
nešant į mirties vežimą mirusį vaiką. Rodydami pirštais, jie 
piktai įspėjo mane, kad neplatinčiau užkrato popiežiaus kan- 
celiarijoje. Kitą dieną daktaras Sekundinas pasitiko mane prie 
vartų ir pasakė: 

— Maitų surinkėjo darbą dirba maitų surinkėjas, o raštininko 
darbą - raštininkas. Neik į darbą, kol nebūsi tikras, kad nepla- 
tinsi tarp mūsų maro. 

Bet mane buvo pagavęs aklas užsidegimas įrodyti sau pačiam, 
kad nebijau mirties, ir turbūt maniau, kad, išsilenkdamas ligos, 
gausiu ženklą, kad mano gyvenimas turi tikslą, kurio dar neži- 
nau. Todėl įžūliai džiaugiausi atleistas nuo rašinėjimo ir tuščių 
ginčų klausymo ir tęsiau gailiaširdį darbą, kurio tikrai nelaikiau 

Vieną dieną į mirties trobelę atėjo juodai apsirengusi moteris 
ir ėmėsi plauti ligonių tvinkulius, girdyti iš troškulio šaukiančius 
karščiuojančiuosius. Ta moteris nebuvo vienuolė nei pribuvėja. 
Galvą buvo apsigobus skarele, veidą išsitepusi suodžiais, kad 
niekas nepažintų, todėl atrodė kaip kaimo mergina. Bet, kai ėjo 
pro šalį, mirties smarvėj lyg iš rojaus nuo jos padvelkė kvapiais 
aliejais. Kažkuo ji pasirodė taip pažįstama, kad mano išvargusi 
širdis ėmė smarkiai daužytis. Sugriebęs už rankos, atgręžiau ją 
į save ir išsigandęs šūktelėjau: 

— Kilmingiausioji panele Beatriče, kaip jūs čia atsidūrėte? 

Net suodžiai nepaslėpė jos veido gražumo, jos rankos net mur- 
zinos atrodė kaip kilmingos moters. Ji persigandusi įsistebeilijo 
į mane ir neramiai alsuodama atšovė: 

— Ką pats čia veiki? Čia nėra raštininko stalo, plunksnų nei 
popieriaus! 

Bet tai pasakė be paniekos, nors aš įsižeidžiau, kad pirmiausia 
Ji prisiminė mane esant tiktai paprastą raštininką. 

- Čia tvyro mirtis, - atsakiau, - prieš ją mes turbūt lygūs, nors 
sukauptos žinios nepakėlė manęs ligi jūsų. 

— Taip, taip, - tarė ji, - prieš mirtį mes lygūs, bet aš taip trokštų 
mirties, kad bėgte bėgu į ją. Bet kam tau mirtis? Ko nepalieki jos 
vienuoliams ir nusikaltėliams, o gal tu irgi nusikaltėlis ir tave 
verčia dirbti šitą baisų darbą? 

— Ne nusikaltėlis, - piktai atkirtau. - Savo valia čia atėjau, tir- 
damas mirtį, kaupiu Žinias, ne gailestingumo vedamas čia atėjau. 
Bet tavęs nesuprantu. Manding, turėtum bėgt į mirtį šokdama, 
juokdamasi, vainiku pasidabinusi, apsvaigusi ir apgirtusi, juk, 
sako, šitaip pilyje švenčia mirtį. Varu tavęs čia niekas neatvarė. 

— Nelabai bijau mirties, - atsakė ji, atsiklaupė ant pūlių ir 
kraujingų vėmalų sudergtų šiaudų prie mirštančiosios, kurią 
slaugiau, ir stipriai, tarsi traukdama savin mirtį, pabučiavo jau 
numėlusius jos skruostus. 

— Tu pamišusi, — išspaudžiau nusigandęs. — Eik iš čia, išsiska- 
lauk burną, nusiprausk ir persirenk kitais drabužiais - gal dar 
nesusirgsi. 

Ji šiurkščiai metė, kad žiūrėčiau savo reikalų. Išgirdęs skaus- 
mingą ligonio šauksmą, nuėjau, palikęs ją, ir paskui kiekvienas 
dirbom savo darbą. Bet vandenį nešiojau ir jai, nes medinio 
kibiro ji nepakėlė. Sykiais mudviejų akys susitikdavo ir tada ji 
lyg supykusi atkragindavo galvą. Blankstant rytui, į namelį grįžo 
vienuoliai ir išnešėme mirusiąją lauk. Kai paguldėme ant žemės, 
sustojau prie durų įkvėpti gryno oro ir prie manęs priėjo Beatri- 
čė, prisidengusi nuo vienuolių veidą skarele. Ji tylėjo ir aš tylėjau. 
Kapinės buvo nuščiuvusios, kažkur kieme giedojo gaidys. 

Patraukiau namo, bet, pasukęs galvą, pamačiau Beatričę per 
kelis žingsnius sekant iš paskos. Blykštanti lapkričio naktis buvo 
šalta. Pilkumoje jau ryškėjo namų sienos ir stogai. 

— Ko tu iš manęs nori? —- paklausiau. 

— Nežinau, - atsakė ji, sekdama iš paskos. 

Ankstyvo ryto blyškumoje viskas atrodė beprasmiška, netikra, 
kaip mirštantieji maro trobelėje. Ji atsekė iki druskos pirklio 
namų. Atidaręs palaikiau duris ir ji pirma manęs įžengė vidun. 
Pažarsčiau žarijas, įdėjau į krosnį malkų, o kai įsidegė, užmečiau 
ant viršaus šlapių šakų ir gyduolių. Kambarys priplūdo gailių 
dūmų, aš nusivilkau drabužius ir pakabinau, kad išsirūkytų. 
Tada pradėjau praustis. Netrukus žvilgtelėjęs pamačiau ir ją nu- 
sirengiant ir kabinant drabužius šalia manųjų priešais kamuoliais 

virstančius dūmus. Kai šluosčiausi, ji nusirengusi, tirtėdama iš 
šalčio, pradėjo praustis. 

— Galiu pašildyt tau vandens, - pasakiau, bet ji tylėjo. 

Mirtis sujungė mudu kaip seserį su broliu, tad nesigėdijom 
vienas kito nuogumo. Kopiau laiptais į savo kambarį ir ji, šluos- 
tydamasi šiurkščiu rankšluosčiu, lipo iš paskos. Mano kambaryje 
buvo vėsu, todėl padaviau jai savo švarius marškinius, bet ji tik 
prisidengė tais marškiniais, jų neužsivilko. Nusipraususi suo- 
džius ir pasileidusi šviesias garbanas atrodė labai graži. 

— Tau šalta, - pasakiau. 

Jos rudos akys baikščiai žvelgė kažkur tolyn, pro šalį. Žiūrėjau 
tik į jos akis, nors gražus buvo ir jos baltas kūnas. 

— Tavo lovoje - avikailio apklotas, — pasakė ji. 

— Taip, - atsakiau. — Bet aš ne angelas ir ne šventasis. 

Šeimininkė buvo palikusi ant stalo dubenį valgio. Atsipjo- 
viau gabalėlį duonos ir kramtydamas atsiguliau į lovą. Ji priėjo 
arčiau, aš pasitraukiau, palikdamas jai vietos, ir ji palindo po 
avikailio apklotu. Jos rankos ir kojos buvo šaltos kaip ledas, ir 
pirštai buvo šalti, kai paėmė iš mano rankos duoną, atsilaužė 
pusę ir pradėjo valgyti. Jai ant krūtinės pabiro trupiniai, pasi- 
žiūrėjau į juos. 

— Nubrauk, - pasakė ji, ir aš rūpestingai nubraukiau trupi- 
nius. 

Bet delnas liko prie jos širdies. Ji drebėjo, delnu jaučiau jos 
širdies dūžius. Ir aš ėmiau drebėti. 

— Oi, Beatriče, - sušnibždėjau skausmo graužte graužiama šir- 
dim, nes suvokiau, jog ji ne iš mano pasaulio ir svetima, nors guli 
šalia, ir visada bus svetima, kad ir kas tarp mudviejų nutiktų. 

Ji ėmė šniurkščioti, apsikabino man kaklą, veidu prigludo prie 
krūtinės ir paplūdo karštom ašarom. 

— Neverk, — pasakiau. - Tu kunigaikščio duktė, o aš tik papras- 
tas raštininkas. Nieko čia nepakeisi ir ašaros nepadės. 

— Ne, ne, - sušniurkšėjo ji, - ne dėl to verkiu. 

Ji pakėlė ašarotą veidą ir įsistebeilijo į mane baimės kupinom 
akim. 

— Padariau neatperkamą nuodėmę, - pasakė. — Padariau 
nuodėmę, kurios negaliu prisipažinti nei vienam Žmogui, - nei 
nuodėmklausiui, nei tau. Palyginti su ta baisia nuodėme, menka 

viskas, ką turiu patirti. Bet prisiekiu — ją ne sąmoningai padariau, 
o verčiama. 

Ji nutilo ir, išgąstingai žiūrėdama į mane, šnekėjo toliau: 

— Verčiama, verčiama, bet prievarta teikė man malonumo, 
o nuodėmės baisumas žadino manyje aistrą, iš kurios niekaip 
negaliu išsivaduoti. Todėl būtų geriau, kad numirčiau. 

Aš pasakiau: 

— Mes tik žmonės. Nėra tokios baisios nuodėmės, kad negau- 
tum atleidimo. 

Ji taip smarkiai papurtė galvą, kad šviesūs plaukai palietė 
man veidą. 

— Nežinau, - atsakė. 

Paskui jos lūpos prigludo prie manųjų ir atrodė, tarsi per 
bučinį ji neviltingai bėgtų nuo širdies kančios. 

— Beatriče, — tariau, — tu pirma ir vienintelė, kurią taip be- 
protiškai mylėjau nuo tos akimirkos Velykų rytą, kai pamačiau 
bažnyčioje tave su žvake. Tavo grožio ilgėjausi, tavo tolybės 
ilgėjausi, bet dabar apkabinau tave tarsi šaltą negyvėlę, o tave 
bučiuodamas plėnis burnoje jaučiu. 

Ji pirštų galiukais paglostė randą ant mano krūtinės ir atsakė: 

— Nereikėjo bučiuoti manęs tada ant bažnyčios laiptų, bet dar 
blogiau padarei, kai jėga pabučiavai daktaro Benco sode. Baisu 
pajusti vyrą esant stipresnį ir per prievartą patirti malonumą. Ti- 
krai turėjau tave už tai užmušti, bet per daug tavęs geidžiau. 

Negalėjau patikėti savo ausimis. 

— Nejau galėtum mane mylėti? - nepatikliai paklausiau. - Juk 
tai neįmanoma. 

— Nežinau, ką tai reiškia, — atsakė ji, - bet išmintis ir išdidu- 
mas manyje suputojo karščiu, kai pamačiau tavo nuoga krūtine 
srūvant kraują ir kai tave pabučiavau. Todėl tau uždraudžiau su 
manim susitikti. Ilgai degiau kaip ugnyje ir tebedegu. Gal tu už- 
kerėjai mane savo keista istorija ir ta ringiuota diržo sagtimi? 

— Per marą ir mirtį nieko nematai, - pasakiau. - Nežinai, ką 
šneki. 

— Taip, taip, kam tuščiai šnekėti, — atsakė ji. 

Šniurkščiodama ir drebėdama ji siekė mano lūpų, kol pajutau 
beprotišką jos aistros svaigulį ir geismas nuvilnijo kūnu kaip 
liepsna. Apkabinęs jaučiau, kad ji nėra neliesta, bet tai sukurstė 

dar niršesnę aistrą, todėl kandžiojome vienas kitą lyg žvėrys 
per draiką. 

Bet, kai ją apkabinau, apėmė beviltiškas tikrumas, kad niekada 
arčiau jos nebūsiu ir ji man nieko daugiau nejaus, o tik gulės 
šalia ir lies mane. Aistra ribota, ribotas ir kūno malonumas, jis 
greit praeina, ir labiausiai kitą žmogų gali pajust tik kūnu. Ji 
irgi buvo nusiminus ir neatsimerkė. Svelniai apkabinau ją ir 
abu kietai užmigome, iš nuovargio nebepajėgdami rūpintis dėl 
rytdienos. 

Pabudau tik po pietų, kai šeimininkė, kaip paprastai, kažko 
užėjo į kambarį. Bet pamačiusi šalia manęs gulint nepažįstamą 
moterį, veriamai surikusi, išmetė iš rankų puodą, užsidengė 
delnais akis ir išbėgo iš kambario. Laimė, Beatričės veido ji ne- 
matė, tik tuos šviesius plaukus šalia mano galvos, nes aš greitai 
užtraukiau apklotą. Beatričė pabudo, atsisėdo lovoje, mieguistai, 
kaip vaikas pasitrynė akis ir nustebusi pažvelgė į mane. Staiga 
jos veidas nušvito dangiška šypsena, ir, miego nurausvintais 
skruostais, spindinčiom rudom akim, ji man atrodė graži kaip 
niekada. 

— Mano drauge, - pasakė ji, ir nei vienas žodis neperliejo ma- 
nęs tokia palaima, kaip tas trumpas kreipinys. 

— Tu turbūt alkana, - pasakiau, atsikėliau iš lovos, greitai 
apsivilkau marškinius ir padėjau priešais šeimininkės atneštą 
puodą, - per stebuklą jis krisdamas nesudužo ir net neišvirto. 
Ir tai, ko nakčia nesuvalgėm, atnešiau į lovą, tada abu smagūs 
godžiai pavalgėme. Vyno neturėjau, bet gėrėme vandenį ir ji 
pasakė: 

— Iki šiol joks valgis man taip neskonėjo. Joks vynas mano bur- 
nai nebuvo toks malonus ir svaigus, kaip šitas vanduo. Šiandien 
džiaugiuosi, kad maras manęs pasigailėjo, kad aš dar gyva, nors 
vakar norėjau mirti. 

— Beatriče, - pasakiau, - juk mudviem gresia didelis pavojus. 
Ar tavęs pilyje nepasiges? 

— Bijai? — nustebusi paklausė ji. 

— Ne dėl savęs, - atsakiau. - Dabar man viskas vis tiek. Kai 
pamačiau marą, man viskas vis tiek. Bet nenorėčiau, kad per 
mane turėtum nemalonumų. 

Ji atsakė: 

— Patikėk, mano drauge, nepatirsiu didesnių nemalonumų 
nei tai, kad daugiau nesutiksiu tavęs ir negalėsiu štai šitaip 
jausti šalia. Daugiau nemaištausiu. Man nereikės prievartos ir 
skausmo. Šalia tavęs net mano neatperkama nuodėmė nutolsta 
ir nebenoriu apie ją galvoti. Išvadavai mane iš nedorybės, drau- 
guži. Palaiminga ta karšta puta, kuri pakyla kūne ir širdy, kai 
palieti mane. 

Bet aš tylėjau. Tik nepaprastas švelnumas apėmė, kai ji pa- 
vadino mane draugužiu. Po akimirkos ji suėmė mano ranką ir 
tęsė: 

— Ne, mums nėra ko bijoti, jei niekas manęs neužklups. Nakčia 
dažnai išeidavau iš pilies — iš pradžių slaugiau ligonius vie- 
nuolyne, kol vienuolės pažino mane. Patikėk manim, net tėvas 
nedrįsta viešai manęs ieškoti. Paslapčia gal šnipinėja, jei labai 
ilgai užtrunku, bet niekam į galvą nešaus manęs ieškoti maro 
trobelėje. Jis žino, kad ne be reikalo išeinu, jei einu — net mano 
tėvas kunigaikštis — negali uždraust. 

Jos šypsantis veidas švytėjo tokiu įsitikinimu, pergalingu džiu- 
guliu ir grėslumu, kad išgąstingai krūptelėjau ir įsistebeilijau į 
ją. Ji suspaudė mano ranką taip stipriai, kad suskaudo, ir tarė: 

— Negalvok apie tai, kaip aš negalvoju. Kad ir labai baisi 
mano nuodėmė, bet ji suteikia valią man daryt, ką noriu. Jis gali 
nukirsdinti mane, kaip savo sūnų Udą, bet taip nepadarys, nes 
myli mane, myli, girdi? 

Jos balse išgirdau tokią grėsmę, kad ėmiau drebėt kaip nuo 
šalčio. 

— Jei jis sužinotų, - tarė Beatričė, - palaikytų tai kerštu, bai- 
sesniu už mirtį nuo maro. Jo šiurpi meilė tokia pavydi, kad jis 
neatidavė manęs nei vienam jaunikiui, nors būtų turėjęs daug 
naudos. Keikdamasis prisiekė, kad, kol bus gyvas, neatiduos 
manęs jokiam vyrui. Jis baisiai stiprus, šiurpiai stiprus - įsiutęs 
sidabrinę taurę sugniaužia į gniužulą. 

— Beatriče, - pasakiau. - Pabėkim į kokį kitą kraštą, kur tavęs 
nepažįsta. 

Bet kai tai pasakiau, mano širdis iškart atšalo ir aš žinojau, kad 
iš tikrųjų to nenoriu. Todėl man palengvėjo, kai ji atsakė: 

— Nebūk kvailas, drauguži. Mane lengva pažinti. Nėra tokios 
šalies, Kur jo kerštas nepasiektų. Net nuo Feraros toli nenuke- 

liautume, nes, Marui siaučiant, saugomi visi keliai ir takeliai. Ir 
nenoriu, kad jis tave nužudytų, nes tu mano draugas - vienin- 
telis draugas. 

Dar ji pasakė: 

— Kunigaikštis — aukščiau už įstatymą, kunigaikščio vaikai 
negali turėti draugų. Mūsų bijo, mums pataikauja ir tik naudos 
iš mūsų trokšta. Iki tavęs nei vienas vyras nedrįso manęs paliesti, 
bijodamas supykdyti, nors širdyje aš, kaip visos, troškau šito. Už- 
tat išdidumą ir skaistybę verčiau į dorybę, kol po susitikimo su 
tavim atsitiko tas baisus... - Ji išblyško ir užsimerkė. - Pabučiuok 
mane, drauguži, - sušnibždėjo, - kad užmirščiau visa kita. 

Atšalusia širdim švelniai ir draugingai pabučiavau ją. Ji ap- 
sivijo rankom man kaklą ir giliai atsiduso. Po valandėlės atsi- 
merkė, įsižiūrėjo man į akis ir nusijuokė tartum iš kokio baisaus 
pokšto. 

— Ar negirdėjai, ką Žmonės dainuoja? —- paklausė. - Tos dai- 
nos apie kunigaikštį: „Aš jas pradėjau, aš užauginau. Velniai 
rautų, nejau leisiu svetimiems jų žiedus skainiot - niekada, gal 
aš kvailas!“ 

Tuomet man paaiškėjo jos paslaptis. Ji tai pajuto, graudžiai 
šniurkštelėjo, skausminga įtampa atlėgo. 

— Turėjau tau tai prisipažinti, - pasakė. - Kam nors turėjau 
papasakoti, nes vienai tai nepakeliama. Juk tu mano draugas. 
Bet jau turbūt manęs nebemylėsi. 

Jos akys, kupinos kančios ir išdidumo, žvelgė į mane. Niekad 
nebuvau taip arti mirties kaip tą valandėlę, nes jos akių gelmėje 
įžvelgiau blykčiojant kėslą mane nudėti ar atsiųst žudiką, nes 
atskleidė man tai, ko kitam nevalia pasakoti — net nuodėm- 
klausiui, kurį pančioja priesaika saugoti paslaptį. Būtų pakakę 
vien užuominos tėvui kunigaikščiui ir aš būčiau pradingęs. Tą 
valandėlę bijojau jos labiau nei maro, juk aš Žmogus, todėl jos 
keista, baisi paslaptis mane atgrasė, nors patyriau geismą ir 
švelnumą. To nesąmoningo atgrasumo nepalengvino mintis, kad 
tai ne jos kaltė, kad maro trobelėje ji pati, baisėdamasi savimi, 
ieškojo mirties. 

— Beatriče, - pasakiau, - tavo akyse blykčioja mirtis. 

Ji krūptelėjo, iš karto užsimerkė tarsi išsigandusi savęs ir 
atsitraukė. 

— Mažai apie mane žinai, - pasakiau. — Tik kūnu jautei mane 
kaip draugą. Neverta sakyti, kad niekam neatskleisiu tavo pa- 
slapties, nes visa žmoguje netikra, mes keičiamės kas akimirką, 
maža ką nuvokiame apie save ir savo tvirtybę. Todėl ar galim 
visiškai pasitikėti kitu? Užmušk mane, jei palengvės, - sakau 
dar kartą, aš nesipriešinsiu, be to, niekas nematė tavęs čia atei- 
nant, naktį paslapčia lengvai iš čia išslinksi, be to, niekas nedrįs 
tavęs apkaltinti, kad ir įtars. Mano gyvybė neverta tiek, kad dėl 
jos kiltų triukšmas, matei mane slaugant sergančius maru, tad 
numanai, jog gyvenimas man nelabai rūpi. Bet tu pati, Beatri- 
če, turi dabar apsispręsti, koks bus tavo gyvenimas. Tegul tavo 
gyvenimas būna šaltas, rambus, mirusia širdim, jei manai, kad 
būsi laimingesnė. Bet aš taip nemanau. Metai iš metų būsi vis 
nelaimingesnė ir vienišesnė. 

— Nesuprantu, apie ką kalbi, - atrėmė ji. - Juk aš tave myliu. 

— Kai pabudusi nusišypsojai ir pavadinai draugu, galbūt my- 
lėjai, — atsakiau. - Dabar nekenti manęs labiau, nei myli, ir už 
tai negaliu tavęs smerkti. 

Ji tik atkakliai kartojo: 

— Tikrai nesuprantu, ką nori pasakyti. Tai tu manęs nemyli. 
Nuo tavęs dvelkia šalčiu, ir tavo rankos kaip ledinės. 

Netekęs kantrybės, pasakiau: 

— Ko tu iš manęs nori, Beatriče? Atvangos nuo kaltės, malo- 
numo, užmaršties? Bet iš kaltės tu niekad neišsivaduosi. Mano 
kaltė dar baisesnė nei tavo. Todėl būkim draugai, kaip sakei, tu 
pasigailėk manęs nusikaltusio, suteikdama atvangą savo glėby, 
o aš pasigailėsiu tavęs nusikaltusios, suteikdamas atvangą savo 
glėby. Bet tai ne dangus, o žemė, ta pati žemė, su kuria susilie- 
sim po mirties. Pats save apgaudinėčiau, tardamas, jog kas nors 
daugiau. 

Ji stengėsi įsiklausyti į mano žodžius ir juos suprasti. Nors 
nesuprato, vis dėlto pajuto mano skausmą, pamiršo save ir ją vėl 
apėmė švelnumas, todėl slogus šešėlis virš mūsų pradingo. 

— Ko tu pats nori? - paklausė ji. - Kokia tavo paslaptis? 

Bet ar galėjau jai tai paaiškinti? 

— Nieko nežinau apie dangų, - atsakiau, - gal netikiu ir dan- 
gum, bet trokštu iš to, kas ribota, išsiveržt į tai, kas ribomis 
neapibrėžiama, išsiveržt iš to, kas sąlygiška, į tai, kas besąlygiš- 

ka. Dangaus gyventoju norėčiau būti, o ne žemės, nes neturiu 
savyje meilės. 

Taip, taip! - skausmingai šūktelėjau aš. - Jau pažinau Dievą 
tiek, kiek Žmogus gali pažinti, bet nepatyriau Jo, nes neturiu sa- 
vyje meilės. Su pagaila slaugiau maru sergančius, bet tai dariau 
iššūkio ir puikybės vedamas, o ne iš meilės. To paties iššūkio 
vedamas galėčiau ir gyvybę atiduoti už tave, mano drauge 
Beatriče, tikrai galėčiau, jei šituo tau padėčiau, bet tik iššūkio 
vedamas tai padaryčiau, o ne iš meilės. Gerasis Dieve, kiti gali 
gerais darbais pelnyt palaimą, o aš Žinau... Todėl ir geriausi 
mano darbai nieko verti, nes man stinga meilės. 

Tikriausiai buvo kvaila ir nederėjo taip kalbėti lovoje, kai po 
kūniškų malonumų ir aistros šalia dar jaučiau jos nuogumą. 
Bet aplinkui siautė mirtis, o kūno malonumas - mirties brolis, 
ir užvis skaudžiausiai kito svetimumą pajunti drauge miegoda- 
mas. Ji švelniai glamonėjo ir bučiavo mane, guosdama kančioje, 
kurios pats nesupratau, ir aš pravirkau jos glėbyje. Atslinko 
vakaras, mano kambarys nupilko, sutemo. Galų gale į kambarį 
įsiskverbė deglų šviesa, juodas vežimas vėl dardėjo gatvėm ir 
vežikas kimiai šaukė: 

— Numirėliai, numirėliai! 

Ištykinęs parnešiau iš apačios drabužius ir mudu apsiren- 
gėme - ji apsigobė plaukus skarele ir vėl neatpažįstamai išsi- 
suodino veidą. Bet aš bjaurėjausi savo pašukiniu apsiaustu. Vėl 
ėmiau bijoti mirties ir atrodė, kad supratau save, todėl jau niekas 
manęs nevertė grįžt pas mirštančiuosius. Abu delsėme išeit iš 
kambario, galop apsikabinom ir bučiavomės lyg nenorėdami 
per amžius išsiskirti. 

— Jeigu grįšiu į pilį, - pasakė ji, - niekas manęs neklausinės, 
bet kunigaikštis siuntinėja šnipus iš paskos, todėl gal jau niekada 
nepastebėta nepaspruksiu. Jeigu vėl eisiu pas tave ir mane seks, 
atvesiu pas tave žudikus. 

— Daryk, ką nori, - atsakiau. — Žinai, kur mane rasti. 

Bet, kaip ir ji, neabejojau, kad mudu nebeturime ką duot vie- 
nas kitam. Jeigu vėl susitiksim, patirsim tiktai kūnišką aistrą ir 
vienatvės kančią. Todėl tuo karščiau bučiavomės ir glamonėjom 
vienas kitą, lyg apgaulingai tikindami, jog mudviejų susitikimas 
prasmingesnis nei iš tiesų. 

Nakties tamsoje lydėjau ją į pilį, kol ji sulaikė mane ir pasa- 
kė žinanti, kaip įeis vidun, ir nebeleido toliau lydėti, nes buvo 
pavojinga. 

— Nelinkiu tau bloga, mano drauge, o tik gera, - pasakė. 

— Ir aš tau linkiu gera, — atsakiau. 

Šitaip išsiskyrėme, ji prapuolė tamsoje ir mane supo tamsą, 
bet baisesnė už žemišką tamsą buvo nevilties tamsa, užnikusi 
man širdį. Grabinėdamas prieš save, pasieniais ieškodamas kelio, 
grįžau į druskos pirklio namus, įėjau į kambarį, nusimečiau dū- 
mais persmirdusius drabužius ir sudeginau, Žarstydamas žarijas 
ir dėdamas ant jų malkas, kad neliktų nei skiautelės. Norėjau 
sudeginti visa, kas atsitiko: savo mintis, abejones, kaltę, marą ir 
meilę, kūno aistrą ir švelnumą. 

Kai nusiprausiau, į kambarį su žvake vėl užėjo druskos pirklio 
žmona. Pamačiusi ugnyje degant pašukinį apsiaustą ir užuodusi 
degančio audinio tvaiką, ji patenkinta sušuko: 

— Pagaliau atėjot į protą, pone Johanai! Rytą vakarą už jus 
meldžiausi. 

Ji pastatė ant stalo žvakę, priėjusi ėmė šiurkščia drobe šluostyt 
man pečius ir priekaištauti: 

— Pone Johanai, kas ta svetima moteris, kuri gulėjo jūsų lovoje? 
Niekada nemaniau, kad jūs toks! Turėtumėte būti atsargesnis, 
o kas bus su jūsų šventa tarnyba, jeigu mergina pastos ir jūs 
turėsite ją vesti? Oi, pone Johanai, jei būčiau numanius, kad 
jūsų kūnas toks neramus, pati būčiau nuraminus ir nebūčiau 
smarkiai nusidėjus, jeigu būčiau tai darius ne savo džiaugsmui, 
ojūsų labui, ir mano vyras tikriausiai nebūtų prieštaravęs, nes jis 
jums skolingas už gyvybę. Oi, oi, kodėl prideramai ir padoriai 
manęs šito nepaprašėte, juk šitaip darydamas sunkiai nusidedat, 
o aš neleisiu, kad sau kenktumėt miegodamas su nepažįstamom 
merginom, tad tebūnie tai paskutinis kartas. 

Piktai nukirtau, kad neprivalau jai atsiskaityti už tai, ką darau, 
ojai nedera nurodinėti, kaip ir su kuo turiu leist naktį, nors ji iš 
manęs neėmė nuomos už kambarį nuo tol, kai padėjau slaugyti 
maru susirgusį druskos pirklį. 

— Vis dėlto manau, kad tai buvo paskutinis kartas, - pasa- 
kiau. - Ta mergina pas mane daugiau negrįš, o ir aš pats jau 
paturėjau moterų tiek, kad užteks lig amžiaus galo. 

— Oi, Oi, jūs nepažįstat moterų! - šūktelėjo ji. —- O šitie žodžiai 
rodo, kad jūs dar jaunas ir nepatyręs šiuose reikaluose. Bet len- 
kitės jos iš tolo ir daugiau į savo kambarį neleiskit, o griežtai 
žiūrėkit savo doros, kad ir kaip ji vilios. Jūs pats savęs gerai 
nepažįstate, pone Johanai, nežinote, kaip kerite moteris ir koks 
jūs gražus, kad net nugarą jums švelniom rankom šluostydama 
jaučiu malonumą. Bet jeigu mergina atkakliai reikalaus, griežtai 
neikite viską, ir aš jus užtarsiu, jei jos tėvai ims spausti. 

Apsiautusi mane rankšluosčiu, ji tapšnojo man krūtinę ir šo- 
nus, nors jau buvau sausas, ir šniokštuodama karštai tęsė: 

— Taip pat labai klystate, jeigu manote, jog pabuvus su kažko- 
kia paikše jums bus gana moterų. Jei nebūčiau padori moteris ir 
nesibaiminčiau įžeisti jūsų jausmų, tuoj pat įrodyčiau, kad labai 
klystate. Jaunas vyras šiuose reikaluose nepasotinamas, tūlas dar 
mėgina ir senatvėje, nes noro dar turi, nors gebėjimo jau stinga. 
Ne, bereik nepasiduokite liūdesiui, pone Johanai, nes jėgos tikrai 
grįš, o su jėgomis ir noras, jeigu pailsėsite ir sočiai pavalgysite. 

Supykęs liepiau nustot tuščiai pliaukšti ir ji nuolankiai paklu- 
so, bet paslaptingai šypsojo tarsi parodydama, kad čia išmano 
daugiau už mane. Turbūt todėl taip supykau ant jos, nes pats 
suvokiau, kad ilgainiui aistra vėl pliekste plykstelės. Juk žmo- 
gus neatsiejamas nuo kūno, o jausmų pagundos perimtas kūnas 
stipresnis už valią. Valia gali sulaikyti kūną nuo pagundos, 
bet pagundos nesunaikina. Ir Kristus sakė: „Kiekvienas, kuris 
geidulingai Žiūri į moterį, jau svetimauja savo širdimi.“ Todėl 
mano kūnas - svetimautojo ir širdis - svetimautojo, ir nesvarbu, 
ar liesiu moterį, ar ne. Ši mintis mane nuliūdino ir nuramdė. 
Todėl po valandėlės atsiprašiau šeimininkės už ūmius žodžius 
ir labai nusiminęs atsiguliau į savo šaltą lovą, dar kvepiančią 
Beatričės plaukais ir oda. 

Nusižeminęs ir nutykęs jau kitą rytą po mišių grįžau į darbą. 
Bet niekas į mane nekreipė dėmesio. Daktaras Sekundinas sėdėjo 
ranka parėmęs skruostą dar sopulingesnio liūdesio nutamsin- 
tu pailgu veidu, o meistras Matėjas drebančias rankas tvirtai 
spraudė tarp kelių tarsi bijodamas, kad jos pabėgs. Popieriaus 
dulkėm ir rašalu kvepiantį kambarį smelkė graudi nuoliūda, lyg 
užgriuvus netikėtai žiniai apie gerbiamo žmogaus mirtį. 

— Kas atsitiko? — išsigandęs paklausiau. 

— Viskas baigta, - atsakė daktaras Sekundinas. - Graikai pra- 
nešė, kad nutraukia disputą kaip nevaisingą. Filiogue - neteisėtas 
priedas, — jie nenusileidžia, atsisako diskutuoti dėl Šventosios 
Dvasios kilmės ir jau kraunasi daiktus. Patriarchas Juozapas taip 
pasiligojo, kad žodžio neprataria. Imperatorius Jonas supykęs 
užsidarė savo bute, nes Burgundijos pasiuntiniai jo nepasveikino 
tokiom iškilmingom apeigom, kaip popiežiaus. Markas Eugeni- 
kas skėlė Besarionui antausį ir pavadino išgama. Žodžiu, sūnau, 
priėjom galą ir mums jau nėra ką čia veikti. 

Šiurpte pašiurpęs užrikau: 

— Ko dar pasaulyje tikėtis, jeigu Kristaus bažnyčios nesutaria 
dėl vičvieno žodžio! Tai didžiausia nelaimė krikščionims, nes 
jau nei vienas doras žmogus nebežinos, kuo tikėti. 

— Būtent, - pridūrė meistras Matėjas baisingai kretančia gal- 
va. - Statinės dugnas atšoko, brangus vynas išsiliejo žemėn ir 
pasaulis pražuvęs. 

Kai bėda tikra, ir pagalba po ranka. Nors buvo baisu, kai pagal- 
vodavai, kad ne širdžių nuolankumas ir ne krikščioniška meilė 
apsaugojo Bažnyčią nuo galutinio skilimo, o tik pinigai. Į maro, 
tarpusavio įtarumo ir teologinių piktumų apniauktą Ferarą iš 
Florencijos traukė sunkiaginklių raitelių saugoma palyda. Vie- 
nas po kito vežimai dardėjo į miestą ir iš jų buvo kraustomos 
geležinės skrynios, jas keturi šeši vyrai linkstančiais keliais vos 
panešė. Pasigirdo auksinų skambėjimas ir jau kelionėn susiruošę 
graikai tuoj pat gavo nesumokėtus dienpinigius. Florencija 
iš tiesų paskolino popiežiui tokią didelę sumą, kad įprastos 
sąskaitos išrašyti negalėjo, nes Feraroje nebuvo ganėtinai turtingo 
bankininko, kuris galėtų sumokėti tą sumą. Kiek popiežius Eu- 
genijus nurodė skirti imperatoriaus Jono asmeninėms išlaidoms, 
liko paslaptis, dar kalną pinigų jis nusiuntė Konstantinopolio 
apginčiai nuo turkų. 

Todėl imperatorius sukvietė graikus prie sergančio patriarcho 
lovos ir pareiškė sutinkantis tęsti derybas i ir leidžiantis diskutuoti 
dėl klausimo, ar Šventoji Dvasia kyla ir iš Sūnaus. Graikai turį 
išrinkti dvylika įgaliotinių diskutuoti su dvylika lotynų atstovų. 
Tačiau popiežiaus valia ir dėl maro susirinkimas iš apnuodytos 
Feraros perkeliamas į Florenciją. 

Markas Eugenikas drįso paklausti, ar imperatorius pardavė 
savo tikėjimą ir Gemistas Pletonas liejo ašaras į savo žilą barz- 
dą, bet imperatorius buvo tvirtai apsisprendęs. Sergalingasis 
patriarchas tiktai dūsavo lovoje ir išspaudė bijąs, jog; ištiks blo- 
giausia, bet paklusiąs imperatoriaus valiai. Susirinkimą tęsti iš 
tiesų buvo galima tiktai Florencijoje, nes jo išlaidas popiežius 
galėjo padengti tik Florencijos patvirtinta paskola. Bet graikai 
puikiai suvokė, kad, kai persikels, jų laisvė bus suvaržyta, nes 
Florencija - krašto gilumoje, toli nuo jūros, ir suvokė iš ten pa- 
bėgt negalėsią, o tapsią popiežiaus ir imperatoriaus belaisviais. 

Markas Eugenikas ir daugis kitų net pasakė, kad, šitai numany- 
dami, niekada nebūtų vykę į Italiją. 

Bet labiausiai juos glumino diskusijos dėl Šventosios Dvasios 
kilmės, nes širdyje, - išskyrus išprususį Besarioną, - jie negalėjo 
pripažinti Šventąją Dvasią kylant ir iš Sūnaus. Jiems kėlė baimę 
lotynų gebėjimas diskutuoti ir, ko gera, dabar pasijuto genami 
kaip avys į skerdyklą. Bet prieštarauti ir bėdoti buvo bergždžia, 
beliko tik visokiom dingstim vilkinti išvykimą iš Feraros. Taigi ir. 
aš šventų Kalėdų ungurį valgiau dar druskos pirklio namuose, 
bet jau nusiteikęs juos palikti. 

Neliūdėjau dėl to, kad teks vykti iš Feraros, mat išvykimas iš 
žliugino, slėnaus krašto ir maro apniaukto miesto man veikiau 
atrodė kaip išsivadavimas. Iškeliavau tykesnis ir labiau dvejoda- 
mas pažinimu, nei į tenai atvykau. Aistrą ir mirtį ten išgyvenau, 
bet aistra man atskleidė, kokia skurdi ir šalta geidulio valanda 
net ir skaudų ilgesį išgyvenus, atskleidė tai, kad kūno artumas 
neišgydo širdies šaltumo. Svetimas jaučiaus pasaulyje ir net 
mirties artumas nenumaldė to jausmo. Žinojau, kad Dievas yra, 
bet malonės nejaučiau, ir net valia nepadėjo priartėt prie dan- 
gaus. Todėl lydėjau popiežių į Florenciją apsigobęs atgailautojo 
apsiaustu ir neprašiau kelionę lengvinančių patogumų, kurių 
siekė daugis, varžydamiesi tarp savęs. 

Po rambaus gyvenimo, minkšto guolio ir sotaus valgio Fera- 
roje su džiaugsmu sveikinau žvarbius Žiemos vėjus ir mulvinus 
kelius. Alsindamas kūną, kęsdamas šaltį laikinose poilsio vietose 
susigrąžinau dalelę prarastos valios tvirtybės. Gera buvo įsiti- 
kinti, kad nesusipančiojau įprasto gyvenimo patogumų priklau- 
somybe, o valdau bent kūną, nors dvasios valdyti negaliu. Su 
kūno stiprybe atgavau ir džiaugsmo likučius, todėl vėl juokiausi 
ir pokštavau. Kai prieš akis iškilo didingas rusvų Florencijos pas- 
tatų, bokštų ir mūrų vaizdas, apėmė džiaugsmas ir smalsumas, 
lyg, pakeitęs gyvenamą vietą ir atsidūręs tarp naujų reginių bei 
papročių, iš tiesų būčiau galėjęs pabėgt nuo savęs. 

Popiežiui Eugenijui jojant į miestą skambėjo visų bažnyčių 
varpai ir Florencija jam surengė švaistūniškai prašmatnų priė- 
mimą. Bet, rimtas ir niūrus, jis lenkėsi pasaulietiškos ištaigos ir, 
atsisakęs puotos, pasitraukė į Santa Marijos Novelos vienuolyną. 
Tik po kelių dienų vasario viduryje, kai atvyko imperatorius 

Jonas, patriarchas Juozapas ir visa graikų palyda, gyvenimo 
džiaugsmu trykštantys Florencijos piliečiai gavo progą kleisti 
savo turtus ir nuvaržyti Veneciją šventinių eisenų prašmainumu 
bei džiaugsmo ugnių margumu. Imperatoriaus Jono tuštybė 
buvo visiškai patenkinta, bet karštinės krečiamas ir kelionėje 
nusilpęs patriarchas Juozapas vargiai nusėdėjo ant savo pilko 
mulo, kai jojo nuo vartų iki savo būsto. 

Persikėlę iš Feraros į Florenciją, ir aš, ir visi kiti jautėmės lyg iš 
nedidelio miestelio persikėlę į pasaulio miestą. Pamačius niauriai 
didingą Florencijos katedrą, baugiai nykias Sinjorijos akmenines 
sienas, didžiulius vienuolynus ir žmonių knibždančias prekybos 
gatves, atrodė, kad prapultinai prapulsime tame savo turtų ir 
pinigų galybe įsitikinusiame mieste. Feraroj visą laiką jautėme, 
kad Bažnyčios susirinkimas valdo miestą ir lemia jo gyvenimo 
būdą. Čia patyrėme, kad miestas valdo Bažnyčios susirinkimą 
ir Bizantijos imperatoriaus, netgi popiežiaus buvimas čia tėra 
laikinas, kasdienybėje prapuolantis priedėlis, kuris teikia gy- 
ventojams progų pasilinksminti, bet nieku būdu neįpareigoja jų 
atsisakyti daugialypės ir atmainios kasdienio gyvenimo veiklos 
bei prekybos. 

Sunkų slogulį jautei, regėdamas, kad pinigai valdo Florenciją. 
Jos sinjorijai ir bankininkams Bažnyčios susirinkimas tebuvo 
vienas iš daugelio verslų. Jie davė pinigų susirinkimui, šalta- 
kraujiškai numatę pelną, o sykiu ir galimybę padaryti Floren- 
ciją prašmatnesnę ir galingesnę tarp pasaulio miestų. Bažnyčių 
susijungimas teikė progą kaip reikiant piktnaudžiauti, skiriant 
pinigų būsimam kryžiaus žygiui. Pinigais Florencijos gyventojai 
gražino savo miestą. Pinigais išpirkdavo lupikavimo nuodėmę. 
Florencija man pasirodė pasaulietiškiausias miestas iš visų ma- 
tytų, 

Tokia pat apgaulė buvo jų demokratinė respublika, kurios 
laisve jie didžiavosi, nes iš tiesų Florenciją valdė ir menkiausius 
klausimus čia sprendė vičvienas vyras — patyriausias ir turtin- 
glausias pirklys Kozimas Medičis. Jis vengė regimos valdžios, 
bet net prasčiausias pareigas mieste ėjo jo šalininkai ir jis su 
pavydžia atida stebėjo, ar kuris nors jų nėra didelis garbėtroška 
ar labai gabus, ar nesiveržia į aukštesnę valdžią nei ta, kuri jam 
maloningai suteikta. Tame didingame mieste turtuolis jautėsi 

išties turtingas, o neturtėlis — dar neturtingesnis. Net dvasios 
lobius tas Kozimas manė galįs pirkti už pinigus, nes sklido 
kalbos jį dvejiems metams nusamdžius keturiasdešimt penkis 
raštininkus, kurie, prakutusio knygų prekiautojo vadovaujami, 
kuo gražiausiai daugina svarbiausius antikos veikalus. 

Būčiau ilgam apžilpęs nuo jų miesto prašmatnumo, nes 
įžymybių Florencijoje tikrai netrūko ir smalsuolis vien gatvėje 
būtų jų užtektinai prisižiūrėjęs. Bet mane apgyvendino pran- 
ciškonų vienuolyne ir ten man teko bendrauti su vienuoliais, 
kurie slapta dar puoselėjo šventojo Pranciškaus skelbtą neturto 
idealą. Mokymas apie Kristaus sekėjų privalomą neturtą jau 
prieš kelis dešimtmečius buvo paskelbtas klaidatikyste, jo sekė- 
jai buvo persekiojami ginkluota jėga ir abi svarbiausios miesto 
vienuolijos - dominikonų ir pranciškonų - varžėsi tarpusavyje 
vienuolynų turtingumu bei bažnyčių gražumu, tačiau tarp tų, 
kurie vilkėjo rudą abitą, sklandė nepasitenkinimo dvasia, nors 
iš jų buvo reikalaujama besąlygiško klusnumo. Net popiežius, 
anot jų, neturtu privalėjo visiems rodyti pavyzdį. 

— Ak, kaip supasaulietinta Bažnyčia, kokia tuštybės mugė, 
kokia nuodėminga Florencija! — aikčiojo jie, nors šitaip aikčiot 
drįso tik slapta ir tik patikimoj draugijoj. 

Pastebėję, kad jiems pritariu, tie keli dievobaimingi vienuoliai 
atvėrė man akis parodydami virš Florencijos dryksantį pinigų 
prakeiksmą. 

Bet nebūčiau buvęs jaunas, jei sykiu nebūčiau matęs didžiulio, 
įžūliu gyvenimo džiaugsmu ir valdingumu alsuojančio miesto 
niaurios galybės. Pinigus miestas švaistūniškai žarstė aplinkos 
grožiui: pastatų grožiui, statulų ir paveikslų grožiui, knygų 
grožiui, eilių ir minčių grožiui. Tas viešpats Kozimas savo uni- 
versitetui samdė geriausius mūsų laikų oratorius ir gabiausius 
mokslininkus. Šventųjų atvaizdus jis skandino aukse ir brangak- 
meniuose. Visa, kas išoriška ir žemiška, kas traukia akį ir jusles, 
šiame mieste tapo tikslu ir atrodė, kad net Florencijos akmenys 
sako: „Gyvename tiktai dėl šio gyvenimo, todėl sųkurkime jį kuo 
gražiausią.“ Sužydus pavasariui, kartais vaikštinėdavau po mies- 
tą supančias kalvas ir, kai pažvelgdavau žemyn, atrodydavo, kad 
regiu pasaulio valdovo miestą. Tamsiausias gyvenimo geismas 
mane traukė ir tikino: duosiu tau tai, jeigu parpulsi ant žemės ir 

man nusilenksi. Saulei leidžiantis, kalvos suliepsnodavo, miestą 
užguldavo šešėlis ir, vakarui sutemus, švitėdavo vien melsvi 
kalnai. Gyvenimo geismas virpėjo širdyje, bet giliausia sąmo- 
nė su juo kovojo, tikindama, kad nors prašmatnus tas įstabus 
miestas — vis tiek jis mirties miestas. Tiktai mirtis, kaip visame 
yvenimo grožyje bei pagundose, tvyrojo to miesto širdyje. 

Nejučia Florencija pripildė mano sielą keisto kartėlio ir 
paniekos gyvenimui. Iš dalies turbūt dėl to, kad tame mieste 
jaučiausi vienišesnis nei Feraroje ir kasdien patirdavau esąs 
niekingiausias iš niekingiausių — tik tarnas ir tik valdinys. Vos 
atvykome į Florenciją, Bažnyčios susirinkime įsiteisėjo griežta 
pavaldumo tvarka, kiekvienam buvo tiksliai nurodyta vieta ir 
pareigos, ir visa kas rodė, kad popiežius Eugenijus nori greitai 
ir nedelsdamas parengti Bažnyčios susirinkimo nutarimą. Ir ne 
be reikalo, mat vis ateidavo nerimastingų gandų, kad Bazelio 
bažnyčios susirinkimas net per marą įžūliai skaldo Bažnyčią, 
net rengiasi rinkti naują popiežių. Tik sujungus Rytų ir Vakarų 
bažnyčias ir pripažinus popiežių abiejų Bažnyčių galva buvo 
galima galutinai palenkti pasaulį popiežiaus pusėn ir sulaikyti 
Vakarų bažnyčios skilimą. 

Bet mane, su plunksna rankoj stebintį susirinkimus ir pagie- 
žingus, tuščius ginčus, per kuriuos buvo mėginama perveikti ne- 
palenkiamus graikus, ėmė graužt klausimas, kur pagaliau slypi 
tiesa ir kas čia teisus. Bazelyje dar plustėjo sužalota ir sumušta 
demokratiškosios Bažnyčios, tarptautinės taikos ir Bažnyčios 
pertvarkymo tiesa, Konstantinopolyje gyvavo senosios Bažnyčios 
mistiškoji tiesa, Florencijoje - popiežiaus visiškos valdžios, klus- 
numo ir Bažnyčios vienybės tiesa. Daktaras Kuzietis sąžiningai 
ir nuoširdžiai pasirinko tai, ką būtų pasirinkęs doras Žmogus, ir 
ramdė sielą priešybių vienove. Bet jis jau nebegalėjo man patarti 
ir savo gerumu numaldyti mano prieštarios širdies. Todėl apniko 
jausmas, kad gyvenimas slenka tuščiai, kai dirbi raštininku ir 
užrašinėji prieštaravimus, kurių, atrodė, jokia pasaulio galybė 
negali sutaikyti. 

Nuo vasario iki kovo pabaigos, kaip tik per aštuntąjį susirin- 
kimą buvo viešai diskutuojama dėl Šventosios Dvasios kilmės. 
Iš lotynų pusės savo teiginį iš Tėvo ir iš Sūnaus Graikų bažnyčios 
tėvų raštais išmaniai ir mokslingai pagrindė Jonas Ragūzietis. 

Būtent šventojo Bazilijaus prieštaravimai Eunomijui buvo labai 
svarbūs, bet diskusijos baigėsi tuščiai, nes Markas Eugenikas 
jo žodžius išvertė į kitą pusę, be to, pasakė, kad sakinys apie 
Sventosios Dvasios kilmę pridurtas vėliau ir laikytinas klastote. 
Tačiau kodeksas, kurį atgabeno daktaras Kuzietis, buvo toks 
senas ir patikimas, kad geresnio negalėjai norėti. 

Kai Markas Eugenikas pareiškė, jog šventasis Bazilijus rašė 
Šventąją Dvasią kylant tik-iš Tėvo esybės, Jonas Ragūzietis at- 
sakė: 

— Šitaip Bazilijus pasisakė prieš arijonus, liudydamas, kad 
Šventoji Dvasia kyla i iš Tėvo esybės, kalbėdamas apie dieviškąją 
substanciją. Taigi j jis nesakė, jog Dvasia kyla tik iš Tėvo asmens. — 
Šitai įrodydamas jis perskaitė ištrauką, žodis žodin pakartoda- 
mas šventojo Bazilijaus žodžius: - Tad ar Šventoji Dvasia, nors 
gerbiama ir minima iš eilės trečia, turi būti laikoma taip pat, 
atsižvelgiant į prigimtį, trečia? Žiūrint tokios sekos, išeitų, kad 
Dvasia kyla ir iš Sūnaus. 

Markas Eugenikas pasakė Bazilijų turėjus galvoje, jog Dvasia 
kyla iš Sūnaus esybės, o ne iš asmens, taigi, sakė ją esant tos 
pačios esybės kaip Sūnus. Per vėlesnį posėdį jis tvirtino, kad 
būtent šie žodžiai suklastoti, ir pasiuntė Nikomedijos vyskupo 
raštininką atnešti iš vyskupo buto kito kodekso, norėdamas 
palyginti jį su daktaro Kuziečio knyga, atgabenta iš Konstanti- 
nopolio. Vyskupo bute skubinai atsivertęs ginčytiną vietą, raš- 
tininkas perskaitė tuos pačius žodžius. Kad geriau įmatytų, jis 
skaitinėjo prie atviro lango, padėjo ten knygą ir nuėjo atsinešti 
peilio, nusprendęs išskutinėti iš pergamento tuos tris žodžius. 
vietą kitame puslapyje. Taigi jam atnešus kodeksą į susirinkimą, 
paaiškėjo, kad ir to kodekso sakinys sutampa su Kuziečio knygos 
sakiniu. Markas Eugenikas sutriko, bet tuoj pat išbėrė: 

— Neneigiu, kad daugelyje kodeksų šitaip parašyta, bet vis 
tiek sakau, kad prieduras atsirado vėliau. 

Bet raštininkas apstulbo, ėmė drebėti ir sušuko: 

— Tai velnio darbas ir burtai! Juk ką tik pats aštriu peiliu iš- 
skutinėjau tuos žodžius iš knygos. 

Po susirinkimo paėmėm iš jo kodeksą ir pavartę pamatėme jį 
skutinėjus kitą puslapį. Šitaip jam įrodėme, kad čia jokių burtų 

nebūta, antraip jo žodžiai būtų metę tamsų šešėlį ant mūsų, 
nes jis buvo tikras, jog tai mūsų burtai. Niekas jo nesmerkė už 
kvailumą, nes visi buvom labai išsigandę, tardami, jog nutiko 
nesuvokiamas stebuklas. 

Taigi jokie įrodymai Marko Eugeniko neįtikino ir imperatoriui 
Jonui nusibodo klausytis nevaisingų ginčų. Galų gale Jonas Ra- 
gūzietis, norėdamas išvengti visokiausių nesusipratimų, pranešė, 
kad Lotynų bažnyčia vis tiek pripažįsta tik vieną pradmenį ir 
vienopą Šventosios Dvasios kilmę. Graikai pratrūko džiaugsmo 
šauksmais, nors tai ganėtinai aiškiai buvo sakoma per ankstes- 
nius susirinkimus. Besarionas dar perskaitė šventojo Maksimo 
laiško ištrauką ir pridūrė: 

— Lotynai moko, jog Dvasia kyla ir iš Sūnaus, bet vis dėlto 
neteigia, kad Sūnus yra Dvasios pradmuo, nes tiek Sūnaus, tiek 
Dvasios pradmeniu pripažįsta Tėvą. 

— Jeigu taip, — tarė imperatorius Jonas, - jeigu pripažįstate, 
kad šis laiškas teisingai ir tiksliai nusako jūsų mokymą, tai aš 
nebematau jokios kliūties sujungt Bažnyčias. 

Markas Eugenikas šoko kažką sakyti, bet imperatorius liepė 
jam tylėti. Jis nepakluso, todėl imperatorius įsakė jam išeiti iš 
susirinkimo, ir Heraklėjos arkivyskupas, reikšdamas prieštara- 
vimą, išlėkė iš paskos. Bet kiti graikai, įtaikaudami imperatoriui, 
parodė tokį karštą norą sujungti Bažnyčias perskaityto laiško 
pagrindu, kad lotynams norom nenorom kilo abejonių ir susi- 
rinkimas buvo atidėtas. Imperatoriaus valia Markas Eugenikas 
nedalyvavo kitame susirinkime, per kurį Jonas Ragūzietis kaip 
galutinę Lotynų bažnyčios išvadą pateikė tokį paaiškinimą: 

— Pripažįstame Šventąją Dvasią esant vieninteliu pradmeniu, 
o Tėvą —- vienintele pirmine priežastimi. Taigi Sūnus negauna 
Dvasios iš savęs, bet gauna iš Tėvo. Iš Tėvo ir jo gebėjimas teikti 
Dvasią. Pasak Biblijos, Dvasia - Spiritus Filii, taigi dvelkia ir iš 
Sūnaus. 

Ir šitam teiginiui graikai nepritarė, nors Markas Eugenikas 
susirinkime nedalyvavo. Todėl buvo pareikalauta kviesti dar 
vieną susirinkimą ir tada Jonas Ragūzietis kalbėjo iki vakaro, 
todėl net taikingasis Izidorius apmaudžiai pasakė: 

— Vičvienas rėkdamas jis, aišku, laimės. Mes, graikai, dar daug 
galėtume pasakyti, bet telieka tai kitam posėdžiui. 


235 


Už poros dienų unijos šalininkai graikai kuo taikiausiai nusi- 
teikę atkako į Švento Pranciškaus bažnyčią nagrinėti kodeksų, 
kuriais lotynai grindė savo teiginius, bet paskui popiežius Eu- 
genijus nusprendė baigti viešas diskusijas, nes manė, kad jos 
veikiausiai bus nevaisingos. Gana aiškiai atsiskleidė tai, kad 
ginčijamasi ne vien dėl žodžio, o graikų mokymas iš tiesų ki- 
toks nei Katalikų bažnyčios, nes didžiuma graikų nepripažįsta 
Šventąją Dvasią kylant ir iš Sūnaus. 

Šitaip priartėjo Velykos ir Didžiosios savaitės pirmadienį pa- 
triarchas Juozapas, susikvietęs graikus į savo butą, pareikalavo 
nuspręsti, ar įmanoma iki Velykų kaip nors sudaryti uniją, ar 
reikės grįžti namo, ją sužlugdžius. Jie iškart pratrūko taip garsiai 
ginčytis, kad net pašaliniai puikiai girdėjo, kas šnekama. 

— Verčiau mirsiu nei sulotynėsiu! - sušuko kažkuris. 

O Izidorius pasakė: 

— Ir mes nesiruošiame sulotynėti, bet Rytų bažnyčios tėvai 
taip pat moko, kad Dvasia kyla iš Sūnaus. Todėl šiuo požiūriu 
teisinga ir suprantama pritarti Lotynų bažnyčios mokymui. 

Markas Eugenikas pratrūko šaukti: 

— Lotynai - eretikai! Sąjunga neįmanoma, kol jie iš Tikėjimo 
išpažinimo nepašalins žodžio filiogue. 

Besarionas dygiai metė: 

— Eretikais vadini ir Graikų bažnyčios tėvus, kurie šitaip 
mokė? 

Teologinio niršto pagautas Markas Eugenikas sušuko: 

— Jie iš tiesų eretikai arba jų raštai suklastoti vėliau! 

Tie žodžiai taip užgavo seną ir ligotą patriarchą Juozapą, kad 
jis pravirko, tada net daugis Marko Eugeniko šalininkų pripažino 
ji pasakius per stipriai. Bet jie nieko nenusprendė, ir net impe- 
ratoriui nepavyko palenkti priešininkų. Sukrėstas patriarchas 
taip sunkiai susirgo, kad šventų Velykų šeštadienį reikėjo teikt 
jam Paskutinį patepimą. Unijos priešininkai nutarė nedalyvauti 
šventų Velykų mišiose, o visu būriu spruko iš Florencijos, bet 
prie vartų buvo sulaikyti, nes imperatorius jau kuris laikas buvo 
nurodęs vartų sargybiniams neišleisti iš miesto graikų, kurie 
keliaus arkliais. 

Šventos Velykos iš tiesų buvo niūrios, nes apie Kristaus kančią 
ir prisikėlimą niekas jau nebegalvojo ir graikai jau nesibučiavo. 

Po šventų Velykų, veltui palaukę patriarcho mirties, imperato- 
riaus įsakymu jie susirinko draugėn ir nusprendė nusiųsti po- 
piežiui pareiškimą, kurį įteikti turėjo Besarionas su Izidorium. 
„Diskusijos nedavė jokių vaisių, —- buvo sakoma pareiškime. — 
Jeigu galima kaip nors kitaip pasirengti Bažnyčių susirinkimui, 
praneškite mums. Mūsų reikalą patvirtina septyni šventieji BaŽ- 
nyčios susirinkimai ir tiek gana jo teisingumui paliudyti.“ 

Nepaprastai nusiminęs ir sukrėstas popiežius Eugenijus pa- 
teikė paskutinį siūlymą, kad kiekvienas priesaika prisiekdamas 
atvirai prisipažintų, kuo tiki, o tai, ką prisipažins dauguma, 
galėtų virsti sprendimu. Aišku, graikai su tuo nesutiko, bet Be- 
sarionas dvi dienas jiems sakė kalbą, įrodinėjo unijos naudą, ir 
daugis lotynų jos klausėsi. 

— Visi trokštame taikos ir krikščionių vienybės, — sakė jis. — 
Nesutariame tik dėl to, kaip pasiekti vienybę. Lotynai kitados 
sutraukė saitus, prie Tikėjimo išpažinimo pridūrę žodį filiogue. 
Tokį papildymą galėjo padaryti tik bendras Bažnyčios susirinki- 
mas. Už tai mes dažnai smerkdavom lotynus, o jie lygiai dažnai 
atsiprašinėjo už tai. Bet dabar ne tai svarbu. Šiandien susirinko 
visuotinis ir bendras Bažnyčios susirinkimas ir lotynai pagrindė 
savo požiūrį. Todėl kaltė kris ant mūsų, jei Bažnyčių nepavyks 
sujungti. Negana šaukti: „Nenorime unijos!“, o turim ištirti, kas 
tikra ir kas teisinga lotynų teiginiuose, kas neteisinga ir kaip 
galėtume pasiekti uniją. 

Paskui jis pareiškė: 

- Bažnyčios tėvus apšvietė Šventoji Dvasia. Todėl jų raštuose 
nėra dogminių prieštaravimų. Tai paskelbė septintasis visuotinis 
Bažnyčios susirinkimas. Rytų bažnyčios tėvai moko: „Šventoji 
Dvasia kyla iš Tėvo arba iš Tėvo per Sūnų.“ O lotynai sako: „Iš 
Tėvo ir Sūnaus.“ Bet šie mokymai neprieštarauja vienas kitam, 
nes nei vienas Graikų bažnyčios tėvas nėra pasakęs, kad Dvasia 
nekyla iš Sūnaus. Ir nors Bažnyčios tėvai tarsi prieštarauja vieni 
kitiems, jų nuomonės nesikerta, nes net Biblijoje rastume tariamų 
prieštarų. Norint teisingai suprasti neaiškiai kalbėjusius Bažny- 
čios tėvus, reikia remtis tais Bažnyčios tėvais, kurie tai pasakė 
aiškiau. Jeigu lotynai kalbėjo aiškiau, atsakymų reikia ieškoti jų 
raštuose, bet iš tikrųjų ir Graikų, ir Lotynų bažnyčios tėvai gana 
aiškiai viską atskleidė. 

Paskui jis plačiai ir iš esmės įrodė, kad Žodžiai iš Sūnaus ir 
per Sūnų reiškia tą patį. Neteisinga ir kvaila tik klastote vadinti 
Graikų bažnyčios tėvų išvadas šiuo klausimu. 

— Tik unija gali išgelbėti mūsų valstybę nuo pražūties, - dar 
pridūrė jis, - bet unija yra ne vien politinė, o ir dorinė būtinybė, 
nes tikėjimo ryšys iš tiesų jau užmegztas. 

Po Besariono už uniją karštai pasisakė vienuolis Jurgis Scho- 
larijus iš imperatoriaus palydos. 

— Visi, kurie vadinasi krikščionimis, - pareiškė jis, - turi tikėti 
tuo pačiu. Ir tai ganėtina priežastis siekti unijos. Tik unija ir jos 
nulemta Vakarų šalių pagalba dar gali išgelbėti mūsų tėvynę, taip 
smarkiai spaudžiamą turkų. Vakarai arčiau mūsų nei barbariški 
ir tamsūs Rytai. Daugiau laimėsime susijungę su Vakarais nei 
su turkais. Pagaliau vyksta ekumeninis Bažnyčios susirinkimas. 
Todėl turime nuoširdžiai siekti tikros unijos, ne vien tariamos, 
nes tariama unija nenaudinga ir neverta tokių didelių vargų bei 
piniginių išlaidų. Nenorėkime, kad lotynai ištrintų iš Tikėjimo 
išpažinimo tai, kas prieštarauja jų įsitikinimui, nes laikas ir dau- 
gybė šventų vyrų įteisino tą lotynų papildymą. Bažnyčios tėvų 
nuomonės dėl Šventosios Dvasios kilmės nesiskiria. Žodžius 
iš Sūnaus savaime aprėpia mūsų Tikėjimo išpažinimo žodžiai 
iš Tėvo. Siekdami vienos ir tapačios mūsų mokymo išraiškos, 
turime parengti tokį apibrėžimą, kuriam nuoširdžiai pritartų 
abi pusės. 

Šitos kalbos sušvelnino daugelio graikų nuostatas. Pasišnekėję 
su popiežiaus atsiųstais kardinolais, jie sutiko išrinkti dešimt 
žmonių — patarėjų unijos sudarymui svarstyti. Lotynai turėjo 
skirti savo patarėjus, bet jei net bendri svarstymai neduos vaisių, 
graikai, esą, galėsią išvykti iš Florencijos. 

Per pasitarimus graikai reikalavo, kad lotynai pripažintų 
apibrėžimą iš Tėvo per Sūnų, bet lotynai negalėjo sutikti, nes tas 
apibrėžimas būtų kėlęs Sūnaus kaip reikiamybės, o gal ir dviejų 
atskirų veikimų mintį. Po kelių susirinkimų lotynų patarėjai 
raštu pateikė savo išvadą: „Kadangi graikai įtaria mus teikiant 
du Švenčiausiosios Trejybės pradmenis ir dvi esybes, skelbsime 
anatemą tiems, kurie mokys esant du pradmenis ir dvi esybes. 
Mes pripažįstame tik vieną pradmenį: Tėvo ir Sūnaus energiją ir 
kuriančią galią ir nesakome Dvasią kylant taip pat iš Sūnaus lyg, 

teigdami esant antrą pradmenį ir antrą esybę arba Sūnų turint 
savyje Sventosios Dvasios pradmenį. Nes mes pripažįstame tik 
vieną dieviškąją esybę ir pirminį šaltinį - Tėvą. Bet, kalbėdami 
apie vieną veikimą, nevadiname Tėvo ir Sūnaus vienu asmeniu, 
o skelbiame esant du asmenis ir vičvieną veikimą ir kuriančią 
galią, kuri eina iš Tėvo ir Sūnaus esybės. Šventasis Tikėjimo 
išpažinimas papildytas, vengiant klaidų, kuriomis iškeliamas 
Tėvo ir Sūnaus atskyrimas laiko požiūriu. Nes tas, kuris neigia 
Dvasią kylant ir iš Sūnaus ir sako ją kylant tik iš Tėvo, be abejo- 
nės, teigia buvus metą, kai Sūnaus dar nebuvo. Bet, sakydami 
Dvasią kylant tik iš Tėvo asmens, jie atskiria asmenį nuo esybės, 
o tai neprotinga.“ 

Po šio pranešimo graikai vėl kiauras paras ginčijosi tarpusa- 
vyje, kuo skiriasi pasakymai iš Sūnaus ir per Sūnų. Galų gale jie 
sutiko raštu pateikti pareiškimą, jame pripažino Šventąją Dva- 
sią kylant ir iš Sūnaus, bet taip suktai ir neaiškiai, kad lotynai 
negalėjo pritarti. Vienas graikų raštininkas už piniginę dovaną 
kardinolui Čezariniui atskleidė graikus slapta nusprendus tais 
žodžiais skelbti tik žemišką veikimą, kad Sūnų būtų galima tarti 
laikinai skleidžiant Šventąją Dvasią. Dvasios amžino dvelksmo 
ar spinduliavimo iš Sūnaus jie neketinę pripažinti. 

Bet kai daktaras Sekundinas nikte įniko į žodynus ir kompen- 
diumus ieškoti tikslaus Žodžių scaturire ir profluere aiškinimo, 
nes norėjo ištirti, ar jie atitinka Žodį procedere, aš suirzau ir su 
jaunatvišku nekantrumu išrėžiau: 

— Kodėl išmintingiausi ir mokyčiausi dvasininkai mano ga- 
lintys aprėpti žodžiais dievišką paslaptį! Juk ir Bažnyčios tėvų, 
netgi Biblijos prieštaravimai rodo, kad Žmogus šio klausimo 
negali suvokti ir taip turi būti, nes jei žmogus galėtų suvokti ir 
aprėpti žodžiais Dievą, Jis nebūtų Dievas. 

Daktaras Sekundinas pakėlė į mane savo neapsakomai liūdną 
arklišką veidą ir atsakė: 

— Sūnau, tu neturi nuolankumo. - Ir pamokomai tęsė: - Juk di- 
džiausiu nuolankumu vadintina tai, kad mokslingiausi šių dienų 
vyrai aukoja savo laiką ir mintis, pažinimą ir valią, ieškodami 
vieno priimtino apibrėžimo Dievo pažinimui išreikšti, nors visi 
puikiai žino ne viską suprantantys ir kad raštai klaidingi. 

Aš pasakiau: 

— Apie kokį šio susirinkimo nuolankumą mes galim kalbėti. 
Neteisybė, veidmainystė, kabinėjimasis prie žodžių, ginčai dėl 
ginčų, atviros apgaulės ir papirkinėjimas! Net nešneku apie pyktį 
ir įžeidinėjimus, apmaudą ir pavydą, nes jau daugiau nei metus 
visa tai mūsų kasdieninė duona. 

Daktaras Sekundinas tarė: 

— Turėčiau skelti tau antausį ir išvyti iš mūsų tarpo už šiuos 
gėdingai paikus žodžius. Bet šituo nieko nelaimėčiau ir tavęs 
nepakeisčiau. Juk tu teisus, bet tik iš dalies. Tai, kuo kaltini 
susirinkimą, galima pavadinti Žžmogiškumu, netobulumu, kūno 
silpnumu, neatsiejamu nuo Žmogaus veiklos. Kūnas gali būti 
silpnas, bet valia gera, ir tu neturi teisės abejoti kitų gera valia. 

Jis švelniai palietė man petį ir toliau kalbėjo: 

— Bažnyčia turi Žinoti, kokį mokymą skelbia. Tau, nedėkinga- 
jam, suteikiama malonė nepelnytai klausytis visų laikų didžiausio 
ir svarbiausio klausimo galutinio aiškinimo ir jo teikimo tikslesniu 
ir suprantamesniu apibrėžimu. Bet tu kabinėjiesi prie smulkmenų, 
tardamas, kad susirinkimas trypčioja vietoje ir tik klydinėja iš 
vienokios prieblandos kitokion, nors iš tiesų per kiekvieną susi- 
rinkimą ir diskusiją mes vis daugiau išsiaiškiname. Ir aš anksčiau 
maniau daug žinąs ir suprantąs, bet tik čia suvokiau, kokios blan- 
džios, silpnos ir menkos mano žinios apie Švenčiausiąją Trejybę. 
Ten, kur tu įžvelgi tik Žmogaus silpnumą, aš regiu didžiausią 
nuolankumą ir drąsą, ir diena iš dienos man vis ryškiau sklei- 
džiasi amžinos, šventos, vieningos Bažnyčios didybė. 

Spoksojau į jį netikėdamas savom akim ir mane apėmė be- 
jėgiškumas, nes mudu tarsi skirtingom kalbom kalbėjomės ir 
nesupratom vienas kito. Mano atšakumas silpo ir mane apniko 
neapsakomas liūdesys, todėl ašaros graužė akis, kai susidėjau 
knygas ir popierius, nusmailinau plunksnas ir uždariau rašalo 
ragelį lyg nė neketindamas daugiau grįžt į raštininkų kambarį. 
Daktaras Sekundinas nieko nesakė, tik susirūpinęs priekaištingai 
stebėjo, ką darau, kol lėtai užvėriau duris ir per kiemą išėjau į 
gatvę it nepelnytai gavęs pylos. Nuėjau prie upės ir įsistebeilijau 
į pavasariškos gausos lėtinamą gelzganą vandens sruvenimą, 
pats sau aiškindamasis, ko iš tiesų noriu ir siekiu. 

Stropiai dirbau, sukaupiau kalbos Žinių, mano rašysena pa- 
sitaisė, ir poetų bei filosofų raštus skaičiau, turėdamas laiko. 

Atmintinai bėriau ilgas Homero ištraukas ir Naująjį lestamen- 
tą skaičiau graikiškai. Nuovokiai rengiausi, neužmiršdavau 
apsikirpti, vaikščiojau į maudyklės. Mokėjau laikyti liežuvį už 
dantų, kai nederėjo kalbėti, bet su sau lygiais gebėjau šnekėtis ne 
blogiau nei kiti. Buvau vienišas, bet vienatvę lėmė mano paties 
būdas, nes knygas mėgau labiau negu nerūpestingą draugiją. Iš 
tiesų vien per malonę ir nepelnytai gavau progą pasimokyti ir 
keliauti tiek, kiek seniau, klajonių metais, nebūčiau net svajojęs. 
Ir meilės ganėtinai patyriau, nors nesugebėjau jos priimti. Kodėl 
buvau toks nedėkingas ir nepatenkintas, lyg žaizdai sieloj atsi- 
vėrus, nors kūnas buvo sveikas? 

Susimąstęs užėjau ant Senojo tilto ir dairiausi po auksakalių 
krautuvėles abipus jo: papuošalus, šilką ir brokatą, šventųjų 
atvaizdus ir pašventintus medalionus. Apžiūrinėjau visokias 
prašmatnybes ir turtus, bet iš tikrųjų nieko nemačiau, švelniam 
vėjeliui nešant smilkalų, medžių žiedų ir dumblinos upės kvapą. 
Širdyje jaučiaus vienišas ir atstumtas pasaulio. Ir krūptelėjau 
lyg staiga patyręs apreiškimą, kad mano vienišumas - tai kaina, 
kurią turiu sumokėti už laisvę. Jei nenoriu niekam įsipareigoti, 
turiu negailėdamas savęs skaudžiai sumokėti už tai. 

Nejučia paėmiau į ranką gražų dramblio kaulo atvaizdą su 
Šventąja Mergele ir įsižiūrėjau į jį. Prekijas, nuo durų įtariai ste- 
bėjęs prekystalį, priėjo prie manęs, paėmė paveikslėlį ir atsargiai 
padėjo į stalčių. Bet, pastebėjęs mano akyse ašaras, apstulbo ir 
geraširdiškai tarė: 

— Turiu ir pigesnių paveikslėlių — švininių, labai gražių ir 
tokių pat šventų. Parduosiu tau tikrai pigiai, kad nenuneštum 
sėkmės. 

Tą akimirką šalia sustojo moteris vienuolės apdaru, paėmė at- 
vaizdą, pavartė ir paklausė, kiek jis kainuoja. Prekijas paslaugiai 
šoko jos aptarnauti, o aš apsisukęs išėjau, atidžiau į ją nepažiūrė- 
jęs. Bet po kiek laiko jau kitame tilto gale moteris su tuo brangiu 
atvaizdu rankoje mane pasivijo, ištiesė jį man ir pasakė: 

— Neverk daugiau, dievotasis vaikine. Dovanoju tau šį šventą 
atvaizdą, nes noriu pelnyti gerų darbų. 

o neapsakomo bjaurumo pusamžė moteris. Ji buvo apsitaisiusi 
vienuolės abitu ir galvos apdangalu, bet šiaip vilkėjo margus 

drabužius, o ant laibo kaklo, riešų ir galvos apdangalo kraštų 
kabaliavo visokių šventųjų atvaizdėlių — pigių ir brangių - tiek 
daug, kad jai judant skambėdavo. Per kelis žingsnius nuo jos 
sekė juoda vergė su krepšiu, todėl spėjau, kad tai turtinga ir 
galbūt kilminga moteris, nors buvo keistai apsirengusi ir elgėsi 
išgąstingom akim ir pakartojo: 

— Neverk daugiau. Paveikslėlis tavo. 
rodydami į mane. Todėl tuoj pat pasakiau: 

— Ne dėl jo verkiau. Šiaip jau aš neverkiu. Prekijas suklydo. 
Aš nesu dievotas ir jūsų paveikslėlio man nereikia. 

Įspraudžiau atvaizdą jai į delną ir pustekinis puoliau šalin 
nuo tos pamišėlės. Bet, nutolęs nuo Žmonių, nusiraminau ir 
žingsniuodamas upės pakrante vėl išgirdau skimbčiojimą už 
nugaros, nes ta prakeiktoji tikrai atsekė iš paskos ir ištiesusi 
ranką prašė sustoti. 

— Atėmei iš manęs gerą darbą, nedėkingasis! —- karštai suriko 
ji. - Nesakyk, kad neverkei —- mačiau ašaras tavo akyse ir tavo 
dievotumas taip mane sujaudino, kad keliai sutirtėjo. Tai buvo 
ženklas, kad galiu pelnyti gerą darbą. 

Ji sugriebė mane už rankos ir, laikydama mane, toliau kal- 
bėjo: 

— Be to, aš tave pažįstu, ne kartą mačiau einantį į pranciškonų 
vienuolyną. Todėl leisk padaryti gerą darbą, nes gavau aiškų 
ženklą. 

Ji vėl jėga įbruko man į ranką tą ovalų dramblio kaulo pa- 
lėti. Jos veido oda buvo pilkšva, nelygi ir suglebusi, lyg ji būtų 
persirgusi kokiais bjauriais raupais, bet tamsios akys žibėjo ir 
buvo tokios kupinos kančios, kad, rodės, ji meldžia manęs ma- 
lonės. Matydamas jos apdarą, amžių ir išvaizdą, negalėjau įtarti 
ją norint ko nors kita, nei pati sakė. Todėl pasistengiau švelniai 
su ja kalbėti ir tariau: 

— Jūs klystate, kaip aš galiu priimti tokią brangią dovaną iš 
nepažįstamos moters. Tikrai ne dėl paveikslėlio verkiau. Gal 
buvau nusiminęs, bet dėl kitų priežasčių. Todėl gražiuoju prašau 
palikt mane ramybėje, kol neprisidarėte bėdos. 


242 


Gosliai spoksodama į mane, ji pasakė: 

— Aš bjauri, bet ne bloga. Todėl nebijok manęs. Ir aš turiu 
ko liūdėti. Stokodama kitų dalykų, gerais darbais pelnausi sau 
paguodą. 

Vergė priėjo arčiau ir išdidžiai sviedė man: 

— Nebijok jos. Tai dievobaimingoji ponia Gita, mes gyvenam 
prie pranciškonų vienuolyno. Dievaži, nieko neprarasi, jeigu ją 
palydėsi. 

Stipriai suėmusi mano rankovę, toji ponia Gita apsižvalgė ir 
tarė: 

— Taip, taip, nieko neprarasi, jei mane palydėsi. Per tave at- 
kliuvau toli nuo ramių gatvių, todėl teisinga ir suprantama - turi 
palydėti mane namo, kaip vyrui pridera. 

Tikrai negalėjau jos atsikratyti, tad pamaniau lengviausiai iš- 
sivaduosiąs nuo tos kietakaktės, jei parlydėsiu ją į namus. Todėl 
ėjau drauge su ja, oji pakeliui mėgino mane pasmaginti — rodė 
man namus ir Žmones ir sykiais sukikendavo iš kokio juokingo 
dalyko. Vis aiškiau mačiau, kad ji mažumėlę pamišusi, ir nejučia 
ėmiau jos gailėti matydamas, kaip karštai ji it pradžiugęs šuo 
siekia mano draugijos. Nors bjauraus veido, ji nebuvo atgrasi, 
nes tamsiose akyse įžvelgiau šį tą daugiau, nei rodė jos elgesys, 
beprotiškas apsirengimas ir paiki žodžiai. Paklausiau jos, kodėl 
ji taisosi vienuolės abitu, nors nėra vienuolė. Ji prapliupo kikenti 
ir maloniai paaiškino: 

— Noriu apmauti mirtį, mielas drauguži. Kad ir kur ji mane 
užklups, mirsiu su šventojo Pranciškaus apdaru. Vieša paslaptis, 
kad kartą per metus jis nusileidžia į skaistyklą išsivest savųjų. 
Nusipirkau išskirtinę teisę vilkėti šitą apdarą ir įsikūriau netoli 
vienuolyno, nes noriu gyvent dievotai, nors nesu vienuolė. 
Stebuklingą palaiminimą teikia pinigai - naudojuosi visais vie- 
nuolystės privalumais, nors nevykdau jokių prievolių. 

Ji stabtelėjo, padalijo išmaldą elgetoms, išklausė jų palaimini- 
mų ir pabarė juos už dykaduoniavimą. Iš paskos bėgo būrelis 
vaikų, daugis praeivių sveikinosi su ja juokdamiesi, bet pagar- 
biai. Pagaliau priėjom niaurų pilką pastatą. Vienintelį jo langą į 
gatvę dengė geležiniai pinučiai. Moteris piktai pabeldė į tvirtus 
vartus ir jėgingas tarnas atbėgęs atidarė juos. Tarnas nėmaž ne- 

nustebo pamatęs mane, bet įleido mus, paėmė iš vergės krepšį 
ir užrakino vartus. 

Ponia Gita nusivedė mane į didelį kambarį su langu į gatvę, 
prikimštą šventųjų paveikslų ir visokio šlamšto lyg sendaikčių 
krautuvėj. Kambario sienos buvo pilkos mūrinės, jame stovėjo 
medinė lova su paprastu virviniu gultu. 

— Čia mano vienuoliška celė, - prunkštelėjo ji ir parodė, kaip, 
sėdėdama krėsle, pro pinučių dengiamą langą visą laiką stebi ga- 
tvės gyvenimą, kalbina pažįstamus Žmones ir laimina praeivius. 

— Kai meldžiuosi, — išdidžiai tarė ji, — gatvėj dažnai viskas 
nuščiūva, žmonės klausosi, dažnas prašo už jį pasimelsti, mat 
aš meldžiuosi garsiau ir paveikiau negu kitos moterys. 

Ji parodė man šventųjų relikvijas, nors aš ne visų reikšmes pri- 
siminiau. Bet kai ji ėmė vėduotis veidą gaidžio uodegos plunksna 
ir pasakė nusipirkusi ją kaip angelo, apsireiškusio kažkokiam 
šventam vyrui, aš nesusilaikiau ir pertraukiau: 

— Arba jūs labai gudri, ponia Gita, arba kvaištelėjusi, ir aš 
nenoriu su jumis turėti nieko bendra. 

Ji tik dar labiau kikeno ir nusivedė mane į kitas savo namo 
patalpas. Jos kambarys, pilnas šlamšto, mane nustebino, bet dar 
labiau nustebau pamatęs švaistūniškai prašmatnų jos valgomąjį 
ir aksominėm užlaidom pridengtą lovą su keliais čiužiniais 
nišoje. Erdvioje virtuvėje suprakaitavusi triūsė virėja, 0 nuo 
didžiųjų lubų sijų, kaip geriausiuose nakvynės namuose, karojo 
prieskonių ryšulėliai, kumpiai ir dešros. Parodžiusi tarnų kam- 
barius, galiausiai ji nusivedė mane į aukštų mūrų supamą sodą, 
pilną vaismedžių, į vėsų vasaros namelį, kuriame gyvendavo 
per karščius. 

— Gal valgysi su manim prėskos sriubos iš molinio puodelio? — 
paklausė ji. - Ar mieliau užkirstum paukštienos su pipiriniu 
padažu iš sidabrinės lėkštės? Pats gali pasirinkt, — tik paliepk. 

Atkirtau ne valgyti su ja atėjęs, bet savotiškas jos gyvenimas 
mane taip smalsino, kad tuoj pat pridūriau: 

— Prėskos sriubos prisivalgau vienuolyne. 

Ji liovėsi kvailai ir apsimestinai kikenti, linksmai nusijuokė, 
visai protingai pažvelgė man į akis ir tarė: 

— Tu man patinki, nes nesidedi dievobaimingas. Daug vie- 
nuolių ir dvasininkų ateidavo pas mane, siekdami naudos, ir 

pasitenkindavo sriuba iš molinio puodelio, šitaip neva rody- 
dami dievotumą. Ne valgis ir gėrimas dievotumą rodo. Kvaila 
paisyti, kaip Žmogus miega - virviniame gulte ar ant pūkų 
patalų. Valgau, ką noriu, ir miegu, kaip noriu, ir niekas negali 
manęs už tai smerkti. Tegul mano, kad aš kvaila, jei nori. Man 
tik geriau. 

- Jūs ne kvaila, ponia Gita, - tariau. - Bent aš taip nemanau. 
Todėl pasakykit man, kas ir kokia jūs. 

Ji ilgai tyrė mane savo tamsiom akim. Širdis krūptelėjo, kai 
pamačiau, kad jos akys gražios, veido glebus bjaurumas, rodės, 
ypač išryškina jų grožį. 

— Aš — Viešpaties juokdarė, - galų gale rimtai atsakė ji tary- 
tum priversta prisipažint daugiau, negu norėjo. Ir po akimirkos 
karštai išbėrė lyg įtikinėdama: - Karaliai ir kunigaikščiai turi 
juokdarius, kurie savo sąmojais ir pokštais jiems parodo gyve- 
nimo pajuoktinumą ir beprasmybę. Kodėl Viešpats negali turėti 
juokdarės, kuri jam parodytų, kokį pajuoktiną ir beprasmišką 
žmonės padarė Jo tikėjimą. Nejau nesuvoki, kad mano vienuo- 
liška celė, apsirengimas, garsios maldos - tai juokdarystė bent 
Dievui palinksminti, nes daugiau nieko negaliu paveikti. Iš 
tikrųjų Dievas juokiasi manyje, kai aš pamaldžiai linksinčiam 
dvasininkui švaistau po nosim gaidžio plunksną, neva iškritusią 
iš angelo sparno, bet tu į šitą kilpą neįkliuvai. 

Ji skausmingai tyrė mane akimis: 

— Bet kas tu toks? Kodėl man net keliai ėmė tirtėti, kai pama- 
čiau ašaras tavo akyse? Kodėl tu nenori pasinaudoti manim ir 
mano kvailumu, kaip kiti? Jeigu būtum siekęs naudos, būtum 
paėmęs tą paiką paveikslėlį. O gal tu už kitus gudresnis ir trokšti 
daugiau nei kiti? 

Aš atsakiau: 

— Sužadinusi mano smalsumą, pati tempte įsitempėte mane į 
šituos pamišėliškus namus. Bet neverta mums megzti draugys- 
tės, jei įtarinėjat mane, kaip kitus, siekiant iš jūsų vien naudos. 
Gal turit pamato įtarinėt kiekvieną Žmogų, bet, jeigu šitaip, 
Verčiau dabar išeisiu, neliksiu vakarienės. 

Vis dėlto neišėjau ir, manau, kad ji nebūtų manęs išleidusi. 
Paprašytas atvirai papasakojau jai apie save ir savo gyvenimą 
tiek, kiek galėjau, nes jos žvilgsnis kažkodėl kurstė mano atviru- 

mą ir melagystėm bei tuščiais pagražinimais aš nieko nebūčiau 
laimėjęs tos keistos moters akivaizdoje. 

— Taigi aš tiktai Johanas raštininkas, - baigiau, - iš Dievo ma- 
lonės ir nepelnytai prasčiausias Bažnyčios susirinkimo vertėjas. 
Pažinimas man kelia liūdesį ir tik iš vienatvės verkiau ant auksa- 
kalių tilto, nes šiame pasaulyje jaučiuosi svetimas, o ir dangaus 
gyventojas nesu. Tiek daug apie save pasakiau, todėl dabar tu, 
ponia Gita, papasakok, kaip tapai Dievo juokdare. 

Bet ji pasiūlė: 

- Pirmiau pavalgykim ir išgerk drauge šlakelį vyno, kad ge- 
riau suprastum. 

Kai pavalgėme, ji man papasakojo: 

— Kitados buvau graži moteris, nors, žiūrėdamas į mane, 
turbūt tuo netiki. Be to, aš iš turtuolių Bardžių giminės, nors ir 
šituo turbūt netiki, matydamas juokdario žvangučius ant mano 
drabužių. Liga, kuri per kelias dienas pražudė mano vyrą ir 
abudu sūnelius, subjaurojo man veidą ir parodė, kad nuo Dievo 
įgeidžių Žmogaus neapsaugo net didžiausi turtai. Iki tų netekčių 
tebuvau lengvabūdė moteris, ne geresnė ir ne blogesnė už kitas. 
Nelaimė paakino mane mąstyti, nors giminaičiai daug metų lai- 
kė mane pamišėle ir elgėsi kaip su pamišusia. Tikriausiai būtų 
pasiglemžę mano turtus ir pasiskelbę mano globėjais, bet per 
tą nelaimę tapau protingesnė už juos. Dovanodama didžiules 
pinigų sumas pranciškonų vienuolynui ir, dėdamasi kiek pa- 
kvaišusia, bet dievota moterim, pelniau Bažnyčios globą ir laisvę 
gyventi taip, kaip noriu. Bažnyčios ir giminaičių godumas mane 
saugo taip, kaip pati neapsisaugočiau. Aš tokia turtinga, kad nė 
viena pusė negali nutraukti santykių su manimi. 

Ji sugriebė mano ranką ir, tiriamai žiūrėdama į mane, toliau 
kalbėjo: 

— Ir veido bjaurumas saugo mane, nes giminaičiams atrodo, 
jog per tą bjaurumą niekada neištekėsiu, mat mano pažadu 
nelabai tiki. Jie nenorėjo išleisti manęs į vienuolyną, kad šitaip 
apsisaugočiau nuo santuokos, mat baiminosi, kad vienuoliai 
sugundys mane palikt turtus testamentu Bažnyčiai. Turiu ne- 
mažai žemių, pinigus laikau daugybėje banko verslovių, iš jų 
kasmet gaunu dovanų — sykiais septynis, sykiais penkiolika, 
o kartais net trisdešimt nuošimčių. Sitų pajamų giminaičiai 

iš manęs neatims, jei turto nešvaistysiu ir su pinigais kasmet 
gausiu raštišką patvirtinimą, jog tai ne palūkanos, o tik dovana, 
todėl aš savo sielos į pavojų nestumiu. Sito labai atidžiai Žiū- 
riu, nors tai, aišku, tokia pat juokdarystė, kaip visa kita. Be to, 
tolydžio pradžiuginu giminaičius, retkarčiais ir jiems paskiriu 
dalį pajamų, o Bažnyčios prielankumą pelnau dievobaimingu 
gyvenimu ir dovanom. Bet turbūt supranti, kad mano dievo- 
tumas - tik pašaipa, kaip ir šventųjų atvaizdai, skimbčiojantys 
ant mano drabužių. 

Ji nutilo, ir aš pasakiau: 

— Manau, tu pernelyg turtinga, kad mudu galėtume būti 
draugai. 

Ji gyvai paprieštaravo: 

— Ne, ne, pinigai tik palengvina gyvenimą ir suteikia pato- 
gumų, bet nieko tikra už juos nenupirksi. Kvaila būčiau, save 
apgauliai tikindama, kad už pinigus galiu nusipirkti nuodėmių 
atleidimą ir išpirkti sielą nuo skaistyklos kančių. Lyginant su 
tavimi, aš iš tikrųjų gerokai skurdesnė. Juk tesu susenus ir 
savęs įsigiežus bjaurysta, ir turiu tik vieną pramogą - amžiną 
gyvenimo pajuoką. 

— Nesi tokia bjauri, kaip sakai, - tariau. - Tavo akys man gra- 
žiausios iš visų matytų, ir dar nė keturiasdešimties neturi. 

Ji sudrebėjo, atitraukė rankas ir sielvartingu balsu užriko: 

— Ir tu Judas! - Tačiau išsyk liūdnai nusijuokė ir tarė: — Taip, 
taip, aišku, bet ar galėjau tikėtis daugiau! Bet jeigu tu Judas, tai 
tuoj atnešiu trisdešimt sidabrinių, ne, trisdešimt auksinų gausi už 
tai, kad mane pabučiuosi, jei jau tokia patraukli tau atrodau. 

Ji greitai pašoko, drebančiom rankom atidarė nedidelę skry- 
nelę ir numetė iš jos dvi saujas auksinų ant kilimo man po 
kojų, kad ropomis susirinkčiau ir ji galėtų dar apmaudžiau save 
pašiepti. 

— Mielai pabučiuosiu, jei šitai tave paguos, - tariau. - Bet ne už 
pinigus, - nemanyk. Manęs niekada nenupirksi. Pabučiuosiu už 
tai, kad tu - Dievo juokdarė, protingiausia ir drąsiausia moteris 
iš visų, kurias esu sutikęs. Pabučiuosiu rodydamas, kad man tu 
Visai nebjauri. Atsidėkodamas pabučiuosiu, nes buvai atvira ir 
davei man didesnę pamoką apie žmogų, nei galėjau numanyt. 

— Nesiartink, - drebėdama pasakė ji ir atstūmė mane. 

Bet aš apkabinau ją ir pabučiavau jos blyškias lūpas, švelniai 
bučiavau ir jos akis, kol pajutau karštą ašarų sūrumą. Ir, man- 
ding, dar niekada nebuvau taip arti tikros meilės, kaip bučiuo- 
damas tą bemaž du kartus vyresnę, bjaurią juokdarę. 

Kai paleidau, ji staiga atsisėdo, tarytum keliai būtų sulinkę. 
Nusigręžusi po valandėlės šiurkščiai sviedė: 

— Pasiimk pinigus, tu jų tikrai nusipelnei. 

Smarkiai spyriau į kilimą ir keli auksinai nužvangėjo į sieną. 

— Patikėk manim, Gita, - tariau. - Niekada iš tavęs nepriimsiu 
nei varioko, nei menkos dovanėlės, nors ant kelių melsi ką nors 
paimti. Tokiu nieku laikau turtą. Nejau nesupranti, kad siūlau 
draugystę dėl tavęs pačios, nes stebiuosi tavim kaip žmogum, 
o ir kaip moteris tu man nebjauri. Paguosk mane vienišą ir aš 
paguosiu tave vienišą. Juk tiek gera kaip Žmonės vienas kitam 
galime padaryti, kad jau susitikome. 

Ji veriamai šniurkštelėjo ir iš skausmo nutamsusiom akim 
sušuko: 

— Netiesa! Meluoji man, kaip ir kiti, nes aš turtinga. 

Atsakiau jai: 

- Jeigu turtas tau tokia kankynė, tu tikrai gyveni pragare. 

Ji nirčiai pašoko, loštelėjo ir išdidžiai tėškė: 

— Tai mano pragaras ir tu labai klysti, jei manai, kad buvau 
atvira, mažasis juokdary! Tavo gražus veidas ir dailus kūnas 
masino mane susipažinti anksčiau, nei pamačiau tave ant tilto, 
buvau nusprendus nusipirkti tave pramogai, - kodėl turėčiau 
vengti pagundų! Tu ne pirmas ir ne paskutinis, kuris, nežiūrė- 
damas mano bjaurumo, už pinigus padarytum, ko noriu. 

Bet jos žodžiai manęs neapgavo. 

— Tu ne tokia, - tariau. - Antraip būtum išmoningiau mane 
viliojusi. Bet gal mudviem abiem tas pats: kas akimirką jaučia- 
mės vis artimesni lyg būtume susitikę anksčiau ir pažinoję vienas 
kitą. Gal tik iš vienatvės man taip atrodo, gal taip nėra, bet tu 
galėtum būti mano nepažįstama motina ar keista sesuo, - taip 
švelniai, be piktų minčių ką tik norėjau tave pabučiuot ir paguost 
vienatvėj. Man lengva su tavim kalbėti, nenoriu nusigręžt nuo 
tavęs. Išsipasakojusi apie savo juokdarystę, tu išvadavai mane 
iš kankynės, nes tavo kančia didesnė už mano. 

Gražiai ir ramiai kalbėjau, bemaž negalvodamas, ką sakau, 
kad ji užmirštų savo turtus ir patikėtų mane iš tiesų siekiant tik 
jos draugystės. Galiausiai ji patikėjo, nes norėjo tikėti, ir, ištiesusi 
drebančią ranką, palietė mano skruostą. 

— Jeigu sakai tiesą, - tarė, - tai stebuklas, kurio nenusipelniau 
sušiurkštinusi širdį juokdaryste. O jeigu meluoji, meluoji iš gai- 
lesčio ir nemanau, kad tuo melu nori man pakenkti. Bet dabar 
išeik, nes baisiai sutrikau. Vis dėlto neišeik suvisam, o sugrįžk, 
kai pats panorėsi. 

Ji palydėjo mane iki durų, ramstydamasi į sienas, lyg silptų 
kojos. Bet prie durų vėl prapliupo savo paiku papratimu kikenti, 
tarsi pašiepdama save ir norėdama sukelti man pasidygėjimą. 
Kėsnodama rankom parodė, kad dingčiau. Kitą dieną, eidamas 
pro jos namus, pamačiau prie pinučių dengiamo lango susirinkus 
nešikų, vaikų ir namų šeimininkių paklausyti jos garsių maldų. 
Ji nekalbėjo nieko bloga nei šventvagiška, bet melsdamasi vis 
pratrūkdavo juoktis, kikenti, mėtyti pro langą variokus. Praėjęs 
pro šalį, stabtelėjau pasiklausinėti apie ją kelių Žmonių. Jie pa- 
sakė, kad ponia Gita - dievobaiminga moteris ir kad jos maldos 
gydo ligonius. Kai suskausta galvą ar susopsta akį, moteris tik 
paliečia jos lango geležinius pinučius ir skausmas praeina. Ne 
visoms, bet daugumai padeda, tikino jos. O vyrai sakė ją esant 
turtingą ir garbingą, bet didelių nelaimių ištiktą moterį. Ji ne 
viso proto, tiesiai rėžė jie, bet jos dievotumas ir labdaringumas 
tikrai atsveria proto stoką. 

Grįžęs į darbą, sužinojau, kad graikai vėl ruošiasi namo. Jie 
neva sutiko su griežtais reikalavimais ir atsisakė aiškinti savo 
išvadą, ir laikėsi savo daugiaprasmio apibrėžimo. Bet į jų grasini- 
mus jau rimtai nežiūrėjom, nes žinojom, kad nei vienas graikas, 
žirgu raitas, nebus išleistas iš miesto. Be to, buvo kalbama, kad 
imperatorius karštai tariąsis su Besarionu, Izidorium ir Jurgiu 
Scholarijum. Sakė, jog jis buvo susitikęs ir su popiežium ir tiesiai 
išrėžė: 

— Savo patriarchams ir vyskupams aš neįsakinėju. Ko mums 
ginčytis dėl žodžių? Scaturire, effundi ir profluere ganėtinai įrodo, 
jog pripažįstame Šventąją Dvasią kylant ir iš Sūnaus. Aiškiau 
mūsų mokslo vyrai šito nepasakys, nes mūsų tauta nesupras 
taip, kaip turi suprasti. Tad kam dar mus kankinate? Jūs sakote, 

jog Sunus - Dvasios pradmuo, ir mes neprieštaraujame. Norime 
sudaryti sąjungą su jumis, todėl neprieštarausime. 

Bet kardinolas Čezarinis buvo neperkalbamas ir atsakė: 

— Teikdami tokį apibrėžimą jūs deratės ir meluojate. Negalime 
leisti jums savavališkai aiškinti tai kaip antraeilį įvykį ir saistyti 
ji su laiku. Todėl reikalaujame žodžio producere, pripažinti, jog 
Sventoji Dvasia amžinai kyla iš Sūnaus ir iš Sūnaus kartu su 
Tėvu kaip Dvasios substančijos amžinas pradmuo. 

Imperatorius, kaip visada, įsiuto ir popiežius Eugenijus per 
tą slaptą pasitarimą atsargiai prakalbo apie būsimo kryžiaus 
žygio galimybes ir tolydžias aukas, kurias jis, esą, įsipareigosiąs 
skirti Konstantinopoliui ginti, jeigu unija bus sudaryta. Be to, 
užsiminė, kad dabar nutraukus derybas gali skilti pačių Graikų 
bažnyčia. Lotynų įrodymai jau įtikino nemažai graikų. Vieni 
iškeliaus namo, o kiti prisidės prie lotynų, taigi graikai suskils. 

Išgirdęs šį įspėjimą, imperatorius surimtėjo, be to, Besarionas 
su Izidorium, įsitikinę lotynų teiginiais, karščiau už pačius loty- 
nus užsidegė įtikinėti savo draugus. Sklido kalbos, kad Izidorius 
dalija pinigus abejojantiems. Senieji priešinosi ir tvirtai laikėsi 
savo tikėjimo. Jaunesni juto laiko ženklus ir buvo pasirengę 
protingais įrodymais pertvarkyti tikėjimą. Iš visa ko buvo ma- 
tyti, kad kažkur viršūnėse, aukščiausiuose sluoksniuose, nutiko 
tai, apie ką viešuose susirinkimuose niekas nekalba. Popiežius 
Eugenijus, suskaldęs Bazelio bažnyčios susirinkimą, lygiai taip 
pat varė pleištą į Graikų bažnyčią, bausdamasis blogiausiu 
atveju ir ją suskaldyti. Tai buvo baugus užmojis, jo gąsdinosi 
net priešgyniausi graikai. 

Taigi mūsų darbo dienos bėgo ne rašant ir verčiant, o veikiau 
spėliojant ir tuščiažodžiaujant. Pavakare, grįždamas į pranciško- 
nų vienuolyną, prie vartų sutikau ponios Gitos durininką. Atvil- 
kęs didžiulį ryšulį, jis, įžūliai išsišiepęs, paliepė man pasiimti jį. 
Griežtai paklausiau, kas ryšulyje, bet jis atšovė nežinąs. Todėl 
nusivedžiau jį į tuščią gatvelę, atrišau ryšulį ir radau naujus 
puikiausio audinio drabužius, dailiai pasiūtus marškinius, O 
pačiam vidury - sunkų pinigų kapšelį. Taip baisiai įsiutau, kad 
spyriau ryšulį ir užrikau: 

— Perduok poniai, kad man jos išmaldos nereikia! 

Palikęs jį išsižiojusį iš nuostabos, grįžau į vienuolyną. Nuo- 

širdžiai pasiūlęs draugystę tai keistai nelaimingai moteriai, 
jaučiausi lyg per ausį gavęs. 

Praėjo dar kelios dienos, priartėjo gegužės pabaiga. Per Sek- 
mines graikai surengė pamaldas, į jas susirinko daug smalsuo- 
lių, o po Sekminių imperatorius Jonas liepė sukviesti graikus 
į patriarcho butą. Po trukios ligos iš patriarcho Juozapo buvo 
likęs tik menkas kretantis seniokas pamėlusiu veidu ir lūpom. 
Bet prislinkusi mirtis tarytum išvadavo jį iš dvejonių ir suteikė 
orumo, kurio jis ligi tol stokojo. Patriarchas karštai paprašė 
graikų sudaryti uniją, nes žodžiai iš Sūnaus ir per Sūnų, jo ma- 
nymu, reiškia lygiai tą patį. Imperatorius savo ruožtu pridūrė, 
kad Bažnyčių uniją sudaryti reikia, jeigu ta unija galima, kad 
negraužtų sąžinė. Remdamasis patriarchu, jis leido suprasti, 
kad dėl unijos, pagrįstos lotynų apibrėžimu, išklausius visus 
įrodymus, sąžinė nieko negrauš. Kai Markas Eugenikas ėmė 
murmėti, jis karštai sušuko: 

— Iš tiesų tas, kuris kliudys šiam dievotam Bažnyčių susijun- 
gimui, bus piktesnis išdavikas už Judą! 

Graikai vienas per kitą suskato šaukti anatemą tam, kuris 
nenori unijos. 

— Bet unija turi būti dievota, - sakė jie ir, norėdami nuramint 
sąžinę, vėl šoko garsiai skaityti ir lyginti Bažnyčios tėvų raštų. 

Kai Markas Eugenikas išėjo iš susirinkimo, graikai tarpusavyje 
pripažino ir Lotynų bažnyčios tėvų raštus esant teisingus, nesu- 
klastotus ir tolygius Graikų bažnyčios tėvų raštams. Tai jau buvo 
pusė pergalės, todėl laukėme persiėmę jaudraus džiugulio. Be 
to, buvo pats vasaros gražumas ir karštis dar nealsino. Džiaugs- 
mas, pakilumas tvyrojo ore. Tik Markas Eugenikas, niūrus ir 
priešgynus, užsidarė namuose ir, pasak šnekų, suskato melstis, 
pasninkauti ir plaktis. 

— Lotynai ne tik schizmatikai, bet ir eretikai, — neva pasakė 
jis. — Jie patys tai įrodė ir tas, kuris dedasi prie jų, - eretikas ir 
nusipelno pragaro ugnies. 

Man buvo liepta išklausti Besariono, ar jis nemanąs, kad Mar- 
ko Eugeniko užsispyrimą lemia politinės priežastys. Jis nustebęs 
atgręžė į mane didelį apvalų veidą ir atsakė: 

— Suprantama, aš — Nikėjos arkivyskupas — lygiai taip pat 
priklausau nuo turkų malonės, kaip jis Efese. Gal jis mano, 


251 


kad turkai uniją palaikys karo dingstimi ir netiki Vakarus su- 
teiksiant ganėtiną pagalbą. Bet Konstantinopolis pražus ir be 
unijos. Tepasigaili manęs Dievas už įtarimus jį šitaip elgiantis 
dėl pasaulietiškų dalykų, nors viešai jis pavadino mane išgama 
ir sakė, jog aš papirktas lotynų. Bet tai jis eretikas, o ne aš, nes 
visi tapatūs įrodymai mane įtikino, kad filiogue - ne tik teisingas 
papildymas, bet ir tikėjimo palaimos prielaida. Už šį tikėjimą aš 
pasirengęs mirti turkų naguose, o Markas Eugenikas pats įlįs į 
pragarą, jei neįtikės, nes viskas jam paaiškinta ir įrodyta. 

Graikams vėl susirinkus, patriarchas tyliu balsu pasakė vis- 
ką išpažįstąs ir atsiverčiąs. Jis pripažino lotynų sampratą esant 
teisingą: 

— Dvasia per amžius ir substancialiai kyla iš Tėvo ir iš Sūnaus. 
Bet iš Bažnyčios tėvų perimto Tikėjimo i išpažinimo aš nekeisiu, — 
pridūrė jis. - Žodžiai iš Sūnaus prie mūsų Tikėjimo išpažinimo 
nebus pridurti, ir mūsų šventųjų pamaldų apeigų keisti nevalia. 
Tada aš sutiksiu susijungti. 

Besarionas, Izidorius ir daugis kitų karštai pasisakė už tai, 
kad žodžiai iš Sūnaus būtų pridurti prie Tikėjimo išpažinimo. 
Bet Markas Eugenikas su šalininkais griežtai pareiškė, jog jie 
kaip gyvi nepatikės Dvasią kylant iš Sūnaus, kad ir kas bus 
nuspręsta. Imperatorius vėl pasakė kalbą ir šį kartą pergalingai 
pareiškė: 

— Kaip pasaulietis paklusiu šiam visuotiniam Bažnyčios su- 
sirinkimui ar jo daugumos sprendimui ir kaip imperatorius jį 
ginsiu, nes Bažnyčia teisingai sprendžia tikėjimo klausimus. 
Prie mūsų Tikėjimo išpažinimo nieko nevalia pridurti, neleisime 
keisti ir pamaldų apeigų, bet aiškiai ir tiesiai sakome prisidė- 
siantys prie Lotynų bažnyčios, todėl abi pusės gali patvirtinti 
apibrėžimą. 

Bet jam kalbant juodai baltas jo šuo, kuris paskui jį visur se- 
kiodavo, pakėlė galvą ir pasiuto kaukti mirtį, nors imperatorius 
jį spardė ir suėmęs delnu laikė jo snukį. Visiems tai kėlė nepa- 
prastai niūrų ir slogų įspūdį. Markas Eugenikas pasakė: 

— Ak vargas jums, vargas mums visiems, jei net šuo už im- 
peratorių išmintingesnis! Jis kaukia Konstantinopolio ir graikų 
valstybės pražūtį, nes Dievas nesileis pašiepiamas ir nei vienam 
iš jūsų neatleis už tokią baisią išdavystę. 


252 


Jis persiplėšė drabužius ir išėjo iš susirinkimo, o šuns bau- 
gus kaukimas girdėjosi net gretimose gatvėse, todėl žmonės 
išsigandę stabčiojo ir žegnojosi. Tai atrodė toks grėslus ženklas, 
kad visi nusiraminome tik po savaitės, supratę, jog šuo kaukė 
patriarcho Juozapo mirtį. 

O tai buvo guvios veiklos savaitė ir atstovai pakaitomis vaikš- 
čiojo vieni pas kitus tartis dėl graikams priimtinų apibrėžimų. 
Popiežius norėjo palikti graikams savas pamaldų apeigas ir ne- 
norėjo jų versti pridurti iš Sūnaus prie Tikėjimo išpažinimo, jei 
tik jie ganėtinai aiškiai ir nesukeldami jokios klaidos dingsties 
sutiks savo Tikėjimo išpažinimo turinį aiškinti taip, kaip Katalikų 
bažnyčia aiškina savąjį. Markas Eugenikas per tą savaitę prarado 
paskutinius šalininkus. Jau visi suprato, kad jo palenkti niekada 
nepavyks, bet ir didžiausias abejoklis jau nedrįso prisiimti at- 
sakomybės už Bažnyčių sąjungos sužlugdymą, imperatoriui ir 
patriarchui gana aiškiai ir įtikinamai išreiškus savo nuomonę. 

Imperatorius savo ruožtu nurodė Izidoriui per kardinolus 
tartis su popiežium dėl ginkluotos pagalbos galutinės sutarties. 
Jau visi žinojo, kad graikams nusileidus svarbiausiu klausimu 
kiti dalykai — antraeiliai ir nesutarimai dėl tikėjimo anksčiau 
ar vėliau pasibaigs ir nuščius. Popiežiaus dosnumą rodė tai, 
kad jau po dviejų dienų surašėme ir išvertėme sutartį, kuria jis 
sutiko apmokėti visas graikų kelionės namo išlaidas, pažadėjo 
išlaikyti Konstantinopolyje trijų šimtų ginkluotų vyrų dalinį ir 
nupirkti du galingus karo laivus. Jis taip pat pažadėjo kryžiaus 
žygį į Jeruzalę nukreipti per Konstantinopolį, kaip svarbiausią 
tikslą iškeldamas turkų valdžios sutriuškinimą, Viešpaties kapo 
išlaisvinimui teikdamas antrąją vietą. Popiežius įsipareigojo 
prireikus atsiųsti imperatoriui dvidešimt didelių karo laivų ir 
ginklų šešiems mėnesiams arba dešimt - visiems metams. Jei 
reikės sausumos kariuomenės, popiežius įsipareigojo pasirūpinti, 
kad visos krikščioniškos šalys atsiųstų sausumos karių pagelbėti 
Konstantinopoliui. 

Atrodė, kad tokia sutartis turėjo laiduoti Konstantinopolio 
saugumą net didelės apsiausties atveju, ir ji sykiu atskleidė, 
kad, Bažnyčioms susijungus, susivienijusių tautų kryžiaus žygis 
vaduoti Konstantinopolio iš turkų apsupties anksčiau ar vėliau 
įvyks. Bazelio bažnyčios susirinkimo ir Prancūzijos bei Vokieti- 

jos šalių neaiškus ir dviprasmiškas požiūris į popiežių rodė, jog 
krikščionims gresia schizma, bet popiežius atvirai leido suprasti, 
kad Bažnyčių susijungimas jam bus didžiausia dvasinė pergalė. 
Bažnyčioms susijungus, Bazelio susirinkimas neturės jokios reikš- 
mės. Taigi Graikų bažnyčia, prisijungdama prie Lotynų bažnyčios, 
sulaikys Vakarų šalių bažnyčios skilimą ir paskatins tautas, užuot 
kivirčijusis ir kariavus, suvienyti jėgas kovai su bendru Bažnyčios 
priešu. Tomis birželio dienomis ateitis tartum akimirksniu nušvito. 
Užantspaudavus ir pasirašius tą draugystės ir pagalbos sutartį, 
imperatorius liovėsi apsimetinėti ir per porą dienų privertė grai- 
kus patvirtinti lotynams tinkantį apibrėžimą. Jis buvo perskaity- 
tas, dalyvaujant popiežiui, ir tiek kardinolai, tiek graikų atstovai 
taip susijaudino, kad puolė broliškai bučiuotis, šitaip išreikšdami 
visišką sutarimą ir tarpusavio supratimą. 

Sutikau Besarioną grįžtantį iš popiežiaus ir nuoširdžiai pasvei- 
kinau su pergale. Bet jis susirūpinęs papurtė didžiulę apskritą 
galvą, o kanceliarijoje meistras Matėjas man pamokomai tarė: 

— Neperšokęs griovio, nesakyk op! Viskas gerai ir teisinga, bet 
dar neišspręstas svarbiausias klausimas, - iki šiol visa buvo tik 
akių dūmimas ir tuščių šiaudų kūlimas. 

Paklausiau, kas, dėl Dievo, gali būti dar svarbiau, nes iš 
graikų kalbų supratau juos sutinkant su taikingu sprendimu 
ir skaistyklos bei Šventosios Komunijos klausimais. Meistras 
Matėjas atsakė: 

— Aš senas, liūdnas žmogus ir girtuoklis, bet tu kvailesnis už 
aviną, jei nesupranti, kad šiame susirinkime svarbiausias popie- 
žiaus, kaip Bažnyčios galvos, klausimas. Dėl to čia visi susirinko 
ir dėl to iššvaistytos tokios baisingos pinigų sumos, ir Bažnyčių 
susijungimas neturės jokios reikšmės, jeigu graikai nepripažins 
popiežiaus Bažnyčios vadovu. Bet iki to dar ilgas kelias. 

Man atrodė neįmanomas dalykas, kad po visų kovų dėl 
Šventosios Dvasios ir sąžinės graužačių popiežiaus pasaulieti- 
nės valdžios klausimas gali sukliudyti Bažnyčių sąjungą. Todėl 
paprašiau daktaro Sekundino nusivesti mane į kitą popiežiaus, 
kardinolų ir graikų atstovų pasitarimą. Popiežius Eugenijus su 
graikais kalbėjo gražiai ir šiltai, jis pasakė: 

— Per Dievo malonę susitarėm svarbiausiu klausimu. Dar 
turime išnagrinėti skaistyklos, popiežiaus primato, raugintos Ir 

neraugintos duonos ir Šventosios Komunijos klausimus, ištrinti 
visas klaidingas nuostatas. Tuomet iš karto sudarysime uniją, 
nes jau reikia skubėti. 

Graikai ramiai ir taikingai atsakė: 

— Komunija turi būti kvietinė, kunigas ją palaimina šventoje 
vietoje, bet, apskritai imant, jau nesvarbu, ar duona bus rauginta 
ar nerauginta. 

Apie skaistyklą jie sakė: 

— Sventųjų sielos danguje vainikuojamos tobulumo vainikais, 
bet nusidėjėlių sielos privalo kentėti didžiausias bausmes. Tačiau 
vidutinieji paklius į išmėginimų arba kankynių vietą - kęsti 
ugnies, tamsos arba audros, - dėl šito nesiginčysime. 

Ir dėl popiežiaus primato jie neprieštaravo: 

— Popiežiui pridera ypatingos teisės, kurias jis turėjo nuo pat 
pradžių ir iki schizmos. 

Svarstant Šventosios Komunijos klausimą, kardinolai paprašė 
graikų tiksliau paaiškinti, kodėl jie prašo Šventosios Dvasios 
atmainyti duoną ir vyną, nors tie atsimaino jau tariant Šventosios 
Komunijos įvadinius žodžius. Graikai atsakė: 

— Pripažįstame, kad šventoji duona per įvadinius žodžius 
virsta Kristaus kūnu. Bet paskui meldžiame, kad Šventoji Dva- 
sia nusileistų ant mūsų ir paverstų mumyse šią duoną Kristaus 
šventuoju kūnu, o vyną taurėje — Kristaus šventuoju krauju, idant 
priimančiojo siela ir visa apsivalytų. 

Popiežius panoro užrašyti diskusijos išvadas ir kitą dieną vėl 
susikvietė graikus. Jis taikinamai pasakė: 

— Jau priėjome prie vienos nuomonės. Nedaug ko trūksta. Jei 
pripažinsite mūsų apibrėžimą, Bažnyčios bus greitai sujungtos. 

Kardinolas Čezarinis po vieną skaitė sutarties skyrius, bet jau 
pirmasis graikus taip apstulbino, kad jie ėmė šūkčioti ir pareiškė, 
Jog klaidinga ir neteisinga reikalauti, kad jie tai pripažintų. Po- 
piežius reikalavo, kad jie patvirtintų, jog Apaštalų soste sėdintis 
Jėzaus Kristaus vietininkas, aukščiausiasis vyskupas, turi ypatin- 
gų teisių ir gali prie Tikėjimo išpažinimo pridurti žodį filiogue. 

Išvakarėse buvo kalbama visai kitaip, todėl net Besarionas su 
Izidorium įsižeidė ir graikai iš karto pareiškė: 

— Niekada nesutiksime su Lotynų bažnyčios teise neklausus 
kitų patriarchų ką nors pridurti prie Tikėjimo išpažinimo ar 

ištrinti iš jo. Galime pripažinti priedurą tikėjimo požiūriu esant 
teisingą, bet tada jūs pripažinkite pasielgę neteisingai ir paža- 
dėkite daugiau niekada taip nedaryti. Tada viskas bus užmiršta 
ir atleista. 

Popiežius juos apramino ir kardinolas Čezarinis perskaitė 
kitą skyrių: 

— Pripažįstame, kad mirusieji būna trejopi: šventieji, nusidėjė- 
liai ir vidutinieji - būtent-tie krikščionys, kurie tikrai nusidėjo, 
bet gailėjosi, išpažino nuodėmes, atliko atgailą ir už kuriuos 
galima melstis ir duoti jiems išmaldą. Pirmutiniai — šventieji, 
kurie iš karto regi Dievą, jiems prilygsta ir tie, kurie, gavę krikštą, 
daugiau nebenusidėjo. Nusidėjėliai, kurie neatgailavo, amžinai 
kenčia bausmę. O tie, kurie nuodėmes išpažino, priskiriami prie 
atgailavusių ir pakliūva į skaistyklą, ir, kai apsivalys, bus tarp 
tų, kurie tiesiogiai susitiks su Dievu. 

Graikai pasakė neprieštaraujantys tokiam aiškinimui, - kaip ir 
Šventosios Komunijos duonos ir jos palaiminimo klausimu. Bet 
dėl pirmojo skyriaus jie pasirašyti negalį, o ir neturį įgaliojimų 
pasirašyti, kol visko neišdėstė imperatoriui ir kitiems saviškiams. 
Popiežius Eugenijus suniuro, jo sukritęs veidas patrūkčiojo, bet 
iš pažiūros liko ramus, ir popiežius paleido graikus. Vos išėjome 
iš koplyčios, išsigandęs atbėgo vienas graikas ir pranešė staiga 
mirus patriarchą Juozapą. 

Buvo nuostabiausia birželio dienos popietė ir Florenciją jau 
smelkė karštis. Tekini nulėkėm į patriarcho namus, kur buvo 
susirinkus didžiulė minia Žmonių. Paskui Besarioną įėjau vidun 
ir pamačiau tą menkutį senuką, iš kurio buvo likę vien kaulai 
ir oda, gulintį didžiulėje lovoje, kur jį buvo paguldę tarnai. Jie 
buvo užspaudę patriarchui akis, parišę smakrą ir jo veidą liejo 
mirties ramybė. Bet mirtis jį ištiko taip ūmai, kad namuose ne- 
buvo ramybės, o triukšmas, lakstinėjimai, žmonių kamšalynė 
ir garsūs aiškinimai, kaip viskas nutiko. Pavalgęs patriarchas, 
kaip visada, nuslinko į savo kambarį ir ten kažką rašė. Tik staiga 
išėjo skausmingai sunerimęs, susiėmęs krūtinę, žiojosi kažką 
sakyti, bet pargriuvo ant grindų. Ant stalo tebegulėjo rašymo 
priemonės ir, manding, buvau vienas iš pirmųjų, pastebėjusių 
tenai popierių. Greitai peržvelgęs, iškart supratau to dokumento 
svarbumą, parodžiau Besarionui ir pasakiau: 

— Patriarchas spėjo pareikšti paskutinę valią. Žiūrėkim, kad 
koks piktavalis jo nesunaikintų. 

Besarionas paėmė popierių ir perskaitė jį į kambarį susigru- 
dusiems graikams: 

— Juozapas, iš Dievo malonės Konstantinopolio, naujosios Ro- 
mos, arkivyskupas ir ekumeninis patriarchas. Priėjęs dienų galą 
įr privalėdamas atiduoti žmogaus skolą, noriu, Dievo malone 
tikėdamas, atvirai išdėstyti sūnums savo nuomonę ir po ja pa- 
sirašyti. Visa tai, ką mūsų Viešpaties Jėzaus Kristaus katalikiška 
ir apaštalinė Bažnyčia senojoje Romoje pripažįsta ir ko moko, 
aš taip pat pripažįstu ir šventai patikinu, kad viskam pritariu. 
Taip pat tvirtai pripažįstu šventąjį Tėvų Tėvą, didį aukščiausiąjį 
kunigą ir mūsų Viešpaties Jėzaus Kristaus vietininką, senosios 
Romos popiežių bei sielų apvalymo vietą. Patvirtinu pasirašy- 
damas 1439 m. birželio 9 dieną. 

Graikai klausėsi iš nuostabos netekę žado ir pats Besarionas 
buvo taip nustebęs, kad skaitydamas kliuvinėjo už žodžių, todėl 
dar kartą perskaitė raštą. Triukšmas ir sumišimas nuščiuvo ir 
kambaryje įsivyravo slogi tyla, kol staiga, stumdydamas visus 
iš kelio, į kambarį įsiveržė Markas Eugenikas ir sušuko: 

— Tai netiesa! Tai lotynų klastotė! 

Jis mėgino išplėšti popierių Besarionui iš rankų, kėslaudamas 
jį sudraskyti, ir tik augaloto arkivyskupo stiprybė jį išgelbėjo. 
Atrėmęs Marką Eugeniką, Besarionas ramiai pasakė: 

— Ne, tikrai ne klastotė ir negali būti klastotė, o dėkokime 
Dievui, kad patriarchas dar mirties valandą norėjo sustiprinti 
mūsų vienybę, raštu pripažindamas visa, ką jau buvo pripažinęs 
žodžiu. 

Vis dėlto keistai tykus liūdesys užliejo kambarį ir aš jaučiau 
tą liūdesį, nors, būdamas lotynas, turėjau džiaugtis patriarcho 
atsimetimu nuo savo Bažnyčios mokymo paskutinę gyvenimo 
valandą. Jeigu būčiau norėjęs, būčiau pirmas nulėkęs su naujie- 
na apie paskutinę patriarcho valią pas kardinolus ir popiežių 
ir tikriausiai būčiau turėjęs iš to naudos, bet palikau tą darbą 
kitiems ir išėjau iš mirusiojo namų keistos nuoliūdos apimtas. 
Norėjau tikėti, kad Graikų bažnyčios aukščiausias dvasininkas, 
Prisiartinus mirčiai, galutinai viską suprato ir nuslopino abejo- 

nes, bet sykiu mąsčiau apie skausmingą nerimą, kurį jis jautė 
surašęs paskutinę savo valią ir davęs tarnams ją paliudyti. 

Popiežius Eugenijus apsidžiaugė patriarcho pripažinimu ir 
leido graikams kitądien palaidoti jį su savomis apeigomis San- 
ta Marijos Novelos vienuolyno bažnyčioje. Markas Eugenikas 
atsisakė dalyvauti laidotuvėse ir pareikalavo patriarchui ana- 
temos, nes šis leido lotynams sugriauti savo tikėjimą ir sutiko 
su visais jų reikalavimais. Tas žiaurus prakeikimas liudijo, jog 
ir pats Markas Eugenikas nelabai tiki patriarcho paskutinės va- 
lios suklastojimu. Bet patyliukais apie tai buvo kalbama visaip 
ir keisčiausia, kad kai kurie iš mūsų, lotynų, abejojo patriarcho 
paskutine valia, nors patys to rašto net nebuvo matę. 

Kitądien po laidotuvių popiežius norėjo tęsti derybas, nes 
jam buvo per maža asmeniškų prisipažinimų, išgirstų iš graikų 
dvasininkų, palaikančių Bažnyčių susijungimą. Karštis jau darėsi 
slogus ir imperatorių Joną kaip visada ištiko pykčio priepuolis, 
kai pamatė, jog ne viskas klostosi taip, kaip jis nori. Jis manė, kad 
jau viskas turi būti aišku, ir nenorėjo pasirašyti po aiškinimais 
apie skaistyklą ir popiežiaus, kaip Bažnyčios galvos, padėtį, kaip 
reikalavo popiežius. Jis manė, kad popiežiui turi pakakti pati- 
kinimo žodžiu, tarpusavyje susitarus. Nusižeminęs popiežius 
nuėjo pas imperatorių, bet imperatorius liepė tuoj pat ruoštis 

raikams keliauti į Veneciją, o iš ten - namo. Vis dėlto kardinolas 
Čezarinis įkalbėjo jį bent išklausyti lotynų raštininkų siūlymų ir 
galop vėl kilo begaliniai ginčai dėl apibrėžimų. 

Bet, kai išvydau mirusį patriarchą, manyje tarytum nutrūko 
kažkokia valios templė ir aš jau nebenorėjau klausytis diskusijų. 
Neapsakomas liūdesys ir bergždybės jausmas palaužė mane, 
kūną sekino Florencijos karštis ir aš, būdamas silpnas, ilgėjaus! 
artimo Žmogaus, trokšdamas atvirai išsikalbėt. Todėl noriai 
klausiausi vieno tų dievotų brolių pranciškonų, kurie atvirai 
kalbėdavo apie Florencijos ištvirkimą ir Bažnyčios pasaulietiš- 
kėjimą, kai jis, užkalbinęs mane, pasiūlė: 

— Tobulų žemiškų dalykų nėra. Mūsų brolija turi savą yda 
vienas mūsų Viešpačiui tarnauja vienaip, antras - kitaip. Bet mes 
turime šventojo Pranciškaus pavyzdį, nuolankumo ir neturto 
įsikūnijimo idealą, ir šis šventasis užtaria mus prieš Dievą. JeigU 
tave išvargino pažinimo tuštybė ir žemiškos laimės ydingumas; 

ar nevertėtų tau prisidėti prie mūsų ir persiimti nuolankumo 
teikiamos laimės? 

Netikėtas jo siūlymas mane nustebino ir aš atsakiau: 

— Pats tau prisipažinau, kad mano tikėjimas silpnas ir kad sto- 
koju meilės, nors Žinau, kad Dievas yra. Tik pažinimą turiu, bet 
kita man trūksta. Todėl netinku į šventojo Pranciškaus sekėjus. 

Jis karštai pareiškė: 

— Tu turi tikros dvasios, nors pats šito nežinai. Kas ieško, tas 
randa, belsk ir bus atidaryta, - šituo neabejok. Ir tikėjimas - kin- 
tamas turtas, ir jame matome savo neturtą, o dažnam tikėjimas — 
nepaliaujamas mūšis ir kova. Todėl šitai ne kliūtis. 

Aš paprieštaravau: 

— Ne, ne, aš neturiu savyje meilės. 

Bet jis dar atkakliau įkalbinėjo mane stoti į pranciškonų broli- 
ją, todėl mane apniko įtarimai ir aš ėmiau svarstyti, kas skatina 
tą jo užsidegimą. Ir kiti vienuoliai mane kalbino, įtaikaudami 
gyrė santūrų mano gyvenimo būdą, išsilavinimą ir pamaldu- 
mą, ragino dėtis prie brolijos ir pranašavo didelę ateitį, jeigu jai 
tarnausiu. Suėmė baisi pagunda mesti tuščias mintis ir aklomis 
pulti į nuolankumo ir neturto maloningą glėbį, bet atsispyriau 
tiems vienuoliams, sakydamas, kad dar nesubrendau ir kad są- 
žinė neleidžia stoti į broliją, kol nejaučiu pašaukimo. Būdamas 
savimi, įgyvendinu Dievo tikslą, sakiau aš. Bet jie apkaltino mane 
puikybe, širdies įdiržimu ir supyko. 

Dar labiau nustebau, kai daktaras Sekundinas vieną karštą 
rytą kreipėsi į mane: 

— Derybos anksčiau ar vėliau pasibaigs ir Bažnyčių unija jau 
šmėkščioja akiratyje. Ką ketini veikti, kai graikai iškeliaus į gim- 
tinę, — juk tada baigsis tavo tarnyba? 

Nuoširdžiai atsakiau nežinąs ir apie tai net negalvojęs, nes 
kiekviena diena turi savą rūpestį. Jis tarė: 

— Tikriausiai savo stropumu ir nuovokumu patraukei dėme- 
Sį, nes man pranešė, kad už Bažnyčios susirinkimui padarytas 
paslaugas tau galima skirti nedidelę prebendą, jei panorėsi tapti 
kunigu ir įsišventinti. 

— Kas pranešė ir kas taip karštai trokšta padaryti mane ku- 
Nigu? - įtariai paklausiau, nes, kiek žinojau, daktarui Kuziečiui 

išvykus pasiuntinystės į Vokietijos Zemes, aukšto globėjo aš 
neturėjau. 

— Šito neklausinėk, - atkirto jis. — Šiais skilimo laikais Bažny- 
čiai reikia gabių vyrų schizmai sulaikyti. Tavo gabumų niekas 
nenuneigs, nors turi daug smerktinų ir abejotinų savybių, kurias 
tuščia dabar vardyti, nes pats jas puikiausiai Žinai. Bet tikriausiai 
jų atsikratysi, gal įsišventinimas taps tau tvirtu pamatu stengtis. 
Prebenda suteiks progą nepatiriant nepritekliaus mokytis bet 
kuriame universitete, jei tik neliksi Florencijoje, nes šis ištvirkęs 
miestas laikomas netinkamu tavo raidai. 

Jis reikšmingai mirktelėjo ir įsistebeilijo į mane neapsakomai 
liūdnu veidu tarsi leisdamas suprasti, jog slepia daugiau nei 
sako. 

— Ar tai sąlyga? — sutrikęs paklausiau aš. —- Aš privalau išva- 
žiuoti iš Florencijos, kad gaučiau prebendą? Kiek pamenu, nesu 
pažeidęs miesto įstatymų ir nerezgiau pinklių prieš jo valdžią. 

Jis atsakė: 

— Pats žinai, ką darei, bet tai nėra blogi darbai, nes tau bus 
atlyginta. Nebūk kvailas, o abiem rankom čiupk savo laimę, jei 
ji pati siūlosi. 

Pamąstęs pasakiau: 

— Čia kažkas slypi - kažkas, ko aš nesuprantu. Bet į kunigus 
įsišventinti negaliu, nes tik lūpomis išpažįstu Bažnyčios moky- 
mą, o širdyje neišpažįstu. 

Jis tarė: 

— Šneki kaip silpnaprotis, nes dažnas, gerokai menkesnių 
gebėjimų, priėmė šventinimus. Jei sakramentų dalintoju negali 
būti, neužmiršk - Bažnyčiai reikia ir teisininkų, ūkvedžių bei 
politikų. Dideliame Bažnyčios glėbyje bus vietos ir tau, jei tik 
ištikimai tarnausi jos garbei ir priimsi malonę. 

— Nesmerkite manęs, brangus daktare Sekundinai, - atsakiau 
aš. — Tikrai nesu nedėkingas ir puikiai žinau, kad daug kas be 
jokių sąžinės priekaištų, siekdami žemiškos naudos, naudojasi 
Bažnyčia. Neteisiu jų, o manau juos nieko pikta nedarant ir neža- 
lojant sielų. Bet man tokios paprastos nuostatos negana ir širdyje 
nusikalsčiau, priimdamas tą siūlymą. Nesakau, kad jausčiausi 
esąs geresnis ar blogesnis už kitus. Tik žinau, jog aš kitoks, todėl 
negaliu, - negaliu, nors jums atrodysiu kvailas ir juokingas. 

Jis papurtė galvą, - bet nepiktai, — ir paliko mane ramybėje, 
nurodęs balažin kiek sykių perrašyti žodžius: „Ganyk mano 
avinėlius“ ir „Tau duosiu dangaus karalystės raktus“. Tuo tarpu 
diskusijos buvo nutrūkusios, popiežiui Eugenijui pareikalavus 
pripažinti jam teisę šaukti visuotinį Bažnyčios susirinkimą, 
kada, jo manymu, reikės, ir kad visi patriarchai jam paklustų. 
Imperatorius vėl užriko atsakydamas: „Ruoškite mus kelionei“, 
cijos gelzganai ir raudoniui, graikai jau nepajėgė priešintis taip 
ugningai kaip anksčiau ir prie karščio pripratę lotynai naudojosi 
šiuo silpnumu, paslaugiai siūlė vis kitokius popiežiaus ypatingų 
teisių apibrėžimus. 

O aš rašydamas svarsčiau, ko iš manęs tikrai norima ir kodėl 
staiga aš, niekingas vertėjas ir raštininkas, tapau toks svarbus, 
kad pranciškonai vienas per kitą traukia mane savo brolijon, o 
Bažnyčia gundo prebenda. Tyriau save ir svarsčiau - gal aš Žinau 
tai, ko man nevalia žinoti. Norom nenorom prisimindavau ir 
patriarcho testamentą, ir tai, kad aš jį radau. Kol staiga pagavo 
įtarimas, kuris mane taip įsiutino, kad ūmai numečiau plunksną, 
pašokau ir išlėkiau nebaigęs darbo. Dulkėms veržiantis į gerklę, 
karščiui baisingai slegiant pečius, dūmiau per miestą į ponios 
Gitos namus ir, čiupęs belstuką, ėmiau dundint į duris. Tarnas, 
atidaręs duris, mėgino mane išvaryti, bet aš, pykčio perimtas, 
nustūmiau jį į šoną ir įpuoliau į tą šaltą, šlamšto kupiną kambarį, 
kuriame ant kietos kėdės prie geležiniais pinučiais dengto lango 
sėdėjo ponia Gita, rankas nuleidusi į skreitą, kaklą ir drabužius 
apsikabinėjusi medalionais bei šventųjų atvaizdais. Kai piktomis 
pažiūrėjau, ji man atrodė bjauri ir pamišusi kaip ragana, bet 
kai atsisuko ir pažvelgė į mane tamsiom išsigandusiom akim, 
atlyžau ir nežinojau, ką pasakyti. 

— Sugrįžai pas mane nekviestas, neįsakytas, - tarė ji. —- Neži- 
nau, džiaugtis ar liūdėti. Bet sėskis, atsikvėpk. Tu suprakaitavęs 
ir uždusęs. 

Ji pašaukė tarną ir paliepė atnešti atsigerti. 

Jos kambarys buvo vėsus, atėjus iš gatvės karščio, o kai atsi- 
gaivinau šaltu gėrimu, pasidarė gera ir ramu. Žiūrėjau į ją, bet 
ji delbė akis į grindis ir judino rankas skreite kažin ko sutrikusi. 
Pagalvojęs pasakiau: 

— Ko tu persekioji mane, ko kišiesi į mano gyvenimą? Juk 
sakiau; kad niekad nieko iš tavęs neimsiu. Neprašau tavęs pi- 
nigų nei drabužių. Nenoriu, kad man už nugaros rūpintumeisi 
mano globa. 

Ji tikrai nustebo, trūktelėjo taip smarkiai, kad varpeliai su- 
skambėjo, ir užriko: 

— Ką šneki ir kuo mane kaltini? Jeigu paklausinėjau apie tave 
ir rinkau Žinias, nieko bloga, nenorėjau, kad tu tai sužinotum. 

Aš atsakiau: 

— Jeigu toliau taip darysi, greit apie mane visas miestas dai- 
nuškas dainuos. Neneik, tikrai davei pinigų vienuoliams, kad 
priimtų mane į broliją, nors aš svetimšalis. Sitai nepavyko, ir 
dabar ketini kurijoj nupirkt man kunigystę. Bet man tavo do- 
vanų nereikia. 

Nepaprastai nustebusi ji stebeilijo į mane tamsiom akim, jos 
lūpos ėmė virpėti ir ji paklausė: 

— Apie ką tu iš tiesų kalbi? Nesuprantu, ką nori pasakyti. 

Ji neprisipažino, ir aš vėl taip suirzau, kad piktai ir priekaiš- 
tingai jai išklojau, kaip mane įkalbinėjo vienuoliai ir kaip man 
buvo siūloma prebenda, jei sutiksiu tapti kunigu. Ji ėmė drebėti 
ir atsakė: 

— Pasielgiau kvailai ir neatsargiai. Dieve sergėk, kad nieko 
bloga tau per mane nenutiktų. Patikėk manim - iš kvailumo 
klausinėjau apie tave vienuolių, nes norėjau pasikalbėti apie tave, 
bet daugiau nieko nepadariau, ir net nenorėčiau, kad taptum 
vienuoliu ar kunigu. Ne, užvis mažiausiai to norėčiau. 

— Bet už ką man toks prielankumas? - neatstojau aš. 

Jos bjaurus, glebus veidas nuraudo, ji nukukino galvą ir puolė 
grąžyti rankas lyg didžiulės kančios pagauta. 

— Nejau nesupranti? — paklausė ji. — Tai Žiauru ir neteisinga, 
bet per savo kvailumą pernelyg aiškiai išsidaviau susižavėjusi 
tavim. Kiekvieną mano žingsnį seka ir šnipinėja, turbūt kas nors 
iš mano klausimų nusprendė, kad tu gali sutrikdyt mano dva- 
sios ramybę. Todėl panoro, kol nevėlu, geruoju susaistyti tave 
vienuolio įžadu arba kunigo viengungyste. Tik šitai slypi tuose 
siūlymuose. Daugiau nieko. | 

Spoksojau į ją netikėdamas savom akim. 

— Nori pasakyti, - paklausiau, - kad kažkas įtarinėja, jog tau 
peršuosi? 

Šitokia kvailybė man sukėlė juoką. Gita vėrė mane tamsiom 
liūdnom akim ir jau nebedrebėjo. Veido raudonis prapuolė ir jos 
glebi balta oda nupilko. Jos žvilgsnis užgniaužė man juoką ger- 
klėje ir aš, lyg tvykstelėjus žaibui, suvokiau tuo juoku ją mirtinai 
įžeidęs. Žiūrėjome vienas kitam į akis, ir aš nesumečiau, kaip ją 
nuraminti, nes nieku būdu nenorėjau jos nuliūdinti. 

Galų gale ji tarė: 

— Taip, taip, turbūt turėtum išeiti, nes tik dėl to mane ap- 
lankei. 

Aš atsakiau: 

— Gita, mano drauge, mano juokas buvo paikas, nenoriu tau 
užgaut širdies. Atsiprašau ir už tai, kad neteisingai tave įtari- 
nėjau. Nejau leistum, kad vienuolių ar tavo giminaičių kvailas 
įnoris mudu atitolintų? Vėl matydamas tave, džiaugiuosi čia 
atėjęs, nes apnikus liūdesiui man reikėjo draugo, kad galėčiau 
pasikalbėt. Todėl, jeigu leisi, valandėlę pasėdėsiu pas tave. 

Ponia Gita pasakė: 

— Aš bjauri ir mudviejų amžiaus skirtumas neįprastas. Be to, aš 
per daug turtinga, kad mudu galėtume būti draugai. Turtas man 
iš tiesų tapo prakeiksmu, baiminuosi, kad dėl to nukentėsi tu. 
Tu nevedęs jaunas vyras ir tavo įžeidus juokas nieko nereiškia. 
Nei vienas protingas šio pasaulio žmogus netikės, kad prašaisi 
draugauti, galvodamas apie mane pačią, o manys tave siekiant 
visai ko kita. Ar pats tuo tikėtum? 

Šypsodamas suėmiau jos ranką ir pasakiau: 

— Man nieko iš tavęs nereikia ir šventai prisiekiu niekad neke- 
tinęs tau pirštis, siekdamas užvaldyti tavo turtus, kaip mano tie, 
kurie stovi man už nugaros. Taigi, šitaip žiūrint, tarp mudviejų 
viskas gerai. 

Ji ištraukė ranką ir nupilkusiu veidu metė: 

— Neliesk manęs. - Atsistojo už krėslo lyg bėgdama nuo manęs 
ir tęsė: — Tikėjausi, kad ateisi pas mane. Tikėjausi, kad, būdamas 
jaunas ir paikas, pats nesuprasi, ko, kitų manymu, tu sieki. Dabar 
Žinai ir aš jau niekada nebegalėsiu be gėdos pažvelgt tau į akis. 
Todėl eik sau. Eik, kol nevėlu. 

Ji treptelėjo koja taip, kad medalionai suskambėjo, bet jos 
prieštarumas mane suerzino ir aš nenorėjau leistis pavaromas. 
Todėl pasakiau: 

— Nusiramink, Gita. Greit manęs atsikratysi. Bažnyčios netru- 
kus susijungs ir Florencijoj man darbo nebus. Vėl leisiuosi į kelią, 
todėl mudu niekad nebesusitiksim. Ko mudu negalim draugauti 
šį trumpą tarpsnį? Tai neišeis į bloga. 

Grąžydama kaulėtas rankas, ji skausmingai stebeilijo į mane 
ir paklausė: 

— Ko iš manęs nori? Ko mane kankini? 

Bet paskui, nežinodama, ką daryti, vėl ėmė apsimetinėti, 
kikenti kaip beprotė, bučiavo ant drabužių kabančius šventųjų 
atvaizdus, ėmė garsiai melstis. Aš jai netrukdžiau. Tik žvelgiau į 
ją su didele užuojauta. Ji dvilktelėjo į mane, balsas ėmė trūkčio- 
ti, slopti, ji pamaži nurimo, nutilo ir atvirai pasižiūrėjo į mane. 
Rodės, vėl jai nuo akių nuslinko valktis, o aš, žvelgdamas į tas 
atsivėrusias tamsias akis, užmiršau jos bjaurumą ir mačiau tiktai 
artimą Žmogų. 

— Kodėl atsiuntei tarną su drabužiais ir pinigais? — paklau- 
siau. - Per mažai mane pažįsti, kad taip kvailai panūdai mane 
išmėginti. Šiaip jau būčiau anksčiau tave aplankęs. 

Ji pasižiūrėjo į mane atviru žvilgsniu ir atsakė: 

— Pamačiau tave verkiantį ant Senojo tilto ir susilpau. Šiandien 
pamačiau tave juokiantis ir tartum peilis pervėrė širdį, nes tas 
juokas dar labiau mane susilpnino. Ar bent pats Žinai, kas tu 
toks, Johanai? 

Jos klausimas man užgavo širdį, svarsčiau, ką atsakyti, ir 
į save iš aukščiau. 

— Kas aš toks? — tariau. — Pasaulis paseno, visos mintys jau 
sugalvotos, išmintingųjų širdys tik praeityje ieško paguodos. 
Virš pasaulio liepsnoja laiko saulėlydis ir tas, kuris mąsto, jau 
nebemato ateities šiame schizmos, karų ir valdžiotroškos išvar- 
gintame pasaulyje. Bažnyčia supasaulietinta ir net protingas 
valdovas žmogaus nelaiko vertesniu už skersti vedamą gyvulį. 
Tai kas aš toks nuovylio pasaulyje? 

Kas aš toks, - neviltingai svarsčiau toliau. - Dievas - aukš- 
čiau už mano supratimą ir aš jo nerandu, nes neturiu savyje 
meilės. Todėl aš - laiko ir vietos kalinys ir mano namai - tik 
ribomis apibrėžiamas, nelaimingas pasaulis. Bet bjauriausia, 
kad man to negana, man to negana. Užtat nieko kita nelieka, 

kaip vėl leistis į kelionę, nors puikiai žinau, kad keliaudamas 
iš vienos vietos į kitą tik pats nuo savęs bėgsiu ir nieko neiš- 
spręsiu. Ponia Gita, nežinau, kas aš toks, jei net gera nuo bloga 
neskiriu, kaip kiti. 

Ji atsakė: 

— Būna šviesos angelų ir tamsos angelų. Bent jau nesi šviesos 
angelas. 

— Moters plepalai! - užrikau. - Aš tik žmogus ir tai man pra- 
keiksmas. — Bet visa aplinkui plėtėsi ir atrodė, kad plytų sienų 
celė priplūdo žilpaus žemiško skaistumo. - Gerai, kad jau taip 
nori: dabar stoviu ant aukšto kalno ir matau aplink Florencijos 
mūrus, geltonus bokštus ir melsvu raudoniu švytinčias kalvas. 
Matau, kaip lengva turint aukso ir žemiškų turtų, ir kažkas man 
sako: visa tai tau duosiu, jei būsi tik Žmogus. 

Nustebęs pašokau ir kitom akim pažvelgiau į jos glebų pilką 
veidą, tamsias akis ir kaulėtus pirštus. 

— Ar tai tu mano pagunda? - paklausiau. - Žinau turįs savyje 
tai, kas traukia moteris, nors pats tuo dygiuosi ir anksčiau net 
nemaniau tuo naudotis. Bet tu pati bėgai iš paskos ir, jei palies- 
čiau tave šaltai ir savimyliškai, - nes neturiu savyje meilės, - gal 
dar labiau pakvaištum. Gal iš tiesų sugundyčiau tave tekėti už 
manęs ir paveldėčiau tavo turtą. Bet, gerasis Dieve, kas man iš 
to? Pats užsidaryčiau sykiu su tavim vienam pragare ir apsitver- 
čiau tais mūrais, kurie tavo turtus supa. 

Ji žiūrėjo į mane, jos suskirdusios lūpos prasižiojo, kertelėse 
pasirodė putų, tamsių akių gelmėj sušileno rauzgana liepsna. 

— Tu bent jau sąžiningas, gražuoli, - pasakė. — Veikiausiai 
sąžiningas. Bet tau tikrai nereikės manęs dar labiau pakvaišint. 
Ugnim dega slapčiausios mano kūno vietos nuo tol, kai tave 
pamačiau. Kam meluoti, - pažinau tave ir matau, kad stengiesi 
būti atviras sau ir man. 

Ji puolė prie manęs, suėmė drebančiom rankom mano galvą 
ir suspaudė lyg trokšdama užvaldyti, nes kitaip liesti nedrįso. 
Valandėlę palaikė suėmusi mano galvą, bet jos virpulingas 
karštumas buvo toks smarkus, kad ir aš ėmiau tirtėti. Paskui ji 
susilpo, paleido mane ir vėl atsisėdo ant kieto krėslo prie lango, 
nusvarino į skreitą glebias rankas. 

— Ar tarnai tave šnipinėja, Dievo juokdare? - paklausiau aš. 

— Nedrįsta. Per daug naudos iš manęs turi, — atsakė ji. - Bet 
galiu pavaryt juos, jei nori. 

— Gita, — pasakiau, — mane irgi degino aistra, bet, kai ją pa- 
tenkinau, liko tuštuma ir apėmė dar didesnė neviltis. Dėl tavo 
akių, dėl tavo juokdarystės su mielu noru padarysiu, ką galiu. 
Jeigu nori, tuoj pat išeisiu ir nebesugrįšiu, ir tikėkimės, kad taip 
manęs atsikratysi. Bet jeigu nori, pasigailėsiu tavęs savo kūnu ir 
nieko iš tavęs neprašysiu, = jei manai, kad taip bus geriau ir kad 
šitaip lengviau manęs atsikratysi. Tu nuspręsk. Aš pats nieko 
nenoriu ir neprašau. Tik apgailestauju, kad pasipainiojau tavo 
kely ir turėjai per mane kentėti. 

— Taip, taip, - sutiko ji, - tai kančia, o ne meilė, jeigu ne mei- 
lė - kančia. Bet kodėl turėjau sutikti būtent tave — tą, kuriam 
mano turtas nerūpi. Antraip būčiau išsigelbėjusi nuo tavęs ir, 
kaip kitus, pašiepusi tave, o labiausiai save. 

Aš pasakiau: 

— Bent pasijuokim, pasijuokim, Gita, nes Dievas savo ruožtu 
mudu abu laiko juokdariais. 

Pasistengiau nusijuokti, ir ji sielvartingu, skausmingu balsu 
drauge nusijuokė, o netrukus garsiai kvatojome kaip bepročiai 
ir negalėjom nustoti, nors mūsų juokas nebuvo džiaugsmingas, 
o mudu tik šaipėmės vienas iš kito. 

Galų gale, uždususi nuo nenumaldomo juoko, ji pasakė: 

— Aš vyresnė už tave, Johanai, ir išmintingesnė, nors taip neat- 
rodo. Dar nežinau, ar noriu ir ar galiu priimti dovaną, kurią taip 
draugingai siūlai. Bet vien tavo žodžiai palaimingai malonūs ir, 
kol būsi Florencijoje, norėčiau kartais su tavim susitikti, galbūt 
paliesti tavo ranką, paglostyt galvą - gal daugiau nieko iš tavęs 
nenoriu. Bet mudu turim būti gudrūs kaip žalčiai ir dėtis nekalti 
kaip balandėliai, kad galėtume tai padaryti ir kad tau nenutiktų 
nieko bloga. 

Ji pamąstė ir toliau kalbėjo: 

— Vienuolių nelabai bijau, bet giminaičiai, ką nors įtarę, gali 
nusamdyt kokį veltėdį, kad suvarytų durklą tau į nugarą. Ir 
anksčiau taip nutikdavo šitame karštame pašėlusiame mies- 
te. Todėl dabar, visiems matant, turėčiau pavaryti tave kaip 
begėdį elgetą ir uždraust tau koją kelti į savo namus. Niekas 
tuo nesistebės, nes ir anksčiau mane ištikdavo nepaaiškinami 

pykčio protrūkiai, o šiandien bus lengva vaidinti, nes jausmai 
putote putoja. 

Ji švelniai palytėjo man ranką, nusišypsojo ir jos veidas pasi- 
darė beveik gražus, tarytum ilgų metų ledas būtų nuo širdies 
nutirpęs. 

- Jeigu manai išgyvensiąs savaitę be manęs, - pasakė, - tai po 
kelių dienų pasiųsiu tarną ir virėją paruošti dvaro užmiestyje, 
kad galėčiau ten persikelt per didžiuosius karščius. Ir anksčiau 
taip darydavau, todėl tik vergę pasiliksiu, nes ja pasitikiu — tiek, 
kiek galima pasitikėt žmogum, nors ji manęs nekenčia. Jeigu 
ištversiu savaitę tavęs nemačiusi, - gal viltis mane palaikys, - tai 
kitą penktadienį, sutemus, ateik už mano namo ir šmurkštelėk 
pro sodo vartus, bet saugokis, kad niekas nepamatytų. Ar ateisi, 
kad Žinočiau, jog tikrai verta laukti? 

— Su mielu noru, - atsakiau ir nusišypsojau. 

— Kokia palaima, aš turėsiu ko laukti, - tarė ji, stipriai spaus- 
dama sunertas rankas. - Šito aš, kvailė, nenusipelniau. Turbūt 
laukimas - didžiausia laimė, o išsipildymas niekad neprilygsta 
maloniam jo skausmui ir malonumui. Manau, negalėsiu priimti 
tavo dovanos, man ganės pažiūrėti į tave ir paglamonėti, kad 
nesidygėtum mano bjaurumo. Ak, Johanai, kaip tik todėl turė- 
tume susitikti naktį, tamsoje, kad nematytum manęs bjaurios, o 
įsivaizduotum tokią, kokia buvau iki nelaimės. 

Ji prisivertė nusišypsoti ir paklausė: 

— Gal nori pažiūrėti, kokia buvau? 

Nelaukdama mano atsakymo, ji greitai atvožė skrynią, išėmė iš 
jos šilku apsuktą portretą, atvyniojo ir padavė man. Tik pamatęs, 
kokia ji buvo graži, su kokiu nerūpestingu tikrumu ir džiugios 
drąsos sklidinom akim žvelgė į menininką lyg valdydama visą 
pasaulį ir žmogišką laimę, suvokiau jos nelaimės didumą. Atro- 
dė, kad menininkas susižavėjęs tapė jos baltą kaklą, apnuogintą 
petį ir mėlyną aksomą bei margų brangakmenių vėrinį. Paveiksle 
jos švelnios raudonos lūpos buvo pravertos, jaunystė žydėjo 
nemirštamai. 

Nustebęs pakėliau akis, o ji nusiminusi žvelgė į mane klau- 
siamu žvilgsniu, stipriai spausdama sudėtus delnus. Pamatęs 
paveikslą, jos lūpose ir skruostuose įžvelgiau dalelę sužlugusios 
praeities lyg kibirkštį žiburiuojant po pelenais. 

Pasakiau jai: 

— Jeigu nori, nuo šiol visada regėsiu tave tokią, kokia buvai 
anksčiau. 

Bet ji papurtė galvą. 

— Man nereikia pagailaus tavo akių melo, - atsakė. - Jeigu dar 
būčiau tokia, mudviejų susitikimas būtų beprasmiškas. Pasistenk 
pakęsti mano bjaurumą ir dažnai nežiūrėk į mane. Bet lauksiu 
tavęs, Johanai, labai lauksiu. 

Ji pabūgo, kad per ilgai pas ją užtrukau, todėl ėmėm rengti 
jos sumanytą vaidinimą. Ji vis garsiau barė mane, trepsėjo koja, 
pašaukė tarną ir iš tiesų atrodė baisi ir panaši į raganą, kai įsiu- 
tusi Žvangčiojo medalionais ir šventųjų atvaizdais. Rėkdama ir 
kikendama paliepė tarnui išmesti mane iš namų ir uždraudė į 
juos įleisti tokį begėdį išmaldautoją. Tarnas patenkintas šiurkš- 
čiai čiupo mane, o aš šaukiau, keikiausi ir atsiprašinėjau, kol 
keturpėsčias pargriuvau į gatvės dulkes. Žmonės iškart apsupo 
mane, šaukė, juokėsi, badė mane pirštais. Durys trinktelėjo, 
bet po akimirkos ponia Gita vėl jas atidarė ir numetė man du 
sidabrinius, melsdama Dievo pasigailėti jos ir neleisti pasiduoti 
pykčiui, bet uždraudė man dar kada nors pasirodyti akyse. 
Savo džiaugsmui, tarp Žmonių pastebėjau pažįstamą vienuolį, 
nusivaliau nuo kelių ir alkūnių dulkes, rūpestingai susidėjau į 
kapšelį pinigus ir išėjau skųsdamasis dievotosios ponios Gitos 
aikštingumu ir kietaširdiškumu. Buvo nelengva vaidinti tą 
pažeminimo veiksmą, bet pamaniau, kad prieš žmones turiu 
pasirodyt žeminamas. 

Kitą sekmadienį susirinko graikų i ir popiežiaus atstovai į Šven- 
to Pranciškaus bažnyčią parengti ir surašyti galutinio Bažnyčių 
susijungimo potvarkio. Kardinolai buvo nepatenkinti, nes norė- 
jo, kad graikai padarytų dar didesnių nuolaidų. Bet popiežius 
Eugenijus suprato, jog tolesnis ginčas dėl skirtingų apibrėžimų 
nenaudingas, nes kiekviena diena jam kainavo didelius pinigus, 
be to, Bažnyčios susirinkimas atkakliai laikėsi Bazelyje ir teisės! 
su juo, siekdamas galutinai nušalinti jį nuo pareigų. Popiežius 
turėjo sujungti Bažnyčias ir šitaip dvasiškai laimėti prieš Baze- 
lio šventuosius tėvus. Imperatorius Jonas jam taip pat perdavė 
žinią, jog graikai nusileido ir sutinka su griežtom įmanomom 
sąlygom. Jis turįs galvot ir apie savo tautą, apie tai, su kokiom 

nuolaidom ji pajėgs susitaikyti. Todėl norėjo, kad popiežiaus 
padėtis būtų apibrėžta kuo aptakiau. Popiežius Eugenijus nu- 
ramino kardinolus tardamas: 

— Nežinau, ko dar galiu prašyti graikų, nes jau gavome viską, 
ko prašėme. Galimus tikėjimo skirtumų klausimus bus galima 
išsiaiškinti per diskusijas, —- spėjo jis. 

Tą karštą sekmadienio dieną sėdėjau jau pažįstamoj bažnyčioj, 
rodės neįtikėtina ir neįmanoma, kad galų gale po tiek ilgų ginčų, 
tarpusavio įtarinėjimų ir tartum nesutaikomų nesutarimų beliko 
tik diktavimo, vertimų ir apibrėžimų derinimo darbas. Lyg iš 
tolybių girdėjau kardinolą Traversarį skaitant lotynų siūlymą, 
kurį daktaras Sekundinas buvo parengtinai išvertęs į graikų 
kalbą ir kurį savaip perrašė Besarionas: 

— Eugenijus, vyskupas, Dievo tarnų tarnas, amžinam atmi- 
nimui. Tesidžiaugia dangus ir tedžiūgauja Žemė, nes nebeliko 
sienos, skyrusios Vakarų ir Rytų bažnyčias, ir taika bei vienybė 
sugrįžo. 

Niekas neprieštaravo, kai nuskambėjo raginimas visiems, 
kurie save vadina krikščionimis, džiaugtis drauge su motina 
Bažnyčia. 

— Nes po trukaus nesutarimų ir skilimo tarpsnio Vakarų ir 
Rytų bažnyčių tėvai, lįsdami į visokius jūros bei sausumos pa- 
vojus ir su džiaugsmu bei užsidegimu pergalėję visus vargus, 
atkako į šį šventą visuotinį Bažnyčios susirinkimą, trokšdami 
sudaryti šventąją uniją ir susigrąžinti tarpusavio meilę, ir jų 
siekis nesužlugo. Po ilgų ir sunkių tyrinėjimų per Šventosios 
Dvasios malonę jie galų gale pasiekė trokštamą šventąjį susi- 
jungimą. Kas dabar deramai atsidėkos visagaliam Dievui už 
šią malonę! Ir kas nesistebės dieviškos malonės apstybe! Kam 
širdies — net akmeninės — nesugraudins šitokia neapsakoma 
dangaus maloningumo didybė! Iš tiesų tai Dievo darbas, o ne 
silpno Žmogaus pasiekimas. Tave šloviname, Tave garbiname, 
Tau dėkojame, Kristau, malonės šaltini, kuris savo sužadėtinei 
Katalikų bažnyčiai tiek daug gera davei ir mūsų dienomis leidai 
įvykti Tavo malonės stebuklui, idant visi pasakotų apie Tavo 
stebuklus. Iš tiesų didelę ir dangišką dovaną Dievas mums davė 
ir mūsų akys mato, ko iki mūsų negalėjo pamatyti daugybė, 
nors karščiausiai troško. 

Kol kas skambėjo tik tušti žodžiai ir graikų atstovai jiems ne- 
prieštaravo. Bet kai galų gale buvo prieita prie reikalo ir prie to, 
dėl ko bemaž pusantrų metų tolydžio kildavo ginčų, visų veidai 
įsitempė, persiėmė jaudulio, klausantieji palinko į priekį. Aišku, 
ir aš smarkiai susijaudinęs klausiausi galutinių apibrėžimų, o 
kardinolas skaitė lėtai, pabrėždamas kiekvieną žodį: 

— Nes šiame šventame visuotiniame sinode lotynai ir graikai 
stengėsi kuo kruopščiausiai ir nuoširdžiausiai ištirti ir Šventosios 
Dvasios kilmę. Kai buvo išnagrinėti šventosios Biblijos liudijimai 
ir daugybė Rytų bei Vakarų šventųjų mokytojų reikšmingų teigi- 
nių, — vieni tvirtino, jog Šventoji Dvasia kyla iš Tėvo ir iš Sūnaus, 
o kiti — iš Tėvo per Sūnų, bet ir vieni, ir kiti mąstė vienodai, tik 
skirtingai dėstė mintis, — tada graikai patikino, jog, sakydami 
Šventąją Dvasią kylant iš Tėvo, nemano, kad Sūnaus nebuvo. 
Bet jie manę, kaip patys sakė, kad lotynai moko Šventąją Dva- 
sią kylant iš Tėvo ir Sūnaus kaip iš dviejų pradmenų ir dviejų 
kvėpimų, todėl susilaikė nuo žodžių, jog Sventoji Dvasia kyla 
iš Tėvo ir Sūnaus. Bet lotynai patikino nesaką Šventąją Dvasią 
kylant iš Tėvo ir Sūnaus, nušalindami Tėvą, tarsi Jis nėra visko, 
kas dieviška, — taip pat Sūnaus ir Šventosios Dvasios, - šaltinis ir 
pradmuo arba kad Sūnus nėra Tėvo perėmėjas ir Šventoji Dvasia 
nekyla iš Sūnaus, kitaip tariant, neteigia esant du pradmenis arba 
du kvėpimus, o moko esant vieną pradmenį ir vieną Šventosios 
Dvasios kvėpimą. Ir kadangi tai atskleidžia vieną ir tą patį tikslą, 
jie vieningai parėmė kitą šventą ir Dievui patinkamą nutarimą. 
Taigi vardan Švenčiausiosios Trejybės — Tėvo, Sūnaus ir Švento- 
sios Dvasios, - šiam šventam visuotiniam Bažnyčios susirinkimui 
Florencijoje patvirtinus, nurodome, kad šita tiesa visi krikščionys 
privalo tikėti ir ją priimti, taip pat pripažinti, jog Šventoji Dvasia 
amžinai kyla iš Tėvo ir Sūnaus ir įgyja būtį ir esmę iš Tėvo ir iš 
Sūnaus, ir amžinai įgis iš abiejų ir sykiu iš vieno pradmens ir 
vieno kvėpimo. Kai aiškinama šventuosius mokytojus sakant, 
jog Šventoji Dvasia kyla iš Tėvo per Sūnų, teigiama tas pats, ką 
tvirtina graikai, pasak kurių, Sūnus - tai priežastis, Šventosios 
Dvasios būties priežastis, kaip ir Tėvas, kitaip tariant, tai, ką 
tvirtina lotynai, pasak kurių, Sūnus taip pat, kaip ir Tėvas, yra 
pradmuo. O kadangi visa, ką turi, Tėvas davė vienatiniam Sū- 
nui jį kurdamas, - išskyrus tėvystę, tai Sūnus - iš Tėvo, iš kurio 

amžiams užgimė ir amžinai ima Šventąją Dvasią, vadinasi, ši 
kyla iš Sūnaus. Dar priduriame, kad paaiškinimas ir iš Sūnaus, 
siekiant atskleisti tiesą ir anuomet esant būtinam reikalui, prie 
Tikėjimo išpažinimo pridurtas teisėtai ir pagrįstai. 

Graikų veidai suniuro, bet jie tylėjo, taigi mūsų Bažnyčia 
pasiekė visišką pergalę ir kai kurie raštininkai subruzdo lyg 
pašėlę šaukti pagyras. Pripažinę, jog priedas atsirado teisėtai, 
graikai atsižadėjo ankstesnio savo požiūrio ir iš tiesų smarkiai 
pralaimėjo. Paskui buvo išdėstyti paaiškinimai dėl Šventosios 
Komunijos, o skyrių apie skaistyklą lotynai, kad nekiltų nesu- 
sipratimų, dar šitaip išplėtė: 

— Jei atgailaujantys miršta mylėdami Dievą, bet iki galo neat- 
pirkę savo nedorybių ir silpnybių, po mirties jų sielos apsivalo 
skaistyklos kančiose, o išsivaduoti iš tų kančių jiems padeda 
gyvų tikinčiųjų malonė, tai yra šventosios mišios, maldos, iš- 
malda ir kiti dievoti darbai, kuriuos tikintieji paprastai daro kitų 
tikinčiųjų labui taip, kaip nurodo Bažnyčia. 

Visų dėmesys vėl apslopo, kai potvarkiu buvo patikinta, jog 
palaimintosios sielos po mirties pamato Dievą - aiškiau ar pras- 
čiau - pagal nuopelnus, o mirtiną ar tik gimtąją nuodėmę padarę 
mirusieji pakliūva į pragarą atkentėti bausmių pagal nuopelnus. 
Dėl šitų dalykų niekas nesiginčijo, ir graikai manė neturį teisės 
prieštarauti dėl to, ką Romos bažnyčia išmano geriau negu jų 
Bažnyčia. Besarionas man buvo sakęs, jog graikai tuos dalykus 
suvokia dvasingiau ir vaizdžiau nei lotynai. 

Paskiausiai buvo likęs popiežiui sunkiausias ir svarbiausias 
klausimas. Potvarkio pradžioje pasivadinęs tik vyskupu ir Dievo 
tarnų tarnu, jis parodė nuolankumą ir neprašąs sau garbės, už- 
tat griežčiau pareikalavo pripažinti popiežiaus valdžią. Po visų 
pastarųjų savaičių ginčų radosi toks apibrėžimas: 

— Taip pat paaiškiname, kad šventasis Apaštalų sostas ir Ro- 
mos vyskupas pirmasis pasaulyje, tas pats Romos vyskupas yra 
pirmojo apaštalo švento Petro sekėjas, visos Bažnyčios galva ir 
visų krikščionių tėvas ir mokytojas ir kad per šventą Petrą mūsų 
Viešpats Jėzus Kristus jam perdavė galią ganyti, viešpatauti ir 
valdyti visą Bažnyčią ir jam priklauso šios ypatingos teisės, kaip 
nurodo šventoji Biblija ir šventųjų raštai. Be to, pertvarkome iš 
kanonų perimtų kitų garbingų patriarchų pavaldumą. Kons- 

tantinopolio patriarchas tegul bus antrasis po visų švenčiausio 
Romos vyskupo, trečiasis — Aleksandrijos, ketvirtasis - Antio- 
chijos, o penktasis — Jeruzalės, paliekant jiems ypatingąsias ir 
kitokias teises. 

Perskaičius lotynišką raštą buvo skaitomas graikiškas, ir dabar 
jau lotynai atidžiai sekė, ar graikai, taisydami jo kalbą, neįbruko 
kokio nors pirminį raštą iškraipančio ar ginčytino žodžio. Bet, 
kiek supratau, raštai buvo tapatūs tiek, kiek gali būti tapačios 
skirtingos ir nevienodos dvasios kalbos, bent jau Šventosios 
Dvasios kilmė buvo paaiškinta taip nuodugniai ir tiksliai, kad 
niekas negalės jos atskleisti kitaip. 

Tas raštas buvo parengtas per galybę vargų, jau niekas ne- 
benorėjo ginčytis dėl jo žodžių ir graikai pažadėjo įteikt jį savo 
imperatoriui, sakydami karštai viliąsi, kad ir jis patvirtins raštą. 
Nuo ankstaus ryto diena buvo įkaitus iki dagumo ir, kardino- 
lams išsiskiriant su graikais, Čezarinis pasivedė mane nuošaliau 
ir paprašė sykiu su graikais palaukti imperatoriaus sprendimo, 
nes, esą, negalėsiąs nė akimirkos nurimti, iki viskas paaiškės. 
Jau buvau tiek susidraugavęs ir su arkivyskupu Izidorium, kiek 
paprastas raštininkas gali susidraugauti su aukštaisiais dvasi- 
ninkais, ir Besarionas elgėsi su manim maloniai, kaip su sūnum. 
Todėl graikų atstovai neprieštaraudami įleido mane pasiklausyt 
prie durų. Susivedęs šunis, imperatorius Jonas vienmarškinis 
tysojo sodo pavėsinėje, kurios stogą tarnai tolydžio laistė van- 
deniu, kad būtų vėsiau. Išvakarėse turbūt vėl buvo padauginęs, 
nes akys buvo užtinusios ir kamavo galvos skausmas. Bet jis taip 
smalsavo pamatyti galutinės sutarties juodraštį, kad neatsisakė 
pareigos jį perskaityti, o paliepė atnešti vyno ir vaisių vysku- 
pams ir paėmė popierių. Bet, vos perskaitęs pirmuosius žodžius, 
įširdo ir suriko, kad jo vardas turi būti paminėtas ir sutarties 
pradžioje arba popiežiaus Eugenijaus vardas turi būti išbrauktas. 
Jis murmėdamas skaitė, gėrė vyną, bet, - nors per karščius, dėl 
patogumo nepaisė imperatoriškų ceremonijų, - vyskupams vis 
dėlto neleido sėstis, ir jie visąlaik stovėjo priešais. Šunys uosti- 
nėjo vyskupų blauzdas ir tampė jų drabužių palankus. 

— Jie neturėjo teisės papildyti Tikėjimo išpažinimo! - užriko 
imperatorius. - Mes tai žinome ir jie tai žino, bet ramybės dė- 
lei sutikim ir su tuo. — Tačiau, skaitydamas pabaigą, jis gyva! 

šūktelėjo: - Ne, apie tai negali būti nė kalbos! Popiežius negali 
reikalaut sau ypatingų teisių, remdamasis mūsų Bažnyčios 
šventųjų tėvų laiškais, rašytais popiežiams, — nesvarbu, kaip iš 
mandagumo jie vadina popiežių. Sitokio apibrėžimo kaip gyvas 
nepatvirtinsiu. Tegul popiežius jį išbraukia arba tegul pakeičia 
kitu, antraip iškeliaujame nepasirašę! 

Besarionas mėgino aiškinti, kad visi karštai trokšta paskelbti 
Bažnyčių susijungimą rytojaus dieną - pirmadienį, per Šventą 
Petrą ir Povilą. Bet imperatorius nenorėjo net girdėt. 

— Jau ir Velykų abi dienos praėjusios, — pasakė jis. - Dar 
reikia pakeisti šiuos du skyrius, ir aš nenoriu, kad popiežius 
Biblija remtų savo valdžią. Jo ypatingosios teisės ir vykdomoji 
valdžia turi būti apibrėžta ankstesnių Bažnyčios susirinkimų 
sprendimų. 

Jis numetė popierių ir Besarionas turėjo pasilenkęs pakelti 
jį nuo grindų, kad nepakliūtų tam juodai baltam šuniui į dan- 
tis. Besariono patartas, tuoj pat nuskuodžiau į Santa Marijos 
Novelos vienuolyną pranešti kardinolui Čezariniui, dėl ko 
prieštarauja imperatorius, ir paraginti tuoj pat prašytis pas jį, 
kad tuos prieštaravimus atsiimtų. Vienuolyne patyriau didelę 

arbę, nes mane įleido į popiežiaus raštinę, kur popiežius su 
Čezariniu bei kardinolu Traversariu nerimaudami laukė žinios, 
patvirtinančios, kad kitądien bus galima skelbti Bažnyčių su- 
sijungimą. Popiežiaus veidas buvo dar labiau sulysęs — buvau 
girdėjęs, jog jis meldėsi ir pasninkavo keletą dienų, juodos jo 
akys degte degė, bet veide nesimatė nei lašelio prakaito, kaip 
kitų veiduose. Greitai susakiau imperatoriaus prieštaravimus ir 
tai, kad užsispyręs jis numetė sutartį šuniui, bet nuo šio dantų 
ją išgelbėjo Besarionas. 

Popiežius labai nusiminė ir pasakė: 

— Tegul parašo jo vardą rašto pradžioje, pavadinsiu jį myli- 
miausiu sūnum, tegul išvardija ir patriarchus bei jų atstovus, — 
juk tai neturi jokios reikšmės. Bet šventųjų mokytojų raštai ir jų 
laiškai Apaštalų sostui - geriausias ir įtikimiausias popiežiaus 
primato iki schizmos įrodymas, todėl ir vėl reikės ginčytis, jei 
remsimės tiktai pirmųjų Bažnyčios susirinkimų sprendimais. 
Turėsim derėtis, toliau derėtis, o aš jau nebepajėgiu. 

Suirzęs jis iškėlė rankas ir sušuko: 

— Viešpatie Viešpatie, pasigailėk manęs silpno, duok man jėgų 
dėl savo Sūnaus Jėzaus Kristaus ir įkvėpk man Sventosios Dva- 
sios, idant ištverčiau ir šį išmėginimą! Ne dėl savęs, ne dėl savo 
garbės, o dėl šventosios Bažnyčios! Viena Bažnyčia, viena galva, 
vienas piemuo - juk tokia buvo Tavo valia, kai davei šventam 
Petrui dangaus karalystės raktus. 

Pasimeldęs jis nurimo, atgavo orumą ir paragino kardinolus 
tučtuojau eiti pas imperatorių ir pasiūlyti sutarties pradžioje 
parašyti tokį apibrėžimą: 

— Eugenijus, Romos vyskupas, Dievo tarnų tarnas amžinam 
atminimui, sutartinai su mylimiausiu mūsų sūnum, kilminguo- 
ju romėniškuoju imperatoriumi Jonu Paleologu ir garbingais 
mūsų brolių patriarchų vietininkais bei kitais Rytų bažnyčios 
atstovais. 

Bet dėl popiežiaus ypatingųjų teisių pagrįstumo šventųjų 
mokytojų raštais jis nesiderėjo, nes Bažnyčios tėvų raštais buvo 
paremtas ir tikėjimo klausimų aiškinimas. 

Išvargęs jis leido man dar kartą pabučiuot šlepetę, uždėjo 
delną ant galvos ir pavadino geru vaikinu. 

Paskui dar tris dienas buvo lakstoma tarp imperatoriaus buto 
ir Santa Marijos Novelos vienuolyno, ir alsinančio karščio pri- 
veikti graikai piktai kaltino lotynus kliudant sujungti Bažnyčias, 
o lotynai vertė kaltę imperatoriui, todėl visi išsiskirstė įtūžę. 
Galiausiai popiežius turėjo susitaikyti su tokiu savo padėties 
apibrėžimu: „Tiek, kiek šios teisės paremtos ekumeninių Bažny- 
čios susirinkimų sprendimais bei šventosiom kanonų knygom.“ 
Žodžiai guemadmodum etiam buvo skaudus pralaimėjimas, bet 
graikai sutiko, kai bus pasirašyta sutartis, pateikti bendrą paaiš- 
kinimą, kad, pirmiausia remdamiesi Jonu Auksaburniu, jie maną, 
jog Sventosios Komunijos įvadiniai žodžiai paverčia duoną ir 
vyną tikru Kristaus kūnu ir krauju ir kad tik šie dieviški Atpir- 
kėjo žodžiai turi galią atmainyti duoną ir vyną. Jie nesutiko šio 
paaiškinimo įrašyti tikrajame unijos rašte, bijodami užsitraukti 
gėdą, nes būtų atrodę, kad iki šiol jie tuo neva netikėjo, o maldos 

o Sventosios Komunijos jiems reikėjo duonai ir vynui atmainyti 
Šventosios Dvasios dėka tik tikinčiųjų kūnuose. 

Šitaip nutiko tas neįtikėtinas stebuklas, kad visi ankstyvą ke- 
tvirtadienio rytą susirinkome į Švento Pranciškaus bažnyčią rašyti 
galutinės unijos sutarties ant geriausio pergamento. Graikai pano- 

ro, kad rašytų jų perrašinėtojas ir kad graikiška dalis būtų kairėje 
pergamento pusėje, o lotyniška — dešinėje. Tada graikai turėjo 
pasirašyti savo raštą, o lotynai - savo. Graikišką raštą imperatorius 
Jonas turėjo patvirtinti Bizantijos didžiausiu auksiniu antspaudu, 
o lotynišką raštą - popiežius Eugenijus savo bule. 

Dar sykį sutikrinus abiejų raštų tapatumą, perrašinėtojas ėmėsi 
darbo ir po pietų jį baigė. Džiaugsmingos įtampos ir tarpusavio 
supratimo dvasios perimti kardinolai ir graikai šnekėjosi apie 
Platono filosofiją, Plotiną bei senuosius raštus, ir mes, lotynai 
raštininkai, nebepykdėme ūmaus būdo graikų raštininkų, ne- 
erzinome jų šnabždėdami filiogue, o visi laikėmės atsargiai, lyg 
bijodami sutrint kiaušinius. 

Galų gale perrašinėtojas įšilusioje bažnyčioje atstūmė savo 
krėslą, atsistojo ir parodė nepriekaištingai dailiai paruoštą raš- 
tą; jį pamatę net lotynai šūkčiojo iš susižavėjimo. Laikydamasis 
įprastos tvarkos, kardinolas Traversaris ėmė šnibždomis skaityti, 
paprašė kardinolo Čezarinio dar kartą palyginti raštą su pareng- 
tiniu patvirtintu raštu. Bet skaitydamas paskutinius žodžius jis 
staiga nutilo, - jo veidas iš pykčio paraudo, - griebė perrašinėtoją 
už kaklo lyg norėdamas pasmaugti ir užriko: 

— Kas čia per apgavystė? 

Paaiškėjo, kad prie sakinio apie patriarcho teises perrašinėtojas 
savavališkai pridūrė Žodį visas, todėl galiausiai sakinys skambėjo 
taip: „Paliekant jiems visas ypatingąsias ir kitokias teises.“ Ir 
tai nutiko ne dėl išsiblaškymo, nes perrašinėtojas tą Žodį buvo 
pridūręs tiek graikiškame, tiek lotyniškame rašte. Todėl ne veltui 
kilo įtarimas, kad prieduras pridėtas slapta susitarus ir kad kaip 
tik dėl to graikai reikalavo, kad perrašinėtų vienas iš jų. 

Graikai ramindami sakė: 

— Ką reiškia vienas žodis! 

Bet kardinolas Čezarinis atrėmė: 

— Kantrybės, kantrybės, turim susitvardyti ir perrašyti iš naujo, 
nors užtruksime ligi nakties. 

Tada graikai tiesiai pasakė nesutinką. Arba sutartis nebus pa- 
taisyta, arba jie nepasirašys. Slogiai dirglioj tyloj graikų būrelis 
perėjo į kitą bažnyčios pusę, raštininkai mėgino smailinimo 
peilius, atrodė — vienas žodis, ir kils kruvinos muštynės. Taip 
baisiai visi buvo įsitempę. 

Savaime aišku, kad to prieduro reikėjo paisyti, nes graikai 
labai atkakliai j jo laikėsi. Šnibždomis pasitarę tarpusavyje, kardi- 
nolai priėjo prie išvados, kad graikai tuo prieduru ketino grįsti ir 
schizmos laikais patriarchų turėtas valdymo bei rinkimų teises, 
kurios pagal sutartį turėjo tekti popiežiui. Viskas baigėsi tuo, kad 
kardinolas Traversaris šiurkščiais žodžiais paleido susirinkimą ir 
visus išvarė. Graikai išėjo iš bažnyčios prieštariai rėkčiodami: 

— Nepasirašysime, nepasirašysime! 

Tik Besarionas tylėjo ir žengė nukukinęs galvą kaip didelis 
susigėdęs šuo. Kai jie išėjo, kardinolas Čezarinis iš nevilties ir su- 
krėtimo pratrūko verkti. Juk buvo akivaizdu, kad graikai ketino 
tik tariamai pripažinti popiežiaus primatą, išsaugoti visas savo 
Bažnyčios patriarchų teises ir šitaip palikti Bažnyčią Bažnyčioje, 
neva abiem susijungus. 

Taigi atrodė, kad paskutinę akimirką vėl viskas žlugo, ir jau- 
drių kalbų.ūžesy vienas per kitą smerkėme graikus už klastą, 
suktumą, o kažkuris kardinolas pasakė, esą akivaizdu - graikai 
nė neketino jungtis, todėl gerai, kad nereikės pasirašyti tos 
prakeiktos suklastotos sutarties ir kad graikai dėl to turės kęst 
gėdą. 

Graikai užsidarė savo butuose ir kitą dieną nieko nenutiko. 
Tik stingdomai sunkus laukimas užgulė tartum prieš audrą. 
Buvo penktadienis, todėl sutemus, dairydamasis aplinkui ir 
stebėdamas, ar gatvėje kas neseka, nuėjau už ponios Gitos namo, 
atsidariau sodo vartus ir įslinkęs užrakinau. Naktis buvo labai 
tamsi ir karšta, kažkur tolumoj blyksėjo žaibai, atstu girdėjosi 
duslus griausmas. Ištiesęs prieš save rankas, nuakliojau iki sodo 
namelio sienos ir durų. Kai jas atidariau, drebantis ponios Gitos 
balsas iš tamsos paklausė: 

— Ar čia tu, Johanai? 

Paskui pajutau jos virpančias rankas savosiose. Neapsakomas 
liūdesys ir bergždumo jausmas draskė gerklę, kai apkabinau ją 
ir pabučiavau. Drebėdama ir šniurkščiodama ji atsakė į mano 
bučinį ir pavadino mane mylimuoju bei vieninteliu. O paskui tik 
smukom į ugninį kapą ir tą akimirką jokia galybė nebūtų šito 
sulaikius — nei ji, nei aš, nei gėda, nei amžinų kančių baimė. 

Naktį Florencijoje praplyšo audra ir atrodė, kad skeldėja dan- 
gus ir žemė, aplinkui griaudėdami griūva namai. Melsvoj žaibų 

šviesoj Gita įkniubo veidu man į krūtinę, ir kūnas, rodės, virto 
pelenais, o širdis — plėnim, ir tada užvis karščiausiai troškau, 
kad mane nutrenktų žaibas ir ryte nereikėtų pabust. 

Bet rytas išaušo, aš pabudau, ir ji, drybsodama šalia, nesi- 
dangstė kūno, nes ir ji tikriausiai buvo nusivylus, todėl man 
atrodė artima. Pasidygėjimo, šleikštulio ir neviltingo švelnumo 
perimtas žiūrėjau į jos pilką glebų veidą ir susivėlusius, šlapius 
nuo prakaito plaukus. Jos nuogas pusamžis kūnas tebebuvo 
baltas ir gyvastingas ir mano prisilietimas tarsi išskleidė jos 
palaidumo žiedą, bet manęs nežavėjo jos glebi oda persišviečian- 
čiom melsvom gyslelėm. Su pasibjaurėjimu žvelgiau į ją, visam 
gyvenimui gniauždamas norą liesti moterį, kol ji tamsiom akim 
atvirai ir nuoširdžiai pasižiūrėjo į mane ir tarė: 

- Šitokią mane padarei. Dabar neapkenti manęs? 

Aš atsakiau: 

— Už ką man tavęs neapkęsti? Aš ne geresnis už tave. 

Susiėmiau galvą ir pasakiau: 

— Malonumas ir juslių pagunda - kapas ir lėta mirtis. Dabar 
tai Žinau, jei anksčiau nežinojau. - Ir po akimirkos pridūriau: — 
Iškeliauju iš Florencijos. 

Ji paklausė: 

— Ar tik norėdamas numarinti savo kūną lietei mane? 

Tada atsakiau: 

— Nežinau. 

Netrukus ji tarė: 

— Aš uždaryta viename kape su tavimi ir mane graužia kirmi- 
nai. Šitas kirminas nemiršta ir šita ugnis negęsta, O baisiuosi savi- 
mi ir tavimi baisiuosi. Bet pasigailėk manęs ir kol kas nepalik. 

— Nei viena moteris nemokėjo skaityti mano minčių taip, kaip 
tu, Gita, - pasakiau. — Todėl tu man artima ir tarsi dalis manęs — 
baisi dalis, tikriausiai mylėčiau tave, jei galėčiau jaust meilę. 
Bet mano širdyje — tik nenuveikiamas šaltumas, nenuveikiama 
savimyla, todėl nenuveikiu neapykantos sau. Nevalia manęs 
gailėti, nes pats savęs negailiu. 

Ji pasakė: 

— Mano kūnas, mano siela ir mano dvasia šaukiasi tik tavęs. 
Jei tu tamsos angelas, krisiu su tavim į tamsą ir daugiau nieko 
man nebereikės. 

Nuėjau prie durų ir pasižiurėjau į sodą. Po lietaus sodas buvo 
šlapias, saulė žvilgino nuo medžių lapų dar varvančius skaidrius 
vandens lašus. Melsvi balandžiai kapnojo žemę, dangus švytėjo 
skaistumu ir saulė lyg atsimainius spindėjo gaiviu skaistumu. 
Šitas ribom apibrėžiamas pasaulis, kurį matė mano akys, tebuvo 
kapas, ir mano gyvas kūnas tebuvo kapas, pavaldus kapų įsta- 
tymams. Bet tąryt mūsų kapas atrodė baisingai gražus. 

Tris naktis išbuvau pas ją -nė kojos iš jos namų neiškėliau. Ji 
buvo nuolanki, tyli ir aš be jokios neapykantos žvelgiau į jos 
tamsias, iš meilės atviras akis. Mudviejų meilė buvo neįmanoma, 
beviltiška, bet kai ji tamsoj atitykindavo pas mane, aš paklusda- 
vau, visiškai nusižemindamas kūnu. Nesupratau, ar darau jai 
gera, ar bloga, ir nenorėjau dėl to sukt galvos, bet ji sakė, jog 
darau gera. Nejaučiau neapykantos jai dėl to, kad ji bjauri, bet 
gailėjau jos, nelaimingos, ir nuodėme visa ko nelaikiau, o veikiau 
atgaila ir malone, jos noru darydamas gera. 

Tuo metu tvirtai nusprendžiau palikti Florenciją, ir Gita dau- 
giau neprieštaravo, supratusi, kad vis tiek manęs nesulaikys ir 
kad tai ilgiau nesitęs. 

- Jeigu laikai nuodėme tai, kas tarp mūsų nutiko, - pasakiau, — 
atpirk ją, kaip gali ir kaip sąžinė liepia. Bet didžiausią nuodėmę 
padaryčiau, jeigu likčiau Florencijoj, vis pas tave sugrįžčiau, 
viskas virstų įpročiu ir stiprintų mudviejų pasibjaurėjimą vie- 
nas kitu. O išsiskyrę atleisime vienas kitam ir toliau gyvensim 
kiekvienas savaip. 

Net užmiršau, kad ji labai turtinga, kol karštai nepasiūlė man 
pinigų. 

— Daugiau neturiu ką tau duoti, - pasakė. — Tokia vargšė aš, bet 
džiaugčiausi žinodama, kad pinigai palengvins tau kelionę, nes 
negaliu net pagalvoti, kad turėsi kęsti nepriteklių bei sunkumus 
ir žeminsies prieš žmones dėl pinigų. 

Pirmadienio rytą pasibučiavome atsisveikindami i 1r ji pasakė: | 

— Atleisk man už viską. 

— Ir tu man atleisk, - pasakiau, mudu išsiskyrėme ir aš palikau 
jos namus. 

Išėjęs į gatvę, pamačiau šventiškai apsirengusių žmonių būrius 
traukiant katedros linkui ir nustebęs paklausiau, kas atsitiko. 

— Graikai pasirašė, — išgirdau. — Tesidžiaugia dangus, tedžiū- 
gauja žemė, nes visiems krikščionims tai laiminga diena. 

Prie katedros ir gretimose gatvėse buvo sausakimša Žmonių, 
virš galvų šmėkščiojančios graikų ir lotynų vyskupų mitros yrėsi 
katedros pusėn ir žmonės džiaugsmingais šūksniais, mojuodami 
medžių šakelėmis sveikino vyskupus. Prasiskyniau kelią prie 
bažnyčios, popiežiaus sargybiniai mane pažino ir įleido vidun. 
Bažnyčią, kimštinai prisikimšusią dvasininkų ir Florencijos kil- 
mingųjų, smelkė šventiškas jaudulys. Kai įnešė popiežių Euge- 
nijų ir imperatorių Joną, visa didžiulė minia užgiedojo padėkos 
Dievui giesmę. 

tai taip gavau progą išgirsti kardinolą Čezarinį skaitant Baž- 
nyčių susijungimo sutartį lotyniškai ir Besarioną — graikiškai, 
o tada ir graikai, ir lotynai visi kaip vienas pratrūko pritarimo 
šauksmais. Bet žodis visos sutartyje liko ir, nors dairiausi, tarp 
graikų nemačiau Marko Eugeniko niūraus pavidalo. Kai sutar- 
tis buvo perskaityta ir viešai patvirtinta, kardinolų padedamas, 
pats popiežius Eugenijus atlaikė įspūdingiausias mišias iš visų 
lig tol Florencijoj regėtų. 

Bet aš jaučiausi kaip sapne ir širdyje jau buvau pasitraukęs. 
Troškau tikėti, kad per šimtus metų krikščionims tai džiaugs- 
mingiausia diena, kad Rytų ir Vakarų bažnyčių susijungimas 
sujudins Vakarų šalis, nuslopins Bažnyčios nesutarimus, su- 
taikys valdovus ir išves susijungusias tautas į didelį kryžiaus 
Žygį prieš turkus. Bet man tai jau nerūpėjo. Kas man iš to, kad 
graikų kultūra vėl praturtins ir sudvasins Vakarų šalis! Homero 
knygos puslapiai man atrodė negyvi, ir senieji raštai neišvadavo 
mano sielos iš kūno kalėjimo. Žiūrėjau į į džiaugsmingu jauduliu 
švytinčius veidus, mačiau graikų ir lotynų vyskupus broliškai 
bučiuojantis, mačiau brangių aukso ir sidabro indų spindesį, 
perlais siuvinėtus apeiginius drabužius ir brangakmenius, im- 
peratoriaus Jono plunksnotą karūną ir niūrų išdidų veidą, bet 
žvelgiau į tai atsisveikindamas. 

Tą džiaugsmingą dieną daktaras Sekundinas net nepaklausė, 
kur buvau ir kodėl apleidau darbą. Paprašiau jo parašyti liudi- 
jimą apie mano kalbos įgūdžius ir mano, kaip Bažnyčios susi- 
rinkimo raštininko, darbus, kad keliaudamas po Italijos kraštus, 
kaip svetimšalis, neužsitraukčiau jokių negerų įtarimų. 

Jis manęs paklausė: 

— Juk neketini išvykti? Ir atlyginimo negavai, bet pirmiau rei- 
kia graikus į kelionę išruošti, tik tada galėsime tikėtis algų. 

Aš pasakiau: 

— Paliksiu savo algą. Aš jos nenusipelniau. Ir atleiskit man, 
brangus daktare, už užsispyrimą ir išdidumą. 
nieko neklausė, o parašė gražų liudijimą, patardamas visiems 
geriems Žmonėms priimt mane į darbą. Paskui atsisveikinau su 
savo draugais raštininkais, išdalijau jiems nereikalingus drabu- 
žius, o meistrui Matėjui daviau pinigų, paprašydamas išgerti 
vyno už mano laimę. Turėjau nemažai susitaupęs, - neskaičiuo- 
jant ponios Gitos dovanoto kapšelio. Todėl dar sykį sugrįžau 
į pranciškonų vienuolyną, atidaviau viską pirmam sutiktam 
vienuoliui ir pasakiau: 

— Išdalinkit šituos pinigus vargšams ir paprašykit jų pasimelsti 
už mane. 

Jis susmalsęs atrišo kapšelį ir, šūktelėjęs iš nuostabos, pa- 
sakė: 

— Dieve mano, juk čia mažiausiai šimtas auksinų! Aš negaliu 
priimti tokios didelės sumos. Turi nunešt tuos pinigus priorui 
arba ūkvedžiui, kad jie tave palaimintų. 

Bet palikau jam kapšelį ir skubinai nuėjau, pasiėmęs tik kelis 
sidabrinius, kad nuo pat pirmų dienų nereikėtų prašyt Žmo- 
nių malonės. Todėl dabar turėjau tik tuos drabužius, kuriuos 
vilkėjau, ir rašymo reikmenis. Net Homero nenorėjau pasiimti, 
todėl nunešiau jį knygų nuomotojui ir paprašiau pasaugoti ir 
parduoti, jeigu nepasirodysiu. Bet Apvaizdos įgeidžiu pamačiau 
tarp jo knygų evangelijas graikų kalba. Paklausiau, ar jis iškeistų 
tą mažą knygelę į didžiulį Homerą, ir jis mielai sutiko su tokiu 
sandoriu, palaikęs mane kvailiu. 

Temstant vakarui, dulkinu keliu užkopęs ant melsvai raudonų 
kalvų, pamačiau Florencijoje plyksčiojant džiaugsmo ugnis. Bu- 
vau toks kaip kitados, kai išėjau į kelią, - neturtingas ir laisvas, 
bet laisvė man buvo karti. Kalvų tamsumoj, didžiuliam pasaulio 
miestui žioruojant džiaugsmo ugnių šviesuliais, atsiklaupiau ant 
žemės ir balsu pasimeldžiau: 

— Jėzau Kristau, Dievo Sūnau, pasigailėk manęs! 

Bet tik tamsa girdėjo mano maldą ir niekas manęs nepasigai- 
lėjo ir neištraukė iš kapo. Galiausiai parklupau ant žemės kalvos 
atšlaitėje ir graudžiai pravirkau. Žemė šildė mane sušalusį, žemė 
pasigailėjo manęs ir aš galop užmigau, padėjęs galvą ant savo 
vienintelės motinos šiltos krūtinės. 

Nuo liepos iki rugsėjo keliavau per Italijos kraštus be jokio 
tikslo ir skaisčią spalio pradžios dieną išvydau gelsvus Asyžiaus 
mūrus kalnų slėnio atšlaitėje. Sustojau praleisti pro šalį lakdi- 
namų dengtų neštuvų su raitelių palyda, bet ir dengti neštuvai 
sustojo ir iš jų išlipo ponia Gita, puolė prieš mane ant žemės, 
apkabino kelius ir verkdama pasakė: 

— Pagaliau radau tave, Johanai, ir daugiau nesišaipysiu, o 
dėkosiu Dievui už tai! 

Buvau apžėlęs plaukais, apėjęs barzda ir murzinas, bet laisvas 
ir maniau, kad niekas manęs nepančioja. Todėl nirčiai atplėšiau 
jos rankas ir kirtau: 

— Mudviejų niekas nesieja, moterie, nepersekiok manęs! 

O ji tarė: 

— Zinau, ką padarei, žinau, kad išdovanojai drabužius ir išda- 
lijai pinigus neturtėliams, kad knygą pardavei. Kęsdama vargus 
ieškojau tavęs, sekiau tavo pėdsakais ir galų gale suradau. Negali 
manęs atstumti, o turi apsigręžt kelyje ir vesti mane, nes jau 
ketvirtas mėnuo laukiuosi tavo kūdikio. 

Sakytum žaibas trenkė man po kojų, žemė susiūbavo, akyse 
sutemo ir akimirksniu suvokiau neišsigelbėsiąs. Buvau išsekęs 
nuo klajonių ir alkio, todėl netekau nuovokos ir susmukau ant 
jos rankų ausyse šniokščiant bekraščiams vandenims. 

Ponia Gita šaukė pagalbon tarnus, plekšnojo delnais man 
skruostus ir varvino ašaras ant veido. Su ja drauge keliavo tėvas 
pranciškonas ir mokytas teisininkas, pasiruošęs visus reikiamus 
popierius ir leidimus. Vakare mudu tapome vyru ir Žmona prieš 
Dievą ir žmones ir taip aš nejučia pasidariau vienas turtingiausių 
Florencijos vyrų. Šitaip baigėsi mano kelionė 1439 metų spalio 
mėnesį. 

Johanas Peregrinas dei Bardis 1444 metų sausio mėnesį Fjezolėje pra- 
puolant atminčiai ir tuščiai atsiprašydamas. 

Kilmingiausioji ponia Gita dei Bardi, brangi garbioji sutuoktine. 
Kai gausi mano laišką, aš jau būsiu toli nukeliavęs ir tu manęs nepa- 
sieksi. Ir karštai meldžiu, prisimindamas tuos daugiau nei ketverius 
mudviejų bendro gyvenimo metus, nesivyli manęs, nes jokia žemiška 
galybė jau nesugrąžins manęs iš kelio — nei kunigaikščio įtakingumas, 
nei švelniausi maldavimai. Be to, priėmiau kryžių, todėl sugrįždamas 
nusikalsčiau ir Bažnyčios, ir pasaulietiniams įstatymams, 0 pirmiausia 
savo sąžinei. 

Bet kodėl ilgai svarstęs ir, atmetęs daugybę abejonių, priėmiau 
kryžių, prisimindamas tavo gerumą, privalau tau ir mūsų sūnui 
paaiškinti, nes galiu nebegrįžti. Tik pirmiausia patikinu, jog taip nu- 
tiko ne dėl to, kad šalinuosi tavęs ar mūsų sūnaus, be to, manau, kad 
puikiai pažinai mane per šiuos drauge nugyventus metus ir žinai, j08 
iškeliavau ne nuotykių ieškoti ar permainos trokšdamas. Girtuoklis 
taip pat nesu, nei palaidūnas, kuris bėga nuo savo poelgių pasekmių, 
ir mūsų turto nešvaisčiau, kad, neturėdamas kitos išeities, priimčiau 
kryžių, nesu jauniausias geros šeimos sūnus, kuris siekia valdžios 
bei garbės, ir apskritai nesu iš tų dykūnų, kuriuos tenai siunčia, 
nūsdami išvaduoti kraštą nuo nepageidaujamų asmenų, taip pat nesu 
plėšikas, kuriam svyla padai. Drauge juokdavomės ir šaipydavomės iš 
tų, kurie priėmė kryžių, ir iš tų, kuriems kryžius buvo jėga įbruktas, 
nes valdžia ar nelaimingi giminaičiai kitaip negalėjo jų atsikratyti. 
Manydami, jog esame įžvalgūs ir išmintingi, drauge nusprendėme, 
kad šitas kryžiaus žygis yra tik politinės pinklės, kuriomis popiežius 
Eugenijus naudojasi gausindamas iždą ir mėgina savo pusėn pa- 
traukti popiežiaus Felikso šalininkus Vokietijoje bei Prancūzijoje. O 
savo lėšas šiam tikslui aukojome todėl, kad norėjome jaustis dievoti Ir 
nenorėjome pyktis su Bažnyčia. Tais auksiniais florinais išsipirkomė 
iš kryžiaus prievolės. 

O ar buvo lengviau, nei priiminėti dievobaimingiausius Bažnyčios 
tėvus savo gražiuose namuose, valgydinti juos ir girdyti, maloniai klau- 
sytis jų kalbų ir galiausiai, įrašius jų vardus į pateiktus sąrašus, skirti 
pinigų našlaičių ir našlių tikėjimo skelbėjams ir naujiems altoriams, 
vienuolynams bei labdaros įstaigoms, mokymo įstaigoms ir dvasininkų 
mokykloms, Viešpaties kapui ir gražiems sienų tapiniams, taip, visą 
bažnyčią pastatydinom ir niekas neišeidavo iš mūsų namų tuščiomis, 
o.kiekvienas gaudavo daugiau nei tikėjosi, todėl mes šypsodavom ramia 
sąžine, kai, viską atidavę į Bažnyčios rankas, žvilgsniu nulydėdavom 
juos, išėjusius į kelią. Bet argi skaudu samstyti bedugnį šulinį, juk mūsų 
turtas ne kažin kiek sumenkdavo nuo aukų visokiems geriems tikslams, 
o ir Bažnyčia tikina, kad bankininkų kasmet mums skiriamos dovanos 
už įdėjimus nelaikytinos jos pačios draudžiamom palūkanom. 

Ne vien Bažnyčiai padėjome, bet ir prie kitų gerų ir patikusių 
tikslų prisidėjome. Neturtingiems studentams dalindavome kapšelius, 
ir mokslingi vyrai mus laimino, menininkams, statulų kalėjams bei 
statytojams mokėdavome dosniau nei būdavome sutarę, jei jų darbai 
mums atrodydavo pavykę. Bet jau po visko. 

Net kryžiaus žygio pamokslininkus gausiai parėmėme, nors aš, 
būdamas Florencijos pilietis, nesu prielankus popiežiui Eugenijui, 
kuris grįžo į Romą, nutraukęs ankstesnes sąjungas ir sudaręs mums 
naujų nenaudingų sutarčių, šitaip atsimokėdamas Florencijai už tai, 
ką šis miestas padarė jo baisiausiom nerimo dienom. (Vis dėlto nenoriu 
pasakyti, kad Florencija darė jam gera, nežiūrėdama savo naudos, ar 
sumokėjo bent floriną, kurio daugeriopai neatgavo kitais pavidalais.) 

Manau, prisimeni, kaip nusivyliau ir nusiminiau, kai Rytų ir Vakarų 
bažnyčių sąjunga žlugo, lyg jos nė nebuvo, nors ją atšventė su džiaugs- 
mingais pamokslais ir varpų skambinimu visuose krikščioniškuose 
kraštuose. Bazelio bažnyčios susirinkimas nušalino popiežių Eugenijų 
ir išsirinko popiežium tą neapsakomai turtingą ir kunigaikščių mylimą 
Savojos hercogą, kuris, likęs našlys, su vienminčiais riteriais įsikūrė 
ant Ženevos ežero kranto. Nemanau, kad šventasis tėvas Feliksas bus 
geras popiežius, nes, sako, Enėja Silvijus nuo jo atsimetė ir jau pardavė 
sekretoriaus pareigas kurijoje, ir kunigaikščiai jo nepripažįsta, kaip 17 
Eugenijaus, nes daugiausia laimi būdami nešališki šiais krikščionių 
schizmos laikais. 

Ir imperatorius Jonas, sugrįžęs į Konstantinopolį, bijodamas žmonių 
pykčio ir vienuolių kurstymų, neišdrįso Sofijos sobore paskelbti Baž- 

nyčių susijungimo sutarties, ir Marko Eugeniko niekas nenubaudė, o 
priešingai, Besarionas persekiojamas, ir rusai jau ištrėmė arkivyskupą 
Izidorių, o daugelis pasirašiusiųjų uniją graužėsi ir tvirtino šitai 
padarę tik imperatoriaus verčiami, ir girdėjau, jog vienas jų — Jurgis 
Scholarijus taip gailėjosi, kad sugrįžęs įstojo į Pantokratoro vienuolyną 
ir, pasivadinęs Genadijum, ėmė skelbti savo nuostatas prieš Bažnyčių 
sąjungą. Apskritai imant, ta sutartis, sudaryta šitiek dirbus ir su to- 
kiu vargu, paliko negyva raidė; ir tai, kas joje surašyta, neturi jokios 
reikšmės nei tikslo. Cia mudviejų nuomonė sutapo, ir nežinau, kodėl 
aš vėl tai kartoju ir aiškinu, nes abu šitai žinome ir aš sekiau įvykius, 
norėdamas žinoti, kas dedasi pasaulyje, kai jis vėl tapo man svarbus. 

Popiežius Eugenijus nė piršto nepakrutins dėl Konstantinopolio, 
nežiūrės jokių draugystės ir pagalbos sutarčių, jeigu jam tai nebus nau- 
dinga. Kryžiaus žygį jis tik kaip prievilą tautoms ir valdovams numetė. 
Sutikdami su jo skelbiamu kryžiaus žygiu, valdovai sykiu pripažins jį 
patį ir atsitolins nuo Bazelio bei popiežiaus Felikso. Bet kryžius mažai 
ką įkvėpė, 0 į žygį daugiausia išėjo tokie, kuriuos išvardijau anksčiau, 
ir ne popiežiaus Eugenijaus, o tik to vengro Janošo Huniadžio pergalių 
prieš turkus ir kario garbės paakinti. 

Bet nesvarbu, ar radosi įkvėpio šiame kivirčų ir schizmos pasaulyje, 
nes, šiaip ar taip, tas vengrų karalium išrinktasis Lenkijos valdovas 
Vladislovas su savo kryžininkų kariauna jau pasiekė net Bulgariją, 
užėmė daug miestų ir iškovojo nė nesapnuotą pergalę, tad turkai su- 
mušti, O jų vyriausiasis vadas paimtas į nelaisvę. Serbijos ir Valakijos 
valdovai jį remia, jų vyriausiasis vadas — tas garsusis Huniadis, 0 
kardinolas Čezarinis joja greta Huniadžio. Žiemą jie turės grįžti į 
Vengriją, bet vasarą popiežius IŠTUOS laivyną į Konstantinopolį, ir 
pralaimėjus, Karamanidų princas Mažojoje Azijoje vasalūniškai pakils 
prieš jį į maištą. Neabejoju, šį pavasarį visų šalių kariaunos plūste plūs 
dėtis prie kryžininkų, nes tokius kaip aš uždega žinios apie pergales. 
Taigi priėmiau kryžių ne dėl tokio reikalo, kuris iš anksto pasmerktas 
žlugti, nes išmokei mane apdairumo ir įkvėpei man prekijo dvasios, 
priėmiau kryžių ir iš pasaulietiškų paskatų, ir norėdamas prisidėti prie 
neabejotinai pergalingo reikalo. 

Taigi tikiu, ar bent jau karštai viliuosi, kad kitas pavasaris krikščio- 
nims bus didis pavasaris. Kai turkų valdžia žlugs, - bent taip dabar 
atrodo, — Konstantinopolis pavirs galingu susijungusių Vakarų tautų 

atramos tašku. Tada jau niekas neabejos, o neteisėtasis popiežius už- 
sitrauks gėdą ir valdovai turės užmiršti savo kivirčus, nesutarimus 
ir dėtis prie paskutinio didelio kryžiaus žygio vaduoti Viešpaties kapo 
ir kurti Kristaus karalystės, globojami vienintelės susijungusios Baž- 
nyčios. Šalys gyvens taikiai ir bendras trečiųjų teismas spręs valdovų 
kivirčus. Nes tokiais šviesiais laikais gyvename ir visose šalyse yra tiek 
išsilavinusių žmonių, kad pavyks sutramdyt neapykantą ir smurtą. 
Dėl to priėmiau kryžių. 

"Bet girdžiu tavo šaipų juoką, Gita, ir patarimą nusileist ant žemės. 
Turbūt tu teisi. Juk ir pats netikiu, turbūt net nesitikiu šito, nes per- 
nelyg pavargę, pernelyg žiaurūs, abejingi, savimyliški ir neviltingi 
mūsų laikai. Šitaip nebus. O jeigu bus, tai visai kitaip klostysis, nei 
įsivaizduojame. Pikčiausias šaipūnas būčiau, jei kaip aklatikis rėkčiau: 
„Dievas šito nori!“ Priėmiau kryžių, bet nerėksiu, nes Dievas nieko 
nenori ir nemačiau Jo kišantis į žmonių reikalus. (Vis dėlto ištrink šitas 
mano mintis, jeigu laiško nesunaikinsi, kad kam nors nepakenktų. Aš 
tikiu, Dieve, pasigailėk manęs už netikėjimą.) 

Tad kodėl priimu kryžių, jei netikiu? Turbūt norėdamas išsisukti nuo 
šio klausimo parašiau tiek daug tuščių žodžių. Negaliu ir nenoriu prieš 
tave apsimetinėti, nes kiaurai mane permatai ir, galimas daiktas, pažįsti 
mane geriau, negu aš pats save pažįstu. Juk tu vyresnė už mane ir per 
nelaimes bei gyvenimą turtų pragare tavo protas ir išmintis pasidarė 
aštri kaip peilis, kuriuo taip dažnai vienas kitą žaizdodavome. Tu už 
mane išmintingesnė ir nuovokesnė, todėl paklūsti ribomis apibrėžiamo 
pasaulio įstatymams. Arba paklūsti todėl, kad tu moteris, nes klusnu- 
mas — moters išmintis. Arba dėl savo sūnaus. Šiaip jau tik per tavo 
drąsą ir protą sudarėme santuoką ir aš nepalikau griovyje su žaizda 
nugaroje daugiau nei prieš ketverius metus. 

Dėkui už tai, nes, matyt, turiu ištverti, kas likimo skirta. Ir jeigu 
paklausi, ar aš jau nebemyliu tavęs ir savo sūnaus, nes palieku, atsa- 
kysiu: myliu tave ir mudviejų sūnų taip, kaip sugebu, myliu jus užvis 
labiausiai, bet turiu išgyventi Dievo man lemtą likimą. Bet ką aš žinau 
apie Dievą. Tikriausiai turiu išgyventi likimą, kurį manyje brandina 
turimos savybės. 

Žvaigždes tais metais tyrinėjau, iškilių mokytojų klausiausi, pas mus 
svečiavosi Toskanelis ir gėrė mūsų vynus. Bet žvaigždėse nieko nej- 
žvelgiau, nors gal žvaigždės taip pat mąstančios substancijos ir siekia 
išsigelbėjimo, naudodamosi turimom savybėm. Šitai atradau Origeno 

raštuose, bet man tai nepadės, nors žvaigždžių minčių spinduliai sklin- 
da iki mūsų ir daro įtaką mūsų poelgiams, nes niekada nesužinosiu, 
kas iš manęs paties, o kas iš žvaigždžių, vis tiek visa vyksta manyje ir 
pats turėsiu atsakyt už savo darbus. Svaigi žvaigždžių laisvė ir mano 
paties laisvė, kai nesileidžiu supančiojamas. Prisirišau prie tavęs ir 
prie mūsų sūnaus, prie mūsų gražių namų, prie šaltinio, prie savo 
knygų ir mūsų meno kūrinių, ir prie mūsų turtų, - šito neneigiu, nes 
turtingam lengviau suprasti tai, kas žemiška, — prisirišau prie balan- 
džių, prie savo žirgo ir tavo šuns, prie visa ko mano širdis prisirišo, 
bet niekas manęs nebepančioja, kai rašau, kad priėmiau kryžių. Laisvės 
šviesa mano širdyje liudija Dievo buvimą. 

Žinau, kad Dievas yra, bet apie Jį nieko neišmanau. Mano mylimas 
mokytojas Kuzietis Vokietijoje keliauja iš vienos vyskupijos į kitą, iš 
vieno kunigaikščio pas kitą, iš vieno valdovo pas kitą kaip taikdarys, 
priešybių taikytojas ir santarvės kūrėjas. Kardinolas Čezarinis, kurį 
gerbiu už ugningą dvasią, besąlygišką nesavanaudiškumą ir tvirtą 
tikėjimą, pasirinko kryžių ir jį skelbdamas dabar joja greta Hunia- 
džio. Juodu abu tiki savaip tarnaujantys Dievui, bet, pasaulietiškai 
pažiūrėjus, abu tarnauja tik popiežiui Eugenijui. Ir aš nežinau, ar, 
pasirinkęs kryžių, tarnauju Dievui, nes tik šio pasirinkimo laisvė man 
liudija Dievą. 

Prastuomenės tikėjimas paikas, prastuomenė niekada neperpras 
dieviškų tiesų. Šitaip maniau ir šitaip tau kalbėjau, o su graikiška 
filosofija ir į Florenciją atkeliavo mintis apie egzoterinę ir ezoterinę, 
neįšventintųjų ir įšventintųjų išmintį. Juk kai kurie aukštieji dvasinin- 
kai, įvilkę Platono mintis į krikščionišką pavidalą, savo širdies abejones 
suderino su šiuo mokymu. 

Žinodamas, kad Dievas yra, taip pat žinau, kad Žodis galėjo tapti 
kūnu, gyventi tarp mūsų, kentėti, mirti, trečią dieną prisikelti iš mi- 
rusiųjų ir atsiųsti savo mokiniams Šventąją Dvasią. Taip, šitaip galėjo 
nutikti, tad suprantama ir išmintinga, kad žinau esant ir išpažįstu 
Dievą. Bet žmonės nustatė, kad tik Bažnyčia gali išgelbėti, žmonės 
kvailai nustatė, kad dieviškumo paslaptys aprėpiamos ribotais žodžiais. 
Gal tai suprantama prastam žmogui, kuris daugiau neaprėpia, bet aš 
turiu suprasti daugiau, todėl neišsigelbėsiu, jeigu neišsigelbės mano 
paties širdis. Aš manau kitaip. 

Dievas tapo žmogumi, bet netapo filosofu, Jis neieškojo mokinių tarp 
to meto mokslo vyrų. Ir mokė palyginimais, kuriuos supranta net men- 

kiausias 15 visų. Dieviškų dalykų jokia filosofija nepavers protingais, 0 
apie Dievą galima kalbėti tik palyginimais. Tai išvada viso skaitymo, 
kuriuo varginau galvą: dieviškoji tiesa tokia paprasta, kad ją supranta 
ir suvokia net silpniausias ar bent jau tiki ja. Tiktai aš nesuprantu ir 
netikiu. Todėl, mano brangioji, todėl priėmiau kryžių. Ne tikėjimo, o 
nevilties akinamas. 

Tas vienuolis Bernardinas nusijuokė, šitai išgirdęs, ir paklausė, ar 
patikėčiau, jeigu jis paimtų žerplėjančią anglį ir anglis jam nenude- 
gintų delno. Atsakiau, kad patikėčiau, jeigu pats pamatyčiau. Jis tarė: 
„Vadinasi, neverta tau šito rodyti. Tu matai, o vis dėlto nematai, tiki, 
o vis dėlto netiki.“ Bet girdėjau, kad vėliau Romoje jis daugybės liu- 
dininkų akivaizdoje iš tiesų sugniaužė degančią anglį ir ji nenudegino 
delno. Daugis vadino jį šventu. 

Gita, priėmiau kryžių, nes noriu kovoti dėl Kristaus su bedieviais, 
dėl Kristaus. Tai ta deganti anglis, kurią imu į delną, noriu patirti, 
ar ji nedegina. 

Bet ir tai tik dalis tiesos ir mane ima neviltis, nes nemoku tau visko 
paaiškinti. Vis dėlto nemanyk, kad priėmiau kryžių, norėdamas išsi- 
vaduoti iš santuokos, kurią žmonės vadino neįprasta ir nelygia. Tos 
pašaipos ir niekinimas jau toli praeity. Tu tai ištvėrei, kodėl aš negaliu 
ištverti. Juk turiu draugų Florencijoje, net Kozimas man prielankus, 
nes vedęs tavo tetą. Su Pjeru jodinėjau ne kartą, sykiu su Elorenci- 
jos kilmingaisiais klausiausi filosofų, ir jau niekas manęs neniekino. 
Ko dabar turiu bėgti nuo santuokos, jei tada nebėgau. Jeigu būčiau 
kitoks ir pasitenkinčiau šiuo ribotu pasauliu, su tavim net laimingas 
būčiau. Bet tau manęs jau nebereikia, tu turi sūnų, jis pripildo tavo 
gyvenimą, apie jį mąstai pirmiausia, tik tada apie mane ir galiausiai 
apie save. Nemanau, kad iškeliaudamas nusikalstu tau. Taip, ir galbūt 
aš sugrįšiu. 

Dėl savęs turiu iškeliauti. Dėl to baisaus nerimo, kuris rusena ma- 
nyje ir neduoda ramybės. Atleisk, kad pavargau nuo turto ir apstaus 
gyvenimo. Atleisk, kad pavargau juoktis ir draugų būryje apsvaigęs 
nuo vyno dainuoti, pasipuošęs gėlių vainiku. Atleisk, kad pavargau 
skaityti poetus ir persisotinau filosofų minčių. Atleisk, kad per mažai 
turiu meilės gyventi su tavim ligi dienų galo. 

Ir mūsų sūnus bus laimingesnis, jei savo buvimu nepriminsiu jam 
nelygios kilmės. Jis — Bardžių giminės ir kada nors pasieks mieste de- 
ramą padėtį. Suteik jam gerą išsilavinimą, tegul mokosi ne tik lotynų, 

bet ir graikų kalbos. Tegul išmoksta jodinėti, šaudyti iš lanko, ir per 
daug nesirūpink jo sveikata, neuždaryk jo į beprotiškos meilės kalėjimą 
ir netrikdyk jo laisvos gabumų raidos. Kai jam sukaks šešeri, nusam- 
dyk gerą mokytoją. Palaimink jį nuo manęs. Jis turbūt menkai mane 
prisimena. Trejų metų vaikas nedaug ką prisimena. Pats tai žinau. 

Nesirūpink dėl manęs, Gita. Ir manyk, kad buvau tik šešėlis ir sapnas 
tavo kely. Daugiau tau nerašysiu, nes laukti laiškų — tik dar didesnis 
skausmas. Toliau gyvenk taip, kaip gyvenai. Juk Dievas padarė stebu- 
klą, leisdamas tau pagimdyti vaiką. Tu turtinga, laisva ir laiminga, 
nes turi sūnų. Nebebijok žmonių, nes sūnus tave saugo — vien todėl, 
kad yra. Jis — Bardis, jam priklauso tavo turtas, nes, kol manęs nėra, 
giminės tave saugos geriau, nei aš gebėčiau saugoti. Gerai pagalvojusi, 
suprasi, kad, man išvykus, visiems palengvės. Taip bus geriausia tau, 
tavo sūnui ir man. 

Nesirūpink dėl manęs. Man dvidešimt penkeri, pats jėgų žydėjimas. 
Per šiuos metus aš ne vien dykaduoniavau, bet ir kūną lavinau. Nu- 
sėdžiu ant žirgo, moku naudotis kalaviju, lanku ir net šaunamuoju 
ginklu. Iš tiesų geriau pasirengęs iškeliauju nei daugelis. Taip pat 
nusipirkau vekselių, kuriuos apmoka Venecijoje ir Budoje, nes žinau, 
kad niekada man neatleistum, jei nepasiimčiau ganėtinos pinigų 
Sumos. 

Galbūt priėmęs kryžių tapau Dievo juokdariu. Bet patikėk, kada 
nors vis tiek būčiau iškeliavęs. Žemiško gyvenimo skolą visi turėsim 
atiduoti, bet, iškeliaudamas savo valia, nutraukiu laiko ir vietos grandi- 
nes. Jei ne kryžiaus žygis, gal būčiau leidęsis į Afriką arba į Indiją. Vis 
tiek būčiau iškeliavęs. Todėl neverta liūdėti. Vis dėlto kryžius suteikia 
protingą tikslą, todėl tau neteks dėl manęs kęsti gėdos, o galėsi prieš 
žmones didžiuotis mano dievotumu. 

Daugiau nerašysiu. Žinai ir pažįsti mane geriau nei kiti. Mūsų 
kapas gražus, bet, manau, suprasi mane, jei nuritinsiu nuo jo angos 
akmenį ir dar kartą pamėginsiu išeiti. Tad sudie, žmona Gita, ir perduok 
linkėjimų mudviejų sūnui. 


1444 metų vasarą, turkų taikos įgaliotiniams iškeliavus į Vengriją, 
aš, skausmingo nerimo apimtas, tvarkiau dokumentus kardinolo 
Čezarinio palapinėje. Staiga pajutau po kojom drebant žemę, 
stovykloje pasigirdo pagalbos šauksmai. Drebėjimas buvo 
toks stiprus, kad puoliau ant žemės ir įsikibau į ją rankomis. 

Drebėjimui paliovus, žemę sudundino pasibaidžiusių arklių 
kanopos, kažkas pakėlė palapinės kraštą ir į vidų įžengė keis- 
tas vyras. Jis buvo aukštas, tamsiaplaukis, dailus, šarvai žibėjo 
kaip sidabriniai. Kai pažvelgė į mane tvaskių akių žvilgsniu, 
sudrebėjau ir paklausiau: 

— Ko iš manęs nori, pone? 

Jis skambiu balsu aiškiai atsakė: 

— Ne tavęs ieškau. Laukiu tavo šeimininko kardinolo Džuliano 

ezarinio. 

Pakedenau pagalvėles ir mostelėjau į krėslą, bet neišdrįsau 
pasiūlyti atsisėsti, o jis nieko nesakė apie žemės drebėjimą. Jam 
žvelgiant į mane žvilgiom akim, aš tarytum sumažėjau, susilpau, 
kaip nesavas, sąmonė ėmė blikčioti lyg grimztant į miegus. 

Aš dar sykį paklausiau: 

— Ko nori iš manęs? 

Jis pakartojo: 

— Ne tavęs šiandien ieškau, bet susitiksime Varnoje. 

Krūptelėjau supratęs, kad jis žino apie slaptus kariuomenės 
sumanymus, kuriuos sugriovė karaliaus taikos sutartis su tur- 
kais. 

— Kryžiaus Žygis pasibaigė vos prasidėjęs, - pasakiau. - Mes 
niekada nepasieksime Varnos. 

Bet jis vėl pakartojo: 

— Susitiksime Varnoje. 

Kažkas man neleido jo daugiau kalbinti ir mane perėmė siau- 
bas, kurio priežasčių pats nesuvokiau. Tas vyras prie šono segėjo 
didelį kalaviją ir šviesoj, sklindančioj pro pakeltą palapinės angos 
užuolaidos kraštą, man pasirodė, kad jis keistai švyti. Netrukus 
į palapinę įbėgo kardinolas Čezarinis nukaitusiu veidu ir iškart 
sušuko: 

— Johanai, Johanai, mano sūnau, karalius Vladislovas pri- 
siekė! 

Tada jis pastebėjo svečią, sustojo ir atsilošė. Pažvelgęs į jo gra- 
žų, širdies dagos sekinamą veidą ir į tą keistą svečią, pastebėjau, 
kad jie labai panašūs. Juodu nesisveikindami stebeilijo vienas į 
kitą. Nenusigręždamas nuo jo, kardinolas Čezarinis palietė mano 
ranką ir tyliai paprašė: 

— Palik mus vienus, Johanai. 

Išėjau iš palapinės ir pamačiau stovykloje vyrus atstatinėjant 
kai kurias per drebėjimą sugriuvusias palapines. Darbininkai 
gaudė toli į lygumą pabėgusius žirgus. Man širdyje tarytum 
tuščias plyšys atsivėrė. Priėjau prie prekeivių vežimų ir pa- 
prašiau vyno. Prie manęs kvatodamas prižirgliojo pažįstamas 
Burgundijos riteris. Jis pasisveikino ir pasakė: 

— Netrukus pajudėsime ir susitelksime pasienyje. Iš ten vardan 
Kristaus leisimės į žygį, kai turkai bus išėję iš Serbijos miestų, 
kuriuos perdavė taikos sutartimi. Šitas šventas Kalėdas švęsi- 
me Konstantinopolyje, o ne lediniuose Balkanų kalnuose, kaip 
pernai. 

Aš paklausiau: 

— Ar tai tiesa? Karalius Vladislovas ir Serbijos despotas išdavė 
šventą kryžiaus reikalą ir, turkams prisiekus savo Koranu, patys, 
uždėję rankas ant Biblijos, prisiekė taiką. 

Jis atsakė: 

— Matyt, tai buvo tiktai karo pinklės, be reikalo išsigandome. 
Ar tu ne iš kardinolo Čezarinio draugų? Ar nežinai, kad jis 
popiežiaus vardu išvadavo karalių nuo valdžios ir parodė, kad 
priesaika, duota bedieviams, niekinė. 

— O vengrų Huniadis? - paklausiau. — Juk jis ne kartą sakė, 
kad mūsų pajėgos per menkos, o Vakarų šalių parama silpna. 
Kunigaikščiai sulaužė pažadą, o popiežius Eugenijus kryžiaus 
Žygiui skirtas dešimtines panaudojo savo tikslais. Verčiau tvirta 
taika nei menkas kivirčas, esą, pasakė tas Huniadis, o jo tikrai 
negali pavadinti turkų draugu. 

— Ko ginčijiesi? — paklausė jis. — Bijai? Padarysime Huniadį 
Bulgarijos karaliumi ir jis su džiaugsmu eis į žygį. Ko nešauki, 
ko nesijuoki ir nedžiūgauji, juk žygis vis dėlto įvyks ir turkus 
sumušime visiems laikams. Ar nejautei, kaip žemė sudrebėjo, 
kai karalius vėl uždėjo ranką ant Biblijos ir prisiekė atsisakąs 
visų paliaubų ir taikos sutarčių. Pamatysi, iš turkų kaukolių 
sukrausim piramidę Kristaus garbei. 

Aš pasakiau: 

— Nežinau, kas man darosi. Man bloga, temsta akyse. 

Jis šaipiai nusijuokė, o aš linkstančiom kojom nušlitinėjau 
prie kardinolo palapinės, parvirtau ant žolės ir laukiau. Saulė 
nusileido, vakaras atvėso. Galų gale svečias išėjo iš palapinės, 

praslinko pro šalį, nepažvelgęs į mane, ir staiga dingo vakaro 
šešėliuose lyg nė būti nebuvęs. 

Įžengęs į palapinę, žvakių šviesoje pamačiau, kad kardinolo 
Čezarinio veidas nugeltęs, ant kaktos žvilga prakaito lašai. 

— Kas tas vyras? — stingdamas iš šalčio, paklausiau. 

Kardinolas Čezarinis stebeilijo į mane tarsi nepažinęs. 

— Dėl Jėzaus Kristaus skelbiau šį karo žygį, — tarė. - Dėl Jo 
švento vardo garbės kenčiau badą, šaltį ir visus karo Žygio var- 
gus. Dėl Jo nemigau naktį, nerimavau dieną, nūsdamas sutaikyti 
valdovus ir nukreipti jų prieštaringus siekius į bendrą kovą su 
bedieviais. Man pačiam garbės nereikėjo. Šventuoju karu tenorė- 
jau užgožti neapsakomą nusivylimą baisia krikščionių schizma. 
Gal kada suklydau, bet čia negalėjau suklysti, ir jeigu mirsiu 
šiame kelyje, mirsiu dėl Kristaus pačia tikriausia teisiojo mirtimi, 
kokia mūsų prakeiktais laikais gali mirti doras krikščionis. Ne, 
mirties nebijau, o mirtis dėl Kristaus kovoje su bedieviais man 
teikia džiaugsmą ir palaimą. Tad ko turiu išsigąsti? 

— Kas jums nutiko, kilmingiausiasis kardinole? — paklausiau. 

Jis nusišluostė nuo veido prakaitą ir įsižiūrėjo priešais save. 

— Gal per daug prikalbėjau, didingais žodžiais žadėdamas Va- 
karų šalių pagalbą, — tarė jis. - Bet aš kalbėjau sąžiningai. Šventas 
Dievas tai girdėjo. Ir niekada nebūčiau patikėjęs, kad valdovai 
žada tuščiai. - Jis pašoko, pagrūmojo kumščiais ir sušuko: - Bet 
popiežiaus ir Neapolio jungtinis laivynas jau išplaukė! Albanija 
pakilo į maištą prieš turkus. Gal mūsų kariuomenė silpna. Bet 
Dievas kiekvienam vyrui suteiks tūkstanteriopai jėgų. Jei iš 
Varnos išplauksime į Konstantinopolį, perkirsim perpus turkų 
valstybę. Muradas pavargęs nuo karų, jis neteko mylimiausio 
sūnaus ir, perdavęs valdžią Mechmedui, kuris dar tebėra vaikas, 
persikėlė į Magneziją, manydamas, kad sutvirtino taiką. Sakytum 
pats Dievas, visa tai surengęs, laiduoja mums lemtingą pergalę. 
Patikėk, kai įžygiuosime į Bulgariją, visi pakeliui nusimes turkų 
jungą ir sykiu stos į šventą kovą su bedieviais. 

Jis karštai alsavo ir aš dar kartą paklausiau: 

— Kas buvo tas vyras? Kokią abejonę jis pasėjo jūsų širdyje, 
kad šitaip susijaudinote? 

keistai nurimęs atsakė: 

— Klysti, Johanai, jis nepasėjo abejonės, bet suteikė tikrumo. 
Iš tiesų, ko aš nirštu? Kodėl nesidžiaugiu erškėčiuotą kelią pa- 
sibaigsiant ir vėl susitiksiąs tą vyrą Varnoje? 

Permiegojęs naktį, išsivadavau iš to vakaro slogulio ir vėl blai- 
viai pažvelgiau į pasaulį, priekaištavau sau už prietaringumą, 
sapnus atvirom akim, ir prisidėjau prie karštligiškų karo stovy- 
klos parengiamųjų darbų. Rugsėjį mūsų kariuomenė persikėlė 
per Dunojų ir Nikopolį pasiekėme be jokio pasipriešinimo, nes 
turkai, kaip įpareigojo taikos sutartis, buvo pasitraukę iš šalies. 
Nikopolyje prie mūsų prisidėjo Valakijos despotas Drakula su 
keliais tūkstančiais raitelių. Jis visaip atkalbinėjo karalių Vladis- 
lovą ir Huniadį nuo karo žygio, sakydamas, jog turkų valdovą 
į medžioklę lydi tiek pat žmonių, kiek mes subūrėme kryžiaus 
žygio kariaunon. Jis užsičiaupė tik tada, kai Huniadis išvadino 
jį išdaviku. 

Tas Huniadis buvo patyręs, narsus karys, bet žiaurus vyras. 
Vengrai skerdė visus turkus, kurie pakliūdavo jiems į nagus, 
ir Huniadis jų netramdė. Priešingai, sklido kalbos, kad per 
ankstesnį karą su turkais pietaudamas liepdavo smaugti turkus 
belaisvius prie jo akių. Bet man sakė, jog ta Žiauri ir barbariška 
šalis, kur visi kariauja su visais, nepažįsta gailesčio. 

Aplenkę kalnus, nužygiavome į Varną Juodosios jūros pa- 
krantėje, iš kur popiežiaus laivynas turėjo nuplukdyti mus 
į Konstantinopolį, bet greitai pastebėjau, kad bulgarai mūsų 
džiaugsmingai nesveikina ir nesideda prie kariuomenės, žy- 
giuojančios mušti turkų. Tariausi jau matęs mirtį per marą 
Feraroje, bet dabar pamačiau ginklų nešamą mirtį ir bepras- 
mišką karo pražūtingumą ir žiaurybes. Kryžių priėmę vokiečiai 
ir Burgundijos riteriai nepripažino Bažnyčių susijungimo, o 
su bulgarais elgėsi kaip su eretikais, laikė juos blogesniais už 
turkus. Turkai leido jiems išpažinti savo tikėjimą, o kryžiaus 
žygio kariuomenė niekino, plėšė, padeginėjo jų bažnyčias, ir 
pikčiausi kryžininkai žudė graikus katalikų kunigus bei vie- 
nuolius, kurie graudžiai maldavo mūsų pasigailėti bažnyčių 
ir krikščionių. Kardinolo Čezarinio draudimų niekas neklau- 
sė ir aš nepalioviau stebėtis, kad Bažnyčia iš anksto atleido 
nuodėmes ir pažadėjo išganymą girtiems žudikams ir moterų 
prievartautojams, kurie, sprendžiant iš elgesio, priėmė kryžių, 

nūsdami patenkinti šiurpiausius geidulius, prisiplėšti grobio 
ir tarpusavyje pasidalyti užimtas žemes. Vis dėlto manau, jog 
dauguma jaunų vyrų žiauriai elgėsi tik iš lengvabūdiškumo ir 
blogų pavyzdžių kurstomi, ir neneigiu, kad tarp jų buvo ir die- 
vobaimingų vyrų, kurie priėmė kryžių švento įkvėpio pagauti 
ar trokšdami atpirkti nuodėmes. Vis dėlto jie buvo prasčiausi 
kariai ir žygio sunkumai juos vargino. Šitai pamatėme pakeliui 
imdami nedidelius miestelius, kur silpnučiai turkų būriai, ne- 
sibaimindami mirties, smarkiai priešinosi. Tačiau daug miestų 
pasidavė be mūšio. Spalio pabaigoje užėmėme Varną ir, įkūrę 
prie jos stovyklą, laukėme laivyno. Silpnas pasipriešinimas dar 
labiau sustiprino mūsų viltis. 

Po trukaus žygio porą savaičių mėgavomės pelnytu poilsiu, 
bet jūroje nesimatė laivų, sargybinius ėmė puldinėti turkų 
raiteliai ir mus persmelkė nerimas. Galų gale rudens audrų 
sugaišintas laivas atnešė žinią iš popiežiaus laivo vado, jog tur- 
kų didysis viziris iš Adrianopolio Žinią apie taikos pažeidimą 
nusiuntė į Magneziją valdžios atsisakiusiam sultonui Muradui, 
pareikalavo iš jo vėl imti viską į savo rankas ir gelbėti valstybę. 
Sultonas Muradas kaip tik tuo metu Anatolijoj telkė kariuomenę, 
todėl popiežiaus laivo vadas nusprendė su savo laivais saugoti 
Helesponto sąsiaurį, kad turkai neperkeltų kariuomenės į Euro- 
pos pusę. Jis ragino kryžiaus žygio kariuomenę sausuma pulti 
Adrianopolį, kurį gins tik keturiolikmetis sultonas Mechmedas, 
ir iš ten Žygiuoti į Konstantinopolį. 

Bet tą patį vakarą mus nustebino atošvaistė dangaus pakrašty, 
nes lapkričio naktį, kiek akis rėpia, nušvietė tartum didžiulės 
kariuomenės stovyklos laužai. Huniadžio pasiųsti žvalgai grį- 
Žo putotais žirgais ir mikčiodami iš nuostabos papasakojo, jog, 
nesuskaičiuojama turkų kariauna netoli Varnos įkūrė stovyklą. 
Po pusiaunakčio miestą pasiekė krikščionis vergas, pabėgęs iš 
turkų nagų, ir pasakė, kad Helesponto sąsiauris, per kurį pa- 
prastai keldavosi turkai, saugomas laivyno. Peros genujiečiai 
išdavė krikščionis ir savo laivais perkėlė sultono kariuomenę 
per Bosforą. Sultonas sumokėjo jiems po dukatą už žmogų. Jo 
kariauną sudarė keturiasdešimt tūkstančių vyrų, ir janyčarai, Žy- 
giavę lygiai greitai kaip raitija, neįtikėtinai tolimą kelią iki Varnos 
sukorė per kelias dienas. Rodės, tai buvo panašu į raganystę, bet 

ta lyg iš po Žemių išnirusi vaiduoklių kariuomenė buvo iš kūno 
ir kraujo, todėl mes visi neapsakomai sumišome. 

Du tūkstančiai mūsų krovininių vežimų kuo skubiausiai buvo 
sustatyti ratu ir sukabinti grandinėmis, kaip lenkai ir vengrai 
buvo išmokę iš Bohemijos husitų. Šis vežimų įtvirtinimas tu- 
rėjo mus pridengti iš priekio, už nugarų iki pat jūros niūksojo 
neprieinamas kalnas, o kairėje buvo rudens liūčių permerktos 
klampios pelkės. Po karinio pasitarimo kardinolas Čezarinis, 
karalius Vladislovas ir garsusis Huniadis perlėkė per stovyklą 
pirmyn atgal drąsindami karius prieš būsimą mūšį. Patrankos 
buvo iškeltos iš. vežimų ir pritvirtintos prie rąstinių pakylų. Po 
liūčių sušvito skaisti giedra diena. Į vietas, kuriose turėjo stovėti 
kariuomenės daliniai, nulakdino juodą vengrų vėliavą, šventojo 
Jurgio bei šventojo Vladislovo vėliavas ir sunkus vėliavų šilkas 
plastėdamas tartum pakilo mūsų ginti, todėl visus pagavo smagi 
drąsa. | 

Tuo metu turkai pajudėjo iš savo stovyklos ir rikiavosi priešais 
mūsų kariuomenę. Neapmatomos janyčarų kariuomenės prie- 
šakyje jie skubinai iškasė griovį ir pastatė apsauginę užtvarą. 
Tvarkingai prislinkę arčiau, pastebėjome žemėn įsmeigtą ietį ir 
ant jos pamautą taikos sutartį su antspaudu. Išsirikiavę balso 
atstumu, turkai pasiuto visokiom kalbom vadinti mus priesaikos 
laužytojais ir apgavikais. Bet iki popietės nei viena pusė nepuolė. 
Mūsų patrankos sudrioksėjo tik kelis sykius ir kai kurie įžūlėliai 
riteriai, išjoję į priekį, pašaukė turkų vadus dvikovon. 

Įsidrąsinome pastebėję, kad turkai skaičiumi už mus prana- 
šesni, bet mūšio pradėti nenori. Mūsų stiprybė buvo lenkų ir 
vengrų sunkiaginklė raitija, ją parėmė kryžių priėmę vokiečiai 
bei Burgundijos riteriai. Į du sparnus išsiskyrę lengvaginkliai 
turkų raiteliai su susitaršiusiais arkliais, palyginti su mūsų 
kariuomene ir jos augiais žirgais, žibančiais šarvais ir išdidžiai 
iškilusiom vėliavom, atrodė labai silpnas priešininkas. Manėme, 
kad janyčarų pėstininkai neatlaikys mūsų sunkiosios raitijos 
puolimo. Ėmėme nekantrauti, ir kardinolas Čezarinis nusiuntė 
mane paklausti Huniadžio, ko šis delsia pradėti mūšį. 

Huniadis atsakė: 

— Pažįstu turkus ir savo gentį, bet, Dieve pasigailėk, jei kunigai 
ką nors išmano apie karybą. Jei sumušime turkų abu sparnus, 

galėsime apsupti jų janyčarus. Tad, dėl Dievo, dar sykį pakartok 
savo kardinolui, kad vidurys stovėtų vietoje. - Jis šypsodamas 
pažvelgė į savo raitelius ir sušuko: - Ant kalavijo nešu Bulgarijos 
karūną ir šįvakar iš narsiausiųjų išsirinksiu paladiną! 

Duodamas ženklą jis pamojavo vado kuoka, ir raiteliai žvan- 
gėdami džerškėdami puolė pirmyn. Tą akimirką baisingas vėjo 
šuoras pakėlė nuo žemės kamuolius dulkių ir nudraskė nuo 
stiebų plastančias vėliavas. Huniadžio raitija prapuolė dulkių 
debesyse ir aš jaučiau tik žemę drebant po kojom. Lėkdamas 
atgal pro ausis ištempusius ir akis išplėtusius karius, pastebė- 
jau juodu kaip degutas žirgu atokiai nuo visų jojantį tą keistą 

vyrą, kuris aplankė kardinolą palapinėje. Sustingusiu veidu jis 
sidabras. Buvau apsvaigęs nuo įtampos ir - prasidedančio mūšio 
aklo įkarščio, todėl džiugiai sušukau jam: 

— Susitikome Varnoje! Teisingai išpranašavai! 

Grįžtelėjęs atgal pamačiau jį tam tikru atstumu jojant man iš 
paskos. Jis sulaikė žirgą netoli kardinolo Čezarinio ir karaliaus 
Vladislovo ir sustojo nuošaliau. Perdavęs kardinolui Čezariniui 
Huniadžio žodžius, parodžiau tą išdidų ir gražų vyrą, nutviekstą 
saulės spindulių, ir pasakiau: 

-Irjis čia! Susitikome Varnoje, P sakė. 

— Kas? 

Bet tą akimirką kai kurie nekantruoliai, gerokai pajoję į priekį, 
pradangino jį iš akių. Todėl nustebęs tepasakiau, kad man turbūt 
pasivaideno. Kai pajudėjo Huniadis su savo kariauna į vieną 
turkų sparną, despotas Drakula su savo valakais puolė kitą. Taigi 
kurį laiką mūšis siautė abiejuose sparnuose ir mes girdėjome 
riksmus ir ginklų žvangesį. Baltas kaip drobė, iš nekantrumo 
trukčiojančiu veidu karalius Vladislovas, kramtydamas juodą 
barzdą, ėmė niurzgėti, kad Huniadis atims iš jo pergalės garbę. 
Nirčiai žvengdami žirgai kragino galvas ir timpčiojo kamanas 
lyg kurstydami ir mus nert į mūšį, keli raiteliai nulipo nuo arklių 
nusišlapinti, nes nebeįstengė tramdyti jaudulio. 

Ant kalvos, anapus turkų iškasto griovio, pamatėme raitą 
sultoną Muradą, supamą prašmatniai apsitaisiusių savo vadų. 
Tarpais prašvilpdavo kokia strėlė, bet nuskrisdavo nepasiekusi 

mūsų arba bejėgiškai atšokdavo nuo kokio riterio šarvų. Abu 
turkų raitijos sparnai jau buvo atstumti toli, kardai tvyksčiojo 
ore, ietys barškėjo į šarvus ir atrodė, kad vis daugiau turkų 
sprunka atgal. 

Tada išvydau jaudulingiausią ir pasiučiausią kautynių vaizdą. 
Staiga turkų rikiuotės abiejuose sparnuose suiro ir ne raitelių 
veidus, o užpakalius pamačiau pasiutišku greičiu lekiant tolyn. 
Daugis pratrūko sutartinai šaukti pergalę. Kardinolas Čezarinis 
sužavėtas iškėlė rankas į dangų, ir karalius Vladislovas jau ne- 
besitvardė, o įsakė trimitininkams skelbti puolimą. Daugybės 
valandų nekantius laukimas akimirksniu išvirto į griausmingą 
nuožmų puolimą ir mano žirgas metėsi pirmyn. Variau jį pen- 
tinais ir šaukiau, pats nesusivokdamas, kad šaukiu. Tada pasi- 
pylė strėlių kruša. Šen ten klupo arkliai ir krūvon virto raiteliai. 
Pasiekėme turkų griovį. Į jį be tvarkos virto arkliai ir kariai, ir 
triuškinantis mūsų puolimo spaudimas, turėjęs sugniuždyti jany- 
čarų gretas, pakriko. Į akis ugnim ir dūmais spjaudė patrankos. 
Mačiau veidus, rankas, skylančias galvas ir pats mostagavau 
kalaviju kaip pamišęs. Pastebėjau sultoną Muradą greitai grie- 
bus už kamanų, apsukant žirgą ir mėginant sprukti, janyčarų 
gretoms krinkant, šlyjant atgal, ir geležim apsitaisiusius raitelius 
skinantis kelią prie sultono. Bet kažkuris turkų vadas sugriebė 
sultono žirgą už kamanų ir sulaikė. Nežinau, ar patrankos 
griausmas man užtrenkė ausis, ar kas kita nutiko. Bet akimirką 
aplinkui tvyrojo tyla ir šalimais jojo tas keistas tvaskantis raite- 
lis juodu kaip degutas žirgu. Vos už kelių žingsnių prieš mus 
parklupo karaliaus Vladislovo arklys ir per jo galvą karalius 
nulėkė tiesiai ant janyčarų kardų. Mačiau ilgaūusį vyrą sunkiu 
keliu spaudžiant jam krūtinę, nutraukiant šalmą su antveidžiu ir 
kardu nukertant jam galvą. Tą valandėlę ir kardinolas Čezarinis 
buvo sužeistas į kaklą ir papilvę. Jam iš burnos išsiveržė šiurpus 
riksmas. Janyčarų gretos subliuvo beprotišku džiaugsmu ir šalia 
ieties, kuria buvo perverta jo užantspauduota ir šventai prisiekta 
taikos sutartis, ant smaigo iškilo kruvina karaliaus Vladislovo 
galva, kad visi pamatytų. Vis dažniau krito Žirgai su raiteliais 
ir, dar nesuvokdamas, kas iš tiesų nutiko, drauge su saujele 
gyvųjų rungčiomis puoliau atgal, sykiu už kamanų tempda- 

mas kardinolo Čezarinio ž žirgą, kad sužeistas neliktų turkams. 
Numetęs ginklą, kardinolas Čezarinis mėšlungio tampomom 
rankom laikėsi įsitvėręs arklio karčių. Jo veidas buvo išterliotas 
krauju ir ašarom. 

Mūsų kariauna buvo išblaškyta ir vengrai puolė už vežimų 
įtvirtinimo, ketindami gintis iš ten, bet pasibaidę mūsų Žirgai 
kaip pasiutę nešė mus atgal, kol kardinolo žirgas įklimpęs ėmė 
grimzti pelkėje, o mano arklys numetė mane ir spruko tolyn. 
Grimztančio žirgo iš pelkės neištempiau, bet, sutelkęs visas 
įstangas, ištraukiau kardinolą Čezarinį. Nusiėmiau nuo galvos 
šalmą, ketindamas sutvarstyti kardinolui žaizdas, bet jis, išse- 
kintas kraujoplūdžio ir mirtinai nublyškęs, sušvokštė: 

— Tai mano mirties diena. Manim nesirūpink, o verčiau gel- 
bėkis, jei gali. 

Pro šalį galvotrūkčiais lėkė keli Valakijos raiteliai, paskui juos 
dūmė du vengrai. Šaukiau juos į pagalbą, žadėdamas sumokėti. 
Pažinę kardinolą iš apsiausto, jie sustojo, parbloškė mane ant 
žemės ir užbadė kalavijais kardinolą, sakydami, jog jis dėl vis- 
ko kaltas, nes sukurstęs jų karalių sulaužyti priesaiką ir šitaip 
juos visus įstūmęs mirčiai į nasrus. Iš pykčio protą praradęs aš 
šaukiau ir keikiau juos, bet jie puolė į mišką slėptis, o gal ieškoti 
pabėgusio žirgo ir lėkti toliau. 

Pamatęs, kad kardinolas išleido dvasią, įstūmiau jo kūną į 
pelkės akivarą, kad turkai suradę neišniekintų. Pakėlęs galvą, 
vėl išvydau tą niauraus grožio tamsiaplaukį stovint šalia ir 
keistai šypsant. 

— Susitikome Varnoje, - tarė jis. 

— Tikrai susitikome Varnoje, - atsakiau. - Bet kas tu toks? 

— Kai kitąkart susitiksime, nebeklausi, - tarė jis. - Bet nesirū- 
pink, iki tol praeis ne vieni metai. Tada jau neuždavinėsi tuščių 
klausimų. 

Žinojau niekad neužmiršiąs jo tamsaus išdidaus veido ir 
keistos šypsenos. Bet mane apėmė nenuveikiamas smalsumas. 
Pralaimėjimo kartėlio graužiamas paklausiau: 

— Vis dėlto dar pasakyk, kur susitiksime. 

Jis atsakė: 

- Laikams baigiantis, prie Švento Romano vartų. 

Tai pasakęs, jis vėl dingo iš akių kaip sapnas ir jo žodžiai 
man nieko neatskleidė. Tik žinojau, kad mano mirties valanda 
dar neatėjo. Todėl peržegnojau kardinolą Čezarinį, kuris mirė 
nusivylęs, numečiau kalaviją, nusivilkau šarvus ir leidausi turkų 
pusėn. 


Janyčarai be vargo užkapojo už vežimų įtvirtinimų pasislėpusius 
vengrus. Drakula su raiteliais pabėgo, ir Huniadis, supratęs, 
kad gyvas kitaip neištrūks, susišaukė likusius gyvus raitelius ir 
jie visi spruko nepasiėmė net vėliavos. Bet jis prisiekė atkeršyti 
Drakulai ir kitais metais surengė karo žygį į Valakiją tik Drakulos 
ir jo sūnaus Žudyti, nes tas, pažinodamas šalį ir turkų karybą, 
pabėgo, nors sultonas Muradas pasiuntė paskui jį geriausius 
sipahius, pažadėjęs už jo galvą didelį atlygį. 

Varnos lauke žlugo krikščionių viltis ir negyvėliais buvo 
nuklotas platus laukas nuo miesto iki pelkių. Kitądien, juodų 
kranklių pulkams telkiantis virš lauko, sultonas Muradas, sėdė- 
damas ant plačios pagalvės prie gražios palapinės, įsakė parodyti 
belaisvius. Mūsų buvo nedaug, - gal trys šimtai nusiminusių, 
sumuštų vyrų. Pirmiausia sultonas liepė atskirti iš mūsų būrio 
vienuolius, kunigus bei riterius. Jie buvo suklupdyti prieš jį ir nu- 
kirsdinti, nors daugis riterių už gyvybę siūlė dideles išpirkas. 

Sultonas buvo nedidelio ūgio, apkūnokas. Bet turbano kuodas 
ir drabužių gražumas nenustelbė išpurtusio ir graudaus jo veido. 
Atrodė, kad pergalė jį nelabai džiugina. 

Nubaudęs priesaiką sulaužiusius užpuolikus — taip per 
vertėją pasakė mums, - jis paklausė, kurie iš mūsų savo valia 
ir be prievartos galėtų išpažinti vienintelį Dievą ir jo pranašą 
Mahometą. 

— Dievas davė mums pergalę, - tarė jis. - Savo akim matėt, kad 
jūsų dievybės paliko jus bėdoj. Todėl nei vienas nepatirs gėdos, 
jei atsisakys tarnauti stabams ir pasirinks vienintelį Dievą. 

Susižvalgėme tarpusavyje. Kai kurie ėmė dvejoti, nudelbė akis 
ir žengė į šalį. Tai padrąsino silpnuosius ir koks šimtas vyrų 
pareiškė tikį, jog musulmonų Dievas stipresnis už krikščionių. 
Sultonas atidavė juos dervišams, kad šie pamokytų juos islamo. 
Jiems nuėjus, sultonas paklausė, kurie iš mūsų siūlė išpirkas ir 
norėtų išsivaduoti iš vergijos. Keli prekijai, keliavę su kariuome- 

ne, iškart karštai patikino, kad prekybos namai juos išpirks, ir 
kai kurie jaunučiai riterių ginklanešiai manė, jog artimieji juos 
išvaduos. Sultonas atidavė juos iždininko globon, kad tie su 
juo susitartų dėl išpirkos sumos. Bet vienas italas palūkininkas, 
supratęs, kad liks gyvas, išdavė vertėjui, jog aš buvau kardino- 
lo Čezarinio sekretorius. Per visą karo žygį tas vyras manimi 
domėjosi ir dabar pasitvirtino mano įtarimai, kad Florencijos 
Bardžiai buvo davę jam užduotį pasirūpinti, kad aš gyvas iš 
kryžiaus žygio negrįžčiau. 

Turėjau atsiklaupti prieš sultoną ant krauju įmirkusios žemės. 
Jis man pasakė: 

— Apžiūrėjau negyvėlių kūnus, kuriuos verčiame į krūsnis, kad 
jų kaulai ateities kartoms liudytų krikščionis laužant priesaikas 
ir esant apgavikus. Vien jaunus veidus mačiau. Jeigu tarp jūsų 
būtų bent vienas žilabarzdis, niekada nebūtumėt ėmęsi tokios 
beprotiškos užmačios. 

Aš atsakiau: 

— Visi vienąkart atiduosime Žmogaus skolą. 

Jis maloniai pažvelgė į mane liūdnom pavargusiom akim pro 
papurtusius vokus ir paliepė vertėjui pasakyti: 

— Teisingai. Vienąkart ateis diena, kai bet kas galės sulygint 
su žeme ir mano dieviškąsias dulkes. 

Jis neliepė manęs užmušti, bet mane sykiu su pora vokiečių 
jaunuolių paėmė į vergiją. Kitus belaisvius įsakė atiduot vergų 
pirkliams, kurie keliaudavo su kariuomene. 

Su manim niekas nesielgė blogai, be to, galėjau susitikti su 
tuo italų pirkliu, kuris mane išdavė. Jis labai bijojo, bet aš jo 
neteisiau, tik pasakiau: 

— Nedaug kas iš čia grįš, o lauke guli penkiolika tūkstančių. 
Nesirūpink ir pranešk mane žuvus. Čia niekas nežino, kas aš 
toks iš tiesų, ir į Florenciją neketinu rašyti ir maldaut išpirkti iš 
vergijos. Savo valia pasirinkau kelią, kuriuo einu. Kas aš toks, 
kad maištaučiau prieš Dievo valią. 

Jis man atsakė: 

— Matyt, tu kvailys, kaip man rašė. Jei iš tiesų neketini grįžti, 
ramia sąžine paliudysiu pats matęs tave negyvą tysant Varnos 
lauke ir tave teisėtai paskelbs mirusiu. Tapęs sultono vergu, 
nebūsi vertesnis už lavoną. 


299 


Aš atsakiau: 

— Mudu suprantame vienas kitą. 

Jis su palengvėjimu nusijuokė ir tarė: 

— Dažnas bėga nuo piktos Žmonos, bet pirmą kartą girdžiu 
vyrą verčiau renkantis turkų vergiją nei žmonos brizgilus. Lin- 
kiu tau laimės, tad patvirtinkim šį reikalą sumušdami delnais. 
Užduotis, kurią buvau gavęs, man nebuvo maloni, bet už sėkmę 
aš skolingas florentiečiams; ir kaip tavo mirties liudininką, jie 
tikrai išpirks mane iš nelaisvės. 

Vis dėlto jis manęs nesuprato, bet ar vertėjo jam ką nors 
aiškinti — juk pats menkai save supratau. Galiu papasakot, ką 
padariau, bet kodėl padariau, paaiškint nesugebu. 

Sultonas Muradas liepė įkišti karaliaus Vladislovo galvą į 
medaus pripiltą odmaišį ir nusiuntė jį kaip pergalės ženklą į 
Brusą - turkų šventąjį miestą, kuriame laidojami sultonai ir jų gi- 
minaičiai..Jis įsakė nusiųsti į Egiptą dvidešimt penkerius gražiai 
papuoštus geležinius riterių šarvus, taip pat išmaldos į Meką. 
Bet, grįžęs į savo rūmus Adrianopolyje, paleido kariuomenę 
žiemoti ir, janyčarų apmaudui, pareiškė, jog sustiprino taiką ir 
vėl atiduoda valdžią sūnui Mechmedui. 

Erdvios janyčarų kareivinės Adrianopolyje stovėjo priešais 
sultono rūmus ir greta Murado pastatytos mečetės, kuri turėjo 
savo universitetą ir vargšų valgyklą. Kaip dauguma europiečių, 
supratau, kad samdyti kariai janyčarai sudaro turkų kariuome- 
nės pamatą. Tiesa, žinojau, kad kasmet iš sultono užkariautų 
krikščionių tautų į janyčarus paimamas nustatytas skaičius 
berniukų. Jie mokomi islamo, naudotis ginklais ir nuo tam ti- 
kro amžiaus jiems mokama kario alga. Bet kodėl mūšiuose jų 
niekas negali įveikti, man paaiškėjo tik tada, kai supratau, jog, 
jie —- ginkluoti islamo vienuoliai. Kaip ir krikščionių vienuoliai, 
jie privalėjo griežtai paklusti įsakymams, griežtai laikytis neturto 
ir doros priesako. Jie privalėjo vykdyti tikėjimo prievoles, atlikti 
chadžą ir penkis kartus per dieną melstis ir, nors krikščioniškos 
kilmės, jie buvo uolesni musulmonai už pačius turkus ir tokie 
aklatikiai, kaip dervišai, kuriuos galima vadinti ir elgetaujančiais 
musulmonų vienuoliais. 

Janyčarams sultonas mokėjo nedidelę algą, jie privalėjo vengti 
prabangos ir susitaikyti su paprastu gyvenimu. Susižaloję, susir- 

gę ir sulaukę senatvės jie iki galo gyvenimo kas mėnesį gaudavo 
išmokas, bet vesti jiems buvo draudžiama, ir, šitai parodydami, 
jie nesiželdino barzdų, kaip ir krikščionių kunigai ir vienuoliai. 
Vis dėlto ūsus jiems buvo leidžiama auginti, bet galvas irgi sku- 
tosi, viršugalvyje palikdavo kuokštelį, už kurio Mahometas, kaip 
jie manė, tempdavo tiesiai į rojų, jei žūdavo mūšyje už islamą. 
Jiems buvo draudžiama mokytis kokio nors amato ar rankų 
darbo, kuris būtų atitraukęs juos nuo ginklų. Užtat jie kiauras 
dienas sultono sode mokydavosi imtynių, šaudyti iš lanko ir 
pirmiausia — valdyti kardą. Jų kardų ašmenys buvo geresni ir 
tvirtesni nei vakariečių kalavijų. 

Taigi janyčarai atvirai reiškė nepasitenkinimą, graudžiai 
šūkavo ir barstėsi žemėm pakaušius, išgirdę, jog sultonas Mu- 
radas, dvidešimt metų juos vedęs į didžias pergales ir dar sykį 
sutriuškinęs Vakarų šalių kariuomenę Varnos lauke, vėl rengia- 
si atsisakyti valdžios. Jie šaukė, kad keturiolikos metų vaikas 
nesugebės jiems vadovauti. Bet sultonas Muradas, apkabinęs 
sūnų per pečius, žengė į jų būrį, pasikalbėjo su jais kaip tėvas su 
vaikais ir parodė nusenusį didįjį vizirį, žilabarzdį Chalilį, kuris 
tarnavo jau trečios kartos sultonams. 

— Duosiu jums jauną sakalą, - tarė jis. - Ar sakalas išmoks kibt 
į laimikį, negavęs laisvės išmėgint sparnų? 

Ir pridūrė jau ganėtinai nuveikęs ir pavargęs nuo karų. 

— Leiskit man pailsėti kaip išminčiui, mieli vaikai, — tarė, — 
auginti rožes, drauge su mokslo vyrais ir poetais klausytis 
lakštingalos giesmės Jonijos giraitėje. 

Jis linksmai pamarkstė akim išburkusiais vokais, ir janyčarai, 
pratrūkę juoku, ėmė šaukti vienas per kitą: 

— Vyno tu pasiilgai, senas girtuokli, nemeluok mums! 

Šitaip bičiuliškai jie kalbėjosi su savo sultonu, bet sykiu at- 
lyžo ir sutiko ištikimai tarnauti jaunajam sultonui Mechmedui. 
Žiūrėjau iš šalies į tą vaikiną, kuris, brandos nesulaukęs, gavo 
šitokią didelę valdžią, ir aiškiai mačiau, kad janyčarų elgesys 
jam nepatinka, kad jis sunkiai tramdo vaikišką pavydą savo 
tėvui ir didžiajam viziriui. Jis buvo panašus į jauną sakaliuką, 
kai tėvo glėbiamas, liesas ir gležnas, per dideliu turbanu, stovėjo 
janyčarų būry. Jo veidas buvo pilkšvai nugeltęs, didelės gelsvos 
akys žaibavo pykčiu, o kumpa nosis iš apmaudo nubalo. 

Keistas vaikinas buvo tas jaunasis Mechmedas, nes, smalsumo 
pagautas, priėjo prie manęs ir mane užkalbino - iš pradžių loty- 
nų kalba, norėdamas pasirodyti, kad moka. Bet čia pat prabilo 
graikų kalba, kurią mokėjo geriau, ir uždavė visokių klausimų 
apie karo Žygį ir apie tai, kaip gyvena krikščionys. Paskui, mano 
didžiam nustebimui, su šaipia šypsena lotyniškai sukalbėjo „Tėve 
mūsų“, parodydamas, jog išmano mūsų tikėjimą. Matyt, troško 
pasigirti savo išsilavinimu, nes pasisakė, jog moka arabiškai ir 
persiškai, ir slovėnų kalbą, kuri sykiu su turkų kalba buvo an- 
troji Osmanų raštų kalba. Be abejonės, jis buvo gabus vaikinas 
ir labai smalsus, bet jo didelės gelsvos akys degė kažin kokia 
klasta ir jo kumpa godūniška nosis man nepatiko. Jis labai di- 
džiavosi savo rangu ir buvo ištroškęs garbės. Kai žvelgiau į tėvą 
ir sūnų kartu, mane nejučia smelkė keistas nujautimas, kad iš 
tikrųjų sultonas Muradas šito sūnaus nemyli, o tebesielvartauja 
savo praėjusiais metais žuvusio sūnaus Aladino. Sklido kalbos, 
jog Aladinas buvo didžiausių dorybių įsikūnijimas. Jis gimė iš 
teisėtos santuokos, o Mechmedas tebuvo vergės sūnus. Bet prie 
Mechmedo apie Aladiną šnekėt nederėjo, nes Mechmedas ilgai 
laikydavo piktumą, o Aladinas buvo švelnaus būdo. Mechme- 
das beprotiškai įniršdavo supykęs, o Aladinas gebėjo tvardytis. 
Mechmedas buvo pavydus, o Aladinas kilnus. Mechmedas 
buvo išdidėlis ir beprotiškai troško garbės, o Aladinas būsimą 
valdžią laikė savaime suprantamu dalyku ir ruošėsi tos valdžios 
prievolėms, rodydamas prielankumą tiek kilmingiesiems, tiek 
prastakilmiams. Pasak žmonių šnekų, palyginti su Mechmedu, 
Aladinas buvo lyg šventasis ir visais atžvilgiais tikras tėvo sūnus, 
o Mechmedą vargiai būtum palaikęs Murado sūnum. 

Sultono rūmuose tarnavo turkiškai kalbančių graikų mokslo 
vyrų, Žydų gydytojų ir žvaigždžių žinovų, kurie buvo atsivertę 
į islamą arba, kaip ir aš, sultono vergai. Stebėjausi sultono Mu- 
rado rodomu netikėtu prielankumu, bet po kiek laiko sužinojau, 
kad jį sužavėjo mano išvaizda, o mano žodžiai kautynių lauke jį 
įkvėpė sukurti eiliuotą posmą. Mano didelei nuostabai, jis save 
laikė lygiai svarbiu poetu, kaip ir valdovu bei užkariautoju. 
Tuolaik, kai nekariaudavo, jis paprastai du kartus per savaitę 
susikviesdavo mėgstamus poetus ir mokslo vyrus pasišnekėti 
apie visokius dalykus, o, pasigėręs nuo vyno, dažnai apipildavo 

juos beprotiškom dovanom ir kitądien nereikalaudavo grąžinti. 
Smagus posmas, kurį įkvėpė mano žodžiai, pelnė man jo prie- 
lankumą. Todėl jis įsakė mokyti mane turkų kalbos ir neliepė 
atsiversti į islamą. Jo Žmona Mara, Serbijos despoto duktė, buvo 
krikščionė, todėl savo rūmuose jis globojo krikščionis vergus ir 
apskritai savo valstybėje tiek krikščionims, tiek žydams leido 
laisvai ir ramiai išpažinti savo tikėjimą. 

 Palankumas žadina palankumą, o užuojauta - užuojautą. 
Turbūt turėjau karščiausiai neapkęsti sultono Murado už visus 
Varnos lauke pūvančius saviškius, bet nuo pirmos akimirkos jo 
santūrumas ir liūdesys didžiausios pergalės valandomis man 
kėlė pagarbą. Jis buvo užkariautojas ir kėlė grėsmę visiems 
krikščionims. Jis išplėtė bei sustiprino turkų valstybę ir atskyrė 
Konstantinopolį nuo Vakarų šalių, bet to Žmogaus veidas ir 
akys man liudijo, jog tai veikiau filosofas nei karys ir valdovas. 
Jis buvo nepaprastas Žmogus, pakantesnis už Vakarų šalių 
valdovus. Todėl apsidžiaugiau sužinojęs, kad vyksiu su juo į 
Magneziją, ir ne tik dėl to, kad kaip vergas nepatirsiu griežtumo 
ir gyvensiu be rūpesčių. Ne, mane pagavo nenuveikiamas noras 
įminti mįslę, kodėl jis atsisakė valdžios, nors dar neturėjo nei 
penkiasdešimties. Aš pats neįsivaizduojamo turto atsisakiau dėl 
laisvės. Jis mane traukė labiausiai iš visų, nes troškau sužinoti, 
kodėl jis taip pasielgė ir ko iš gyvenimo nori. 

Pakeliui į Magneziją buvome sustoję Brusoje, ten sultonas 
maudėsi karštosiose versmėse. Regėjau gražias mečetes, mau- 
dykles, kalną sniego viršūne ir vis stipriau ir aiškiau jaučiau 
atsidūręs kitame pasaulyje. Tiesa, kaip krikščionis, patyriau 
užgaulių ir pažeminimų, bet kas akimirką jaučiausi vis laisves- 
nis. Atsisakęs visko ir išėjęs pasirinktu keliu, paėmiau į delną 
žerplėjančią anglį. Buvau vienas iš nedaugelio išsigelbėjusių 
Varnos lauke. Todėl vis tvirčiau tikėjau, kad mano gyvenimas 
turi kažkokį tikslą, kurį turiu įgyvendinti dėl man suteiktų ga- 
limybių. Buvau vergas, bet tam neteikiau reikšmės, nes paklus- 
damas ir patirdamas pažeminimus širdyje jaučiausi laisvesnis 
ir tyresnis nei anksčiau. Žengiau savo keliu ir jau nesirinkau, o 
buvau vedamas į neišvengiamą tikslą. 

Brusoje sultonas atsisakė gausios palydos ir dienomis pamažu 
keliavome pavasario ir Magnezijos link. Sultonas Muradas netu- 

rėjo ypatingų įgeidžių, melsdavosi sykiu su visais, jei pietaudavo 
gamtoje, jam patiesdavo tik sunešiotą odą, ir jis valgė iš molinių 
indų, nes Koranas draudžia auksą ir sidabrą. Kelyje tolydžio da- 
rėsi vis smagesnis, linksmesnis, jodamas žingine kiauras dienas 
šnekučiuodavosi su savo palydovais — filosofu Išaku ir poetu 
Chamsanu. Sykį vakarieniaudamas pasikvietė mane, įdėmiai 
Vangiai, lyg apie kažką kita mąstydamas, jis paklausė: 

— Ko tu nepaklūsti Dievo valiai ir netampi musulmonu? 

Aš atsakiau: 

— Dievas rodo man kelią, kuriuo turiu eiti. 

Jis pasakė: 

— Laimingas Žmogus! Aš teturiu žinojimą, jog visata tėra 
dulkelė. 

Aš išdrįsau pasakyti: 

— Mano pone, tu nuostabiausias Žmogus iš visų, kuriuos 
sutikau, nes, būdamas pačiame žydėjime, atsisakei beribės val- 
džios. 

Jis nusišypsojo ir tarė: 

— Peržengus keturiolika, jau nebegrįš laiminga vaikystė, o 
sulaukęs keturiasdešimties vyras nebetenka ir meilės paguodos, 
sako aklasis poetas. Kam man kankynės ir rūpesčiai, jei dar galiu 
su draugais pasidžiaugti vynu šiame tuštybės pasaulyje. 

Daugiau nieko nedrįsau klausti, nors nujaučiau, kad jis šypsosi 
slėpdamas neapsakomą liūdesį dėl visos kūrinijos laikinumo. Jis 
pavarė mane prie tarnų ir vergų, ir aš diena iš dienos vis geriau 
šnekėjau turkiškai ir išmokau turkų papročių, kad pernelyg 
nesiskirčiau nuo visų. Jo sodintuose soduose žydėjo rožės, kai 
skaisčiai švytint pavasario dangui atkakome į jo grakščius baltus 
rūmus Magnezijoje. Užlipęs laiptais, jis sustojo ir šypsodamas 
pasakė eilėraštį, kurį sukūrė kelionėje: 


Nešk, taurininke, čion vakarykšųį vyną, 

Nešk čion liutnią, ir tesiruošia mano širdis. 
Gyvenime, kuris truks akimirką, džiaugsmas ir 
Ramuma palaiminga, 

Nes ateis diena ir svetima ranka sulygins 
Mano dieviškąsias dulkes su žeme. 

Pasakęs eilėraštį, jis susirado mane žvilgsniu ir maloningai 
mostelėjo. Išsimaudęs ir pavalgęs, jis sėdo gerti vyno su savo 
numylėtiniais, vergės linksmino jį dainomis ir šokiais, ir, kai 
įkaušo, jis apdovanojo draugus garbės apsiaustais ir pinigais. 
Paskui paliepė atvesti šunis, glėbesčiavo juos, leido laižyti vei- 
Ir baltą mylimą kumelę liepė atvesti į puotų salę, šėrė ją vyne 
mirkytomis avižomis ir kitokias išdaigas krėtė, todėl tarnai ir 
vergai vienas per kitą lindo jam į akis. Bet kai visai nusitašė, 
nusiminė, įsibedė stingiom akim prieš save, rankos mostu pavarė 
muzikantus, šokėjas ir pokštininkus ir paliepė paskaityti jam 
aklojo poeto eilių. Skaitant eiles, jis kažkokiu įkaušio įgeidžiu vėl 
prisiminė mane, tykiai kartodamas tą savo eilėraštį, pasikvietė 
mane, įsibedė girtom akim ir pasakė: 

- Patikėk manim, nėra jokio Dievo. Hanefitai ir krikščionys, 
Žydai ir magai tuščiai jo ieškojo. Žemėje tėra dvejopi žmonės. 
Protingi, kurie neturi tikėjimo, ir tikintieji, kurie neturi proto. 

Jo sugėrovai linkčiodami iškart pasakė, kad jis tik pakartojo 
poeto žodžius, bet pats mano kitaip. Tačiau jis tarė: 

— Tai viskas, ką galiu pasakyti apie tikėjimą, ir aklasis poetas 
taip sako. 

Aš paprieštaravau: 

— Dievas yra, nors aš per menkas Jį liudyti. Todėl kūnas - tik 
kapas, o šitas ribomis apibrėžiamas pasaulis - mūsų kūnų ka- 
pas. 

Sultonas supyko: 

— Nejau niekini aklo poeto žodžius? 

Aš atsakiau: 

— Negaliu niekinti to, kurio nepažįstu, o tavo aklojo poeto aš 
nepažįstu. 

Jis kaušo akyse ir pratrūko šaukti: 

— Tegul tave pamoko aklasis poetas ir nesirodyk man, kol neiš- 
moksi be klaidų deklamuoti jo eilių. - Jis apsipylė ašarom ir savo 
sugėrovams pasakė: — Nepakęsiu, jei kas pašieps akląjį poetą, 
nes aš pats irgi poetas. — Jis sugrabinėjo vieną pinigų, kuriuos 
atnešė jo įsakymu, kapšelį, numetė man ir paliepė: - Daryk, ką 
liepiau, ir nusisamdyk mokytoją. - Atsistojo linkstančiom kojom 
ir sušuko: —- Nėra Dievo nei dangaus, nei pragaro, nei angelų, 

nei šėtono! Tėra protingi ir kvailiai, bet ir vieni, ir kiti — visi 
vieno molio. Džiaugsmas netvarus, malonumas laikinas, net 
išmintingiausios mintys išnyksta kaip vandens burbulai. Rytoj 
jau būsiu užmiršęs, kas šiandien esu, ir nėra kito įstatymo - tik 
kaitos įstatymas ir nykimo įstatymas. 

Paėmęs nuo padėklo pinigų kapšelį, metė aklom, kur pakliu- 
vo, ir tas, kuriam nukrito kapšelis, galėjo jį pasiimti. Draugai 
sugriebė sultoną už pažastų ir-švelniai kalbindami nuvedė į lovą, 
nors jis priešinosi ir šaukė norįs dar paglėbesčiuoti Žvaigždes ir 
išbučiuot savo sodo rožes.: 

Bet aš turėjau paklusti jo įsakymui, nesirodyti jam akyse ir 
mokytis arabų kalbos. Ir mokiausi ne iš Korano, - nors klaida- 
tikių knygos, bet liudijančios vienintelį maloningąjį Dievą, - o 
iš eilių knygos, kurią parašė Abu al Ala al Maarijus, miręs prieš 
keturis šimtus metų. Jis apako mažumėj, gyveno netoli Alepo 
skurdžiai ir nevalgė mėsos. Šaltesnės ir apmaudesnės išminties 
nei to poeto nebuvau pažinęs. 

Vasara rusvai nusvilino kalvas, tamsūs kiparisai stiebėsi aukš- 
tyn, blizgančių laurų lapus nuklojo pilkos dulkės. Erškėtuogės 
paraudo, ir šaltą rudens rytą Žengiau prie sultono, kai šis vaikš- 
tinėjo savo sode, pabučiavau Žemę po jo kojų, pakėliau galvą ir 
pasakiau aklojo poeto eilėraštį: 


Jūsų veidai gelsvi, lūpos piktos, 

kepenys juodos, o akys melzganos lyg mirtis, 
bet aš nepajėgiu ir nenoriu keliauti į naktį, 
juk aš neregys, ir keliai visi man tamsūs. 


Ar matei rytą juodus varnus sklandant aukštybėse, 
atsisukant dešiniuoju sparnu, 
ar matei pilkus balandžius prošal purptelint danguosna? 


Mane išsiuntė į kelią, bet aš neradau gyvenimo nei tikėjimo. 
O mano sugrįžimas tebuvo beprotystė ir sielos kartulys. 
Tas, kuris meldžiasi atsigręžęs į rytus, nieko nepraras, 
nuoširdžiai melsdamasis savo Viešpačiui, nieko nepraras, 
bet aš, aš matau žemišką gyvį, įbūgusį mirties. 

Griaustinio dundesys jam sukelia siaubą, 

žaibo blyksnis atima nuovoką, 
bet, paukšti, pasikliauk manim, nebijoki manęs, gazele, 
pikta tau nedarysiu, nes aš niekuo nesiskiriu nuo jūsų. 


Primerkęs akis sunkiais, išburkusiais vokais, jis atidžiai klau- 
sėsi ir Man pasakė: 

— Mačiau vyrus, vienijamus troškimo įgyti tikrą pažinimą apie 
tokius dalykus, kurių tikrumas permainingas, jie paaukojo ilgus 
metus, savo sekmadienius ir šeštadienius. Visa tebuvo ugnis, 
kuri plyksteli, kaitriai plėvoja ir kurios aistri liepsna užblėsta. 

Jis geraširdiškai pasižiūrėjo į mane ir toliau kalbėjo: 

— Nors pažinimas — bergždžias, tu išmokai pamoką. Todėl 
prašyk, ko nori, išreikšiu tau savo prielankumą. 

Aš atsakiau: 

— Tu negali man duoti to, ko aš karščiausiai trokštu. 

Jis susmalso ir paklausė: 

— Tai ko tu karščiausiai trokšti? 

Aš atsakiau: 

— Duok man viltį. 

Jis tarė: 

— Tu teisus. Mudu abu lygūs skurdžiai ir bepinigis klajūnas 
dervišas, nors paikas, turtingesnis už mus. 

Jis pasėmė saują smėlio ir paleido jį pavėjui, patrynė delnus 
ir tarė: 

— Tik šitoks mūsų likimas — tavo ir mano ir, tai suvokę, pa- 
sidarom geri ir atleidžiame savo priešams. Pavargau nekęsti, 
pavargau mylėti, net vynas manęs nepaguodžia, nors galėčiau 
gert tiek, kad pro ausis tekėtų. Vynas tik užmaršina širdį. 

— Kiti guodžiasi šventuoju pamišimu ir apaštališka kvaily- 
be, - pasakiau. — Viltim, kurią davė Dievas, gimęs Žmogumi 
tarp mūsų. 

Jis suirzęs atkirto: 

— Lygiai tuščia melstis į rytus ir į vakarus. Netikiu sapnais nei 
žvaigždėm. Tik laimės aikštingumu ir aklu atsitiktinumu tikiu, 
kūniška aistra ir širdies lėta mirtimi. Todėl prašyk, ko nori ir kas 
mano valioje, tik nekankink beprasmiškom kalbom. 

— Keistas tavo prašymas, - pasakiau. — Leisk man visur tave 
lydėti ir palaikyt už rankos mirties valandą. 

Krūptelėjęs sultonas įsibedė į mane, nosis, skruostikauliai ir 
lūpos pamėlo ir jis susiėmė krūtinę. Bet paskui nurimo, nusi- 
šypsojo ir garsiai nusijuokė. 

— Vis dėlto aš turtingesnis už tave, - pasakė. - Aš galiu juok- 
tis iš visa ko tuštybės, o tu nesugebi juoktis. Nuo šiol sėdėsi su 
mano draugais ir linksminsi mus kvailais juokais, kuriuos tu 
moki drožt be šypsnio ir mirtinai rimtu veidu. 

Jis vėl įniko be saiko gerti, nepaisydamas gydytojų įspėjimų, 
ir iš tiesų pasišaukė ir pasodino mane šalia poetų bei filosofų, 
norėdamas nugirdyti. Bet neprivertė manęs nusišypsot. Vynas 
mane nugramzdino dar juodesnėn neviltin, todėl aš verkiau, 
kai kiti juokėsi. Jis paliepė gražioms vergėms visaip guodžioti 
ir gundyt mane ir pažadėjo atlygį tai, kuri suvilios, bet aš, net 
nusikaušęs, atsispyriau jų vilionėms ir tiktai pasidygėjau. Todėl 
jam kilo įtarimas, kad aš pamėgęs nedorybę, kuri tarp turkų 
įprasta, o ir jam nesvetima, ir pakvietė gražų jaunikaitį, kad tas 
pabučiuotų ir paglamonėtų mane. Aš jį atstūmiau, ir sultonas 
Muradas pravirkęs pasakė: 

— Keistas tavo šaltumas ir tavo ašaros kaip ledinės. Jaučiu tavo 
šaltį, net vynas manęs nebešildo. 

Šitaip pasklido kalbos, kad dėl šaltos prigimties aš nelinkęs į 
jokias pagundas ir kad nei pinigais, nei pažadais manęs niekas 
neprivers daryti to, ko pats nenoriu. Vieni mane laikė kvailiu ir 
bepročiu, o kiti manė, jog turiu šventumo, sakytum susilaikymas 
nuo kūno malonumų paverčia šventuoju. Todėl sultono ulemai ir 
gretimo vienuolyno dervišai noriai su manim šnekėjosi ir svarstė 
tikėjimo klausimus, patardami skaityti Koraną, ir mėgino atverst 
mane į pranašo tarnus. 

Bet apmaudi aklojo poeto filosofija teršė man kraują lyg, lėti 
nuodai, ir aš negalėjau iš jos išsivaduoti. Kasnakt per šimtmečius 
mane pasiekdavo jo neviltingas vienatvės šauksmas. Jis buvo 
kitos tautybės, rasės ir tikėjimo, bet net miręs jis man buvo daug 
tikresnis dvasios brolis už visus gyvuosius. Jis išdrįso skelbti 
tai, ko kiti, kamuojami abejonių ir baimindamiesi persekiojimų, 
nedrįso pasakyti. Jis buvo drąsesnis už šventuosius, nes neturėjo 
vilties, kurią turėjo šventieji. Pasirinkęs kelią, aš išsivadavau iš 
ateities baimės, nes Žinojau einąs ten, kur veda mane bręstantis 
likimas. Todėl maniau, kad, daugiau nieko savy neturėdamas, 

turiu bent jau gyvent be baimės. Jokia žemiška galybė negali man 
pakenkti, maniau, nes blogiausia ištiks tik mano kūną, o kūno, 
kurio kalėjime prirakintas gyvenu, aš nemylėjau. 

Ne pasninkauti nusprendęs, o tik aklu poetu sekdamas nusto- 
jau valgyti mėsą ir ėmiau elgtis su gyvūnais kaip su broliais. Jei 
aš tik kūnas, kaip tvirtino aklas poetas, tai negaliu niekinti jokios 
gyvos būtybės ir kelti save aukščiau už juos. Miglotai ėmiau 
suprast šventą Pranciškų, kuris sakė pamokslus paukščiams ir 
nuolankų asilą vadino savo broliu. Netrukus pastebėjau, kad 
gyvūnai prie manęs greitai pripranta ir seka man iš paskos. Net 
pasibaidę arkliai nurimdavo, kai drąsiai prieidavau prie jų ir 
pakalbindavau juos kaip brolius. 

Mano kūnas tarsi apsivalė ir mintys nušvito, kai nustojau val- 
gyti mėsą. Pamaniau, kad mėsa ir medžiagiškai pančioja Žmogų. 
Vienuolyno dervišai mielai pamokė mane mitybos, kuri palaiko 
kūno stiprybę. 

Toje poilsiavietėje sultonas Muradas troško apmaldyti širdį 
džiaugsmu ir bičiulių draugija, tikėdamasis per juslių ir kūno 
malonumus atrasti vienintelį gyvenimo tikslą, nes nieko kita 
nematė, tik kūną. Todėl savo kūnui nieko nedraudė ir greitai 
nutuko, išgležo, ilgai miegodavo, apleido maldas, ir jo dvasios 
budrumas apsilpo. Net vynas jį veikiau liūdino nei džiugino, 
nes nemokėjo gerti saikingai, o degino kūną vynu ir paskui 
nesveikuodavo, jį užnikdavo neviltis ir dar slogesnis liūdesys. 
Nei styginių muzika, nei dailiausių vergių išmoningos glamonės 
tuomet jo nepaguosdavo. Pasitaisęs jis kokią dieną prastumdavo 
ramiai ir paprastai, kol vėl pagaudavo vyno aistra ir nebesi- 
valdydavo. Todėl jis buvo nuolankesnis kūno vergas už mane, 
nes aš įveikiau vergiją susilaikydamas. Magnezijoje jis greitai 
paseno, - greičiau, nei alsindamas kūną karo Žygių vargais, o 
dvasią — valdymo rūpesčiais. 

Dvejus metus aprėpė poilsio ir malonumų tarpsnis, ir sultonas 
nenorėjo net girdėti apie tai, kas dedasi pasaulyje, nors popie- 
žiaus laivynas tuščiai tebeplaukiojo po Juodąją jūrą ir Huniadis 
surengė dar vieną niokojamąjį antpuolį Bulgarijos pasienyje. Tuo 
tarpu jaunasis sultonas Mechmedas Adrianopolyje surinko būrį 
nekantrių garbėtroškų ir, vykdydamas jų paikus nurodymus, 
mėgino nušalinti didįjį vizirį Chalilį. Janyčarai negerbė sultono, 


309 


kuriam dar barzda nežėlė. Jis skyrė savo vyrus janyčarų vyres- 
niaisiais, pažeisdamas vyresnumo įstatymą, kuriuo grindžiamas 
paaukštinimas, kol janyčarai įsiuto ir pradėjo atvirai maištauti, 
išgrobstė ir sudegino turgų, išžygiavo iš miesto ir įkūrė stovyklą 
netoliese ant kalno. Chalilis juos sugrąžino ir nuramino, pakėlęs 
jų algą sidabriniu per dieną, bet manydamas, jog Mechmedo 
padėtis nepakenčiama, kuo skubiausiai pasiuntė patikimiausią 
savo vyrą į Magneziją prašyti Murado vėl paimt valdžią į savo 
rankas, kad valstybė nesuskiltų. 

Pasiuntinys užėjo Muradą maudyklėse pagiringą ir nusimi- 
nusį. Matyt, ir-pats Muradas jau suprato, kad jo pabėgimas iš 
darbų ir priedermių pasaulio neatitinka tikslo, o tik bergždžiai 
jį sekina, nes džiaugsme ir poilsyje tikros laimės neatrado. 

— Nuo likimo nepabėgsi, — liūdnai pasakė jis. - Laikas man 
atmatuotas, mano širdis pasiruošusi. Ko man nepaieškoti už- 
maršties darbuose tuo trumpu tarpsniu, kuris dar liko? 

Skaisčioje rudens šviesoje jis atsisveikino su savo rožių sodu, 
fontanu, su savo kiparisais ir lengvais baltais stogais, po kuriais 
nerado laimės. 

— Tegul Mechmedas eina į mano vietą, - pasakė, - sekite pas- 
kui mane arba pasilikite tarnaut naujam valdovui - man vis tiek. 
Jeigu liksite, pamokykite jį mandagumo, savitvardos, teisingu- 
mo, laikytis žodžio ir garbingai elgtis, atskleiskit pergalės tuštybę 
šiame netvariame pasaulyje. Jo jaunystė - lyg verdantis puodas, 
kurį reikia uždengti slėgiu dangčiu, kad viralas neišsilaistytų. 

Man jis pasakė: 

— Tu liksi čia. Man nereikia, kad kas nors laikytų mano ran- 
ką mirties valandą. Gyvenime buvau vienas, ir žmogaus skolą 
sumokėsiu vienas. 

Jo įsakymas mane užgavo. Šitai pastebėjęs, jis sušvelnėjo ir 
pasakė: 

— Man tu nereikalingas, bet gal tavęs reikės mano nesuvaldo- 
mam sūnui. Nesu nusiteikęs prieš krikščionis ir trokštu tik taikos, 
nors per visus valdymo metus kariavau, įtvirtindamas Osmanų 
valdžią. Bet manęs niekada nedžiugino žuvusių priešų kūnai 
mūšio lauke, o tik liūdindavo. Kerštas nieko gera nelemia, todėl 
aš vis atleisdavau užpuolikams, teisingai juos nubaudęs. Krikš- 
čionys, nors suskilę, galingas ir pavojingas priešas, ir nenorėčiau 

dar sykį išgyvent tokio išgąsčio, kokį išgyvenau Varnos lauke. 
Puikybė skatina nuopuolį, o garbėtroška valdovui - pavojingiausia 
patarėja. Bet pats bergždžiai tą sakyčiau Mechmedui, nes jis manęs 
negerbia ir neklauso, ką sakau, o kaip visi jauni žmonės manosi 
esąs išmintingesnis. Todėl atsiųsiu jį čia nusiraminti ir tikiuosi, 
kad su tavim jis nurims, kaip nurimsta įnirtę gyvuliai. 

Bet jo draugai, mokslo vyrai, filosofai ir poetai verčiau vyko 
su juo, patraukė į Brusą ar savais keliais, nes nei vienas nenorėjo 
būti valdomas ūmaus ir pikto šešiolikmečio įgeidžių. Vis dėlto 
kai kurie pasiliko, manydami, kad Mechmedas, šiaip ar taip, 
kada nors taps sultonu ir tada gaus atlygį tie, kurie pelnė prie- 
lankumą jo jaunystės ir pažeminimo dienomis. Bet ir jie sakė: 

— Verčiau susitikti sužeistą liūtą ar įsiutusį bulių nei jį pirmo- 
siom dienom. 

Taigi visi rūmininkai jo laukė su baime. Ir, gavę žinią, kad jo 
palyda artinasi, pasirengėme jį priimti su visokeriopa pagarba. 
Sužinojom, kad jis lėkė kaip beprotis visą kelią ir tik patyriausi 
raiteliai su eikliausiais Žirgais neatsiliko nuo jo. Jis atlėkė vienas, 
anksčiau, nei tikėjomės, putotu žirgu, kurio išsigandusios akys 
plyksčiojo žaliom liepsnom, nasrai ir šonai buvo pasruvę krauju. 
Tarnai išbėgę puolė ant kelių ir rėmė prieš jį kaktom žemę. Jis 
nušoko nuo žirgo, atlaisvino kamanas, ir nelaimingas gyvulys 
pasileido lėkt pasiutišku greičiu, trenkėsi galva į sieną ir drebė- 
damas griuvo ant žemės. Pats Mechmedas, išblyškęs, gelzganom 
akim, stabtelėjo prie laiptų pažiūrėti, ar kas drįs pakelti galvą 
ir išjuokti ar pašiept jo gėdą. Tada žengė vidun, ir rūmininkai 
drebėdami palydėjo jį į kambarius, nuvedė į maudykles, padavė 
švarius drabužius ir atnešė pavalgyti. Vos palietęs valgį, jis virto 
į lovą ir dvi dienas užsidaręs savo kambaryje griežė dantim, 
gniauždamas kumščius taip stipriai, kad nagai smigo į delnus. 

Galėjai jį suprasti, nes turbūt nei vieno neapsakomos didybės 
ir garbėtroškos apsėsto jaunuolio nebuvo ištikęs toks skaudus 
pažeminimas. Du kartus jis buvo tapęs sultonu, Europos ir 
Azijos šalių vienvaldžiu viešpačiu ir du kartus turėjo pasitraukt 
tėvui iš kelio. Pirmą kartą, kai krikščionių kariuomenė grasino 
Adrianopoliui, jis pats baisiausiai nusigandęs kvietėsi pagalbon 
tėvą, o dabar, antrą kartą, už paikus poelgius, kaip vaikas buvo 
pavarytas į kampą kęsti gėdos. 

Kelias savaites Magnezijos rumuose niekas nedrįso šypsotis 
net paslapčia ir vienumoj. 

Bet Mechmedas įstengė perveikti save. Kai iš paskos atvyko 
žilabarzdžiai mokytojai, kuriuos jam į auklėtojus paskyrė Mu- 
radas, nusižeminęs pabučiavo jiems pečius, kai tie išreiškė jam 
pagarbą. Numylėtiniai, kurie kurstė jo atšakumą ir užsispyrimą, 
buvo ištremti, o aukščiausiuose islamo universitetuose mokslo 
laipsnius įgijusių senukų jo jaunatviškas atšakumas nepaveikė. 
Jų jėga buvo Koranas ir Korano įstatymas, kuriam privalėjo 
paklusti net valdovas. 

Suėmęs save į rankas, jis įniko mokytis, gėrė Žinias taip ais- 
triai, lyg gramzdindamas jose nusivylimą ir pažeminimą. Su 
mokytojais jis kovojo jų pačių ginklais - užduodamas suktus 
klausimus — ir šaipiai šypsodavo, kai šie suglumdavo. Graiko 
mokslininko padedamas jis skaitė Aristotelį, pažino kitus graikų 
filosofus. Bet labiausiai domėjosi istorija bei geografija ir negalėjo 
žvilgsniu užvaldyti visas šalis. 

Kai pavargdavo skaityti, deginantį karštį išliedavo pasiutiškai 
jodinėdamas ir medžiodamas. Kiekvieną rytą šaudydavo iš lan- 
ko, atkakliai stengdamasis kaskart vis toliau nulakinti strėlę. Bet 
savęs jis neapgaudinėdavo, nes sykį įširdęs parbloškė ant Žemės 
berniuką, kuris, norėdamas įsiteikti, pamėgino nepastebimai 
pagriebt nuo žemės strėlę ir nunešt ją toliau. Berniukas kruvi- 
nu veidu verkšleno, o jis juokėsi, lyg dėl to žiaurumo patyręs 
malonumą. 

Jis troško mokytis ir lotynų kalbos. Pasikvietė mane ir tarė: 

— Tėvas sakė, kad tu man būsi nepaperkamas draugas. 

Jo smakras jau buvo apžėlęs švelniais plaukais, o didelės 
gelsvos akys priminė laukinio žvėries, kai iš padilbų žvelgė į 
mane. 

— Blogas pasiūlymas, - tariau. - Nemanau, kad tau labai rūpi, 
ką sako tėvas. Pats išsirink sau draugą. Aš vergas ir turiu tau 
paklusti, taip nuskyrė Dievas ir aš prieš Dievą nemaištausiu. 

Tada jis paklausė: 

— Ką manaisi Žinąs apie Dievą, niekingas krikščioni? 

— Ar tu rimtai klausi? — atrėmiau. - Ar į tą klausimą nereikia 
atsakyti? 

— Su manim kalbi ne taip, kaip vergui derėtų, - pasakė jis. 

— Tai kaip turėčiau su tavim kalbėti? — paklausiau. 

— Turėtum šaukti iš džiaugsmo, remt kaktą į grindis ir dėkot 
už prielankumą, nes siūlau tau draugystę, — atsakė jis. 

— Jei tave tai pradžiugins, su mielu noru taip padarysiu, — 
pažadėjau. - Bet draugystė — sunki našta, o tavo draugystė 
pavojingesnė nei krepšys gyvačių. 

Mano tiesūs žodžiai jį taip nustebino, kad jis net nesupyko, 
tik stebeilijo į mane gelsvom akim iš padilbų. Staiga jo įžūlų ir 
išdidų vaikišką veidą nušvietė šypsena ir tada buvo gražus kaip 
tamsos angelas. Jis uždėjo delną man ant peties, parodydamas, 
kad pasitiki, liepė atsistoti ir maloniai, lyg prašydamas, tarė: 

— Aš vienas ir niekuo aplinkui negaliu pasitikėti. Šitą pamoką 
išmokau. Bet aš jaunas ir man reikia draugo. Būk mano draugų. 
O gal bjauriesi manim? 

Jo prašymas nuskambėjo taip įprastai ir guviai, kaip išmoktas, 
bet jo šypsena man kėlė nepasitikėjimą. 

— Ko tu apsimetinėji? - paklausiau. - Savo šypsena ir glosnia 
ranka pelnytum ne vieno vyro draugystę. Bet kam tau apsime- 
tinėti prieš vergą, kuris ir šiaip tau pavaldus? 

Jo akys blykstelėjo, veidas sustingo, nosis pabalo, tačiau jis 
susitvardė, didžiulėm pastangom vėl nusišypsojo ir atsakė: 

— Nejau nesupranti, kad aš save auklėju. Anksčiau niekinau 
tuos, kurie apsimetinėja, bet dabar suprantu, kad valdovas 
negali kitiems atskleisti savo minčių. Niekam nevalia manęs 
kamantinėti, o aš turiu visus tirti ir permatyti kiaurai. Nei vienu 
žmogum negaliu pasitikėti, tiktai savimi. Tarp dievobaimingųjų 
turiu būti dievobaimingas, tarp filosofų - filosofas, tarp poetų — 
poetas, bet kas aš iš tiesų, niekas nesužinos. Turiu užsiauginti 
daugiasluoksnį luobą. Jeigu kas nors vieną sluoksnį nuplėš, ras 
kitą, dar tvirtesnį. 

Aš paklausiau: 

— Kodėl man tai sakai? 

Jis nusišypsojo gelsvom akim: 

— Todėl, kad tu vergas ir galiu pasodinti tave ant kuolo arba 
nukirsti tau galvą tada, kai susiprasiu per daug prišnekėjęs. Ma- 
tai, tylėjimas — sunkus mokslas ir kalbėdamas aš aiškinuosi savo 
mintis. Verčiau užkopti ant kalno ir akmeniui ar stulpui išsakyti 

žaboti jų mintis. Todėl nusprendžiau pasirinkt tave. 

Aš atsakiau: | 

— Darai save nelaimingu žmogum, valdove Mechmedai. 

Jis išdidžiai pakėlė galvą: 

— Nusigenėjau išankstinės nuostatas, kaip sodininkas aštriu 
peiliu nusigena atžalas. Auklėju save kaip valdovą, apie kurį 
parašyta: didžiausias bus tas, kuris tai padarys. Dabar netiki, 
krikščioni, bet kada nors pasaulis prieš mane drebės. 

— Atvėsta ir išsisklaido net karščiausi pelenai, - pasakiau. 

— Teisingai! - šūktelėjo jis. - Aš degu, ir daug kas dar nudegs 
į Mane nagus. 

Jam nusibodo šnekėtis ir jis pasakė norįs mokytis lotynų kal- 
bos. Bet Cicerono ir Kvintiliano klausytis nenorėjo, kaip mokinys 
jis buvo nekantrus ir gramatika jam nelabai rūpėjo. Pastebėjęs, 
kad nori susipažinti su Romos istorija bei karo menu, bibliote- 
koje pradėjau rinkti jam ištraukas iš lotyniškų knygų, skaičiau, 
aiškinau ir verčiau į turkų kalbą tai, ko nesuprasdavo. Jis kvies- 
davosi mane porą kartų per savaitę, ir veikiai, nors nenorom, 
turėjau pripažint jo nuovokos greitumą ir aštrumą, atminties 
imlumą ir nepaprastus gabumus. Išgirdęs nuorodą, jis išsyk 
atskirdavo svarbiausius dalykus nuo šalutinių, esminius - nuo 
neesminių. Todėl dažnai skubindavo mane nekantraudamas, 
skaitant ragindavo peršokti nereikšmingas vietas. Kalbos grožio 
ir posakio grakštumo jis nesuvokė, nors lavino gebėjimą eiliuoti, 
turkiškai kūrė gazeles. 

Iš istorijos knygų parinkau jam tokių vietų, kuriose buvo vaiz- 
duojamos svarbiausios Hanibalo ir Cezario kovos. Jis taip pat 
godžiai klausydavosi aprašymų apie miestų apgultis bei mūra- 
daužes karo mašinas. Tyrinėdavo tų mašinų brėžinius ir lygino 
jas su Aleksandro Didžiojo naudotom apgulties mašinom. Apie 
Aleksandrą Didįjį pats perskaitė viską, ką buvo parašę arabai ir 
graikai. Nebuvo malonu jį mokyti, nes kiekviena proga dygiai 
pašiepdavo Žmonių lengvatikystę ir gerus siekius. 

— Juo daugiau perskaitau istorijos, - sakė jis, - juo labiau 
stebiuosi žmonių kvailumu. Nėra tokio šiurkštaus melo, ku- 
riuo Žmonės nepatikėtų, tvirtai tikinami, jog tai tiesa. Pergalė 
karūnuoja niekšingiausią apgaulę, o sėkmė - vienintelis matas, 

kuriuo galima vertinti valdovus. Pergalingas valdovas - aukščiau 
už dievus. Aleksandras pasiskelbė Dzeusu - Amonui ir iki šiol 
pasakose vadinamas Dviragiu. 

Dar jis pasakė: 

— Pirma valdžios sąlyga — tvirta kariuomenė, bet valdovas 
taip pat turi gebėti tvarkyti valstybę ir būti teisingas tiek, kiek 
tai atitinka jo tikslus. Jis turi statyti patvarius statinius, globoti 
mokslininkus, istorikus bei poetus, kad jie perduotų jo gerą 
vardą ainiams, ir turėtų Žiūrėti, kad tie prisimintų tik jo per- 
gales ir užmirštų blogus darbus, kuriuos jis turėjo padaryti dėl 
pergalės. 

Nesusilaikęs pertariau: 

— Kalbi kaip vaikas. 

Jis man atsakė: 

— Aleksandras buvo nedaug vyresnis už mane, kai pasiekė 
pirmąsias pergales, o trisdešimties buvo užėmęs visą pasaulį. 

Jo žodžiai ir kvaila garbėtroška mane taip išgąsdino, kad 
džiau mintim, kad jis dar vaikas ir kad valdovu netaps, nes jau 
du kartus mėgino ir abu kartus jam nepasisekė. Jis stebeilijo į 
mane iš padilbų ir nusišypsojo, pro plonas lūpas žybtelėdamas 
dantim. 

— Skaitau tavo mintis, kaip atverstą knygą, - pasakė jis. — Tre- 
čias kartas nemeluos, - turėsiu kantrybės sulaukt, kol suaugsiu 
ir tapsiu stiprus. 

Ištyrinėjęs senovines karo mašinas, jis ėmėsi šaunamųjų gin- 
ir nusamdė kalvių ir liejikų, kad nukaltų ir išlietų patrankų. 
Ir paraką panūdo išmokti pasigaminti pats, kai sykį iššovusi 
patranka perskilo, apdegino veidą bei plaukus. Šaunamaisiais 
ginklais turkai bemaž nesidomėjo, nes labiau pasikliovė lankais 
ir kardais. Jie manė, kad šaunamųjų ginklų bei patrankų blykčio- 
jimas, griausmas ir dūmų debesys smarkiau išgąsdina, nei žalos 
padaro. Bet kai sultonas Muradas kariavo Morėjoje, Mechme- 
das nusamdė ir subūrė grupę pabūklininkų ir kartą per savaitę 
sykiu su jais mokėsi šaudyti. Bet turkai patrankų bijojo, todėl 
Mechmedas į tą tarnybą ėmė krikščionis perbėgėlius, diduma 
jų Žuvo per tas pratybas. 

O sultonas Muradas sugriovė Korinto sąsmaukos mūrą, kurį 
buvo pastatęs princas Konstantinas, ir leido savo kariuomenei 
nuniokoti didelę dalį Morėjos, bet paskui, kaip visada, sudarė 
taiką su Konstantinu ir jo broliu, paliko jiems Morėją už metinį 
mokestį. Sužinojęs apie sudarytą taiką, Mechmedas sugriežė 
dantimis ir pasakė: 

— Tėvo politika kvaila ir vienąkart sulauks atkirčio. Kiek sykių 
Karamanidai kilo į maištą, nors jis apvesdino seserį su Jodra- 
himu, ir senasis Serbijos lapinas, nežiūrėdamas jo santuokos 
su įmote Mara, susivienijo su krikščionimis, kai suprato, jog 
iš to turės šiokios tokios naudos. Tėvas tikisi užsitikrinti taiką 
apsisupdamas vasalinėm šalim, jos pagal sutartis privalo mokėt 
mokesčius ir, reikalui esant, suteikti ginkluotą pagalbą. Bet jos, 
jei nesiseka, šoka maištaut. Valakija, Serbija, Albanija, Morėja, 
Karamanidų emyratas - visos jos Osmanams kels mirtiną grės- 
mę, kol Konstantinopolis ir jo mūrai valstybės viduryje saugos 
krikščionis ir barstys mums nuodus. Bet jis atleidžia — ne tik 
septynis kartus, bet septyniasdešimt septynis lyg širdy mylė- 
damas krikščionis. 

— Tėvą tu gerbi labiau nei mane ir tave džiugina jo taikdarystė. 
Bet, patikėk manim, tas senstantis, išpurtęs ir jausmingas girtuo- 
klis, kurio nevadinu tėvu, —- didesnė mįslė, nei manai. Mėginau 
įminti jo mįslę, nes nesupratau jo. Širdyje jis bedievis, kaip visi 
protingi žmonės, - bent jau pats save įtikinėja esąs bedievis, bet 
visus jo darbus ir mintis lemia baimė. Žinau tai, nes savom akim 
mačiau per miegus dejuojant, užniktą slogučio, ir šaukiantis 
dervišo Berekludjės Mustafos. 

Patogiai įsitaisęs, jis toliau kalbėjo: 

— Turbūt nežinai, kad dervišas Berekludjė Mustafa Osmanų 
valstybei kelia didesnę grėsmę nei krikščionys ar Timūras. Bere- 
kludjė Mustafa gyveno atsiskyręs ant Stilarijo kalno Juodajame 
pusiasalyje, priešais Chijo salą ir išgarsėjo kaip šventasis, nes, 
esą, naktimis sausom kojom per jūrą nueidavo pasišnekėti pas 
krikščionių atsiskyrėlius. Jis sakė krikščionis ir musulmonus 
garbinant vieną Dievą ir skelbė, jog visas turtas bendras, išsky- 
rus žmonas. Jo šalininkai vaikščiodavo basi, vienplaukiai, kūną 
dengėsi vičviena skiaute. Neturtėliai ir prastakilmiai vaikščiojo 

pas jį ant kalno, o po brolžudiško Osmanų karo jo šalininku 
tapo mokslingas karo teisėjas, todėl jie laimėjo du mūšius, du 
kartus sumušę prieš juos pasiųstą kariuomenę, ir jų mokymas 
išplito visoje Anatolijoje. Mano tėvas Muradas buvo dar vaikas, 
jaunesnis už mane, kai jo tėvas susirgo ir pasiuntė jį su didžiuoju 
viziriu vesti Europos ir Azijos kariauną tramdyti to pamišusio 
atsiskyrėlio. Jie veržėsi pro šventus tarpukalnių įtvirtinimus, 
žudydami visus, kurie priesaikavo to tėvo Mustafos vardu, - vy- 
rus ir moteris, senukus ir net vaikus. Užkopę ant Stilarijo kalno, 
suėmė Mustafą ir jo šalininkus. Mustafą prikalė prie kryžiaus ir, 
užvertę ant kupranugario, gabeno iš vieno kaimo į kitą, iš vieno 
miesto į kitą, kad šalininkai jo atsižadėtų. Bet kvailiai, kurie juo 
tikėjo, puldavo prieš tą senį, mirštantį ant kryžiaus, ir šaukdavo: 
„Tėve, teateinie tavo karalystė!“ Juos baudė mirtimi, bet, sako, 
jie su džiaugsmu puldavę ant janyčarų kardų. Kai Mustafa nu- 
sibaigė ant kryžiaus, tarp jo slaptų šalininkų pasklido gandas, 
kad jis dar gyvas, tik pasitraukė dykumon tęst dvasios pratybų. 
Todėl jo vardo lig šiol nevalia tarti balsu, nors nuo jo mirties jau 
praėjo trisdešimt penkeri metai. Tik mano tėvas Muradas balsu 
jį šaukia per slogius sapnus. 

Jo nepaprastas pasakojimas mane taip sujaudino, kad veidas 
ugnim užsidegė, ir pasakiau: 

— Jaunystėje keliavau po Europos kraštus ir buvau sutikęs 
laisvosios dvasios brolių, kurie, atsižadėję moterystės, viskuo 
tarpusavyje dalijosi. Jie tikino, jog Dievas yra kiekviename žŽmo- 
guje. Jų mokymas skatino maištus, todėl jie buvo persekiojami, 
bet pažindavo vienas kitą iš slaptų ženklų. Gerasis Dieve, kokie 
čia burtai, kad du priešiški tikėjimai iškelia vienodus reiškinius! 
Visais laikais ir visų tikėjimų išmintingiausi vyrai traukėsi viena- 
tvėn, nūsdami pasiekt šventumą. Krikščionių vienuoliai, islamo 
dervišai. Visi, visi mes ieškome vieno Dievo, ir islamo šventieji 
gydė ligonius ir darė stebuklus, kaip krikščionių šventieji. 

Jis prapliupo juoktis ir kvatodamas sušuko: 

— Kvaily, juk tai, ką papasakojau, aiškiausiai rodo, kad Dievo 
nėra ir kad kvailumas neturi ribų, o Žmogus viskuo tiki! Nejau 
tikrai manai, kad tas Mustafa sausom kojom vaikščiojo per jūrą 
ir prisikėlė iš mirusiųjų? 

Nusiminęs atsakiau: 


— Nežinau, kuo tikėti. Tik Žinau, kad kai kurie prieina arčiau 
prie Dievo. 

Jis tarė: 

— Aš smalsus, todėl patyrinėjau krikščionių ir žydų mokymus. 
Žinau apie gnostikus bei manichėjus, dieviškąjį spinduliavimą. 
Bet kuo daugiau sužinau, tuo man aiškiau, kad visi kaip kvailiai 
kartoja tą patį. Mano siekiai ir ketinimai kitokie. Valios jėga aš 
minkysiu pasaulį kaip tešlą. Islamą panaudosiu kaip ginklą prieš 
krikščionis. Todėl išpažįstu islamą, bet apie Dievą man nekalbėk, 
nes sprogsiu iš juoko! 

Jo pasakojimas man sukėlė keistų minčių ir per jį geriau su- 
pratau sultoną Muradą, pamačiau jį kaip nelaimingą Žmogų, 
kuris bėgo nuo Dievo į malonumus ir beprotišką svaiginimąsi, 
kaip vaikas, kad užmirštų prie kryžiaus prikaltą šventą vyrą. 
Jis stokojo gebėjimo tikėti, bet nei epikūrininkų mokymas, nei 
griežtas aklojo poeto prieštarumas jam neteikė paguodos. To- 
dėl stengėsi būti žmogiškai švelnus ir teisingas valdovas, bet 
naktimis pabusdavo nuo savo šauksmo, vėl išvydęs mirštančio 
dervišo veidą ir išgirdęs jo šalininkų šauksmus: „Tėve, teateinie 
tavo karalystė.“ 

Kaip tik dėl to sultoną Muradą laikiau Žmogumi, panašiu į 
save, ir jį labai užjaučiau, užtat jaunasis Mechmedas man kėlė 
nepaaiškinamą baimę ir siaubą tarytum visai kitos padermės 
žmogus ir mudu neturėjom nieko bendra, net mūsų mintys skir- 
tingai plėtojosi. Aš dažnai perprasdavau, mačiau jo būdo ydas, 
garbėtrošką, tuštybę ir šaltakraujišką žiaurumą kenčiantiems gy- 
vūnams ir žmonėms. Ir jo išskirtinius gabumus, protą bei greitą 
nuovoką įvertinau, bet, kai žvelgdavau į jo dideles gelsvas akis ir 
dūmų spalvos veidą, mane graužė baugus jausmas, kad jis turi 
savyje daugiau nei tas įgimtas savybes - kažką nenuspėjama ir 
paslaptinga, tai, ko negaliu suvokti. 

Išgirdęs jo pasakojimą apie nukryžiuotąjį Mustafą, vis dažniau 
užeidavau į dervišų vienuolyną pasišnekėti su jų vyresniuoju. 
Jie atkakliai klausinėjo, ar aš neįsišventinęs, nes tada būtų su- 
pratę mano gyvenimo būdą, susilaikymą ir gebėjimą daryti įtaką 
žmonėms bei gyvūnams. Aš griežtai paneigiau esąs įsišventinęs. 
Jie nusivedė mane į kiemą parodyti, kaip driskiai elgetaujantys 
dervišai svaiginasi sukdamiesi ratu ir, nejausdami skausmo, 

peiliais rėžijasi krauju plūstančias žaizdas. Bet jie patys šaipiai 
juokėsi iš tokių dalykų ir kalbėjo: 

— Tai kvailiams, paprastiems ir tamsiems žmogeliams. Tie, 
kurie įsišventina, įgyja aukštesnį pažinimą, ir krikščionių mes 
neniekiname, nes tarp jų taip pat gali sutikti nepaprastų šventų 
vyrų. Juo aukštesnį pažinimą pasieksime, juo aiškiau atsivers 
akys, kol visame pasaulyje šventi vyrai suvoks garbinantys vie- 
ną Dievą. Jie mato Dievą žemiškom akim ir patiria jį per savo 
kūną, o tai aukščiausias pažinimas. Šitai pasiekęs, šventas vyras 
gali prisilietimu gydyti ligonius, akliesiems dovanoti regėjimą, 
net jo drabužiai gydo ligonius, o po mirties net ir jo kaulai turi 
gydomosios galios. 

Taip pat jie sakė: 

— Išpažįstame vienintelį Dievą, pranašą ir Koraną, tradicinį 
pažinimą ir laikomės tiesaus kelio. Mokslo vyrai ir teisėjai gyve- 
nimą paaukoja ir akis išvarvina, tyrinėdami Koraną ir tradiciją, 
kaip ir krikščionių mokslo vyrai, skaitydami Bibliją ir aiškindami 
Bažnyčios tėvų raštus. Norint tapti mokslo vyru gana būt uo- 
liam ir turėt gerą atmintį. O įsišventinusiam kaip aukščiausias 
pažinimas atsiveria ir atsiskleidžia, kad visi žemiški dalykai ir 
raštai tėra Dievo palyginimai, kol šventas Žmogus gyvena Dieve 
ir Dievas gyvena jame. Todėl senatvės dienomis, suvokę savo 
mokymo bergždybę, daugelis ulemų, atsižadėję aukštų pareigy- 
bių ir teisėjų pareigų, prisidėjo prie mūsų ir įsišventino. Ko tu 
negalėtum atsiversti į islamą ir prisidėti prie mūsų, juk tu slapta 
įsišventinęs. Matome tai iš akių ir veido, - tu mūsų neapgausi. 

Jie nepatikėjo, kad aš neįsišventinęs, o atvirai kalbėjosi su 
manimi, šitaip kurstė mano atvirumą nūsdami išpešti iš manęs 
tą paslaptį. Bet aš tik Žengiau pasirinktu keliu. 

Taip praėjo pora metų. 1447-ųjų pavasarį išgirdau, kad mirė 
popiežius Eugenijus ir naujuoju Bažnyčios vadovu kardinolai 
išrinko vyrą, kurį žinojau kaip iždininką ištikimai tarnavus 
kardinolui Albergačiui. Fiorencijoje jis globojo humanistus ir 
sakė, jog didžiausias Žmogaus tikslas — kaupti knygas ir statyti 
patvarius statinius. Jis turėjo silpnybę vynui, nes valgydamas 
visad gerdavo ir baltojo, ir raudonojo. Savo valdovo garbei jis 
pasivadino Mikalojumi V. Bet tikriausiai turėjo ir tokių gebėji- 
mų, kurių aš nenumaniau, nes Bazelyje išrinktas antipopiežius 

Feliksas dėl jo atsisakė savo pareigų. Šitaip pagaliau pasibaigė 
Bazelio bažnyčios susirinkimas ir krikščionių schizma. Jau kitais 
metais Huniadis su nauja kryžininkų kariuomene puolė Serbiją, 
bet sultonas Muradas Kosovo lauke jį vėl įveikė. Todėl imperato- 
rius Jonas tą pavasarį Konstantinopolyje mirė praradęs paskutinę 
viltį. Ir ten tarp unijos priešininkų ir šalininkų pratrūko atviras 
ginčas dėl įpėdinystės. Princas Demetrijas Konstantinopolyje 
atvirai stojo unijos priešininkų pusėn ir vienuoliai bei kunigai 
mėgino įrodyti jį būsiant geresnį valdovą už Konstantiną, nes 
jis gimė tėvui jau valdant imperiją, nors šiaip jau Konstantinas 
buvo už jį vyresnis. Todėl mano pažįstamas Francis iškeliavo 
į Adrianopolį prašyti sultono Murado patvirtinti Konstantiną 
imperatorium. Muradas tai padarė su mielu noru, todėl princas 
Konstantinas buvo karūnuotas savo valdžios mieste Morėjoje ir 
iškeliavo į Konstantinopolį, vietoj savęs į Morėją pasiuntęs princą 
Demetriją. Sklido kalbos, kad nuo ginkluoto karo brolius sulaikė 
jų senos motinos imperatorienės Irenos maldavimai. 

Nuo tol vis dažniau matydavau Mechmedą tyrinėjantį Kons- 
tantinopolio žemėlapį ir jo mūrų brėžinius. Konstantinopolyje 
jis turėjo slaptų patikėtinių, jie siųsdavo jam tikslias Žinias apie 
visus mūrų taisymus, unijos šalininkų ir priešininkų tarpusavio 
pinkles ir apie naujojo imperatoriaus Konstantino vedybų dery- 
bas. Jis buvo du kartus vedęs, bet abi žmonos mirė gimdydamos. 
Dabar piršosi Trapezunto imperatoriaus dukteriai, bet tas turėjo 
per akis vargų išlaikyti savo valstybę ir nenorėjo per dukters 
santuoką susisaistyti su nusilpusiu Konstantinopoliu. 

O sultonas Muradas pasiuntė savo atstovus į teisėtas sutuokti- 
nes Mechmedui išrinkt gražiausiąją iš Sulkadro valdovo dukterų. 
Tas niekingas turkų genties vadukas buvo tokios senos ir kilmin- 
gos giminės, kad ir Egipto vietininkas išsirinko į žmonas vieną 
iš jo dukterų. Mechmedas buvo papratęs geidulius tenkinti su 
savo haremo vergėm taip pat nirčiai ir audringai, kaip medžiojo 
bei jodinėjo, ir Žmonos jam nereikėjo. Priešingai, jis, rodydamas 
savo laisvamaniškumą ir šiuo atžvilgiu taip pat mėgdžiodamas 
Aleksandrą Didįjį, į palydovus atvirai rinkosi ir gražius berniu- 
kus. Bet pats manė, kad ketinimai jį apvesdinti rodo, jog sultonas 
Muradas jaučia artinantis pabaigą. Tas jo spėjimas pasitvirtino, 
kai 1450 metų pavasarį Muradas pasikvietė jį karo žygin prieš 


320 


Albaniją. Įtvirtintus Albanijos miestus klasta buvo paėmęs vienas 
perbėgėlis, kitados tarnavęs sultonui, o paskui vėl atsivertęs į 
krikščionis, — Jurgis Kastriotis. Jis pripažino Neapolio karalių 
Albanijos karalium ir taip pat kariavo su Venecija. Dėl pinklių, 
kurias rezgė didžiojoje politikoje, ir pergalių prieš turkus jis 
buvo labai pavojingas osmanams, todėl Muradui atrodė, kad jis 
privalo sutriuškint Kastriotį, nors jau buvo pavargęs nuo karo 
žygių. 

Galimas daiktas, senstantis ir pavargęs Muradas tikėjosi 
susitaikyti su priešgyna sūnum, pasiimdamas jį į karo žygį, 
bet jis klydo. Džiaugiausi, kad nereikia lydėti jo į Albaniją, nes 
nenorėjau kariauti su krikščionimis, o likau Adrianopolyje ir iš 
ten išjojau į Brusą pasitikti iš Sulkadro atvykstančios nuotakos 
su prašmatnia palyda. Užėmusi nemažai Albanijos miestų, 
kariuomenė sustojo prie Krujės mūrų, bet jų apsiaustis buvo 
bergždžia, nors Mechmedas galėjo lieti patrankų tiek, kiek 
širdis geidė, ir čia pat jas mėginti. Pasak gandų, atsklidusių iš 
Adrianopolio, Murado ir Mechmedo nuomonės skyrėsi visais 
atžvilgiais. Muradas apsiaustimi prispyrė pasiduoti kažkokią 
tvirtovę, pažadėjęs išleisti įgulą iš pilies. Mechmedas panūdo 
išžudyti ginklus sudėjusius albanus, teigdamas, jog krikščionys 
Varnoje parodė, kad krikščionims duotų pažadų tesėti neverta, 
nes krikščionys patys nesilaiko sutarčių. Bet Muradas žodžio 
laikėsi, ir Kastriotis sulaukė Krujei labai reikalingos pagalbos. 
Susikivirčiję tėvas su sūnum nesikalbėjo kelias dienas. 

Taigi karo žygis į Albaniją išvirto į niekingą plėšimą ir siaubi- 
mą, 0 rudenį kariuomenė į Adrianopolį grįžo nieko nelaimėjusi. 
Sultonas Muradas surengė prašmatnias sūnaus ir Sulkadro 
princesės vestuves, bet tarp tėvo ir sūnaus jausmai nesušilo, 
kaip ir Mechmedo jausmai išgarbstytajai gražuolei nuotakai, 
kai kardu pakėlė šydą nuo aukso lapeliais papuošto veido. Jau 
buvo matyti, kad Muradas serga. Jam buvo sunku kvėpuoti, 
nuo menkos įstangos veidas pamėldavo. Senas, patyrusis di- 
dysis viziris Chalilis tvarkė už jį valstybės reikalus, žiūrėdamas 
vienintelio tikslo — stiprinti taiką. Bet sykį per savaitę Muradas 
į Adrianopolio ežero salą susikviesdavo poetus ir mokslo vyrus, 
muzikantus bei šokėjas ir gerdavo su jais vyną. Pasikvietęs į tokį 
vakarėlį mane, jis užkalbino ir pasakė: 

— Užsiauginau sau įpėdinį — laukinį žvėrį. Jam nėra nieko 
šventa, niekieno patarimų jis neklauso, o pažadus tesi arba laužo, 
žiūrėdamas, kaip jam naudingiau. Pažvelgęs į jo gelsvas akis, 
pajuntu Žemę drebant po kojom. Laikas mane aplenkė ir ateitis 
priklauso jam, galiu pasiguosti tik tuo, kad man nebereikės gy- 
venti tais laikais, kai žemę valdys tokie kaip jis. Jo pykčiui dar 
geidžiantį mano mirties. Pavargau nuo savo laiko, mano kūnas 
pavargo nuo manęs, ir jau niekas manęs nebedžiugina. 

Pasibaigus vestuvių iškilmėms, jis išsiuntė Mechmedą atgal į 
Magneziją. Pavasario tulpės laukuose dar nebuvo išsiskleidusios, 
kai didžiojo vizirio Chalilio žygūnas, per tris dienas iš Adriano- 
polio atlėkęs į Magneziją, puolė prieš Mechmedą, išreiškė jam 
pagarbą kaip valdovui ir pranešė, jog sultonui Muradui staiga 
plyšo širdis. Kaip gyvas neužmiršiu šiurpaus džiugulio, nušvie- 
tusio Mechmedo veidą. 

— Tie, kurie mane myli, tegul eina paskui mane! - sušuko jis ir 
pasileido arklidžių link, staugdamas, kad pabalnotų jam žirgą, 
ir užšokęs nudūmė plastančiu apsiaustu. 

Jo palydovai suglumo ir tik keli asmens sargybiniai nulėkė 
iš paskos. Turėjau rinktis. Kiti ginčijosi tarpusavyje, klausinėjo 
žygūną, o aš nuėjau į arklides ir išsirinkau eiklų, pajėgų Žirgą, 
kuriuo anksčiau buvau jodinėjęs ir kuris manimi pasitikėjo. 
Nemaniau, kad iškart pasivysiu greitą kaip vėjas Mechmedo 
arabišką žirgą, bet spėjau, kad, karščio perimtas, jis nuvarys 
žirgą ir neturės jam pamainos. 

Bet kodėl nedvejodamas išsyk nusekiau paskui jį, negaliu 
paaiškinti. Juk nemylėjau jo. Bet turėjau sekt paskui. Kalbinau 
savo žirgą, raginau gražiais žodžiais, sutelkiau jėgas tik į jojimą, 
daugiau nieko negalvojau. Už poros valandų kelio aplenkiau 
ištįsusią asmens sargybinių vorą Galipolio kelyje. Sargybiniai jo 
net akim neužgriebė, o jų Žirgai buvo jau pavargę. 

Raudonai saulei baugiai leidžiantis už juodų kalnų, pamačiau 
jo baltą Žirgą prie žygūnų tarpstotės. Vergai trynė žirgą šiaudais, 
tas drebėjo, krūpčiojo, bet negyvai Mechmedas jo nenuvarė, tik 
nepaprastai jį išsekino ir paliko. Aš irgi pasikeičiau žirgą, išsirin- 
kau patį geriausią iš tų, kurie jau buvo pabalnoti. Nakties tam- 
sumoj, apgaulios mėnesienos nušviestu keliu, be dvasios lėkiau 

paskui Osmanų ateitį, ir mano žirgo kanopų dundesys nutildė 
ant kalvų lojančius šakalus. Kai rytuose suliepsnojo saulėtekis, 
užgriebiau akimis plastantį Mechmedo apsiaustą ir ilgas mano 
žirgo šešėlis lyg vaiduoklis sklendė Trojos lyguma. Sūrios dulkės 
gailiai graužė gerklę, bet kūno nuovargio nejaučiau. Priešingai, 
rodės, atsiskyriau nuo kūno ir kaip šešėlis sekiau paskui kitą 
šešėlį mirties lygumoj. 

"Jau užuodžiau vėjo nešamą jūros kvapą, kai jo Žirgas ėmė 
atgal. Dulkių ir nuovargio nupilkintą jo veidą sustingdė išgąstis, 
kai pažino mane. 

— Tik tu pasivijai mane! - šūktelėjo. - Tu, kuris gaili žmonių 
ir gyvūnų ir kuris niekini valdžią! Kas tai per ženklas? 

Įsibėgėjęs galėjau užlėkti ant jo, užmušt jį. Gal kokio žvejo 
valtim būčiau pasprukęs į graikų valdomas salas. Bet kas aš 
toks, kad keisčiau likimo vyksmą! Aš atkakliai myniau jam ant 
kulnų, kad jis neužmirštų, jog yra dar kai kas — ne vien tik jis 
ar aš, ne vien tik Žžemiška valdžia ir galia. Dėl to sekiau paskui 
jį, dėl to Žirgai mane nešė. Šitoks įsitikinimas nusmelkė mane 
miglotą paryčio valandą Galipolio kelyje. 

Pasakiau jam: 

— Žemės ir jūros valdove, Osmanų valdove, valdžia dabar tavo, 
bet iki pat mirties kaskart, kai sustosi ir atsigręši atgal, pamatysi 
jojant atminties žadintoją! 

Jis sušuko degančiom gelsvom akim: 

— Todėl iki pat mirties atgal nesigręžiosiu! 

Jis čyžė vytimi Žirgui ir vėl nulėkė beprotiškų greičiu. Sekiau 
iš paskos atsilikęs, baimindamasis jo niršto. Dar sykį pakeitę 
žirgus, vidurdienį pasiekėme Galipolio krantą, per parą lyg su 
sparnais sukorę beprotiškai ilgą kelią. Jis sustojęs palaukė ma- 
nęs, ir turkai sargybiniai per sąsiaurį nuyrė mus į tvirtovę. Jis 
nuėjo tiesiai į maudykles, netaręs man nei žodžio, o paskui mes 
dvi dienas laukėm jo palydos. Tuo tarpu jis nusiuntė didžiajam 
viziriui žinią į Adrianopolį, kad atvyksta tenai. 

Su prašmatnia palyda, bet pats apsitaisęs paprasčiausiais 
apdarais, Mechmedas saikingais dienos kelio tarpsniais keliavo 
į Adrianopolį. Jis jojo nunarinęs galvą, lyg įgrimzdęs į gilias 
mintis, ir visuose kaimuose bei nakvynės vietose jo pasvei- 

kint subėgę Žmonės staiga nuščiūdavo ir tylomis puldavo ant 
žemės. | 

— Jis gedi savo tėvo, — sakė jie, - todėl netrikdykim jo didžio 
liūdesio. 

Bet pirmąkart kelyje prabilęs Mechmedas paprašė nučiupinėto 
Konstantinopolio žemėlapio, kurį buvo liepęs visada laikyt jam 
po ranka. Kai senasis mokytojas guodė Mechmedą, giedodamas 
Korano eilutes, šis žiūrinėjo žemėlapį. 

Už Adrianopolio mūsų palydą pasitiko visi valstybės kilmin- 
gieji, viziriai, Europos ir Azijos kraštų vietininkai, karo teisėjai, 
ulemai ir dervišų vyresnieji. Jie tylomis prisidėjo prie mūsų ir, 
kai iki miesto vartų liko pusšimtis žingsnių, sustabdė žirgus, 
nusėdę visi kaip vienas pratrūko liūdesio rėksmais, atsiklaupė 
ir, prispaudę kaktas prie žemės, ėmė barstytis žemėmis. Vyresni 
vyrai ilgesnėm barzdom liejo nuoširdžias liūdesio ašaras, min- 
tydami apie gerąjį Muradą ir apie tai, kas jų laukia. Bet jaunesni 
šnairomis stebėjo Mechmedo elgesį ir iš karto per daug garsiai 
liūdesio nereiškė. 

Bet Mechmedas nušoko nuo žirgo, irgi atsiklaupė, užsibėrė 
žemių ir pratrūko raudoti. Pats mačiau dideles ašaras ritantis jo 
gelsvais skruostais, ir, tai pamatę, senukai suskato dar karščiau 
reikšti liūdesį. Nusprendęs, kad jau gana, Mechmedas atsistojo, 
žengė nuo vieno jų prie kito, pagarbiai bučiavo ulemų ir dervi- 
šų vyresniųjų pečius ir šiems leido pabučiuoti ranką. Tada vėl 
sėdome ant žirgų ir palydėjome jį į seralį, gatvėse sustojusiems 
žmonėms verkiant ir aimanuojant. 

Kitądien mečetėje jam prijuosė Osmanų kardą, o tada palydėjo 
į divano salę. Jis atsisėdo ant žemo sosto, jauni vyrai it sakalai, 
nepaisydami ankstesnės pavaldumo tvarkos, apsupo jį ir įsitem- 
pę sekė kiekvieną jo vypsnį ir brovėsi kuo arčiau. Seniai stovėjo 
nuošaliau ir didžiojo vizirio Chalilio barzda drebėjo iš baimės. 
Jis du kartus nustūmė Mechmedą nuo valdžios ir sugrąžino 
Muradą, todėl iš Mechmedo nieko gera nelaukė. 

Mechmedas jau buvo dvidešimt vienų ir gebėjo tvardytis, to- 
dėl niekas nepermanė jo slapaus veido. Jis apsižvalgė aplinkui 
ir, dėdamasis nustebęs, kreipėsi į eunuchų vyresnįjį: 

— Kodėl mano viziriai atsitraukė? Pakviesk juos ir liepk Cha- 
liliui stot į savo vietą. Noriu, kad valstybės ramsčiai ją remtų. 


324 


Tai buvo netikėčiausias ir įstabiausias dalykas. Nustebęs 
Chalilis suglumo, bet akimirksniu puolė Mechmedui po kojų 
ir pabučiavo jam ranką. Neva susijaudinęs Mechmedas pasakė, 
kad Chalilio patirtis ir geri patarimai duos tai, ko jo patirtis ir 
supratimas stokoja. Svarbiausi valstybės asmenys atsistojo į 
ankstesniąsias, papročio nustatytas vietas, ir nusivylę jaunesnieji 
pasitraukė prie sienų. Mechmedas palūžusiu balsu patikino norįs 
visais atžvilgiais laikytis tėvo politikos, patvirtinti jo sudarytas 
taikos sutartis ir pašaukė vienintelį Dievą ir jo pranašą Maho- 
metą paliudyti šios geros valios. 

Pasiuntęs Azijos vietininką su šventine palyda nugabenti tėvo 
kūno į Brusą, sultonų laidojimo vietą, jis paleido divaną ir nuėjo 
į haremą išklausyti tėvo teisėtų žmonų gedulingų skundų. Jis 
ilgai šnekėjosi su įmote, Serbijos despoto dukteria Mara, kitados 
išmokiusia jį krikščionių maldų ir nusamdžiusia graikų mokyto- 
jų, ir, norėdamas sustiprinti taiką su Serbija, pažadėjo parsiųsti ją 
pas tėvą. Ir apstus dovanų bei kelių miestų pajamų kasmetines 
išmokas pažadėjo jai su sąlyga, kad daugiau netekės. 

Paskui Mechmedas priėjo prie Sinopo princesės, prieš keletą 
metų Muradui pagimdžiusios sūnų. Jai liejant ašaras ir iš liū- 
desio grąžant rankas prieš Mechmedą, į salę įpuolė jos vergė 
ir išsigandusi išrėkė, kad vienas iš eunuchų sultono įsakymu 
įsiveržė į princesės kambarius, išsivedė jos sūnų į maudykles 
ir tenai lanko temple jį pasmaugė. Mechmedas pašoko, visaip 
reiškė pasibaisėjimą, prisiekė Koranu tokio įsakymo nedavęs ir 
pareikalavo atvesti kaltąjį. Jaunasis eunuchas įžengė su šypsena, 
pagautas pergalingo džiaugsmo, ir labai nustebo, kai Mechme- 
das į jį kreipėsi piktais žodžiais ir apkaltino žmogžudyste. Jis 
mėgino teisintis, bet pripuolę kiti eunuchai aptalžė jam veidą ir 
ji pasmaugė Mechmedo ir tos nelaimingos motinos akivaizdoje. 
Tie, kurie pažinojo Mechmedą, puikiai suprato, kad eunuchas 
veikė jo įsakymu ir kad jis šaltakraujiškai nutildė vienintelį 
nemalonų žmogžudystės liudininką, nes teisėtoje santuokoje 
gimęs jaunasis princas buvo Mechmedo varžovas dėl valdžios, 
mat Mechmedas - tik vergės sūnus, o brolžudiški karai tarp 
osmanų kildavo dažnai. Bet Mechmedas pareiškė užuojautą 
nusiminusiai motinai, prisiekė nesąs kaltas ir pažadėjo ištekinti 
ją už Anatolijos vietininko, nusprendęs šitaip jos atsikratyti. 

Norėdamas išsklaidyti įtarimus ir sustiprinti seralio pasitikė- 
jimą, Mechmedas kitais mėnesiais laikėsi kaip angelas: kantriai 
klausėsi senųjų vizirių patarimų, maloniai ir teisingai elgėsi 
su kilmingaisiais ir prastakilmiais, dalijo janyčarams dovanas, 
priėmė kitų šalių pasiuntinius ir jų užuojautas, dar sykį pa- 
tvirtino visas tėvo sudarytas taikos sutartis. Pirmas jį aplankė 
imperatoriaus Konstantino pasiuntinys iš Konstantinopolio. 
Tenai, Bizantijos imperatoriaus prieglobstin, jau senokai buvo 
pabėgęs Mechmedo antrosios eilės pusbrolis Orchanas - jaunas 
garbėtroška, turintis Osmanų kraujo. Bizantijos imperatoriams 
buvo naudinga kaip belaisvius laikyti tokius politinius pabė- 
gėlius, kad, kilus pavojui, galėtų panaudoti juos sukelti karui 
dėl valdžios tarp osmanų. Prisiekęs, kad saugos taiką su Bi- 
zantija, kaip Muradas, jaunasis sultonas įsipareigojo Orchano 
pragyvenimui skirti pagal rangą prideramas išmokas ir nurodė 
mokėti jam kelių miestų pajamas - iš viso tris šimtus tūkstančių 
sidabrinių. Imperatoriaus Konstantino pasiuntinys akivaizdų 
Mechmedo taikos troškimą ir dosnumą palaikė silpnumo žen- 
klu. Juk Mechmedas buvo dar jaunas, jau du sykius pavarytas iš 
sosto, todėl, be abejonės, jo nuolankumas glumino net patyrusius 
Osmanų valstybės vyrus. 

Pavasarį jis patvirtino taiką su Ragūza, Valakija, su Rodo 
riteriais, su Galatos genujiečiais ir jūros salomis ir pasitenkino 
ligtoliniais valdinių mokesčiais. Galų gale, priartėjus vasarai, 
į Adrianopolį atkeliavo du vengrų riteriai - Huniadžio, kuris 
buvo patvirtintas laikinuoju Vengrijos valdovu, atstovai vėl 
siūlyti trejų metų paliaubų, kurias Muradas buvo patvirtinęs po 
pergalės prieš Huniadį Kosove. Šitokie buvo taikos ir tarpusavio 
meilės metai Osmanų valstybėje, kol Murado senieji ramsčiai 
laikė sostą. Bet, vengrams išvykus, Mechmedas negalėjo nuslėpti 
pergalingo džiaugsmo. Jis turėjo išsišnekėti. Todėl, užkalbinęs 
mane, pasakė: 

— Gavau viską, ko norėjau. Dar turiu surengti trumpą karo 
žygį. Noriu pažiūrėti, ar janyčarai manęs klauso. Tada būsiu 
pasirengęs. 

— Su kuo ketini kariauti? - paklausiau aš. 

Jis patenkintas nusijuokė: 

— Karamanidų Ibrahimas nori patikrint mano pajėgumą ir 

vėl užėmė pasienio sritis, kurias buvo prisijungęs tėvas. Bet 
Ibrahimas taip pat nusenęs ir nemanau, kad smarkiai priešinsis, 
pamatęs, jog nejuokauju. Jis tiek sykių kėlė maištus, kad vien 
iš smalsumo negaliu atsispirti pagundai. Geriau nė nereikia. 
Pažiūrėsiu, kaip janyčarai elgsis per žygį. 

Aš pasakiau: 

— Konstantinopolio mūrai debesis remia, už tave galingesni 
musulmonai kruvinai sušimušdavo į juos galvas. Tavo pranašo 
vėliavnešys žuvo prie Konstantinopolio, ir tavo beldimas tūks- 
tantmetės valstybės nesužlugdys. Krikščionys neleis jai sužlugti, 
be to, jie dabar vieningesni nei prieš keletą metų. Baigėsi An- 
glijos ir Prancūzijos karas, ir Vokietijos imperatorius derasi su 
popiežium Mikalojum, nori, kad jį karūnuotų pats popiežius. 
Pagalbos sutartis įpareigoja popiežių padėt Konstantinopoliui. 
Nė nepastebėsi, kaip krikščionių laivynas atsitvers Galipolį bei 
Bosforą, padalydamas tavo valstybę perpus, ir į Adrianopolį vėl 
įŽygiuos kryžininkų kariuomenė. 

Jis man atitarė: 

— Kaip tik todėl. Daugiau tai nepasikartos. Turiu skubėti. 

Aš pasakiau: 

— Tu prisiekei taiką. 

Bet jis atrėmė: 

— Patys krikščionys davė man geriausią pavyzdį, kaip sulau- 
Žyti švenčiausią priesaiką. 

Aš pasakiau: 

— Kas man neleis pabėgti nuo tavęs arba laišku įspėti impera- 
toriaus Konstantino, ką tu ketini daryti. 

Jis nusijuokė pralinksmėjusiom gelsvom akim: 

— Niekas tavim nepatikėtų, nes žmonės patys save apakina, 
nenorėdami matyti tiesos, kad turėtų viltį. Jie tiki tuo, ko nori, 
o aš įtikinau pasaulį, kad esu silpnas ir trokštu vien taikos. Ar 
aš, bailus jaunuolis, drįsiu neklausyti išmintingų patarėjų, jei net 
mano tėvas savo galybės dienom nedrįso liest Konstantinopo- 
lio. Ne, tavo įspėjimais niekas nepatikės. Eik paskui mane kaip 
atminties žadintojas, smagink savo juokais. 

Rodydamas prielankumą, Mechmedas paskyrė mane šunų 

šunis ir jis manė, kad šunys bus klusnesni krikščioniui nei mu- 

sulmonams. Pasiuntęs Azijos kariuomenę prieš Karamanidų 
emyratą, pats su janyčarais išžygiavo į karą. Turėjau jį lydėti, 
nes, norėdamas per karo žygį pamedžioti, pasiėmė visus penkis 
tukstančius šunų ir sakalų. Bet, Azijos kariuomenei siaubiant 
Karamanidų emyratą ir, išgirdęs artinantis sultoną, Karamanidų 
valdovas Ibrahimas atsitokėjo, skubinai išsinešdino iš užim- 
tų kraštų ir pasiuntė pas Mechmedą atstovus prašyti taikos, 
perduodamas, jog tik pajuokavo, reikalaudamas grąžinti jam 
anksčiau priklausiusias žemes. 

Visų nuostabai ir janyčarų įniršiui, Mechmedas sutiko ir suda- 
rė kitą sutartį su Didžiuoju Karamanidu. Sustojusi kariuomenė 
įkūrė stovyklą. Mechmedas tuolaik rengė medžiokles ir Azijos 
kariuomenės vadas padovanojo jam į verges graikę, kurią buvo 
pagrobę šio lengvaginkliai kariai, ji buvo kilmingos giminės ir, 
pasak eunuchų, graži kaip paveikslėlis. 

— Skruostai kaip tulpės, kakta lyg dramblio kaulo, - liaupsino 
janyčarai. - Balsas malonus kaip lakštingalos giesmė, ir sultonas 
dėl jos neteko dvasios ramybės, dūsauja, kuria eiles, nė akimir- 
kos iš akių jos neišleidžia. 

Sužinoję, kad Mechmedas įsivėlė į karą su Karamanidų emyra- 
tu, paiki graikai, pagauti godumo, vėl nusiuntė į jo karo stovyklą 
atstovus su skundais, kad Mechmedo nurodyti miestai nemoka 
mokesčių Orchanui išlaikyti. Be to, trys šimtai tūkstančių sida- 
brinių — per maža suma, kad Osmanų giminės princai galėtų 
prideramai gyventi, sakė jie ir paprašė Mechmedo padvigubinti 
sumą. Antraip imperatorius Konstantinas svarstys, ar nevertėtų 
paleisti Orchano, nes jį išlaikyti per brangu. Išdidėliai pasiunti- 
niai taip pat atskleidė, kad imperatorius Konstantinas, patartas 
Francio, kuris tuolaik buvo išvykęs į Trapezuntą, nusiuntė atsto- 
vus į Serbiją pirštis sultonienei Marai, šitaip siekdamas susijungt 
su Serbijos despotu ir pasinaudoti didelėm našlės sultonienės 
išmokom. 

Visa tai išgirdęs, nesusilaikiau ir, užkalbinęs tuos kilmingus 
pasipūtusius graikus, pasakiau: 

— Kiekvienu žodžiu jūs vis gilinat sau kapo duobę. 

Didįjį vizirį Chalilį, kuris troško, nesvarbu, kokia kaina išsau- 
goti taiką, manydamas, kad Konstantinopolio puolimas sukels į 
karą visas krikščioniškas šalis ir šitaip pražudys Osmanų valsty- 

bę, graikų kvailumas nuliūdino ir taip įsiutino, kad, pasikvietęs 
juos, rovėsi barzdą ir sakė: 

— Ak, jūs, akli, kvaili graikai. Juk visada su jumis elgiausi 
geranoriškai, bet jūs tą gerumą išverčiat į klastą ir pinkles, pa- 
tys lįsdami pražūtin. Nepažįstate mano naujojo valdovo. Jeigu 
Konstantinopolis išsigelbės nuo jo, vadinasi, Dievas jums tikrai 
gailestingesnis, nei nusipelnėte. Rašalas dar nenudžiūvo nuo pa- 
sirašytos sutarties, o jau tuščiai gąsdinat mus. Mano valdovas jau 
ne vaikas. Ir ką jūs padarysit, nelaimėliai! Paskelbkite Orchaną 
Bulgarijos karalium, pakvieskite vengrus į šitą Dunojaus pusę 
ir pamatysit, kas bus. 

Bet Mechmedas dėjosi nuolankus ir susimąstęs uostė rožę lyg 
nekantraudamas grįžt į palapinę pas gražiąją vergę. Jis įtikino 
graikus savo draugingumu ir pasakė greitai grįšiąs į Adriano- 
polį. Tada, pasakė, graikai galėsią išdėstyti savo pageidavimus 
ir pažadėjo jau dabar apmąstyti, kaip juos išpildys. Taigi grai- 
kai iškeliavo džiūgaudami, o Mechmedas užsidarė palapinėje 
ir nesirodė janyčarams dvi dienas. Tuomet janyčarams trūko 
kantrybė. Jie ėmė triukšmauti, išspardė savo puodus, sumušė 
sultono eunuchus ir, sustoję priešais sultono palapinę, pratrūko 
vienu balsu šaukti norį gaut bent pinigus, nes jis nepelnęs nei 
pergalių, nei grobio, o baugščiai pasitenkinęs gėdinga taika. Ja- 
nyčarų vadas negalėjo jų suvaldyti, o gal nenorėjo, nes mačiau jį 
juokiantis vyrams už nugarų. Sultonas nesirodė, todėl janyčarai 
slinko vis arčiau jo palapinės, garsiai jį niekindami. 

— Kelkis iš patalų, šok ant žirgo! — bliovė jie. - O gal garbę 
mainai į vergės glėbį? 

Jiems kiek pašūkavus, iš palapinės lėtai išėjo Mechmedas, 
sustojo priešais juos, iškėlęs galvą, sugniaužęs kumščius, ir 
permetė visus žvilgsniu. Erzelis ir žvengimas ūmai nuščiuvo ir 
janyčarai atatupsti traukėsi jam iš akių, todėl netrukus apie jį 
liko tuščias pusratis. 

— Sakote, kad aš dėl meilės užmiršau karą, valdovo pareigas 
ir priedermes? - paklausė jis. — Na, gerai, patys pažiūrėkit, ar 
mano meilė to verta! 

Jis grįžo į palapinę, ištempė už rankos tą septyniolikmetę 
graikę, išstūmė į priekį ir, vienu trūktelėjimu nuplėšęs drabužį, 
apnuogino ją prieš godžias janyčarų akis. Iš janyčarų gerklių 

išsiveržė sutartinis atodūsis ir galiniai šoko lipt ant priešais 
stovinčių pečių, kad geriau matytų, nes ta graikė visam jau- 
nystės žydėjime atrodė graži kaip pavasaris, kai išsigandus ir 
ašarodama iš gėdos mėgino šypsoti tiems akmenširdžiams, 
spoksantiems į ją geismu blizgančiom akim. Kai kurie, vėl pra- 
trūkę juoku, šaukė: 

— Gerai išmainei, Mechmedai, mielai pasikeistume su tavim 
guoliu! Mergina verta daugiau nei graikai ir karamanidai, todėl 
nenuostabu, kad šitaip elgiesi! 

Bet Mechmedas nesijuokė, tik iššiepė dantis ir užriko: 

— Jeigu manim nepasitikit, tikėkit mano kardu! 

Jis staiga griebė merginai už plaukų, parklupdė ją, išsitraukė 
iš užjuosčio kardą ir vienu kirčiu nušniojo galvą, tas nelaimingas 
vaikas nespėjo net rankų prie galvos pakelti. Jis nirčiai nusviedė 
janyčarams krauju plūstančią gražią galvą ir sušuko: 

— Mano kardas nukerta ir meilės saitus! Eikit paskui mano 
kardą ir nesigailėsit! 

Ir iškart apsisukęs grįžo į palapinę. Žado iš išgąsčio netekę 
janyčarai numetė merginos galvą ant žemės, dvilkčiodami vie- 
nas į kitą atatupsti traukėsi tolyn. Tą pačią dieną Mechmedas 
padalijo jiems pinigų ir liepė išardyti stovyklą, nusprendęs grįžti 
į Adrianopolį. Tik Brusoje jis pasikvietė janyčarų vadą, trenkęs 
kumščiu, parbloškė jį ant žemės ir daužė lazda, kol atmušė 
ranką. Naktį Mechmedas įsakė nukirsti jam galvą ir iššauti iš 
patrankos, parodant, kad bausmė įvykdyta. Kitą rytą Mechme- 
das, pažeisdamas janyčarų nuostatus, nurodė paimti jiems su 
savo būriais visus medžioklinius sakalus ir šunis. 

— Palikim ramybėj briedžius ir vandens paukščius, - pasakė, — 
apsupsim stambesnį laimikį. 

Jis taip pat davė nurodymą iš visų Europos ir Azijos kraštų į 
Bosforo pakrantę pavasarį siųsti gabiausius mūrininkus ir nu- 
gabenti ten akmenų, kalkių bei anglių kalkėms degti. Supranta- 
ma, jis norėjo sutrikdyti krikščionių prekybą Juodojoje jūroje ir 
užtikrint kariuomenei galimybę visada persikelti per Bosforą į 
Europos krantą. Kelią į Azijos krantą jau saugojo tvirtovė. 

Kai Žinia apie šį įsakymą pasiekė Konstantinopolį, graikai 
atsitokėjo ir imperatorius Konstantinas skubinai nusiuntė atsto- 
vus į Adrianopolį pranešti, kad atsisako visų reikalavimų dėl 

Orchano išmokų, o priešingai, siulo mokestį sultonui už tai, kad 
neužtvertų Bosforo. Sąsiaurio krantas Europos pusėje nuo seno - 
Bizantijos žemė ir imperatorius Konstantinas tvirtovės statybą 
turės laikyti taikos pažeidimu ir grasinimu sostinei. Mechmedas 
net nepriėmė pasiuntinių, tik liepė jiems perduoti: 

— Europos ir Azijos pakrantės — sultono žemė, o Bizantijos 
imperatoriaus valdžia neišeina už jo miesto mūrų. Pačių grai- 
kų klasta lėmė tokį mano sprendimą, nes iki Varnos mūšio jie 
kliudė mano tėvui pereiti Bosforą, bausdamiesi sunaikinti mane. 
Šitai daugiau nepasikartos, o mano sumanyta tvirtovė nekelia 
jokios grėsmės Konstantinopolio saugumui, priešingai - tvirtovė 
būtina, kad Osmanų susisiekimas tarp Europos ir Azijos būtų 
saugus. Mano tėvas būtų pastatęs tą tvirtovę, jeigu būtų suspė- 
jęs, aš tik vykdau jo valią. Sukliudykite man, jeigu galite, bet jei 
pasiuntiniai vėl prašysis pasikalbėt šiuo klausimu, liepsiu juos 
gyvus nudirti. 

Bet ne vien graikai tą reikalą gynė. Visi senieji sultono Murado 
pareigūnai, — pirmiausia didysis viziris Chalilis, - prieštaravo 
šiam sumanymui, aiškindami, kad, užtvėrus Bosforą, žlugs 
Vakarų šalių prekyba, ir baiminosi, kad anksčiau ar vėliau dėl 
to kils karas su Konstantinopoliu. Visi iš eilės jie ilgai ir gražiai 
kalbėjo, glostinėdamiesi barzdas, ir priminė, kad net Muradas su 
dideliu vargu plėšė pergales, kai vengrų kryžininkų kariaunos 
įsiveržė į Osmanų žemes. Kalbame ne vien apie Konstantinopolį, 
sakė jie, prieš mus pakils visi krikščionys ir mūrais apsisupęs 
Konstantinopolis apsigins, kai mūsų kariuomenė atsidurs tarp 
dviejų ugnių, o kaip tik tai baisiausia. 

Bet Mechmedas pamelavo: 

— Tėvo valia man šventa. Ar galiu nevykdyti jo paskutinio 
noro? 

Kitados sultonas Muradas iš tiesų kalbėjo apie tai, kad Bos- 
forą turėtų užtverti tvirtovė, bet atsisakė to pavojingo Žingsnio, 
bijodamas erzinti krikščionis. Tačiau Mechmedas tęsė: 

— Osmanų valstybė nesustiprės, kol Konstantinopolis nebus 
mano valdžioje. Jeigu delsime, praleisime palankią progą ir 
krikščionys pasiruoš karui su mumis. Kai tarp Vakarų šalių 
įsivyraus santarvė ir kai jos turės stiprybės mus pulti, - puls. 
Todėl nieko neprarasime, jeigu pulsime patys. 

Žiemą seralis pasidalijo į taikos ir karo šalininkus, o Mechme- 
das parodė, kad, kai vieną kartą nusprendžia, jo valia tvirta 
kaip geležis. Didysis viziris Chalilis nusiuntė į Konstantinopolį 
raminančių Žinių, patikindamas, jog tebėra krikščionių draugas, 
ir paaiškindamas, kad tvirtovė Bosforo pakrantėje iš tiesų būti- 
na Osmanų valstybei apsaugoti ir jos statyba nieku būdu nėra 
grėsmingas nei priešiškas veiksmas Konstantinopolio ar Vakarų 
šalių atžvilgiu. - 

— Jis jaunas ir greit užsiplieskia, - pasakė Chalilis. - Leiskim 
jam pasistatyt tvirtovę, jei jis to nori, bet ir vieni, ir kiti žiūrėkim, 
kad nesirastų dingstis karui. 

Mechmedas viską žinojo apie veidmainingą taikos šalininkų 
ir Chalilio žaidimą, bet tik juokėsi, nes panaudojo juos savo 
tikslams. 

— Tas, kuris Žengs pirmą žingsnį, turės žengt ir antrąjį, - sakė 
jis. — Pirmas Žingsnis sunkiausias, bet ateis laikas, kai man ne- 
trūks dingsčių pradėt karą. Šitai patvirtina pasaka apie medaus 
lašą. 

Jis labai džiaugėsi užuolankomis sužinojęs, kad Chalilis sutiko 
statyti tvirtovę, ir pasekė man tokią pasaką: 

— Sykį medžiotojas, grįždamas su šunim iš miško, sustojo prie 
prekijo krautuvėlės nusipirkti ąsočio medaus. Prekijui pilant į 
ąsotį medų, ant kelio kaptelėjo lašelis medaus. Prie jo atlėkė 
musė, bet musę puolė paukštis, tupėjęs ant stogo nuolydos. 
Prekijo katė pamatė paukštį ir šoko ant jo, bet medžiotojo šuo 
dantim kibo katei į sprandą ir perkando. Prekijas susisielojo, 
įširdęs trenkė medžiotojui į smilkinį akmeniu ir šis virto negy- 
vas. Medžiotojo giminaičiai užpuolė prekijo krautuvėlę ir kerš- 
taudami užmušė jį ir visą jo šeimą, o krautuvėlę apiplėšė. Tada 
visas kaimas puolė medžiotojo giminaičius ir kaimai pradėjo 
kariauti. Patikėk, apsisprendęs gudrus vyras visada ras medaus 
lašą kivirčui pradėti. 

Imperatoriaus Konstantino vedybų ketinimai vėl sužlugo, 
nes našlė sultonienė Mara Serbijoje apsitaisė vienuolės apdaru 
ir įstojo į vienuolyną. Iš Trapezunto Francis turėjo iškeliauti 
piršlybų reikalu į Gruziją — dėl princesės, kurios tėvas buvo 
laikomas karingu ir turtingu vyru. Konstantinas jau buvo 
supykdęs Veneciją, kurios dožas siūlė jam į sutuoktinės savo 

dukterį, taigi nebeturėjo galingo sąjungininko, bet ne jis buvo 
dėl to kaltas, o Konstantinopolio vienuoliai ir žmonės, kurie nė 
girdėt nenorėjo apie santuoką su lotyne. Jis galėjo patraukti savo 
pusėn įtakingiausią sąjungininką vesdamas savo miesto laivyno 
vado, didžiojo kunigaikščio Notaro gražuolę dukterį, bet manė 
turėsiąs didesnės naudos iš kitokios santuokos, todėl merginos 
tėvas tapo jo slaptu priešu. 

"Francis iš tiesų grįžo rudenį į Konstantinopolį kartu su Gru- 
zijos kunigaikščio pasiuntiniu. Po ilgų derybų tas garbėtroška 
kalnietis sutiko skirti dukteriai šimto tūkstančio auksinų kraitį 
ir ginkluotą pagalbą Konstantinopoliui, kai reikės. Imperatorius 
Konstantinas patvirtino sužadėtuvių sutartį auksiniu antspaudu 
ir pavasarį Francis turėjo parsivežti nuotaką. Bet Mechmedas tik 
juokėsi, sužinojęs apie tas sužadėtuves. 

— Mano imperatoriškasis globotinis Konstantinas — vangus 
vyras, — pasakė jis. — Jis visur vėluoja, nes dvejoja ir nežino, ko 
nori. Jis veržiasi į auksingą miražą, bet jau šį pavasarį įginsiu jį 
į spąstus ir, kai atkus, turės nuleist sparnus. 

Mechmedas tyrinėjo Bosforo žemėlapį ir krikščionių bei 
musulmonų pastatydintų tvirtovių žemėlapius bei piešinius, 
klausinėjo patyrusius statybos meistrus, bet vis tiek viską darė 
savaip. Jis skubėjo ir neturėjo kantrybės klausyt ilgų aiškinimų. 
Klausinėdamas prekijus ir pasiuntinius, jis mėgino perprast 
Vakarų šalių politiką. 

— Krikščionys - grėslus, bet vangus ir kivirčų draskomas prie- 
šas, — sakė jis. - Gavusi įsakymą, mano kariuomenė susitelks 
per tokį trumpą laiką, kiek krikščionims reikia derybų ir kivirčų 
pradžiai. Ką norėsiu, tą nuspręsiu, o nusprendęs kirsiu Žaibiškai, 
jie net nespės susivokti, ką ketinu daryti. 

Žiemą jis įsakė išruošti laivyną į Galipolį. Kovo mėnesį iš visų 
valstybės kampelių, vadovaujami teisėjų, saugant kariuomenei, 
į Bosforo sąsiaurio Azijos pakrantę susirinko mūrininkai bei 
statybininkai. Iš Galipolio laivai praplaukė pro Konstantinopolį 
ir, sustoję prie Bosforo kranto, saugojo kariuomenės ir statybinių 
medžiagų perkėlimą per sąsiaurį. Graikai žemdirbiai ir Žvejai 
Europos krante išsigandę ir suglumę stebėjo turkų kariuomenę, 
kaip ji, išsilaipinusi į krantą, trypia jų pasėlius, griauna jų medi- 
nes pirkeles ten, kur iškils tvirtovė. Moterys šaukė, verkė, grąžė 

rankas, Arkangelo Mykolo bažnyčioje pamačiusios statybininkus 
basliais ir pleištais verčiant akmenis, griaunant gražias kolonas 
tvirtovės statybai. 

Konstantinopolyje imperatorius Konstantinas sušaukė savo 
patarėjus į Blachernų rūmus. Imperatorius buvo nuskurdęs, jo 
valdžia nublankus, iš jos likęs tik senosios Bizantijos impera- 
toriaus galybės šešėlis. Bet jį saugojo galingi mūrai, patrankos, 
šaunamieji ginklai ir daugybė karo laivų Aukso rago uoste. Gal 
imperatorius buvo vangokas, bet, šiaip ar taip, patyręs karys. 
Tik visur kur jį persekiojo nesėkmės, todėl pernelyg nuolankiai 
klausė patarimų tų, kuriuos laikė protingesniais. Mechmedas 
gaudavo tikslių Žinių apie tai, kas vyksta Blachernuose, ir žodis 
žodin galėdavo pakartot, kas ką sakė. 

Imperatorius Konstantinas ryžtingai pasakė: 

— Karas prasidės netrukus. Mūsų padėtis nuo šiol tiktai blogės, 
kad ir ką darysime. Tvirtovė už kelių tūkstančių žingsnių nuo 
mūsų mūrų šitame krante bus neįveikiamas sultono atramos taš- 
kas ir net geriausias laivynas nesukliudys jam užtverti Bosforo, 
išmarinti mūsų ir užtikrinti Azijos kariuomenei laisvo kelio per 
sąsiaurį. Bet turkų taikos šalininkai stiprūs, rūmuose sultono 
nekenčia ir abejoja, pirma nesėkmė jam gali būti lemtinga. Todėl 
siūlau tuoj pat siųsti atstovus prašyti Vakarų šalis pagalbos, leisti 
Orchanui pakelti maištą tarp osmanų, uždaryti miesto vartus ir 
nurodyti mūsų laivynui Bosfore mušti turkų laivus ir trukdyti 
gabenti statybines medžiagas. Pamėginę nieko neprarasime, o 
kuo ilgiau delsime, tuo labiau sunkės mūsų padėtis. 

Bet vienuoliai ir vyskupai iškart sušuko: 

— Jokios pagalbos iš Vakarų! Šitaip parodysime sutinkantys 
su unija ir atsižadėsime savojo tikėjimo. Dievas mus prakeiks, 
o Dievo prakeiksmas baisesnis už pikčiausias turkų sultono 
užmačias. 

Didysis kunigaikštis Notaras tarė: 

— Turkų laivyną sudaro šeši sunkūs karo laivai ir daugybė 
valčių. Kvailai pasielgtume juos erzindami, o neabejotinas jūros 
mūšio pralaimėjimas tik atskleistų mūsų silpnumą. Visais savo 
poelgiais sultonas Mechmedas įrodė norintis išsaugoti taiką, ir 
jo viziris nesutiks kariauti su Konstantinopoliu. Jis tikina, kad 
tvirtovė Konstantinopoliui nekelia jokios grėsmės. Būdamas vai- 

kas, Mechmedas išsigando, kad kryžininkų kariuomenė įžygiuos 
į Adrianopolį ir mes sukliudysim sultonui Muradui jam į pagalbą 
perkelt Azijos kariuomenę. Todėl suprantama, kad jis nori apsau- 
goti savo kelius. Tai imperatoriaus Jono nelanksčios, pjudančios 
politikos pasekmė, o mes turime atsakyti. Būdami turkų draugai 
bent šį tą išsaugosime, o, tyčiomis pradėję su jais karą, viską pra- 
rasime - taip pat įtakingus draugus iš sultono aplinkos. 
„Francis pasakė: 

— Sultonas Mechmedas ne puola, o rodo taikingus siekius. Jis 
draugiškai pasikalbėjo su pakrantės gyventojais, padalijo jiems 
turkiškų sidabrinių už suniokotus pastatus. Patys tyčiomis pra- 
dėję karą su juo, suvis prarasim Vakarų šalių užuojautą. 

Vienuoliai pritarė: 

— Kalaviją sugriebęs, pats nuo jo žūva. Kristus mūsų pusėje, 
be to, turime šventųjų kaulų ir Choros stebuklingąjį Dievo Mo- 
tinos paveikslą. Nepameskim teisingo tikėjimo ir nieko bloga 
nenutiks. 

Pasitarimas išvirto į kivirčą dėl Šventosios Dvasios dvejopos 
kilmės ir galop visi, liedami ašaras, sutartinai puolė maldauti 
imperatoriaus Konstantino atsižadėti beprotiškos užmačios ir 
neerzinti turkų. Todėl imperatorius Konstantinas leido Bosforo 
pakrantėse gyvenantiems graikams pardavinėt turkams mais- 
tą; vartų neuždarė ir turkai, gavę sultono Mechmedo leidimą, 
laisvai atkakdavo į miestą nusipirkt, ko prisireikę, ir pasižiūrėti 
Konstantinopolio įžymybių. 

O sultonas Mechmedas smarkiai skubino statybos darbus, 
skirstė mūrininkams padienius darbus ir savo pavyzdžiu 
skatino turkų kilminguosius ritinti akmenis ir nešioti kalkes į 
statybvietę. Valstybės ramsčiai privalėjo pastatyti po tvirtovės 
bokštą, o mūrais rūpinosi pats Mechmedas, todėl skubinant 
darbus vyko karštos varžybos, mat visi siekė sultono prielanku- 
mo. Dienąnakt yrėsi akmenų ir tašų kaupini krovininiai laivai 
per sąsiaurį, krikščionių bažnyčios ir akmeniniai pastatai buvo 
nugriauti, į mūrus sudėtos senųjų pagonių šventyklų kolonų 
atskalos. Mūrai išplatėjo iki dešimties ir penkiolikos pėdų, o 
sultonas reikalavo per dieną sumūryti po sluoksnį akmenų, 
todėl graikų siaubui tvirtovė augo neįsivaizduojamu greitumu, 
lyg ant mielių. 


Ugningu triūslumu užsikrėtė visi, ir nei vienas statybininkas 
nedykinėjo net norėdamas. Sultonas visus aplink tarytum užke- 
rėjo, ir jau niekas neklausinėjo, kam statoma ta baisinga tvirtovė. 
Pavasarį pakeitė karšta vasara, ant kalvų nudžiūvo tulpės, bet 
siauriausiame Bosforo posūkyje visada pūtė atgaivus vėjelis ir 
tekantis vanduo vėsino orą. Vieną dieną pamačiau didįjį vizirį 
Chalilį, akmenims bildant, kalkių dulkių debesyse, basliu keliantį 
didelės apskritos marmuro kolonos nuodaužą prie savo statomo 
didžiulio pakrantės bokšto. Chalilis dirbo atsiraitojęs rankoves 
ir užsikišęs barzdą už diržo: Šnarpuodamas ir pukšėdamas, pa- 
sruvęs prakaitų, jis suko baslį ir jo didžiulė nosis buvo įraudusi 
nuo įstangos. Kolonos nuoskila buvo nusiritusi į duobę, vienas 
jis jos pakelti nepajėgė, o per skubą niekas nepastebėjo, kad 
jam reikia pagalbos. Priėjau prie jo, pakišau baslį po akmeniu 
ir padėjau išritinti kolonos nuoskilą iš duobės. Viziris šniokš- 

Atsakiau jam: 

— Iš tiesų aš tik niekingas krikščionis, nors dėviu tokius pat 
drabužius kaip jūs, prausiuosi ir netrikdau jūsų maldų. 

Jis pasiteisino: 

— Aš neniekinu krikščionių. Tarp jų gali sutikti išmintingų 
vyrų. Sykį net valgiau su krikščionimis ir leidau jiems saviškai 
pasimelst. 

Jis draugingai pažvelgė į mane seniokiškom trumparegėm 
akim, padėkojo už pagalbą ir, lyg kažką kita turėdamas gal- 
voje, tarė: 

— Mudviejų valdovas griežtas. Jeigu tau kada spaus širdį, ateik 
pas mane ir patikėk savo rūpestį. 

Tą patį vakarą po maldos mane pasikvietė sultonas Mechme- 
das. Nešvariais drabužiais, apibraižytom rankom, jis kaip tik va- 
karieniavo varganoje pridulkėjusioje pašiūrėje, bet iš gražiausių 
kiniško porceliano indų. Man jis pasakė: 

— Nei sykio neprašei laisvos dienos apsilankyti Konstantino- 
polyje. Bet, manau, tau smalsu pamatyti tą prašmatnų miestą, 
apie kurį pasakojama tiek nuostabių dalykų. Pastebėjau, kad 
stropiai dirbai. Todėl ryt tau laisva diena, gali keliaut į miestą 

pasimelst savo Dievui krikščioniškose bažnyčiose. Bet pavakare, 
prieš uždarant vartus, turi sugrįžti. 

— Nebijai, kad išsprūsiu iš rankų? - paklausiau. 

Neva nustebęs, jis atsakė: 

— Draugystės sutartis su graikų imperatorium įpareigoja 
grąžinti pabėgusius Osmanų vergus. Manau, tai Žinai. Bet ko 
tau bėgti? Ar aš tau neparodžiau didžiausio draugingumo ir 
pakantumo? Juk tu atminties žadintojas, kuris man mins ant 
kulnų, jei kada panorėsiu atsigręžt atgal. 

— Tai ko iš manęs nori? - paklausiau. 

— Girdėjau, — atsakė jis, - kad graikų imperatoriui tarnauja 
garsus patrankų liejikas Orbanas. Jis nepatenkintas alga, ir šykš- 
tūnai graikai neleidžia jam lieti tokio didumo patrankų, kokias 
jis norėtų lieti. Tas žmogus mane domina. Papasakok jam apie 
mane gerų dalykų, patark atvykti čia prašytis pas mane ir aš 
galbūt jį priimsiu. 

Nemažai įvairių kraštų krikščionių dirbo pas Mechmedą pre- 
keiviais, raštininkais ir piniginių reikalų įstaigose, nes Mechme- 
das leido jiems laikytis savo tikėjimo. Kai kurie jų po kelerių 
tarnystės metų atsiversdavo į islamą dėl didesnės naudos arba 
nuoširdžiai įtikėję islamo pranašumu prieš krikščionybę. Todėl 
Mechmedo prašyme neįžvelgiau nieko keista. Vis dėlto man kilo 
negera nuojauta. Aš dvejojau, todėl jis nekantriai pasakė: 

— Pats savom rankom ritinai akmenis, nešiojai skiedinį ant pe- 
čių kaip mulas. Jei mano tvirtovė tau priimtina, tai ir patrankos 
tvirtovėje turi būt priimtinos. Neturiu žmogaus, kuris mokėtų 
ar drįstų išlieti man norimo dydžio patrankų. Konstantinopolis 
turi jų ganėtinai ir, jei šykštuolis imperatorius Konstantinas 
nesamdo gabaus vyro, tai manau turįs teisę kviestis jį tarnauti. 
Juk Konstantinopoliui tai nepakenks. 

Jis parodė savo porcelianinius dubenėlius ir pridūrė: 

— Dėl gailestingojo Alacho, ar pats nematai, kad imperato- 
rius Konstantinas įsitikino mano taikingais siekiais ir kasdien 
atsiunčia man gardžiausių valgių nuo savo stalo, pamaitina 
mane sunkiai dirbantį. Už tai nurodžiau sargybiniams žiūrėti, 
kad vėplos piemenys neleistų arklių į graikų pasėlius. Matai, 
pasitikiu ir valgau krikščioniškus valgius, nesibaimindamas, 

kad užnuodyti. Tokie nuoširdūs ir draugiški mano santykiai su 
graikų imperatorium. Tik tau aš blogas. 

— Ar prisieki?.. - klustelėjau, bet žodžiai įstrigo gerklėje. 
priekaištaudamas už įtarumą ir pasakė: 

— Prisiekiu visagaliu Alachu ir jo pranašu Mahometu, angelais 
ir Koranu, kad nepuoselėju nedorų sumanymų prieš Konstan- 
tinopolį. Be abejo, iki šiol tas miestas kėlė šiokią tokią grėsmę 
Osmanų valstybei, bet šios tvirtovės man užteks visiems lai- 
kams ir ji laiduos taiką. Kam imtis beprotiško žygio ir kurstyti 
prieš save visus krikščionis? Daugiau naudos turėsiu iš graikų 
draugystės, kai, įsitikinę mano nuoširdumu ir taikingumu, jie 
pagaliau nustos regzt pinkles Osmanų pražūčiai. Juk ir pats 
žinai, —- o kas gi nežino, - kad mano paties stovykloje graikai 
turi įtakingų gynėjų. Ir aš turiu patikimų draugų Konstantino- 
polyje — tiek tarp rūmininkų, tiek tarp vienuolių. Visi trokštam 
tik taikos, nes nenorime, kad Vakarų šalys kištųsi į mūsų tar- 
pusavio santykius. 

Mostelėjau į akmenėliais prispaustą Konstantinopolio mūrų že- 
mėlapį, kurį jis net valgydamas pasidėdavo šalia, ir paklausiau: 

— Tai kodėl tau prieš akis Konstantinopolio žemėlapis? 

Jis vėl papurtė galvą lyg tikindamas, jog aš kvailys, ir atsakė: 

— Konstantinopolis su savo mūrais — galingiausia visų laikų 
tvirtovė. Kodėl negaliu pasimokyt iš jų statyt tvirtovę? Puikiai 
žinai, nesu toks pasipūtėlis, kad nesimokyčiau iš krikščionių. 
Todėl ir tiktai todėl visada nešiojuosi tą seną žemėlapį. 

Lyg pralinksmėjęs, jis pakėlė akis į mano veidą. Prisiminiau 
viską, ką apie jį Žinojau, prisiminiau, kaip prisiekė esąs nekal- 
tas tada, kai maudyklėse pasmaugė mažą vaiką, prisiminiau 
septyniolikmetės graikės galvą, kuri pašiurpino net janyčarus, 
ir širdyje suvokiau, kad tuo negailestingu vyru niekas negali 
tikėti. Bet jis prisiekė labai įtikinamai ir nenuneigiamu nuošir- 
dumu degančiom akim, todėl stovėdamas priešais jį aš bemaž 
patikėjau. Prigimtis man kliudė suvokti, kad žmogus gali taip 
šaltakraujiškai prisiekti ir meluoti. Pamaniau, gal subrendo, ta- 
pęs valdovu ir pamatęs visas kliūtis savo kely. Žodžiui „taika“ 
atsispirt negalėjau, nes troškau jos. Sukėlęs abejonių, jis mane 
įveikė ir, tai pamatęs, nusišypsojo, linktelėjo galvą ir tarė: 

— Daryk, ką liepiau. 

Kitą rytą anksti, kai visi pasimeldę iškart išsiskirstė į darbus, 
nuėjau į ganyklą ir pasiskolinau arklį kelionei į Konstantinopolį. 
Mane lydėjo pora jaunų eunuchų, ir turkiški apdarai pravertė, 
nes Konstantinopolio gyventojai turkus gerbė ir elgėsi su jais 
mandagiau nei su lotynais. Už perkėlimą per vandenis, už mais- 
to ir kitokias prekes jie net ėmė mažesnius pinigus nei iš lotynų. 
Išgirdę, kad šneku graikiškai, jau prie vartų mus spiste apspito 
graikai, siūlydami savo paslaugų. Laikydami mano arklį už ka- 
manų, jie vienas per kitą tikino labiau mylį turkus negu lotynus. 
Ir patriarchą, kuris pritarė unijai, jie nušalino, nusprendę verčiau 
gyvent be patriarcho, nei pritarti teiginiui dėl Šventosios Dva- 
sios dvejopos kilmės. Jie čiupinėjo dailius eunuchų drabužius ir 
liaupsino sultono teisingumą, nes jis neleido savo kariams trypti 
graikų pasėlių bei vynuogynų, uždraudė plėšikauti ir gerai jiems 
mokėjo už parduodamą maistą. 

— Tikime, kad sultonas atvyko kaip draugas, o ne kaip prie- 
šas, - sakė jie. - Jo stovykloje tvarka geresnė nei mūsų gatvėse. 
Likimas lėmė gyventi kaimynystėje su turkais, norime būti geri 
kaimynai. 

Šitaip saldžialiežuvavo jie apie sultoną Mechmedą ir jiems 
pritarė ilgabarzdis vienuolis, jis sakė, jog graikai turi dėkoti 
sultonui Mechmedui už tai, kad visoje savo valstybėje leidžia 
krikščionims laisvai išpažinti tikėjimą ir tuo jis maloningesnis 
už pačių graikų imperatorių, kuris rodo prielankumą klaidati- 
kiams lotynams. 

Bet nuo Adrianopolio vartų jodamas ilga gatve per miestą 
negalvojau apie tai, ką jie sakė. Mąsčiau, kaip atvykau į Kons- 
tantinopolį prieš penkiolika metų ir apie tai, kaip visa nuo tol 
pasikeitė. Žemai, Aukso rago krante pamačiau Blachernų rūmų 
bei sodo mūrus, prajojau pro Apaštalų bažnyčią su šventuoju 
kupolu, pamačiau hipodromo griuvėsius ir sustabdžiau žirgą 
aikštelėje su marmuro kolonomis prie didingojo Sofijos soboro. 
Iš pažiūros niekas mieste nebuvo pasikeitę. Dar tebestovėjo 
sukrypęs ir nutriušęs namas, kuriame kitados buvo knygynas. 
Pasvarsčiau sau, ar Ana išėjo į vienuolyną, o gal ištekėjo už kokio 
paprasto graiko, gal tebegyvena su tėvu, o gal jos nebėra tarp 
gyvųjų. Bet nebenorėjau pats savęs klausinėti. Atgaivi mano 

jaunystės pažinimo aistra buvo užgesusi. Buvau trisdešimt tre- 
jų, pačiame žydėjime, bet nebeturėjau vilties, todėl sąmoningai 
nebuvau nusibrėžęs ir gyvenimo tikslo. Visi kiti aplink mane - 
batsiuviai ir žuvų prekijai, pinigų keitėjai ir nešikai — turėjo viltį, 
net musulmonai turėjo viltį, nes jie tikėjo. 

Sustabdęs žirgą, žvelgiau į didžiulį soboro kupolą, kuris, lyg, 
debesis, matėsi kažin kur už miesto, - net Azijos pakrantėse. Tas 
kupolas didžiausias iš visų per amžius pastatytų Dievo garbei, 
pagalvojau, tai pasaulio stebuklas. Nejau nesudrebėtų Žemė, nei 
kupolas neužgriūtų užkariautojo, jei jis įžengtų į tą šventovę. Bet, 
pamatęs mus smalsiai apžiūrinėjant šventovę, išbėgo vienuolis 
ir pasisiūlė už nedidelę dovanėlę parodyti mums visus soboro 
stebuklus. Eunuchai nusekė jam iš paskos, kai susitarėme, kur 
ir kada susitiksime ir drauge grįšime į stovyklą. 

Nusileidau į karinį uostą ir prie liejyklos susiradau patrankų 
liejiko Orbano butą. Orbanas buvo plačiapetis, stiprus, pažiūrėti 
paprastas žmogus ir tądien, turėdamas laisvo laiko, šiek tiek 
išgėręs. Jis iškart patvirtino neturįs darbo ir nesąs patenkintas 
alga, kurią jam moka graikai, ir graikais apskritai. 

— Graikai žada daug, bet pusę, gal net daugiau, nusidera, - pa- 
siskundė jis. - Mane iš Vengrijos į imperatoriaus tarnybą išviliojo 
melagingais pažadais. Galiu nulieti bet kokio dydžio patranką, 
bet graikai neturi pinigų metalui ir sako, kad iš didelių patrankų 
jiems jokios naudos, kad vien parakas tokios patrankos šūviui 
kainuoja daugiau, nei jie gali mokėti. Be to, jų mokslo vyrai 
pieštuku ant popieriaus įrodinėja, kad didžiausios patrankos 
šaudamos perskyla ir nenuskraidina sviedinio, o tik išspjauna 
jį šalia ant Žemės. Aš apie tai nieko nežinau, nesu pabūklų 
meistras, neišmanau nei apie šūvių nuotolius, nei apie patrankų 
taiklumą. Aš tik liejikas, bet geriausias pasaulyje liejikas. Be to, 
aš tikras krikščionis ir turbūt net turkai su manim elgtųsi geriau 
nei šitie prakeikti klaidatikiai graikai. Net pameistriai šaukia 
anatemą man už tai, kad žegnojuosi kitaip nei jie. 

Nors perimtas kartėlio ir įkaušęs, jis vis dėlto baisiai išsigando 
ir šoko Žegnotis, kai pasakiau, kad sultonas Mechmedas, siūly- 
damas geras sąlygas, kviečiasi jį dirbti. 

— Reikia gerai pamąstyti, — pasakė jis. - Tokį rimtą klausimą 
spręsdamas nieku būdu negaliu skubėti. 

Staiga jo valstietiškas veidas nušvito, jis ėmė švilpauti ir pa- 
sakė: 

— Jei pasakyčiau tai graikams, ar nepakeltų man algos? Nejau 
garsas apie mane pasklidęs ir tarp kitatikių, —- nieko panašaus 
negirdėjau! 

Man jis pasirodė nemokytas ir kvailas, pernelyg save aukšti- 
nantis. Pamaniau: jeigu graikų mokslo vyrai ir patrankas tyri- 
nėjantys karo veiksmų vadai jo gebėjimų nevertina, tai vargu ar 
jis pakenks graikams, perėjęs tarnauti sultonui. 

Akmuo nuo širdies nusirito, ir aš pasakiau: 

— Sultonas Mechmedas dosniai atsidėkoja už reikiamas pas- 
laugas, bet jis griežtesnis, nei atrodo, tiems, kurie nepateisina 
jo vilčių ar netesi pažadų. Jei bent kiek abejoji savo gebėjimais, 
susiprask pasilikti Konstantinopolyje. Jeigu tavo patrankos bus 
netikusios, sultonas pasodins tave ant kuolo arba nukirsdins. 

Išsigandęs jis pasiglostė savo tvirtą kaklą ir atsakė: 

— Nepagrįstom abejonėm graikai labai sumenkino mano garbę ir 
mano meistriškumą. Tik dėl tų abejonių norėčiau išlieti didžiausią 
pasaulyje patranką. Graikai tokie patys klaidatikiai kaip turkai ir 
po mirties paklius su jais į vieną, o gal dar baisesnį pragarą. To- 
dėl tarnaudamas turkams nenusidėsiu sunkiau, nei tarnaudamas 
graikams. Bet gimtojoje Vengrijoje girdėjau, kad turkai žudo net 
kūdikius, valgo Žmogieną ir, velniškų geidulių kaitinami, prievar- 
tauja visus, kurie pakliūva jiems į nagus, nežiūrėdami amžiaus nei 
lyties, ir net nusiprausia, tai padarę. Ar galėsiu bent krikščioniško 
tikėjimo tarp jų laikytis, sultonas bent jau dvigubai turėtų man 
mokėti, tada pasvarstysiu, ar pereiti jam tarnauti. 

Pasakiau, kad tai jis išsiaiškins pats, jei ateis į sultono stovy- 
klą ir pasiprašys priimamas. Pasakiau tarp Osmanų kilmingųjų 
sutikęs mokslingesnių ir mandagesnių už krikščionis vyrų ir 
patikinau, kad turkai nebrėžia tokių ryškių luomų ribų kaip 
krikščionys, nes prieš turkų Dievą uodo ir dramblio dorybė 
sveria vienodai. Jis nustebęs paklausė, ar sultonas stovykloje 
laiko dramblių. Tokį žvėrį jis sakė norįs pamatyti, nes nėra ma- 
tęs. Supratau, kad ilgiau su juo kalbėti neverta, ir atsisveikinau, 
patardamas neužmiršti sultono siūlymo. 

Tuomet nujojau prie mūro Marmuro jūros pakrantėje, netoli 
tuščių senųjų rūmų ir susiradau bokštą, kuriame graikai laikė 

turkų princą Orchaną. Daviau sargybiniams pinigų ir jie įleido 
mane vidun, pirmiau patikrinę, ar neturiu pasislėpęs po dra- 
bužiais ginklo. Princo Orchano eunuchai ir turkai tarnai ilgiau 
spyrėsi, bet galiausiai Orchanas, neperveikęs smalsumo, įsileido 
mane vidun. Bet kol su juo kalbėjau, tarnai laikė mane už rankų. 
Orchanas atrodė ramus, tingus, mėgstantis patogumus ir jau 
pusamžis vyras. Buvo tamsių svajingų akių ir apskrito glebaus 
veido. - 

— Atleisk už tokį atsargumą, — pasakė jis. — Mane tiek sykių 
mėgino nunuodyti ir tiek samdytų žudikų buvo pasiųsta manęs 
užmušti, kad saugausi, Žinodamas, jog atėjai iš mūsų valdovo 
sultono stovyklos. Ar tai jis tave atsiuntė, ar pagaliau skirs man 
prideramą išmoką? Apsižvalgyk, pažiūrėk, — galėsi papasakot, 
kaip skurdžiai gyvena galingojo Suleimano anūkas, tikras jo 
pusbrolis. Tikrai nebesuprantu, kodėl vilkinamos išmokos, pa- 
tvirtintos sutartimi ir priesaika, greitai imsiu manyti, kad jis tik 
prisigalvoja dingsčių, kratydamasis prievolės mokėti, ir turėsiu 
už tai atsiteisti. Perduok jam šiuos mano žodžius. 

Apsižvalgiau ir pamačiau, kad patogumų jam netrūksta. 
Kambarį puošė brangūs kilimai ir minkštos pagalvėlės, o pro 
atvirą bokšto langą vėrėsi nuostabiausias vaizdas į vasaros kai- 
troj ribuliuojančią jūrą. Orchanas atrodė įtukęs, sotus, vilkėjo 
brangiais drabužiais. 

Aš pasakiau: 

— Niekas manęs nesiuntė. Vien smalsumas atginė pažiūrėti į 
vienintelį vyrą, kurį graikai gali išleisti varžytis su Mechmedu 
dėl valdžios, kurio vardas reikiamą valandą padalintų valstybę 
į dvi karo stovyklas. 

Jis nuoširdžiai paklausė: 

— Ar stovykloje yra mano draugų, ar apie mane ten kalba, 
gal tave atsiuntė mano slapti draugai? Greičiau pasakyk, kokį 
reikalą į mane turi. 

Aš atsakiau: 

— Apie tavo draugus nieko nežinau. Bet jei ką nors ketini 
daryti, daryk tuojau pat. Kai sultonas Mechmedas užkariaus 
Konstantinopolį, tavo gyvybė nebus verta nė varioko. Manau, 
pats supranti. 

Jis prapliupo juoktis ir, mušdamas delnais per kelius, sušuko: 

— A-a, šito jis nori! Mėgina išviliot mane iš šitų saugių mūrų, 
pačiupt ir užmušt. Ne, aš ne toks kvailas. Man gera saugiai sėdėti 
graikų nelaisvėje, vien mano buvimas laiduoja Konstantinopolio 
saugumą. Sultonas neišdrįs pradėti karo, kol aš čia gyvas. Grai- 
kai — niekšai ir begėdžiai, kad su manim šitaip elgiasi. 

Aš tepasakiau: 

— Sudie! Tenorėjau tave pamatyti. Pamačiau ir galiu pasakyti, 
kad neturi valios nei drąsos išmėginti savo laimę. 

Jis dar garsiau nusijuokė i ir šūktelėjo: 

— Taigi! Pasakyk tai jam ir paprašyk sumokėti tiek, kiek man 
skolingas. Ne, erzindamas įviliotum kilpon kokį kvailį, bet ne 
mane! 

Taigi pats įsitikinau, kad net Orchanas netiki, jog Mechmedas 
kelia grėsmę Konstantinopoliui. Bet prisiminiau Mechmedo 
priesaiką ir vėl ėmiau dvejoti. Ko aš jaudinuosi ir regiu šikš- 
nosparnius vidurdienį, jei išmintingesni ir gudresni, visas 
politikos klastas permanę vyrai visa vertina kitaip nei aš! Bet 
širdy smilko nerimas. Todėl grįždamas pasukau prie Blacher- 
nų rūmų vartų ir imperatoriškieji sargybiniai su mielu noru 
įleido mane, iš drabužių nusprendę, jog aš turkas. Pasiteiravau 
Francio, perdaviau, jog sultono Mechmedo krikščionis šunų 
ir geriausią išsilavinimą, iš karto priėmė mane. Po penkiolikos 
metų jis atrodė labai pasikeitęs, veidą vagojo raukšlės, pats 
buvo sulysęs lyg kokios vidaus ligos graužiamas. Pažvelgęs 
patyria rūmininko akimi, pažino mane, nors ne iškart prisimi- 
nė, kur ir kada buvome susitikę. Kai priminiau kelionę laivu 
iš Kretos į Konstantinopolį, jo veidas nušvito ir jis apkabino 
apdarą. Papasakojau tarnavęs kardinolo Čezarinio sekretorium 
ir per Varnos mūšį pakliuvęs į sultono vergiją. Jis vis labiau 
glumo ir galų gale tarė: 

- Deja, net labiausiai norėdamas negaliu tau padėti. Šiandie- 
nos aplinkybėmis bijome menkiausia dingstimi sukelti sultono 
nepasitenkinimą. Sutartis įpareigoja mus grąžinti pabėgusius 
vergus, pats suprask — mano pareigos tokios, kad aš visiems 
kaip krislas aky. Negaliu prisidaryti nemalonumų net dėl senos 
draugystės. Verčiau pamėgink Galatoje. Ten lankosi italų ir 

ispanų laivų vadų, jie sykiais leidžia nusavinti laivus, sumoka 
dideles baudas, jeigu gauna gerą sumą. Ar turi pinigų? 

Atsakiau iš sultono malonės smulkioms reikmėms turįs už- 
tektinai, bet jis neteisingai mane suprato. Jis buvo geros širdies 
vyras, todėl sutrikęs trynė delnus ir nenoromis išspaudė: 

- Jei tikra bėda, galiu paskolinti nedidelę sumelę. Tik perspė- 
ju: tie Galatos nuotykių ieškotojai ir jūrų plėšikai gali paimti 
pinigus ir už atlygį perduoti-tave sultonui arba parduot kaip 
vergą į kitą šalį. 

Aš pasakiau: 

— Tavo draugingumas mane sujaudino, kilmingasis pone 
Franci. Bet nesu pabėgęs vergas ir net neketinu bėgti. Pasirinkau 
kelią, Dievas lėmė man tapti sultono vergu ir aš prieš Dievo 
valią nemaištausiu. 

Jis kiek atokiau atsitraukė, įtariai įsižiūrėjo į mane ir abejingai, 
lyg kažką kįta mąstydamas, tarė: 

— Telaimina ir tesaugo tave Kristus ir Šventoji Dievo Motina. 
Visi turim tarnaut Dievui ten, kur Jis nuveda. Tai kokį reikalą 
turi į mane? 

Atsakiau: 

— Pažįstu savo valdovą Mechmedą. Matydamas jo karštumą, 
nerimastingumą ir įžūlumą, nerimauju dėl Konstantinopolio. 
Šita naujoji Roma - visų krikščionių šventas miestas. Čia mūsų 
krikščioniškas tikėjimas susiliejo su senovės Graikijos išmintimi, 
čia mokslo vyrai apvilko Kristų plačiais Žvilgančiais mistinio 
pažinimo apdarais. Nenorėčiau, kad patikėję apgauliais taikos 
tikinimais ir melagingom priesaikom Konstantinopolis ir tavo 
imperatorius įpultų pražūtin. 

Bet Francis dar labiau sutriko, pasižiūrėjo pro duris ir neramiai 
apsižvalgė tarsi bijodamas, kad kas nors neišgirstų. Lyg prašy- 
damas, uždėjęs delną ant mano rankos, garsiai tarė: 

— Nesuprantu, ką nori pasakyti. Tavo sultono ir mano impera- 
toriaus santykiai kuo geriausi ir nenorime įžeisti sultono negerais 
įtarinėjimais. Jis ūmaus ir įtaraus būdo, greitai užsiplieskia, kaip 
visi jaunuoliai. Bet pats aiškiai pareiškė, jog gailisi nesantūrių 
žodžių, kada nors pagrįstai ar nepagrįstai pasakytų apie graikus, 
ir pridūrė, kad pasienyje užtektinai užkariautinų vietų, tad jis 
netrokšta savo draugų miesto. Todėl mano imperatorius tvirtai 

nusprendė laikytis abipusio pasitikėjimo ir taikos politikos ir 
rūmai bei Bažnyčia jį palaiko. Taip pat visi Konstantinopolio 
žmonės —- kilmingi ir prastakilmiai, — išskyrus jaunus užeigų 
pašlemėkus, kurie neturi ko prarasti ir pasigėrę tauškia kvai- 
lystes, kenkdami mums. Bet protingam vyrui tokių nesąmonių 
klausytis nedera. Todėl ir tavęs neklausysiu. 

Pastebėjęs, kad nusiminiau, jis nuramino: 

— Juk nepažįstu tavęs ir negaliu neabejoti tavo siekių dorumu. 
Ir apie sultoną sukasi jaunų padūkėlių, kurie mielai pasinaudo- 
tų kiekvienu menku sankirčiu, pakurstytų tavo ūmųjį valdovą 
kariauti. Nors ir angelų kalba šnekėtum, nesileisime įtraukiami 
į tokius dalykus, kuriuos sultonas gali palaikyti nepasitikėjimo 
arba priešiškumo ženklu. 

— Jeigu taip, neturiu ką pasakyti, - tarstelėjau. — Visi trokštam 
taikos ir pats užvis labiausiai džiaugčiausi, jei paaiškėtų, kad 
širdis nerimavo tuščiai. Bet nemanau, kad sultonas įsižeistų, jei 
pasitaisytumėt uoste tręštančius laivus ir šiek tiek sutvirtintumėt 
mūrų bokštus, kol nuo senumo nesugriuvo. 

Kai aš nutilau, jam palengvėjo ir jis ėmė guviai tarškėti: 

— Dėl Dievo, nenumanai, kiek reikia pinigų vičvienam karo lai- 
vui išruošti. Be to, imperatorius Jonas prieš Varnos mūšį išleido 
visas valstybės lėšas išoriniam mūrui taisyti ir atstatyti, grioviui 
iškasti ir su juo sujungtoms vandens saugykloms išvalyti. Bet 
kokia iš to nauda? Per jo brolystę su Vakarų šalimis ir tą pra- 
žūtingą unijos sutartį mūsų žmonės ėmė kivirčytis, sugedo geri 
santykiai su Osmanais. Pats Žinai, kas nutiko Varnoje, - vienodą 
kainą mokame, kad ir kas nutinka. 

Jis žvilgtelėjo į mane, pakeitė balsą ir ėmė girtis: 

— Be to, mūsų mūrai po tų pataisymų geros būklės, ir ne 
plikšiai mes. Praeitą pavasarį buvau nuplaukęs prašyti Gruzi- 
jos valdovo duot dukterį Bizantijos basilėjui į žmonas ir gali 
numanyti, kokios naudos turėsime, nes, atvirai pasakysiu, 
Gruzijos valdovas vien už piršliavimą man pažadėjo keturis 
rietimus šilko, kurio vienas ten kainuoja penkis šimtus auksinų. 
Be to, gruzinai geresni krikščionys už valdžiotroškas lotynus ir 
nepaprasti kariai, nes mačiau ten vyrą, lengvai kalaviju perpus 
perkertantį jautį. Jeigu mums grės koks pavojus, iš Gruzijos 
gausim ganėtiną skaičių karių mūrams apginti, - nors koks 

pavojus mums gresia, jei gyvenam Osmanų globojami ir su jais 
draugaujaime. 

Nevertėjo sakyti, kad, pastatęs tvirtovę, sultonas patrankų 
šūviais lengvai nuskandins visus laivus, atplaukiančius iš Juo- 
dosios jūros, nes jis pats tai puikiai žinojo. Todėl tepasakiau: 

— Vilko ir avinėlio draugystė — retai pamatoma gamtos už- 
gaida. 

Bet jis nutaisė mandagią, kiek pasipūtėlišką rūmininko šyp- 
seną ir pataisė mane: 

— Užmiršti, kad kalbi apie tūkstantmetę Bizantiją, kuri valdė 
pasaulį nuo Ispanijos iki Persijos. Verčiau sakyk - jauno nekan- 
traus vilko ir seno patyrusio liūto draugystė. 

— Bedančio, nuo senatvės apžilpusio liūto, - atšoviau. 

Jo sausas it pergamentas veidas šiek tiek raustelėjo, bet tebe- 
šypsojo. 

- Nusiramink, - pasakė jis. - Joks įžeidimas, joks kurstymas 
nepaskatins mūsų neatsargių veiksmų nei pareiškimų. Musų 
sąžinė švari, o švari sąžinė sveria daugiau nei visi mūrai ir 
įtvirtinimai. 

Jis kalbėjo gražiai, nuoširdžiai, lyg nieko nematydamas, o 
mano akys it per apreiškimą regėjo toliau, ir aš staiga iš aukšty- 
bių pamačiau praėjusį savo gyvenimą, pasaulio įvykius, žmonių 
menkumą ir kūno galią tuose įvykiuose. Pasaulis atrodė kaip 
kapas, o kapo pasaulį valdo tik žvėries ir kirmino įstatymas, kapo 
pasaulį valdo toks žmogus, kuris pripažįsta tik žvėries ir kirmino 
įstatymą. Matyt, Mechmedas patyrė kitokį apreiškimą, nes buvo 
gimęs, užaugęs ir išsilavinęs valdyti kapo pasaulį ir tik tiek jam 
reikėjo. Prigimtis jį kaip stipriausią ir gudriausią žvėrį akino nu- 
galėti kitus. Aš nuo jo skyriausi tuo, kad pergalės džiaugsmas ir 
pasitenkinimas mirties pasaulyje man buvo nepriimtinas. 

— Franci, - pasakiau, - mirties pasaulyje kovojama tik mirties 
ginklais ir kovų niekas nelaimi, o tik pralaimi. Gali tik atsižadėti 
visko, nusigręžti ir nebesipriešint blogiui. Mirties pasaulyje nėra 
gėrio ir blogio, o visa yra blogis. Nėra kito kelio, tik visiško atsi- 
žadėjimo kelias, bet pats vienas žmogus šventuoju netampa. 

Jis supratingai linktelėjo ir atsakė: 

— Kol gyvi, tol turime vilties. Nepasiduokim nevilčiai. Tai 
nuodėmė. 


Kalbėjomės lyg iš skirtingų pasaulių atsiradę, visai nesupras- 
dami vienas kito. O gal per tą apreiškimą jį supratau ir man 
pasidarė gailu jo, bet jis manęs nesuprato. Vis dėlto dar sykį 
pamėginau ir pasakiau: 

— Tik neviltyje pražysta gyvenimas. Neviltyje rasi Dievą. Turiu 
melst skaudžiausios, baisiausios nevilties, tada rasiu Dievą. Tik 
dabar tai supratau, todėl dėkui tau už pamokymą. 

Ašarų pilnom akim apsisukau, ketindamas eiti, bet jis prišo- 
ir tarė: 

— Gyvenam slogulio laikais, metai iš metų kenčiam tą slogulį 
ir baimę. Jaunam lengva šaipytis, gyventi be tikėjimo, pasi- 
guodžiant gražiu eilėraščio posmu, choro giesme ir išmintinga 
filosofija. Bet metai ir slogulys kaupiasi, turkai jau supa mus, 
tikri kaip mirtis, ir baimė gena mus pas Dievą, todėl nei vienoj 
krikščioniškoj šaly nerasi karščiau tikinčio miesto nei Kons- 
tantinopolis šiandien. Vaikai pranašauja ateitį, moterys šiame 
pasaulyje regi Kristų visa Jo skaistybe, šventi vienuoliai sako 
pamokslus, atverčia abejinguosius ir netikinčius. Šviesiausias 
žmogus, didžiausias abejoklis negali šito nematyti. Anksčiau 
daug kas tikėjo tik lūpomis, bet dabar susirenkame draugėn, 
išpažįstame nuodėmes bei Dievo pagalbos meldžiame ir sunkius 
valstybinius klausimus spręsdami. Negali įsivaizduoti, kokia 
guodžianti ramybė apima, kai atmetę diplomatiją ir apžiūrius 
išskaičiavimus visa paliekame spręst Kristui. Todėl šiais slogulio 
ir baimės metais aš, ko gera, laimingesnis nei tomis dvejonių 
dienomis, kai dar nejaučiau baimės. Ne, Dievas neleis Konstanti- 
nopoliui žlugti — tvirtai tuo tikiu ir šiuo tikėjimu neužsitrauksiu 
gėdos, antraip pats Dievas užsitrauks gėdą. 

Savom ausim netikėdamas paklausiau: 

— Nejau garbini Konstantinopolį kaip Dievą? Tu, mąstantis, 
filosofo išsilavinimą įgijęs vyras, savo gyvastį, daiktus, draugus, 
miestą suplaki su Dievu. 

Jis tik pagailiai papurtė galvą ir atsakė: 

— Tu lotynas ir niekad nesuprasi mūsų, graikų. Neverta mu- 
dviem vėl ginčytis dėl Dievo substancijos. 

Taigi išsiskyrėme draugiškai, nesupratę vienas kito. Nusi- 
minęs išėjau per vešliai žaliuojančius sodus, mačiau stovintį 

gleimėtą vandenį gūrančiuose fontanuose. Sargybiniai, kurie 
gerbė mane, vilkintį turkiškais drabužiais, atvedė arklį ir aš 
nujojau prie Adrianopolio vartų. Dar turėjau laiko. Sargybinių 
nebuvo, todėl užkopiau laiptais į bokštą ir, eidamas vidinio 
mūro viršūne, pamačiau seną, didžiulį neįveikiamą mūrą su 
bokštais, niūksantį nuo vienų vandenų iki kitų, kiek akys rėpia. 
Jį saugojo naujas priešakinis įtvirtinimas, mūrai bei žemesni 
bokštai. Bet mūre žiojėjo plyšių, juose augo krūmai. Didžiu- 
liam griovy daiktais telkšojo vandens, bet didesni tarpai buvo 
sausi ir sargybiniai tose atkarpose buvo užveisę nedidelius 
daržus. Bokštuose stovėjo varinių patrankų, rąstgaliais pa- 
remtų pabūklų. Sargybiniai atsistojo ir pagarbiai pasveikino 
mane, kai ėjau pro šalį. Per amžius galingiausias įtvirtinimų 
statybos meno pavyzdys karštą vasaros popietę skendėjo vi- 
siškoj ramybėj, didžiojo mūro viršūnėj žėlė aukšta žolė, ganėsi 
ožkos ir asilai. Bet net tariamai ramybei ir stinguliui tvyrant 
jaučiau tuos mūrus įkūnijant didžiulę galią. Dabar jie miega, 
bet pabudę spjaudys ugnim, akmenimis, ietimis ir strėlėmis ir 
net didžiausios puolamosios kopėčios, atremtos į svaiginamo 
aukščio sieną, atrodys kaip šapelis. Tūkstantmetės valstybės 
galybė ir patirtis snaudė po mano kojom. 

Davęs sargybiniams kelis sidabrinius, nusileidau nuo mūro 
ir pamačiau manęs laukiant abu jaunuosius eunuchus. Veidai 
buvo įraudę; jie garsiai kalbėjosi ir tikriausiai buvo išgėrę vyno, 
nors kramtė labai kvapnius saldumynus, mėgindami tai nuslėpti. 
Jie lankėsi vergų turguje ir matė daugybę gražių merginų, nors 
kaina už jas buvusi tikrai per didelė. Jie taip pat stebėjosi graikų 
skurdumu, nes miesto gyventojai su pirkliais turguje derėjosi ne 
tik dėl vergų, atgabentų iš visų šalių, bet ir savo vaikus parda- 
vinėjo. Pasakodami eunuchai vaipėsi tarpusavyje ir žvilgčiojo į 
mane lyg kažką slėptų. Bet kol grįžome per Aukso ragą, kol žir- 
gai perbrido gėluosius vandenis ir parlėkė per kalvas į stovyklą 
Bosforo pakrantėje, jie išsiblaivė ir nuščiuvo. 

Palikę arklius piemenims, spėjome pasiekti stovyklą iki 
saulėlydžio maldos. Po maldos nuėjau pas sultoną Mechmedą 
pasikalbėti. Laukiau ilgai. Žvaigždės sužibo, naktis juodai sute- 
mo ir, stovyklai nutykus, per vandenis iš tolo girdėjosi sunkių 

irklų pliuškesys. Galų gale Mechmedas pasikvietė mane. Buvo 
išsimaudęs, apsirengęs brangiais plono audinio drabužiais, už 
palapinės užuolaidų švelnia muzika smagino muzikantai. Papa- 
sakojau, kad buvau susitikęs su patrankų liejiku Orbanu ir ką 
tas pasakė. Mechmedas tysojo ant minkštų čiužinių, pasikišęs 
rankas po galva, iškėlęs dailią sakališką nosį ir svajingai primer- 
kęs gelsvas akis, klausėsi susimąstęs. 

„- Atsisėsk šalia, — pasakė jis lyg viliodamas mane, nors jau 
buvau per senas ir apžėlęs barzda. 

— Aš jaunas, - pasakė jis. - Man dvidešimt dveji. Būtent taip 
prieš daugybę šimtmečių vieną žvaigždėtą naktį šitų vandenų 
pakrantėje gulėjo jaunasis Aleksandras. Jis buvo permanęs visą 
pažinimą ir visas ydas, pasiskelbęs abiejų pasaulio dalių dievu 
ir mirė dar degdamas svajonių liepsna. Pasakyk man, šunų pri- 
žiūrėtojau, ar aš galėčiau užkariauti Indiją arba Europą? Šiąnakt 
man viskas atrodo lengva. 

Aš atsakiau: 

— Tu turi viską, ko trokšta širdis, vien tavo žodis nulemia 
daugybės Žmonių gyvybę ar mirtį. Gali varginti širdį, vis dau- 
giau trokšdamas, gali užkariauti žinomas ir nežinomas žemes, 
bet užkariausi tiktai šį pasaulį. O, jaunystės liepsnai užblėsus, 
džiaugsmą apkartins nuodai, nors tavo palapinė stovės tarp 
žvaigždžių. 

— Taip, taip, klastingasis atminties žadintojau, - pasakė jis. — 
Ar tau patiko mano pusbrolis Orchanas? Kodėl neatnešei man 
jo galvos, būtum užsidirbęs tūkstantį auksinų, ir kokias pinkles 
rezgei su imperatoriaus Konstantino patarėju Blachernų rū- 
muose? 

— Nuo tavęs nieko nenuslėpsi, - pasakiau, supratęs, jog jis 
mane šnipinėjo, ir man neapsakomai palengvėjo, kai supratau, 
kad greitai mirsiu ir išsivaduosiu iš skausmingų minčių. 

Nejučia sukryžiavau rankas ir pajutau, kad šypsau. Seniai 
nesišypsojau. Jis žiūrėjo man į veidą, pasaliai pramerkęs akis, 
nusivylęs atsiduso ir tarė: 

— Tu kvailas, tu kvailiausias iš visų, kuriuos esu sutikęs. Ar 
man bus malonu tave užmušti, jeigu pats trokšti mirties? Tik 
tavo minčių eigos neperprantu. Kokios naudos manei turėsiąs 

iš savo įspėjimų? Nejau išties vaizdavaisi pakeisti įvykių seką? 
Mano valia, mano pastangos, todėl tik aš valdau įvykius ir 
įvykiai mane valdo. O tu, - kad ir ką darai, - tik tarnauji mano 
siekiams, nes įvykiai tave valdo, o ne tu juos. 

Nusiminiau supratęs, jog jis net neketina manęs bausti. Tai- 
gi papasakojau jam, ką manau apie princą Orchaną ir kokios 
politikos, pasak Francio, nusprendė laikytis graikai. Galop 
pasakiau: 

— Dabar suprantu, kad suklydau, mėgindamas įsikišt į pasau- 
lio reikalus. Sitai supratau kalbėdamas su Franciu ir dar aiškiau 
supratau žiūrėdamas į tavo žvėriškas akis. Norėdamas paveikti 
įvykius, aš tik tampu jų vergu, supančioju save ir nebeturiu 
laisvės, — kaip ir tu, prisirakinęs prie mirties pasaulio, praradai 
laisvę, ir tu jau nesusigrąžinsi jos, kaip kiti žmonės. 

Jis nustebęs pašoko ir užriko: 
valios j jėga, pakilau virš jų laisvesnis už kitus. Tik aš renkuosi, o 
kiti eina paskui mane, - nori ar nenori. Tu irgi turi eiti iš paskos 
ir paklusti mano įsakymams kaip vergas. 

Aš atsakiau: 

— Kodėl turėčiau nepaklusti, juk viskas, ką darau, neturi reikš- 
mės, kol pats neįsipareigoju. Bet iš kur Žinai, gal tu tik įsivaiz- 
duoji galįs laisvai rinktis, gal pats turi neišvengiamai dalyvauti 
įvykiuose, kurie iš anksto nulemti, be tavęs. Jei šitai atmeti, tai 
pasakyk, iš kur Žinai, kad žvaigždžių mintys nejučia nenulemia 
tavo minčių ir tavo valios? 

Jis pamąstė ir atsakė: 

— Sutinku su žvaigždžių mintimis, jei tik šiame pasaulyje visa 
valdysiu ir įveiksiu savo valia. Mano laisvės nepančioja joks 
tikėjimas, prietaras, geismas, baimė ar viltis, šventa tiktai mano 
paties valia ir tikslas. Tai mane paverčia pasaulio valdovu ir 
valdydamas jaučiuos laisviausias, vienintelis laisvas pasaulyje. 

Aš pasakiau: 

— Tavo laisvė — žvėries laisvė. 

Jis pagalvojo, linktelėjo ir tarė: 

— Būtent taip, mano laisvė — žvėries laisvė. 

— Mano laisvė didesnė už tavąją, —- pasakiau. —- Tai — Dievo 
laisvė, nes mane pančioja tik Dievas manyje. 

Jis irzliai nusijuokė ir pasakė: 

— Dar žodis, ir liepsiu perpjauti tau pilvą ir apieškot tavo kau- 
kolę, smalsu, ar rasiu tą tavo laisvę ir Dievą, apie kurį šneki. 

— Padarytum maloningą darbą, - pasakiau. - Mano laisvė — 
kančia ir skausmas, Dievo keliamas skausmas man dilgesnis 
nei kūno. Vis dėlto savo kančios ir skausmo nekeisčiau į tavo 
laisvę ir džiaugsmą, nors nepažinau džiaugsmo nei jaunystėje, 
nei brandos dienomis, o ir džiaugsmas man buvo kančia. 

Jis žvelgė į mane auksu žvilgančiom akim kvapios lempos 
šviesoj, jaunas ir gražus su savo brangiais apdarais, šiek tiek 
papurtė galvą ir tarė: 

— Didysis Aleksandras liepė savo mokytojui Aristoteliui rinkti 
keistus gyvūnus, augalus bei akmenis ir visokias gamtos užgai- 
das. Aš smaginuosi rinkdamas žmones. Turiu visokių spalvų 
merginų ir berniukų - pačių gražiausių iš visų šalių. Turiu senį 
tokia ilga barzda, kad apsijuosia ja juosmenį. Vyrą, kurio abi 
kojos turi po šešis pirštus. Bet rečiausia gamtos užgaida, kurią 
valandėlę per tave galiu išmėginti viską, kas šauna į galvą. 

Aš atsakiau: 

— Mus abu pančioja žmogaus skola ir mes jos nesumokėsim. 
Bet Žmonės esti dvejopos padermės - statytojai ir dervišai. Sta- 
tytojai atranda tikslą anapus savęs. Todėl statyba ir griovimas — 
vienas ir tas pats. Dervišai ieško tikslo savyje — vieni kaupia 
savyje pažinimą ir filosofiją, iki išsipučia ir tampa nenusakomo 
pavidalo, o kiti vis genėja save, kol nieko nelieka. Tu statytojas, 
aš - dervišas, bet Žmogaus skolos nei vienas neatsikratysime. 

Jis piršto galiuku švelniai perbraukė man kaklą ir tarė: 

— Ak, nevesk manęs į pagundą. 

Po dviejų dienų iš miesto atkako patrankų liejikas Orbanas ir 
pasiprašė priimamas sultono. Jį nuvedė pas statybininkus ant 
aukštai iškilusio mūro viršūnės ir jis išsižiojo pamatęs sultoną, 
pasiraitojusį rankoves, kalkėtu, srūvančio prakaito nudryžuotu 
veidu. Bildėjo akmenys, statybininkai erzeliojo, mūrininkai pūš- 
kavo, tad juodu tarėsi šaukte šaukdami. Sultonas Mechmedas 
mostelėjo į Bosforą ir į priešais Azijos krantą kylančią tvirtovę ir 
paklausė, ar Orbanas gali išlieti tokių patrankų, kurių sviediniai 

nuskandintų net didžiausią laivą, jei tas be leidimo plauktų pro 
statomą tvirtovę. Orbanas kasėsi galvą, mėgino derėtis ir atsa- 
kė - nelygu, kokia alga. Sultonas paklausė, kiek jis nori algos. 
Ir, ilgokai dvejojęs, Orbanas pažadėjo pabandyti, jei sultonas 
sumokės jam dvigubai tiek, kiek moka graikai. 

— Bet manęs nepakarsi ir galvos nenukirsi, jei nepasiseks, - 
skubinai pridūrė jis. - Išliesiu tokio didumo, kokio norėsi, jei 
negailėsi pinigų metalui, - kad ir didžiausią pasaulyje. Bet 
nepažadu, kad sviedinys nulėks toli ir kliudys taikinį, nes tai 
pamatysiu per bandymą ir į tai aš nesikišiu. Saudyti iš patran- 
kos pavojingiau nei ją lieti, nors ir tas darbas labai pavojingas 
neišmanant amato. Bet užtikrinu, mano patrankos kels tokį 
baisų griausmą ir dūmų debesis, kad didžiausias laivas išsigąs 
ir priplauks prie kranto. Būdamas didis karo vadas puikiai Ži- 
nai, kad patrankos šūvis veikiau gąsdina ir debesis drebina, nei 
tikros žalos padaro. 

Mechmedas ėmė nerimauti ir pasakė: 

— Pranašo, Korano ir šventųjų angelų vardu prisiekiu - ta- 
vęs nepakarsiu ir nenukirsdinsiu, nors pabaigsi šnipštu. Algos 
mokėsiu dukart daugiau nei prašai ir už kiekvieną pavykusią 
patranką gausi papildomą sumą, apskaičiuotą pagal sviedinio 
svorį. Patrankoms metalo turiu atsidėjęs, ir Galatos genujiečiai 
atveš, kiek reikės. Plytų, anglių ir vergų gausi šimtą, penkis 
šimtus ar tūkstantį —- kiek norėsi, jei imsiesi darbo ir nedelsi. 
pečiais ir atsakė: 

— Pats Žinai, ką šneki. Gal turėtum išsimiegoti ar bent pavalgyti 
prieš skirdamas tokias sumas, kad, kai pagalvoji, šiurpas ima. 

Bet sultonas niūktelėjo jį kumščiu ir paliepė iždininkui iš 
anksto sumokėti tūkstantį sidabrinių. Apniktas didelių abejonių 
ir tarė: 

— Vyras vangus ir kvailas, tad kas man sukliudys jį pasodint 
ant kuolo, jeigu nepateisins vilčių. 

Bet, gavęs maišą sidabro, Orbanas pastebimai pagyvėjo, ati- 
džiai apsižvalgė ir tarė: 

— Ką tėvas sutaupo, tą sūnus iššvaisto, - pažiūrėsim, ar kapše- 

lis greitai neišseks. Šykštuoliai graikai ilgiausiai svėriodavo kiek- 
vieną metalo svarą, dėl kiekvienos monetos turėdavau pateikti 
kalnus pažymų, ir dėl vergų maisto sąskaitų amžinai keldavo 
triukšmą. Bet dabar pagyvensim kaip ponai. Jeigu jam dega, aš 
irgi paskubėsiu ir pašvaistysiu jo pinigus, nes skuba kainuoja 
daugiau nei ramūs svarstymai. 

Kad nereikėtų vargti pervežant medžiagas, jis išsirinko lie- 
jyklai sausą pietinės pusės kalvos atšlaitę netoli tvirtovės ir 
ėmė skirstyti darbus, tai parodė jį išmanant savo amatą. Pirmo 
sviedinio kamšalui jam prisireikė tiek vaško, kad jo kaina Ga- 
latoje pakilo, ir italai, graikai bei žydai prekijai spiste apspitę 
siūlė jam savo paslaugas. Jis negailėjo savęs nei kitų, dirbo 
dieną naktį ir, dervišams pasiskundus, tik sultono ypatingu 
įsakymu mesdavo darbą turkų maldos valandom. Po statyb- 
vietę jis vaikščiodavo pasiėmęs virvagalį ir skubino vergus, 
bet, pažeisdamas visus papročius, reikalavo jiems duoti mėsos, 
todėl vergai jį pamėgo. Mūrijant krosnis, jis savom rankom 
rinko plytas, žiūrėdamas, kad nebūtų aptrupėjusios, ir pats 
minkė formų molį. Sultono patrankų metalas jam netiko ir jis 
pats sumaišė gryną varį ir alavą, kad medžiaga būtų geriausio 
kalumo. Ir kitokių žaliavų pirko, bet metalo mišinį laikė amato 
paslaptimi. Taip pat siuntė medžiotojus į Azijos pusę gaudyt 
ant kalvų gyvačių, pareiškęs, kad talentui metalo reikia vienos 
gyvatės kraujo. Tos paslaptys turkams labiau kėlė pagarbą nei 
kiti jo gebėjimai. 

Giedromis vasaros dienomis, svilinant karščiui, darbai tvirto- 
vėje vyko pasiutišku greitumu. Žemė išdžiūvo, virto degyme ir 
arklių bei asilų piemenys vis toliau ieškojo ganyklų, todėl stovy- 
kla tolydžio plėtėsi. Artėjo javapjūtė, bet janyčarai su gyventojais 
nesipyko ir sultono įsakymu saugojo jų laukus. Imperatorius 
Konstantinas kasdien iš savo virtuvės siuntė sultonui ir didžia- 
jam viziriui valgius ir leido graikams stovykloje pardavinėti 
maistą, kad turkai nesusigundytų plėšt jų kaimų. 

Dar nebaigti bokštai grėsliai styrojo dvidešimties pėdų platu- 
mo mūrų kampuose, kai sultonas Mechmedas man pasakė: 

— Mano tvirtovė jau atlaikys apsiaustį, graikams prasideda 
javapjuūtė. 

Jo žodžiai atrodė nereikšmingi, bet rankoje jis laikė lipnų sal- 
dumyną su medum ir, žiūrėdamas į mane, ant dulkinos žemės 
nuvarvino medaus lašą. Prie to medaus lašo iškart sulėkė musių 
spiečius. 

Kitądien stovykloje kilo baisus triukšmas ir buvo kalbama, 
kad graikai užpuolė piemenis ir vieną jų užmušė. Jo kruviną 
kūną draugai aimanuodami nešiojo po stovyklą. Per kažkokį 
nesusipratimą ar aplaidumą janyčarų sargybiniai vieną pamainą 
nesaugojo sodų ir laukų, ir arkliai ištrypė graikų javus. Graikai 
puolė mušt arklius, piemenys neleido ir per peštynes vienam 
jaunam turkui kliuvo akmeniu į galvą. Kaip tik tą dieną sulto- 
nas Mechmedas per Bosforą išplaukė Azijos pusėn ir negrįžo 
iki vakaro. Visą naktį stovykla ūžė nuo šnibždesių bruzdesių, 
iš stovyklos tykino būreliai ginkluotų vyrų. Jie surengė pasalas 
prie graikų laukų. Kai graikai su pjautuvais atėjo imti javų, puolė 
juos ir užmušė keturiasdešimt vyrų. Per tą susirėmimą ir graikai 
papjovė kelis turkus. 

Pavakare sultonas parplaukė iš žygio auksuota valtimi, kurios 
pastogėje sėdėdamas atsainiai ranka pliuškeno vėsų vandenį. 
Viziriai — pirmiausia Chalilis —- raudamiesi barzdas puolė jo 
pasitikti, bet ir janyčarų aga bei vyriausias piemuo atlėkė iš 
paskos, šaukdamiesi keršto graikams. Išklausęs jų prieštaringus 
pasakojimus, sultonas Mechmedas apsimetė labai nustebęs, iš- 
kart paskyrė stiprius janyčarų būrius saugoti stovyklos ir ėmėsi 
vykdyti teisingumo. 

— Tai pikčiausia klasta, kalti priešiškai nusiteikę graikai, — 
karštai pasakė jis. - Nuostolis neatlyginamas, bet jie, užuot man 
pasiskundę ir paprašę atmokesčio už ištryptą lauką, atskleidė 
savo beširdiškumą, surengę savo teismą ir šiurpia mirtim nubau- 
dę nekaltą vyrą. Negaliu smerkt jo draugų už tai, kad keršijo, 
nes suprantu jų jausmus ir manau, kad keturiasdešimt klastingų 
netikėlių — mažas atmokestis už vieną tikintįjį. Bet būdamas 
valdovas turiu nubausti jus už netvarką. Todėl visi, kurie įsivėlė 
į grumtynes, privalo sukalbėti po tris rakatus. Bet iš graikų im- 
peratoriaus pareikalausiu sumokėti prideramą kainą už mano 
piemens gyvybę ir užtikrinti, kad nuo šiol neduos valios savo 
kraugeriams. 

Bet jam jau nereikėjo pačiam valdyti įvykių, nes išjudintas 
akmuo greitai ritosi žemyn. Pabėgę iš kaimų, valstiečiai sulėkė 
į miestą, papasakojo apie pjautynes, ir ūmūs graikai baisiausiai 
įsiaudrino. Ligi tol turkai buvo ramūs ir patarškos graikai ne- 
įvertino jų stiprybės, tik karingiausi ir drąsiausi vyrai, kaip ir 
imperatorius Konstantinas, iš pat pradžių norėjo jėga sukliudyti 
tvirtovės statybą. Įniršę vienuoliai užeigose ir uosto dykūnams 
ėmė skelbt kerštą turkams ir veikiai pro miesto vartus išgarmėjo 
tūkstantis ginkluotų vyrų, kurių didžiuma buvo girti. Vis dėlto 
ta užmačia nebuvo visai beprasmiška ir atsitiktinė, nors jos su- 
manytojų ir vadų po visko nustatyti nepavyko, nes nei vienas 
gyvas negrįžo. Tikriausiai jie ketino netikėtai pulti ir įsiveržti į 
stovyklą ir ją padegti. Bent jau Orbano patrankų liejykloje jie 
būtų padarę nemažai nuostolių, pražudę mėnesio darbą ir kaip 
tik tą valandą sugadinę ne vieną katilą lydomo metalo. 

Bet stovyklos jie nepasiekė, nors priekinę janyčarų saugą pa- 
traukė iš kelio. Per kautynes janyčarai mikliai išskerdė didžiumą 
jų, o paskui tuos, kurie mėgino pasprukti, pasileido sipahiai ir 
sultono įsakymu visus be gailesčio išpjovė. Parengęs stovyklą 
gintis, sultonas, kerštaudamas už smurtingą puolimą, pasiuntė 
raitiją vaikyti iš kaimų ir laukų graikų ir deginti jų namų. 

Naktį kaimuose siautė gaisrai ir išsigandę valstiečiai suskato 
galvijus ir grūdus vežt į miestą. Tikra suirutė kilo tiek mieste, 
tiek apylinkėse, ir niekas jau dorai nesusigaudė, kas iš tiesų 
dedasi. 

Rytą sultonas Mechmedas buvo kaip atmainytas. Pasimeldęs 
atsistojo, iškėlė galvą degančiom akim, nuo suplūdusio kraujo 
jo gelsvas veidas nutamso. Atrodė, kad nekantraudamas bluosto 
pernakt nesudėjo, o gėrė vyną. Jis ryžtingai pavarė statybinin- 
kus ir mūrininkus dirbti, įsakė janyčarams pasirengti saugoti 
stovyklą, sušaukė divaną ir liepė išvesti žirgus, nusprendęs su- 
rengti vizirių pasitarimą raitomis. Janyčarai nudžiugę pratrūko 
šaukti: 

— Alachas, Alachas! 

Bet visi senieji patarėjai ir sultono Murado draugai suniuro, o 
didysis viziris Chalilis, susiėmęs apsiausto kraštus, atėjo prašyti 
Mechmedo suimt save į rankas. Osmanų papročiu divanas ant 
žirgų rengiamas tada, kai reikia tartis dėl karo ir taikos. 

Išvedę arklius, kiti viziriai, vadai bei iždo viršininkai susmalsę 
susibūrė apie sultoną ir Chalilį. Šis pasakė: 

— Tu prisiekei taiką, o graikų imperatorius dėl šito erzelio ne- 
kaltas. Neužmiršk — graikus tavo tėvas laikė draugais, ir turėk 
galvoje, kad tavo skubotas sprendimas vėl paakins graikus kreip- 
tis į lotynus ir prašyt jų pagalbos. Tavo valstybė neatlaikys visų 
krikščionių spaudimo, o graikų tarp mūrų tu neįveiksi. Karinė 
padėtis niekam nenaudinga, tik trikdo prekybą ir draugiškus 
santykius. Todėl nieko nespręsk, kol mūsų draugas, graikų 
imperatorius, neatsiuntė savo atstovų atsiprašyt už valdinių 
sukeltą sankirtį. 

Jis kalbėjo tyliai, o Mechmedas čaižė šmaikščiu sau per kelius 
ir garsiai išdrožė: 

— Girdėjau tai daug sykių. Prisiekiu tavo barzda, tikriausiai 
tu graikus myli labiau nei osmanus, netikėlius šunis labiau nei 
Alachą ir spindulingos garbės Jo pranašą. Graikų taikingumą 
parodė netikėtas mūsų stovyklos puolimas vakar, o ką jau kal- 
bėt apie mano piemenų skerdynes ir sužalotus arklius. Graikų 
imperatorius laikosi krikščioniškos politikos, o pagal ją, dešinė 
ranka nežino, ką daro kairė. Tai liudija tiksliai numatytas puo- 
limo laikas — kaip tik tada, kai pradėjau lieti patrankas ir kai 
mano tvirtovė saugoma prasčiausiai. Bet Alachas — geriausias 
sargybinis, Jis atskleidė negarbingas graikų pinkles. 

Kalbėdamas jis žvalgėsi aplink tarytum ko laukdamas ir net 
man pasirodė, kad jis taip ilgai kalba gaišindamas laiką. Bet 
Chalilis nudžiugęs mostelėjo į vandenis ir sušuko: 

— Žiūrėk, imperatoriškoji valtis atsiiria į krantą, be abejonės, 
atplaukia graikų pasiuntiniai! Turi juos išklausyti, tada galėsi 
velt valstybę į bergždžią ir grėsmingą karą, kuris dėl menko 
nieko pražudys osmanus. 

Glostinėdamas barzdą, jis su šypsena apsižvalgė ir paklausė: 

— Ar aš neteisus? 

Kai kurie senieji karštai pritarė, ir Chalilio įžūlus išdidumas 
rodė jį tvirtai tikint, jog taikos šalininkai kol kas stipresni už karo 
šalininkus. Bet jaunojo Mechmedo veidą iškreipė negailestinga 
šypsena ir jis su apsimestiniu nuolankumu pasakė: 

— Tebūnie, kaip tu nori. Paklausykim, ką pasakys imperato- 
riaus pasiuntiniai. 

Bet kai valtis prisiyrė prie kranto, pamatėme, kad ji iš Bla- 
chernų rūmų virtuvės, kuri kasdien atplukdydavo sultonui ir 
didžiajam viziriui valgius. Iš valties išlipo smarkiai suprakaitavęs 
jaunas, iš baimės nupilkęs eunuchas, jis pasiėmė sunkų krepšį ir, 
žengęs pro šalį, šlitinėdamas leidosi didžiojo vizirio palapinės 
link. Jo drabužiai buvo nešvarūs, veidas sumuštas, bet keis- 
čiausia ir įtartiniausia buvo, kad valtis iškart apsisuko, skubinai 
nusiyrė Galatos pusėn, pasuko už Bosforo ir dingo iš akių. 

Senas gudročius Chalilis, suraukęs antakius, pažvelgė į sultoną 
ir jo veidas iš baimės nupilko. Bet Mechmedas su apsimestine 
nuostaba pasakė: 

— Tavo draugai graikai turbūt ieško tavęs, Chalili, o ne manęs. 
Pakviesk jį čia, noriu pažiūrėti, kokį reikalą imperatorius turi į 
tave. Manau, neslėpsi nuo manęs, kas judu sieja. 

Chalilis atsakė: 

— Nieko nežinau, o tas eunuchas iš Blachernų virtuvės. Bet, 
matyt, graikų imperatorius, parodydamas gerą valią, tebesiunčia 
man, kaip ir tau, valgius iš savo virtuvės. 

Mechmedas tarė: 

— Tavim dėtas, Chalili, daugiau neragaučiau graikų siunčiamų 
valgių. 

Bet caušai jau vedė už parankių eunuchą pas sultoną su 
Chaliliu. Tas puolė ant kelių, išmetė iš rankų krepšį, tad visi 
pamatėm tarp žalių lapų dailiai įdėtą reto didumo gražią žuvį. 
Išgąstingai pažvelgęs į Mechmedą, eunuchas kreipėsi į Chalilį 
sakydamas: 

— Mano viešpats basilėjas siunčia tau šią gražią Žuvį iš savo 
virtuvės, patvirtindamas savo draugystę, kad ir tu patvirtin- 
tum ją. 

Mechmedas pasilenkė, iš krepšio išėmė žuvį už žiaunų, bet 
žuvis buvo tokia sunki, kad turėjo suimt ją abiem rankom. Neva 
nustebęs jis iškėlė žuvį ir rodydamas visiems sušuko: 

— Iš tiesų, Alachas - vienintelis Dievas, tokios sunkios žuvies 
kaip gyvas rankose nelaikiau! 

Viena ranka prilaikydamas žuvį ant kelio, jis išsitraukė iš už 
diržo durklą ir perrėžė žuvies pilvą. Skambančiu srautu iš žuvies 
pilvo išbiro šimtai Bizantijos auksinų. Išsigandęs eunuchas visaip 
rodė, jog jis kaltas, bet Chalilis mikčiodamas pasiteisino: 

— Dėl akmeniu užmėtomo šėtono, nieko apie tai nežinau. 

Tačiau Mechmedas su panieka numetė Žuvį jam po kojų ir 
pasakė: 

— Pasiimk savo, Chalili, juk nusipelnei atlygio. Ir toliau gražiai 
ir įtikinamai užtark graikus. 

Jis linktelėjo, duodamas ženklą caušams, tie suėmė eunuchą 
už pažastų, pasivedė jį į šalį ir nušniojo kardu galvą, tam ne- 
spėjus nei pasipriešint, nei surikt. Sultonas Mechmedas užšoko 
ant žirgo ir tūžmiu balsu sušuko: 

— Paskui mane tie, kuriems brangesnė Osmanų garbė nei 
netikėliai graikai! 

Trūktelėjęs už kamanų, jis apgręžė žirgą auksu žibančiu balnu 
ir nušuoliavo, todėl divano nariai suskubo šaukt žirgus ir lėkt iš 
paskos. Tik Chalilis, nustėręs iš nuostabos, dar valandėlę pasto- 
vėjo, čiupinėdamasis kaklą. Bet paskui gūžtelėjo pečiais ir tarė: 

— Taip gali būti. Valdovas už mane gudresnis. 

Vis dėlto, būdamas taupus Žmogus, jis liepė tarnams surinkti 
tą krūvą pinigų, įsakė atvesti žirgą, užsėdo sunkiai kaip seniokas 
ir pro nutykusius, dvejojančius vyrus iš lėto nujojo paskui di- 
vaną. Bet jį visi taip gerbė, kad niekas nedrįso tart blogo žodžio 
net jam išjojus, kilmingieji tik pasidairė vienas į kitą ir išsiskirstė 
į savo darbus. 

Divano pasitarimas truko neilgai. Paskui sultonas Mechmedas 
padiktavo niekinamą piktą laišką, skirtą imperatoriui Konstan- 
tinui, apkaltino jį pažeidus taiką ir sutartis, niekingai žudžius 
bejėgius turkus ir paskelbė kariausiąs su juo ir ginklu ginsiąs 
savo stovyklą bei Bosforo pakrantėje pastatytą tvirtovę. Jam 
diktuojant laišką per stovyklą nusirito baisus griausmas ir dun- 
desys, mat Orbanas kuoka išmušė liejinio pleištus ir žvilgantis 
metalas, išsilydžius vaškui, sutekėjo į didžiulę formą. Tokio 
didžiulio liejinio Osmanų valstybėje dar niekas nebuvo liejęs. 
Todėl sultonas puolė iš palapinės, palikęs nisandšui perrašyti 
ir užantspauduoti laišką. Baisingas griausmas stovyklą taip iš- 
gąsdino, kad tvirtovės bokštuose darbai nutrūko, vienas vergas 
nukrito nuo mūro ir nusilaužė sprandą, o daugybė janyčarų 
suklupo melstis. 

Orbano rankas, veidą ir krūtinę margino nuodagos ir pūslės, o 
prie krosnių dirbę jo pagalbininkai išsilakstė. Bet atidžiai klausy- 

damasis Orbanas džiaugsmingai nusišypsojo ir griausmo užtrenk- 
tom ausim subliuvo, kad tikriausiai pavyko - liejinys nesuskilo 
ir krosnis nesusproginėjo. Dabar reikėsią palaukt tris dienas, iki 
sustings metalas, o tuo tarpu jis paruošiąs kitą liejinį. 

Krosnis ir žemė alsavo baisingu pragaro karščiu, bet Mechme- 
das drąsiai priėjo arčiau, mes tebestovėjom toje išdegusioje pliku- 
moje - ne arčiau kaip per kelis šimtus žingsnių, ir aš pamačiau 
Mechmedo veidą sušvintant baugiu džiaugsmu, todėl jis atrodė 
gražus kaip puolęs angelas. Jis treptelėjo koja ir užriko: 

— Pragare, išspjauk man didžiausią pasauly patranką! Aš 
trokštu to, kas nauja, ir dėl Alacho nusiplėšiu žaibą iš dangaus, 
kad sugriaučiau Konstantinopolio mūrus! 

Stovėjome atokiau nuo minios, todėl Chalilis pasinaudojo 
proga ir, apimtas baimės, atsargiai išdegusia žeme pritykino 
prie sultono. Žemai nulenkė galvą ir pasakė: 

— Valdove, suniekinai mane divano akivaizdoje ir aš tavo iš- 
mintį gerbiu, bet veikiausiai širdy nelaikai manęs išdaviku. 

Jis žvilgtelėjo į mane lyg norėdamas, kad pasitraukčiau, bet 
Mechmedas abejingai pasakė: 

— Nepaisyk jo, tai tik mano atminties žadintojas. Bet nejau 
sakysi neėmęs dovanų iš graikų? 

Chalilis atsakė: 

— Pakėlei mane savo dešinėn, todėl tas pareigas eidamas, aišku, 
gavau dovanų iš graikų, niekas pas mane nesiprašo be dovanos. 
Bet mielai tau atiduosiu visus per daugelį metų graikų suneštus 
pinigus, be to, paklusdamas tavo valiai, gerokai didesnę sumą iš 
savo lėšų skyriau tavo tvirtovės pakrantės bokštui. Juk viskas, ką 
turiu, tavo, iš tavęs aš tik skolinuosi. Nemanyk, kad dėl pinigų 
ir dovanų graikus užtariau. Prisimink paslaugas, kurias tau pa- 
dariau, o dar anksčiau — tavo tėvui, ir suprask, kad užtariu tik 
Osmanų valstybę, idant per savo jaunatvišką lengvabūdiškumą 
neįstumtum jos pražūtin. 

Mechmedas taip įsiuto, kad veidas patino, ir užriko: 

— Mano valia pradėt ir baigt karą, kai noriu. Paklausyk pamo- 
kymo, kurį šiandien daviau, ir patikėk! Antraip čiupsiu už žilos 
barzdos, nuplėšiu galvą nuo pečių ir retas kuris mane pasmerks, 
nes matė, kas šįryt nutiko. 

Bet Chalilis irgi taip supyko, kad galva ėmė kretėti, ir išrėžė: 

- Ta virtuvės valtis vakar tau pakliuvo į nagus ir tavo caušai 
kiaurą naktį kankino eunuchą, lauždami jį tavo valiai, o pinigai, 
kuriuos liepei užsiūt žuvies pilve, - iš tavo paties iždo ir, man- 
ding, aš rasčiau graiką Žvejį, kuris tą žuvį sugavo! Neapgausi 
manęs nei savęs, ir aš turiu ausis, nors ne viską girdžiu, bet ir 
tu ne viską girdi, nors manai girdįs. 
kad per savo padėtį ir patirtį tarp turkų jis valdo galingas jėgas. 
Chaliliui įsikarščiavus, jis atgavo savitvardą, staiga maloniai 
nusišypsojo, uždėjęs delną seniui ant peties, linksmai papurtė. 

— Niekada neužmiršiu paslaugų, kurias padarei Osmanų vals- 
tybei, Chalili, - veidmainiškai pasakė. — Tepalieka šis pokštas 
tarp mudviejų, nes tu nusipelnei šio įspėjimo. Vis tiek daug kas 
paliudys, kad vasarą iš graikų gavai dovanų sunkių sidabrinių 
indų, kad juos užstotum. Tu manęs dar gerai nepažįsti ir nepa- 
sitiki manim, Chalili. Antraip suprastum, jog ir aš noriu gera 
Osmanų valstybei. 

Jis stebeilijo tvaskiom akim į Chalilį, priekaištingai papurtė 
galvą ir pasakė: 

— Pasitikėk manim, senuk. Gal aš tenoriu įspėti graikus. Gal vis 
dėlto dovanosiu jiems taiką, jeigu jie deramai užtikrins daugiau 
netrukdysią mano tvirtovės darbų. Karinė padėtis pastatys juos 
į vietą. Perduok šiuos žodžius, jeigu nori, kad neskubėtų rengt 
derybų su Vakarų valstybėm, siekdami Romos pagalbos. Tokiu 
atveju patys mane privers juos sutriuškinti. Pagyvensim - pa- 
matysim, kas bus. 

Žiūrėdamas į Chalilį, jis apdairiai pakartojo: 

— Pagyvensim - pamatysim. Jeigu Alachas norės, tu irgi gy- 
vensi ir dar pamatysi, kas bus. 

Išdegus žemė smilko aplink sultoną, žemė tvoskė dar baisesniu 
karščiu nei įkaitęs dangus. Chalilis žemai nusilenkė Mechmedui 
ir nudūlino nunarinęs galvą. 

Žiūrėjau į Mechmedą ir visa many plėtėsi, staiga tarsi per 
apreiškimą likau su juo pragariškame karštyje, negyvai ugnies 
nulaižytoje žemėje. Mano akyse jis virto niauraus grožio, šiur- 
pulingu tamsos angelu, kurio pagiežingas pažinimas buvo 

didesnis už žmogaus pažinimą, bet vis dėlto nesiekė dieviško 
pažinimo. Mario lūpos sustingo, ir aš tartum atsiskyriau nuo 
savo mirštančio kūno. 

— Neužmiršk, kad tu tik žmogus, - pasakiau. 

— Iš kur Žinai, kad aš tik žmogus? —- pasišaipė Mechmedas ir 
staiga pratrūko išdidžiu juoku žmogaus, per galią įgijusio lais- 
vę. - Iš kur tai Žinai, atminties žadintojau! —- sušuko jis, žemei 
žioruojant ir smilkstant jam po kojų. 

Mechmedui paskelbus karą, imiperatorius Konstantinas, nepai- 
sydamas išsigandusių patarėjų prieštaravimų, įsakė uždaryti 
Konstantinopolio vartus ir suimti visus į miestą atvykusius 
turkus. Graikų kaimai buvo nusiaubti, gyventojai išžudyti, bet 
net turkai nemanė, kad gali kilti tikras karas, ir daugis rūmų 
dykaduonių keliavo į miestą nusipirkti reikiamų dalykų ir 
pažiopsoti į jo įžymybes, nemažai graikų pirklių, kaip papratę, 
vyko į stovyklą parduoti maisto. Taip praėjo trys dienos. 
Tvirtovėje tęsėsi karštligiškas darbas ir Orbanas ėmė lieti naują 
patranką, laukdamas, kol atšals pirmoji. Pažiūrėti buvo ramu. 
Trečią dieną imperatorius Konstantinas paleido suimtus turkus 
ir nusiuntė pas Mechmedą atstovus paaiškinti, jog miesto vartus 
uždarė tik dėl to, kad buvo pažeista taika. Dėl to kalti turkai, 
bet jis trokšta išsaugoti taiką ir draugystę. 

Bet per pasiuntinius jis perdavė: 

— Jeigu Dievas nesuteiks tavo širdžiai taikingumo, pasikliau- 
siu Dievo pagalba ir ginsiu savo miestą bei jo gyventojus, kol 
turėsiu jėgų. 

Mechmedas savo ruožtu per pasiuntinius atsakė laikąs, jog 
šiais žodžiais skelbiamas karas. 

— Alachas liudininkas, - pasakė jis, - nuoširdžiai ir sąžiningai 
siekiau taikos ir stengiausi ją išsaugoti. Pavargau nuo veidmai- 
ningos graikų klastos. Visą vasarą jūsų imperatorius mieste kau- 
pė grūdų atsargas. Laikas jam nusiimti kaukę ir parodyti visam 
pasauliui savo kraugerišką veidą. Mano stovykloje pralietas 
osmanų kraujas liudija, jog dėl šio karo kaltas jūsų imperatorius. 
Teprisimena jis savo tikėjimo Žodžius: kalaviją sugriebęs, pats 
nuo kalavijo krinta. Tegul sprendžia Alachas ir tegul kalavijas 
parodo, kuris iš mūsų teisus. 

Graikų pasiuntiniai išsigandę šaukė neteisingai jį supratus 
perduotą žinią, bet, pašokęs nuo sosto ir trepsėdamas koja, jis 

riksmu nutildė pasiuntinius ir paliepė rimbais išvyti juos iš sto- 
vyklos. Sumušti ir žaizdoti sugrįžo kilmingieji graikai į miestą, 
šitaip Mechmedui atėmus iš jų norą tęsti derybas, kurios būtų 
sustiprinusios taikos šalininkų, senųjų vizirių, pasisakiusių prieš 
karą, nuostatas. 

Orbano išlieta didžioji patranka buvo užtempta ir pritvir- 
tinta prie tvirtovės jūrinio mūro, kurį pastatydino Chalilis. 
Jos vamzdyje būtų tilpęs vyras ir ji šaudė penkiasdešimties 
talentų svorio akmeniniais sviediniais. Pirmasis tos patrankos 
šūvis sudrebino žemę ir griausmas pasiekė Konstantinopolį. 
Sviedinys nukrito prie Bosforo Azijos kranto, pakėlė baisingo 
aukščio vandens stulpą. 

Rugpjūčio pabaigoje tvirtovė buvo baigta, nuo bokštų stogų 
nuimta švino danga. Sultonas paskyrė tvirtovės įgulą, surinko 
savo raitiją ir išjojo Konstantinopolio link. Raitelių saugomas, 
jis prisiartino prie mūrų per strėlės šūvį ir, jodamas nuo Aukso 
rago iki Marmuro jūros, sustojęs ilgai apžiūrinėjo mūrus, bokš- 
tus ir vartus, tikrino jų padėtį pagal savo brėžinius bei žemė- 
lapius ir diktavo raštininkui savo pastabas. Prijojome taip arti 
veidus, bet graikai neiššovė nei vieno šūvio, bijodami suerzinti 
sultoną. Mūrų galybe galėjai neabejoti. Aukšti kaip kalnai, jie kilo 
prieš mus ir apsauginis griovys jau juodavo, pilnas vandens iš 
miesto saugyklų. Net karščiausieji iš sultono palydos surimtėjo 
tyrinėdami tuos didžius mūrus — pasaulio stebuklą, kurio per 
šimtmečius niekas nepajėgė sugriaut. 

Pavakare Mechmedas pasikvietė Orbaną ir pasakė: 

— Tavo išlietos patrankos nugramzdins net didžiausią laivą, 
jei tas, nesumokėjęs muito mokesčio, plauks per Bosforą. Bet 
jos per mažos. Ar galėtum išlieti tokią patranką, kuri pramuštų 
šiuos mūrus? 

Sėkmė trenkė Orbanui į galvą. Neabejodamas jis pažvelgė į 
saulėlydžio nuauksintus mūrus ir atsakė: 

— Tikrai sugebėsiu. Jei ganėtinai man sumokėsi, išliesiu tau 
patranką, kuri į dulkes sutrintų net Babelio mūrus. 

Tada Mechmedas paskyrė jam ypatingą asmens sargybą, jos 
vadas atsakė už Orbaną savo galva. Orbanui buvo uždrausta 

žengti bent žingsnį be sargybinių palydos. Jis laikė tai didele gar- 
be, bet iš tolo žvelgdamas į Konstantinopolį liūdnai pasakė: 

— Jeigu imperatorius būtų mokėjęs man bent ketvirtadalį 
sumos, kurią moka švaistūnas, niekada nebūčiau kėlęs kojos iš 
Konstantinopolio. 

Prieš grįždamas į Adrianopolį, Mechmedas maloniai priėmė 
Peros genujiečių pirklių pasiuntinius. Jie priminė jam vasarą 
padarytas paslaugas ir patikino besąlygišku nešališkumu per 
prasidėjusį karą. Mechmedas paslaugiai pažadėjo gerbti jų pre- 
kybos teises ir patikino nieko iš jų nereikalausiąs nei kivirčo su 
jais nekelsiąs. 

Bet, užbaigęs ir parengęs tvirtovę, išreiškęs savo priešišku- 
mą Žžygiu pro Konstantinopolio mūrus, Mechmedas paleido 
kariuomenę tarsi pasiekęs tikslą ir iškeliavo ramiai pamedžioti 
Juodosios jūros pakrantėje. Tenai gavom žinią, jog Orbano pa- 
su miežių kroviniu mėgino perplaukti Bosforą nenuleidęs bu- 
rių ir nesileido tikrinamas. Akmeniniai sviediniai kaip šiaudus 
triuškino stipriausias laivo lentas. Tvirtovės viršininkas pasiuntė 
valtis ir turkai išgelbėjo laivo vadą venecijietį Antonijų Ricą, jo 
raštininką ir porą dešimčių jūrininkų. Jie buvo atgabenti pas 
sultoną ir iš liūdesio dėl prarasto didelio laivo persiutęs Ricas 
rovėsi barzdą ir pagrasino sultonui Venecijos jūros galybe. 

— Alachas maloningas ir gailestingas. Palauk prie mano 
tvirtovės ant Bosforo kranto, kol iš tavo tėvynės atplauks karo 
laivai. 

Jauną raštininką sultonas pasiliko ir įsakė iškastruoti. Laivo 
vadas ir jūrininkai buvo nuvesti į tvirtovę, nors Konstantino- 
Sis pakrantėje buvo pasodintas ant kuolo, gal dešimt jūrinin- 
kų sukapoti pusiau ir išmėtyti aplink jį. Kitiems jūrininkams 
Mechmedas leido grįžt į Konstantinopolį, kad papasakotų, kas 
nutiko. Kol buvo gyvas Ricas - tas nesutramdomas jūrininkas, — 
jis šaukė baisius prakeiksmus, tie sklido per vandenis, todėl 
vienas janyčaras, gerbdamas už drąsą, nakčia jį nudūrė. Bet 
nuo tol Bosforu plaukiančių laivų vadai žinojo, kad su sultonu 

neverta juokauti, ir prie tvirtovės nuleisdavo bures, priimdavo 
tikrintojus ir sumokėdavo sultono skirtąjį muito mokestį. Tik 
vienas genujietis laivo vadas apsimetė nuleidžiąs bures, lauk- 
damas, kol stipri srovė nuneš laivą nuo tvirtovės, kur patrankų 
sviediniai nepasiekia. 

Tuo tarpu Konstantinopolį smelkė nerimastingas jaudulys. 
Žmonės įžvelgdavo ženklus audros šuoruose ir kruvinuose 
saulėlydžiuose, vienuoliai skelbė pranašystes, sklido kalbos, 
kad šventųjų atvaizdai prakaituoja, o ikonos lieja kruvinas aša- 
ras. Daugis pasidavė vangiai nevilčiai ir, abejingai žvelgdami 
į ateitį, nieko nesiėmė, nes manė vis tiek nesukliudysią to, kas 
turi nutikt. O kiti guodėsi manydami, kad sultonas nekariaus, 
nes miesto apylinkėse vėl buvo ramu. Tik saujelė turtingųjų Ir ir 
Senieji rūmininkai vangiai postringavo ragindami vengti viso- 
kių veiksmų, kurie gali dar labiau įsiutinti sultoną Mechmedą. 
Jie manė, kad imperatorius nuolaidomis vėl nupirks taiką. 
Tūkstantmetės valstybės negali sužlugdyti pašėlusio jaunuolio 
sumanymai, kuriems priešinosi seni, patyrę patarėjai iš jam 
artimiausių sluoksnių. 

Bet neryžtingos, ūmaus būdo, senatviškos negalios apniktos, 
aklatikės ir vangios tautos supamas imperatorius Konstantinas 
galų gale liovėsi dvejojęs ir ėmėsi ryžtingai veikti. Jis nusiuntė 
atstovus pas popiežių Mikalojų į Romą priminti popiežiaus 
Eugenijaus laikais Florencijoje sudarytos pagalbos sutarties. 
Dabar, didžiausios bėdos ištiktas jis, nepaisydamas vienuolių ir 
visos tautos prieštaravimų, nusprendė skelbti uniją, jei Vakarų 
šalys taip įkainoja pagalbą. Jo pasiuntiniai aplankė visus kuni- 
gaikščius ir valdovus, prašydami pagalbos ir skelbdami atėjus 
lemiamą valandą. 

- Jei Konstantinopolis žlugs, turkams atsivers kelias į Italiją, o 
tada ateis Romos eilė, - per pasiuntinius perdavė jis popiežiui. 

Ir į Vengriją jis nusiuntė savo atstovus, reikalaudamas, kad 
Huniadis pažeistų taikos sutartį su turkais ir pultų juos per 
sienas. Bet pirmiausia jis paprašė Morėją valdančio brolio pa- 
galbos. 

Jis įsakė pirkti maisto atsargas, grūdus ir aliejų iš visų, kas 
galėjo parduoti, ir tuštino imperatoriaus iždą mūrams taisyti ir 

ginklams įsigyti. Bažnyčioms ir vienuoliams įsakė šventuosius 
sidabrinius ir auksinius indus atiduoti pinigų kalyklai, pažadė- 
damas po karo atlyginti už juos keturgubai. Statybos meistrams 
liepė tuoj pat surinkti iš priemiesčių kapinių antkapius, taisyti 
bei sutvirtinti jais mūrus. 

— Gimiau po negerom žvaigždėm ir nedaug laimės gyvenime 
patyriau, — pasakė jis. - Bet kovosiu iki paskutinio atodūsio ir 
mirsiu sykiu su miestu, jeigu tokia Dievo valia. 

Mechmedas tiksliai žinojo viską, kas vyksta Konstantino- 
polyje, jo šnipai net Vakarų šalyse sekė graikų pasiuntinius 
bei jų bergždžius pasitarimus su karaliais ir kunigaikščiais. 
Rusą arkivyskupą Izidorių, už unijos palaikymą ištremtą iš 
šalies ir popiežiaus Eugenijaus pakeltą į kardinolus, popiežius 
Mikalojus paskyrė legatu Konstantinopolyje stebėti unijos 
skelbimo, pažadėjęs pavasarį išruošti laivyną ir pastiprinimą 
Konstantinopoliui apginti. Lapkričio mėnesį sykiu su Mitilėnės 
arkivyskupu Leonardu ir pora šimtų Chijo saloje ir Mitilėnė- 
je nusamdytų lankininkų Izidorius pasiekė Konstantinopolį. 
Gruodžio mėnesį Sofijos sobore per iškilmingas pamaldas buvo 
perskaityta dvylika metų neskelbta unijos sutartis. Sykiu su kar- 
dinolu Izidorium pamaldas laikė nušalintas graikų patriarchas 
Grigalius. Rūmų kilmingieji, nebylūs, nublyškusiais veidais, 
atidavė savo Bažnyčią popiežiaus valdžiai ir prieš savo valią 
pripažino Šventosios Dvasios dvejopą kilmę. Bet soborą apsupo 
vienuolių sukurstytos minios Žmonių, jie šaukė prakeiksmą ir 
mirtį tikėjimo atskalūnams ir pranašavo pražūtį imperatoriui, 
atsižadėjusiam tėvų tikėjimo dėl žemiškos naudos. Kai diduo- 
menė išėjo iš soboro, didysis kunigaikštis Notaras, reikšdamas 
prieštaravimą, sustojo ir suriko: 

— Verčiau turkiškas turbanas nei popiežiaus mitra! 

Šis šūkis tyliai pasklido tarp žmonių, jį kartojo ir Jurgis 
Scholarijus, kuris tapo Marko Eugeniko neapykantos palikimo 
puoselėtoju ir pasitraukė į Pantokratoro vienuolyną, nūsdamas 
maldomis ir pasninku atpirkti Florencijoje pasirašytos unijos 
sutarties nuodėmę. Tapęs vienuoliu, pasivadino Genadijum ir 
pranašavo Konstantinopoliui gresiant baisią pražūtį, kol im- 
peratorius Konstantinas pastatė jį į vietą. Bet jis laiškais ir per 

žinianešius nuolatos kurstė vienuolius ir liaudį. Kai paskelbė 
uniją, jis prakeikė Šventosios Sofijos soborą, todėl per pamaldas 
šis būdavo tuščias ir žmonės baisindamiesi šalinosi net didžiojo 
kupolo šešėlio. 

„Verčiau turkiškas turbanas nei popiežiaus mitra“, — ošė 
Konstantinopolio liaudis, ir imperatoriaus statybos meistrai 
įsidėjo į kišenes nemažą dalį mūrams taisyti skirtų lėšų. Tuo 
metu visuose Osmanų uostuose karštligiškai buvo statomi karo 
laivai, o Orbanas Adrianopolyje ruošėsi lieti per amžius didžiau- 
sią patranką. Mechmedas naktimis nebesudėdavo bluosto, o 
bergždžiai mėtydavo pagalvę iš vieno lovos krašto į kitą, vidur 
nakties šokdavo iš patalo ir susikviesdavo patrankų meistrus, 
statytojus bei architektus pasižiūrėti Konstantinopolio mūrų 
brėžinių. Sausio mėnesį jis grįžo į savo naujuosius rūmus Adria- 
nopolyje. Orbano išlietąją patranką iki rūmų tempė penkiolika 
porų jaučių. Patranka buvo prikabinta ir lankais pritvirtinta 
prie didžiulių rąstų pakylos ir sultonas pasiuntė Žinianešius 
įspėti gyventojų dėl bandomojo šūvio griausmo, nenorėdamas 
nugąsdint viso miesto. 

Patrankos vamzdžio skersmuo buvo trijų pėdų, o jos apvalūs 
akmeniniai sviediniai svėrė po tūkstantį penkis šimtus svarų. 
Tai buvo didžiausias visų laikų liejybos stebuklas ir Orbanas 
spėjo ją iššausiant tris šūvius per dieną. Penkiasdešimt pa- 
būklininkų triūsė apie tą patranką. Sultonas susikvietė visus 
savo rūmų kilminguosius ir mokslo vyrus pažiūrėti patrankos 
šūvio. Atsargumo dėlei Orbanas paragino Žmones sustoti atstu 
per porą šimtų žingsnių, persižegnojo ir uždegė dagtį ant ilgo 
smaigo. Kuo toliausiai atsistojęs prikišo dagtį prie užtaiso, 
iš didžiulės patrankos nasrų plykstelėjo šiurpulinga liepsna 
ir sultono rūmai prapuolė dūmų debesyje. Zemė sudrebėjo 
mums po kojom ir daugis žiūrovų griuvo kniūbsti. Griausmas 
užtrenkė ausis ir mieste pasigirdo aimanos. Bet nelaukęs, kol 
išsisklaidys dūmai, sultonas Mechmedas pentinais pavarė 
griausmo pabaidytą žirgą ir nulėkė prie sviedinio. Mes tekini 
puolėme iš paskos ir radome sultoną maždaug už tūkstančio 
žingsnių spoksantį į šešių pėdų gilumo duobę, kurią buvo 
išrausęs sviedinys. 

Sultonas įsakė atnešti Orbanui dovanų pirmojo laipsnio garbės 
apsiaustą bei dešimt tūkstančių sidabrinių ir paliepė sušaukti 
salėn divaną. Taip pat įsakė sukviesti visus aukštus rūmų pa- 
reigūnus, vergus bei laisvuosius, narsiausius vadus, daugybę 
janyčarų vadų, islamo mokslo vyrus iš Adrianopolio, dervišų 
vyresniuosius, šeichus ir savo rūmų poetus, todėl kelių šimtų 
žmonių minia kimštinai susikimšo sosto salėje. Tai įvyko iškart 
po patrankos šūvio, kai daugeliu: nuo griausmo dar buvo už- 
gultos ausys, todėl mokslo vyrai bei dervišai garsiai rėkė Korano 
eilutes, šlovindami Alacho visagalybę ir Orbano išlietą patranką 
kaip kūrinijos stebuklą. 

Visi pasirengimai iki tol vyko dangstantis šiokiu tokiu paslap- 
ties šydu ir sultonas Mechmedas nebuvo divanui viešai išsakęs 
savo ketinimo, nors visi jį numanė. Susikvietęs kilminguosius ir 
palaukęs, kol triukšmas, šnabždesiai ir nuostabos šūksmai išvirs 
į visišką tylą, jis paslaptingu tamsiu veidu įžengė į salę ir įsitaisė 
soste. Atsisėdęs permetė gelsvom akim visus iš eilės ir laukimo 
sloguly aiškiai buvo justi įsivaizduojama baimė. Kiekvienas sau 
svarstė, kuo iš netyčių ar sąmoningai sultoną supykdė, ir šaltoje 
salėje mušė mirties prakaitas. Visi bijojo, daugis sultono nekentė, 
bet tas dvidešimt dvejų metų jaunuolis jau gebėjo savo valia 
valdyti baimę ir neapykantą. 

Sukryžiuotom kojom sėdėdamas soste, tvaskėdamas įvai- 
riaspalviais brangakmeniais, jis pagaliau prabilo. Alacho vardu 
priminė didžius protėvių darbus, pradėjęs nuo Osmano ir jo 
sapno, ir keturių šimtų raitelių, iš kurių išaugo Užkariautojo 
tauta. Iš mažytės sėklelės išaugo galingas medis, kuris kada 
nors savo paunksmėn priglaus visą pasaulį. Jis priminė paties 
pranašo žodžius, kad Konstantinopolis - miestų karalius - pa- 
klius islamo valdžion. 

— Basilėjo valdžia žlugusi, - pasakė jis, - sutrešusi ir kirminų 
suvarpyta dešimtį šimtmečių tvėrusi imperija. Pasistenkim pa- 
skutinį kartą. Musulmonai, Alachas leido man išplėšti Žaibą iš 
dangaus, kad galėčiau pramušti mūrus, ir dar niekad Osmanų 
kariuomenė nebuvo tokia stipri, kaip dabar. Atėjo laikas, išmušė 
valanda - daugybė pranašysčių šitai liudija. 

Didelėje salėje jo ugningas balsas aidžiai gaudė. Sultonas 

neįstengė tvardytis. Pašoko ant kojų. Šaukė degančiom žvėries 
akim: 

— Alachas - vienintelis Dievas, o Mahometas - jo pranašas! 
Pranašas pažadėjo rojų visiems, kurie žus šventame kare su 
netikėliais. Alacho rojus ir nemirtinga šlovė žemėje laukia visų, 
kurie eis paskui mane. O tarp mūrų nugalėtojo laukia šimtme- 
čius kauptas turtas ir nuostabiausios mergelės, dailiausi jauni- 
kaičiai nugalėtojui teks kaip grobis. Jau nėra kada dvejoti. Pats 
Bizantijos imperatorius klastingasis Konstantinas prisišaukė 
kerštą pasiųsdamas į Vakarų šalis derybininkus kviesti pagalbon 
laivyno. Todėl būtina skelbti šventąjį karą, sušaukti kariuomenę, 
apsiausti Konstantinopolį ir nugriauti jo mūrus, kol Vakarų šalys 
neatskubėjo į pagalbą gūrančiai valstybei. 

Jis nutilo, apsižvalgė degančiom akim aplinkui ir paaiški- 
no: 

- Žinau, tarp jūsų yra tokių, kuriems sunku pasiryžti, ir yra 
išmintingų abejoklių, kurie neužmiršta pavojų, kilsiančių mūsų 
valstybei, jei teks kariauti su Konstantinopoliu. Alachas ir visa 
kariuomenė liudininkai: aš pats troškau tik taikos, turėjau vienin- 
telį tikslą — užtikrinti kariuomenei laisvą kelią per Bosforą, taip 
norėjo mano tėvas, todėl tokia nelaimė kaip Varna daugiau ne- 
gali pasikartot. Alachas liudininkas: graikai patys pažeidė taiką 
ir sukurstė prieš mus Vakarų šalis. Po ilgų kivirčų ir tarpusavio 
karų galingi Vakarų šalių kunigaikščiai susitaikė ir jų klaidatikis 
popiežius vėl pačioje galybėje. Mano tvirtovę Bosforo pakrantėje 
graikai klastingai numatė kaip dingstį pradėti karą ir, graudžiai 
šaukdamiesi pagalbos, surengti bendra klaidatikyste pagrįstą 
dar vieną kryžiaus žygį. Todėl šią valandą kilo mirtinas pavojus 
visai Osmanų valstybei, o didžiausio pavojaus valandą nevalia 
dvejoti ir delsti. Turime rinktis: didžiausia garbė ir didžiausia 
Osmanų pergalė ar visos valstybės žlugimas. Prie tokios padėties 
savo klastinga politika mus privedė graikai, ir aš negaliu rinktis. 
Bet jei įtempsime visas jėgas, visą valią, remsimės savo tikėjimu 
ir būsime už graikus greitesni, pažadu jums pergalę - didesnę 
pergalę, nei mano garbingi protėviai per amžius buvo pasiekę, 
didžiausią pergalę, kokią žada Koranas ir pats pranašas savo 
žodžiu patvirtino. 

Sultonas vėl nutilo ir tylėdamas smilko kaip anglis. Nebej- 
stengdamas daugiau tvardytis, jis išsitraukė kardą ir galingu 
balsu sušuko: 

— Užkariausiu Konstantinopolį arba mirsiu! Toks mano spren- 
dimas. Tas, kuris mane myli, tegul eina paskui mane! 

Tada sosto salėje sprogo papročio ir baimės nustatyta tyla, pra- 
trūko audra ir net senieji, užkerėti tų žodžių, lyg protą praradę 
šaukė, o jaunieji glėbesčiavosi žadėdami nugalėti arba mirti prie 
Konstantinopolio mūrų. Mokslo vyrai ir dervišai šaukėsi Alacho 
ir balsų audroje skelbė senas pranašystes. Mechmedui baugiai 
nusišypsojus, sublizgo balti dantys, kūnas drebėjo iš jaudulio ir 
jėgų įtampos. 

Tą pačią dieną žygūnai išbėgo šaukti kariuomenės į Adria- 
nopolį ir daugybė dervišų bei garsių mokytojų iškeliavo į visus 
valstybės pakraščius skelbti švento karo ir raginti kiekvieno 
tikinčiojo parduoti apsiaustą, nusipirkti kalaviją ir prisidėti prie 
kariuomenės, žygiuojančios žlugdyt Konstantinopolio. 

Sultonas atskleidė savo tikslus ir jo ketinimai jau buvo aiškūs. 
Neleidęs didžiajam viziriui Chaliliui ir seneliams taikos šali- 
ninkams daugiau ginčytis ir nenorėdamas klausyti įspėjimų, jis 
išdėstė savo rūmams, kas įvyko tuomet, kai nugriaudėjo didžioji 
patranka, todėl jau niekas nedrįso niurzgėti. Osmanų valstybė 
turėjo ruoštis įtempti visas jėgas ir didysis viziris Chalilis per Pe- 
ros genujiečių pirklius pasiuntė imperatoriui Konstantinui Žinią, 
kad apsiaustis jau neišvengiama. Konstantinas atsakė dar vienu 
laišku sultonui. „Jau aišku, kad labiau trokšti karo nei taikos, — 
rašė jis. —- Todėl dabar kreipsiuosi į Dievą ir pasikliausiu tik Juo. 
Jeigu Jo valia bus atiduoti miestą tavo valdžion, kas pajėgs prie- 
šintis. Grąžinu tavo žodį ir atleidžiu nuo vykdymo visų sutarčių 
ir pažadų, kuriuos abu davėme. Uždariau savo miesto vartus ir 
ginsiu savo tautą iki paskutinio kraujo lašo. Tebūnie tavo vals- 
tybė laiminga iki tos dienos, kai teisingasis Dievas, aukščiausias 
teisėjas, pasikvies mus abu į savo teismą ir viską išspręs.“ 

Šaltą vasario naktį sultonas Mechmedas, liepęs pažadinti mane 
iš miegų, pasikvietė į savo kambarį. Virš rūmų dvelkė juodas vė- 
jas ir, eidamas per kiemus, aš drebėjau iš šalčio. Mechmedas dar 
nebuvo nusirengęs ir lyg kvaitulio ir karščio perimtas vaikštinėjo 
pirmyn atgal po blyksinčių lempų nušviestą miegamąjį. 

— Negaliu užmigti, atminties žadintojau, — pasakė. - Žmogaus 
kūnas manęs nenuramina, vynas manęs nesvaigina, muzikantus 
išvijau. Širdį degina vičviena aistra ir ta aistra pavers mane pele- 
nais, jei neužmigsiu. Todėl kalbėk man, kad ramiai užmigčiau. 

Aš pasakiau: 

— Tavo grandinės tvirtesnės nei vergo, prirakinto prie irkla- 
vimo suolo. Kiekvienu darbu tu vis tvirčiau susipančioji ir jau 
kaip gyvas neišsivaduosi. 

1951 metais, nusprendęs rašyti romaną apie Konstantinopo- 
lio užkariavimą, garsiausias suomių rašytojas Mika Waltari 
(Mika Valtaris; 1908-1979) pradėjo pasakojimą nuo Johano 
jaunystės. Parašęs beveik penkis šimtus puslapių ir pasako- 
jimu nepasiekęs Konstantinopolio, rašytojas kūrinį atidėjo ir 
ėmėsi rašyti naują knygą, šiandien lietuvių skaitytojams žino- 
mą „Mirties angelo“ pavadinimu. „Johano jaunystė“ - pirma- 
sis „Mirties angelo“ variantas, pasak literatūrologų, galintis 
garsinti ne vieną rašytoją. Tai atskiras solidus kūrinys, galintis 
papildyti ir paaiškinti romaną „Mirties angelas“; jame Joha- 
nas prisimena audringą savo gyvenimo pradžią. Šis romanas 
buvo išleistas tik 1981 m., po autoriaus mirties. 

Johanas Peregrinas, jaunas graikų raštininkas, kuriam ne- 
rūpi nei moterys, nei vynas, žinių troškimo genamas keliauja 
per politinių ir religinių konfliktų draskomą Europą. Sąži- 
ningas, garbingas ir smalsus Johanas turi dinastinę teisę į Bi- 
zantijos imperatoriaus valdžią, bet netenka noro ja naudotis, 
pamatęs Bažnyčios vadovų ir imperatorių valdymo godulį, 
pinkles ir intrigas. Po Varnos mūšio pakliuvęs į nelaisvę ir su- 
sibičiuliavęs su sultonu Muradu, Johanas perpranta valdžios 
esmę ir islamo, besiskverbiančio į Europą, kultūroje. Romane 
vaizduojamas ir Murado sūnus, valdžiotroška Mechmedas, 
kuriam vėliau ir pavyks užkariauti Konstantinopolį; kova dėl 
valdžios, dėl turto ir dėl tikėjimo įžiebia Konstantinopolyje 
ugnį, kuri ir praris didingąją sostinę. O kol kas jaunasis Joha- 
nas knygose ir žmonėse ieško gyvenimo prasmės. 

